
Gabriel Andreescu este conferențiar la Facultatea de Ştiinţe Politice/ SNSPA. Începând 
cu anul 1990 a inițiat înființarea unor organizaţii nonguvernamentale, printre care 
Comitetul Helsinki Român, Centrul de Studii Internaţionale, Solidaritatea pentru 
Libertatea de Conştiinţă. Fost disident în anii '80, a devenit după revoluţie un promotor 
al drepturilor omului şi minorităţilor. Este director al Noii Reviste de Drepturile Omului. 
A colaborat la mai multe ziare şi periodice şi a publicat, între altele: Sistemele axiomatice 
ale logicii limbajului natural. Funcţii şi operaţionalizare (ALL, 1992); Spre o filozofie a 
disidenţei (Litera, 1992); Cel mai iubit dintre ambasadori. Cohen Stork în dialog cu 
Gabriel Andreescu (ALL, 1993); Patru ani de revoluţie (Litera, 1994); Polemici neortodoxe 
(Noesis, 2001); Extremismul de dreapta în România (Centrul pentru Diversitate 
Etnoculturală, 2003); Schimbări ale hărţii etnice a României (Centrul pentru Diversitate 
Etnoculturală, 2005). De acelaşi autor, la Editura Polirom au mai apărut: Solidaritatea 
alergătorilor de cursă lungă (1997); Locurile unde se construieşte Europa. Adrian 
Severin în dialog cu Gabriel Andreescu (2000); Ruleta. Români şi maghiari, 1990-2000 
(2001); Națiuni şi minorități (2004); Reprimarea mişcării yoga în anii '80 (2008); L-am 
urât pe Ceauşescu. Ani, oameni, disidenţă (2009). A editat Naţionalişti, antinaţionalişti. 
O polemică în publicistica românească (1996) şi Problema transilvană (în colab. cu 
Gusztâv Molnár, 1999). 


Mihnea Berindei este cercetător la Institut des Sciences Sociales du Politique/CNRS. 
A reuşit să plece din ţară în 1970 şi s-a stabilit la Paris, unde a devenit cercetător la 
Ecole des Hautes Etudes en Sciences Sociales, specializat în turcologie. Începând cu 
anul 1977, a aderat la exilul militant. A intrat în relații strânse cu Marie-France lonesco, 
Monica Lovinescu şi Virgil lerunca, a avut colaborări la Radio Europa Liberă şi a activat 
în Comitetul Francez, apoi în Liga pentru Apărarea Drepturilor Omului în România cu 
sediul la Paris. Este considerat cel mai eficace susţinător al disidenţei din România, 
graţie reţelei de contacte stabilite cu presa şi cu sindicatele franceze. A fost un apropiat 
al revistelor antitotalitare L'Alternative, La Nouvelle Alternative şi L'Autre Europe. În 
1980, a editat suplimentul special dedicat României de revista L'A/ternative: „Roumanie. 
Crise et répression”. Susținerea rezistenţei din țară şi, în particular, implicarea sa în 
solidarizarea exilului românesc şi a celui maghiar i-au atras ameninţări din partea 
Securităţii. După revoluţie a inițiat Grupul pentru Dialog Social şi a mobilizat resurse 
importante din Franţa pentru finanțarea emergentei societăți civile şi a partidelor 
democratice. S-a implicat şi în sprijinirea noilor democrații din Albania şi Republica 
Moldova. A făcut parte din Comisia Prezidenţială pentru Analiza Dictaturii Comuniste 
din România. A publicat diverse articole, studii şi volume, între care: L'empire ottoman 
et les pays roumains, 1544-1545 (în colab. cu Gilles Veinstein, Editions de EHESS, 
1987); Roumanie, le livre blanc: La réalité d'un pouvoir n&o-communiste (în colab. cu 
Ariadna Combes şi Anne Planche, La Decouverte, 1990). A editat /storia comunismului 
din România. Documente — Perioada Gheorghe Gheorghiu-Dej (1945-1965) (în colab. 
cu Dorin Dobrincu şi Armand Goşu, Humanitas, 2009). 


Această carte este dedicată memoriei lui Noël Bernard 
şi Viad Georgescu, directori ai postului de radio 
Europa Liberă, victime ale Securităţii 

Introducere 


Despre ultimul deceniu comunist, prin scrisorile citite la 
postul de radio Europa Liberă 


Cu doi ani în urmă, am avut curiozitatea să aruncăm o privire asupra unor texte 
trimise postului de radio Europa Liberă în ultimii ani ai comunismului’. Am redes- 
coperit o sursă a cărei complexitate nu o putuserăm sesiza decât parţial la timpul 
respectiv. Nu aveam cum să realizăm, din succesiunea săptămânală a mesajelor 
sosite din România şi difuzate pe post, diversitatea şi bogăţia conţinutului lor. Ne-am 
dat seama de importanţa repunerii scrisorilor în circuitul actual : recitite astăzi, ele 
se impun ca o sursă documentară indispensabilă pentru înţelegerea acelei perioade. 
Am fost obligaţi, desigur, să procedăm la o selecţie?, dar nu am dat la o parte niciun 
text important, de unde necesitatea de a publica scrisorile în două volume care 
acoperă perioada 1979-1985 şi 1986-1989. Sugerăm cititorului să le parcurgă în 
ordinea publicării lor (care este şi ordinea difuzării lor la Europa Liberă), căci, 
cu toată diversitatea autorilor şi a subiectelor abordate, ele constituie un ansamblu 
neaşteptat de coerent şi de viu, care ne permite să retrăim atmosfera acelor vremuri. 


Ce era postul de radio Europa Liberă? 


De la constituirea sa în anul 1950, în urma unei decizii a Congresului Statelor 
Unite, postul de radio Europa Liberă a devenit principala punte de legătură între 


1. Scrisorile au fost extrase din transcrierile Europei Libere conservate în fondul personal 
şi cel constituit de Mihnea Berindei la Bibliothèque de Documentation Internationale 
Contemporaine din Nanterre. 

2. Au fost selectate acele scrisori ale ascultătorilor care vorbesc despre fapte, descriu 
evenimente, nu sunt simple teorii privitoare la regimul comunist. 

populaţiile captive din Europa Centrală şi de Est şi Occident. Graţie fondurilor 
puse la dispoziţie, secţiile Europei Libere care difuzau către diverse ţări comuniste 
au putut constitui redacţii competente şi relativ numeroase şi au beneficiat de 
mijloace de transmisie din ce în ce mai puternice şi de ore de emisie zilnice în 
creştere. Astfel, audiența Europei Libere a devenit net superioară celei a altor 
posturi de radio occidentale (Voice of America, BBC, Radio France Internationale...). 

În cazul României, această audienţă a crescut pe măsură ce regimul Ceauşescu 
întărea metodele de control societal şi ataca ultimele spaţii de libertate, pe 
măsură ce societatea românească se vedea tot mai izolată, nu numai faţă de 
Occident, ci şi faţă de vecinii din ţările „frăţeşti”, pe măsură ce creştea mizeria 
materială şi spirituală şi se intensificau propaganda şi dezinformarea. În cursul 
ultimului deceniu comunist, postul de radio Europa Liberă era ascultat, susțineau 
unele estimări, de 80-90% din populaţie!. În multe dintre scrisorile ascultătorilor 
se exprimă convingerea că aproape toţi românii ascultă Europa Liberă. Numai 
două exemple, printre altele: 


Datorită postului de radio Europa Liberă, [pe] care îl ascultă cu multă plăcere şi 
interes aproape toţi cetăţenii şi chiar milițienii, securiştii şi membrii de partid, 
suntem ţinuţi la curent cu evenimentele din lumea întreagă. De asemenea, multe ştiri 
din propria ţară nu le-am cunoaşte dacă nu le-ar difuza postul de radio Europa Liberă. 
(„Un grup de 16 muncitori dintr-o fabrică bucureşteană”, [decembrie] 1981, difuzată 
la 23 mai 1982) 


Fie el muncitor, ţăran, comunist înfocat, tot deschide aparatul de radio şi ascultă 
Europa Liberă, unde aude realitatea, adevărul şi tot ce se petrece în lumea întreagă. 
(„Un grup de şoferi din REG”, [martie] 1984, difuzată la 8 aprilie 1984) 


O serie de evenimente ale anului 1977 au dus la sporirea încrederii şi a 
interesului românilor faţă de Europa Liberă. În seara de 4 martie, când a avut loc 
cutremurul care a devastat Bucureştiul şi alte localităţi, direcţia secţiei române a 
pus la dispoziţia ascultătorilor din ţară şi din străinătate telefoanele postului ca să 
se poată informa în direct de soarta rudelor sau a celor apropiaţi. A urmat o 
avalanşă de telefoane şi s-a stabilit un dialog pe calea undelor. În schimb, 
Radiodifuziunea română nu dădea nici măcar ştirea cutremurului, în aşteptarea 


1, Este vorba despre statistici făcute în acei ani la Viena printre turişti, marinarii de pe 
Dunăre, şoferii de pe TIR-uri etc. aflaţi în trecere prin Austria şi refugiații ajunşi în 
lagărul de la Traiskirchen. 

întoarcerii lui Nicolae Ceauşescu din vizita sa în Africa. Dar anul 1977 marchează 
şi începutul unei contestaţii deschise - mişcarea pentru drepturile omului iniţiată 
de Paul Goma în consonanţă cu mişcările de opoziţie din fostul bloc comunist ce 
au urmat Actului final de la Helsinki (1975) — şi prima grevă de proporţii, a celor 
35.000 de mineri din Valea Jiului. Aceste evenimente au fost cunoscute în ţară 
graţie, în primul rând, Europei Libere, care a devenit de la această dată principala 
şi deseori unica portavoce a opozanților şi a manifestărilor contestatare. 

Un exemplu, printre altele, extras dintr-una dintre scrisorile parvenite la 
Europa Liberă: 


Muncitorii trăiesc ca vai de ei şi greva de acum doi ani din Valea Jiului a demonstrat-o. 
Dacă mediile de informare din ţara noastră nu au suflat o vorbă despre aceasta, noi vă 
mulţumim dvs. că ne puneţi la curent. De altfel, am verificat cele difuzate de dvs. şi 
prin mărturiile celor de acolo. Aşa a fost cum ne-aţi relatat. De altfel, sunteţi alături 
de poporul nostru şi el vă este recunoscător. Nu permitem nimănui să vă ultragieze, 
căci, prin ceea ce faceţi, apăraţi libertatea şi stizmatizaţi abuzurile. Noi vă mulţumim 
pentru munca depusă şi vă rugăm să continuaţi şi în viitor. Poporul ascultă emisiunile 
dvs. şi le înţelege fiecare cum doreşte. Vă mulţumim încă odată în numele tuturor, 
considerând că suntem cu siguranţă în asentimentul lor. („Un grup de oameni ai 
muncii”, Arad, [noiembrie-decembrie] 1979, difuzată la 9 decembrie 1979) 


La Europa Liberă au fost citite scrisorile opozanților declaraţi : Paul Goma, 
Vasile Paraschiv, Vlad Georgescu, Gheorghe Calciu-Dumitreasa, Mihai Botez, 
Dorin Tudoran, Doina Cornea, Géza Socz, Eva Gymesi, Nicu Stăncescu, Teodor 
Briscan, Dumitru Mircescu, Liviu Cangeopol, Dan Petrescu, Gabriel Andreescu, 
Mircea Dinescu, Dan Deşliu... Europa Liberă a făcut cunoscute iniţiativele de 
grup, precum Grupul de acţiune Banat (Albert Bohn, Rolf Bossert, Werner 
Kremm, Johann Lippet, Anton Sterbling, William Totok, Richard Wagner, Ernest 
Wichner)! şi Sindicatul Liber al Oamenilor Muncii din România (iniţiat de Ion 
Cană şi economistul Gheorghe Braşoveanu cu sprijinul lui Gheorghe Calciu- 
-Dumitreasa), continuat după arestarea primilor de alţi purtători de cuvânt 
(I. Popovici, A. Nagy, G. Stancu, N. Dascălu, M. Vlad, A. Comşa şi R.S. 
Ghiţă) trimişi la rândul lor în închisoare?. 


1. Denumirea germană era Aktionsgruppe Banat: grupare a unor autori tineri de limbă 
germană din Timişoara, activă în perioada 1972-1975. 

2, În paralel, luase naştere la Timişoara o filială SLOMR alcătuită de Fenelon Sacerdoţeanu, 
Karl Gibson, Erwin Ludwig şi alte 20 de persoane. 

De aici au fost difuzate ştiri privind gesturile de opoziţie ale lui Carmen 
Popescu, Radu Filipescu, Mariana Celac, Gheorghe Năstăsescu, Dumitru Iuga, 
Iulius Filip, Liviu Babeş, Nicolae Liţoiu sau, mai târziu, Petre Mihai Băcanu, 
Mihai Creangă, Anton Uncu, Ştefan Niculescu Mayer şi Alexandru Chivoiu ; tot 
aici au fost difuzate mesajele celor câţiva membri ai partidelor istorice care le-au 
susţinut amintirea şi le-au asigurat prezenţa de-a lungul deceniilor. Câţiva erau 
prezenţi în ţară - Ion C. Brătianu, lon Puiu, Florian Rusu -, alţii trimiteau 
luările lor de poziţie din străinătate - Ion Raţiu, Radu Câmpeanu ş.a... 


Războiul Securităţii împotriva postului de radio 
Europa Liberă 


În toată perioada ei de funcţionare, Europa Liberă a fost considerată una dintre 
cele mai periculoase instituţii pentru regimul comunist care a alocat, în 
consecinţă, ample mijloace pentru a o contracara. În 1968, perioadă de „maximă 
deschidere” a regimului din România, o notă a SIE oferă atât perspectiva 
autorităţilor de la Bucureşti asupra activităţii postului, cât şi planurile lor în ce 
o priveşte : 


În scopul cunoaşterii şi contracarării activităţii duse de Europa Liberă împotriva ţării 
noastre, organele de securitate au luat măsuri informativ-operative de identificare a 
emigranților români angajaţi ai acestei organizaţii, studierea şi întreprinderea unor 
acţiuni pentru atenuarea efectelor propagandei duse de el împotriva ţării noastre. De 
asemenea, a fost dirijată reţeaua informativă pentru obţinerea de informaţii şi 
documente despre activitatea organizaţiei şi pentru descoperirea căilor şi metodelor 
prin care aceasta obţine informaţii din ţară. 

Faţă de scopurile urmărite şi acţiunile ce le întreprinde Europa Liberă împotriva 
regimului din RS România, organele noastre vor întreprinde următoarele măsuri: 


- Organizarea mai eficientă şi mai ofensivă a muncii informativ-operative, pentru 
obţinerea de informaţii şi documente asupra acţiunilor duşmănoase ce se iniţiază 
împotriva ţării noastre. 

- Inițierea unor acţiuni, din ţară şi din exterior, în vederea contracarării activităţii 
ostile a Europei Libere, îndreptată împotriva RS România. 


|. O prezentare detaliată a manifestărilor de opoziţie al căror ecou s-a făcut în acea 
vreme prin Europa Liberă poate fi găsită în Comisia Prezidenţială pentru Analiza 
Dictaturii Comuniste din România, Raport Final, Humanitas, Bucureşti, 2007, - 
pp. 698-737 şi 767-769. 

- Elaborarea unor măsuri complexe, folosind combinații adecvate, în vederea unei 
activități de dezinformare, compromitere şi anihilare a propagandei Europei 
Libere”!. 


Acţiunile îndreptate împotriva Europei Libere au fost coordonate de Serviciul 
de Informaţii Externe, care a lansat în acest scop operaţiunea Meliţa. Operaţiunea 
îşi propunea : identificarea, obturarea şi controlul canalelor de comunicaţie dintre 
cetăţenii români şi Radio Europa Liberă, dar şi Vocea Americii; neutralizarea 
celor ce le ascultau şi le comentau programele; infiltrarea unor agenţi ai 
Securităţii printre redactorii şi colaboratorii din străinătate ai posturilor occidentale 
care emiteau către România?. 

După refugierea generalului Ion Mihai Pacepa în Statele Unite, în 1978, 
operaţiunea Meliţa a suferit o reorganizare completă şi a intrat în coordonarea 
Direcţiei de Informaţii Interne, cu compartimente în Direcţiile Securităţii care 
puteau fi utile. Prin programul de măsuri aprobat la 13 martie 1980, operaţiunea 
Eterul, ce o continua pe cea anterioară, a dat înfruntării dintre Securitate şi 
postul de radio o dimensiune sângeroasă la propriu. 

La sfârşitul anilor '70 şi în anii '80, activitatea postului de radio Europa 
Liberă a devenit o adevărată obsesie a regimului, inclusiv a lui Nicolae şi Elena 
Ceauşescu. Există o mulţime de probe indirecte asupra faptului că şeful statului 
a decis luarea unor măsuri radicale, inclusiv de eliminare fizică a persoanelor 
importante sau cu mare audienţă, iar Securitatea a pornit un adevărat război, în 
care nu au lipsit atentatele, asasinările şi atacurile cu bombe. 


1. Consiliul Securităţii Statului, Cabinetul Preşedintelui, 8 februarie 1968: nota 
nr. 27. Priveşte : activitatea „Comitetului Naţional pentru Europa Liberă” (CNEL) - 
Arhiva CNSAS, fond SIE, dosar nr. 45, vol. IV, f. 135 (Vezi şi Dumitru Dobre, 
„Organele de securitate au luat măsuri informativ-operative pentru contracararea 
activităţii duse de Europa Liberă”, Caietele INMER, Anul IV, nr. 9, iulie 2007). 

2. Mihai Pelin, Operațiunile Meliţa şi Eterul. Istoria Europei Libere prin documente de 
Securitate, Compania, Bucureşti, 2007, p. 117. Natura acestui volum de un cinism 
nemăsurat se recunoaşte uşor din asumarea deschisă de către acest autor a perspectivei 
fostei Securităţi cu privire la postul de radio. Dăm un singur exemplu ; „Deşi Armand 
Gurian nu apare în prim-plan în propaganda diversionistă desfăşurată de Europa 
Liberă împotriva României, fiind un anticomunist învederat şi un individ lipsit total 
de scrupule, este folosit intens de această oficină în acțiuni ostile ţării noastre 
(subl.n.)”. Dacă textul ei este de urmărit cu maximă suspiciune, în schimb, volumul 
rămâne o sursă relevantă prin reproducerile de documente din arhiva Securităţii. 

Seria atentatelor a început în 1977 cu Monica Lovinescu. În seara de 18 no- 
iembrie, ajunul sosirii la Paris a lui Paul Goma, aceasta a fost agresată de doi 
palestinieni, agenţi tocmiţi de Securitate, care au adus-o în stare de comă. 
Conform lui Ion Mihai Pacepa, Nicolae Ceauşescu ar fi ordonat: 


Să i se închidă gura. Nu trebuie ucisă. N-avem nevoie de anchete americane şi 
franceze ce ne-ar pune în situaţii dificile. S-o facem zob. Să-i spargem dinţii, falca, 
braţele. Să nu mai poată niciodată vorbi sau scrie. Să devină un exemplu de neuitat 
pentru ceilalţi. Să fie bătută la ea acasă pentru ca să înveţe şi ea şi alţii că nu există 
niciun adăpost sigur pentru calomniatorii dictaturii proletariatului!. 


Înaintea plecării spre Paris, Paul Goma fusese avertizat de generalul Nicolae 
Pleşiţă - care îi cerea să se abţină de la declaraţii împotriva regimului - că 
„braţul revoluţiei este foarte lung” şi va avea un semn în acest sens la sosirea sa 
în Franţa?. 

De abia recent au început să apară şi unele documente, trase cu forcepsul din 
arhivele serviciilor de informaţii, care probează implicarea la cel mai înalt nivel. 
Nestor Rateş a identificat o comunicare codată, din 20 octombrie 1980, care se 
intitulează: „În legătură cu compromiterea şi lichidarea lui Noël Bernard”?, în 


fa... 


a pune în aplicare acţiunea documentată de arhitectul-şef”. În limbajul de cod, 
„arhitectul-şef” era mai mult ca probabil Nicolae Ceauşescu, Un al doilea 


1. Interviu acordat ziarului Le Matin de Paris, 1 februarie 1985. 

2. Monica Lovinescu, La apa Vavilonului/2, 1960-1980, Humanitas, Bucureşti, 2001, 
pp. 247-256. . 

3. Noël Bernard (1925-1981) a emigrat împreună cu părinţii în Palestina, în 1940. A 
urmat studiile la Ierusalim şi la Londsa. În capitala Angliei a lucrat la secţia română 
a postului de radio BBC. Între 1954-1955 a fost redactor la departamentul românesc 
al postului de radio Europa Liberă. Între 1955-1958 a devenit directorul depar- 
tamentului, post în care a revenit în 1966 şi unde a rămas până la moartea sa, în 1981. 
Noël Bernard a murit în urma unui cancer pulmonar galopant, provocat, conform 
unor surse fiabile, de către Securitate. Documentele găsite în arhivă de către Nestor 
Rateş, el însuşi redactor şi apoi director al postului de radio Europa Liberă, nu lasă 
niciun dubiu în această privinţă. În prefața cărţii Ioanei Măgură Bernard, dedicată 
memoriei soţului său, Directorul postului nostru de radio (Curtea Veche, Bucureşti, 
2007), Vladimir Tismăneanu remarca: „Noël Bernard a înţeles instinctiv că opinia 
publică din ţară nu trebuie doar informată, dar şi formată şi că orice libertate se cere 
precedată de o pedagogie a ei”. 

document de acest tip este „Nota extras” din 15 martie 1981, la o lună şi 
jumătate după ce Noël Bernard fusese operat la plămâni, ce reproducea un 
articol apărut în publicaţia exilului, BIRE, la Paris, privitor la intervenţia 
chirurgicală suferită de directorul postului de radio. În josul paginii documentului 
respectiv apare, după cum notează Nestor Rateş, un comentariu scris de mână cu 
următorul conţinut: „Tov. col. Bogdan. Datele publicate de BIRE confirmă că 
măsurile întreprinse de noi încep să aibă efect. Semnat: Col. I. Tiseanu”!. Noël 
Bernard a murit la 23 decembrie 1981. 

Mai multor români din exil activi şi care aveau legătură cu postul de radio, 
Securitatea le-a trimis cărţi-bombă, în care explozibilul trebuia să explodeze la 
deschiderea pachetului : fostului ministru Nicolae Penescu, lui Paul Goma şi lui 
Şerban Orescu?. În seara de 21 februarie 1981, teroristul internaţional Carlos, 
angajat de regimul de la Bucureşti, a detonat o bombă la sediul Europei Libere 
din München. Două persoane din zonă şi patru salariaţi ai Europei Libere au fost 
răniţi cu această ocazie. În dimineaţa de 28 iulie 1981, Emil Georgescu, pre- 
zentator al „Actualităţii româneşti”, a fost atacat în garajul clădirii unde locuia 
de către doi necunoscuţi şi înjunghiat de circa 20 de ori. Emil Georgescu a murit 
şi el în urma unui cancer la plămâni în luna ianuarie 1985. Se adaugă cele două 
tentative de asasinare, eşuate graţie vigilenţei serviciilor occidentale, cea a lui 
Paul Goma şi Virgil Tănase din 1982 şi cea a lui Virgil Ierunca din 1983, în 
ambele cazuri, agenţii Securităţii fiind interceptaţi (Matei Pavel Haiducu şi Bistrany. 

La 13 noiembrie 1988, deceda la numai 51 de ani directorul Europei Libere, 
Vlad Georgescu, bolnav de un cancer galopant, precum predecesorii Noël 
Bernard şi Mihai Cismărescu (care a ocupat funcţia de director mai puţin de un 
an). O rudă din România venise la Vlad Georgescu, după ce se anunţase citirea 
pe post a cărţii Orizonturi roşii, cu următorul mesaj al Securităţii: „Dacă-l dai 
pe Pacepa la radio, vei muri”, 

Autorităţile de la Bucureşti au încercat să saboteze activitatea postului de 
radio până în ultima clipă a regimului, în ciuda schimbărilor din lumea comunistă, 


1. Interviu cu Nestor Rateş realizat de Rodica Palade, Revisza 22, nr. 672, 21-27 ianuarie 
2003, 

2, Confirmarea directorului SRI, Virgil Măgureanu, în scrisoarea adresată în 1992 
şefului serviciului de siguranţă al postului de radio, Richard Cummings : „Pentru a-i 
intimida pe unii colaboratori ai Europei Libere sau pe alţi adversari ai trecutului 
regim, au fost folosite prin poştă unele dispozitive explozive, care prin detonare au 
produs efectele cunoscute” (Idem). 

3. Pentru detalii, vezi Monica Lovinescu, Jurnal 1981-1984, Humanitas, Bucureşti, 2002, s.v. 

În jurul României lucrurile evoluaseră până acolo încât, „în atmosfera de g/asnost 
est-european, alte servicii [ale radioului Europa Liberă] plănuiesc să-şi trimită 
redactorii în Europa de Răsărit. De pildă, peste câteva zile, şeful ştirilor de la 


»i 


serviciul rusesc va pleca la Moscova” . 


Scrisorile adresate Europei Libere 


La mijlocul anilor '60, în contextul destinderii dintre cele două blocuri (care a 
dus, între altele, la suprimarea bruiajului radiourilor occidentale), Europa Liberă 
a început să primească un număr crescând de scrisori, cu precădere începând cu 
anul 1965, când direcția radioului a decis să solicite părerea ascultătorilor privind 
diverse emisiuni. Postul putea să facă astfel public faptul că între 1962 şi 1967 
primise un număr de 25.887 scrisori din Bulgaria, Cehoslovacia, Polonia, Ungaria 
şi România. Această informaţie este preluată într-un raport al Consiliului 
Securităţii Statului din anul 1968, în care se arată că, în urma măsurilor de 
interceptare a corespondenţei, numărul scrisorilor parvenite postului Europa 
Liberă din România a putut fi limitat drastic : de la 3.483 în 1965, la 561 în 1966 
şi la doar 45 în primele patru luni ale anului 19672. Nu dispunem de rapoarte 
similare pentru anii 1970-1980, dar ceea ce putem afirma cu certitudine este că 
Securitatea nu a reuşit niciodată să întrerupă legătura care se stabilise între 
ascultători şi Europa Liberă. În cursul ultimului deceniu comunist, postul de 
radio a primit constant în jur de 500 de scrisori anual. 

Scrisorile trimise la Europa Liberă erau destinate mai multor emisiuni şi 
aveau finalităţi distincte : 


- tinerii, mulţi elevi şi studenţi, trimit cu precădere cărţi poştale, semnând cu 
pseudonime dintre cele mai năstruşnice, emisiunilor de muzică uşoară occiden- 
tală, oficial decadentă, solicitând melodii pentru ei sau pentru aniversarea 
unui prieten sau prietene. Era o formă de contestare a autorităţilor şi de 
sfidare a Securităţii. Pentru a le expedia, ei profitau de bunăvoința unui turist 
(occidental sau estic) sau de micul trafic de frontieră în Iugoslavia şi Ungaria. 
Uneori ei strecurau câte o informaţie sau observaţie pertinentă, care va fi 
folosită de redactorii de la emisiunea „Actualitatea românească”. 

- candidații la emigrare, mulţi etnici germani, dar şi din ce în ce mai numeroşi 
români se adresau îndeosebi emisiunii dedicate drepturilor omului, emisiune 


1. Document al Securităţii din 30 mai 1988 - Mihai Pelin, op. cit., p. 534. 
2. Dumitru Dobre, art. cit. 

care a luat amploare mai ales după semnarea Actului final de la Helsinki. 
Scrisorile lor parvin postului prin rude sau cunoscuţi din Occident, şi nu 
rareori aceştia iau iniţiativa în numele reîntregirii familiei sau a unor solidarităţi 
de grup. Numele şi adresa solicitanţilor sunt indicate cu grijă, iar radioul 
rugat să le transmită, dacă este posibil, de două sau mai multe ori. O parte 
dintre aceste scrisori, cazurile cele mai grave şi semnificative pentru atitudinea 
autorităţilor şi pentru fărădelegile Securităţii şi Miliției, au fost difuzate în 
cadrul emisiunilor „De vorbă cu ascultătorii” şi „Actualitatea românească” ; 
- acestor două emisiuni le sunt adresate pe aceleaşi căi deturnate majoritatea 
scrisorilor prezentate în aceste volume. Am reţinut câteva texte semnate, provenind 
de la opozanți cunoscuţi (Doina Cornea, Dorin Tudoran, Ion C. Brătianu, 
părintele Gheorghe Calciu-Dumitreasa), care nu au mai fost publicate după 
1990 ori au un conţinut predominant factual, edificator pentru atmosfera epocii. 
Altfel, cu rare excepţii, cum ar fi români proaspăt sosiți în Occident şi decişi să 
nu se mai întoarcă sau persoane care consideră că nu mai au nimic de pierdut 
(ca Nistor Rimas, invalid de război, care denunţă în august 1984 starea de 
mizerie în care se află el şi ceilalţi camarazi răniţi pe frontul de Est), cores- 
pondenţii acestei emisiuni aleg anonimatul. Unii simt nevoia să se justifice : 


Îmi pare rău că nu pot semna cu numele meu aceste rânduri, dar familia noastră se 
compune din peste 20 de membri, care, cum bine ştiţi, ar avea de suferit crunte 
represalii în cazul în care nu aş păstra anonimatul. („Un român”, Bucureşti, [iarna] 
1979-1980, difuzată la 13 ianuarie 1980) 


Vă rugăm respectuos a-i da citire [scrisorii noastre] şi, totodată, ne cerem scuze că nu 
ne dăm numele, căci ar însemna să ne pierdem posturile şi să rămânem pe drumuri, 
iar noi avem familii şi copii. („Un grup de asistenţi medicali”, Bucureşti, [martie- 
-aprilie] 1980, difuzată la 20 aprilie 1980) 


Anonimii aleg uneori pseudonime (G. Ionescu, Ion Popescu sau Cosmina 
Cosmin) sau iniţiale (V.Ax.), dar mai des formule anodine: „Un ascultător”, 
„Un român”, „Un cetăţean român”, „Un turist”, „Un contribuabil”, „Doi soţi”, 
„Un inocent”, „O voce din popor”. Întâlnim însă şi formule mai sugestive care 
indică vârsta, ocupaţia ori profesia sau starea socială: „Un elev din România”, 
„Un ţăran de pe Valea Mureşului”, „Un tânăr veterinar”, „Un medic”, „Un 
arhitect, „Un inginer român”, „Un jucător de bridge”, „Un pensionar”, „Un 
marinar pensionar”, „Un pensionar fost salariat al Ministerului Industriei 
Alimentare”. Apar şi expresii care indică protestul sau disperarea: „O fostă 

deţinută politică mâhnită”, „O mamă nefericită”, „Un român întors”, „Un român 
care vă arată adevărul”, „Un patriot”, „Un român cinstit, nu un duşman de 
patrie”, „Un sclav al lui Ceauşescu”. Alteori, formula de prezentare este strict 
legată de conţinutul scrisorii: „Un reporter debutant”, „Un reporter în salopetă 
de blană” (ambele despre pregătirea şi derularea manifestaţiei de la 23 august 
1983), „Un pamflet din România” (despre Adrian Păunescu)... 

Un fenomen care se amplifică în anii '80 este frecvenţa scrisorilor colective 
semnate „Un grup de...”. Existenţa acestor grupuri este de necontestat atunci 
când sunt constituite în funcţie de un scop comun : rezistenţa în faţa persecuțiilor 
religioase („Un grup de penticostali din România” - [august-septembrie] 1982) 
sau emigrarea („Un grup de tineri români ajunşi în lagărul de la Traiskirchen”, care 
scriu, în ianuarie 1980, pentru prietenii rămaşi în ţară; „Un grup de păcăliţi”, 
[martie-aprilie] 1982, etnici germani jecmăniţi de Securitatea din Timişoara în 
speranţa obţinerii unui paşaport; „Un grup de emigranţi români”, mai 1983, 
privind noua legislaţie care obligă la plata cheltuielilor şcolare în devize; 
„Scrisoare despre 12 candidaţi la emigrare”, din primăvara anului 1983, care 
denunţă arestarea abuzivă a acestui grup). 

Existenţa unor grupuri pare evidentă, deşi nimic nu ne indică importanţa lor 
numerică şi durata lor în timp, în cazul apărării unor interese socioprofesionale : 
„Grupul 777”, format din cheineri, bucătari şi recepţioneri care protestează în 
septembrie 1979 contra samavolniciilor Securităţii în industria turismului, „Grupul 
asistenţilor medicali”, [martie-aprilie] 1980, retrogradaţi prin suprimarea titlului, 
„Un grup de artişti”, aprilie 1980, „Un grup de şoferi români «VOLAN»” [vara] 
1984, „Un grup de şoferi din RFG”, martie 1984, „Un grup de marinari români 
de pe Dunăre”, [august] 1984, „Grupurile de muncitori” din Siria, [martie- 
-aprilie 1982], Libia, [primăvara 1983, Irak, mai 1983, Tripoli, [sfârşitul] 1983 
care denunţă colectiv arbitrariul şi exploatarea la care sunt supuse. Autentică 
apare şi realitatea „Grupului celor 16 muncitori dintr-o fabrică bucureşteană”, 
care îşi exprimă dezamăgirea, în decembrie 1981, în faţa apatiei celor 3.000 de 
colegi ai lor care se tem să se angajeze într-o acţiune tip SLOMR. 

În alte cazuri însă, ne putem întreba dacă, sub genericul „grup”, menit să 
facă impresie, se ascund mai mult decât una, două sau câteva persoane, prieteni 
sau cunoscuţi de încredere reuniți ocazional: „Un grup de oameni ai muncii din 
Arad”, [noiembrie-decembrie] 1979, „Un grup de ţărani colectivişti”, aprilie 
1982, „Un mare grup de ţărani şi muncitori din România”, [vara] 1982, „Un 
grup de muncitoare tinere”, aprilie 1984, „Un grup de femei”, [aprilie-mai] 

1984, „Un grup de femei tinere”, iunie 1984. Imposibil de răspuns în absenţa 
unor informaţii mai precise. Nu ne îndoim însă că enunţarea apariţiei acestor 
grupuri a dat de furcă Securităţii. Oricum, reale sau nu, efemere sau nu, aceste 
„grupuri” se fac ecoul, prin scrisorile lor, ca şi ansamblul celorlalţi anonimi, al 
unei nemulțumiri profunde ce cuprinsese societatea românească. Problemele 
expuse în scrisorile lor, ca şi necesitatea unei schimbări radicale răspundeau 
unor aşteptări generalizate. 

Cu atât mai preocupantă pentru Securitate şi conducerea Partidului Comunist 
a fost apariţia printre contestatarii ce trimiteau scrisori Europei Libere a unor 
comunişti dezamăgiţi, ilegalişti, activişti şi cadre din aparatul de partid şi de stat. 
Iată o listă sumară pentru anii '80-'84: „Un grup de femei [multe ilegaliste] din 
12 judeţe ale ţării”, ce revendică pentru grupul lor numele lui Constantin Pârvulescu 
care, „cu toate greşelile lui”, a spus „adevărul” la al XII-lea Congres (vara 1981) ; 
„Un posibil prim-ministru” (30 mai 1982); „Scutierul roşu” (2 aprilie 1983); 
„Un membru al CC” (octombrie 1983); „Un fost ilegalist” (iulie 1984); „Un 
român care mai speră” ([noiembrie) 1984); „Un participant la Congresul ruşinii” 
(noiembrie 1984). Acestor texte li se adaugă o scrisoare a unui membru al 
aparatului represiv, „Un securist dezamăgit”, emul al „generalului patriot Ion 
Pacepa” ([toamna] 1984). 

Din cele expuse mai sus reiese că scrisorile trimise la Europa Liberă provin 
de la toate categoriile societăţii, de la ţărani, muncitori, tehnicieni, funcţionari, 
intelectuali până la nomenclatură şi Securitate. Ansamblul acestor scrisori, puse 
una lângă alta, ca piesele unui puzzle, ne permite să reconstituim viaţa cotidiană 
şi atmosfera acelor ani. Un reportaj veridic şi terifiant totodată, scris la mai 
multe mâini, de mai multe voci, dar care formează un tot. 

Nu există aspect al vieţii cotidiene care să nu fie abordat, deseori din mai 
multe unghiuri de vedere şi pe mai multe tonuri. Putem urmări cum situaţia se 
deteriorează treptat până la generalizarea mizeriei morale şi materiale. Unii 
corespondenţi sunt conştienţi că descrierile lor de coşmar sunt greu de conceput : 


Dvs, chiar români fiind, dar plecaţi de mai de mult, nu ne mai puteţi înţelege. Nu se 
poate povesti, este de necrezut, îmi dau seama. Trebuie să trăieşti în România, la 
40 de ani după război, ca să înţelegi ce nu este de înţeles pentru un om care trăieşte 
cât de cât normal. Care gândeşte normal. La noi nimic nu mai poate fi înserat în 
limitele normalului. 
Suntem ca pe o scenă de provincie în care se joacă o piesă proastă, cu actori amatori 
şi în regia unui nebun. Dacă n-ar fi de plâns, ar fi de râs. 

[...] Oricât aţi fi de aproape - spiritual de noi - sunteţi prea departe totuşi pentru ca 
să mai puteţi măsura proporţiile dezastrului. („Un patriot”, [iunie] 1984, difuzată la 
1 iulie 1984) 


Cui îi sunt adresate scrisorile? 


Scrisorile scrise pentru Europa Liberă au avut o triplă destinaţie. 

În primul rând, ele sunt adresate directorilor postului, Noël Bernard şi apoi 
Vlad Georgescul, şi uneori redactorilor săi: Nicolae Constantin Munteanu, 
Emil Hurezeanu etc., postului de radio, considerat din ce în ce mai apropiat, 
devenit indispensabil pentru ascultători. „Radio Bucureşti IV”, cum îl numeşte 
un corespondent în 1980 („Un român cinstit, nu un duşman de patrie”, 20 august 
1980) este privit ca principala, dacă nu unica sursă de informaţie corectă : 


Întâmplarea face să pot trimite rândurile de mai jos pentru a fi citite la postul dvs. de 
radio. Situaţia din ţara noastră este deseori comentată, explicată, interpretată de 
redactorii dvs. de specialitate şi doresc să vă asigur că aceasta reprezintă singura 
posibilitate a cetăţenilor RSR de a fi informaţi asupra realităţilor economico- 
-politico-sociale ale ţării. Cercul ascultătorilor dvs. este din ce în ce mai mare şi 
cuprinde toate păturile sociale ale populaţiei. Cred că astăzi nu mai există cetăţean al 
republicii care să creadă în informaţiile difuzate de mass-mediile româneşti. („Un 
român”, Bucureşti, [iarna] 1979-1980, difuzată la 13 ianuarie 1980) 


Un alt ascultător nu pregetă, de altfel, să-i atragă atenţia lui Nicolae Ceauşescu 
asupra acestui adevăr : 


1, Vlad Georgescu (1937-1988), istoric, a fost arestat în 1977 sub acuzaţia de trădare, în 
urma confiscării unui manuscris intitulat Politică şi istorie : cazul comuniştilor români 
(1944-1977), în care denunța ingerinţa din ce în ce mai sufocantă a partidului în 
domeniul istoriei, şi a unui pamflet la adresa lui Nicolae Ceauşescu, Ciuma lui 
Caragea (publicat la Jon Dumitru Verlag, Miinchen, 1981 şi Humanitas, Bucureşti, 
1991 şi 2008). Eliberat în urma presiunilor exercitate de Departamentul de Stat al 
SUA, a ales calea exilului. Stabilit în Statele Unite, a devenit director al postului de 
radio Europa Liberă între 1983 şi 1988. A murit în luna noiembrie 1988, după ce 
fusese ameninţat în repetate rânduri cu moartea de către Securitate, în urma unei 
tumori canceroase, dezvoltată cu rapiditate, ca în cazul lui Noël Bernard. Este autorul 
a numeroase studii istorice, printre care /storia românilor de la origini până în zilele 
noastre, Jon Dumitru Verlag, München, 1984 (Humanitas, Bucureşti, 1992) şi Istoria 
ideilor politice româneşti, Jon Dumitru Verlag, München, 1987 (Humanitas, 
Bucureşti, 1992). 

Nu ne place presa noastră, care nu ne informează veridic, ci ne dezinformează şi 
încearcă să ne îndoctrineze. Mare noroc avem, tov. preşedinte, de postul de radio 
Europa Liberă. Este singura sursă de informare cinstită a unui popor sclav şi obidit. 
(„Un cetăţean român”, Bucureşţi, [vara] 1982, difuzată la 5 septembrie 1982) 


Informaţiile cuprinse în aceste scrisori au fost o sursă importantă pentru 
Europa Liberă, permițându-i să stabilească o legătură reală cu ţara şi asigurând 
emisiunilor sale un plus de vigoare şi acuratețe. 

Dar Europa Liberă reprezenta de asemenea legătura cea mai palpabilă şi cea 
mai de încredere cu lumea liberă, cu acea parte a exilului care, prin cele câteva 
asociaţii pentru apărarea drepturilor omului din Franţa (Liga pentru Apărarea 
Drepturilor Omului în România) sau din Germania (Menschen Rechte), putea 
alerta organizaţiile internaţionale (Amnesty International, Fédération Interna- 
tionale pour les Droits de Homme, Helsinki Watch) asupra unor cazuri concrete 
de încălcare a acestor drepturi sau care informa despre situaţia din România 
diverse organizaţii, instituţii şi opinia publică din Occident. Textele parvenite la Europa 
Liberă în ultimul deceniu comunist au avut deci rolul de a contrabalansa propaganda 
oficială, de a pune în lumină faţa nevăzută a lucrurilor. Informaţiile furnizate au fost 
utilizate în analizele şi studiile realizate de secţia de cercetare a postului (Situation 
Report Romania) sau în cele publicate în revistele de specialitate (astfel, în Franţa, 
revistele L'Alternative, L'Autre Europe, La Nouvelle Alternative şi Politique 
Internationale, primele trei publicând, în traducere, şi unele dintre scrisorile res- 
pective). Acestea au constituit astfel o sursă constantă şi pentru mass-media occidentală. 

În al doilea rând, scrisorile trimise Europei Libere erau destinate autorităţilor 
din România - multe dintre ele sunt adresate direct lui Nicolae Ceauşescu şi, 
uneori, Elenei Ceauşescu - cu dorinţa de a informa şi cu speranţa din ce în ce 
mai deşartă, a unor schimbări. Două citate: 


Suntem un grup de asistenţi medicali din Bucureşti care vă rugăm a da citire scrisorii 
noastre la postul de radio Europa Liberă, fiind unica sursă de informare sigură pentru 
noi în RSR şi, totodată, unica posibilitate a noastră ca prin dvs. să fim auziţi de dl 
preşedinte Nicolae Ceauşescu şi de ministrul Sănătăţii pentru a ne rezolva doleanţa 
noastră. („Un grup de asistenţi medicali”, Bucureşti, [martie-aprilie] 1980, difuzată 
la 20 aprilie 1980) 


Tovarăşe Ceauşescu, 

Pentru că în ţara noastră critica nu se face decât de sus în jos, când avem ocazia, 
apelăm la bunăvoința postului de radio Europa Liberă ca să facem şi critica de jos în 
sus, („O voce din popor”, [mai] 1984, difuzată la 3 iunie 1984) 

Este interesant de observat că, dacă la începutul anilor '80, unii corespondenţi 
ai postului mai consideră că Nicolae Ceauşescu era dezinformat de ceilalţi 
membri din conducerea partidului sau i se recunosc unele merite în politica 
externă, în anii următori, pe măsură ce se amplifică delirul cultului personalităţii, 
tonul se schimbă şi devine acuzator. 

În al treilea rând, scrisorile trimise Europei Libere erau destinate, chiar dacă 
în mod subconştient, pentru unii dintre autori, concetăţenilor, În cele din urmă, 
prin intermediul Europei Libere, românii se adresau românilor. Ei îşi răspund, se 
completează, stabilesc un dialog. O spune cel mai bine „Cosmina Cosmin”, ţigancă 
din Cluj, incitată de scrisoarea unui alt ţigan din România, „Alexandru Danciu” : 


Postul de radio Europa Liberă a contribuit şi contribuie în mod admirabil la crearea 
unei comunicări între noi, cei din România, cei care scrâşnim sub nedreptate şi 
teroare fără a avea prea multe mijloace de a ne exprima, de a ne cunoaşte între noi, 
de a ne recunoaşte între noi nu după chipurile, ci după gândurile noastre. Pentru 
această muncă pusă în slujba noastră eu ţin să mulțumesc tuturor colaboratorilor 
postului dvs. de radio... [„Cosmina Cosmin”, Cluj-Napoca, scrisă la 16 mai 1982] 


În acest sens, putem vorbi despre constituirea unei forme de samizdat à la 
roumaine, cu o difuzare inegalabilă, ţinând cont că radio Europa Liberă era 
ascultat de o proporţie covârşitoare a populaţiei. A asculta era o formă de 
rezistenţă pasivă, de sfidare a autorităţilor, care devenise un sport generalizat. A 
scrie însă o scrisoare la Europa Liberă era un prim pas spre o rezistenţă activă, 
individuală sau de grup, atunci când apar semnături colective. 

În ultimă instanţă, ascultătorii Europei Libere ajung să simtă acest post nu 
doar ca al lor, ci şi ca un radio al opoziţiei. El le oferă posibilitatea de a critica, 
a protesta, de a mobiliza concetăţenii şi de a-şi elibera în acest fel frustrările : 


Personal consider că dvs. nici nu vă daţi seama ce înseamnă postul dvs. de radio 
pentru noi, deoarece într-o ţară în care nicio altă opinie politică sau de altă natură nu 
este tolerată, a asculta programele dvs. obiective şi critice este reconfortant şi pentru 
mulţi s-a transformat în scopul vieţii lor... Sigur că soarta românilor va fi hotărâtă, 
în primul rând, în ţară, dar singurul organ de opoziţie - postul de radio - are, din 
acest punct de vedere, un mare rol. („V. Ax.”, [august-septembrie] 1982, difuzată 
la 3 octombrie 1982) 


Acest pasaj din scrisoarea unui ascultător, un anonim printre atâţia alţii, 
sintetizează o atitudine aproape sigur cvasigenerală : nimeni din afară nu-şi putea 

da seama, nu putea să realizeze, nici măcar redactorii sau conducerea acestuia, 
ce mult însemna Europa Liberă pentru ascultătorii români. Trebuia să locuieşti 
în ţară, să-suporţi presiunea covârșitoare a regimului, neputinţa proprie şi a celor 
din jur, umilinţa şi sfidarea liderilor comunişti, ca să trăieşti cu adevărat descătuşarea 
oferită de postul de radio ce emitea din Miinchen. Astăzi, la capătul acestei 
investigaţii prin atmosfera ultimului deceniu comunist, extraordinar de fidel 
reprodusă de ansamblul scrisorilor trimise la Europa Liberă, se poate adăuga 
ceva în plus. Puse una lângă alta, scrisorile venite din ţară sau, când soseau din 
străinătate, reflectând experienţa claustrofobică a celor de puţin timp plecaţi, 
indică o atitudine obsesivă ce nu avea cum să fie percepută individual. Societatea 
românească avea mintea centrată total pe politica nefastă a regimului şi, peste 
toate, pe acţiunile lui Nicolae Ceauşescu. Această drenare a energiei vitale în 
cearta, în lupta simbolică cu Marele Vinovat - sau, cel puţin, cel identificat cu 
Vinovăţia pentru viaţa trăită — avea dimensiunea unei depresii colective. În acest 
sens, retroactiv, se poate susţine ipoteza unui adevărat rol terapeutic pe care l-ar 
fi avut Europa Liberă!. Fără confirmările oferite de postul de radio, fără revanşa 
simbolică pe care o trăiau ascultându-i emisiunile, românii ar fi suferit probabil 
în mult mai mari proporţii, în masă, de boli mintale. 


1. Două citate care ilustrează acest rol al Europei Libere: „Ştiu că le cunoaşteţi pe 
toate, dar doresc să-mi descarc sufletul, ca să mă simt, în faţa dvs., mai ușurat, şi să 
vă adresez cu plăcere ce aud şi văd. („G. Ionescu”, [primăvara] 1984, difuzată la 
l aprilie 1984)”. „Nu ştiu de ce vă scriu toate acestea. Poate ca o descărcare a revoltei 
şi atenuarea neputinței mele de a interveni în vreun fel pentru salvgardarea monumentelor 
pe care ni le-au lăsat înaintaşii. („Un arhitect din Bucureşti”, [septembrie] 1984, 
16 octombrie 1984)”. 

DOCUMENTE 


ACR 
ADAS 
ARCOM 
ARIA 
AGERPRES 
BOR 
CAER 
CAP 

CC (al PCR) 
CC al UTC 
CEC 
CNST 
CPEx 
CPUN 
CTC 

DB 
DGDAL 
DIE 

DM 

DMI 
DMCN 
FBI 

FSN 

HCM 

HR 

IAS 
ICRAL 
ICVL 
IDMS 


Listă de abrevieri 


- Automobil Clubul Român 

- Administraţia Asigurărilor de Stat 

- Antrepriza Română de Construcţii-Montaj 

- Agenţia Română de Impresariat Artistic 

- Agenţia Naţională de Presă 

- Biserica Ortodoxă Română 

- Consiliul de Ajutor Economic Reciproc 

- Cooperativă Agricolă de Producţie 

- Comitetul Central (al Partidul Comunist Român) 

- Comitetul Central al Uniunii Tineretului Comunist 
- Casa de Economii şi Consemnaţiuni 

- Consiliul Naţional pentru Ştiinţă şi Tehnică 

- Comitetul Politic Executiv al CC al PCR 

- Consiliul Provizoriu de Unitate Naţională 

- Control tehnic de calitate 

- Domestic Bloc 

- Direcţia Generală pentru Dezvoltare şi Administraţie Locativă 
- Direcţia de Informaţii Externe 

- Deutsche Mark 

- Direcţia Monumentelor Istorice 

- Direcţia Patrimoniului Cultural Naţional 

- Federal Bureau of Investigation 

- Frontul Salvării Naţionale 

- Hotărârea Consiliului de Miniştri 

- Human Rights 

- Întreprindere Agricolă de Stat 

- Întreprinderea de Construcţii, Reparaţii şi Administrare Locativă 
— Întreprinderea de Construcţii şi Vânzări Locuinţe 

- Întreprinderea de Distribuire a Materialelor Sportive 


ITIA 
IRTA 
ITSAIA 
GSLS 
L.M. 
MAI 
MAN 
NAVROM 
NKVD 
OJT 
ONEF 
ONT 
ONU 
PCR 
PMR 
PNL 
PNȚ 
PECO 
RDG 
RFG 
RPR 
RSR 
SLOMR 
SUA 
TAROM 
TIR 

UM 
UNESCO 
URSS 
UTC 
UTM 


- Întreprinderea de Transport Internaţional Auto 

- Întreprinderea Română de Transport Auto 

- Întreprinderea de Transport Agricol şi Industrie Alimentară 
- Grupul de şantiere şi lucrări în străinătate 

- Listeners Mail 

- Ministerul Afacerilor Interne 

- Marea Adunare Naţională 

- Compania de navigaţie română 

- Narodnii Komissariat Vnutrennih Del 

- Oficiul Judeţean de Turism 

- Organizaţia Naţională de Educaţie Fizică 

- Oficiul Naţional de Turism 

- Organizaţia Naţiunilor Unite 

- Partidul Comunist Român 

- Partidul Muncitoresc Român 

— Partidul Naţional-Liberal 

- Partidul Naţional-Ţărănesc 

- Întreprinderea de Stat a Combustibilului a Republicii Socialiste România 
- Republica Democrată Germană 

- Republica Federală Germania 

- Republica Populară Română 

- Republica Socialistă România 

- Sindicatul Liber al Oamenilor Muncii din România 
- Statele Unite ale Americii 

- Transporturile Aeriene Române 

- Transporturile Internaţionale Române 

- Unitatea Militară 

- Organizaţia Naţiunilor Unite pentru Educaţie, Ştiinţă şi Cultură 
- Uniunea Republicilor Sovietice Socialiste 

- Uniunea Tineretului Comunist 

- Uniunea Tineretului Muncitor 


Cu privire la metodologia 
de editare a scrisorilor 


. Publicăm documentele în ordinea difuzării la Europa Liberă. 

. Neavând acces la originale şi la plicurile cu care erau transmise, în cazurile în care 
momentul elaborării nu era indicat de autori, a trebuit să procedăm la datarea sugerată 
de ziua difuzării şi de conţinut. 

. Am editat scrisorile după transcrierile făcute de postul de radio. Am procedat la 
reproducerea cât mai fidelă a materialului trimis, de aceea au fost menținute greşelile 
care ţineau de „stilistica autorului”. S-au făcut corecturi acolo unde acestea erau 
evident rezultatul unei greşeli de transcriere. 

. Au fost scoase din texte date prea personale, cum ar fi adresa privată. 

. Am reprodus, indicând în note, pasajele necitite în emisiuni din motive de spaţiu de 
antenă limitat sau din cauza interdicţiilor date de direcţia americană (cu privire la 
folosirea limbajului insultător sau incitarea la revoltă). 


Un grup de credincioşi penticostali din Rădăuți, 7 aprilie 1979, 
scrisoare difuzată la 17 iunie 1979' 


Stimate domnule director Noël Bernard, 


Vă rugăm să binevoiţi a difuza prin postul dvs. de radio următorul mesaj în 
speranţa că organele competente din ţara noastră vor lua cunoştinţă de abuzul de 
putere şi acţiunea de brutală discriminare religioasă de care se fac vinovate 
organele locale ale conducerii de stat din oraşul Rădăuţi, judeţul Suceava. lată 
despre ce este vorba : 

Încă înainte de război, în oraşul Rădăuţi, judeţul Suceava, a luat fiinţă o 
comunitate penticostală care, după război, în urma reglementării cultelor din 
anul 19507, a fost autorizată să funcţioneze legal ca făcând parte din cultul 
penticostal din RSR3. În acest scop, Departamentul cultelor a eliberat autorizaţia 
de funcţionare numărul 681. Menţionăm că în prezent această comunitate are un 
număr total de 994 de membri înscrişi. În anul 1969, datorită faptului că vechiul 
imobil în care se aduna această comunitate era prea mic, s-a cumpărat un alt 
imobil, mai mare, de la di Petrescu Vasile din Rădăuţi, cu suma de 90.000 de lei. 
Pentru întocmirea actului legai de vânzare şi cumpărare era nevoie de aprobarea 
prealabilă a tovarăşului preşedinte al Consiliului Popular al oraşului Rădăuţi, 
Cuciureanu Gheorghe. În consecinţă, Comitetul Comunităţii s-a adresat tovarăşului 
Cuciureanu Gheorghe, dar acesta a refuzat să dea aprobarea cerută, răspunzând 


1. L.M., no. 17, June 17, 1979. 

2. Regimul general al cultelor în perioada comunistă a fost stabilit prin Decretul nr. 177/ 
1948, completat ulterior. Decretul privind naţionalizarea unor imobile, fără plata 
vreunei despăgubiri, din 20 aprilie 1950, a afectat proprietăţile tuturor comunităţilor 
religioase. 

3. De fapt, în acel moment, Republica Populară România. 

scurt: „Pentru pocăiţi nu dau niciun fel de aprobare pentru cumpărarea unui 
astfel de imobil”. 

Din anul 1969 până în 1978 s-au făcut nenumărate cereri la amintitul Consiliul 
Popular, dar de fiecare dată răspunsul din partea tovarăşului Cuciureanu Gheorghe 
a fost acelaşi: „La pocăiţi nu aprob”. După aceea, Comitetul Comunităţii s-a 
adresat Consiliului Popular al judeţului Suceva, dar nici de acolo nu s-a primit 
vreun răspuns favorabil. Pe parcursul anilor 1969-1978, imobilul în cauză s-a 
deteriorat şi trebuiau făcute reparaţii, atât la pereţi, cât şi la acoperiş, care avea 
un număr mare de ţigle sparte, din care cauză apa pătrundea în podul clădirii şi 
apoi până la tavanul şi pereţii sălii de adunare. S-a făcut intervenţie la Consiliul 
Popular al oraşului Rădăuţi, de data aceasta pentru a se aproba repararea clădirii, 
dar, la fel, tovarăşul Cuciureanu Gheorghe, preşedintele Consiliului Popular, a 
dat acelaşi răspuns: „La pocăiţi nu dau”. 

Pe zi ce trecea, starea imobilului se degrada tot mai mult, punându-se în 
pericol cele 1.000-1.500 de persoane care se adunau regulat duminica în sala de 
adunare. Faţă de această stare de lucruri, fiind vorba despre un vădit caz de forţă 
majoră, comunitatea a trecut la executarea unor lucrări de întreţinere, fără a se 
mai aştepta la nesfârşit aprobarea de reparaţii care întârzia să vină de la Consiliul 
Popular al oraşului respectiv, de la tovarăşul Cuciureanu Gheorghe. Urmarea a 
fost că comunitatea a fost amendată, o dată cu 12.000 de lei, şi altă dată cu 
18.000 de lei, spunându-i-se că a comis „ilegalităţi”, fără să se ţină seama că 
adevărații vinovaţi erau cei care nu voiau să dea aprobare de reparaţie atunci când 
aceasta a fost cerută. 

În toamna anului 1978, când au început ploile, acoperişul clădirii se degradase 
atât de mult şi, din cauza greutăţii ţiglelor de beton, care cântăreau mai multe mii 
de kilograme, pericolul prăbuşirii acestui acoperiş era iminent. Pentru a se evita 
o adevărată catastrofă, care s-ar fi putut solda cu victime omeneşti, Comunitatea 
s-a adresat din nou Consiliului Popular al oraşului Rădăuţi, cerând să se aprobe 
repararea acoperişului prin schimbarea ţiglelor cu tablă albă. Răspunsul din 
partea tovarăşului Cuciureanu Gheorghe a fost: „La pocăiţi nu aprob”. 

În faţa acestui caz grav, am luat legătura cu cooperativa „Constructorul” din 
oraşul Rădăuţi, reprezentată prin preşedintele cooperativei, tovarăşul Solcan, 
care s-a angajat să execute toate lucrările de reparaţii de interior, iar în exterior 
acoperişul, pentru care Comunitatea penticostală a şi achitat suma de 18.000 de 
lei. Cooperativa „Constructorul” a început imediat lucrările, terminându-le mai 
întâi pe cele din interior, ca văruit şi zugrăvit ; iar în zilele de 1, 2 şi 3 noiembrie 
1978 a adus şi tabla pentru acoperiş şi a început lucrul. 

În ziua de 4 noiembrie 1978, pe când muncitorii lucrau pe acoperiş, fiind 
bătută cam o pătrime din tablă, a sosit la faţa locului un echipaj al Miliției 
oraşului Rădăuţi cu o echipă de muncitori de la Întreprinderea de Gospodărie 
Orăşenească Rădăuţi, împreună cu directorul acestei întreprinderi, fiind trimişi 
de tovarăşul Cuciureanu Gheorghe. Echipa de la ÎGO Rădăuţi s-a urcat pe 
acoperiş, dând la o parte pe muncitorii cooperativei „Constructorul”, şi a început 
să rupă în stil barbar tabla de pe acoperiş, în timp ce strigau şi debitau tot felul 
de cuvinte murdare la adresa credincioşilor care se adunau în acest lăcaş de 
rugăciune. 

Între timp, echipajul Miliției s-a dus cu maşina acasă, la conducătorul 
Comunităţii, Ozarchevici Apostol, şi la casierul Comunităţii, Lupaşcu Titus, şi 
împreună cu muncitorii cooperativei, în număr de cinci, care lucraseră pe 
acoperiş, au fost duşi în stare de arest la Consiliul Popular al oraşului Rădăuţi, 
unde toţi şapte au fost amendaţi, fiecare cu câte 3.000 de lei. Pe lângă aceasta, 
a mai fost amendat cultul penticostal cu suma de 30.000 de lei, Comunitatea 
penticostală din oraşul Rădăuţi cu 30.000 de lei, şi cooperativa „Constructorul” 
cu 30.000 de lei, adică, în total, 111.000 de lei. Până la urmă, amenda totală s-a 
ridicat la suma de 114.000 de lei, întrucât ulterior a fost amendat şi contabilul 
cooperativei „Constructorul”, Tofănel Ionel, cu suma de 3.000 de lei. El este un 
credincios penticostal, în vârstă de 34 de ani, căsătorit, cu patru copii, având o 
infirmitate la picioare, din care cauză se deplasează foarte greu. Amenda de 
3.000 de lei i-a fost aplicată pentru motivul că a semnat documentele de eliberare 
a materialelor pentru reparația casei de rugăciune a Comunităţii penticostale. Se 
vede bine că această amendă i-a fost aplicată într-un mod cu totul arbitrar, 
întrucât semnarea documentelor despre care este vorba era o îndatorire de serviciu 
care trebuia îndeplinită de vreme ce conducătorul unităţii aprobase în prealabil 
lucrarea în cauză. Ulterior, nu se ştie din al cărui ordin, conducerea întreprinderii 
„Constructorul” a pus amenda de 30.000 de lei cu care fusese ea amendată iniţial 
tot în sarcina contabilului Tofănel Iosif. Iar ca să pună vârf la toate, acest biet 
salariat, după ce a achitat amenda de 3.000 de lei imputată lui prin poprirea 
salariului pe câteva luni, a fost concediat în cele din urmă din serviciu, fiind 
acum în căutarea unei ocupaţii adecvate stării lui de infirmitate în vreo fabrică de 
cherestea sau altundeva, întrucât s-au dat ordine să nu mai fie angajat ca contabil 
în nicio unitate din Rădăuţi. 

Abuzul de putere a mers mai departe. Din ordinul tovarăşului Cuciureanu 
Gheorghe s-a dispus şi confiscarea a 1.200 kg de tablă albă şi 4 metri cubi de 

cherestea, proprietatea Comunităţii penticostale, precum şi ridicarea din contul 
CEC a sumei de 8.000 de lei, proprietatea acestei comunităţi, realizată prin 
colectele ce se fac cu ocazia serviciilor religioase din casa de rugăciuni. În urma 
acestei situaţii, conducerea Comunităţii penticostale s-a adresat la organele 
judeţului Suceava, spunându-şi acolo durerea. Dar au fost trimişi înapoi, la 
Consiliul Popular al oraşului Rădăuţi, la tovarăşul Cuciureanu Gheorghe, ca de 
acolo să fie trimişi din nou la Suceava, şi drumul acesta l-au bătut de mai multe 
ori fără niciun rezultat 

În cele din urmă, tovarăşul Moraru, vicepreşedintele Consiliului Popular al 
judeţului Suceava, a spus Comitetului Comunităţii : „Mergeţi la Rădăuţi, că am 
trimis o adresă să vi se elibereze materialele confiscate şi să vi se dea autorizaţia 
pentru repararea imobilului, iar pentru amenzi făceţi imediat contestaţie să vi se 
ierte”. 

Când Comitetul s-a dus la tovarăşul Cuciureanu Gheorghe, acesta nu a vrut să 
audă de aşa ceva. S-a făcut contestaţie la Judecătoria Rădăuţi pentru anularea 
amenzilor. La prima şedinţă, când reprezentanţii Comunităţii au fost audiaţi, 
preşedintele Judecătoriei s-a uitat la ei ironic şi, cu un zâmbet fals, a spus: „Se 
amână pe data de 5 ianuarie 1979”. Penrtu această dată s-a angajat un avocat, 
achitându-se drept onorariu 2.700 de lei. La data fixată, când a început judecarea 
procesului, s-a ridicat avocatul şi, când acesta a început să vorbească în faţa 
instanţei, judecătorul l-a întrerupt zicând: „Dumneata, tovarăşe avocat, eşti 
apărătorul pocăiţilor? Ştii că nu ai voie. Să te prezinţi la tovarăşul căpitan de 
securitate Mihalcea, să stai de vorbă cu el”. Atunci, avocatul s-a aşezat jos şi nu 
a mai zis nimic. 

Procesul a continuat fără apărător, iar suma de 2.700 de lei achitată drept 
onorariu pentru avocat a rămas bine plătită, fără să mai încapă vorba de restituirea 
ei. Procesul s-a terminat cu obligaţia de a fi plătite integral toate amenzile 
aplicate, suspendându-se dreptul la recurs la un tribunal superior. Toate acestea 
s-au făcut din ordinul tovarăşului Cuciureanu Gheorghe. 

Comunitatea penticostală din oraşul Rădăuţi a încercat în repetate rânduri să 
ajungă la tovarăşul prim-secretar al PCR al judeţului Suceava, dar nu a reuşit, 
întrucât toate uşile au fost barate de către tovarăşul Cuciureanu Gheorghe, care 
nu vrea să ţină seama de nicio dispoziţiune a organelor superioare şi dânsul se 
consideră totul. Este cazul să adăugăm aici şi faptul că Comunitatea penticostală 
din oraşul Rădăuţi a intervenit în această problemă şi pe cale ierarhică, atât la 
supraveghetorul filialei Suceava, Grossu Constantin, cât şi la preşedintele cultului 
penticostal din Bucureşti, Bochian Pavel, dar amândouă aceste foruri au manifestat 


DOCUMENTE 35 


o condamnabilă rezervă, invocând motivul că nu pot face nimic şi că nu se pot 
amesteca în treburile organelor de stai. De aici se vede că cei chemaţi să apere 
pe cale legală drepturile credincioşilor din ţara noastră au dezertat de la datoria 
lor, de frica de a nu-şi pierde poziţia şi scaunul pe care stau, închid ochii în faţa 
celor mai flagrante încălcări de drepturi ale credincioşilor pe care nu cu destulă 
vrednicie îi reprezintă. 

Prin acest memoriu, Comunitatea penticostală din oraşul Rădăuţi, cu un 
număr de 994 de membri înscrişi în registrul Comunităţii, roagă autorităţile 
competente din Republica Socialistă România să dispună către organele locale 
ale oraşului Rădăuţi intrarea în legalitate şi încetarea oricărei discriminări 
religioase. Totodată să dispună a fi satisfăcute următoarele doleanţe : 


1. Autorizarea de a se încheia actul de proprietate al imobilului în care Comunitatea 
se adună din anul 1969. 

2. Eliberarea autorizaţiei pentru repararea imobilului amintit, respectiv acoperişul. 

3. Să se anuleze urmărirea pentru plata celor trei sume de câte 30.000 de lei 
reprezentând amenzi aplicate cultului penticostal, Comunităţii penticostale 
din Rădăuţi şi, respectiv, cooperativei „Constructorul”. 

4. Să se restituie amenzile care au fost plătite în urma procesului dezbătut fără 
drept de apărare şi cu procedură incompletă, în sumă totală de 24.000 de lei. 

5, Să se elibereze toate materialele confiscate pe nedrept. 

Să se restituie suma de 8.000 de lei ridicată din contul CEC al Comunităţii. 

7. Să se restituie suma de 2.700 de lei plătită drept onorariu pentru avocat, 
întrucât acesta a fost împiedicat să pledeze în procesul Comunităţii. 


EÀ 


Declarăm că cele cuprinse în acest memoriu corespund realităţii şi au fost 
scrise pentru a se vedea cum sunt aplicate legile ţării de către organele locale de 
stat ale oraşului Rădăuţi şi cum înţelege tovarăşul Cuciureanu Gheorghe, preşedintele 
Consiliului Popular al oraşului Rădăuţi, să respecte drepturile omului, pe care 
tara noastră, prin semnarea diferitelor convenţii şi tratate internaţionale, s-a 
angajat în mod solemn a urmări aplicarea lor. 

Domnule Director, vă rugăm ca acest memoriu să fie difuzat în mai multe 
rânduri prin postul dvs. de radio până ce se vor satisface doleanţele cerute. De 
îndată ce ni se va face dreptate, vom înştiinţa printr-o scrisoare. 

„Marin Banu”, Bucureşti, 10 septembrie 1979, 
difuzată la 4 noiembrie 1979! 


Stimate Domnule Director, 


Cele ce urmează sunt destinate urechilor forurilor conducătoare din ţara 
noastră. Unul din domeniile de activitate în care s-au înregistrat nereuşite din 
cele mai mari ale regimului comunist este acela al comerţului numit cu emfază 
socialist. Lăsând la o parte comerţul exterior în care am reuşit să ne compromitem 
iremediabil faţă de mulţi parteneri externi în toate domeniile, mă fixez, deocamdată, 
la comerţul interior. 

În acest sector de activitate ne lovim în fiecare clipă de rezultatul incapacității 
de conducere şi organizare a organelor respective. Despre aprovizionarea cu 
marfă a unităţilor s-ar putea scrie tomuri întregi. Unităţile comerciale nu sunt 
bine aprovizionate fie din cauza subproducţiei, fie din cauza deficienţelor de 
aprovizionare. Când spun subproducţie, înţeleg prin aceasta şi situaţia în care 
produsele respective nu sunt în cantitate suficientă datorită faptului că acestea se 
exportă masiv şi fără socoteală. Dacă producţia este planificată (realizarea 
planului fiind o altă problemă), în schimb exportul se face oricând şi în orice 
cantităţi după cererea externă, deci în afara indicatorilor planificaţi. Astfel se 
poate întâmpla, dacă o marfă se cere la export, ca aceasta să dispară complet de 
pe piaţa internă, indiferent de necesitatea pe care ea o reprezintă pentru populaţie. 
Aceasta este şi problema vinului, care se găseşte tot mai greu, încât în ţara în 
care strămoşii noştri se lăudau cu tot felul de vinuri de soi, se fac acum vinuri 
artificiale în casă. 

Subproducţia mai are şi un alt aspect. Anumite sortimente considerate nerentabile 
sunt pur şi simplu neglijate. De exemplu, având nevoie de un şurub pentru 
maşina de spălat, fabricaţie românească, nu l-am putut găsi. Explicaţie : producţia 
este planificată valoric şi fabricii respective îi convine să facă agregate întregi, a 
căror valoare ridică volumul producţiei, îndeplinindu-şi mai uşor planul. Câte 
şuruburi ar trebui făcute pentru echivalentul unui agregat? Nu este convenabil 
pentru conducerea fabricii şi nu se produce. Ce ne facem însă dacă este nevoie 
de un şurub? Aceasta este problema unei serii întregi de obiecte de uz casnic 
care au dispărut din producţie. Multe întreprinderi locale, tutelate de consiliile 
populare din diverse oraşe, produceau aceste obiecte, dar iată că acestea au fost 


1. L.M. no. 37, November 4, 1979. 


DOCUMENTE 37 


ridicate la rangul de întreprinderi republicane, sau au fost absorbite de acestea, 
şi ele au început să producă lucruri mai importante. 

În acest capitol se mai înscrie şi problema pieselor de rezervă, mă refer la 
cele din producţia autohtonă, căci cu cele din producţia străină este iarăşi o altă 
problemă. În această direcţie s-au luat unele măsuri, dar necorespunzătoare. 
Astfel, dacă ai nevoie de o piesă, nu poţi cumpăra decât subansamblul întreg, în 
care este inclusă piesa respectivă, plătind astfel de câteva ori mai mult. În 
concluzie, problema tot nu este rezolvată. 

Cât priveşte deficienţele de aprovizionare, acestea sunt uneori obiective (din 
punctul de vedere al gestionarului, dar imputabile la un alt nivel superior), dar 
de multe ori se datoresc mai ales proastei organizări a gestionarului respectiv. Şi 
aceste deficienţe subiective se repetă de ani şi ani fără a se putea găsi un 
remediu. Sunt cunoscute situaţiile caraghioase în care nu se găsesc obiecte din 
cele mai folosite, de exemplu, hârtia igienică, ca după câteva zile să fie rafturile 
pline cu acestea până la refuz. 

Iată un caz autentic : într-un magazin alimentar din Piaţa Şulea din Bucureşti, 
într-o zi de luni, nu s-a găsit ulei. Foarte mirat, am întrebat într-o doară ce s-a 
întâmplat. Vânzătoarea mi-a răspuns, în loc să se scuze, foarte supărată, ca şi 
cum vina ar fi a mea: „Ei, se întâmplă, şi ce-i cu asta? Nu se dărâmă lumea !”. 

Lăsând la o parte impertinenţa vânzătoarei, aspect asupra căruia voi reveni, 
acest răspuns reflectă o mentalitate specifică aparatului de deservire din comerţ, 
iar răspunderea pentru această mentaliltate revine fără îndoială aceloraşi organe 
de conducere ale acestei activităţi. 

Despre organizarea comerţului interior sunt multe de spus, asupra numărului 
unităţilor de vânzare, asupra amplasării lor şi programului acestora. Trecând 
peste acestea, ne lovim de un fenomen foarte supărător. Astfel, când ne e lumea 
mai dragă, găsim unităţile închise, având anunţuri ca cele ce urmează : „Închis 
pentru inventar” ; „Se primeşte marfă” ; „Gestionarul bolnav sau în concediu” ; 
„În renovare” etc. 

Dar culmea ridicolului a atins-o un anunţ, remarcat de fiul meu, de 19 ani, 
care mi l-a relatat plin de indignare. Anunţul era: „Închis pentru curăţenie”. 
Aspectul acesta a apărut şi prin presă, dar tocmai aici este buba : nu se găseşte 
remediu. Este vorba iarăşi de o mentalitate de care se face răspunzătoare 
conducerea comerţului. Odată, fiind ghidul unui străin, un iranian, acesta a dorit 
un medicament. Prima farmacie avea anunţul : „Închis pentru inventar”, şi ne-am 
dus la altă farmacie apropiată, şi apoi la următoarea, dar toate aveau acelaşi 
anunţ. M-am scuzat faţă de iranian, dar m-am aflat într-o situaţie neplăcută de a 

răspunde la întrebarea : „De ce se fac inventare simultane la farmacii apropiate ? 
Doar este vorba de cazuri de boală ; ce faceţi la urgenţe ? ”, şi a completat, spre 
ruşinea mea : La noi nu se întâmplă aşa ceva”. 

Evident, cred că nicăieri în lume nu se poate întâmpla aşa ceva. 

Referindu-mă acum la comportarea vânzătorilor, ating cel mai neplăcut aspect 
cu care suntem confruntaţi zi de zi. Suntem expuşi la tot felul de tratamente 
jignitoare şi umilitoare, fără a spune nimic despre felul în care suntem serviţi. 
Magazinele nu au hârtie de ambalaj şi suntem siliţi să luăm şi alimente neîmpachetate. 
Odată, la o farmacie, având o reţetă mai lungă, mi s-au dat neîmpachetate vreo 
10 hârtii şi sticluţe, pe care am început să le pierd pe drum. La exprimarea 
dorinţei mele de a mi se da o pungă, farmacista, care este totuşi o intelectuală, 
s-a supărat şi m-a întrebat de ce nu am venit cu o sacoşă de acasă (Farmacia nr. 2 
din Bucureşti). Doamne fereşte să ceri condica de reclamaţii, care se găseşte de 
altfel în orice unitate. lese un scandal, încât a doua oară nu mai îndrăzneşti. 
Trebuie să remarc aici, şi aş fi vrut să evit această constatare, dar nu se poate, că, 
dintre vânzători, femeile sunt cel mai puţin politicoase şi totodată cele mai 
certăreţe. 

lată câteva exemple. Intrând într-un magazin de artizanat cu un străin de 
origine română, am găsit vânzătoarea scriind ceva. La „Bună ziua” dat de client, 
aceasta a ridicat ochii, ne-a văzut, nu a zis nimic şi a continuat să scrie. Clientul 
a ieşit imediat din prăvălie, enervat şi zicând că nu a mai văzut aşa ceva. Dacă 
intri dimineaţa în orele neaglomerate într-un magazin de stofe, de galanterie sau 
altceva asemănător, găseşti două-trei vânzătoare stând de vorbă într-un colţ. 
După o aşteptare de o jumătate de minut, văzând că acestea te-au observat, dar 
continuă să vorbească, întrebi cine serveşte, şi atunci vine una dintre ele îmbufnată, 
zicând un „Ce doriţi ?”, de parcă ar zice: „Ce ţi-a venit să mă deranjezi? ”. 

Căutam de luni de zile un obiect de galanterie bărbătească pe care nu-l 
găseam. Intrând pentru altceva în magazinul universal Ambrozie de pe bulevardul 
Şulea, am întrebat: „Aveţi chiloţi bărbăteşti de gradel ? ”. „Avem numai numere 
mari”, mi s-a răspuns. „Bine”, am continuat eu, „dar acum o lună mi-aţi spus 
acelaşi lucru”. „Şi ce sunt eu de vină”, sări ca arsă vânzătoarea, „de ce veniţi din 
lună în lună?”. 

Aveam nevoie de hârtie de calc pentru fiul meu student. După mai multe 
căutări, mi s-a spus că la Librăria „George Coşbuc” găsesc sigur. M-am dus 
într-un suflet, dar mi s-a spus că tocmai s-a terminat. „Când mai aduceţi ?”, am 
întrebat eu repede. „A, nu cred că mai aducem anul acesta”, mi s-a răspuns. 
Poate credeţi că era în ajun de Anul Nou. Aş, de unde, scena s-a petrecut la 

20 ianuarie 1979. În altă zi, intrând la Librăria „Agenda”, i-am spus timid 
vânzătoarei : „Aş vrea să cumpăr un stilou şi nu ştiu de care”. Mă aşteptam 
să-mi prezinte câteva stilouri din cele pe care le avea expuse, arătându-mi 
avantajele unora, pledând pentru cel mai bun etc. Dar am primit răspunsul: 
„Duceţi-vă şi vă mai gândiţi şi când veţi şti ce doriţi să veniţi să îmi cereţi”. 
Exemple din acestea se pot înşira la infinit. Ele denotă o lipsă de interes pentru 
vânzare şi de consideraţie pentru client. Totodată, pregătirea profesională a 
vânzătorilor este foarte slabă, iar exigenţă în acest sens din partea forurilor 
conducătoare se pare că nu există. 

Şi, în încheiere, un ultim aspect. Lipsa celor mai neaşteptate lucruri din 
aprovizionarea magazinelor. Apariţia lor sporadică şi tot atât de neaşteptată 
creează o psihoză specifică la cumpărător, care, în mod inconştient, aproape se 
roagă de vânzător să-i găsească obiectul cerut. Şi atunci, de cele mai multe ori, 
vânzătorii dosesc mărfurile mai căutate şi le vând clienţilor mai culanţi care 
strecoară şi un mic bacşiş. Fata mea, care a făcut practică de vânzător, ca elevă 
a unui liceu economic, a venit entuziasmată după prima zi de practică, zicându-mi 
cu candoare că a primit o atenţie de la un client. Cunosc un cetăţean care are o 
înţelegere cu o vânzătoare de la o librărie, să-i rezerve cărţile mai căutate. La noi 
se tipăresc foarte multe cărţi şi sunt ieftine faţă de străinătate. Dar, din totalul lor, 
abia 10% sunt interesante, iar condiţiile grafice lasă mult de dorit. Citeşti în ziar 
că a apărut o carte care te interesează, te duci glonţ la librărie, ca să constaţi că 
s-a epuizat încă de câteva zile. Am un prieten care nu găsea acum câtva timp 
pantofi pe măsura lui. Atunci, el a schimbat tactica: când vânzătorul l-a întrebat 
ce număr poartă, i-a spus alt număr. „Regret, a răspuns vânzătorul, dar nu avem 
decât numărul 41.” „Bine”, a spus amicul meu, spre uimirea vânzătorului, 
„dă-mi şi numărul 41”, căci de fapt acesta e numărul lui. 

În concluzie, nepricepere, lipsă de interes, lipsă de pregătire, incorectitudine, 
incapacitate şi multe alte racile sălăşuiesc în comerţul socialist românesc. Acestea 
însă nu se pot imputa cu totul caracterului socialist, deoarece astfel de fenomene 
nu se constată în Bulgaria şi Ungaria, unde am fost, şi nici în alte ţări socialiste 
despre care mi s-a povestit. Nu, toate acestea sunt imputabile numai conducerii 
noastre. Toate deficienţele ar dispărea dacă ar exista o conducere capabilă la 
frânele comerţului, sau poate chiar mai sus, unde se hotărăsc lucruri mai 
importante, dar hotărârile denotă o incompetenţă crasă. Rezultatul este că viaţa 
a ajuns tot mai complicată, că aprovizionarea familiei a devenit problema nr. 1 a 
existenţei noastre. Şi ne uităm cu invidie la filmele în care ni se arată că în alte 
ţări nu este nicio problemă ca dimineaţa fiecare să găsească la uşă sticla cu lapte 

şi ziarul, lăsate de vânzătorii respectivi de cu zori. Aceasta ne pare un vis, în 
timp ce noi ne zgribulim dimineaţa la coada de lapte sau la ziare. 
Vă mulţumesc 


„Doi soţi îngrijorați de soarta lor”, Bucureşti, [octombrie] 1979, 
difuzată la 4 noiembrie 1979! 


Stimate domnule director Noël Bernard, 


În primul rând ţinem să vă mulţumim pentru activitatea desfăşurată de dvs. şi 
de colaboratorii dvs. la postul de radio Europa Liberă, prin care căutaţi cu 
sugestiile dvs. să îmbunătăţiţi cât de cât situaţia tristă în care se află poporul 
nostru. Vă prezentăm, ca şi alţi români, necazul nostru şi vă asigurăm că nu 
suntem singurii în această situaţie. Prin căsătorie, am primit de la părinţii noştri 
un mic apartament de două camere şi hall într-un mic imobil de patru apartamente. 
Prin Decretul 92 din 1950, apartamentul nostru a fost naționalizat, călcându-se 
flagrant art. 3 din decret, care prevedea că funcţionarii publici sunt exceptaţi de 
la naţionalizare ; or, ambii soţi eram la acea dată în câmpul muncii. Astfel, am 
fost restrânşi la o cameră şi hall, a doua cameră fiind repartizată la persoane 
străine. Timp de 10 ani, am făcut o serie de contestaţii la diverse foruri, care însă 
nu au fost luate în considerare. În 1968 apare un decret care prevede cumpărarea 
caselor naţionalizate de către locatarii ale căror salarii depăşeau o anumită 
valoare, în caz contrar, dublându-se chiria. În 1969, după multe frământări (căci 
e foarte greu să te hotărăşti să-ţi cumperi propria casă), introducem cererea de 
Cumpărare a apartamentului în care locuiam. Motivele care ne îndreptăţeau la 
aceasta erau următoarele: prin cumpărarea casei rămâneam stăpâni pe întreg 
apartamentul fără a mai avea probleme cu a doua cameră. Rata lunară ce urma 
să o plătim în caz de cumpărare ar fi fost la nivelul chiriei majorate, în caz de 
necumpărare. Din nefericire însă, în urma unei propagande duse în străinătate pe 
această temă (vânzarea de către stat a unor case furate de la proprietari), 
conducerea statului, fără a abroga decretul, a sistat vânzarea caselor, numai după 
câteva luni de la apariţia decretului. În 1977, după seismul din 4 martie, apare un 

nou decret, care fixează noi preţuri de cumpărare a caselor naţionalizate, cu 36% 
mai mari ca în 1968. Facem din nou cerere de cumpărare a apartamentului, însă, 
din nou, din ordin superior, se sistează vânzarea caselor naţionalizate. Ni s-a 
recomandat de către organele statului să cumpărăm un apartament în imobilele 
construite de stat, propunere care nu ne-a tentat, dată fiind calitatea sub orice 
critică a locuinţelor executate de către stat. După aproape 40 de ani de muncă 
cinstită şi la o vârstă înaintată, nu putem trăi liniştiţi deoarece în orice moment 
ne putem vedea svârliţi din casă şi înghesuiți într-o singură cameră a unui imobil 
de stat împreună cu alte persoane în apartament. V-am expus cazul nostru, care 
nu este unul izolat, în speranţa că veţi atrage atenţia guvernului român asupra 
acestor nedreptăţi şi că veţi insista pentru punerea din nou în vânzare a caselor 
naţionalizate, măsură care ar fi şi în avantajul statului, care încasează astfel sume 
importante de bani şi, în plus, capătă cheltuielile de întreţinere a acestor case. Vă 
mulţumim anticipat şi vă dorim numai bine. 


Ascultătoarea numită „Olga”, Frankfurt, 6 noiembrie 1979, 
difuzată pe 9 decembrie 1979" 


Stimate domnule director, 


În 1968, când patria mea Cehoslovacia a fost invadată de Uniunea Sovietică, 
mă găseam în vacanţă în România. În acele zile grele pentru noi, am cunoscut 
poporul român şi am învăţat să-l stimez. Între timp, mi-am găsit o nouă patrie în 
Republica Federală Germania. În ultimii ani, soţul meu şi cu mine ne-am petrecut 
de mai multe ori concediile în România, unde întreţinem relaţii de prietenie cu 
mai multe familii. De curând, am participat întâmplător, la Bonn, la o discuţie 
despre România şi acesta este motivul pentru care vă scriu. În această discuţie 
s-a aruncat cu cuvinte ca furt, corupţie, degradare morală, fără ca cei vinovaţi să 
fie clar separați de marea masă a populaţiei. Găsesc că acest lucru e foarte 
nedrept. Nu trebuie ponegrit întregul popor din cauza lipsei de scrupule a clasei 
conducătoare. Cei ce poartă uniforme în România, începând cu grănicerii şi 
vameşii şi până la chelneri, cât şi ceilalţi, fără care regimul de teroare nu ar fi 

posibil, nu pot fi judecaţi la fel ca restul poporului român. Majoritatea turiştilor 
vin însă în contact mai ales cu aceştia, care se gândesc numai la buzunarul lor, 
fără să le pese de daunele morale pe care le aduc întregii naţiuni. Circul începe 
chiar de la frontieră, Eşti invitat să plăteşti de ofiţerii de grăniceri şi apoi de 
vameşi. Dacă nu dai un şperţ în mod voluntar şi discret, atunci ei se servesc 
singuri. Cele mai rele experienţe le fac cei care călătoresc noaptea şi sunt 
singuri. În timp ce un grănicer se ocupă de partea din faţă a automobilului, 
celălalt se serveşte din portbagaj. Am fost deosebit de şocaţi de purtarea unui 
ofiţer şi a unei funcţionare de la vama din Borş. Era noapte şi la graniţă nu erau 
decât două automobile. Înaintea noastră un francez, un om deosebit de politicos, 
care a fost pur şi simplu jefuit de aceştia doi. În timp ce funcţionara vămii 
controla revistele lui de modă, ofiţerul, care ne ceruse să desfacem bagajele, 
băga obiecte de îmbrăcăminte ale francezului, cât şi alte lucruri, într-o sacoşă, 
care a dispărut ulterior în tufiş. În ceea ce ne priveşte, am scăpat ieftin: câteva 
perechi de ciorapi, câteva pixuri şi o bluză. De abia a doua zi am constatat că 
dispăruseră şi termometrul maşinii, şi nişte medicamente. De altfel, anul acesta, 
la plecare, am fost controlaţi de acelaşi ofiţer. M-a întrebat dacă pot să-i dau nişte 
mărci germane. L-am refuzat şi a reacţionat cu o înjurătură. La Poiana Braşov, 
unul din şefii hotelului teleferic, vorbind într-o germană stricată şi folosind 
cuvinte ordinare, mi-a spus ce crede despre români. La Bistriţa, unde am vizitat 
o familie cunoscută de medici, am întâlnit o persoană comică, un chel, care ne-a 
fost prezentat drept ofiţerul de Securitate responsabil pentru medici. Beat turtă, 
a vrut să ne provoace vorbind despre Dracula şi familia lui de vampiri şi pomenind 
şi numele lui Ceauşescu. Ştiind că eu sunt cehoslovacă, a început să-şi baiă joc 
de discursul lui Ceauşescu din august 1968, imitându-i felul de a vorbi. Ne-am 
continuat călătoria chiar în aceeaşi noapte. 

În restaurantele din Mamaia, chelnerii ne-au cerut mereu să cumpărăm 
mărfuri din shopuri, pretinzând că ar fi pentru şefii lor. Nu am văzut niciodată 
banii pentru cele cumpărate. 

V-am redactat numai câteva dintre cele trăite în România. Pentru cei care nu 
au avut prilejul să cunoască populaţia ţării şi care nu au avut contacte decât cu 
hoţi de acest fel nu poate să existe decât o imagine denaturată, o imagine care nu 
reflectă grijile şi nici prietenia şi bunătatea poporului român. E într-adevăr 
păcat! Poporul român e nu numai exploatat şi terorizat în propria ţară, dar şi 
discreditat de reprezentanţii pe care nu şi i-a ales niciodată. Şi lucrul cel mai trist 
este că nu are nici măcar posibilitatea să se apere. Pentru mine au existat 
momente în care conducerea României mi-a trezit anumite speranţe. Între timp, 

a trebuit să-mi dau seama că era vorba doar de mijloace pentru atingerea unui 
scop. Mă întreb dacă, într-un moment în care ţara ar fi ameninţată din afară, 
aceşti oameni privilegiați şi corupți nu ar fi primii care ar trece sub drapelul 
duşmanului. În ceea ce mă priveşte, nu am nicio îndoială că aşa se va întâmpla. 
Şi poporul ? Experienţa trăită şi cele ce se petrec astăzi în Cehoslovacia ne dau 
răspunsul. 

Cu sincere salutări 


„Grupul 777”, Bucureşti, 29 septembrie 1979, 
difuzată pe 9 decembrie 1979" 


Mult stimate domnule director Noël Bernard, 


Cu toate riscurile şi indiferent ce ne-ar face nouă organele represive din ţară, 
vă aducem la cunoştinţă următoarele : 

Vă scriem această scrisoare strânşi într-o casă izolată din Bucureşti. Suntem 
chelneri, bucătari, recepţioneri şi alţi lucrători cooperativi din Ministerul Turismului. 
Vrem să facem auzite vocile noastre împotriva acelor oameni incapabili de a 
conduce o întreprindere gastronomică, un hotel, un restaurant şi aşa mai departe. 
Aceşti oameni nu mai sunt recrutaţi din rândurile noastre, ci sunt oameni puşi de 
aşa-zisul Partid Comunist, recrutaţi din rândul Securităţii, pentru a ne urmări pe 
noi şi clientela care vine şi face consumaţie într-un restaurant sau hotel. Cu 
timpul, şi hotelurile sau restaurantele din Ministerul Turismului vor fi militarizate 
de către Securitate. Să vă dăm exemple. 

La fosta şcoală a Viilor, acum centru de perfecţionare a cadrelor din Ministerul 
Turismului, există două feluri de elevi : elevi din rândul Securităţii şi al Miliției, 
pe care îi învaţă cum să conducă un restaurant, un hotel, ca recepţioneri sau 
pentru alte treburi, şi pe care îi intercalează printre noi, cei cu o vechime de 
20-30 de ani în meserie şi care astăzi nu mai avem nicio valoare. Trebuie să 
facem ce spun ei, adică să tragem cu urechea la clienţi, să schimbăm scrumiera 
la masă, bineînţeles că sub scrumieră este un microfon. Dacă vin străini, sunt 
conduşi la mesele speciale, care sunt înzestrate cu microfoane. În permanenţă 

suntem persecutați, batjocoriţi de către aceşti agenţi ai Securităţii, puşi în posturi 
de şefi de restaurante sau hoteluri. Oamenii se feresc să intre în restaurante de 
frică: se duc la bombe mici sau acasă. Hotelurile şi restaurantele merg în 
pierdere, iar noi, pătura de jos, luăm 1.100-1.300 de lei pe lună, din care ni se 
opresc câte 250-300 de lei spărturi, deşi acestea se recuperează din procentul de 
10% sau 12% pe care îl adaugă la nota de plată. 

Când venim la serviciu de dimineaţă, ne rugăm lui Dumnezeu să ajungem din 
nou acasă. Zilnic controlează 7-8 echipe de control, care nu prea au ce face, 
pentru că nu avem marfă pentru preparate şi, chiar dacă mai este câteodată, este 
de proastă calitate şi nu poţi face mai nimic din ea. Vine control de la minister, 
care ne dă indicaţii să facem preparate mai mult din legume şi cartofi, dar nici 
legume şi cartofi nu sunt şi, chiar dacă mai sunt, sunt pline de pământ şi 
putrezite. Ni se dau indicaţii să recomandăm pescărie oceanică şi legume, şi nu 
carne de porc şi de vită. Vă întrebăm, putem noi lămuri clienţii să nu mănânce 
carne sau produse din carne? Dacă nu este vânzare şi nu se face planul, noi 
suntem de vină. La shopuri, unde se vând lucruri pe valută, au fost angajate soţii 
de securişti şi miliţiene ca gestionari sau vânzători. La recepţia hotelurilor sunt 
pretutindeni securişti, la restanrante, primul şef este securist, iar al doilea este 
membru de partid sau turnător. Ne întrebăm până unde va merge această stare de 
lucruri din Ministerul Turismului cu întreprinderi falimentare. Cerem apăsat ca 
noi, lucrătorii din hoteluri şi restaurante, să fim lăsaţi în pace şi să ne vedem de 
datoria noastră, iar cei care ne filează la serviciu să se ducă la funcţiile lor din MAI. 

De asemeni, primăvara, când se deschide litoralul Mării Negre, primii care 
sunt detaşaţi sunt securiştii şi milițienii, în număr de 7.000 de persoane. Aceştia 
au casă, masă gratuit şi salarii mari. Aceştia cad pe capul nostru. În plin sezon 
îşi aduc şi familiile la plajă şi vin pe capul nostru să le dăm de mâncare din 
meniul străinilor. La barul de noapte Atlantic, unde securiştii vin ca la ei acasă, 
dacă nu dai 10.000-15.000 de lei înainte şi 5% din vânzare, nu apuci să lucrezi. 
La barul de noapte Athénée Palace, şeful de noapte este colonel de Securitate şi 
nu are altă misiune decât aceea de a urmări clienţii, români şi străini. Nici 
directorul Vintilă de la Athénée Palace nu suflă în faţa lui. La Intercontinental, 
începând de la portar, toţi oamenii de serviciu sunt numai securiști. 

Domnule director, vă rugăm să citiţi această scrisoare să audă şi cei care 
conduc această ramură comercială şi să ne lase să ne facem meseria liniștiți. Mai 
adăugăm că mulţi ofiţeri de Securitate şi miliţie pleacă cu pachete de la restaurante, 
fac chefuri pe spatele nostru şi la închiderea restaurantelor fac chete la fiecare ca 
să acoperim suma consumată. Noi, lucrători ai sindicatului din comerţul de stat, 

vă mulţumim din suflet şi vă dorim dvs. şi colaboratorilor dvs. multă sănătate, 
fericire şi să vă ferească Dumnezeu de necazuri. 


„Un grup de oameni ai muncii”, Arad, [noiembrie-decembrie] 1979, 
difuzată la 9 decembrie 1979" 


Stimate domnule director, 


În ţara noastră avem un conducător care e cel mal iubit şi cel mal înţelept fiu 
al poporului nostru. Este zilnic lăudat de presa, radioul şi televiziunea din ţară. 
Are merite însemnate în conducerea ţării, care, în ultimele decenii, a reușit să 
progreseze în bine. S-au ridicat locuinţe noi, confortabile, multe localităţi s-au 
urbanizat datorită dezvoltării accelerate a industriei. Şi la sate, viaţa ţărănimii a 
devenit alta, datorita Mircamzanii a onani pe de) o parte, şi pätunideru 
printre care cele mai de S sunt radioul şi televiziunea. În afara aCei. 
învăţământul a făcut paşi însemnați prin deschiderea largă a portilor tuturor 
felurilor de învăţământ, creând o pleiadă de intelectuali cu o pregătire superioară 
mai temeinică. Trebuie să mai arătăm că s-au modernizat într-o oarecare măsură 
şi căile de comunicaţie şi mijloacele de transport. E drept că a crescut şi nivelul 
de viaţă, dar ceva mai lent, noi rămânând ultimii din Europa. Cauzele se cunosc : 
ritmul prea accelerat al industrializării şi, de ce să nu o spunem, ajutoarele ce se 
dau diferitor formaţiuni de luptă din Asia, Africa etc., pe care poporul le suportă. 
La noi sunt şi legi, mai bine zis decrete, căci ţara e guvernată pe bază de decrete 
prezidenţiale. Avem şi un for legislativ, care e convocat de trei-patru ori pe an şi 
toţi deputaţii nu au voie să facă altceva decât să ridice mâna pentru aprobarea 
decretelor şi să bată din palme pentru iubitul conducător până fac bătături. Căci 
tot ce spune el e linie directoare pentru toată suflarea românească. lar dacă se 
întâmplă ca să mai ia cuvântul altcineva, apoi e vai de el dacă nu îl laudă. Mai 
nou, a alăturat-o la această laudă şi pe soția lui. Preşedintele nostru e un om 
energic, inteligent, activ. Dar noi, popor ul, nu ne putem împăca cu următoarele 
comportări : de ce nu respectă legile tării, legi făcute chiar de el? În al doilea 
rând, cultivă un gen de nepotism, care are o influenţă negativă asupra întregului 

aparat de partid şi de stat, unde şeful îşi cuibăreşte neamurile. Noi suntem un 
grup al oamenilor muncii din Arad, având funcţii diferite şi pregătire cores- 
punzătoare funcţiilor ce le avem. Ca unii care cunoaştem bine localitatea şi cele 
ce s-au petrecut aici, vă redăm unele fapte concrete. Credem că nu vor face cinste 
activului de partid, dar ele sunt fapte şi le relatăm aşa cum au fost ele. 

Prim-secretar al judeţului Arad a fost Teodor H.!. Ca atotputernic în judeţ, a 
fost imputat direct în afaceri cu tomatele din Curtici, aducându-se prejudicii de 
milioane de lei. După stabilirea vinovăţiei, este mutat la Praga ca ambasador. 
După schimbarea lui ca ambasador, a fost numit prim-secretar judeţean la 
Hunedoara. Ne-am mirat foarte mult de această numire a unui om pătat. La 
Arad, lui Teodor H. i-a urmat Andrei Czervenkovici?, care s-a mutat în Casa în 
care locuise predecesorul său, făcându-i transformări cu bani grei din bugetul 
țării. Astăzi, acesta a fost schimbat cu un om tânăr, ce promite a face ordine în 
haosul lăsat de Czervenkovici. Pe timpul acestuia, se făceau foarte multe reclamaţii 
la organele centrale, dar toate ajungeau la el şi le punea la arhivă cu menţiunea 
„dosar clasat”. Aşa se rezolvau cererile oamenilor muncii. Suntem siguri că, 
dacă s-ar redeschide cercetările asupra celor reclamate, situaţia ar fi alta, iar cei 
pătaţi, indiferent de funcţia lor, şi-ar merita pedeapsa. De aceea noi, grupul de 
muncitori, propunem guvernului ţării noastre să ia o măsură radicală, şi anume 
să se înfiinţeze un ziar independent în care să se publice toate scrisorile oamenilor 
muncii, fără nicio discriminare şi în mod absolut liber. Când cei vinovaţi se vor 
vedea demascaţi, fie ei cine ar fi, se vor transforma în mieluşei blânzi şi vor 
apăra legile eticii şi ţării. Există un cod al echităţii socialiste. Există şi e bun, 
dar, din păcate, nu e respectat tocmai de cei ce au Carnetul Roşu, căci ceilalţi nu 
au curajul să o facă, ştiind că pedeapsa e aspră şi lor li se aplică, pe când 
membrii de partid primesc o critică pro forma ca pedeapsă, şi cu asta scapă. 
Oare prin aceasta nu se face o discriminare ? De ce în funcţiile de conducere se 
cere neapărat să fii membru al PCR-ului, când dintre nemembrii de partid sunt 
oameni capabili şi buni organizatori ? De ce la premiere sunt excluşi nemembrii 
de partid ? De ce pentru anumite angajări, chiar şi ca femeie de serviciu, trebuie 
avizul comitetului de partid ? 


1. Teodor Haş (1928-1982), membru de partid din 1947, membru al CC al PCR între 
1965 şi 1964, membru al Comisiei Centrale de Revizie, a fost primul prim-secretar al 
judeţului Arad între anii 1968 şi 1971. 

2. Andrei Cervencovici (n. 1921), membru de partid din iulie 1945, membru supleant al 
CC al PCR (1965-1969), membru al CC al PCR (1969-1984) şi prim-secretar al 
Comitetului Judeţean PCR Arad între 1971 şi 1979. 

În municipiul nostru trăiesc laolaltă români, maghiari, germani, slovaci, 
sârbi, evrei în bună înţelegere. Nu se pun probleme de naţionalitate. Însă vedem 
o nemulţumire la sârbii, ungurii, slovacii şi alţii de la noi, căci confrații lor au 
voie să facă călătorii mai multe pe timp de un an în străinătate, şi ei nu le pot 
face. Aşa-zişii minoritari din ţara noastră sunt conştienţi că nu au mai puţine 
drepturi decât populaţia majoritară, dar au foarte puţine drepturi faţă de cona- 
ţionalii lor din ţările respective, care au un nivel de viaţă mult mai ridicat şi se 
bucură de multe libertăţi. 

În ţară la noi vin diferiţi străini. Ne-am împrietenit cu unii din ei, lucru firesc, 
care duce la o înfrățire între popoarele Europei. Chiar şi Actul final de la 
Helsinki încurajează acest lucru. La noi se fac totuşi restricţii severe!. De ce? 
De ce nu poate sta la noi acasă un prieten? De ce este urmărită de miliţie şi 
Securitate persoana ce vine în contact cu un străin, fie chiar şi dintr-o ţară 
socialistă? Mulţi dintre vizitatorii străini au păreri nu tocmai frumoase despre 
conducerea ţării noastre. Ei ştiu că noi suntem lipsiţi de libertate de mişcare în 
afara ţării şi, din această cauză, ne consideră o mare grădină zoologică din care 
Noi ne adresăm şi pe această cale preşedintelui nostru, cerându-i să fie alături de 
popor, să nu se lase influenţat de manifestaţiile organizate anume şi aclamat la 
comandă, căci totul e fals, e nesincer, e o parodie. Iar vizitele ce le va face în ţară 
să fie scurte şi fără paradă. Astfel va cunoaşte poporul în numele căruia afirmă 
că guvernează. 

Şi-l mai rugăm pe preşedintele nostru să nu mai vorbească despre democraţia 
socialistă, căci numai democraţie nu este. Credem că ar fi mai nimerit să i se 
spună dictatură socialistă, căci ar fi mai corect şi ar exprima realitatea. Acolo 
unde nu ai voie să spui sincer ceea ce simţi că e bine şi trebuie îndreptat, acolo 
unde nu-i poţi critica pe cei ce încalcă legalitatea, acolo unde critica e permisă 
numai de sus în jos, acolo nu e democraţie. Mai e o problemă importantă despre 
care am dori să-i punem o întrebare preşedintelui nostru. De ce, după o vizită 
făcută în afara ţării, toată presa trebuie să publice laude şi admiraţie pentru 
strălucitele succese obţinute, întrecându-se care mai de care în cuvinte ce nu 


1. Legea nr. 25/1969 privind regimul străinilor în Republica Socialistă România a impus 
restricţii în relaţiile dintre cetăţenii români şi străini, care au fost ulterior înăsprite 
prin Decretul nr. 131 din 19/04/1972, Decretul nr. 637 din 29 noiembrie 1973 şi 
Decretul nr. 233 din 23 decembrie 1974 privind unele drepturi şi obligaţii ale 
cetăţenilor români care realizează venituri în valută. 

stirnesc admiraţia cititorilor şi pe care nimeni nu le ia în seamă fiindcă toţi ştim 
că sunt comandate : Ce se urmăreşte prin aceasta ? Să ne îmbete pe noi cetăţenii 
tării? Să se arate străinătăţii faptele denaturate? Totul e gol şi cei ce o fac o fac 
ca să-şi menţină postul. 

O altă problemă ce dorim să o ridicăm e aceea a depunerii candidaturii pentru 
alegerea organelor locale sau a forului legislativ, Marea Adunare Naţională. 
Dacă alegerile sunt o parodie, ar trebui cel puţin ca, în locul unui candidat, să se 
poată prezenta doi candidaţi, fie şi nemembri de partid care sunt ataşaţi regimului 
şi sunt oameni capabili, buni organizatori şi cu priză la alegători. Acelaşi lucru ar 
trebui să se facă şi cu candidatura la funcţia de şef al statului, căci omenirea nu 
a cunoscut până acum un om infailibil. Dacă şeful e aşa de iubit, de ce ia Neptun 
stau sute şi sute de agenţi ce-l păzesc şi care mănâncă foarte bine, folosesc cele 
mai alese băuturi şi nu au altă griță decât să asculte ce vorbesc cetăţenii, ce fac 
sau ce pun la cale ? În ţară este un activ de partid foarte numeros, o Securitate 
puternică şi o miliţie numeroasă. Mai este şi o armată numeroasă, cum nu a fost 
nici în timpul războiului. Toţi aceştia sunt foarte bine plătiţi şi trăiesc domneşte. 
Au magazinele lor, cantinele lor, au tot ce îşi doresc. Ei formează forţa conducătoare, 
nu muncitorii. Muncitorii trăiesc ca vai de ei, şi greva de acum doi ani din Valea 
Jiului a demonstrat-o. Dacă mediile de informare din ţara noastră nu au suflat o 
vorbă despre aceasta, noi vă multumim dvs. că ne puneţi la curent. De altfel, am 
verificat cele difuzate de dvs. şi prin mărturiile celor de acolo. Aşa a fost, cum 
ne-aţi relatat. De altfel, sunteţi alături de poporul nostru şi el vă este recunoscător. 
Nu permitem nimănui să vă ultragieze, căci, prin ceea ce faceţi, apăraţi libertatea 
şi stigmatizaţi abuzurile. Noi vă multumim pentru munca depusă şi vă rugăm să 
continuaţi şi în viitor. Poporul ascultă emisiunile dvs. şi le înţelege fiecare cum 
doreşte. Vă mulţumim încă o dată în numele tuturor, considerând că suntem cu 
siguranţă în asentimentul lor. 

Dorim să ştie preşedintele nostru că poporul cunoaşte că cei mai apropiaţi 
dintre colaboratorii săi l-au trădat. Cazurile generalului Pacepa!, al generalului 


1. Jon Mihai Pacepa (n. 1928), ofiţer de Securitate la Direcţia a H-a informaţii Economice, 
şef-adjunct al Misiunii RPR în RFG şi şef al rezidenţei de spionaj, adjunct al şefului 
Direcţiei Generale de Informaţii Externe (1966), general-maior în 1967, prim-adjunct 
al şefului Direcţiei de Informaţii Externe, consilier al lui Nicolae Ceauşescu, secretar 
de stat ia Consiliul Securităţii Statului (1972-1978). General-locotenent în 1974. A 
defectat în 1978 cerând azi! politic în SUA, fiind ofiţerul de informaţii cu gradul cel 
mai înalt din lumea comunistă care a fugit în Occident. A publicat Red Horizons, 
Chronicles of Communist Spy Chief (1987), care a avut un rol cert în erodarea imaginii 

Precup şi al altora sunt bine cunoscute. Motivul principal e alegerea căii libertăţii. 
Libertatea e cel mai de preţ atribut al fiinţei umane şi nu poate avea decât un 
singur sens. O disciplină, aşa cum o impune regimul, fără libertate, este o 
dictatură. Credem că socialismul e bun, cel puţin în teorie, şi omenirea se 
îndreaptă către această formă de organizare. Dar un socialism uman în fapte, nu 
în vorbe, un socialism care să nu fie de tip rusesc. Dacă s-ar proceda ca în 
Iugoslavia, unde toţi sunt liberi să se ducă unde doresc, de câte ori doresc, 
economia ar fi cu adevărat muncitorească, nu impusă, ca la noi, de sus, ci să 
reflecte nevoile reale ale omului, nimeni nu ar mai emigra legal sau ilegal. 
Românul e legat de glia lui, de locul în care s-a născut şi unde au trăit moşii şi 
strămoşii lui. Cei ce doresc să-şi părăsească ţara o fac din disperare, nemaiputând 
suporta Viaţa internă. Şi au dreptate. Dacă s-ar duce o politică liberală, s-ar pune 
capăt acestui exod de cetăţeni, dintre care cei mai mulţi sunt tineri. 

După război, unii dintre foştii prizonieri din Uniunea Sovietică, intelectuali, 
credeau că poporul trebuie să fie cât mai mult lipsit de cele necesare vieţii 
normale, căci numai aşa se poate stăpâni. Asta e politica vecinilor noştri. Numai 
aşa a putut fi stăpânit poporul. Oare aşa trebuie să fie şi la noi? De ce ducem 
lipsă de unele articole de strictă necesitate ? Cine are interesul să creeze nemulțumiri 
în popor? De ce preţurile cresc mereu şi salariile aproape că bat pasul pe loc? 
De ce este scumpit combustibilui ? Ştie conducerea ţării cum se încălzesc ţăranii 
iarna? Mai avem o întrebare pentru preşedintele nostru. Acum, când preţurile 
cresc şi unele articole necesare vieţii nu se găsesc, când poporul trebuie să rabde 
şi să tacă, ce ar face el dacă nu ar fi preşedintele ţării, ci un muncitor undeva 
într-o întreprindere ? Care ar fi atitudinea lui faţă de acel familiarism înscăunat 
de sus şi până jos? Ne adresăm pe această cale dvs., domnule director Bernard, 
deşi o facem cu regret fiindcă în ţară la noi nu avem voie să o facem fără riscuri 
enorme, pentru a auzi cei ce trebuie să audă şi întreg poporul nostru, ca şeful 
statului nostru să fie alături de popor, să vină singur în inspecţie, fără paradă, 
fără suită, şi să cunoască poporul aşa cum trebuie, pentru a-i recâştiga încrederea, 
aşa cum a fost în 1968, când a luat poziţie fermă faţă de cei ce au cotropit 
Cehoslovacia. Atunci îl vom iubi iarăşi şi îl vom înţelege mai bine pe el şi 
măsurile luate ce ne privează de o mai bună stare materială. Vom face sacrificii 


lui Nicolae Ceauşescu. Difuzată în foileton la Radio Europa Liberă, a avut un impact 
considerabil asupra ascultătorilor din ţară. Condamnarea la moarte pentru înaltă 
trădare a lui Ion Pacepa nu a fost anulată decât în anul 1999 de către Înalta Curte de 
Casaţie şi Justiţie. 

pentru depăşirea crizei economice, în special energetice, prin care trece omenirea. 
şi-l mai rugăm să fie necruţător faţă de subalterni, căci ei sunt primii ce încalcă 
legile ţării. Altfel, tot creditul moral se va pierde şi conducerea va fi ruptă de 
popor, iar afirmaţiile despre o legătură indisolubilă între politica externă şi cea 
internă vor fi vorbă golită de conţinut: vorbă goală. Vă mulțumim, domnule 
director Bernard, pentru difuzarea acestei scrisori şi vă promitem că vom mai 
reveni, în măsura în care lucrurile nu se vor schimba. 


„Un român”, Bucureşti, [iarna] 1979-1980, 
difuzată la 13 ianuarie 1980' 


Stimate domnule director Bernard, 


Întâmplarea face să pot trimite rândurile de mai jos pentru a fi citite la postul 
dvs. de radio, Situaţia din ţara noastră este deseori comentată, explicată, interpretată 
de redactorii dvs. de specialitate şi doresc să vă asigur că aceasta reprezintă 
singura posibilitate a cetăţenilor RSR de a fi informaţi asupra realităţilor econcmico- 
-politico-sociale ale ţării. Cercul ascultătorilor dvs. este din ce în ce mai mare şi 
cuprinde toate păturile sociale ale populaţiei. Cred că astăzi nu mai există 
cetăţean al republicii care să creadă în informaţiile difuzate de mass-mediile 
româneşti. Apoi, nu trebuie uitat că 90% din cuprinsul acestor informaţii se 
referă în primul rând la activitatea şefului statului, apoi la o înşirare de cifre 
legate de aşa-zisele succese din economie ca depăşiri de plan, economii etc. Nu 
mai spun că, dacă cineva ar aduna aceste milioane şi miliarde raportate anual ca 
depăşiri şi economii, ar ajunge la cifre astronomice, care pot provoca doar 
ilaritate. În sfârşit se mai publică şi unele informaţii, şi acestea mutilate, redate 
incomplet, astfel încât, fără a asculta un post de radio străin, cetăţeanul român 
nu are practic nicio posibilitate de a se informa. Deseori sunt citate articole sau 
părţi din articole publicate în presa din Vest, dar aceasta numai în cazul în care 
ascultătorului din România i se pot prezenta aspectele negative din ţările vestice. 

Vă rog să ştiţi că nu sunt un admirator al aşa-zisei societăţi capitaliste. Am fost 
în unele ţări vestice, am putut constata o sumă mare de realizări social-economice, 


1. L.M. no. 47, January 13, 1980. 

dar şi aspectele negative ale acestei societăți. Acum însă nu doresc să fac o 
asemenea analiză, neavând nici spațiul corespunzător, pe de o parte, iar pe de 
alta, nu mă consider suficient de bine pregătit pentru aşa ceva. Doresc doar să 
subliniez că în țările aşa-zis socialiste, şi mai ales în România, toate aspectele 
negative, lăsând la o parte critica zilnică a vreunui gestionar sau chelner care 
fură, sunt trecute sub tăcere, ascunse, cu toate că sunt cunoscute de majoritatea 
cetăţenilor. Ceea ce mă miră însă cel mai mult este faptul că conducătorii pot 
crede că un popor de 22 de milioane - şi mai ales intelectualii — poate fi ţinut 
drept prost, ignorant şi credul în aşa măsură, încât să nu-şi dea seama de 
realitatea izbitoare de care se loveşte zi de zi în întreprinderi, instituţii, pe stradă, 
într-un cuvânt, pretutindeni. 

Cum se poate vorbi de bunăstare, când zilnic trebuie dată bătălia pentru un kg 
de carne sau telemea de 23 de lei? Calitatea mărfurilor este din ce în ce mai 
proastă, făcând abstracţie de cele expuse o dată pe an la expoziţia realizărilor 
economice din complexul expozițional din Piaţa Scânteii. Produsele pe care le 
cumpărăm, începând de la mezeluri şi brânzeturi, încălţăminte şi îmbrăcăminte 
şi până la autoturismul Dacia 1300 şi locuinţa individuală, devin mai proaste din 
punct de vedere calitativ de la o zi la alta. Cetăţenii sunt obligaţi să cumpere 
parizer sărat şi plin de apă, la fel cum sunt obligaţi să preia locuinţa proprietate 
personală cu obiecte sanitare defecte sau lipsă, cu geamuri şi uşi care nu se 
închid etc. Este cunoscut faptul că fiecare nou proprietar al unei asemenea 
locuinţe mai cheltuieşte, neexagerat, vă rog să mă credeţi, între 5.000 şi 15.000 de 
lei pentru a efectua toate remedierile necesare, după preluare. Aceste fapte vă 
sunt cunoscute şi din alte scrisori sau sezisări primite până acum de postul dvs. 
de radio şi-mi dau seama că nu vă scriu nimic nou. De asemenea, vă sunt 
cunoscute toate greutăţile pe care le întâmpină cel ce doreşte să facă o călătorie 
în străinătate. Cred că ştiţi că, în timp ce cetăţeanul din Polonia, Ungaria, 
Cehoslovacia sau RDG obţine fără nicio greutate paşaportul pentru a vizita 
România, pentru cetăţeanul român care doreşte să viziteze una din ţările socialiste 
se ridică aceleaşi greutăţi ca şi la a obţine vize de călătorie într-o ţară vestică, 
Însă noi, cei de aici, am început să ne dăm seama că există un motiv bine 
întemeiat şi în această problemă (expresie jargon de partid). Nu trebuie să vedem 
că la Budapesta, Varşovia sau Praga vitrinele sunt luminate şi oferă cât de cât o 
varietate mai mare de mărfuri faţă de cele din Bucureşti. Nu trebuie să vedem că 
mijloacele de transport în comun sunt mai civilizate, respectă orarul şi chiar în 
timpul orelor de vârf nu arată ca autobuzul 31 sau 35 din capitala ţării noastre 
multilateral dezvoltate. Cu un cuvânt, nu trebuie să vedem că cetăţenii acestor 

ţări, cu toate că sunt la fel de săraci ca şi noi, trăiesc totuşi în multe privinţe mai 
civilizat şi mai bine decât noi. Şi apoi nu trebuie să vedem că figura lui Kâdâr!, 
Husák? sau Gierek? nu te priveşte oriunde ţi-ai arunca ochii şi respectivii 
conducători nu ocupă trei pătrimi din timpul de emisiune alocat telejurnalelor 
sau trei pagini din cele patru sau şase câte conţin ziarele respectivelor ţări. S-ar 
mai putea scrie multe, zeci şi sute de pagini, dar citirea lor nu s-ar putea încadra 
în timpul de emisiune consacrat acestor scrisori. Şi apoi, nu cred că mai există 
cineva în ţara noastră care nu ar cunoaşte această situaţie. 

Aş vrea însă să vă atrag atenţia asupra următorului lucru: o mare parte a 
neajunsurilor citate de mine şi de alţii în scrisorile adresate dvs. se datoresc în 
primul rând dictaturii personale a lui Ceauşescu şi soţiei sale. În revistele şi 
ziarele din străinătate s-au publicat de multe ori articole care arată cum e condusă 
ţara noastră de familia Ceauşescu. În ţara noastră, nimeni nu are nimic de spus 
în afara lui Nicolae şi a Elenei Ceauşescu. Primul-ministru, vicepremierii, 
miniştrii, Comitetul Executiv, CC şi toate celelalte comisii, comitete, organe sau 
organizaţii nu fac nimic altceva decât a se supune orbeşte voinţei conducătorului 
şi soţiei sale, care deţin puterea absolută în mâinile lor. 

Constantin Pârvulescu a avut bineînţeles dreptate în cele ce a spus când a 
criticat modul de acţiune şi de conducere al lui Ceauşescu şi mulţi din sala în 
care a avut loc congresul al XII-lea al partidului gândesc la felt. Dar nu au 
curajul să o spună şi nici trecutul sau vârsta înaintată a lui Pârvulescu. V-aş ruga 
ca în emisiunile dvs., în comentariile dlui Georgescu, Tomescu şi ale altora, să 


1. Jânos Kâdâr s-a aflat în fruntea Partidului Comunist din Ungaria din anui 1956 până 
în 1988. 

2. Gustáv Husák a condus Partidul Comunist din Cehoslovacia între 1969 şi 1987. 

3. Edward Gierek l-a înlocuit pe Władysław Gomułka în funcţia de prim-secretar al 
Partidului Comunist din Polonia în 1970, poziţie pe care a părăsit-o în 1981, ca 
urmare a legalizării Solidarność. 

4. Constantin Pârvulescu (1895-1992) a fost voluntar în regimentul internaţional „Poltava” 
al Armatei Roşii (1919-1921). A devenit membru al Partidului Comunist din România 
încă de la înfiinţare (1921), prim-secretar al PCdR în perioada aprilie-noiembrie 
1944. A fost în URSS pentru organizarea Diviziei „Horia, Cloşca şi Crişan” (no- 
iembrie 1944-mai 1945). Membru al PCR/PMR între 1945 şi 1960, preşedinte al 
Comisiei Centrale de Revizie între 1960 şi 1969. A produs o uriaşă surpriză la 
Congresul al XII-lea al PCR din noiembrie 1979, după ce l-a acuzat pe Nicolae 
Ceauşescu de a fi pus interesele personale înaintea cetor ale partidului şi ale ţării şi 
a cerut ca acesta să nu fie reales. Marginalizat, el va, fi unul dintre semnatarii 
„Scrisorii celor şase” (martie 1989). 

se ţină seama de faptul că cultul personalităţii lui Ceauşescu l-a ajuns şi l-a 
depăşit pe cel practicat pe vremea lui Stalin şi aceasta este una din cauzele 
principale ale neajunsurilor ce se semnalează în ţara noastră în toate domeniile. 
Ceauşescu dă indicaţii în agricultură, în industrie, economie, învăţământ, sănătate, 
şi, în general, în toate domeniile de activitate din ţară. Aceste aşa-zise indicaţii 
preţioase sunt adeseori contradictorii, se bat cap în cap, dar nimeni nu îndrăzneşte 
să contrazică sau să aibă o părere proprie. Aş dori ca postul dvs. de radio să 
sublinieze în cadrul emisiunilor sale acest aspect, să se arate cât de nefastă este 
pentru țară această autocraţie care o întrece pe departe cea a fostei dictaturi regale 
în perioada Frontului Renaşterii Naţionale. Vă mulţumesc pentru publicarea 
acestor rânduri. 

P.S. Îmi pare rău că nu pot semna cu numele meu aceste rânduri, dar familia 
noastră se compune din peste 20 de membri, care, cum bine ştiţi, ar avea de 
suferit crunte represalii în cazul în care nu aş păstra anonimatul. 


Sorin Grădinar „din părinți tată român, mamă nemţoaică”, 
Braşov, 28 noiembrie 1979, difuzată la 19 ianuarie 1980' 


Stimate domnule Noël Bernard, 


Cred că scrisori în genul celei pe Gare eu v-o adresez acum aţi primit şi veţi 
mai primi de la ascultătorii sau simpatizanţii emisiunilor Radioului Europa Liberă, 
aşa că nu veţi mai rămâne surprins de plângerile mele. Mă numesc Grădinar 
Sorin din Braşov, am 22 de ani, om liber şi, în plus, cu un trecut de care nu îmi 
e ruşine, cu toate că edilii şi organele de represiune ale oraşului Braşov nu sunt 
acord. În urmă cu cinci ani, în toamna anului 1974, am încercat să trec frontiera 
ţării ilegal, ascuns într-un vagon ce exporta coroniţe de brad în RFG şi, în loc să 
ajung la Hamburg, conform planului meu, am ajuns în beciurile Miliției şi apoi 
în puşcăria din Oradea, unde am stat şase lunişoare din cele nouă ce le-am primit 
pentru tentativa amintită. Calvarul şi teroarea vieţii mele încep însă odată cu 
majoratul şi, în acelaşi timp, cu renaşterea dorinţei mele de a pleca în libertate 
şi de a scăpa de asuprirea din ţara noastră. 


1. H.R. no. 48, January 19, 1980. 

Începusem să mă pregătesc pentru a doua fugă şi, ca orice om calculat, am 
strâns câteva mărci procurate cu mari riscuri la negru de la turiştii ce veneau prin 
Braşov. M-au găsit însă cu aceasta, pentru că informatorii, cărora eu le spun 
turnătorii Miliției, au ochii foarte deschişi şi limba foarte ascuţită, în schimbul 
favorurilor primite din partea şefilor lor cu punga şi cu burta mare din dosul 
somptuoaselor birouri puse la dispoziţie de partidul şi statul nostru atent şi 
grijuliu cu poporul şi cu oamenii muncii din ţara noastră. 

Nu vă mai spun ce a urmat, pentru că se ştie „cât e ceasul” la tov. maior Nuţ 
sau locotenent Jidaru, când are de a face cu surparea sau uzurparea economiei 
statului (naiba ştie cum îi spune în termeni juridici). Destul că m-am trezit iar cu 
belea pe cap: Decretul 210, combinat cu tentativă de trecere frauduloasă a 
frontierei: ţine-te Sorine la bastoane, pe toată partea superioară dorsală sau 
noada fundului meu foarte rezistent la metodele de reeducare ale călăilor inchiziţiei 
statului comunist român. Am scăpat uşor, pentru că şi eu, şi tata, şi mama ne-am 
luat angajamentul că nici nu mă mai gândesc să fug din România cu minele ei de 
aur, niciodată. Cum însă bine ştiu de la bunicul meu, că omul are dreptul să se 
răzgândească, m-am dus cu inima între puţinii dinţi ce mi-au mai rămas de la 
partidele cu Dinamo sau Armata!, direct la secţia paşapoarte, să-mi dea şi mie 
unul, cu dreptul omului de la Helsinki, după cum auzisem că se mai dă pe ici pe 
colo la câte unul. Şi mi-au dat formulare pe care le-am completat rapid, ca nu 
cumva să se răzgândească. Şi aşa, ziceam eu, am reuşit. V-aş spune cum am 
reuşit, dar nu vreau să lungesc vorba prea mult. Pentru că orice alternativă are 
un rezultat nefavorabil şi dezastruos în ţara noastră, când îndrăzneşti să ceri 
drepturile omului. În paranteză fie spus, aş fi cerut şi drepturile câinelui, dar îmi 
era frică ca nu cumva să mă facă miliţian, şi vă închipuiţi marea mea dezamăgire. 
Cred că nu trecea săptămână să nu fiu chemat, chiar de două ori, să-mi retrag 
cererea de plecare şi să renunţ la nebunia mea de a-mi părăsi neamul şi ţara. Alte 
torturi, şi alte ciomăgeli la protestele şi aprecierile mele, până când am zis că tot 
trecerea frauduloasă a frontierei e cea mai bună şi mai sigură metodă de a scăpa 
de belele. Am plecat şi eu cu avionul de la Bucureşti la Oradea, ca omul secolului 
XX. Era cât pe aci să mă bage cu tentativă de preparare a deturnării de avioane 
în scopuri criminale şi împotriva securităţii statului, omenirii etc. Vă rog însă să 
mă credeţi că tot ce fac şi gândesc este numai în scopul de a pleca din România 
în Germania, indiferent cu ce riscuri şi cu ce metode. 


1. Referire la echipele de fotbal Dinamo şi Steaua, care în perioada comunistă aparţineau 
Ministerului de Interne şi, respectiv, Armatei. 

Cu bătaia şi cu morala proletară sunt atât de obişnuit, că nu mai îmi pasă de 
urmările eventuale ce le voi avea în urma citirii acestei scrisori la postul dvs. de 
radio. Aşa că vă rog, în numele meu şi al tuturor amicilor mei din România care 
vor să plece în libertate, să citiţi aceste rânduri, în semn de protest împotriva 
metodelor inumane ale miliției din Braşov şi împotriva statului. român care 
tolerează şi trece cu vederea nelegiuirile organelor sale putrede şi în descompunere. 


„Un grup de tineri români”, Traiskirchen, Austria, 3 ianuarie 1980, 
difuzată la 26 ianuarie 1980" 


Mult stimate domnule director Noël Bernard, 


Suntem un grup de tineri români şi vă scriem din lagărul de refugiaţi politici 
de la Traiskirchen, Austria. Apelăm la postul dvs. de radio pentru a face 
cunoscută opiniei publice din România cazul familiei Georgescu din Bucureşti 
[...]7. Domnul Georgescu Constantin, împreună cu soţia Georgescu Felicia şi 
fiica lor Gabriela, în vârstă de 7 ani, au depus în luna august 1978 cererile pentru 
plecarea definitivă din ţară. Dar am ajuns la începutul anului 1980 şi cei de la 
serviciul paşapoarte din str. Nicolae lorga nr. 25 nu au înţeles, se pare, că aceşti 
oameni sunt neclintiţi în hotărârea pe care au luat-o, că ar trebui să li se acorde, 
dacă nu ca un drept al lor, măcar ca premiu, nenorocitul de paşaport pentru 
răbdarea pe care au avut-o până acum. Au fost, bineînţeles, chemaţi la vestitul 
sector de partid, unde tovarăşii membri au căutat că aducă pe drumul cel bun oile 
rătăcite, Nu au reuşit şi, părăsind tonul blând de până atunci, au început să-i 
jignească numindu-i „trădători, bandiți, vânzători de ţară”, calificative care li 
s-ar potrivi mai degrabă dânşilor. În momentul în care Georgescu a scos ziarul 
Informaţia cu cercetarea afacerii Ştefănescu?, toată comisia a explodat. Erau 


1. H.R. No. 49, January 26, 1980. 

2. Adresa. 

3. Gheorghe Ştefănescu a clădit o reţea cu peste 200 de membri, unii dintre ei aflaţi în 
funcţii importante ale statului şi PCR, care se ocupa cu falsificarea şi comercializarea 
vinului. Ancheta a început în vara anului 1978. A fost condamnat la moarte şi 
executat la 4 decembrie 1981. Cazul a fost exploatat de propagandă, autorităţile 
comuniste făcând din Gheorghe Ştefănescu ţapul ispăşitor, o explicaţie a penuriei 
alimentare care devenise din ce în ce mai scandaloasă. 

implicaţi doar şi membri de partid în această murdară afacere, şi totuşi cei care 
îşi cereau drepturile erau trădători şi bandiți. La cererea comisiei, dl Georgescu 
a părăsit biroul, urmând să aştepte acasă răspunsul. 

După două luni şi trei săptămâni, a primit în sfârşit mult aşteptatul răspuns, 
care era negativ, din păcate. La acest răspuns nejustificat, soţii Georgescu au 
contestat în scris şi au cerut audienţe la forurile superioare, la serviciul de 
paşapoarte, dar răspunsurile continuau să fie negative şi nemotivate. În cele din 
urmă s-au dus în audienţă la maiorul Marinca, şef al Serviciului Plecări Definitive 
din str. Nicolae Iorga nr. 25. În birou era şi dl Sidea, comandantul serviciului 
paşapoarte. Dumnealor i-au spus clar că nu-i pot elibera formularele pentru 
plecarea definitivă şi au fost trimişi în Calea Rahovei nr. 18, la Comisia guverna- 
mentală, să se intereseze de situaţie, de parcă nu ar fi fost destul de clar ce 
doreşte. De la Comisia guvernamentală l-au trimis la sectorul de partid, de la 
partid înapoi la paşapoarte şi tot aşa mai bine de o lună de zile. Bătaie de joc. Aşa 
că dl Georgescu le-a răspuns cu aceeaşi monedă, trimițând un memoriu Direcţiei 
revistei Flacăra din Bucureşti, în care arăta. nedreptăţile şi peripeţiile la care eşti 
supus dacă ai curajul să ceri un paşaport, cerând totodată şi publicarea acestui 
memoriu. Pentru ca opinia publică să nu afle din sursă internă toate măgăriile 
acestea, redactorul-şef Adrian Păunescu nu s-a ostenit să-i publice oful. 

Neprimind răspuns, a mers la dl Marinca, acesta invitându-l să aştepte în 
camera 12. După câteva minute au intrat doi securişti care l-au întrebat de ce a 
trimis memoriul la Flacăra. Fără să mai aştepte răspuns, l-au adus în câteva 
minute într-o stare de nerecunoscut. Nu ştie când a ajuns la spital, cert este că a 
stat două săptămâni în bandaje pentru a se restabili în urma bătăii. Poetul de 
curte a făcut totuşi ceva cu memoriul lui Georgescu: l-a trimis serviciului 
paşapoarte. Cei de la serviciul paşapoarte din Bucureşti nici până acum nu au 
rezolvat favorabil cazul Georgescu şi dorim să ştie că vom face tot ce este posibil 
ca familia Georgescu să fie alături de noi. Vom apela la toate forurile interna- 
tionale, făcând cunoscut întregii opinii publice actele inumane la care sunt supuşi 
oamenii nevinovaţi care îşi cer numai drepturile acordate prin Constituţie. 
Domnule director, noi vă mulţumim mult pentru difuzarea acestei scrisori şi vă 
dorim dvs. şi întregului colectiv un an nou fericit, sănătate şi succes în nobila 
misiune pe care o aveţi. 

Cu deosebit respect 

„Un muncitor de bună-credință”, [ianuarie] 1980, 
difuzată pe 24 februarie 1980' 


Domnule preşedinte şi secretar general al Partidului, 


Mă adresez cu această scrisoare domniei voastre pentru a încerca să vă aduc 
la cunoştinţă anumite probleme pe care cred că nu le cunoaşteţi datorită informării 
eronate din partea colaboratorilor dvs., care caută să vă prezinte totul în roz 
pentru a-şi putea menţine poziţiile mai departe, bucurându-se de marile avantaje 
de care beneficiază. 

În realitate, treburile nu se prezintă aşa cum dvs. le cunoaşteţi; poporul, 
întregul popor, este nemulţumit datorită nivelului de trai foarte scăzut, comparativ 
chiar cu alte ţări socialiste şi, cu atât mai mult, faţă de cele capitaliste. Într-o ţară 
ca Ungaria, ţară lipsită de bogăţiile naturale de care dispune România, se găseşte 
carne de toate categoriile, fără coadă, ca la noi, de asemenea, şi alte bunuri de 
consum. Acelaşi lucru în RDG şi Cehoslovacia. Făcând o comparaţie cu ţările 
capitaliste, diferenţa este enormă. În RFG, ţară care a fost în mare parte distrusă 
de război, un muncitor lucrează pentru o sticlă de bere de o jumătate de litru 
circa două-trei minute, şi asta pentru o bere mult superioară celei de la noi. La 
noi se munceşte pentru o sticlă de bere proastă 20 de minute. Mă refer la berea 
cumpărată din prăvălie, şi nu din restaurant. Pentru o cămaşă, nu din cele mai 
ieftine sau mai scumpe, muncitorul german lucrează o jumătate de oră, cămaşă 
care la noi costă între 100 şi 120 de lei şi pentru care muncitorul român lucrează 
circa 10 ore. Pentru un cauciuc pentru Dacia 1300, neamţul lucrează circa trei 
ore, şi calitatea cauciucurilor nu se poate compara cu a noastră. La noi, pentru 
un Cauciuc, un muncitor trebuie să muncească circa cinci zile. Pentru un autoturism 
mediu, neamţul lucrează circa patru luni, iar românul, 30 de luni. 

Nu vreau să intru prea mult în amănunte, dar exemple din acestea s-ar putea 
aduce cu sutele şi cu miile. În general, se poate afirma că un muncitor român, în 
medie; trebuie să lucreze de patru-cinci ori mai mult pentru aceleaşi lucruri [...] 
Precizez că datele respective le-am luat la faţa locului, stând în Germania o 
perioadă de timp mai îndelungată şi călătorind şi în alte ţări europene. 

Tovarăşe preşedinte, această situaţie este cunoscută în România de la opincă 
până la vlădică şi oricât regimul dvs. caută să ascundă aceste fapte poporului, nu 


1. L.M. no. 53, February 24, 1980. Nu am reţinut unele pasaje — indicate în text prin 
[...] =, dată fiind natura lor repetitivă. 

va reuşi niciodată, şi cu atât mai puţin în viitor, având în vedere că circulația 
cetățenilor se intensifică, Avem muncitori peste tot, turişti plecați şi sosiți care 
văd, se interesează şi se împrietenesc, cu toate restricțiile impuse, care de fapt 
sunt o absurditate, compromiţându-vă pe dvs. şi întreaga conducere de partid şi 
de stat, ţinând cont de declaraţiile ce le faceţi pretutindeni cu privire la colaborarea 
între toate statele şi cetăţenii tuturor ţărilor, indiferent de orânduirea politică şi 
socială pe care o au. Este un contrast între cele afirmate şi realitate pe care 
nimeni nu-l poate înţelege, trăgându-se concluzia, în majoritatea cazurilor, că 
noi, românii, nu am fi serioşi. 

Se întreabă muncitorii şi poporul, domnule preşedinte, pentru care motiv nu 
au voie să stea de vorbă cu un cetăţean străin din Occident? Pentru care motiv 
nu ai voie să-i permiţi unui prieten sau cunoscut să doarmă la tine, ţinând cont 
de faptul că tu ai dormit poate la el? Consider că aveţi cunoştinţă de aceste 
măsuri, că aceste probleme se prelucrează în cadrul întreprinderilor şi că miliția 
aplică amenzi cu nemiluita celor care nu se conformează. 

E] 

Poporul nu poate fi indus în eroare şi mințit. Dimpotrivă, încercând a-l 
împiedica să cunoască adevărul, el ajunge să nu mai creadă atunci când i se spun 
lucruri adevărate. Este normal în această situaţie, domnule secretar general, ca 
poporul să caute adevărul acolo unde poate fi găsit. Adesea mă întâlnesc cu 
prieteni şi ne mai întrebăm ce e nou. Unii, foarte pasivi, spun că nu ştiu nimic, 
alții spun că sunt abonaţi la ziar numai pentru „mica publicitate, decese, vânzări, 
cumpărări”, altceva nu-i interesează. Pentru ce toate acestea, domnule preşedinte ? 
În folosul cui se iroseşte atâta energie pentru a înlocui adevărul obiectiv cu 
minciuna ? În orice caz, în folosul dvs. şi al partidului NU. Poporul ar dori ca 
lucrurilor să li se spună pe nume, indiferent de natura lor, indiferent dacă sunt 
pozitive sau negative. 

Poporul ar dori să nu imităm în continuare pe marele nostru prieten din 
Răsărit în ceea ce priveşte aceste metode şi acest sistem de a informa opinia 
publică. Lumea ar vrea ca presa, radioul şi televiziunea să se conducă după 
spiritul adevărului obiectiv şi să lase la o parte propaganda care nu serveşte la 
nimic. Poporul apreciază totul după fapte, şi nu după ce i se spune. Este inutil 
să-i spui cuiva că mănâncă mai bine şi mai ieftin decât în RFG, că nivelul de trai 
este mai ridicat decât în Occident [...] Este în folosul dvs. şi al partidului de a 
informa poporul în mod corect şi cinstit, ţinând cont de faptul că se face uz atât 
de mult de expresiile „cinstit, corect, omenie, adevăr” etc. Poporul acestea le 
vrea de la conducere, le vrea traduse în fapte, şi nu sub formă de vorbe goale. 


— 
+i 

Fără aceste bunuri atât de preţioase pentru societate, se ajunge la degradare, 
corupţie şi lipsă de încredere, atât în viaţa spirituală şi în cea economică, cât şi 
în cea politică. Un popor poate deveni „popor sănătos” nu prin poveşti, ci prin 
muncă cinstită depusă în mod conştiincios, fără a fi forţat să o presteze cu de-a 
sila, mai ales şi în zilele de duminică. 

Domnule preşedinte, ştiu că aţi suferit în timpul copilăriei, aţi fost fiu de 
gospodar cu suprafaţă de pământ redusă, unde traiul nu a fost uşor, aţi fost copii 
mulţi la părinţi, aţi fost şi închis. La fel am fost şi eu. Tata şi mama au fost 
angajaţi înainte de căsătorie ca servitori, deoarece puţinul pământ ce l-au avut 
părinţii nu-i putea întreţine pe toţi. Am început să fac liceul, pe care am fost 
obligat să-l întrerupt în clasa a III-a din lipsă de mijloace materiale. Studiile mi 
le-am terminat în actualul regim şi la o vârstă destul de înaintată. Am avut o viaţă 
plină de greutăţi şi lipsuri materiale. Nu uit niciodată cum cei mai bogaţi îşi 
băteau joc de mine şi de fraţii mei. Valoarea unui om în sat era după bogăţie, şi 
nu după capacitate. Am muncit din răsputeri pentru a scăpa întreaga familie din 
starea de sărăcie în care ne găseam. Am reuşit într-o anumită măsură. Am 
simpatizat întotdeauna cu cei nevoiaşi deoarece am mâncat pâinea amară a 
acestora. Am simpatizat şi cu Partidul Comunist, dar din prudenţă nu m-am 
înscris în el. Curând mi-am dat seama pe ce temelie este aşezat, care sunt factorii 
care stau la baza politicii sale. Aveam de gând să devin membru activ al 
partidului. Cu regret trebuie să afirm că o serie de factori m-au descurajat. 

[...] 

Sigur că dvs. veţi crede că aceste constatări provin de la un nebun sau de la 
un om de rea-credinţă. Nu, domnule preşedinte, am trecut prin mai multe filiere 
prin viaţă, de la opincă până la posturi destul de importante, cunosc sufletul 
poporului, al fiecărui individ cu care stau de vorbă, cunosc părerile fiecărei 
pături sociale. Acesta este adevărul obiectiv. Nu credeţi ce vi se serveşte pe tavă 
de către linguşitorii din jurul dvs. Credeţi, domnule preşedinte, că, cu ocazia 
atâtor vizite pe care le faceţi în ţară elevii, studenţii, muncitorii ies şi se aşază 
de-a lungul şoselelor şi străzilor de bunăvoie ? Ştiind mai ales că acest timp va 
trebui recuperat prin aşa-zisa „muncă patriotică de duminică” ? Vă înşală şi vă 
înşelaţi dacă credeţi că acel ropot de aplauze provine din inima poporului. 
Aplauzele se datoresc faptului că animatorii stau la spate şi trag cu ochiul 
îndreptându-şi privirea asupra celor pasivi. 

RA 

Mă gândesc, domnule preşedinte, la presă şi o compar cu presa mondială, 
bineînțeles, exceptând-o pe cea comunistă. Ce găseşti în ziare, ce găseşti la 

radio ? În ziare sunt mereu preamărite numele dvs. şi partidul, măreţele fapte pe 
care le realizaţi, de asemenea depăşiri de normă, realizări peste plan, mărirea 
producţiei din an în an, atât de mult, mă mir că nu plesneşte, călătoriile pe care 
le faceţi, primiri de demnitari străini şi ceva ştiri externe foarte tendenţioase. 
Nimic negativ de la noi, nimic negativ din ţările frăţeşti, totul merge bine, ca pe 
roate. Aceasta se poate numi presă ? Aceasta îşi îndeplineşte rolul pe care trebuie 
să-l aibă o presă într-o ţară democratică? Se mai dă publicităţii şi faptul că s-a 
desfiinţat cenzura. Poporul din primele momente ştia că aceasta este o farsă, 
poveşti goale. Oare acest popor de ce trebuie să fie înşelat mereu, de ce este 
indus în eroare, cui îi folosesc toate acestea? Nimănui ! Toţi suntem prejudiciaţi, 
toţi ne pierdem încrederea unul în celălalt, una spunem, alta facem, corupţie, 
degradare etc. 

Domnule preşedinte, dvs. ştiţi întocmai ca mine ce este democraţia. De ce o 
înlocuiţi cu dictatura? Şi la noi dictatura a dus la excese. GULAG-ul nostru a 
fost Canalul Dunăre-Marea Neagră, Delta Dunării, Sighetul, Aiudul, Gherla, 
unde mulţi au fost chinuiţi până la exterminare. În acest GULAG au pierit 
oameni de mare valoare pentru ţară, oameni care aveau experienţă şi erau utili 
ţării şi poporului. 

pe] 

A fost executat Pătrăşcanu!, ministru de Justiţie şi comunist. Oare de ce acest 
fapt josnic şi laş? Cine şi-a pătat mâinile cu sângele acestui om nevinovat care 
a luptat în rândurile comuniştilor ? Cine oare s-a opus la executarea lui Pătrăşcanu 
din cadrele de conducere ale partidului? Oare într-o adevărată democraţie ar fi 
fost posibil aşa ceva ? Au murit în închisori oameni politici ca Maniu, Mihalache 


1. Lucrețiu Pătrăşcanu (1900-1954), sociolog şi economist, a fost membru al Partidului 
Socialist în 1919 şi membru al CC al PCR între 1919 şi 1924. A devenit membru 
PCdR din 1921. A fost arestat de şase ori. Reprezentantul PCR pe lângă Comintern 
între 1934 şi 1935. În timpul războiului a fost închis la Târgu-Jiu, unde a intrat în 

` legătură cu Gheorghiu-Dej. A fost cel mai activ membru al PCR la negocierile care 
au dus la lovitura de stat din 23 august 1944. A devenit membru al CC al PCR/PRM 
(1945-1948) şi membru al Biroului Politic (1946-1948). Ca ministru al Justiţiei 
(24 august 1944 - 24 februarie 1948) a jucat un rol important în politizarea justiţiei şi 
subordonarea acesteia faţă de PCR. Din cauza rivalităţii cu Gheorghe Gheorghiu-Dej, 
Ana Pauker, 'Teoharie Georgescu şi Vasile Luca, a fost arestat în anul 1948, acuzat de 
naționalism burghez, torturat, condamnat la moarte şi executat în aprilie 1954. Aceste 
operaţiuni, în care au fost implicaţi şi consilierii sovietici, au fost urmărite cu atenţie 
de către Gheorghiu-Dej. Reabilitat politic în luna aprilie 1968 (Mihnea Berindei, 
Dorin Dobrincu, Armand Gogu - eds., op. cit., p. 43). 

şi alţii. Ce vină purtau aceşti oameni? Dvs. domniţi într-o Românie Mare, 
făurită nu de dvs. sau de Partidul Comunist. Această ţară a fost întregită de acei 
oameni pe care partidul i-a exterminat şi i-a batjocorit împreună cu famiile lor, 
ca răsplată pentru că au făurit această ţară: România Mare. Maniu, înainte de 
Primul Război Mondial, a apărat drepturile românilor ardeleni în Dieta maghiară, 
a luptat pentru ei. Maniu a fost acela care l-a determinat împreună cu Brătienii 
pe Regele Mihai să rupă legăturile cu Hitler, „să întoarcă armele” împotriva 
nemților şi să încheiem armistițiul de la 23 august 1944 cu marele nostru 
„prieten” Uniunea Sovietică, care nu l-a respectat. 

Poporul este setos de adevăr şi dreptate. Nu le găseşte în ţară, le caută pe alte 
căi, în străinătate. De ce nu s-a scris în presă nimic de Paul Goma, de ce nu s-a 
informat poporul despre trădătorul general Şerb!, de ce poporul muncitor a 
trebuit să afle din alte surse decât cele româneşti ce s-a întâmplat cu greviştii 
mineri din Valea Jiului ? 

Domnule preşedinte, vă rog să ţineţi cont de o situaţie nou-creată în toate 
ţările comuniste, de fenomenul disidenţă, fenomen necunoscut până acum câţiva 
ani. Acest fenomen este ireversibil. Aceşti disidenţi nu sunt trădători de patrie, 
nici renegaţi. O parte din ei înfruntă persecuțiile cele mai atroce, îşi ruinează 
familiile şi pe ei înşişi pentru adevăr, pentru dreptate, nu mai pot suporta minciuna 
şi poliţia. Aceşti oameni sunt adevărații reprezentanţi ai popoarelor, cele spuse 
de ei corespund aspirațiilor popoarelor şi se bucură de asentimentul lor. Mereu 
se face caz de libertate şi de drepturile cetăţeanului, care sunt comparate cu cele 
din ţările capitaliste unde nu ar exista. Este adevărat că la noi ai libertatea, ba 
chiar obligaţia de a munci până ce îţi ies ochii, chiar şi duminica, pentru un 
salariu de patru ori mai mic decât în ţările capitaliste, dar nu ai dreptul de a 
călători, de a te căsători cu un cetăţean străin, de a-ţi alege domiciliul dorit, de 
a-ţi exprima opinia în mod deschis. În ce constă atunci această libertate [...]. 


1. Generalul-locotenent Ion Şerb, despre care s-a pretins că ar fi transmis documente 
secrete Uniunii Sovietice, a fost trimis în judecată în anul 1972 „pentru deţinere 
ilegală de documente şi divulgarea secretului de stat”. Generalul Ion Şerb nu a fost 
executat pentru a nu tensiona relaţiile dintre Uniunea Sovietică şi România. A fost 
eliberat în anul 1976. 

„Un medic din Bucureşti”, decembrie 1979, 
difuzată pe 2 martie 1980! 


Stimate domnule director, 


Sunt unul dintre zecile de mii de intelectuali români, victimă a imposibilității 
de adaptare la etica comunistă. Sunt unul dintre miile de medici care au făcut 
Facultatea de Medicină pentru a alina suferinţele oamenilor, nu pentru a face din 
meserie un mijloc de înavuţire. De aici o serie de necazuri, de picioare în spate 
pe care le primesc la tot pasul. După 25 de ani de muncă, nefiind fumător, 
nefiind beţiv, am reuşit împreună cu soţia să strângem suma necesară pentru a 
cumpăra un [autolturism. În luna noiembrie 1977 am depus 70.000 de lei la 
CEC. După aproape doi ani am primit maşina. Au trebuit să treacă doi ani de zile 
pentru a putea ridica din magazinele IDMS-Bucureşti un turism?. 

La ora şase dimineaţa, în ziua programată, ne-am prezentat pe Valea Cascadelor. 
Până la ora şase, când s-au deschis porţile, se adunaseră peste o sută de persoane. 
La ora opt, deşi programul începea la şapte, au binevoit să apară salariatele 
IDMS care, urcându-se pe peronul clădirii, pe o bancă, au strigat să dea actele 
cei cu valută. Au fost câţiva. După aceea au urmat cei cu priorităţi. Da, priorităţi ! 
Adică, după ce depun 70.000 de lei şi-i las să zacă doi ani de zile, aflu că există 
unii cu priorităţi la cumpărarea turismelor. Aveam să aflu că în ziua respectivă au 
fost 56 de priorităţi. La urmă am venit noi, plebea, proştii care am dorit să 
cumpărăm maşină. Au urmat apoi alte ore de aşteptare pentru a primi numărul 
de ordine de ridicare a maşinii. În depozit nu aveau decât 16 turisme DACIA 
1300. Deşi venisem la ora şase, am primit numărul de ordine 98. Alte ore de 
aşteptare până au sosit turisme în depozit. În fine, ne-a venit rândul. Mecanicii 
care aduceau turismele şi le prezentau erau de-acuma obosiţi, sau poate că-şi 
făcuseră suma pe ziua respectivă, cert este că pe măsură ce trecea timpul 
deveneau din ce în ce mai obraznici. 

Prima maşină pe care mi-au adus-o avea motorul bun, dar portierele strâmbe, 
se deschideau frecându-se una de alta. Am cerut alta. A doua maşină adusă a 
calat motorul din depozit până la pista de prezentare. A treia adusă avea corpul 


1. L.M. no. 54, March 2, 1980. A 
2. Vânzarea de autoturisme cu plata în rate se făcea prin Întreprinderea de Distribuire a 
Materialelor Sportive - IDMS. 

ambreiajului spart. În fine, la a patra mecanicul ne-a avertizat că alta nu mai 
aduce. Motorul bun, portiere bune, dar avea piese furate : roata de rezervă fără 
cameră, una din centurile de siguranţă scoasă, becurile de la lanterne lipsă. Cu 
chiu, cu vai, mecanicul, după ce i-am împins trei sute de lei, s-a dus să aducă ce 
lipsea. S-a întors cu piesele în cinci minute. La ceilalţi cumpărători situaţia nu 
era mai roz. Efectiv, la câte turisme am asistat la predarea lor, nu a fost unul fără 
defecte. Dacă aceasta este situaţia, la ce le mai fabrică ? 

Au urmat apoi alte ore de aşteptat la factură. Am fost prost inspirat că nu am 
dat bacşiş dactilografelor, care spuneau de la obraz că unde au mers 70.000 de 
lei mai merge şi o sută pentru cafeaua lor. La facturare a trebuit să dau 2.688 de 
lei în plus pentru că turismul avea unele îmbunătăţiri. Am dat şi am tăcut. A 
trebuit să plătesc obligatoriu ADAS, pe care apoi l-am plătit din nou la percepţie 
în momentul în care am înscris maşina la Secţia Financiară. 

Obosit, plictisit, m-am urcat la volan şi am plecat. La nici cinci sute de metri 
de IDMS am rămas în pană de benzină, deoarece maşinile sunt livrate cu cinci 
litri din fabrică, din care mecanicii IDMS fură cel puţin trei litri. Am tras pe 
dreapta şi am plecat pe jos la o distanţă de doi kilometri la staţia PECO!, care nu 
mi-a vândut benzină decât după ce m-am întors în oraş ca să cumpăr un bidon de 
tablă în care să-mi iau benzina. 

Alte două ore pierdute. În fine, la ora 18:00 am reuşit ca împreună cu soţia 
să facem plinul la staţia PECO de la capătul Magistralei Bucureşti-Piteşti. 
Mulţumiţi că avem maşina noastră, am dat dracului toate necazurile şi greutăţile 
din ziua respectivă. Soţia mă mângâia cu gândul că şi la naştere tot aşa este, 
trebuie răbdare şi pricepere. Sincer să fiu, maşina de bună e bună. Motorul ceas, 
conducerea, direcţia extraordinare. Se simte egida RENAULT-ului, dar... 

Dacă nu ar fi acest dar, toate ar fi bune. Aproape de Piteşti un alt maşinist 
care luase turismul în aceeaşi zi stătea tras pe dreapta cu maşina în pană. 
Distrusă cutia de viteze. L-a mângâiat ideea că maşina este în garanţie şi o să i-o 
repare IDMS-ul. 

Despre alergătura cu înregistrarea maşinii, nu vă mai spun. Se dau banii cu 
amândouă mâinile în dreapta şi în stânga. O simţeam pe soţia mea cum strâmbă 


1. PECO era numele întreprinderii socialiste care deţinea de la fondarea ei, în anul 1944, 
reţeaua de distribuire a produselor petroliere, inclusiv staţiile de bezină. Şi-a încetat 
activitatea în anul 1996, când, prin înfiinţarea Companiei Române de Petrol, ca 
societate comercială pe acţiuni, s-a produs reorganizarea marilor componente ale 
industriei petroliere româneşti RAFIROM, PECO şi PETROTRANS. 

din nas la fiecare sumă cheltuită, deoarece numai ea ştie ce economii a trebuit să 
facem şi cu ce sacrificii. Doi intelectuali să îndrăznească să-şi cumpere limuzină ! 
Au trebuit eforturi mari, inimaginabile, privaţiuni, haine purtate până la limita de 
uzură, pantofi pingeliţi, cusuţi şi răscusuţi, cămăşi cârpite etc. Nu am primit 
autorizaţie de circulaţie provizorie decât pentru trei zile, timp în care am parcurs 
aproape cinci sute de kilometri până la prima revizie. Am înscris maşina la 
miliţie, am primit numărul 16-B, în timp ce lângă mine cetăţeni cu aspect dubios 
primeau numere mici, 5-B, 6-B, 2-B. Oare de ce? Şi la miliție se face discriminare. 

Am primit numerele de înmatriculare şi m-am dus pe loc să le comand. 
Termenul de livrare, 14 zile! Timp în care nu am voie să circul. Gândiţi-vă că, 
în ziua în care mi-am scos numerele de la atelier, a trebuit să le montez, trebuind 
să apelez la un atelier. Ca să duc maşina la atelier, exista riscul de a fi prins de miliţie 
circulând cu ea fără autorizaţie, pe numărul provizoriu, aşa că sunt obligat să 
aduc meşterul acasă. Distracţia nu a costat decât 400 de lei — câte 200 de număr. 

Am dus maşina la prima revizie obligatorie, conform actului de garanţie emis 
de fabrica producătoare. Pe drum semnalizez o depăşire şi constat că semnalizarea 
nu mai merge, cât pe ce să fac accident. Prevenit asupra panei de curent, circul 
mai atent. La o intersecţie calează motorul, rămân mască cu maşina nou-nouţă în 
plină intersecţie. Împinge la ea, trage pe dreapta, dă telefon la CYCLOP! pentru 
depanare. Soseşte atelierul-remorcă, alţi 300 de lei ca să mă ducă până la 
DACIA-Service. Acolo a fost un iad de-a dreptul, cu toată garanţia în care se afla 
maşina. Mi s-a spus simplu s-o las acolo, fiindcă sunt foarte aglomeraţi, să le dau 
cheile şi să vin peste două zile. 

Întâmplător, mă recunoaşte un fost pacient, mecanic acolo, care vine şi-mi 
spune că se poate rezolva uşor dacă sunt drăguţ cu şeful atelierului. Mi-l arată, 
mă duc la el, are loc o discuţie de cinci minute, care sfârşeşte cu 300 de lei vârâţi 
discret în buzunar la salopetă şi maşina intră în revizie. Fostul pacient, om de 
treabă totuşi, mă cheamă să văd ce are maşina şi începe să mă ia groaza. 
Contactele electrice făcute de mântuială, şurubăria de dedesubt nestrânsă, piuliţele 
jucau pe şuruburi, pierdusem câteva. Aflând că sunt medic şi unde lucrez, câţiva 
mecanici interesaţi de starea lor de sănătate s-au oferit să lucreze ei la revizie şi, 
să fiu sincer, au lucrat corect. Cert este că prima revizie m-a costat 1.200 de lei, 
deşi trebuia să fie gratuită. Acum aştept cu strângere de inimă cea de a doua 
revizie şi, până atunci, strâng bani la ciorap. În sinea mea îi dau dreptate unui 


1, CYCLOP era numele întreprinderii care se ocupa cu tractările auto, asistenţa rutieră 
şi depanarea auto. 

chelner care, cu câțiva ani în urmă, la un restaurant de pe Litoral, mi-a trântit-o 
de la obraz; „Voi, intelectualii, sunteți păduchi, noi suntem oameni, nu voi. Ce 
dacă eşti doctor ? Tot păduche eşti. N-ai maşină, n-ai via pe care o am eu. Când 
ieşi la aer să te răcoreşti, că aici nu e de tine, ai să vezi un FORD-IAUNUS bleu. 
E al meu, să ştii. Pa, gagiule. Altă dată să ştii cu cine vorbeşti !”. 

Fudulia costă în ţara românească, domnule director, dacă fudulie se poate 
numi dorinţa firească de a fi posesor al unui turism cu care să poţi circula ca să-ţi 
cunoşti ţara. V-am scris nu pentru divertismentul dvs. sau al parveniţilor din 
România. V-am scris pentru a vă prezenta cât este de greu pentru un om cinstit 
să se descurce trăind numai din salariu, ţinându-se departe de corupţia în care 
trăim. Sunt indignat de sistemul în care se face vânzarea turismelor la noi în ţară, 
de proasta lor calitate, de jaful la care suntem expuşi în cadrul Service-ului. Cum 
este posibil ca pe banii tăi să fii obligat să cumperi o maşină proastă ? Aceasta cu 
atât mai mult cu cât preţul real de vânzare a turismului DACIA este de 28.000 de 
lei. Cu atât vinde fabrica instituţiilor de stat. De unde diferenţa de la 28.000 de 
lei la 72.688 de lei? Şi atunci, dacă cetăţeanul e supus jafului, să nu fie tentat 
să-l continue ? Vedem emisiuni la televizor, în filme occidentale, magazine cu 
maşini expuse în vitrine. Intri, alegi, cumperi. Citim din ziare că firmele FORD, 
GENERAL MOTORS retrag câteodată de pe piaţă mii de maşini care prezintă 
unele defecţiuni la frâne, motor etc., proprietarul nemaisuportând niciun fel de 
cheltuială. Dar asta este la dvs., în ţările libere, nu la noi, unde suntem la 
discreţia unui monopol de stat. 

Vă rămân recunoscător dacă veţi împărtăşi auditoriului român cum decurg 
cumpărarea şi întreţinerea turismelor în ţările lumii libere, în cât timp poate să-şi 
cumpere maşină un medic, un muncitor calificat, un funcţionar. Cât la sută din 
salariul sau din venitul real reprezintă întreţinerea maşinii, pentru ca să putem 
face şi noi o comparaţie, să evaluăm mai precis gradul de mizerie materială în 
care ne zbatem, amăgindu-ne din când în când că am realizat ceva în viaţă. 

„Un creştin prigonit”, Bucureşti, 25 noiembrie 1979, 
difuzată la 8 martie 1980' 


Domnule director Noël Bernard, 


În primul rând doresc să vă mulţumesc în numele mai multor ascultători ai 
postului dvs. de radio pentru serviciile ce le aduceți. cetăţenilor patriei noastre, 
printr-o corectă informare a lor cu privire la ce se întâmplă atât în ţara noastră, 
cât şi în lumea întreagă. Aici domnesc minciuna, dezinformarea, frica, teroarea, 
iar pentru credincioşi, prigoana, ameninţarea, segregaţia etc... De aceea socotim 
că postul de radio Europa Liberă e necesar naţiunii noastre şi vă dorim multă 
pace de la Dumnezeu, fericire şi sănătate, dvs. şi întregului personal al Europei 
Libere. 

Domnule director, doresc să vă aduc la cunoştinţă rezultatul unor procese ce 
s-au judecat în Bucureşti, procese de natură religioasă, unde nedreptatea şi 
umanismul socialist - de fapt acestea sunt noţiuni similare - au făcut din mai 
mulţi credincioşi şi din familiile lor nişte victime ale opresiunii şi urii Securităţii 
din România. Să amintesc sumar evenimentele : în ziua de 15 mai 1979, zeci de 
echipaje ale miliției Bucureşti, însoţite de securişti, au făcut percheziţii la 
domiciliile a 17 adventişti, adventişti-reformişti şi un baptist, de unde au confiscat 
literatură religioasă, multiplicată, şi multe Biblii. În zilele următoare, au urmat 
alte percheziţii la alţi credincioşi, pe care unii din cei interogaţi în 15 mai i-au 
spus, sub presiunea Securităţii. Au fost interogaţi şi unii arestaţi, mulţi operatori 
Xerox, care nu sunt credincioşi şi aceştia au mai divulgat şi pe alţii, aşa că 
numărul total al celor percheziţionaţi acasă depăşeşte 80, atât în Bucureşti, cât şi în 
provincie, iar dacă îi adăugăm şi pe xerox-işti, vom avea peste o sută de persoane. 
Toate cărţile confiscate ar putea fi încărcate în două camioane. Cu ele s-a făcut 
o expoziţie la etajul 3 al clădirii Miliției Bucureşti, unde există şi o hartă, cu titlul 
„Desfăşurarea acţiunii Fulgerul”, unde sunt numele tuturor credincioşilor perche- 
ziţionaţi, ale xerox-iştilor, diagramele de legătură între xerox-işti şi credincioşi 
etc. Harta e lucrată frumos, în culori Carioca, pe dimensiunea 1,80 pe un metru 
aproximativ. Desfăşurarea proceselor s-a făcut la unii menţinându-i în stare de 
arest, la alţii în stare de libertate. O fată pe nume Mihail Romelia, adventistă 
reformistă, după cinci săptămâni de închisoare a fost eliberată provizoriu până la 


1. H.R. no. 55, March 8, 1980. 

proces. În aceeaşi situaţie a fost şi Stancu Gheorghe, adventist, care e bolnav, 
pensionat medical şi care s-a îmbolnăvit rău în penitenciar. A fost dus la spitalul 
închisorii Jilava şi după vreo câteva săptămâni eliberat provizoriu până la proces. 
Am să vă dau numele şi sentinţele pronunţate la cei din Bucureşti: Sima 
Alexandru, advntist, 2 ani închisoare ; Chiriţă Marin, adventist-reformist, un an 
şi 4 luni închisoare; Stancu Gheorghe, adventist, un an închisoare; Pencea 
Gheorghe, adeventist, 2 ani închisoare, la recurs redus la 6 luni; Alexandru 
Gheorghe, 3 luni la prima instanţă, dar procuratura, cu alte cuvinte, Securitatea, 
i-a făcut recurs şi i-a dat un an şi 6 luni de închisoare ; Pavel Turturică, adventist, 
un an închisoare ; Grigoroiu Doru, adventist, un an; Mosor Ion, adventist, 
8 luni; Cimpoca Alexandru, adventist, un an; Dragomirescu Ion, adventist, un 
an; Schiţelea Spiridon, adventist-reformist, un an ; Mihail Romelia, adventistă- 
-reformistă, un an. 

Facem menţiunea că, în cazul lui Schiţelea Spiridon şi Dragomirescu Ion, 
ambii în vârstă de peste 75 de ani, s-a suspendat executarea pedepsei, iar 
Grigoroiu Doru, Cimpoca Alexandru, Turturică Pavel, Mosor lon şi Mihail 
Romelia, cu obligaţia de a munci într-o organizaţie socialistă. Ne exprimăm 
îngrijorarea pentru cei care vor trebui să stea mai mult timp în închisoare: 
Stancu Ion, bătrân, pensionat medical, suferind cu inima şi cu plămânii ; Sima 
Alexandru, suferind de ulcer cronic şi colon; Chiriţă Marin, suferind de ulcer 
cronic şi TBC; Alexandru Gheorghe, pensionat medical, suferind cu stomacul, 
ficatul şi de dezlipire de retină. Acesta de fapt a şi cerut amânarea executării 
pedepsei, pentru a face tratament într-un spital. Aceştia toţi sunt adventiști 
vegetarieni, care nu mănâncă niciun fel de carne şi nu lucrează sâmbăta. Cum 
vor suporta ei închisoarea ? Ce vor mânca ei acolo, ştiut fiind că nu li se găteşte 
lor separat? Ei acum sunt arestaţi, îşi execută pedeapsa pentru că au răspândit 
Biblii şi alte cărţi religioase. Infracţiunea pentru care au fost condamnaţi este 
următoarea : „Difuzare fără autorizaţie legală de scrieri cu caracter mistico- 
-religios”. Articolul 94 din Legea presei. Dar cine îţi dă o autorizaţie în România 
să difuzezi Biblii şi cărţi de cântări sau alte cărţi aparţinând cultului din care faci 
parte? Cine? Dar Biblia, care e scrisă de autori începând cu 1500 de ani 
înaintea erei noastre şi până în secolul I al erei noastre, constituie presă ? Legea 
presei, Legea nr. 3 din 1974, stipulează în articolele 10, 11, 12 ceea ce constitue 
obiectul legii: „Periodice ce au drept caracter informarea în masă”, dacă îmi 
aduc bine aminte. De fapt, unii avocaţi au arătat în pledoariile lor că răspândirea 
de Biblii şi alte cărţi al căror autor a trăit în secolul al XIX-lea şi este întemeietorul 
cultului adventist nu face obiectul legii presei. Dar Securitatea a spus altfel. 

Aş vrea să mai arăt, domnule director, nedreptatea care s-a făcut în cazul lui 
Mihail Romelia. La percheziţie i s-au confiscat din casă, pe lângă toate cărţile, 
între care aproape 50 de Biblii, şi suma de 27.680 de lei. Ea este o fată singură, 
necăsătorită, harnică şi cuminte. Cu ajutorul pe 20 de ani al statului şi-a făcut un 
apartament în rate şi se gândea la un cămin, căci are 32 de ani. Securitatea i-a 
zădărnicit planurile, căci i-a luat — nu mai vorbesc de cărţi — şi banii şi au băgat-o 
şi în puşcărie. La proces, după interogatoriu şi audierea martorilor, procurorul a 
cerut o sancţiune mergând spre minim şi restituirea banilor, în afară de 5.000 de 
lei, despre care ea a recunoscut că sunt ai unor credincioşi pentru a le procura 
cărţi religioase. Dar Securitatea, care peste tot, a dictat sentinţele, a zis nu 
dreptăţii, logicii, raţiunii, adevărului, spiritului umanist. Şi a dictat grefierului : 
un an închisoare, confiscarea banilor, iar cărţile trimise la topit. De fapt, în toate 
sentinţele s-a hotărât ca toate cărţile să fie date la topit. Era uluitor! S-au trimis 
două memorii, unul la Comitetul Politic Executiv al CC şi unul la Congresul 
al XII-lea al PCR. Credem că aceasta a influenţat instanţa de recurs, care a 
modificat natura pedepsei: tot un an, dar muncă corecțională într-o altă orga- 
nizaţie socialistă, banii rămânând în continuare confiscaţi. 

Iată, domnule director Noël Bernard, cum Securitatea a jefuit pur şi simplu 
o fată tânără, cuminte şi harnică de toată munca ei pe vreo zece ani de zile. Şi 
pentru ce? Pentru că în casa ei s-au găsit Biblii şi cărţi religioase pe care nu ea 
le difuza - de reţinut aceasta, şi a reţinut şi tribunalul -, ci urma să vină să le ia 
alicineva şi să le împartă credincioşilor. Domnule director, în care ţară de pe 
glob, în afară de cele totalitare, oligarhice, într-un cuvânt, cele marxiste, în care 
ţară de pe planetă se mai întâmplă ca pentru simplul fapt că ai în casă Biblii, cărţi 
de cântări şi de studiu religios, să ţi se ia banii din casă şi să te bage şi în 
puşcărie ? Unde s-a mai pomenit? Nu mă refer la vremurile trecute, ci la cele 
moderne. Mai există în vreo ţară asemenea cazuri de mişelii, de jaf organizat? 
Şi, după toate acestea, să mai spui că s-au făcut toate într-un spirit profund 
umanist, caracteristic societăţii noastre socialiste. Aşa de bine se potriveşte 
asocierea acestor două cuvinte — umanism socialist — ca asocierea focului cu apa. 

Tatăl lui Mihail Romelia, pe nume Mihail Corneliu, urmărit şi el de Securitate 
ca să fie băgat la puşcărie, de la 15 mai 1979 este dat dispărut. Nimeni nu ştie 
nimic de el. S-a zvonit că ar fi încercat să treacă fraudulos graniţa ca să scape de 
Securitate şi l-ar fi împuşcat grănicerii. Era pensionat medical, aşa că soţia lui, 
mama Romeliei, a rămas singură, fără pensie şi bolnavă rău. Soţul ei, Mihail 
Corneliu, a mai făcut 7 ani şi 6 luni închisoare, tot pentru credinţa sa. Atunci a 
fost şi mai greu, cu confiscarea averii, ea rămânând cu trei copii sub 10 ani. 

Acuma alt necaz, soţul dat dispărut, ea bolnavă, fără pensie, fiica ei Mihail 
Romelia cu un an închisoare, dar pe care o va executa prin muncă corecțională, 
şi care îi mai era un sprijin, va trebui să-şi execute pedeapsa. 

Aşa a nenorocit Securitatea zeci de familii doar pentru simplul fapt că au vrut 
ca cât mai mulţi oameni să afle despre Dumnezeu. E strigător la cer. Dacă 
aceasta este omenie, cum îi place să zică domnului Ceauşescu, să judece o lume 
întreagă. De aceea vă rugăm, domnule director să aduceţi la cunoştinţa organizaţiei 
Amnesty International toate aceste cazuri, ca toţi să fie adoptați de această 
organizaţie. De asemenea, vă rugăm să faceţi tot posibilul pentru informarea 
opiniei publice despre aceste cazuri de încălcare a libertăţii religioase. Vă 
mulţumim. 


Guliasch Elfride şi Eva, Timişoara, [martie] 1980, 
difuzată la 29 martie 1980" 


Domnule Noël Bernard, 


Suntem familia Guliasch Ştefan şi Eva, cu copiii Elfride şi Mihai, din 
Timişoara [...]?. Nu am fi dorit să ajungem până aici ca să apelăm la Radio 
Europa Liberă, nici nu ar fi normal şi logic aşa, dacă autorităţile competente nu 
ne-ar fi neglijat doleanţele şi cererile de emigrare în RFG timp de 20 de ani. 
Poate că prin dvs. dorinţa noastră, care este definitivă, va fi auzită de autorităţile 
competente, unde nu am fost luaţi în serios, neprimind la zecile de memorii 
niciun răspuns, ceea ce este contrar legilor petiţiilor şi sesizărilor. Tot o cale 
legală este şi faptul că am scris prezenta scrisoare postului de radio Europa 
Liberă, în acest sens ghidându-ne după Decretul 212 din 31 octombrie 1974, 
publicat în Buletinul Oficial nr. 146 din 20 noiembrie 1974, şi anume art. 9, 
aliniatul 2, care scrie cu literă de lege : „Orice persoană are dreptul la libertate 
de exprimare, acest drept cuprinde libertatea de a căuta, de a primi şi de a 
răspândi informaţii şi idei de orice fel, indiferent de frontiere, sub formă orală, 
scrisă, tipărită ori artistică, sau prin orice alt mijloc la alegerea sa”. 


1. H.R. no. 58, March 29, 1980. 
2. Adresa. 

Postul de radio pe care îl conduceţi a rămas pentru noi unica speranţă şi vă 
rugăm din adâncul sufletului nostru să faceţi publică scrisoarea noastră, deoarece 
am ajuns la capătul răbdării, aşteptând timp de 20 de ani. Din anul 1960, părinţii 
mei Guliasch Ştefan şi Eva, împreună cu mine, Guliasch Elfride, am înaintat 
primele formulare la serviciul de paşapoarte din Jimbolia. În anul 1962 am 
înaintat un nou formular tot la serviciul de paşapoarte al oraşului Jimbolia. În 
anii 1965, 1967 şi 1968 am înaintat formulare la serviciul de paşapoarte şi 
evidenţa străinilor din Timişoara, toate acestea fiind respinse fără a se menţiona 
vreun motiv. În 1970, cererea noastră de plecare definitivă din ţară a fost aprobată 
de serviciul de paşapoarte şi evidenţa străinilor din Bucureşti. Cu această 
aprobare ne-am prezentat la serviciul de paşapoarte din Timişoara, unde ni s-a 
spus să ne pregătim actele în vederea eliberării paşapoartelor de plecare definitivă 
din ţară. Am făcut aceste acte cu care ne-am prezentat la serviciul de paşapoarte 
din Timişoara, unde ni s-a spus să mergem acasă şi să aşteptăm până când vom 
fi chemaţi. Ne-am dus de mai multe ori cu actele, dar de fiecare dată am fost 
trimişi acasă - spunându-ni-se să aşteptăm. Această situaţie s-a prelungit până în 
1973, când, chemaţi fiind la serviciul de paşapoarte din Timişoara, ni s-au înmânat 
din nou alte formulare pe care le-am înaintat şi care, din nou, au fost respinse. 
Dorim să arătăm că părinţii mamei mele, Gotter Petru şi Terezia, au plecat în 
RFG din anul 1962, legal, cu paşapoarte, şi sunt stabiliţi la Augsburg. Fratele 
mamei mele este şi el stabilit în RFG din anul 1948, ajungând acolo din lagărele 
de reconstrucţie din Rusia. Nu ştim de ce atâtea abuzuri, din moment ce cererile 
noastre sunt îndreptăţite şi nu utopice, noi având rude de gradul I în RFG şi baze 
legale în formularea cererilor noastre, deoarece în acelaşi Decret 212 scrie că 
orice persoană este liberă să părăsească orice ţară, inclusiv propria sa ţară. Din 
anul 1977, după refuzurile la cererile noastre, s-a mai întâmplat un lucru foarte 
dureros pentru noi şi în special pentru mama mea, şi anume : în data de 21 august 
1978, am primit o telegramă prin care am fost anunţaţi de decesul bunicului 
meu, Götter Petru din RFG. Ne-am dus cu această telegramă la serviciul de 
paşapoarte din Timişoara, în după-amiaza de 21 august 1978, spunându-ni-se să ne 
prezentăm a doua zi de dimineaţă. În seara aceleaşi zile, 21 august 1978, am 
primit încă o telegramă, semnată de către primarul oraşului Augsburg şi cu 
ştampila primăriei, prin care mi se anunţa acelaşi deces. În ziua de 22 august 1978 
i s-au înmânat mamei mele formulare, pe care le-am înaintat în ziua de 25 august, 
zilele de 23 şi 24 august fiind zile nelucrătoare. După o zi, la 26 august 1978, am 
fost înştiinţaţi că formularele au fost respinse deoarece şi aşa nu-l mai puteţi 
vedea pe decedat, e! fiind înmormântat, deci nu mai aveţi ce căuta acolo. Cred 

că vă puteţi imagina durerea noastră, ştiind mai ales că bătrâna şi bolnava mamă 
rămăsese singură şi noi nu am putut nici măcar să o consolăm. Ne întrebăm de 
ce, din moment ce nu am adus niciun fel de prejudicii statului şi nu am făcut 
nimănui niciun rău, nu am putut pleca măcar la mama mea, pentru a-l vedea 
pentru ultima oară pe tatăl ei, acesta fiind doar dreptul ei!. Noi de atunci am 
insistat în continuare, am scris memorii, am fost în audienţă la şeful serviciului de 
paşapoarte şi până acum nu am fost chemaţi nici la Comisie şi nu întrezărim 
nicio şansă de rezolvare favorabilă a arzătoarei noastre dorinţe de a pleca definitiv 
în RFG. În acest sens, am fost în ziua de 24 ianuarie anul acesta la serviciul de 
paşapoarte din Bucureşti, unde ni s-a spus că totul este de competenţa organelor 
judeţului Timiş. După întoarcerea mea şi a soţului meu de la Bucureşti, am depus 
la sediul Comitetului de partid din Timişoara o cerere de audienţă, adresată 
secretarului judeţean de partid Timiş. Am mai fost din nou şi la şeful serviciului 
de paşapoarte din Timişoara, de unde am fost trimişi din nou acasă şi ni s-a spus 
să aşteptăm. Aşa că am hotărât să mergem din nou la Bucureşti. Şi pentru că 
soţul meu trebuia să meargă la serviciu, am hotărât să mergem împreună cu nişte 
cunoştinţe. 

În seara de 10 februarie 1980, ne-am întâlnit la gară, am luat biletele şi ne-am 
urcat cu toţii în tren. Soţul meu ne-a condus la gară şi a rămas cu noi până la 
plecarea trenului. Dar, stupoare ! Nici nu ne-am aşezat bine pe locurile noastre, 
când au venit câţiva domni de la Securitatea din Timişoara, împreună cu miliţianul 
din gară, care ne-au cerut biletele şi buletinele la toţi, inclusiv soţului meu, după 
care am fost invitaţi să coborâm şi să-i urmăm la postul de miliţie din gară. Am 
protestat cu toţii împotriva acestui act ilegal, am întrebat de ce suntem daţi jos 
din tren, dar nu am primit niciun fel de explicaţie. La postul de miliţie din gară 
am dat pe rând declaraţii privind plecarea noastră la Bucureşti, pentru care lucru 
am fost reţinuţi până la orele 2 : 30 noaptea, după care am fost trimişi acasă, fără 
a avea însă mijloace de transport, aşa că a trebuit să mergem în plină noapte 
câţiva kilometri pe jos. Banii pentru bilete ne-au fost înapoiaţi, dar acest lucru nu 
ne-a încălzit deloc. Ne întrebăm cum se poate ca într-un stat democratic, unde se 
pretinde că se respectă drepturile omului, nişte cetăţeni paşnici, care nu au 
încălcat nicio lege, sunt pur şi simplu reţinuţi de miliţie fără nicio explicaţie. 
Cum poate atunci să circule un cetăţean român peste hotare, când nici în propria 
lui ţară nu are voie să circule? Ne întrebăm cine şi cu ce drept ne poate priva în 
mod arbitrar de cel mai elementar drept pe care îl are orice om, şi anume acela 


1. De la acest punct, autoarea apare sub numele de Eva. 

de a circula liber şi nestingherit în propria sa ţară, ca să nu mai pomenim de 
dreptul pe care îl are de a circula şi peste hotare. 

A doua zi, la 11 februarie 1980, am fost chemaţi cu toţii la sediul Securităţii 
din Timişoara, unde am fost reţinuţi din nou ore în şir, pentru a da declaraţii, 
după care ni s-au luat amprente şi am fost fotografiaţi. După toate acestea am fost 
lăsaţi liberi, iar eu am fost invitată împreună cu soţul şi părinţii la şeful serviciului 
de paşapoarte din Timişoara, unde ne-am prezentat pe data de 21 februarie 1980. 
Ni s-a spus că cererile noastre vor fi luate în considerare, dar de atunci a trecut 
destul timp fără să se ivească vreo rază de lumină în rezolvarea favorabilă a 
cererilor noastre, Ne întrebăm din nou cât va mai trebui să aşteptăm şi de câte ori 
vom mai fi daţi jos din tren. Domnule Noël Bernard, vă rugăm în modul cel mai 
respectuos să faceţi publică scrisoarea noastră la toate organizaţiile de respectare 
a drepturilor omului, la Amnesty International, deoarece suntem disperaţi, dar 
totodată hotărâți să nu încetăm lupta noastră până când nu vom fi în RFG. 

Cu mulţumiri. 


„Un grup de oameni liberi”, Viena, 11 martie 1980, 
difuzată la 29 martie 1980! 


Domnule director, 


Primiţi aceste rânduri din partea unui numeros grup de români. O serie dintre 
noi am făcut parte din mişcarea pentru respectarea drepturilor omului, iniţiată în 
1977 de dl Paul Goma?, iar alţii au fost membri ai Sindicatului Liber al Oamenilor 
Muncii din România, SLOMR?. În România am luptat pentru cele mai elementare 


1, H.R. no. 58, March 29, 1980. 

2. Cu referire la mişcarea pentru respectarea drepturilor omului iniţiată de Paul Goma 
în anul 1977 vezi Le Tremblement des Hommes : peut-on vivre en Roumanie 
aujourd'hui? , Editions du Seuil, Paris, 1979 (Culorile curcubeului '77, Humanitas, 
Bucureşti, 1990) şi Comisia Prezidenţială pentru Analiza Dictaturii Comuniste în 
România/ Vladimir Tismăneanu, Dorin Dobrincu, Cristian Vasile (eds.), Raportul 
Final, Humanitas, Bucureşti, 2007, pp. 720-724. 

3. Declaraţia de constituire a SLOMR a fost difuzată în mod repetat la Radio Europa 
Liberă între 3 şi 5 martie 1979. Iniţiatorii au fost arestaţi pe 10 martie, dar mişcarea 

drepturi ale omului şi pentru acest lucru am fost aruncaţi în închisori sub acuzaţii 
false, iar familiile noastre au trebuit să sufere pentru ideile şi convingerile pe 
care le avem. În momentul de faţă, ne aflăm în lumea liberă occidentală, dar nu 
pentru că nu ne iubim ţara sau pentru că suntem trădători, aşa cum ne socotesc 
autorităţile române, ci pentru faptul că nu suntem şi nu vom fi niciodată de acord 
cu politica şi propaganda mincinoasă a Partidului Comunist Român, şi pentru că 
nu suntem de acord cu aşa-zisa libertate din România, libertate în care vorbim şi 
cântăm cenzurat, scriem şi citim cenzurat, ba chiar începem să şi gândim 
cenzurat. Libertatea este în aşa fel interpretată în România, încât întâlneşti des 
pe străzi patrule de miliţie înarmate până în dinţi, de ai impresia că te afli în 
Nicaragua sau Irlanda de Nord. De ce acest lucru? Autorităţilor le este frică de 
ceva? 

Dar în această scrisoare nu vrem să reamintim ceea ce lumea ştie de mult. 
Vrem ca ultimii noştri prieteni, rămaşi în ţară, să sosească cât mai repede lângă 
noi. Aceştia sunt: Bâzgu Dan, Mărgineanu Gabriel, Angheluţă Florian, Bălan 
Ion, Clitnovici Constantin, Dimitriev Radu, Dimitriev Laurenţiu, Alicoboaie 
lulian, Pârvu Constantin, Răzvan Cătălin şi Mihalcea Ion, toţi din Bucureşti. În 
cazul în care aceşti nu vor părăsi ţara până la începerea Conferinţei de la 
Madrid!, pe toată durata acesteia vom organiza demonstraţii simultane în mai 
multe capitale. Sperăm însă că nu vom ajunge până acolo. Suntem hotărâți să 
luptăm până la capăt pentru a-i ajuta pe prietenii rămaşi în ţară. Avertizăm 
autorităţile să nu încerce să le însceneze şi acestora procese penale sau contraven- 
tionale, cum se obişnuieşte. Vă înştiințăm, totodată, că exemplare ale acestei 
scrisori au fost trimise la Organizaţia Naţiunilor Unite, Conferinţei de la Madrid, 
Amnesty International, cât şi Serviciului de Paşapoarte al Municipiului Bucureşti. 
Este de preferat ca lucrurile să se rezolve într-un timp cât mai scurt. 

Vă mulţumim, 


a putut continua, adunând adeziuni graţie purtătorilor de cuvânt care s-au succedat 
până la 19 aprilie, când ultimul dintre ei a fost reţinut. Ulterior, foşti membri precum 
Carmen Popescu şi Nicolae Dascălu au încercat, fără succes, reînvierea mişcării. În 
scurta sa existenţă, SLOMR a atras între câteva sute şi 2.000 de persoane (Raportul 
Final, pp. 703-705). 

1. Este a doua Conferinţă Post-Helsinki care a început la Madrid la 11 noiembrie 1980. 

„Un grup de asistenți medicali”, Bucureşti, [martie-aprilie] 1980, 
difuzată la 20 aprilie 1980' 


Domnule director Noël Bernard, 


Suntem un grup de asistenţi medicali din Bucureşti care vă rugăm a da citire 
scrisorii noastre la postul de radio Europa Liberă, fiind unica sursă de informare 
sigură pentru noi în RSR şi, totodată, unica posibilitate a noastră ca prin dvs. să 
fim auziţi de dl preşedinte Nicolae Ceauşescu şi de ministrul Sănătăţii pentru a 
ne rezolva doleanţa noastră. În prealabil ne-am consultat cu colegii noştri din 
Ploieşti, Braşov, Sibiu, Craiova, Timişoara, Cluj, iar apoi noi am hotărât, în 
numele tuturor, să scriem această scrisoare postului de radio Europa Liberă spre 
a-i da citire la una din emisiunile „De vorbă cu ascultătorii”. Vă rugăm respectuos 
a-i da citire şi, totodată, ne cerem scuze că nu ne dăm numele, căci ar însemna 
să ne pierdem posturile şi să rămânem pe drumuri, iar noi avem familii şi copii. 

Domnule director, cu toţii am absolvit liceul şi bacalaureatul, iar apoi am 
făcut şcoala postliceală sanitară de doi sau trei ani după profil, ca: asistent 
medicină generală, ginecologie, laborator clinic, radiologie, cultură fizică medicală, 
stomatologie, higienă etc. De la data de 1 ianuarie 1979, prin decret al Ministerului 
Sănătăţii, ni s-a luat titlul de asistent medical, femeile fiind numite surori 
medicale, iar bărbaţii sanitari fiind puşi cot la cot cu surorile medicale ce au 
şapte clase cu laboranţii cu şapte clase, şi cu sanitarii la fel cu şapte clase, 
pretenţiile calităţii muncii noastre fiind cu totul altele. Pentru a intra la această 
şcoală tehnică postliceală, am dat concurs şi am fost câte şapte-opt candidaţi pe 
un loc, Apoi am susţinut un examen de asistent laborator, sau alte branşe, pentru 
care am obţinut diploma de asistent, care dintr-un condei, de la 1 ianuarie 1979, 
a fost anulată. În plus, după zece ani vechime, am dat examen de asistent 
principal. Şi peste asta s-a tras cu creionul. În RSR, de exemplu, în laboratoare 
sunt acum medici, ingineri chimişti, biologi şi laboranţi, care au aceeaşi muncă ; 
mai mult, munca e pe spatele nostru, al foştilor asistenţi. Ceilalţi au salarii mari 
şi nu fac aproape nimic toată ziua şi, în plus, ne comandă şi ne sfidează. Suntem 
umiliţi de medici şi trataţi ca infirmierele şi femeile de serviciu. Salariile noastre 
sunt de mizerie, de la 1.200 la 1.600 de lei, când ai deja o vechime de 15-20 de 
ani. Concediu 14 zile pe an. Un muncitor necalificat are un salariu mai mare ca 

noi. Medicii au toate ciubucurile, iar noi modestul salariu şi desconsiderare din 
partea lor. 

Din aceste motive, primul fiind anularea denumirii de asistent medical, cât şi 
din alte motive, în toate unităţile sanitare munca merge de la prost la mai prost. 
E un haos total în spitale, în policlinici etc. Personalul medical nu mai lucrează 
cu dăruire, pentru că a fost neîndreptăţit şi continuă să fie. Din cauza acestei 
flagrante nedreptăţi a Ministerului Sănătăţii, suferă muncitorul de rând, intelectualul 
de rând, munca prestată de salariaţii spitalelor fiind de proastă calitate. Tratamentele 
sunt de proastă calitate, iar medicina practicată de medici nu mai e medicină, ci 
comerţ medical. Pe zi ce trece, colaborarea între medici şi fostul asistent medical 
se strică, rezultatele fiind cele actuale, adică proaste. Noi nu primim locuinţe 
decât dacă dăm filodormă 10 până la 15.000 de lei. Sunt sute de colegi care, din 
modestul lor salariu, plătesc între 400 şi 600 de lei chirie lunar. Preţurile 
alimentelor sunt tot mai mari, iar noi nu putem cu relaţii rezolva ceva, căci 
nimeni nu ne ia în seamă. De aceea, am scris această scrisoare cu rugămintea de 
a fi citită la postul dvs. de radio, ca cei competenţi din România să ne audă 
dorinţa noastră justă şi legală, să ne redea titlul pentru care am muncit obţinând 
această diplomă, să ne facă o salarizare mai omenească, conform pregătirii 
noastre, să fim respectaţi cum se cuvine, fiind trataţi ca nişte colaboratori care, 
împreună cu medicii, să ne aducem adevăratul aport conform pregătirii noastre 
la îngrijirea bolnavilor. Vă mulţumesc anticipat şi vă vom ţine la curent cu cele 
rezolvate. 


Maria Liiginbiihi, Zurich, 23 ianuarie 1980, difuzată la 10 februarie 
1980 şi reluată la 20 aprilie 1980! 


Domnule director, 


La începutul lunii ianuarie a acestui an mi-am petrecut o parte a concediului 
în România, la Poiana Braşovului; o frumoasă staţiune montană, pe care sunt 
sigură că o cunoaşteţi şi dvs., ca unul care după câte ştiu sunteţi originar din 


1. L.M. no. 51 şi no. 61, din 10 februarie şi 20 aprilie 1980. Vezi răspunsul la această 
scrisoare „din partea unui ascultător din Bucureşti”, difuzată la 20 aprilie 1980 (p. 78), 

România. A fost pe drept cuvânt un concediu de vis: zăpadă abundentă, care 
atingea pe alocuri 80 de cm, în feericul peisaj carpatin, cunoscut şi apreciat de 
o lume întreagă; ca dovadă, afluenţa de turişti, practic în orice sezon în această 
staţiune. La hotelul Caraiman, unde am locuit, camere frumoase, plăcute, intime 
şi de un confort care îl egalează pe cel din multe staţiuni alpine din Elveţia, ţară 
în care locuiesc de aproape 30 de ani, ca urmare a unei căsătorii, în cazul meu, pe 
deplin reuşită, cu un inginer elveţian. Mâncarea şi serviciul ireproşabile, hotelul, 
ca şi restaurantul său fiind conduse cu o mână fermă de expert atât în arta 
hotelieră, cât şi cea culinară de dl Simon, personaj stilat şi energic, produs al noii 
şcoli hoteliere româneşti, deoarece nu cred să aibă mai mult de 30-32 de ani. 

Ca o notă disonantă, ca o totală discordanţă cu ambianța plăcută în care mă 
găseam, mi-a fost dat să aud în una din emisiunile dvs. din perioada respectivă — 
pe care am ascultat-o de altfel cu totul întâmplător - nişte aprecieri zdrobitoare 
la adresa turismului românesc, a serviciilor hoteliere, a calităţii mâncării etc... 
Nimic nu era cruțat, amintindu-se, culmea, printre acestea, şi numele frumoasei 
staţiuni în care mă găseam şi unde mă simţeam nespus de bine, Poiana Braşov. Ei 
nu, asta e chiar prea de tot, mi-am zis eu, domnule director, şi m-am decis să pun 
mâna pe condei şi să vă scriu aceste rânduri, deşi, mărturisesc, de regulă nu fac 
parte nici din rândul ascultătorilor şi nici al corespondenţilor postului dvs. de radio. 

Şi mi-am zis, cred eu pe drept cuvânt: oare de când nu aţi mai fost dvs. în 
România, domnule director, pentru a vă convinge şi cunoaşte personal cum stau 
lucrurile pe acolo şi dacă ţara s-a urâţit cumva de când aţi părăsit-o dvs. ? Căci 
eu, în ce mă priveşte, merg acolo cu multă plăcere, aproape în fiecare an, iar 
până acum 15 ani, când mai trăia tatăl meu, mergeam în România şi de două-trei 
ori pe an. 

De altfel, domnule director, eu aş vrea să vă precizez de la capul locului că 
eu consider, cu multă fermitate, că datoria fiecărui român este ca atunci când 
vorbeşte despre ţara sa, despre ţara în care s-a născut şi în care a văzut lumina 
zilei (şi printre aceştia vă numărați şi dvs.) să vadă şi lucrurile bune existente 
acolo. În ce mă priveşte, doresc să vă asigur că eu, ca româncă, voi vorbi 
întotdeauna şi despre lucrurile bune, frumoase care există în România de azi, pe 
care eu continui să o consider ca fiind patria mea. Dezvoltând acest raţionament, 
eu consider că şi secţia română a postului dvs. de radio ar trebui să vadă lucrurile 
în felul acesta. Discutând aici cu mai mulţi români, ei îşi exprimau nemulţumirea 
pentru faptul că postul dvs. de radio nu vede la ei nimic bun. Unii ziceau că nici 
nu vor să-l mai asculte. Or, dimpotrivă, se ştie bine că românii sunt foarte 
sensibili atunci când sunt apreciaţi şi când se recunoaşte corect ce au făcut. 

Cum vă spuneam, deşi nu fac parte din corespondenții dvs. care vă asaltează 
cu scrisorile prin intermediul cărora dvs. cunoaşteţi nemijlocit ce şi cum este 
prin România, socotesc că dvs., în lumina fair play-ului care presupun că vă 
caracterizează, veţi da citire şi scrisorii mele într-una din emisiunile dvs. Un 
asemenea gest al dvs. ar fi spre marea satisfacţie a lucrătorilor din turism, care-şi 
fac datoria cu multă tragere de inimă. 

Mulţumindu-vă cu anticipație pentru bunăvoință, rămân a dvs. 


Răspunsul „unui ascultător” ia scrisoarea trimisă de Maria 
Luginbuhi, Bucureşti, [martie-aprilie] 1980, 
difuzată la 20 aprilie 1980' 


Domnule director Noël Bernard, 


Ca un vechi ascultător al postului de radio Europa Liberă, îmi permit a vă 
trimite o scrisoare cu rugămintea de a o difuza. Postul de radio Europa Liberă 
este foarte cunoscut şi apreciat în România de un număr foarte mare de ascultători 
pentru aprecierea justă a evenimentelor internaţionale, cât şi a celor din ţara 
noastră. Emisiunile postului de radio Europa Liberă sunt ascultate de toate 
păturile sociale, de la ţărani, muncitori şi intelectuali, până la cei din conducerea 
ţării. 

În data de 10 februarie aţi citit o scriscare a doamnei Maria Liginbihl. 
Doamna respectivă scria că este originară din România, că e căsătorită cu un 
inginer şi că locuieşte actualmente în Elveţia. După câte am înţeles, e stabilită de 
20 de ani în Occident. Dânsa era pur şi simplu ultragiată de criticile care se aduc 
hotelurilor din România, precum şi cazării turiştilor atât din România, cât şi de 
peste hotare. Ea a dat ca exemplu hotelul Caraiman din Poiana Braşov, unde îşi 
petrecuse concediul şi unde a auzit, ascultând postul de radio Europa Liberă, 
despre criticile aduse hotelurilor din România. 

Întrucât cunosc acest hotel, precum şi alte hoteluri din ţara noastră, doresc 
să-i dau câteva lămuriri. Cu mari greutăţi şi economii, o familie reuşeşte într-un 
an de zile să economisească banii necesari pentru a-şi petrece un concediu de 

două săptămâni în România, şi nu în străinătate, cum şi l-a petrecut dna Lüginbühl. 
Întrucât am fost în Occident, ştiu că pentru un occidental este foarte ieftin să-şi 
petreacă un concediu în România sau Bulgaria, ţările socialiste cele mai interesate 
în acapararea pe orice cale a valutei forte. Un an de zile am fost aproape în 
fiecare săptămână la ONT Bucureşti, până când am reuşit să primesc un bilet de 
odihnă la Poiana Braşov, fiind specificat numele hotelului şi chiar camera. 
Prezentându-ne la hotelul Caraiman, ni s-a adus la cunoştinţă că, din păcate, nu 
putem fi primiţi în acest hotel fără a ni se da altă explicaţie decât că desigur este 
o greşeală. Încercând să vorbim cu ONT la telefon, ni s-a spus că nu s-a făcut 
nicio greşeală, doar că hotel Caraiman este nevoit să primească un grup de turişti 
din Occident. La întoarcerea mea de la cabina telefonică în holul hotelului s-au 
adunat încă 8 familii. La insistenţele noastre, două familii au fost primite la hotel 
Caraiman, desigur în urma unui substanţial ciubuc. Celelalte familii, după ce au 
stat cinci-şase ore în holul hotelului, majoritatea având copii mici, unora li s-au 
dat banii înapoi, iar alţii mai norocoşi au fost cazaţi la particulari, bineînţeles 
nelipsind ciubucul. Atât cazarea în acest hotel, cât şi servirea, cantitatea şi 
calitatea meselor au lăsat de dorit. Turiştii occidentali iau masa separat. Discuţii 
între români şi turiştii occidentali nu sunt admise. Ca în orice hotel din România, 
nu lipseşte nici ofiţerul de Securitate. 

Întrucât de 17 ani îmi petrec concediul de odihnă pe litoralul românesc, pot 
să vă dau un alt exemplu. Eu personal întotdeauna rezolv problema cazării la 
particulari, dar am fost nevoit de câteva ori să-mi cumpăr bilete de odihnă la 
hotelurile de pe coasta Mării Negre. O singură dată am reuşit să fiu cazat la un 
hotel din Eforie Nord. Deşi aveam rezervate hotel şi cameră, în urma ciubucului 
dat, la oficiul de cazare din Eforie Nord ni s-a repartizat un alt hotel, iar masa am 
luat-o la hotelul Perla, la o distanţă de 25 de minute de hotelul în care am fost 
cazaţi. Pentru turiştii străini s-a rezervat o aripă a restaurantului care era interzisă 
pentru turiştii români. Pentru turiştii români, masa se servea de trei ori, oamenii 
fiind nevoiţi să stea ore întregi la rând. Ospătarii erau foarte obraznici, mâncarea 
era înjumătăţită. Ne punem întrebarea cum este posibil ca poporul român să fie 
supus la atâtea neplăceri şi umilinţe de către statul român? Se spune că totul este 
al poporului, dar, din păcate, totul este al celor care conduc România. Vă 
mulţumesc pentru citirea acestei scrisori şi vă urez atât dvs. cât şi colaboratorilor 
dvs. mult succes în nobila misiune pe care o aveţi de îndeplinit. 

Cu stimă. 

Chiriță Constantin, Viena, 10 aprilie 1980, difuzată la 4 mai 1980' 


Stimate domnule director, 


Vă rog să aveţi amabilitatea de a difuza aceste rânduri prin care vreau să atrag 
atenţia asupra unor nedreptăţi comise în România socialistă. Aceste nedreptăţi nu 
au picat din cer ca un fenomen al naturii şi nici nu au fost lăsate ca moştenire de 
regimul burghezo-moşieresc, cum pretinde actualul regim de la Bucureşti. Ele 
izvorăsc din politica regimului. În anii de când e la putere acest regim, mii de 
oameni nevinovaţi au fost aruncaţi în puşcării, bătuţi şi unii chiar internaţi în 
clinici psihiatrice. Dar să zicem că o parte din aceste abuzuri s-au petrecut sub 
domnia lui Gheorghiu-Dej?. Să vedem cum stau lucrurile astăzi. 

În anul 1970, fratele meu Chiriţă Marin se afla cu slujba la Constanţa. În timp 
ce se afla la lucru, un echipaj al miliției din Constanţa, condus de maiorul Biţu 
Nicolae, a violat domiciliul lui Chiriţă Marin din comuna Cumpăna, judeţul 
Constanţa, luând în lipsa lui toate bunurile de uz personal, bunuri în valoare de 
30.000 de lei. Când a venit omul de la muncă, a găsit casa goală. În afară de 
jecmăneală, s-a ales şi cu un dosar de urmărire penală, asta când în România 
peste tot apăreau lozincile despre cinste, onoare şi demnitate socialistă. Pentru 
pălmaşul de rând, dovadă de demnitate şi cinste este să nu dezvălui nimănui 
nedreptăţile ce se comit. 

Dar fratele meu nu a ţinut cont de lozincile partidului şi a început să dezvăluie 
nedreptăţile la toate organele superioare. A sesizat Procuratura militară, Comitetul 
Central al PCR, Consiliul de Stat, Consiliul de Miniştri, ministerul Justiţiei, 
Ministerul de Interne, Marea Adunare Naţională şi Procurorul general. De la 
aceste organe nu a primit niciun răspuns timp de cinci ani. Mergând a doua oară 
în audienţă la Comitetul Central, găseşte acolo un domn amabil care îi spune să 
se întoarcă la Constanţa, unde i se va rezolva problema. Când a ajuns în gara 
Constanţa, a fost arestat de miliţie, pălmuit de procurorul militar şi predat unui 


1, L.M. no. 63, May 4, 1980. 

2. Gheorghe Gheorghiu-Dej (1901-1965), membru de partid din 1930, membru CC al 
PCaR (1935-1945), secretar general al CC al PCR/PMR (1945-1954), prim-secretar al 
CC al PMR (1955-1965), prim-vicepreşedinte al Consiliului de Miniştri (1948-1952), 
preşedinte al Consiliului de Miniştri (1952-1955), preşedinte al Consiliului de Stat 
(1961-1965). Pentru detalii biografice, vezi Pavel Câmpeanu, Ceauşescu, anii numărătorii 
inverse, Polirom, laşi, 2002, şi Raportul final, ed. cit., pp. 83-84; 794 şi s.v. 

colonel de la serviciul de pază şi ordine al miliției Constanţa. Aici a început 
adevărata dramă a fratelui meu. A fost arestat de mai multe ori, în total 84 de 
zile. În acest timp a fost bătut până la leşin şi obligat prin forţă să semneze acte 
al căror conţinut nu-l cunoştea, întocmindu-i-se un dosar de „spărgător de 
magazine şi jefuire de turişti străini”. Neputând să-l intimideze l-au pus în 
libertate. El a început să aducă la cunoştinţa muncitorilor din port situaţia în care 
se găsea. Fiind urmărit de aparatul represiv şi situaţia luând proporții, el fiind 
cunoscut de muncitorii din port, într-o seară pe la orele 8 şi jumătate, când venea 
de la muncă, a fost oprit din drum de maşina poliţiei şi urcat cu forța în maşină. 
A fost lovit în cap, revenindu-şi spre ziuă, când a reuşit să iasă din groapa în care 
fusese aruncat în apropiere de Mangalia. A fost luat de o maşină şi dus la spital 
în Constanţa. Medicul i-a pus diagnosticul de „contuzie mintală” din cauza 
traumatismului cranio-cerebral suferit. După ce şi-a revenit, medicul, căruia 
fratele meu i-a povestit drama lui, l-a chemat pe comandantul miliției la spital. 
Din acest moment, fratele meu nu a mai fost bătut de miliţie. Cum abuzul era 
cunoscut de opinia publică şi miliția trebuia să iasă basma curată, i-au întocmit 
un dosar că „e nebun” şi prezintă pericol social. În felul acesta, Chiriţă Marin 
a fost internat cu forţa de miliția Constanţa în secţia de neuropsihiatrie. Medicul 
care i-a cercetat cazul i-a făcut ieşirea din spital, dându-i un certificat că nu 
prezintă pericol pentru el şi pentru cei din jur. În faţa acestei situaţii, miliția l-a 
luat şi l-a internat în altă localitate pentru a scoate de la medici actele de care 
avea nevoie. Dar şi la a doua internare fratele meu a câştigat. Atunci, miliția 
Constanţa a hotărât să-l îndepărteze din judeţul Constanţa. L-au dus la gară într-o 
noapte şi l-au aruncat într-un accelerat care mergea la Bucureşti. După câte îmi 
aduc aminte, represaliile au durat cinci ani, până în 1975. Între timp s-a schimbat 
şi procurorul militar de la Constanţa. Noul procuror îi eliberează o ordonanţă lui 
Chiriţă Marin, spunând că faptele milițienilor au fost iertate în baza unui decret 
dat de domnul Ceauşescu, potrivit căruia cei în uniforme albastre nu mai pot fi 
judecaţi. Noul procuror i-a recomandat fratelui meu să se adreseze Judecătoriei 
Constanţa pentru despăgubiri civile. Dar şi aici, colac peste pupăză, judecătoria 
respinge plângerea pe motiv că numai Tribunalul militar este competent. În felul 
acesta s-au scurs zece ani de zile, cazul rămânând nerezolvat. 

Prin această scrisoare deschisă îl rugăm pe domnul Nicolae Ceauşescu să 
rezolve cazul lui Chiriţă Marin, domiciliat în prezent în comuna Suseni, satul 
Chirităşti, judeţul Argeş. Toate aceste abuzuri s-au petrecut în ceea ce propaganda 
de partid din România numeşte „cea mai liberă şi mai dreaptă societate din 

lume”. Domnule director, vă multumim dvs. şi colaboratorilor postului dvs. de 
radio, pentru contribuţia neobosită ce o aduceţi poporului român. 


„Un român cinstit, nu un duşman de patrie”, Târgovişte, 20 august 
1980, difuzată la 19 octombrie 1980' 


Stimate domnule Noël Bernard, 
Stimaţi domni oneşti de la Radio Bucureşti 4, 


Am acţionat ca om de bună-credinţă la nivelul meu, dar nicio umbră de 
schimbare în bine a patriei mele România nu apare la orizont, Se duce o politică 
pe marginea prăpăstiilor din care cei mulţi nu beneficiază cu nimic, ba din 
contră, li se cer mereu noi sacrificii. Munca ne este o veşnică campanie de 
partid. Omul societăţii socialiste multilateral dezvoltate a devenit o unealtă 
desconsiderată, păzită, bănuită, tracastă, ameninţată, intimidată de o mafie a 
partidului care se cheamă Securitate şi miliţie. Viaţa nu ne mai este viaţă, traiul 
nu ne mai este trai. Minoritatea de 10% domină majoritatea necăjită de 90%, cu 
perfidie şi forţă. Minciuna a ajuns la loc de onoare. 

În multe privinţe trăim ca în Africa de Sud, pe care o criticăm. Avem un tipic 
apartheid comunist, aplicat în sistemul comunist de organizarea claselor, a 
păturilor, a tagmelor, a clanurilor, a castelor. Românul societăţii comuniste este 
apatic, fără speranţă de mai bine. De aceea îşi ia lumea în cap şi pleacă, unde s-o 
putea, numai să scape. Starea de spirit a populaţiei a devenit dramatică. Dictatura 
comunistă nu permite nici măcar dialogul, [darmite] schimbarea. Dorinţa de 
emigrare demască nemulţumirea, lipsa de speranţă. Suntem săraci, trăim prost, 
vinde partidul tot ce avem mai bun, ne lasă doar oasele şi fierăria industrializării 
socialiste pe care nu prea o cumpără nimeni. Suntem plictisiţi, sătui de cultul 
unui om, de mincinoşi şi linguşitori care întreţin cu inconștientă climatul apăsător 
şi prostia urcate în jilt. Suntem sătui de corupţie. Toţi se roagă Ceauşeştilor prin 
petiţii, scrisori, rapoarte de nedreptăţi, de abuzuri, prin emisiunile dvs. se roagă 
disperaţi ca unor Cristoşi care doar ei le mai pot aduce izbăvirea unui paşaport 
de fugă, de emigrare. Constituţia ţării o invocă de pomană, ea nu mai este o lege 


1. L.M. no. 87, October 19, 1980. 

de bază, ci o lege să o vază duşmanii din afară. Nu avem un Zaharov!, după 
plecarea micului Soljeniţin, Paul Goma, care să-i adune pe toţi nemulţumiţii în 
graniţe, şi nu în afară, să-i adune şi să spună cu glas tare adevărul uitat. Pâinea 
se coace acasă, nu în vecini, clasa muncitoare poloneză a dovedit aceasta. 
Regimul comunist român tace chitic la evenimentele din Polonia, dar ia măsuri 
speciale ca să menţină tăcerea. În schimb face propagandă împotriva regimului 
sud-coreean care l-a condamnat la moarte pe şeful opoziţiei. Vestul s-a declarat 
clar împotriva condamnării şi va fi probabil în stare să oprească odioasa execuţie. 
Dar regimul comunist ce a făcut şi ce face cu opozanţii ? Uită câţi au fost omorâţi 
în închisorile sale. Preotul Calciu?, Gheorghe Braşoveanu, doctorul Cană?, care 
au încercat un dialog cu teroarea de partid, unde se află? Ce au făcut cu ei 
regimul şi Securitatea ? Securiştii sunt azi la tot pasul, bine plătiţi, rotofei de 
mâncare bună şi pierdere de timp, îmbrăcaţi bine în haine civile şi militare plătite 


1. Andrei Saharov (1921-1989), om de ştiinţă sovietic, savant în domeniul fizicii nucleare, 
a militat pentru limitarea experienţelor cu arme nucleare în spaţiu şi la suprafaţa 
solului. În 1968, a protestat la adresa intervenţiei sovietice în Cehoslovacia. În 1970 
a devenit cofondator al Comitetului pentru Drepturile Omului de la Moscova. În 1975 
a primit Premiul Nobel pentru Pace ca recunoaştere a rolului său în adoptarea tratatului 
de interzicere a experienţelor nucleare în atmosferă. Împreună cu soţia sa, Elena 
Bonner, şi-a consacrat restul vieţii apărării drepturilor omului. 

2. Părintele Gheorghe Calciu-Dumitreasa (1925-2006) a fost închis peste 21 de ani 
(1948-1964, 1979-1984), inclusiv în penitenciarul de la Piteşti (1949-1951). A 
protestat la adresa demolării Bisericii Enei în anul 1977, iar în anul 1979 a fost 
arestat pentru cele şapte predici „Cuvinte către tineri”. A fost singurul cleric ortodox 
membru al Comitetului Creştin Român pentru Apărarea Libertăţii Religioase şi de 
Conştiinţă (ALRC), constituit în aprilie 1978 de un grup de nouă baptişi. A luat 
poziţie contra tuturor încălcărilor libertăţii religioase, inclusiv a membrilor Oastei 
Domnului şi a greco-catolicilor. În anul 1979 s-a aflat alături de iniţiatorii SLOMR, 
a fost arestat şi judecat în acelaşi proces cu cei doi, la Tribunalul Militar Bucureşti, 
şi condamnat la zece ani închisoare pentru complot. A fost eliberat în 1985, în urma 
presiunii opiniei publice internaţionale şi în special a celei americane (vezi şi Gheorghe 
Calciu-Dumitreasa, Războiul întru cuvânt. Cuvinte către tineri şi alte mărturii, 
Nemira, Bucureşti, 2001 şi Raportul Final, ed. cit., pp. 636-637). 

3. Ionel Cană, medic, şi economistul Gheorghe Braşoveanu (şi cu sprijinul preotului 
Calciu-Dumitreasa) au creat, în luna martie 1979, Sindicatul Liber al Oamenilor 
Muncii din România (SLOMR). Cei doi iniţiatori au fost arestaţi la 10 martie 1979 şi 
condamnaţi pe 4 mai 1979 pentru „complot” la şapte şi respectiv cinci ani de 
închisoare. După recurs, pedepsele au fost reduse la cinci şi respectiv trei ani de 
închisoare (vezi Raportul Final, ed. cit., p. 705). 


jom 

de stat, din sudoarea muncitorilor cărora pentru munca lor productivă făuritoare 
de bunuri materiale nu le dă haine de protecție gratis. Apoi miliția, plină de 
elemente pripăşite, fără scrupule, loveşte, zbiară, te insultă, căci nu există o lege 
de protecție a cetăţeanului. Ei au legea lor care i-a educat. Nu s-au educat singuri 
în brutalitate ; sunt şcoli unde se învaţă arta şi meseria de miliţian socialist. 
Aceste două armate - Securitatea şi miliția — formează aparatul de opresiune 
internă a PCR, ele sunt forţa de stăpânire. A treia armată a ţării este aceea 
îmbrăcată în haine kaki pe care le poartă. Ea formează forţa de apărare a ţării. 
Şi ei bine plătiţi şi aprovizionaţi prin unităţile lor, nu însă ca miliția şi gloata de 
activişti. Ei umplu şi colorează aspectul trist al străzii. Mulţi din ei sunt obezi de 
şedere, stau să iasă din haine. Şi ei sunt suspectaţi de Securitate, căci în rândul 
lor sunt oameni cu pregătire care şi-au făcut din militărie o carieră. Sunt o 
armată mută, supusă regulamentelor, cazărmii, dar ştiu să gândească şi să 
deosebească albul de negru, deşi sunt şi ei îndoctrinaţi până peste măsură. Nu 
călătoresc în străinătate, că nu e voie, dar nu sunt încuiaţi. 

Între Securitate şi miliţie au existat întotdeauna frecuşuri şi există şi azi, pe tema 
delimitării competenţelor şi cine este mai mare şi mai tare. Şefii inspectoratelor de 
miliţie sunt aleşi dintre oamenii duri, nemiloşi, au în general vederi înguste, care îi 
ajută să aplice opresiunea beciului, a interogării prin intimidare şi făţărnicie. Ei 
poartă haina de milițieni doar în anumite cazuri, căci nu sunt decât jumătate militari, 
cealaltă jumătate stă la partid. Ei văd în fiecare om de pe stradă un bandit 
posibil. „Banditule” este cuvântul lor cel mai întrebuințat faţă de cei arestaţii pe 
drept sau pe nedrept. Jargonul lor e deplorabil ; de se va putea întocmi pe viitor 
un dicţionar cu cuvintele şi obrăzniciile lor, va fi un adevărat folclor de mahala. 

Am descris trei armate pe care le avem şi pe care clasa muncitoare le duce în 
spinare, dar de o fi cazul de apărare a patriei, tot muncitorul şi ţăranul sunt 
carnea de tun, căci ei sunt soldaţii ţării. Securiştii vor fi tot la mafie, milițienii 
tot opresori, activiştii tot cu pălăvrăgeala şi cu acţiunea invizibilă a sarcinilor şi 
instrucţiunilor verbale, şi nu pe hârtie. De aia în 1968 de pe balconul CC s-a 
apelat la mase, la patriotism. 

Partidul face, partidul desface, partidul taie, partidul spânzură şi totul se ştie 
bine până sus. Nu există dezinformare, cum credeţi dvs., partidul cu întreg 
aparatul lui formează a patra armată a ţării, dar e prima pe scară ierarhică. Deci, 
până acum doar muncitorul e cu sapa şi duce în spinare patru cu mapa : activistul 
de partid, securistul, miliţianul, militantul ; la care se adaugă şi al cincilea, care 
e numai de formă : sindicatul. lată de ce o ducem prost. Iată unde stă puterea 
regimului. 

Cunosc destul de bine liderii din linia întâi şi a doua a partidului. În general 
au puţine merite intelectuale şi mulţi din ei nici aşa-zise merite de partid. 
Meritele lor principale sunt; ataşament faţă de o idee dovedit greşită şi compromisă, 
supuşi faţă de ideea celui mai mare în rang. Aproape toţi şi-au însuşit un mod de 
viaţă burghez, de care nu vor să se despartă fiindcă nu mai pot trăi altfel. De aici 
tragedia vieţii lor când prin mişcarea cadrelor cad mai jos de privilegiile castei. 

După toate aceste scurte istorisiri, să nu ne mirăm că românul, atât de 
statornic de glia lui strămoşească, fapt ce i-a permis să-şi menţină ginta, sub 
regimul ăsta s-a dezmeticit şi îşi ia lumea în cap ducându-se să trăiască aiurea, 
mai liber şi mai bine, dar înstrăinat de ce i-a fost mai drag pe lume. Lăsaţi-i să 
plece, dacă nu vă îngrijiţi de ei, pentru numele lui Dumnezeu. Scăpaţi de 
opozanți. Puteţi reduce astfel aparatul neproductiv de opresiune pe care nu v-aţi 
gîndit încă să-l reduceţi ca pe amărâţii de tehnic-administrativi, care vă stau 
mereu în gât. Aţi scăpat de hoţi şi de pungaşi le-aţi dat drumul cu paşapoartele 
în regulă peste graniţă la Viena. Aţi fost generoşi cu ei, fiţi şi cu cei care nu sunt 
hoţi şi pungaşi, dar vor să plece, să vă lase. Scăpaţi şi de ei, în numele lui Marx 
şi Lenin. 


Adina Mănescu, Madrid, [noiembrie] 1980, difuzată ia 
7 decembrie 1980! 


Domnule Ceauşescu, 


Mă numesc Adina Mănescu, locuiam în Bucureşti, şi de la data de 26 sep- 
tembrie anul curent trăiesc cu adevărat - mai exact, de când am scăpat din 
România. Mă adresez domniei voastre pe această cale, fiind convinsă că scriindu-vă 
de aici, cu ocazia acestei conferinţe de la Madrid, veţi acorda puţină atenţie celor 
spuse de mine. Aceasta, deşi ştiu că nu este un lucru plăcut pentru domnia 
voastră să fie dată publicităţii o scrisoare ce descrie realităţile din România. 

Trebuie să încep prin a vă felicita pentru maniera strălucitoare în care aţi 
înăbuşit plăpânda mişcare de disidenţă, cât şi tinerele sindicate independente, ale 
căror conducători zac în închisori sub acuzaţia de a fi legionari, exemplu: 


1. L.M. no, 94, December 7, 1980, 

părintele Calciu, doctorul Cană şi mulţi alţii. Nu intenţionez ca prin această 
scrisoare să fac literatură, ceea ce oricum nu ar fi pe gustul dvs. Directivele dvs. 
sunt clare şi în această direcţie : „Arta trebuie să oglindească realităţile vieţii în 
societatea comunistă”. Acest lucru încerc eu să-l fac acum, însă realitatea, nu 
imaginea falsă pe care o oferiţi dvs. Occidentului. În acest sens, voi încerca să fiu 
cât mai concisă. Bineînţeles, nu este uşor, că sunt atât de multe lucruri de spus, 
atât amar al atâtor vieţi şi creiere valoroase, tocite în oribilul sistem pe care îl 
menţineţi în România cu succes şi baionete. Deci, mă voi ţine de cuvânt şi intru 
în subiect: de ce nu respectaţi, domnule preşedinte, drepturile omului? Ce 
înţelege domnia voastră prin aceste drepturi ? România a semnat tratate internaţionale 
în care se obligă să respecte aceste drepturi. Aţi verificat dvs. personal cum se 
respectă aceste drepturi, aşa cum proceda fostul preşedinte al Statelor Unite ? 
Probabil dvs. înţelegeţi prin drepturile omului dreptul la muncă, adică la sclavie. 
Altfel nu se poate numi sistemul de muncă din România. Articolul 10 din 
Constituţie spune că dreptul la asigurarea nevoilor materiale este garantat prin 
pensii şi ajutoare de boală. Ce fel de asigurare materială primeam eu în ţară, 
printr-o pensie de 300 de lei? Articolul 23 spune - iertaţi-mă că vă aduc aminte, 
poate nu aţi mai studiat de mult Constituţia —, articolul 23 spune deci că statul 
ocroteşte dreptul mamei şi al copilului. Atunci de ce în cadrul acestui articol i s-a 
desfăcut mamei contractul de muncă în anul 1973, fiind văduvă, bolnavă şi 
susţinător de familie ? 

Articolul 28 spune că cetăţenilor RSR li se garantează libertatea cuvântului şi 
a presei. De aceea sunt închisorile şi spitalele de boli nervoase pline cu cetăţeni 
care şi-au luat aceste drepturi constituţionale ? Despre libertatea presei, ce să 
mai vorbim, atât timp cât telefoanele sunt urmărite, convorbirile cu străinătatea 
interceptate, iar în casele oamenilor se pun microfoane ? 

Articolul 34 spune că dreptul la petiţionare este garantat de lege şi organele 
de stat au obligaţia de a rezolva petiţiile cetăţenilor privind drepturi şi interese 
personale. Probabil că dintr-o amnezie nu aţi răspuns nici dvs., nici soţia la 
memoriile adresate dvs. de către mama, cu nr. de înregistrare 8/27835, 2696 şi 
6555, din anii 1978 şi 1979. Atât dvs., cât şi Comitetul Central vă achitaţi de 
aceste obligaţii probabil în mod selectiv. 

Asupra articolului 35, care spune că cel vătămat în drepturile sale printr-un 
act ilegal, al unui organ de stat, poate cere organelor competente, în condiţiile 
prevăzute de lege, anularea actului şi repararea pagubei, aş vrea să întreb : oare 
care sunt aceste condiţii şi cât de subiective pot fi, când statul face atâtea 
abuzuri ? Justiţia în România a rămas un termen de dicţionar, coruptă şi manipulabilă 

în interesele statului, nicidecum în cele ale individului, respectiv ale omului. 
Cum spuneaţi dvs., om cu „O” mare nu mai există în România, cu excepţia dvs. 

Cred că, în mod sumar, asupra drepturilor constituţionale ale omului, cu „0” 
mic, ne-am lămurit. Când aveţi puţin timp şi nu sunteţi ocupat cu Lumea a Treia 
şi cu dezarmarea, mai meditaţi şi încercaţi să vă ocupati şi de petiţiile concetățenilor 
dvs., chiar dacă sunt intelectuali şi nu sunt membri de partid şi nu sunt născuţi 
în Oltenia. Ar trebui să renunţaţi la această politică de apartheid pe care o 
practicaţi în România. 

În privinţa dezarmării, aţi reuşit foarte bine în politica internă. Oamenii rabdă 
un program de muncă de zece ore şi salarii proaste în comparaţie cu scumpirile. 
Cei care au protestat la Petroşani sunt fie în spitale de boli nervoase, fie în 
închisori, sau morţi. Oamenii din România supraviețuiesc ca animalele din junglă, 
alergând la vânătoarea de alimente. Dvs. treceţi doar pe Calea Victoriei şi nu e 
de mirare că din viteza limuzinelor Renault 18 nu puteţi sesiza oamenii desfiguraţi 
de oboseală şi de cele mai multe ori cu plasele goale. Când veniţi dvs. în 
faimoasele vizite de lucru (păcat că nu faceţi piaţa zilnic, ca preşedintele Confederaţiei 
Elveţiene), se spală trotuarele şi se umplu rafturile cu mărfuri apărute ca din 
pământ. După ce plecaţi, oamenii se transformă în fiare şi îşi dispută o sticlă de 
ulei de floarea-soarelui sau o bucată de brânză. Când mă gândesc acum că şi în 
România a venit iarna, mi se face frig. Oamenii nu au cu ce să se încălzească, 
Chiar dacă stau la bloc, preţurile sunt uriaşe, raportate la salarii. Să nu mai 
vorbim de cei care au nevoie de lemne, de funcţionarii care stau la serviciu cu 
paltoane şi mănuşi. Desigur, este criză. De ce România este atât de afectată, nu 
înţeleg. Şiiţi dvs. că străzile neluminaie încurajează criminalitatea şi hoţia ? 
Ziarele nu scriu nimic, cetăţeanul este dezinformat. Dvs. aceste mărunte probleme 
nu le cunoaşteţi, Calea Victoriei este luminată, iar la Palatul Primăverii este o 
feerie privată. Pentru că a venit vorba de privilegiile domniei voastre, ale înalţilor 
funcţionari şi ale familiilor lor, credeţi oare în sinea dvs. că aceasta se cheamă 
democraţie ? Sigur, vilele, reşedinţele de la munte şi mare, Palatul Peleş, fostul 
Palat al Pionierilor! - pe care le-aţi acaparat unul după altul - constituie bunuri 
ale clasei muncitoare. Atunci cum se face că simplul muritor pe cont propriu nu 
găseşte o cameră la munte sau la mare, în plin sezon? Sigur, ţara are nevoie de 
valută - dar credeţi că acest sistem de circuit închis va funcţiona la infinit? Până 


1. Este vorba despre Palatul Cotroceni, transformat în perioada comunistă în Palatul 
Pionierilor, până în anul 1976, când Nicolae Ceauşescu a decis să-l includă în seria 
palatelor prezidenţiale. 


DOCUMENTE 87 


când vor mai fi secțiile de miliţie şi bufetele întreprinderilor de partid şi ale 
Comitetului Central aprovizionate cu tot ceea ce este necesar, în timp ce poporul 
nu are carne, săpun de toaletă, cafea, hârtie igienică etc. ? 

Trebuie să vă spun că politica dvs. va trebui să-şi arate roadele într-o zi. 
Poporul înghite deja de 36 de ani amăgiri, minciuni şi demagogie - că nivelul 
vieţii în semestrul următor va creşte cu X procente, că salariile cresc cu Y procente, 
că s-au alocat noi fonduri pentru construcţia de locuinţe. Totul este praf în ochii 
oamenilor. Viaţa se înăspreşte zi de zi, nicio promisiune nu se duce la capăt, 
planul este veşnic nerealizat, iar salariile sunt penalizate. Acum aţi hotărât o 
scădere în ritmul investiţiilor, plătirea datoriilor externe în natură. Deci, prima 
hotărâre care ar duce la creşterea nivelului de trai este anihilată de a doua. Dacă 
iar se va trimite totul la export, cu ce veţi hrăni poporul? 

Părinţii dvs, trăiau oare dintr-o pensie de 1.000 mie de lei, două persoane - ca 
să nu spun că alţii au şi mai puţin, Mergeau şi ei la o coadă de o sută de persoane 
ca să cumpere un pui vânăt ~ căci pentru doi nu aveau bani, iar carne nici nu 
visau ? Când au fost bolnavi, ce medicamente au primit ? Acum nu este suficient 
că aţi scumpit medicamentele în mod abuziv - un banal antibiotic, 20 de tablete 
110 lei -, dar nici nu se găsesc. Doctorii au o frică de moarte, sunt bine instruiți, 
nu prescriu medicamente de import, Doamne fereşte!. Farmaciile sunt goale, 
spitalele pline cu bolnavi, în special de vârstă mijlocie. Mulţi mor cu zile din 
lipsă de medicamente şi îngrijiri adecvate. 

Să trecem la o altă problemă economică, cea a transporturilor. Sunt foarte 
scumpe raportate la salarii, Este un lux să ai maşină, este un lux să nu ai. Când 
o ai, te costă benzina îngrozitor - când nu o ai, transportul în comun îţi distruge 
nervii. Autobuzele sunt pline de cetăţeni striviţi ca sardelele - îşi rup îmbrăcămintea, 
degeră în staţii ore întregi, toată lumea întârzie la serviciu. Când ajung acasă, 
cad zdrobiţi. 

În altă ordine de idei, chiriile au fost majorate sau dublate pentru un venit 
care depăşeşte 1.500 de lei, chiar cu 20 de lei. Sigur, în acest fel vă convine să 
măriţi pensiile şi salariile. De fapt măriţi veniturile statului. 

Este un lux să trăieşti în România, tot un lux este să mori. Nici locuri de veci 
nu se mai vând în România, iar în cimitire e o problemă să pui o cruce de 


1. Medicii erau obligaţi să nu depăşească o anumită sumă la prescrierea medicamentelor 
şi un număr de zile alocate pe an pentru concedii medicale. Pentru detalii, vezi 
„Scrisoarea unui medic” difuzată pe data de 5 decembrie 1984, publicată în acest 
volum, p. 341, 

marmură la un mormânt. Dar să ne întoarcem la cei vii, care mor în fiecare zi 
câte puţin. Acum aţi lovit şi în interesele clasei dvs. Tot pe ei i-aţi lovit şi cu legea 
declarării bunurilor. Dar toţi vor reuşi să se eschiveze - mai puţin oamenii 
cinstiţi. Sistemul corupţiei în societatea comunistă este mult prea încetățenit, cu 
rădăcini mult prea solide pentru ca să-l curăţaţi tocmai dvs. peste noapte. Despre 
sistemul nepotismului nu sunt prea multe de spus, s-ar putea spune chiar că dvs. 
[aţi] fost cel care a dat tonul. Poporul, din păcate, nu a ştiut, când v-a votat, că 
votează şi familia dvs. De altfel, în România circulă o glumă: „Diferenţa între 
familia Hohenzollern şi Ceauşescu este că în prima au domnit toţi pe rând, în 
timp ce în cea de-a doua domnesc toţi laolaltă”. 

În aceeaşi ordine de idei, interesant este cum aţi reuşit să acaparaţi şi 
mass-media - ziare, reviste, radioteleviziune - care practică pentru domnia 
voastră un cult al personalităţii care are foarte puţin în comun cu democraţia. 
Revista Flacăra, condusă de Adrian Păunescu, vă serveşte cu credinţă şi zel. 
Împreună cu el, o pleiadă de artişti fabricaţi peste noapte vă închină ode, imnuri, 
vă ridică statui şi busturi în bronz, cu aer comemorativ, e drept, dar nu are 
importanţă. Poporul ar dori în schimbul acestei propagande ieftine mai multe 
informaţii despre politica internă şi externă. De pildă, informaţii referitoare la 
grevele şi situaţia din Polonia. 

Acum, mă reîntorc la subiectul ce vă plictiseşte cel mai mult: drepturile 
___________ Omului. Nu ştiu cum se întâmplă, dar totul se învârte în jurul acestei noţiuni, 

care pentru sistemele totalitare nu prezintă decât o expresie anostă a unor oameni 
păliţi, cum nu demult se exprima un ziarist propagandist bine instruit, într-un 
articol al ziarului România Liberă. Acum aveţi ocazia, pentru a treia oară 
consecutiv, la nivel internaţional, să încercaţi să aflaţi despre ce este vorba. În 
limitele posibilului, voi încerca şi eu să vă explic. Să li se acorde oamenilor 
dreptul de a-şi exprima opiniile în deplină libertate şi siguranţă. Să li se permită 
să se organizeze în sindicate libere, dacă le consideră necesare. Să se permită 
părăsirea ţării, oricui, oricând doreşte, fără condiţii. Să fie eliberaţi deţinuţii 
politici şi internaţii politici ai spitalelor de boli nervoase. Acestea sunt obligaţiile 
minime ale unei ţări care a semnat un acord internaţional, la un nivel atât de 
înalt, ca cel al Conferinţei de la Helsinki. În viaţa cea de toate zilele ar fi un pas 
înainte dacă fiecare individ nu ar mai fi urmărit, suspectat, injuriat de miliţie. De 
asemenea, nu cred că, dacă Congresul istoricilor se ţinea la Paris, francezilor 
le-ar fi fost închis un parc, cum s-a întâmplat la Bucureşti anul acesta. Recepţia 
avea loc într-un hotel, nu în parc. Oare ce părere îşi pot forma occidentalii când 
văd un popor ţinut la distanţă cu baioneta? Poporul este ţinut la distanţă pe 

trotuare şi, când treceţi dvs., întotdeauna sunteţi înconjurat de o numeroasă 
gardă personală. Oare vă este teamă ? Frica s-ar putea să fie de rău augur. Unui 
conducător bun şi drept - de pildă, unui Ştefan cel Mare - cred că nu îi era frică 
de propriul popor. Pentru omul apolitic din România, devine stânjenitor să se 
simtă atât de spionat şi bănuit. Toată această procedură de verificare nu se poate 
face mai discret, sau tocmai asta doriţi, să speriaţi poporul arătându-i cât de 
puternic sunteţi ? Este foarte bizar cum e posibil ca dvs., atât ca politician, ca om 
de ştiinţă şi ca scriitor, să nu vă aduceţi aminte de spusele lui Marx: „Nimic nu 
e mai periculos ca burghezia proletară”. 

Prin răsturnarea valorilor, operă la care v-aţi adus o mare contribuţie, aţi 
reuşit să faceţi din România o ţară de muncitori şi de ţărani — aşa cum se exprima 
un bun poet maghiar. Iar acum, dvs. veniţi să loviți în drepturile acestei noi 
pături sociale prin legile pe care le fabricaţi. Încet, încet mă tem să nu rămâneţi 
prea singur. 

Ceea ce există în estul Europei, sistemele totalitare care interzic dreptul 
omului la o existenţă demnă, care îl obligă să trăiască în întuneric, supus şi cu 
preocupările unui animal — hrana - este un lucru îngrozitor. Oamenii nu vor mai 
fi multă vreme de acord să trăiască în ţara lor ca într-o rezervaţie naturală. Închei 
această scrisoare cu marea dorinţă de a vă ruga să analizaţi cu ochii dvs. şi în 
interesul poporului cele ce v-am spus. Aş vrea să cred că greşesc, dar, din 
păcate, aceasta este realitatea zilelor noastre în România. Este păcat ca tineretul 
unei ţări să nu-şi dorească decât părăsirea patriei. Mulţi o fac, obligaţi, din 
neputinţă, să se exileze. Un sistem nedrept face ca o mulţime de oameni, în 
special oameni de valoare, să aleagă acest drum. Nu este vorba, cum spun ziarele 
româneşti, de „puterile străine care cumpără creiere”. De fapt sunt creiere care 
se salvează de la înecul general. Care fug de o societate strâmbă, care se pretinde 
cea mai justă şi cea mai umanitară. 

Ar mai fi multe de spus, şi toţi cei plecaţi din ţară au aceleaşi aspirații: să 
vadă ţara liberă, civilizată şi îndestulată, după posibilităţile unui popor harnic şi 
ale unei ţări bogate. 

N Meissner, secretar at Coriunităţii Creştinilor-Ecclesia, Köln, 
[începutul lunii februarie] 1981, difuzată la 7 februarie 1981' 


Mult stimate domnule preşedinte [Nicolae Ceauşescu], 


În intervalul de timp dintre 18 şi 28 octombrie 1980 au fost arestaţi în ţara 
dvs. creştinii Mathias Fakner, Paul Gross, Manfred Herberth, Gheorghe Hoffmann 
şi Michael Kloos. După ce timp de circa trei luni nu s-a putut afla nimic de soarta 
celor arestaţi şi, în special, în Transilvania, au avut loc descinderi şi percheziţii 
amănunțite, precum şi arestări, s-au primit în Occident indicii concrete şi serioase 
că arestaţii au fost maltrataţi pentru a li se smulge mărturisiri. La 10 ianuarie 
1981 s-au pronunţat în procesul ţinut la Suceava următoarele sentinţe : Fakner, 
trei ani închisoare, Gross, patru ani, Herberth, doi ani, Hoffmann, un an şi 
jumătate şi Kloss, trei ani închisoare. În afară de sus-menţionatele pedepse cu 
închisoarea s-au aplicat şi mari amenzi. Totalul acestor amenzi de diferite grade 
se ridică la circa 700.000 de lei. Existenţa materială a familiilor respective este 
prin aceasta definitiv ruinată. Suntem indignaţi de faptul că, în noiembrie 1980, 
una dintre persoanele interogate de Securitate în legătură cu procesele menţionate, 
cu numele Clipa, din Rădăuţi, în vârstă de 40-45 de ani şi părinte a şapte copii, 
a fost găsit spânzurat în garajul unui cumnat al lui. Certificatul medical stabileşte 
totuşi drept cauză a morţii un atac de inimă. Omul acesta fusese deja, în 1975, 
datorită transportării unor Biblii, în asemenea măsură torturat de Securitate, 
încât a devenit invalid. 

Acum ne adresăm opiniei publice a ţărilor libere din Occident, şi anume, în 
Germania, pentru prima oară la 7 februarie în faţa Amabasadei Republicii 
Socialiste România, sub forma unei întruniri de rugăciune, cât şi în scris direct 
Excelenței Voastre, stimate domnule preşedinte, cu rugămintea să interveniţi în 
vederea punerii în libertate a creştinilor condamnaţi. Ni se pare de-a dreptul 
grotesc ca autorităţile române să pedepsească distribuirea de Biblii ca pe o crimă 
gravă şi să-i trateze pe cei care au participat la ea ca pe nişte criminali. Totuşi, 
este unul dintre lucrurile cele mai elementare din partea unui bun creştin care 
vrea să fie credibil, în primul rând să posede personal o Biblie, pe care să o poată 
citi, şi în al doilea rând, să o dea mai departe şi altora. Deoarece tipărirea şi 
răspândirea de Biblii şi literatură creştină sunt interzise în ciuda libertăţii religioase 

garantate de Constituţie, nu se poate din păcate, deocamdată, găsi altă ieşire din 
această dilemă decât prin transportarea ascunsă a Bibliilor. De ce oare la proces” 
nu a fost menţionată noţiunea de distribuire sau de transportare de Biblii? 

Unii dintre acuzaţi au fost condamnaţi şi pentru posedare ilegală şi folosire de 
devize străine. Şi în această privinţă rezultă un conflict asemănător cu cel întâlnit 
la contrabanda de Biblii. Cum ar putea fi finanțată distribuirea de Biblii, de 
vreme ce plata nu se poate face pe căi oficiale? Pentru faptul că în ţara dvs. 
Securitatea a descoperit, ca urmare a unor declaraţii smulse inculpaţilor, un mare 
număr de Biblii în limba rusă, precum şi benzi imprimate cu Psalmi şi predici, 
nu sunt răspunzători decât cei care le-au adus efectiv în ţara dvs. 

În ceea ce priveşte transportarea clandestină a Bibliilor, fraţii noştri întru 
credinţă au fost cu totul depăşiţi, datorită necunoaşterii modului real de comportare 
până la urmă a statului ateu şi comunist. Regretăm foarte mult că în ţara dvs. 
libertatea activităţii religioase este îngrădită şi prin aceea că justiţia califică şi 
urmăreşte penal distribuirea pe ascuns a Bibliilor, văzută ca o „complicitate la 
contrabandă”, şi „răspândirea de tipărituri în domeniul informării publice”. 

Suntem zguduiţi, de asemenea, şi de soarta preotului ortodox Gheorghe 
Calciu-Dumitreasa. Vă rugăm pe dvs. şi pentru libertatea lui, precum şi a tuturor 
celorlalţi creştini întemnițați ale căror nume ne sunt cunoscute. Faţă de măsurile 
descrise pe scurt în această petiție adoptate împotriva unor creştini tocmai în 
timpul întrunirii post-Helsinki de la Madrid, măsuri care trebuie descrise drept 
încălcări strigătoare ale drepturilor omului, se ridică pentru noi următoarea 
întrebare. Ce înţelege conducerea de stat română prin noţiunea de libertate 
religioasă? Este oare acest cuvânt numai o noţiune propagandistică cu sunet 
plăcut în Occident? De vreme ce acţiunile de incălcare a drepturilor omului 
întreprinse şi de Securitate, şi de către Justiţie au atins în ţara dvs. proporţii de 
neconceput pentru noi, nu pregetăm nimic întru a informa, atât opinia publică, 
cât şi guvernele statelor occidentale, prin apelul insistent ca ele să intervină 
pentru creştinii întemnițați, pretutindeni unde se oferă posibilitatea. 

Sperăm foarte mult, domnule preşedinte, că prin această petiție adresată dvs., 
precum şi prin acţiunile noastre publice vom obţine o grabnică punere în libertate 
a creştinilor condamnaţi la închisoare şi amenzi. 

z te-Sever, [Începutul anului] 1981, 
difuzată la 21 februarie 1981' 


Stimate dle director Noël Bernard, 


Mă numesc Weinhold Michael şi locuiesc în comuna Axente-Sever, judeţul 
Sibiu [...]. Vin în fața dvs. cu rugămintea ca această scrisoare să fie difuzată pe 
postul dvs. de radio. 

Doresc ca întreaga familie să emigrăm în RFG, şi asta încă din 1970, când am 
depus prima dată formularele pentru obţinerea paşapoartelor. După ani de zile de 
aşteptare şi de luptă, făcând numeroase memorii şi audienţe, mi s-a comunicat de 
pretutindeni că în iulie 1974 dosarul nostru s-a învechit şi nu mai este valabil şi 
că ar trebui să depunem alte formulare, ceea ce am şi făcut. Au început, din nou, 
audienţele, memoriile etc. la serviciul paşapoarte din Sibiu, la Comisia guvernamentală 
din Calea Rahovei, Bucureşti, la Consiliul de Stat, Departamentul pentru vize şi 
paşapoarte etc. În anul 1977, la 25.01, am fost chemat la serviciul paşapoarte din 
Sibiu spre a mi se da a treia oară formularele. Eu aşteptam paşapoartele ; în 
schimb, am primit formularele cu promisiunea că voi primi aprobarea în cel mai 
scurt timp posibil. 

Aşa au mai trecut încă trei ani, timp în care am fost în audienţă de foarte 
multe ori şi am scris foarte multe memorii. După depunerea formularelor, în 
1977, am plătit de trei ori taxa de reanalizare a dosarului, întotdeauna cerută de 
serviciul de paşapoarte, în total 2.250 de lei, fără să primesc însă un răspuns, 
indiferent : pozitiv ori negativ. Anul 1977 a trecut şi am intrat în 1978. La data 
de 9 martie am fost chemat din nou la Sibiu şi mi s-a spus să plătesc încă o dată 
taxa de reanalizare a dosarului, adică 187,5 de lei de fiecare persoană. Întrucât 
noi suntem patru persoane, revenea să plătim de fiecare dată 750 de lei. Am 
plătit iarăşi şi, din nou, m-am pus pe aşteptare. Între timp, am fost chemat în 
audienţă la Sibiu, cât şi la Bucureşti, dar peste tot mi s-a spus să... aştept, căci 
ei au prea mult de lucru şi nu pot rezolva cererile noastre cele multe, aşa cum 
dorim noi! 

Mi-am pierdut răbdarea până la urmă şi am făcut două plângeri la Procuratura 
Generală a Capitalei, de unde am primit răspuns că plângerea mea a fost trimisă 
Ministerului de Interne pentru „rezolvare”, dar Ministerul n-a rezolvat nimic. 

Am obţinut apoi o audienţă la prim-secretarul judeţului Sibiu, dl. Vasile Bărbulete!, 
şi acesta m-a trimis la Comandantul Inspectoratului judeţean MAI, colonelul 
Luca, cel care, de fapt, mă cunoştea destul de bine, căci am fost în audienţă la 
dumnealui de multe ori. 

În luna mai, am primit de la Bucureşti, din partea Comisiei guvernamentale 
pentru vize şi paşapoarte de pe lângă Consiliul de Miniştri, din Calea Rahovei 
nr. 48, somaţia să plătesc pentru a opta oară taxa de reanalizare a dosarului. 
M-am gândit, pentru moment, că sunt confundat cu vreun milionar, cerându-mi-se 
să plătesc 6.000 de lei, fără să primesc vreun răspuns. Am fost pur şi simplu 
furat în modul cel mai grosolan. Întrebând de câte ori va mai trebui să plătesc, 
un funcţionar de la serviciul de paşapoarte mi-a răspuns cam aşa: „Vrei să pleci 
în Germania ? ”. l-am răspuns: „Da!”. „Atunci, plăteşte! ”, mi-a replicat el. Şi 
de fiecare dată când am plătit, am anexat chitanţele la memoriu... 

Am făcut a treia plângere la Procuratura Generală, arătând ce mi s-a întâmplat. 
Răspunsul a fost: să mă adresez Ministerului de Interne, căci nu este de 
competenţa Procuraturii Generale să rezolve astfel de probleme. 

Domnule director Bernard! Am devenit o persoană periculoasă, nu am mai 
fost primit la nicio audienţă, iar în noiembrie 1978 s-a deplasat la întreprinderea 
IMMN din Copşa-Mică?, unde lucrez ca muncitor, colonelul Luca în persoană. 
Am fost chemat la şeful de secţie unde erau, împreună, el şi securistul It.-maj. 
Hornik, care au început să mă învinovăţească cu fel de fel de acuze pentru vini 
de care habar n-aveam. 

Domnule director Bernard ! Mă adresez acum dvs., din nou, pentru că cei de 
la Securitatea din Sibiu au ascultat şi trimis pe colonelul Suciu, la care a trebuit să 
dau o declaraţie în care mi-am recunoscut scrisoarea. În consecinţă, am fost amendat 
pe loc cu 500 de lei. Aşa consideră cei de la serviciul de paşapoarte să respecte cel mai 
elementar drept al omului. Sfidează semnătura preşedintelui Nicolae Ceauşescu 
pusă pe Actul final al Conferinţei de la Helsinki, precum pe multe alte decrete şi 
legi ale RS România, care poartă, toate, semnătura tovarăşului Nicolae Ceauşescu. 

În timpul vizitei efectuate de ministrul de Externe al RFG, Hans-Dietrich 
Genscher, la Bucureşti, cât şi în perioada Congresului PCR, am fost urmărit pas 


1. De fapt, Vasile Bărbuleţ (n. 1931), membru de partid din 1958, membru supleant al 
CC al PCR (1974-1979), membru al CC al PCR (1970-1989), prim-secretar al 
Comitetului judeţean de Partid al Judeţului Sibiu (1978-1984) şi al judeţului 
Maramureş (1984-1989). 

2. Întreprinderea Metalurgică de Metale Neferoase din Copşa-Mică. 

cu pas. Şeful secţiei mele a primit ordin de la securistul Uzinei să nu fiu învoit 
pe data de 18 decembrie 1979, după o aşteptare de şase luni de zile, răstimp în 
care mi s-a spus să fiu „cuminte”, să nu mai scriu la Radio Europa Liberă, că 
numai astfel mi se vor aproba paşapoartele. Am aşteptat şi trimestrul acesta, fără 
să primesc vreun răspuns, în ciuda faptului că am mai fost de trei ori în audienţă 
la Sibiu, la tov. căpitan Fluerariu. Este incredibil şi absurd! De ce legile ţării 
sunt un cuţit cu două tăişuri ? Este la mijloc un drept pe care nu-l poate suprima, 
de fapt, nimeni! 'Tovarăşul Nicolae Ceauşescu, în toate discursurile sale, la 
Televiziune cât şi în străinătate, afirmă că România este o ţară multilateral 
dezvoltată. Domnia sa este cunoscut în întreaga lume ca om de omenie? De ce 
nu se respectă atunci cel mai elementar drept al omului ? 

Fac cunoscut prin această scrisoare opiniei publice mondiale că, dacă după 
difuzarea prezentei scrisori nu mi se va aproba ieşirea din ţară, voi retrage copiii 
de la şcoală, că n-are niciun rost să mai frecventeze cursurile, apoi voi renunţa 
la cetăţenia română şi voi demonstra în faţa Comitetului Central al Partidului cu 
pancarte ; iar dacă va fi nevoie şi de asta, voi declara greva foamei împreună cu 
întreaga mea familie. Mai bine mort decât să trăieşti într-o ţară în care nu ai 
niciun drept, ci numai obligaţia de muncă. Suntem mai rău ca sclavii sau ca 
țăranii iobagi din trecut, care erau legaţi de glie! 

Apelez încă o dată la spiritul de omenie al preşedintelui ţării, Nicolae 
Ceauşescu, care este astfel caracterizat în întreaga lume. 

Eu, domnule director, vă mulţumesc din toată inima, dorindu-vă multă 
sănătate şi putere de muncă pentru îndeplinirea pe mai departe a nobilei dvs. 
misiuni ! 


Nicolae Mititeanu, lagărul de la Traiskirchen, Austria, 4 martie 1981, 
difuzată la 7 martie 1981! 


Domnule preşedinte [Nicolae Ceauşescu], 


Mă aflu în Austria din februarie 1980 şi am trecut şi eu frontiera în mod 
ilegal, deoarece am avut motive bine întemeiate. Primul gând de a părăsi ţara a 


1. Extras dintr-o scrisoare comună a patru refugiaţi (H.R. no. 107, March 7, 1981). 

încolţit în mintea mea în iunie 1979. Pe atunci am făcut o deplasare de la 
Jimbolia, oraş în care trăiesc, la Teremia-Mare, spre a mă trata la ştrandul termal 
de acolo, de lombosciatică. În jurul orei 15 : 00 am fost arestat împreună cu un 
prieten, cu care mă aflam în bazin, nespecificându-se motivul pentru care eram 
arestaţi. Am fost duşi amândoi la pichetul de grăniceri de la 'Teremia-Mare. 
Locotenentul care era de serviciu a căutat să-mi smulgă o declaraţie pe care el 
mi-o dicta şi pe care trebuia s-o semnez, Ajungând la punctul unde îmi cerea să 
declar că am venit cu scopul de a trece frontiera, am rupt hârtia cu tot ce 
scrisesem deja pe ea şi am refuzat să mai scriu altă declaraţie, deoarece acuzele 
nu corespundeau adevărului, eu posedând de altfel şi un permis de mic trafic cu 
care puteam trece în Iugoslavia. Locotenentul nu a luat legătura cu nimeni, ca să 
confrunte cele declarate de mine, şi a dat telefon la unitatea de grăniceri din 
Sânnicolaul-Mare, să vină o dubă ca să ridice doi infractori. Pe la ora 23 : 00, a 
sosit duba şi am fost transportaţi la arestul unităţii din Sânnicolaul-Mare. Au 
urmat apoi interogatorii nesfârşite, din jumătate în jumătate de oră. Tot timpul 
cât am fost plimbaţi de la arest la camera de anchetă şi invers am fost escortaţi 
de doi militari înarmaţi cu puşti automate, la distanţa de 5 m, unul în faţa 
noastră, altul în spate, iar un ofiţer ne-a ameninţat că, dacă întoarcem capul, ne 
zboară creierii. În timpul anchetei am fost admonestaţi cu injurii deplasate din 
cale afară, pe care le auzi numai de la oameni fără niciun grad de cultură şi de 
caracter. Am fost ameninţaţi că vom fi bătuţi cu un fel de sculă specială, 
confecţionată pentru a scoate gemete şi a rupe carnea din oameni. În jurul orei 
8 : 00 dimineaţa, în momentul în care eram scos din arest să fiu dus din nou la 
anchetă, am fost văzut de căpitanul lonaşcu de la Contrainformaţii, care mă 
cunoştea, şi m-a întrebat ce este cu mine acolo. l-am explicat toată povestea şi 
am cerut să fiu dus la comandantul unităţii. Nu a fost nevoie, pentru că în 
momentul acela a apărut comandantul şi, la insistenţele mele, m-a audiat. După 
ce a ascultat tot ce i-am povestit, a dat ordin să fiu pus în libertate. 

Am fost transportat de aici la postul de miliţie, unde mi s-a dat înapoi 
buletinul de identitate, spunându-mi-se că a fost o greşeală. După o zi şi o noapte 
de calvar, dânşii au găsit de cuviinţă să-mi spună doar că s-a greşit, fiindcă aşa 
sunt ei obişnuiţi, să jongleze cu vieţile oamenilor. Atunci am văzut cu ochii mei 
cum se poartă organele de anchetă cu oamenii în România. 

Mergând abătut spre casă, îngrozit de ceea ce văzusem, ideea de a fugi din 
acel iad a încolţit în mintea mea, ceea ce am şi făcut şapte luni mai târziu, După 
plecarea mea de acolo, soţia a fost chemată la miliţie şi i s-a cerut să dea note 
despre fraţii mei şi cumnaţi, fiecare unde lucrează, ce şcoală are, ori face, şi 

unde. După puţin timp s-a văzut şi rezultatul acestui interogatoriu : un frate şi un 
cumnat, care lucrau la o unitate de grăniceri ca angajaţi civili, în Jimbolia, au 
fost daţi afară din serviciu fără a li se asigura un loc de muncă. Un alt frate a fost 
chemat la directorul întreprinderii şi l-au obligat să dea o declaraţie că nu va 
depune acte de plecare din ţară, cerându-i-se totodată o caracterizare de la 
organele de miliţie din localitatea unde locuia. Această caracterizare nu putea fi 
dată în mod favorabil, deoarece eu mă aflam în Occident! În urma celor 
întâmplate, fratele meu, Mititeanu Alexandru, cu familia, din Jimbolia [...]', 
precum şi un cumnat, pe nume Roşu loan, cu familia, domiciliaţi tot în Jimbolia 
[..., şi-au depus cererile de emigrare în Occident. Până în prezent nu li s-a 
înaintat niciun formular, cu toate că fratele meu v-a înmânat dvs. personal o 
scrisoare când aţi fost la Timişoara, la începutul lunii februarie, de v-aţi întâlnit 
acolo cu delegaţia iugoslavă. 

Domnule preşedinte ! Nu trebuie să sufere nimeni din familia mea şi să fie 
făcuţi răspunzători fiindcă eu am ales acest drum. Vă rog, de aceea, să daţi 
dispoziţie pentru încetarea acestor metode de prigonire a familiei mele, metode 
care pe unii i-au şi determinat să aleagă drumul pe care am pornit eu. Pentru 
aceştia vă rog să dispuneţi eliberarea paşapoartelor în cel mai scurt timp posibil. 
Am protestat timp de 15 zile prin greva foamei pentru eliberarea acestor paşapoarte 
şi nu voi înceta să protestez, indiferent de mod, până când fratele meu Alexandru 
şi cumnatul Roşu loan nu vor veni lângă mine, împreună cu familia lor. 


Lidia-Sorina Rusu, Corbeil, Franţa, 11 februarie 1981, 
difuzată la 14 martie 1981! 


Stimate domnule director, 


Subsemnata, Lidia-Sorina Rusu, mă aflu în Franţa din decembrie 1976, când, 
profitând de d&plasarea ansamblului artistic sindical din care făceam parte, am 
cerut azil politic. Şase luni după sosirea mea aici am născut un băiat - Filip-Karim 


1. Adresa, 
2. Adresa, 
3. H.R. no. 108, March 14, 1981. 

Rusu -, împreună cu care aştept cu nerăbdare să-l văd venind pe soţul meu, George 
Rusu, care de îndată după instalarea mea în Franţa a început să lupte pentru a 
obţine paşaportul necesar pentru a veni să trăiască alături de nevasta şi de fiul lui. 

În ciuda faptului că RS România a recunoscut acum mai bine de 14 ani 
Declaraţia Drepturilor Universale ale Omului, ale cărei articole 13 şi 14 consfinţesc 
dreptul oricui de a-şi alege ţara de reşedinţă, autorităţile române l-au împiedicat 
în mod sistematic pe bărbatul meu să vie în Franţa. La început l-au ameninţat 
promițând că-i vor găsi un motiv de condamnare dacă nu se astâmpără şi nu renunţă 
la a mai cere emigrarea. Apoi, cum soţul meu nu se lăsa, au urmat intimidările : 
a fost luat de pe stradă, la Târgovişte, dus într-un loc greu de identificat de către 
nişte necunoscuţi în civil şi bătut zdravăn. În 20 martie 1978 a fost arestat şi dus 
la Bucureşti, la un proces de moravuri. S-a găsit în boxa acuzaților cu oameni pe 
care nu-i văzuse în viaţa lui, acuzaţi ca şi el de „inversiuni sexuale” ; el a negat 
în bloc toate acuzaţiile îndreptate împotrivă-i şi aceasta a dat co-inculpaţilor care 
mărturiseseră curajul de a retracta, arătând, unii din ei, vânătăile şi alte urme 
lăsate de la interogatoriile de la miliţie - dovedind astfel instanţei tipul de 
argumente convingătoare ce s-au folosit pentru constituirea dosarului de anchetă. 

Procesul şi urmăririle au fost întrerupte şi soţul meu achitat. Recursul procurorului 
a fost cu siguranţă întârziat de faptul că autorităţile române ştiau că soţul meu se 
află pe lista Ministerului francez de Externe ce avea să fie prezentată preşedintelui 
Nicolae Ceauşescu de către preşedintele Franţei cu ocazia vizitei acestuia la 
Bucureşti. Imediat după această vizită, bărbatul meu a fost din nou arestat şi i s-a 
comunicat că este condamnat la patru ani de temniţă, tot pentru „inversiune 
sexuală”, în urma recursului făcut de procuror. 

Dovada caracterului mincinos al acuzațiilor aduse împotriva soţului meu, ca 
şi a vulgarei înscenări judiciare a cărei victimă a fost o constituie faptul că a fost 
ţinut izolat, la secret, şi cu regularitate maltratat (de două ori internat la spitalul 
penitenciarelor pentru coaste rupte, contuzii grave şi hemoragii în urmă bătăilor 
primite). Toată România ştie că „inversiunea sexuală” este un delict de drept 
comun şi că deţinuţii de drept comun - chiar şi acei condamnaţi pentru homosexu- 
alitate - nu sunt ţinuţi la secret, au dreptul la curier, la pachet şi vorbitor, dar mai 
cu seamă, nu sunt maltrataţi în mod sistematic. 

La rândul meu, după mijloacele de care dispun, cu ajutorul unor prieteni 
dezinteresaţi, am luptat cât am putut ca să-mi scot bărbatul din ţară. Am scris în 
repetate rânduri dlor Marchais, Berlinguer şi Carillo!, crezându-i sinceri atunci 


1. În anul 1981, secretari generali ai partidelor comuniste din Franţa, Italia şi Spania. 

ii despre drepturile omului în ţările din zona sovietică a Europei ; deşi 
le-am scris cu „accusé de réception”, niciunul dintre dânşii nu mi-a răspuns. De 
asemeni, m-am adresat dlui Ceauşescu, şi tot niciun răspuns nu am primit (deşi 
ambasadorul României la Paris, dl [Corneliu] Mănescu, mi-a scris ca să-ncerce 
a mă convinge că bărbatul meu este într-adevăr vinovat). În fine, am făcut apel 
la Amnesty International, la domnii Giscard d'Estaign şi Francois Mitterrand!, 
la un senator american, Principesei Michiko a Japoniei etc. şi Ligii Române a 
Drepturilor Omului. 

Nu ştiu dacă aceasta se datoreşte Quai d'Orsay-ului?, Ligii Drepturilor 
Omului, Amnesty International sau vreunei intervenţii personale - şi nici dacă 
factorul declanşator a fost vizita dlui Ceauşescu la Paris sau Conferinţa de la 
Madrid —, în tot cazul însă, iată că pe 20 noiembrie [1980] soţul meu a fost 
eliberat din închisoare. Spre a fi însă în continuare împiedicat să emigreze, a fost 
supus interdicţiei - adică îi era interzis a se duce la Bucureşti fără autorizaţia 
şefului de miliţie de la Târgovişte —, autorizaţie indispensabilă pentru demersurile 
la Consulatul Francez şi diverse autorităţi române, autorizaţie care bineînţeles că 
nu i se dă. Mai mult decât atât, i s-a spus că, dacă la 60 de zile de la ieşirea din 
închisoare nu are slujbă, va fi automat condamnat pentru „parazitism” ; iar pentru 
a-l demobiliza sufleteşte se încearcă a-l convinge că eu nu mai doresc să-l aduc aicea. 

Am încercat să mă limitez la folosirea mijloacelor „rezonabile” — recte să evit 
scandalul şi alte metode -, crezând că până-n cele din urmă voi afla înţelegere pe 
lângă cei de care depinde reîntregirea familiei mele ; mi-am închipuit că aşa-zisa 
„destindere” instaurată după Conferinţa de la Helsinki va fi schimbat cel puţin 
mentalitatea celor de care — în România - depinde autorizaţia de a emigra. 
Constatând însă că deloc astfel stau lucrurile şi că totul este, ca şi fornăitoarele 
declaraţii ale dl Marchais, Berlinguer şi Carillo, privitoare la sprijinul drepturilor 
omului în Europa de Est, pură propagandă, am hotărât să mă adresez dvs. 

Vă scriu astăzi, domnule director, pentru a vă ruga să vă faceţi interpretul 
meu pe lângă opinia publică dând citire la microfonul Europei Libere acestei 
scrisori. Voi putea astfel avea drept martori ai strigătoarei nedreptăţi căreia 
familia mea este supusă de către o birocraţie răuvoitoare şi indiferentă pe 
milioanele de români care ascultă postul dvs. de emisie; nu se va mai putea 
pretinde că problema lui George Rusu este un caz izolat şi nici anonim : acest caz 


1. Autoarea se adresase preşedintelui Franţei şi contracandidatului la preşedinţie, care 
va fi de altfel ales ca şef al statului pe 21 mai 1981, 
2. Pe Quai d'Orsay se află sediul Ministerului Afacerilor Externe al Franţei. 

se adaugă atâtor sute de altele care, în ciuda declaraţiilor făcute chiar acum la 
Madrid de reprezentanţii dlui Ceauşescu - denotă reaua-credinţă a autorităţilor de 
la Bucureşti care pretind că sunt dispuse a examina soluţionarea diverselor cazuri 
de reîntregire a familiei. 

Închei, domnule director, rugându-vă să credeţi că-mi este neplăcut să vă 
deranjez cu o chestiune desigur secundară pentru dvs., dar disperarea mă face să 
ajung să-mi strig durerea şi păsul şi pe calea undelor. 

Vă rog, stimate domnule director, să primiţi mărturia deosebitului meu 
respect. 


Alexandru Ioniță, Bucureşti, [martie-aprilie] 1981, 
difuzată la 9 mai 1981! 


Domnule preşedinte Nicolae Ceauşescu, 


Mă numesc Alexandru Ioniţă, născut şi trăit în Bucureşti. Îmi cer iertare 
pentru că folosesc această cale spre a mă adresa dvs., însă niciunul dintre 
memoriile pe care vi le-am adresat până acum dvs. şi soţiei dvs. n-a ajuns 
probabil la destinaţie, pentru că eu n-am primit nicio confirmare şi niciun 
răspuns la ele. 

Sunt căsătorit de doi ani de zile cu Ioniţă Aurora şi am depus formularele 
pentru plecarea definitivă din ţară, în Austria, la data de 9 ianuarie 1980. Doresc 
ca măcar pe această cale să vă aduc la cunoştinţă situaţia mea, extrem de dificilă, 
în care am ajuns şi care avansează în pas cu trecerea timpului. Niciodată nu am 
avut, şi nici nu vreau să am, tangenţe cu politica. Nici nu am vrut să fiu scos în 
evidenţă prin ceva, vreodată, iar dacă acum am apelat la această cale spre a vă 
face cunoscut cazul meu, o fac pentru că nu am găsit înţelegere la niciunul din 
cei ce sunt puşi să rezolve astfel de probleme. 

Când eram în armată, la 20 de ani, atunci când orice tânăr se simte stăpân pe 
propriul destin, un superior mi-a spus: „E o ruşine să spui că tu eşti din 
Bucureşti. Faci pe conducătorul ţării de râs ! ”. De ce credeţi că a spus aşa ? Pentru 
Că i-am spus că sunt adventist de ziua a şaptea. Şi de ce credeţi că doresc mai mult 


1. H.R. no. 116, May 9, 1981. 

ca orice să plec din România? Am să vă înfăţişez pe scurt istoricul suferințelor 
mele, care încep de când eram copil. 

Părinţii mei mi-au dat o educaţie morală deosebită, fapt pentru care le voi 
păstra un respect cu totul deosebit întotdeauna ; ei m-au învăţăt de mic, conform 
principiilor cultului creştin adventist, că ziua de odihnă ce trebuie păstrată este 
sâmbăta. Nici nu vă puteţi imagina cât am avut de suferit de pe urma acestei 
convingeri ! Batjocură din partea directorilor, a profesorilor, a colegilor, ba 
chiar bătăi şi alte pedepse. Dar eram mic şi nu ştiam ce înseamnă respectarea 
drepurilor omului, între care cel al conştiinţei şi al convingerilor religioase. Au 
trecut anii şi la data de 2 iunie 1975 am fost încorporat. Niciodată nu am fost 
împotriva ideii de a-mi sluji ţara, de a-mi face datoria, de a depune jurământul ! 
Am făcut totul, ba uneori până la epuizare ; am acceptat orice batjocură, orice 
insultă, numai cu o singură rugăminte faţă de superiori: să mi se respecte 
conştiinţa, credinţa mea, conform căreia ziua mea de odihnă să fie sâmbăta. Dar, 
în loc de înţelegere, s-au luat măsuri drastice împotriva mea : din prima săptămână 
de armată deja: cinci zile de arest, şi aceasta împotriva regulamentului, care 
interzice pedepsirea soldaţilor înainte de depunerea jurământului. După aceea au 
urmat chinuri şi suferinţe de nedescris : de la arest şi bătaie la tuns de nouă-zece 
ori, doar ca bătaie de joc. Am fost bătut şi cu picioarele de către tov. căpitan 
Mohora de la Unitatea Militară 0731, subunitatea Otelul Roşu şi adus în starea 
unuia tratat mai rău decât un hoţ ori criminal. Şi mă întrebam necăjit : unde sunt 
legile şi dreptatea în ţara noastră ? De ce oare nu se respectă art. 5 din Declaraţia 
universală a drepturilor omului, act semnat de domnia-voastră, cu un angajament 
de respectare, desigur, şi în care se spune : „Nimeni nu va fi supus la torturi, 
pedepse, nici tratamente crude, ori inumane, sau degradante ?!”. 

Dar ei nu s-au oprit aici. Am fost bătut şi scos la muncă forţată pe şantier. Mi 
se lega lopata de mâini, sâmbăta, ca să lucrez, împotriva voinţei mele, aşa că 
eram obligat să fug în fiecare sâmbătă pe unde puteam, după care ştiam ce mă 
aşteaptă : trei ori cinci zile de arest, după dispoziţia de moment a superiorilor 
mei. Cred că e destul să vă spun că am ajuns la numărul de 92 de zile de arest 
făcute în timpul serviciului militar, cu ori fără bătaie. Ba, am fost şi mutat 
disciplinar la UM 01755 Galaţi şi mi s-a întocmit şi dosar de trimitere în judecată 
în faţa Tribunalului militar, pe lângă aduceri în faţa unităţii pentru „purtări 
josnice” şi neexecutare de ordin. Cred că numai Dumnezeu m-a ocrotit, căci 
totul s-a amânat de pe o zi pe alta, până au trecut cele 18 luni de armată şi am 
scăpat cu atât, sperând să nu mai am parte şi de alte necazuri. 

Dar şirul necazurilor nu s-a oprit la acestea. La data de 20 iunie 1979 am 


absolvit liceul teoretic de filologie-istorie „lon Creangă”, fapt atestat prin foaia 

matricolă nr. 1084/14.08.79; au trecut de atunci patru sesiuni de bacalaureat şi 
eu nu pot da examenul. De ce? Nu că n-aş fi capabil, ci pentru simplul fapt că, 
începând cu anul 1977, nu există o sesiune care să nu cuprindă în programarea 
examenelor o zi de sâmbătă! Cultul nostru este liber, recunoscut de stat prin 
Legea nr. 407/1946 şi prin Decretul Prezidiului MAN nr. 1203/14.11.50, art. 1, 
confirmate şi de semnătura dvs., iar printre principiile de bază ale funcţionării 
cultului există şi acela al respectării poruncii a 4-a, privind ziua de repaus, 
sâmbăta. Or, eu, ca adventist de ziua a şaptea, îmi respect convingerea religioasă 
şi respect această zi. Oare noi nu putem să ne dezvoltăm potrivit capacităţilor 
noastre, numai pentru asta? E ca şi cum ai zice: ai dreptul dar... nu se poate! 
Am alergat la toate forurile învăţământului la care am avut acces, însă zadarnic ; 
nu am fost decât trimis de la Ministerul Învăţământului la Inspectoratul general, 
de aici la CC al PCR, la CC al UTC, apoi înapoi la minister, şi tot aşa, vreme 
de trei zile, până a trecut sesiunea, după care mi s-a spus că anul acesta s-a 
terminat, dar să vedem la anul... ş.a.m.d. Eu întreb, însă: Convenţia privind 
lupta împotriva discriminării în domeniul învăţământului, apărută la Paris în 1960 
şi ratificată prin semnătura celor în drept la noi, în 1964, este acceptată, fără a 
fi şi aplicată? Ori eu şi familia mea avem dreptul la viaţă numai teoretic, nu şi 
practic ? 

Problema pe care mi-o pun este că, după câte ştiu bine, în altă parte a lumii 
libertatea religioasă există şi practic, nu numai teoretic ! Am fi dorit ca amândoi, 
eu şi cu soţia mea, să urmăm mai departe, să devenim ceva în societate, însă noi 
suntem socotiți doar gunoiul societăţii şi nu avem acces la studii decât prin 
compromiterea conştiinţei noastre, Printre libertăţile fundamentale ale ţării, 
ratificate de mâna dvs., tovarăşe preşedinte Nicolae Ceauşescu, se numără: 
libertatea gândirii, libertatea conştiinţei, libertatea religiei, a manifestării opiniei. 
Eu vă întreb, domnule preşedinte : ce bază au toate acestea, dacă există doar în 
scripte? Şi mai există o lege în care mi-am pus ultima speranţă a vieţii: 
Declaraţia universală a drepturilor omului, art. 12, şi Decretul nr. 212/0ct.1974, 
în care se spune : „Orice om este liber să părăsească orice ţară, inclusiv propria 
lui ţară...”. Vă rog ca măcar acestea să le faceţi să fie respectate întocmai ! 

Am motive destule ca să vă conving, deci, că situaţia mea e disperată şi că 
sunt hotărât în mod justificat să părăsesc ţara, orice şi oricâte aş suferi. Iată: 
sunt muncitor la ICRAL! Herăstrău, sectorul 1, şi am un salariu tarifar de 1.754 
lei lunar, bani ce sunt insuficienţi spre a trăi în România în timpul de azi. Şi poate 


fă Întreprinderea de Construcţii, Reparaţii şi Administrare Locativă, 

n-ar fi asta problema cea mai grea, dar realitatea e următoarea: conform 
adeverinţei de salariu mediu nr. 12982/18.07.80, salariul mediu pe ultimele 
6 luni ale anului mi-a fost de fapt de: 1.658 în ianuarie ; 1.203 lei în februarie ; 
505 lei în martie ; 800 de lei în aprilie ; 1.099 de lei în mai; iar în iunie — fără 
plată. Deci, pe o jumătate de an un total de 5.265 de lei! Spuneţi şi dvs., 
tovarăşe preşedinte, dacă s-ar putea trăi în România cu 500 ori cu 800 de lei pe 
lună, când preţurile la legume, fructe ori carne sunt mai mult decât piperate faţă 
de câştigul nostru !? Din ce vrem să trăim noi aici? Nu ne putem apuca cu toţii 
de furat! Cale de ieşire din această situaţie nu există. Oi fi învăţat vreme de 
13 ani la şcoală ca să ajung să dau toată viaţa cu... bidineaua ? 

Dacă tot am ajuns cei mai de jos oameni ai societăţii, daţi-ne drumul să 
plecăm din ţară şi să mergem în altă parte, chiar dacă ne riscăm existenţa, dar să 
scăpăm de batjocura la adresa credinţei noastre şi la simţământul de oameni 
toleraţi în societate! Aici am dreptul numai la muncă, şi aceasta într-un fel 
anume, căci, neputându-mi continua studiile, sunt sortit să rămân pe loc, fără 
perspectiva de a mai promova. Eu nu vreau acest lucru, mai ales că lucrez de 
11 ani la ICRAL Herăstrău, iar când m-am căsătorit şi am cerut şi eu locuinţă din 
fondul locativ de stat, am tot fost amânat, până când mi s-a spus Clar: „dvs., 
tovarăşe Ioniţă, nu aveţi prioritate, căci n-aveţi cinci ani de la căsătorie şi sunteţi 
sub vârsta de 28 de ani”. Eu am 25 de ani, deci: adio casă, mai ales că nu am 
decât un an şi ceva de căsătorie. Pentru ei nu contează dacă în aceşti cinci ani voi 
avea un copil, doi, ori cinci. Trebuie să ai răbdare vreme de cinci ani şi apoi... 
se va vedea ! Problema cu cumpărarea de apartament nici nu o mai discut, căci 
cu un asemenea salariu poţi avea doar belşug destul de... sărăcie. Şi, ca să 
vedeţi, tovarăşe preşedinte, că nu am cerut locuinţă pentru lux, ci din stringentă 
necesitate, vă voi spune că locuiesc într-o cameră de 9 mp, la o mansardă, iar toţi 
cei patru pereţi ai camerei dau direct în exterior, plus că planşeul de jos nu are 
duşumea peste beton, astfel că e rece ca afară! Vara, temperatura în casă 
depăşeşte 35 de grade, iar iarna urcă doar cu foarte puţin peste cea de afară. Aşa 
că... vii de afară şi sări direct în pat. Cât priveşte bucătăria, ne-am improvizat în 
pod o semicameră din lemn unde soţia mea încearcă să gătească, vara sub 
căldura insuportabilă a acoperişului, iar iarna îndurând capriciile necruțătoare 
ale frigului. Apa, când urcă la noi la mansardă, e un mare eveniment, lucru ce 
se întâmplă o dată, de două ori pe săptămână iarna, căci vara nu urcă deloc, din 
lipsă de presiune corespunzătoare. În rest, facem sport de zeci de ori pe zi, urcând 
şi coborând 3 etaje pe scările de lemn prin întuneric - căci electricienii au desfiinţat 
de tot firele, zicând că nu mai rezistă la 220 V, ca în filmele cu imagini sărăcăcioase 
din ţările exploatatoare ori slab dezvoltate. Despre dependinţe, în fine, nici nu 


și 

mai pot vorbi. Între timp, soţia mea a devenit gravidă şi cu un copil născut în 
toiul iernii ; în astfel de condiţii, ce ne învăţaţi să facem, tov. Nicolae Ceauşescu ? 

Există o lege privitoare la condiţiile de locuit ; există şi Declaraţia universală 
a drepturilor omului în care, la art. 25, se prevede că orice om are dreptul la un 
nivel de trai care să-i asigure sănătatea şi bunăstarea lui şi a familiei lui, 
cuprinzând : hrană, îmbrăcăminte, locuinţă, îngrijire medicală... Dar ce ne 
facem noi doar cu aceste prevederi? Mi-a ajuns cuțitul la os şi nu mai doresc 
decât un singur lucru : să plec împreună cu soţia şi cu copilul cât mai curând din 
țară! Am depus, de aceea, preformularele pentru plecarea definitivă din ţară şi, 
din luna ianuarie 1980, tot scriu la memorii, fără rezultat. Iată de ce apelez acum 
atât la dvs., cât şi la opinia publică mondială pentru ajutor. 

În numele omeniei ce trebuie să existe între oameni, în numele prestigiului pe 
care-l aveţi, de om bun, vă rog să dispuneţi ca să ni se elibereze cât mai curând 
paşapoartele pentru plecarea definitivă! Nu mai putem îndura şi aştepta! Dacă 
la 20 de zile după difuzarea acestei scrisori la Radio Europa Liberă nu vom primi 
paşapoartele, voi fi silit să încep greva foamei şi voi înştiinţa toate forurile 
competente de acest lucru. Nu e drept să se distrugă o viaţă de om nevinovat 
pentru că nu se respectă legea. 

Toţi suntem oameni, toţi avem dreptul la viaţă, oriunde am fi şi oriunde am 
dori să trăim. Lăsaţi-ne să încercăm singura şansă pentru a vieţui şi în altă parte ! 
E dreptul nostru! Avem unde ne duce: cultul adventist de ziua a şaptea dispune 
de peste 4.000 de şcoli şi universităţi şi de peste 400 de spitale şi clinici unde ne 
vom putea trăi viaţa omeneşte. Vă rog încă o dată, tovarăşe preşedinte, nu ne 
răpiți dreptul la viață ! Înţelegeţi-ne şi daţi-ne drumul să plecăm ! 


„Un grup de femei din 12 judeţe”, [vara] 1981, 
difuzată la 19 septembrie 1981! 


Stimate dle director Noël Bernard şi stimaţi colaboratori 
ai postului de radio Europa Liberă ! 


Suntem convinse că înţelegeţi greutăţile prin care trecem noi, românii din 
această ţară aşa-zis „multilateral-dezvoltată”, până ce vă putem trimite câte un 


1. H.R. no. 135, September 19, 1981. 

mesaj, scris şi trimis nu după cum am vrea noi, ci numai aşa cum putem, spre a 
vă împărtăşi durerile ce ne apasă inimile şi ne sufocă sufletele, mai rău decât i-a 
apăsat pe înaintaşii noştri orice dominație străină din trecutul zbuciumat al 
acestui popor. Căci, în trecut, bunicii noştri măcar ştiau că sunt împilaţi şi 
exploataţi de străini cotropitori de ţară, dar astăzi, când românul însuşi îl 
asupreşte pe român, este încă şi mai dureros, cu atât mai mult că această 
exploatare vine din partea unui grup de indivizi care pretind că ne conduc în 
numele clasei muncitoare şi care se grupează de fapt în jurul unei „dinastii” 
care-şi impune dictatura personală şi supune totul numai şi numai interesului ei. 
lată de ce ne-am hotărât ca prin prezenta scrisoare deschisă să ne adresăm direct 
aşa-numitei „Prime Doamne a ţării”, Elena Ceauşescu. 

Doamnă Elena Ceauşescu ! Vi se adresează acum un grup de femei române 
din 12 judeţe ale ţării, ale acestei ţări pe care dumneata şi cu soţul dumitale, 
alături cu restul farniliei, o conduceţi zâmbind, aşa cum vă arătaţi chipurile în 
toate tablourile pe care vi le expuneţi în fiece fabrică, pe străzi, în birouri, vi le 
pomădaţi, în timp ce poporul îndură foamea şi lipsa de tot ce i-ar trebui şi nu 
găseşte în magazinele statului nostru socialist multilateral dezvoltat... 

V-aţi îngăduit, totuşi, să pretindeţi că noi am fi prea graşi, iar asta pentru că 
mâncăm prea mult. Da, ne îngrăşăm, dar nu cu mâncare, ci umflându-ne de 
foame, de lipsa alimentelor strict necesare pentru a exista. De exempiu, cartofii, 
ceapa, fasolea, ba chiar şi zarzavaturile au dispărut din magazinele statului. 
Începând din toamna anului 1980 şi până în prezent nu am mai putut găsi în 
magazinele statului cartofi ! Chiar când se aduceau, se vindeau în pungi, şi când 
soseai cu ei acasă nu puteai alege din 4 kg de cartofi mai mult de 4 bucăţi, buni 
de mâncat, şi aceia aveau un gust amar. În pieţe, particularii vând cartofii la un 
preţ nemaiauzit înainte în această ţară : la Cluj-Napoca, cu câte opt-nouă lei, la 
Târgu-Mureş cu câte şase-opt lei, la Hunedoara, centru muncitoresc, au ajuns la 
10 lei kilogramul! Usturoiul a ajuns la 80-90 de lei, fasolea la 20-30 de lei 
ş.a.m.d. Unde e producţia de astfel de alimente, scumpă „Doamnă a ţării” ? 

Noi suntem, parte din acest grup de femei, foste luptătoare pentru democraţie 
încă din ilegalitate. Din anul 1940 şi până în 1966 am activat, unele, în raza 
judeţului Ilfov, dar de dta, ca şi comunistă, n-am auzit. Am activat până când 
soţul dumitale ne-a pensionat forţat, ca să-şi poată creşte cadrele sale. Acele 
cadre de care Constantin Pârvulescu a amintit la Congresul al XII lea al PCR... 
Am fi curioşi să aflăm din gura dumitale, femeie comunistă, soţie şi mamă, unde 
ne sunt alimentele. Unde este laptele necesar nou-născuţilor ? Unde este brânza, 
unde margarina, unde untul ? Unde este uleiul, unde salamurile şi carnea necesare 
acestei tări? Cu aceste alimente ţara noastră se mândrea odinioară, iar astăzi... 

Crede-ne, dnă Ceauşescu, noi pe lângă orele de muncă istovitoare prestate în 
fabrici şi uzine, umblăm ore în şir, ca nebunele, în căutarea unui aliment, ca să 
putem face de mâncare soţilor, copiilor şi nepoților noştri. Crede-ne, sunt zile, 
săptămâni chiar, când nu găsim absolut nimic în magazinele statului, iar când 
apare ceva, vai şi de statul la rând şi de ruptul oaselor, că-ţi piere pofta, nu de 
mâncare, ci de trăit. Ne vine să ne luăm zilele, nemaiputând suporta mizeria şi 
nedreptatea ce domină această biată ţară. 

După sondajele făcute de noi în toate colţurile ţării, ne-am convins că situaţia 
e aceeaşi peste tot, Ce se spune pe ici-colo, că „nu se găseşte la noi, dar să vezi 
la Alba-Iulia, la Cluj, că acolo nu e lipsă...”, asta e propagandă mincinoasă ! 
Peste tot, femeile plâng, se vaită, ţipă, rabdă, dar nimeni nu le aude! În ziua 
când, cu ocazia aniversării celor 60 de ani de la crearea PCR (decât să trăim aşa, 
mai bine nu se crea!), când se agăţau la gât decoraţii pentru merite deosebite 
faţă de „cauza clasei muncitoare”, noi, femeile din acest grup, ne aflam, în 
judeţele respective, la cozi după lapte. Pentru cei cca 500 de oameni ce aşteptau 
la cozi s-au adus câte trei-patru sute de litri. Vai de bieţii oameni - tineri, 
bătrâni, femei, copii, unii însoţiţi de obişnuitele scăunele — ce aşteptau la rând! 
Foamea şi dorul de lapte îi făcea să uite că sunt oameni, se împingeau, se 
îmbrânceau mai rău ca animalele! Mulţi i-au trântit la pământ pe bătrâni, 
strigându-le : „Lapte vă trebuie? Aţi făurit socialismul, acum mâncaţi-l !”. Ce 
să mai spunem despre momentul în care casieriţele au anunţat că nu mai fac bon 
pentru că s-a terminat laptele !? Cele mai aspre cuvinte şi multe invective şi 
expresii murdare la adresa Partidului ! Că vă înjură pe dvs., am înţeles-o, şi încă 
mai demult, dar au ajuns să înjure şi Partidul, iar asta numai din cauza celor care 
îl conduc aşa cum îl conduc! 

Faceţi bine şi scutiţi pe mai departe poporul acesta de foame şi de goana după 
alimente! Faceţi-o până nu e prea târziu, căci soţii şi părinţii şi copiii noştri, 
precum şi noi, femeile, am avut ceva de învăţat de la poporul polonez ! Şi poate se 
va găsi şi la noi un al doilea Tudor Vladimirescu, care să-i ridice pe cei înfometați, 
ca să răsplătească răul cu rău şi ca să vă întrebe: De unde aţi ajuns luptători, în 
ilegalitate, de la vârsta de 14 ani? De unde titlurile de „doctori”, de „eminent om 
de ştiinţă” şi „academician” ?! De unde puterea voastră, curajul de a ne împila ?! 

Uitaţi, desigur, că însăşi armata pe care vă bizuiţi este formată din fiii şi 
nepoţii noştri, care ştiu cum umblăm noi după cele ale mâncării, ca să avem cu 
ce-i hrăni! ...? 


1. Pasaj necitit la postul de radio. 

Nu ştim dacă rândurile acestea ale noastre sunt în stare să redea durerea 
bietelor femei din România, dar sperăm că ele vor fi auzite şi de doamna 
Ceauşescu, precum şi de întreaga lume, ca să se ştie pretutindeni că lucrurile nu 
stau deloc la noi aşa cum le prezintă dl Ceauşescu în pelerinajele lui prin lume, 
unde vorbeşte cu emfază despre „bunăstarea ţării” şi mulţi îl cred. Este o ruşine 
pentru ţara aceasta a noastră că minciuna a ajuns la rangul întâi. Lingăii dau 
telegrame, raportând că recolta e bună, că a fost adunată şi depozitată, iar noi 
citim telegramele în ziare, vedem recoltele pe câmp deteriorându-se până în miez 
de iarnă şi ne mirăm. De ce se vorbeşte de bunăstarea poporului, dacă el pur şi 
simplu n-are de unde-şi procura nici cele mai elementare alimente necesare 
vieţii ? ! 

Să nu fim puşi în situaţia de a porni, în grupuri mari, spre graniţele ţării, în 
căutarea alimentelor care ne sunt sustrase spre a fi exportate, să nu ajungem la 
a sabota cu toţii acest export de alimente inuman! ! Mai întâi asiguraţi hrana 
poporului, apoi puteţi face şi export! 

Preconizăm ca acest grup al nostru să devină „Grupul Constantin Pârvulescu”, 
în memoria singurului om care, înainte de a muri, a spus adevărul în acest sistem 
zis „socialist”. Cu toate greşelile lui, Constantin Pârvulescu merită un loc în 
istoria ţării. Lansăm, totodată, chemarea la sprijinirea acestei scrisori’. 

Cu mulţumiri postului de radio Europa Liberă pentru difuzarea scrisorii. 


„Cosmina Cosmin”, Cluj-Napoca, scrisă la 16 mai 1982, 
nu apare data difuzării? 


Stimate domnule Emil Georgescu, 


Mă numesc Cosmina Cosmin, locuiesc în municipiul Cluj-Napoca şi împreună 
cu milioanele de ascultători ai postului dvs. de radio am ascultat în seara zilei de 
5 aprilie 1982, în lectura memorabilă a dnei Ioana Măgură Bernard, gândurile 


l. Frază necitită la postul de radio. 


2. Pasaj necitit la postul de radio. 
3. Publicăm această scrisoare după fotocopia originalului. Ea a fost difuzată la Radio 
Europa Liberă în luna iunie sau iulie 1982. 

scrise de di Alexandru Danciu! din Bucureşti, ţigan ca şi semnatara acestor 
rânduri. 

Mă adresez tot mai solicitatului dvs. post de radio cu rugămintea de a avea 
amabilitatea să daţi citire şi acestor rânduri prin care doresc să-l asigur pe dl 
Danciu de identitatea noastră de vederi, precum şi de stima pe care i-o port 
pentru curajul de a rosti gândurile pe care le împărtăşesc toţi cei prin ale căror 
vene circulă o picătură de sânge ţigănesc. Scrisoarea citită la postul dvs. de radio 
a fost prilej de meditaţie şi neastâmpăr nu numai pentru mine şi cei din neamul 
meu, dar şi pentru mulţi români de bună-credinţă care nu şi-au pierdut luciditatea 
şi echilibrul, în ciuda spasmelor prin care trece societatea românească de astăzi, 
în ciuda faptului că „sub crengi de brad trosneşte putregaiul”. 

Efectul lecturii acestei scrisori a fost sporit şi de momentul în care a fost 
publicată. Era momentul când, în toată ţara, se punea în practică încă o „indicație 
prețioasă” menită să mai adauge câteva „crengi de brad” şi peste agricultură, 
prin „potenţarea” sa cu forţă de muncă dislocată din fabrici şi din uzine. Indicaţia 
s-a aplicat, căci de-asta era indicație, dar prețioasă a devenit mai ales prin felul 
în care a fost aplicată. În loc să fie orientată spre agricultură forţa de muncă 
necalificată, oamenii care nu s-au adaptat muncii industriale, cei fără randament, 
fără case, fără mutații etc. au fost scoşi forţat, cei fără pile, cei consideraţi ca 
„povară” deşi făceau treabă bună, cei fără rubedenii cu poziţie şi, mai ales, cei 
care nu cântau în strună, Nimeni nu s-a atins de chiulăii care ard gazul de 
pomană şi sunt cunoscuţi ca „oameni ai miliției”, ai Securităţii, ai directorului, 
ai secretarului de partid etc, Aceştia au fost menţinuţi mai departe în posturi să-şi 
ducă traiul uşor şi lucrurile să meargă tot la fel de prost ca şi mai înainte. 

Muncitorii ţigani s-au numărat însă printre primele victime ale „elogiatei” 
măsuri. După ce au fost ademeniţi de prin sate acum 10-15 ani, după ce au fost 
puşi la muncile cele mai degradante, pentru un salariu de mizerie, cei care au 
început să aspire la o calificare - pe care mulţi au obținut-o - şi la un trai 
organizat au fost scoşi cu miliția din oraşe, sub fel de fel de pretexte şi invocări, 


1. Este vorba despre Vasile Burtea, care, sub pseudonimul Alexandru Danciu, a trimis 
o scrisoare jurnalistului francez Bernard Poulet de la Matin de Paris. Acesta fusese 
grav molestat de agenţi ai Securităţii în faţa locuinţei lui Vasile Paraschiv, pe care 
încerca să-l contacteze. Autorităţile pretinseseră că agresiunea era datorată „unor 
ţigani”. Largi fragmente din scrisoare au fost publicate în Le Matin, 30 martie 1982, 
iar integral, în L'Alternative, nr. 16-17, mai-august 1982, pp. 73-74, şi în dosarul 
special L'Alternative : Roumanie. Crise et répression - 1977-1982 (sub direcţia lui 
Mihnea Berindei şi Anne Colas/Anne Planche), Paris, ianuarie 1983, pp. 67-68. 

pentru a fi trimişi la ţară. Dar „la ţară”, pentru aceşti oameni, trişti descendenţi 
ai lui Kalidasa şi înrudiţi cu poporul care l-a dat pe- Rabindranath Tagore, 
înseamnă „unde vezi cu ochii”, pentru că mulţi nu au sate de care să fi fost 
legaţi, nu mai au case în care să se întoarcă. Majoritatea ţiganilor nu au excelat 
niciodată în agricultură, nu au avut pâmânt şi nu au fost legaţi de îndeletnicirile 
agricole. Nemaiputând să-şi exercite ocupațiile tradiţionale de mici negustori, 
meşteşugari sau muzicanți, le-au dat uitării şi au gustat din pâinea amară a 
industriei. 

Cum, necum, se obişnuiseră cu această pâine. Mai mult, au început să 
părăsească magherniţele igrasioase, barăcile insalubre din PFL în care şi-au 
îmbolnăvit copiii şi şi-au distrus sănătatea, pentru a păşi, cei care n-au putut 
să-şi cumpere locuinţă proprietate personală, în aşa-zisele „blocuri pentru 
țigani”, construite din nimic pentru nimic, adevărate rezervaţii socialiste ale 
mizeriei. Faţă de aceste aşa-zise blocuri, „simandicos” aşezate în mahalalele 
unde nu pătrund nici maşinile salubrităţii, nici cele ale întreprinderilor de 
transport, mult blamatele, de către propaganda de partid, ghetouri şi bidonvilluri 
sunt nişte palate. . 

Acum, şi de aici sunt scoşi şi împinşi să facă agricultură intensivă cu „dragoste 
şi devotament”. Vor face şi asta, alături de ceilalţi sacrificați ai noii „revoluţii 
agrare”, tot aşa cum au făcut şi în anii de început ai revoluţiei socialiste, când 
partidul le-a promis „marea cu sarea”, i-a îndemnat la tot felul de „potlogării 
revoluţionare”. Ulterior, când „partidul celor mulţi şi drepţi” s-a văzut cu 
proprietăţile şi funcţiile mult râvnite, a constatat că nu mai are nevoie de ţigani 
şi, pentru a le închide gura, i-a băgat sub diferite pretexte în închisori sau i-a 
scos din rândurile membrilor de partid pentru că nu erau suficient de „curaţi”. 
Treptat, ţiganii au fost izolaţi nu numai pe plan politic, ci şi în planul accesului 
la cultură şi la învăţământ, al promovării profesionale, al educaţiei sanitare etc. 
Odată cu expansiunea naţionalismului promovat de partid şi cu creşterea rolului 
său conducător, o serie de oameni capabili şi pregătiţi au căzut, pe rând, din 
funcţiile lor pentru că erau ţigani. 

Se zice că noi, ţiganii, suntem prea numeroşi, că ne înmulţim prea repede. De 
aceea, la recensământul populaţiei din anul 1977, recenzorii au fost obligaţi să 
modifice formularele celor care au declarat că sunt de naţionalitate ţigani, pentru 
a nu ieşi prea mare numărul acestora, căci, vezi Doamne, „râde străinătatea de 
noi”. Aşa se face că, deşi ţiganii din România au depăşit numărul de un milion, 
devenind a doua minoritate naţională după maghiari (numărul germanilor scade 
continuu prin emigrare), în statisticile oficiale abia ating cifra de 230.000. 

În manualele de istorie, la care ţine atât de mult „preaiubitul conducător”, 
copiii de ţigani care au ambiția de a învăţa carte nu găsesc nicio referire la 
neamul lor, la tradiţiile şi cultura lor, la originile indiene ale neamului lor. 

Aici, în oraşul Cluj în care trăiesc, pot să văd că există unele posibilităţi şi 
libertăţi culturale pentru maghiari, iar propaganda de partid nu scapă niciun 
prilej de a enumera toate „binefacerile” acordate naționalităților conlocuitoare, 
multe din ele formale, pe hârtie. Totuşi, se publică literatură sau culegeri de 
folclor chiar şi pentru minorităţi naţionale mai reduse numeric, cum sunt tătarii, 
armenii etc. Pentru ţigani, pentru limba şi cultura lor, nu s-a făcut chiar nimic. 
Pentru noi nu există decât ignoranță. De fapt, greşesc, „semiignoranţă”, deoarece 
miliția populară, prietena devotată a oamenilor muncii, nu-i ignoră niciodată pe 
ţigani. Au statistici speciale cu ţiganii hoţi, cu ţiganii criminali, cu ţiganii 
vagabonzi etc. Mă întreb însă dacă au şi statistici cu membrii de partid care au 
făcut şi fac abuz de putere, care au delapidat, care şi-au abandonat familiile, care 
au comis tâlhării fără a fi pedepsiţi, într-un cuvânt, care au apucat „pe căi 
greşite”, dar care se aleg numai cu dojeneala că „au lipsit de la învăţământul 
politico-ideologic”. 

Secretarul general al partidului nu scapă niciun prilej ca să declare festivist că 
în România - superioară şi din acest punct de vedere Occidentului —, problema 
naționalităților a fost pe deplin şi umanist rezolvată, dar în niciuna din „mult 
aşteptatele şi aplaudatele” sale cuvântări nu a pomenit niciodată despre ţigani şi 
despre drepturile lor. Asupra existenţei noastre, a ţiganilor, se păstrează tăcere, aşa 
cum se păstrează tăcere asupra tuturor problemelor „delicate” existente în România, 
de exemplu, strategiile eronate ale industrializării promovate de partid sau, pe un 
alt plan, numărul mare al sinuciderilor, în continuă creştere în ultimii şapte-zece ani. 

În toate aceste probleme „spinoase”, partidul acţionează după principiul 
înmormântării. 

De ce însă este posibil ca în Ungaria (şi, după câte am auzit, în Iugoslavia şi 
în URSS) să existe drepturi şi pentru ţigani, astfel încât să-şi poată păstra cultura, 
limba şi tradiţiile lor? 

Ziarele oficiale de la noi publică pagini întregi despre viaţa grea şi discriminările 
pe care le cunosc muncitorii imigranţi din societăţile occidentale dezvoltate. Nu 
ştiu dacă chiar aşa stau lucrurile, cum stă scris în Scânteia. Ştiu însă în mod sigur 
că, în anii 1977-1978, cu acordul organelor puterii şi administraţiei de stat, un 
săpător maramureşan era plătit cu 105-110 lei/zi, un lipovean cu 80-85 lei/zi, iar 
un ţigan cu 57-58 lei/zi. Volumul de muncă fiind acelaşi, legea retribuţiei nu 
prevede nicio discriminare, şi totuşi... asta era situaţia. E lesne de înţeles ce 

tensiuni erau (şi mai sunt încă ! ) între aceste grupuri de muncitori, dar tot atât de 
lesne se poate constata că anticul „divide et impera” se aplică tuturor regimurilor 
în criză de soluţii umaniste şi raţionale, care îşi prelungesc agonia punând dificultăţile 
pe care le-au creat pe seama unor grupuri interne sau externe, pe situaţii 
conjuncturale, sperând să câştige astfel simpatia şi încrederea propriului popor. 

Dar de astă dată „tovarăşii” se amăgesc pe ei înşişi, fiindcă poporul român, 
din ce în ce mai lămurit, mai indignat şi mai desconsiderat el însuşi, nu se mai 
îmbată cu lozinci şi manevre ieftine. Românii, ca şi noi toţi, cei care împărtăşim 
cu ei toate marile necazuri şi gustăm din tot mai rarele bucurii, au nevoie de 
pâine, de viaţă civilizată, de libertate şi drept de decizie cel puţin în problemele 


sale intime, care-l privesc şi-l interesează direct. 

Stimată redacţie, îmi cer iertare pentru această scrisoare „mamut”, pe care tot 
aş vrea s-o lungesc pentru a spune tot ce „ardea” mai aprig în sufletul meu. 
Dumneavoastră veţi decide asupra oportunității citirii ei integrale sau fragmentare. 
Stimulată de gândurile cuprinse în scrisoarea lui Alexandru Danciu, am vrut să 
adaug şi eu câteva aspecte care vin să completeze trista problemă țigănească din 
România. Postul de radio Europa Liberă a contribuit şi contribuie în mod 
admirabil la crearea unei comunicări între noi, cei din România, cei care scrâşnim 
sub nedreptate şi teroare fără a avea prea multe mijloace de a ne exprima, de a 
ne cunoaşte între noi, de a ne recunoaşte între noi nu după chipurile, ci după 
gândurile noastre, Pentru această muncă pusă în slujba noastră, eu ţin să mulţumesc 
tuturor colaboratorilor postului dvs. de radio şi să vă doresc, la rândul meu, 
„S-auzim numai de bine !”. 


Un grup de 16 muncitori dintr-o fabrică bucureşteană, decembrie 
1981, difuzată la 23 mai 1982! 


Scrisoare, 
Suntem un mic grup de români, în număr de 16 persoane, de la o întreprindere 


care are peste 3.000 de muncitori. Datorită postului de radio Europa Liberă, [pe] 
care îl ascultă cu multă plăcere şi interes aproape toţi cetăţenii şi chiar milițienii, 

securiştii şi membrii de partid, suntem ţinuţi la curent cu evenimentele din lumea 
întreagă. De asemenea, multe ştiri din propria ţară nu le-am cunoaşte dacă nu 
le-ar difuza postul de radio Europa Liberă. 

Stimate domnule director, dezastrul economic din ţara noastră este catastrofal. 
Acest lucru îl vede tot poporul, dar nu înţelegem de ce îl acceptă. În fabrica 
noastră, care numără, după cum v-am spus, peste 3.000 de muncitori, toţi sunt 
nemulţumiţi şi nu-şi vorbesc, cum se spune la noi, făcând bisericuțe. Am încercat 
să-i atragem, să facem ceva, le-am vorbit de sindicatul SLOMR, dar am constatat 
următoarele : majoritatea sunt la curent cu emisiunile postului de radio Europa 
Liberă, toţi sunt de acord că ar fi trebuit făcut ceva, dar când este vorba de a se 
trece la acţiune, nimeni nu mai suflă un cuvânt. Le este frică. Această frică, dacă 
nu ar exista, în special neîncrederea că cel cu care vorbeşti nu te trădează, s-ar 
ajunge la un rezultat. Ne lipseşte un conducător cu iniţiativă şi răspundere. 
Suntem numai muncitori cu greutăţi familiale, şi desigur că fiecare se gândeşte 
că, dacă l-ar lua Securitatea, ce va deveni familia sa ? Nu avem niciun intelectual 
printre noi care să gândească şi să ştie când şi unde să pună punctul pe i. Mulţi, 
foarte mulţi dintre muncitori, la ora de pauză nu au ce mânca. Cele 15 minute 
stau trişti, singuri şi fumează. lar cei ce au câte ceva la ei, unii îşi împart cu câte 
un coleg, alţii mănâncă retraşi şi stingheriţi. Când avem ocazia, deschidem 
discuţia despre sindicatul Solidaritatea din Polonia, pe moment spiritele se aprind, 
încep discuţiile şi fiecare vine cu câte o propunere. Dar, datorită neînțelegerilor, 
totul se lasă baltă. Toţi 16 ne-am împărţit pe diferite sectoare şi, cu toate 
eforturile noastre, încă nu am dat roade. Toţi îşi dau seama că muncesc din greu 
dar nu pentru bunăstarea lor, ci pentru a întreţine o clică ale cărei burţi sunt prea 
sătule. Această clică este prea bine cunoscută la noi în ţară, cât şi în străinătate 
[clica sau, mai bine zis, cum este cunocută la noi în ţară, sub denumirea de mafia 
ceauşistă]!, 23 de milioane muncesc nu pentru bunăstarea ţării, aşa cum pretinde 
dl Ceauşescu, ci pentru huzurul şi capriciile familiei ceauşiste. Cultul personalităţii 
ceauşiste a ajunt la apogeu. Miliția şi Securitatea, deşi sunt bine plătite şi 
aprovizionate, pentru că de aşa ceva nu se pot plânge, totuşi când au ocazia de 
a-şi exprima părerile în cercuri restrânse cu siguranţa că mai departe nu se va 
auzi, îşi exprimă nemulţumirea. 

Vă rugăm ca această casetă să fie difuzată în cadrul emisiunii drepturile 
omului, sâmbătă seara. De ce am ales tocmai această emisiune ? Vă voi explica. 
Datorită faptului că această emisiune se transmite sâmbătă seara şi este reluată 
duminică seara, majoritatea ascultătorilor nu scapă această emisiune. De la 

război au trecut 36 de ani, iar azi, în loc de nivelul de trai ridicat pe care l-a 
promis partidul, avem cartele, ne lipsesc pâinea, carnea şi multe altele necesare. 
Ar fi multe de spus, stimate domnule director, dar suntem convinşi că dvs. le ştiţi 
mai bine ca noi. Niciunul din cei 16 colegi nu a făcut cerere de a pleca din ţară 
şi nici nu vrem să plecăm pentru că vrem să luptăm şi să ne dezrobim ţara de 
cotropitorii nesăbuiţi care au căzut pe capul nostru [familia şi clica mafioţilor 
Ceauşescu]!. Transmitem pe această cale cele mai calde şi sincere urări de bine 
şi prosperitate eroicului popor polonez şi sindicatului Solidaritatea, în frunte cu 
bravul ei conducător, Lech Wałęsa. Poate că într-un viitor apropiat va înţelege şi 
poporul român să urmeze exemplul poporului polonez, scuturându-se de jugul 
asupritor al comunismului. Vă mulţumim cu deosebit respect pentru difuzarea 
acestei benzi şi vă urăm multă, foarte multă sănătate şi să ne ţineţi la curent cu 
toate ştirile ca şi până acum. La Mulţi Ani pe 1982! 


„Grup de păcăliţi din judeţul Timiş”, [martie-aprilie], 1982, 
difuzată la 23 mai 1982? 


Postului de Radio Europa Liberă, 


Noi suntem un grup de amărâţi din Timişoara şi din judeţul Timiş şi venim cu 
rugămintea să difuzaţi la Radio Europa Liberă escrocheriile ce se fac cu nemţii 
care vor să emigreze din RSR în REG la rudele lor, de exemplu. 

Noi am dat banii, cum ni s-a cerut, 50.000 de persoană, banii i-am dat 
personal dlui Vrăbeţ, fostul şef al serviciului de paşapoarte. Ne-am întâlnit cu dl 
Vrăbeţ pe str. Timocului la nr. 29 din Timişoara, la verişoara dânsului, iar restul 
rudelor noastre din grupul nostru pe care nu le-a luat el la dl Bogdan din str. 
Cluj. Dânsul ne-a trimis cu un bilet pe str. Leontin Sălăjan la serviciul de 
paşapoarte să-l căutăm pe dlui Florescu sau pe dl Danciu. După câteva ore de 
aşteptare, am reuşit să dăm biletul dl „Florescu”. Ne-a răspuns: „S-a făcut, 
mâine după-masă veniţi cu banii, ne întâlnim pe str. Timocului nr. 29. O căutaţi 
pe doamna „Areta” şi, dacă eu voi întârzia puţin, mă aşteptaţi până sosesc”. 


1, Pasajul dintre paranteze nu a fost citit la postul de radio. 

După venirea noastră la adresa menţionată mai sus, după câteva minute, a 
sosit şi di Florescu cu dl Danciu, noi le-am dat suma de bani, 70.000 de mărci 
şi 900.000 de lei pentru toţi, cei care am rămas doar cu promisiuni, fără bani şi 
cu datorii la rudele noastre din RFG care ne-au împrumutat bani ca să fim împreună. 

Noi nu putem reclama aici în România, căci, dacă ne depistează, facem 
închisoare, cu toate că dl Danciu ne-a dat de înţeles că aceşti bani se împart la 
toţi cei din comisie care aprobă dosarele pentru obţinerea paşapoartelor. Sperăm 
că, după difuzarea acestei scrisori, domniile lor se vor îndura să scape şi ei de 
noi după mai bine de doi ani, cum am scăpat şi noi de bani. Vă mulţumesc pentru 
difuzarea scrisorii dvs. personal, domnule director, şi întregului colectiv pe care 
îl conduceţi de la Radio Europa Liberă. 


„Un grup de muncitori români din Siria”, [martie-apriiie] 1982, 
difuzată la 23 mai 1982! 


Tovarăşe director, 


Colectivul de oameni ai muncii români [care] ne aflăm la rafinăria Benias RA 
Siria, venim în faţa dvs. prin prezentul memoriu pentru a vă ruga să binevoiţi ca 
prin postul de radio de care dispuneţi să aduceţi la cunoştinţa preşedintelui RS 
România, Nicolae Ceauşescu, următoarele : 

Noi, muncitori ce suntem detaşaţi din ţară !a această uzină, nu mai putem 
suporta aceste taxe vamale ce apasă asupra noastră, pentru ca un muncitor să-şi 
ducă şi el anumite obiecte. Mai bine zis, nişte haine când pleacă în concediu sau 
este vizitat de soţie. Suntem nevoiţi ca să vindem tot ce avem acasă ca să achităm 
aceste taxe vamale ce se pun pe bunurile agonisite de noi din economiile făcute 
de noi cu mare chin şi suferinţă, mai ales că stăm fără soţii şi copii, şi când 
plecăm în concediu, în loc să ne bucurăm de vederea familiei, suntem nevoiţi să 
alergăm pentru a ne scoate bunurile din vamă, deoarece un muncitor care duce 
acasă cinci seturi sintetice şi cinci carpete care sunt necesare pentru fiecare om 
ce lucrează în străinătate, trebuie să achite suma de 16.000 de lei, sumă care 
depăşeşte valoarea acestor cârpe, altfel nu le putem spune. Şi totodată, dacă noi 

suntem plătiţi cu o diurnă de 835 lire siriene, ni se cere să achităm unele obiecte 
în dolari, cum ar fi un radiocasetofon, un calculator şi alte obiecte. Suntem 
nevoiţi ca soțiile, dacă pleacă cu aceste obiecte, să rămână în vamă sau să revină 
iară în colonia unde ne aflăm, unde se discută numai taxele vamale ce apasă pe 
umerii noştri şi ai familiilor noastre. 

Vrem să mai aduceţi la cunoştinţa preşedintelui nostru că noi, români, am 
suferit şi la ora actuală suferim. În primul rând, despărţirea de copii şi de soții, 
şi mai ales că stăm în colonie în condiţii foarte grele, nespălaţi, fără cantină, 
lipsiţi de orice mijloc de recreere, şi pentru că suferim atât pentru a aduce faimă 
României prin munca noastră. De ce să nu se bucure şi copiii noştri de un 
radiocasetofon, care este necesar pentru orice familie? De aceea rugăm ca 
tovarăşul preşedinte să revină cu îmbunătăţirea taxelor vamale şi mai ales că 
avem diurna în lire siriene. Ni se cer dolari când revenim în ţară, ceea ce ne face să 
cumpărăm ilegal dolari la bişniţă sau, dacă nu găsim, trebuie să vindem casetofoanele 
la un preţ de jumătate din valoarea lor, căci în ţara în care trăim nu le putem duce. 

Noi am muncit la această rafinărie şi muncim în continuare pentru a da 
statului român tot ceea ce ni se cere. Am muncit cu toţii pentru predarea acestei 
rafinării de capacitate mare şi ne-am bucurat cu toţii că ne-am îndeplinit datoria 
faţă de statul nostru român. Dar ce folos, că avem mare teamă când pleacă soțiile 
sau unul din noi în concediu. Stăm cu sufletul la gură până aflăm cum s-a trecut 
prin vamă la Giurgiu, care este de strigat la cer. Tot la fel este şi la Otopeni, de 
la 1 ianuarie 1982. Nu ştim pe unde să o luăm să ne ferim de cei răi, ca să 
ajungem la copiii şi soțiile noastre care ne aşteaptă cu bucurie. 

Noi vă mulţumim din suflet şi vă dorim sănătate şi mult succes în activitatea 
dvs. Semnat către tovarăşul director al postului de radio Europa Liberă. 


„Un posibil prim-ministru”, Bucureşti, 30 mai 1982, 
difuzată la 20 iunie 1982' 


Domnule director, 


Din nou (intervalele nu mai au nicio importanţă), viaţa politică a ţării a 
înregistrat un seism. Seism care a tulburat, pe cât se pare, mai mult opinia 

publică internațională decât pe cea locală, situație întru totul explicabilă, date 
fiind modurile diferite de receptare a evenimentului. Departe de a însemna 
pentru noi, cei din România, o posibilă schimbare a stării precare din interior, 
noile modificări survenite în guvern şi în organele partidului nu înseamnă altceva 
decât o tristă zbenguială a Şefului Statului, o nouă manifestare a labilităţii sale 
maladive, a capriciilor sale devenite insuportabile şi rizibile totodată. Trecerea în 
fruntea guvernului a lui Dăscălescu! în locul lui Verdeț? echivalează cu sosirea 
într-o staţie a unui autobuz galben sau roşu. Locurile din interior vor fi aceleaşi, 
costul biletului identic, întârzierile inclusiv. Cine a fost Verdeț şi cine este 
Dăscălescu? Ambii activişti de partid, oameni cu o cultură precară, cu un simţ 
politic aproximativ, simpli executanţi ai unor ordine pe care nu le elaborează, ci 
le primesc şi le transmit mai departe. Nu este, prin urmare, de aşteptat vreo 
modificare de conţinut a activităţii guvernului. Şi nicio reabilitare a atribuţiilor 
sale sufocate atât de sistemul închistat al forurilor partidului, cât şi de inconsecvenţa 
măsurilor dictate de Nicolae Ceauşescu. Sigur, sub raport caracterologic, există 
diferenţe între Verdeț şi Dăscălescu. Primul este un om cumsecade, muncitor şi 
supus. Celălalt este dur, chiar extrem de dur, violent cu subalternii, dar la fel de 
docil când trece pragul celui mai înalt cabinet al puterii. Este de aşteptat deci un 
control feroce al executării ordinelor, oricare ar fi acestea (adică bune sau rele), 
o tragere la răspundere lipsită de discernământ şi motivată numai de necesităţi, nu 
şi de condiţii obiective sau rațiune. Cu alte vorbe, se va pune o şa dură, inflexibilă, pe 
spinarea tuturor celor care deţin fie şi o fărâmă de răspundere în sectorul economic. 

Dar schimbarea celor doi se produce într-un moment de mare dificultate, în 
care resursele ţării sunt aproape în totalitate sleite şi în care, drept consecinţă 
firească, au început să apară proteste şi manifestări semnificative. Astfel, măsura 
de a se distribui pâine în Bucureşti pe bază de buletin de identitate a provocat în 
cartierele muncitoreşti manifestări violente : spargerea vitrinelor unor centre de 
pâine, martelarea vânzătorilor etc. 


1. Constantin Dăscălescu (1923-2003), membru de partid din 1945, membru al CC al 
PCR (1965-1989), membru al Comitetului Politic Executiv al CC al PCR (1978-1989), 
membru al Secretariatului CC (1978-1982), prim-ministru (1982-1989). A fost judecat 
şi condamnat în lotul CPEx. 

2. Ilie Verdeț (1925-2001), miner, membru de partid din 1945, membru supleant al CC 
al PMR (1955-1960), membru al CC al PMR/PCR (1960-1986), membru al Comitetului 
Executiv al CC al PCR (1969-1974), membru al Comitetului Politic Executiv (1974-1986), 
membru al Comisiei Generale de Revizie (1986-1989). A fost prim-ministru al României 
în perioada 1979-1982, După 1990 a fondat şi condus Partidul Socialist al Muncii. 

— Recent pe vitrinele magazinului „Eva” din plin centrul Capitalei au apărut 


proteste scrise, acuzatoare, la adresa Partidului Comunist şi a conducătorului său 
atât de neinspirat. Poliţia a procedat la îndepărtarea lor, dar nu mai înainte ca 
trecătorii să le fi văzut şi citit cu satisfacţie secretă. 

Pe plan cultural, „descoperirea” activităţii meditaţiei transcendentale a produs 
o vie emoție, iar măsurile luate iniţial au trebuit să fie atenuate, în prezent 
înregistrându-se o perioadă de acalmie care nu putem şti cum se va dezvolta. În 
instituţiile productive, deruta a atins o cotă ridicată, pe care ministerele de resort 
nu 0 pot diminua, deoarece autoritatea lor reală a fost diminuată simţitor de 
supraputerea de atribuţii exercitate, în paralel şi simultan, de către forurile partidului. 

Neîncrederea circulă în toate sensurile şi în toate mediile. Partidul nu se mai 
poate bizui pe Securitate în urma dezvăluirilor privind meditaţia transcendentală 
în care au fost angrenaţi şi ofiţeri superiori din acest departament profund 
impopular — chiar şi unul din şefii gărzii personale a preşedintelui ţării, col. Cercel. 
Securitatea nu mai crede nici ea în autoritatea partidului, deoarece măsurile 
dictate de acesta sunt contradictorii, vechea şi muta dispută dintre o autoritate şi 
cealaltă devenind acută. Securitatea nu se mai bucură de dreptul său de control 
de pe timpul lui Alexandru Drăghici’, actualul ministru de Interne nefiind învestit 
cu funcţii de prim ordin în partid, iar pe plan local, la judeţe şi municipii, 
primii-secretari având atributul de a verifica şi pe acela de a supraveghea activitatea 
organelor de ordine de sus şi până jos. În ultimă analiză, atât puterea politică, cât 
şi cea de reprimare se întâlnesc în mâinile aceleiaşi persoane, care nu este alta 
decât Nicolae Ceauşescu. Ceea ce face el în calitate de for politic se bate cap în 
cap cu ceea ce întreprinde în domeniul Securităţii, problema preponderenţei 
rămânând permanent deschisă, şi deci nerezolvată. Oraşul este sufocat de poliţie. 
Ca şi cum cadrele specilizate şi foarte numeroase nu-i mai sunt suficiente, a apelat 


1. Alexandru Drăghici (1913-1993), membru de partid din 1934, membru supleant al 
PCR (1945-1948), membru al CC al PRM (1948-1968), membru al Biroului Politic 
(1955-1965) şi membru al Comitetului Executiv între 1965 şi 1968. A fost acuzator 
public pe lângă Tribunalul Poporului (1945-1946), general-maior şi şef al Direcţiei 
Generale Politice din MAI (1950-1952), ministru-adjunct al Afacerilor Interne (1951-1952), 
ministrul Securităţii Statului (1952-1953), şef al Departamentului Securităţii Statului 
(1953-1957), ministrul Afacerilor Interne între 1957 şi 1965. Degradat şi trecut în rezervă 
cu gradul de soldat la 14 noiembrie 1968 pentru participarea la represiunea stalinistă 
şi rivalitatea cu Nicolae Ceauşescu (vezi Raportul Final, ed. cit., pp. 792-793 şi s.v.) 
şi Mihnea Berindei, Dorin Dobrincu, Armand Goşu (eds.), Istoria comunismului în 
România. Documente perioada Gheorghe Gheorghe-Dej (1945-1965), Humanitas, 2009. 

acum la „colaboratori”, pe care-i vedem zilnic pe străzi, pe la colţuri, pretu- 
tindeni, purtând banderole distincte (zice-se pentru circulaţie, dar cine ştie ?). 

Revenind la noul prim-ministru, este de reamintit că acesta s-a numărat de 
mult printre oamenii de mare încredere ai şefului de partid. Dăscălescu a fost 
acel care a iniţiat atacul direct şi surprinzător împotriva fostului lider al partidului 
şi succesor desemnat al lui Gheorghiu-Dej, Gheorghe Apostol!, cu prilejul 
primului congres de după moartea fostului conducător al României. Deparie de 
a fi un ideolog, cum l-a caracterizat presa străină, Constantin Dăscălescu este un 
activist sută la sută, lipsit de scrupule şi temut pentru duritatea sa, care nu se 
bazează nici pe o cultură politică elevată şi nici pe o fidelitate inflexibilă faţă de 
clasa muncitoare, ci numai pe dorinţa de a parveni în ierarhia socială, indiferent 
de preţ. Un om care nu vehiculează cu propriile sale convingeri, ci cu cele ale 
şefului său. Cetăţenii oraşului Galaţi au răsuflat uşuraţi când le-a fost luat de pe 
cap Dăscălescu pentru a-l înlocui pe Verdeț, care trebuie spus o dată pentru 
totdeauna, nu este rudă cu Ceauşescu, ci a fost numai cununat de acesta. În fond, 
ce semnificaţie poate avea într-un regim ca al nostru o schimbare a şefului de 
guvern? Niciuna! Mai ales atâta vreme cât nu intră în arenă o personalitate 
distinctă, un om de opinie şi de specialitate fie în problemele administrative, fie 
economice. 

Ceauşescu aşteaptă ca deciziile sale să fie aplicate mai consecvent de 
Dăscălescu decât fuseseră aplicate de către Verdeț. Atât şi nimic mai mult! 
Dacă el ar fi chemat în fruntea guvernului un om de talia lui Maurer? sau 


1. Gheorghe Apostol (n. 1913), membru de partid din 1934, membru CC al PCR/PMR 
(1945-1969), membru al Biroului Politic (1948-1969), prim-secretar al CC al PMR 
(1954-1955), membru al Comitetului Executiv al CC (1965-1969). Pentru activitatea 
sa şi rivalitatea cu Nicolae Ceauşescu care a dus la marginalizarea lui începând cu al 
X-lea Congres al PCR din 1969 şi trimiterea lui ca ambasador (în Argentina între 
1977 şi 1983, Uruguay între 1977 şi 1979 şi Brazilia între 1983 şi 1988), vezi 
Raportul Final, ed. cit., pp. 785-786. A fost unul dintre semnatarii Scrisorii celor 
şase din martie 1969. 

2. Ion Gheorghe Maurer (Jean Georges Maurer - 1902-2000), jurist, procuror, avocat, 
membru de partid din 1937. Avocat în procesul de la Craiova din 1936, în care 
fuseseră implicaţi Ana Pauker, Alexandru Drăghici şi alţii. Arestat în 1942-1943 ; 
membru al CC al PCR/PMR/PCR în perioadele 1945-1955 şi 1958-1974, ministru al 
Afacerilor Externe (1957-1958), preşedinte al Prezidiului Marii Adunări Naţionale a 
Republicii Populare Române (1958-1961). Preşedintele Consiliului de Miniştri între 
1961 şi 1974. Pentru relaţiile lui cu Gheorghe Gheorghiu-Dej şi Nicolae Ceauşescu, 
vezi Raportul Final, ed. cit., p. 796. 

ede că intenţionează să delege câteva dintre 
atributele propriei sale puteri cuiva care să gândească cu propriul său cap şi să 
se alimenteze la propria sa experienţă. 

Este adevărat că, pentru marea masă a cetăţenilor, o astfel de modificare 
poate părea drept o încercare de îndreptare a lucrurilor. Eroarea este scuzabilă, 
dar imensă! Ceauşescu nu-şi caută colaboratorii după criteriile de valoare, ci 
după cele subiective ale încrederii sale şi ale fidelității faţă de persoana sa. Astfel 
ajunge el să-şi plaseze membrii familiei sale şi pe cei ai soţiei în funcţii de mare 
răspundere, care presupun cu totul alte calităţi. El trăieşte, astfel, o dramă a 
însingurării tipică tuturor dictatorilor. Plasându-şi fiul printre conducătorii organi- 
zaţiei de tineret, el ştie că de fapt acesta o va conduce. Făcându-şi cumnatul, pe 
Nicolae Agachi?, ministru al Metalurgiei, el vrea să aibă o cale mai directă de 
transmitere a propriilor sale idei. Avându-şi sora „doar” ministru adjunct la 
învăţământ, el ştie că ministrul „plin” va fi în realitate un subaltern al... 
subalternei sale. Aducându-l pe cumnatul său Ilie Bărbulescu? de la Scorniceşti 
în fruntea secţiei agrare a partidului, el urmăreşte subjugarea întregii agriculturi, 
peste capul ministrului şi al altor specialişti, opiniilor sale. În acest fel, el îşi asumă, 
poate inconştient, întreaga răspundere pentru tot ceea ce se întreprinde în ţară, 
bun sau prost, mai degrabă foarte prost. Când se publică acele ridicole comunicate 


1. Alexandru Bârlădeanu (1911-1997), doctor în economis, membru de partid din anul 
1943, membru al CC al PRM/PCR (1955-1969), membru supleant al Biroului Politic 
(1962-1965), membru al Prezidiului permanent al CC al PCR (1965-1969). Ministrul 
Comerţului Exterior (1948-1954), vicepreşedinte al Consiliului de Miniştri (1955- 
-1965 şi 1967-1969). Prim-vicepreşedinte al Consiliului de Miniştri (1965-1967). Ca 
preşedinte al Consiliului Naţional al Cercetării Ştiinţifice a intrat în conflict cu Elena 
Ceauşescu. A demisionat din toate funcţiile în decembrie 1968. Membru al Academiei 
RPR/RSR din 1955. Vicepreşedinte al Academiei Române din februarie 1990 până în 
1994. Semnatar al „Scrisorii celor 6” (martie 1989). După 1990 a devenit membru al 
Biroului CFSN, din luna mai 1990, senator. 

2. Neculai Agachi (1925-1997), membru de partid din 1954, membru supleant al CC al 
PCR (1965-1969), membru al CC al PCR (1969-1989), ministrul Industriei 
Metalurgice (1969-1985). 

3. Recte Vasile Bărbulescu (1926-1991), maistru mecanic agricol, membru de partid din 
1954, preşedinte al CAP Scorniceşti (1960-1965), membru supleant al CC al PCR 
(1974-1979), membru al CC al PCR (1979-1989), membru al Secretariatului CC al 
PCR (1986-1989). Adjunct al şefului Secţiei pentru problemele muncii de partid în 
agricultură a CC al PCR în anul 1982, prim-secretar al Comitetului Judeţean de 
Partid al judeţului Olt (1982-1986). Este soţul unei surori a lui Nicolae Ceauşescu. 

ale şedinţelor diverse, până la nivelul celor de la Consiliul de Stat, în care se 
specifică expres că totul s-a făcut la iniţiativa şi sub supravegherea sa, Ceauşescu 
nu înţelege, desigur, uriaşa încărcătură morală pe care şi-o asumă în faţa istoriei şi 
a poporului său şi pentru care va răspunde, în mod sigur, mai devreme sau mai târziu. 

Un alt aspect la fel de precar ca şi cel privind activitatea Consiliului de 
Miniştri este cel al colaboratorilor lui Ceauşescu în domeniul politic. Procedând 
în mod constant pe bază de criterii subiective, el este nevoit să-şi repudieze 
favoriţii, rând pe rând. Astfel, după caruselul în doi Burtică! - Dumitru Popescu, 
care s-au succedat în fruntea ideologiei şi culturii, el s-a oprit asupra unui 
outsider, Petru Enache”, fost prim-secretar la tineret, fost prim-secretar la 
judeţele Neamţ şi Iaşi şi cocoţat acum pe postul celor doi înainte numiţi. Cu o 
biografie cam dubioasă, Petru Enache şi-a luat rolul în serios, în sensul că a 
„plusat” pe cartea cultului personalităţii lui Ceauşescu - sprijinit de Eugen 
Florescu”, evident -, dar nu a uitat să-şi rezolve, ca toţi ceilalţi, propriile sale 


1. Cornel Burtică (n. 1931), membru de partid din 1956, membru al CC ai PCR 
(1969-1982), membru supleant al Comitetului Executiv al CC al PCR (1972-1974), 
membru al Consiliului Politic Executiv al PCR (1974-1982), membru al Secretariatului 
CC al PCR (1974-1979), în care calitate a coordonat, din 1977, Secţia de Propagandă 
şi Consiliul Culturii şi al Educaţiei Socialiste. A fost eliminat în anul 1982 din 
structura centrală a puterii. 

2, Poreclit şi Dumitru Popescu-Dumnezeu (n. 1928), membru de partid din 1955, 
membru al CC al PCR (1965-1989), membru al Secretariatului CC al PCR (1969-1974), 
membru al Comitetului Executiv al CC al PCR (1969-1974) şi membru al CPEx între 
1974 şi 1989. Redactor-şef al Scânteii Tineretului (1956-1960), director general al 
AGERPRES (1960-1962), redactor-şef la Scânteia între 1965 şi 1968. Preşedinte al 
Consiliului Culturii şi Educaţiei Socialiste (1971-1976). Secretar al CC al PCR din 
1969 până în 1984, şef al Secţiei Presă şi Radioteleviziune. Rector al Academiei de 
Ştiinţe „Ştefan Gheorghiu” între 1981 şi 1989. 

3. Petru Enache (1934-1987), membru de partid din 1955, membru supleant al CC al 
PCR (1965-1969), membru al CC al PCR (1979-1987), membru supleant al CPEx 
(1981-1987) şi membru al Secretariatului CC al PCR (1984-1987). În anii '80 a avut 
responsabilităţi pe linia problemelor ideologice. 

4. Eugen Florescu (n. 1935), membru de partid din 1964, membru supleant al CC ai 
PCR (1979-1984), membru al CC al PCR (1984-1989), membru al Biroului CC al 
UTC (1970-1975). Redactor-şef al Scânteii tineretului în perioada 1970-1976, adjunct 
al şefului Secţiei Presă şi Radiodifuziune a CC al PCR (1978-1983), membru al 
Comisiei pentru Problemele Ideologice ale Activităţii Politico-Culturale şi de Educaţie 
Socialistă a CC a PCR din 1980. Eugen Florescu a devenit membru al PRM în 1998 
şi a fost senator de Bucureşti între 2000 şi 2004. 

“probleme. Astfel, dorind un post universitar înalt pentru soţia sa şi văzându-se 
refuzat de şeful personalului din Ministerul Educaţiei şi Învăţământului, Aurel 
Bondrea), l-a sacrificat pe acesta cu binevoitorul concurs al redacţiei Scânteii, recte 
cu al lui George Radu Chirovici, care, în două articole succesive, a dezvăluit abuzurile 
înaltului funcţionar menite să-i ridice pe copii în scara profesiunii lor. Atacul a 
fost dezlănţuit în absenţa familiei Ceauşescu, atunci când ea se afla în China. 
Dar Bondrea ştie prea multe despre toate aranjamentele anterioare de pe urma 
cărora au profitat chiar copiii lui Ceauşescu. Deci, oamenii de mare încredere îşi 
mai aranjează şi propriile interese, printre picături. Burtică şi-a făcut o umilă 
autocritică şi a ajuns din ministru al Comerţului Exterior prim-secretar la Ploieşti, 
unde se va dovedi un zbir spre a-şi recâştiga poziţiile pierdute. Dar, între timp, 
scăpaţi de autoritatea nepriceperii sale, alţi funcţionari din Ministerul Comerţului 
Exterior au început să deschidă gura şi să dezvăluie abuzurile fostului lor 
ministru, aşa încât dl Burtică nu se poate considera încă la adăpost de surprize. 

Curios este că, deşi decăzuţi din funcţiile lor de stat, aceşti oameni rămân 
în cele de partid, adică în Comitetul Politic Executiv, ceea ce demonstrează 
ineficacitatea acestui for ce s-ar fi dorit suprem şi colectiv în partid. Ceauşescu 
îl ignoră. Chiar şi ca instrument. Îl menţine numai ca faţadă. Tot astfel cum oferă 
funcţii de răspundere unor oameni abia compromişi. Vezi Aneta Spornic?. 
Sau unor neaveniţi. Vezi madam Găinuşă la cârma turismului. Şi a comer- 
tului exterior. Procentul de femei în conducere trebuie menţinut ca prezenţa, 
adică omniprezenţa Elenei Ceauşescu să nu jeneze prea mult opinia publică 
internă şi externă. Cei care au reuşit să se vadă pensionaţi (Emil Drăgănescu’, 


1. Aurel Bondrea (n. 1928), membru de partid din 1946, din 1953 până în 1960 activist 
la Secţia de Propagandă şi Agitaţie a Comitetului Regional de Partid Piteşti. În 1969 
a fost numit director general adjunct la Direcţia generală a învăţământului universitar 
din Ministerul Învăţământului. După 1990, a fondat Universitatea Spiru Haret, cea 
mai mare universitate particulară din România, acuzată de a fi o fabrică de diplome - 
vezi săptămânalul 22 din 14-20 iulie 2009. 

2. Aneta Spornic (n. 1930), membru de partid din 1956, membru supleant CC al PCR 
(1974-1979), membru al CC al PCR (1979-1989), membru al CPEx (1979-1072), ministru 
al Educaţiei şi Învăţământului între 1979 şi 1989. Viceprim-ministru între 1986 şi 1987. 
Ambasador extraordinar şi plenipotenţiar al României în Republica Venezuela (1987-1989). 

3. Emil Drăgănescu (n. 1919), membru de partid din 1946, membru al CC al PCR 
(1965-1984), membru supleant al Comitetului Executiv al CC al PCR (1968-1969), 
membru al Comitetului Executiv al CC al PCR (1969-1974), membru al CPEx 
(1974-1979). Ministrul Energiei Electrice (1965-1968), vicepreşedinte al Consiliului 
de Miniştri (1968-1975), ministrul Transporturilor şi Telecomunicaţiilor (1971-1974), 
ministrul Sportului/ministrul Turismului şi Sportului (1978-1982). 

Ion loniţă!, lanoş Fazekaş? etc.) trebuie să se simtă fericiţi. Deşi, cum se 
întâmplă cu Manea Mănescu:, alt voiajor prin funcţia de prim-ministru, ei mai 
pot fi chemaţi de şef din nou în arenă. Mănescu a redevenit deputat şi va fi, mai 
mult decât probabil, preşedinte al Academiei RSR, coborând prin prezenţa sa de 
nimic recomandată prestigiul celei mai înalte instituţii de cultură naţională. 

Departe de a avea semnificaţii profunde, de a urmări o schimbare de esenţă în 
orientarea politică şi economică a ţării, prezenţa unui alt activist în fruntea 
guvernului se dovedeşte o simplă mutare de rutină înşelătoare. Nici faptul că 
Dăscălescu a ţinut o cuvântare ce s-ar fi dorit „program” (dar pe care televiziunea 
n-a transmis-o pe viu, ci numai comentată de un speaker) şi nici publicarea în 
cadrul ziarelor a unor telegrame de felicitare sosite pe adresa noului şef de 
guvern nu pot modifica lipsa de substanţă a jocului de-a puterea, care a devenit 
pentru cetăţeanul Ceauşescu una din plăcerile pe care şi le poate oferi din când 
în când personalităţii sale atât de contradictorii şi caracterului său din ce în ce 
mai marcat de ceea ce medicii numesc, elegant, „discordanţă”. 


1. Ioan Ioniţă (1924-1987), membru al PCR din 1945, membru supleant al CC al PMR 
(1955-1965), membru al CC al PCR (1965-1984), membru supleant al Comitetului 
Executiv al CC al PCR (1969-1974), membru supleant al CPEx (1974-1982). Ministru 
al forţelor armate (1966-1976), viceprim-ministru (1976-1982). În luna iunie 1982, 
generalul Ioniţă a fost trecut în rezervă. A făcut parte dintre apropiații lui Nicolae 
Ceauşescu în perioada schimbării vechii gărzi a partidului. 

2. Jânos Fazekas (1926-2004), membru al PCR din 1945, membru al CC al PMR/PCR 
(1954-1984), membru al Secretariatului CC al PMR (1954-1965), membru supleant 
al Comitetului Executiv al CC al PCR (1965-1967), membru al Comitetului Executiv 
al CC al PCR (1967-1974), membru al CPEx (1974-1982). Ministru al Industriei 
Alimentare (1961-1965), viceprim-ministru (1965-1982), ministru al Comerţului 
Interior (1974-1980). 

3, Manea Mănescu (1916-2009), membru de partid din 1944, membru al CC al PMR/ 
PCR (1960-1979; 1982-1989), secretar al CC al PCR (1965; 1969-1972), membru 
al Comitetului Executiv al CC al PCR (1969-1974), membru al Comitetului Politic 
Executiv (1974-1979 ; 1984-1989), membru al Biroului Permanent (noiembrie-decembrie 
1989). A fost ministrul de Finanţe al României (1955-1957). Între 1967 şi 1969 a fost 
preşedinte al Consiliului Economic, vicepreşedinte al Consiliului de Stat între 1969 
şi 1972 şi 1982-1989, preşedinte al Consiliului de Miniştri (1974-1975) şi prim-ministru 
între 1975 şi 1979. Arestat şi condamnat la detenţie pe viaţă în 1990, eliberat pe 
motive de sănătate. 

„Un cetățean român”, Bucureşti, [vara] 1982, 
difuzată la 5 septembrie 1982! 


Tovarăşe preşedinte, 


Prin prezenta scrisoare vi se adresează un cetăţean, un simplu cetăţean, unul 
din milioanele de cetăţeni ai României, care, nefericit, şi nu de rareori revoltat, 
încearcă să vă exprime câteva gânduri ale lui, dar care, fiţi sigur, nu sunt numai 
ale lui, ci ale majorităţii populaţiei ţării. 

Nu aş fi dorit ca această scrisoarea să ia drumul României via Miinchen, 
Europa Liberă şi retur, aş fi dorit să mă fi adresat direct dvs., personal, fie prin 
presă, fie printr-o scrisoare. Dar dvs. şi noi, sclavii dvs., noi, milioanele de 
oameni cu „O” mare, aşa cum vă place dvs. să ne spuneţi (câtă demagogie şi 
fariseism, Dumnezeule mare!), ştim că aşa ceva nu e posibil în România 
socialistă, în care poporul, întregul nostru popor, ia parte în mod nemijlocit la 
conducerea treburilor ţării, în tripla calitate de proprietari, conducători şi făuritori 
ai bunurilor materiale etc. etc. etc. 

Tovarăşe preşedinte, în ultimul timp, presa, radioul şi televiziunea, precum şi 
aparatul de propagandă al partidului încearcă să ne convingă, încercare fără şanse 
de reuşită, bineînţeles, că cei 17 ani de „lumină”, de făurire a societăţii socialiste 
multilateral dezvoltate şi de înaintare a României spre comunism (să ne ferească 
Dumnezeu) au constituit succese incontestabile în construirea unui viitor luminat, 
liber şi fericit şi o bunăstare pe care noi, poporul de sclavi, nici nu am visat-o. 

Doamne, tovarăşe preşedinte, câte vorbe goale, lipsite de conţinut şi acoperire 
a mai inventat acest socialism al nostru. Câte minciuni, câtă meschinărie, cât 
paranoism şi câtă rea intenţie! De ce nu opriţi odată, tov. preşedinte, această 
moară hodorogită care se cheamă propagandă mincinoasă şi pe care nu o mai 
cred nici copiii şi nici cei mai naivi oameni ? 

Ce ne credeţi pe noi, nişte orbi care nu mai vedem, nişte proşti care nu mai 
discernem sau doriţi să cunoaştem regula jocului cu orice preţ, adică : voi vedeţi 
că laptele-i alb, dar ziceţi ca noi că-i negru, că altfel dăm apă la moară capitalismului 
care atâta aşteaptă. 

Stau şi mă întreb şi eu, aşa ca un om care mai şi gândeşte, şi ca mine, atâtea 
milioane, deşi dvs. nu vă plac oamenii care gândesc, cât oare o s-o ţinem aşa, în 


1, L.M. no. 31, September 5, 1982. 

minciună şi deznădejde? Oare trebuie să punem acum şi pururea şi în vecii 
vecilor (fără amin) semnul egalităţii între socialism, minciună şi demagogie ? 
Sau să spunem: minciună este numele tău, socialismule ! 

Oare nu este posibil de a se contrui o astfel de societate bazată pe atribute 
morale ca: onestitate, realism, bun-simţ şi adevăr ? Oare cât o s-o mai ducem aşa ? 

Şi, aşa cum o nenorocire nu vine niciodată singură, mai avem parte şi de un 
susţinut şi agasant cult al personalităţii dvs. şi al familiei dvs., de manieră să 
revolte şi pe cei mai potoliţi şi răbdători oameni. Aţi rămas în lume doi mari 
Mesia, cărora sclavii vi se închină (sau aşa cel puţin aţi dori dvs. şi trepăduşii de 
la presă, radio, televiziune şi aparatul de propagandă al partidului). Dar să ştiţi 
adevărul, tov. preşedinte, că şi cei mai înfocaţi flaşnetari care vă cântă osanale nu 
cred nici ei în calităţile pe care vi le atribuie. Dar oamenii, de, trebuie să câştige 
şi ei o bucată de pâine. 

Ce bine ar fi să fiţi mai modest, tov. preşedinte, şi pentru dvs. şi pentru noi, 
căci v-am stima, aşa însă... Nu mai vorbesc de străinătate, râde lumea de dvs., 
Brejnev, că-i Brejnev şi care stă în capul unei ţări de 250 de milioane de oameni, 
prima ţară din lume a revoluţiei proletare şi centrul de comandă al comunismului 
mondial, şi nu-şi face atâta reclamă. De altfel, nici nu i-ar folosi prea mult, aşa 
cum nici dvs. nu vă foloseşte la nimic. Poporul oricum nu o duce mai bine, ci din 
contră. În Ungaria nu se face cultul personalităţii pentru că conducătorii de 
partid şi de stat sunt oameni modeşti şi de aceea sunt iubiţi şi stimaţi, iar poporul 
are cel mai bun nivel de trai şi civilizaţie din ţările socialiste. 

Mergeţi la ei şi convingeţi-vă cu propriii dvs. ochi: au de toate aproape, ca 
la amărâţii de occidentali, care trăiesc de mult în comunism, dacă ar fi să ne 
luăm după viaţa pe care o duc. 

Tov. preşedinte, v-aţi plimbat în toată lumea, în aproape toate ţările din 
Occident, din Orient, din Nord şi din Sud. Aţi mai văzut o sărăcie şi un nivel de 
trai mai scăzute decât în ţara noastră, ce cu onoare o conduceţi ? 

Care este folosul ţării noastre şi al poporului nostru din aceste vizite numeroase 
pe care le faceţi şi care costă ţara milioane de lei valută? Mâncare nu avem, 
pentru că exportăm tot ce e mai bun şi noi mâncăm gunoaiele care ne rămân, 
industria este prost organizată şi necompetitivă, agricultura îşi târâie zilele de azi 
pe mâine cu toată revoluţia declarată de dvs., drumurile noastre sunt cele mai 
proaste, nu numai din Europa, dar din toate ţările socialiste, comerţul, ce să mai 
spunem, este la pământ din anul 1981 şi te apucă jalea, îţi vine să plângi numai 
când vezi magazinele, şi asta într-o ţară bogată cum este a noastră, care după 
Uniunea Sovietică este cea mai avantajată de bogăţiile solului, subsolului, de 

climă etc... faţă de toate celelalte. Avem aproape 10 milioane de hectare de 
pământ arabil (aproape 1/2 ha de persoană) şi răbdăm de foame. 

Stăm la cozi interminabile şi fără speranţă, sculaţi de la 4 dimineaţa pentru 
carne, lapte, brânză de vaci (că de oaie nu mai mâncăm de câţiva ani, dar o 
mănâncă în schimb străinii), pentru smântână, ulei, mălai, zahăr, făină de grâu, 
ouă, peşte, orez, pâine, mezeluri, săpun etc. Da, tov. preşedinte, nu mai avem 
nici săpun în Ţara Românească, în ţara noastră socialistă, liberă şi fericită, unde 
suprema grijă a partidului şi statului este Omul, cu O mare în nevoile sale. 

O să ne umple bolile, păduchii şi rapănul, cum spune românul, dacă ne mai 
ţineţi aşa mult. 

Am învăţat încă din şcoala primară că o naţiune este sau nu civilizată în 
raport direct cu cantitatea de săpun consumată. Să fie şi această lipsă un semn al 
„erei Ceauşescu”, aşa cum o spun ziarele? Mă întreb acum, oare ziariştii au cu 
ce se spăla de scriu aşa de bine despre toate ? Dar cei de la aparatul de propagandă 
al partidului ? 

Faţă de toate aceste lipsuri, românul, care s-a născut poet, nu disperă şi de 
aceea noi cântăm sau strigăm lozinci: „Foaie verde, foaie lată, viaţa noastră-i 
minunată/ Foaie verde rozmarin, tare bine mai trăim/ Foaie verde şi-o lalea, 
bine-i, Doamne, în ţara mea”. 

Sau: „Cu partidul nostru-n frunte, vom avea victorii multe, „Ceauşescu şi 
poporul îşi făuresc viitorul”. 

Ce părere aveţi, tov. preşedinte, de aceste copilării care se vor mobilizatoare, 
patriotice şi de osanalele faţă de cel mai iubit şi stimat fiu al poporului (zic 
ziariştii şi culturnicii, dar să ştiţi că nu-i adevărat), ale cărui indicaţii preţioase 
vor ridica România pe cele mai înalte culmi ale civilizaţiei şi prosperității ? 

Şi când se vor întâmpla toate aceste minuni ? Noi, deocamdată, vedem ce am 
ajuns în cei 38 de ani de aşa-zis socialism, în care cu fiecare an ce trece regretăm 
anul, lunile şi zilele care au trecut, căci cele ce vin sunt tot mai rele. Toate 
orânduirile prin care a trecut omenirea s-au dezvoltat într-un mod ascendent, de 
la greu la mai uşor, de la rău la bine, de la înapoiat la avansat, de la înapoiere la 
progres, aşa cum e şi firesc. Numai socialismul acesta al nostru urmează o altă 
cale, se supune altor legi şi merge tot înapoi ca racul: din rău tot în mai rău. 
Ne-am întors cu nivelul nostru de trai în urmă cu 37 de ani, adică în 1945, când 
țara era bântuită de secetă şi de urmările războiului. Poate mi se va spune că 
exagerez. Nu, deloc, pentru că pe atunci aveam cartele la principalele produse 
alimentare, chiar la pantofi, în cantităţi mai mari decât astăzi, pe care le găseam 
şi pentru care nu făceam nici atâtea cozi. 

Ca să vă convingeţi, tov. preşedinte, că socialismul dă societatea înapoi ca 
racul, am să vă servesc un exemplu foarte edificator. Priviţi şi judecaţi cele două 
Germanii, una capitalistă şi una socialistă. S-au rupt din acelaşi trup şi din 
acelaşi popor. Sunt aceiaşi oameni, vorbesc aceeaşi limbă şi când s-au despărţit 
erau la fel de deştepţi. De asemeni, ambele Germanii au plecat de la zero după 
un război pustiitor. Acum să vedem şi să judecăm cinstit, unde a ajuns una şi 
unde a ajuns alta. Şi reţineţi, vă rog, faptul că RDG-ul s-a bucurat zeci de ani în 
şir de ajutorul ţărilor „frăţeşti”, pentru a nu rămâne mai prejos de cealaltă 
Germanie, plus beneficiile şi avantajele pe care le-a avut permanent şi le mai are 
de la Germania occidentală, de la acei capitalişti care au început încă de mult să 
intre în putrefacție. 

A încerca o comparaţie între ele, în orice domeniu de activitate sau social-politic, 
ar fi o nebunie. Şi totuşi, pentru că automobilul este dorit astăzi de toată lumea, 
să vedem cum stăm în RDG şi cum stăm în RFG. În timp ce în RDG se fabrică 
un Wartburg modest în doi timpi şi de o execuţie îndoielnică şi un Trabant care 
este obiectul a zeci de bancuri, în RFG se fabrică peste 12 mărci, în zeci de 
tipuri, dimensiuni şi capacităţi şi de o calitate şi un aspect de excepţie. 

Tov. preşedinte, dvs. şi alţi conducători comunişti propovăduiţi o revoluţie 
mondială în care toate popoarele ar urma să bea din cupa aceasta a noastră, a 
comuniştilor. Capitalismul ar urma să dispară - să ne ferească Dumnezeu, tov. 
preşedinte, de o aşa perspectivă. Să ştiţi că, dacă ar dispărea capitalismul, noi, 
socialismul, murim sigur. Noi trăim astăzi şi am mai făcut câte ceva pe valuta 
capitalistă, pe ştiinţa şi tehnica foarte avansate ale capitaliştilor, pe calculatoarele 
electronice, maşinile, uneltele, utilajele şi licenţele capitaliste. Dar, dacă ei ar 
dispărea, ce ne-am face ? Dvs. vedeţi doar unde a ajuns marea ţară a socialismului 
biruitor, Uniunea Sovietică, în cei 65 de ani de la Marea Revoluţie din Octombrie ? 
Şi când te gândeşti că până mai ieri i se spunea - în ţările noastre, bineînţeles — 
„cea mai avansată ţară din lume” ? În orice caz, în înfruntarea pe care noi o 
provocăm - dintre socialism şi capitalism -, nu socialismul va câştiga, fiţi sigur, 
căci popoarele din ambele tabere s-au lămurit pe deplin de ceea ce înseamnă 
„socialism”. Paranoismul unor conducători din blocul de Est şi al unor secretari 
de partid comunişti din unele ţări capitaliste nu ajunge şi nu va putea convinge 
popoarele să dea cursul istoriei înapoi. 

Cum să creadă poporul român, de exemplu, că e bun socialismul, când moare 
de foame şi are un nivel de trai din cele mai înapoiate din lume ? Produsele, toate 
produsele pe care le fabrică societatea noastră, sunt de foarte proastă calitate, 
urâte, înapoiate şi foarte puţin diversificate. Aspectul arată dizgraţios, ambalajele, 

etichetele, prezentarea generală a mărfurilor este inestetică. Cetăţeanul român nu 
poate alege o marfă, ci cumpără ce găseşte, căci alta nu are. 

Dvs. criticaţi societatea de consum şi tunaţi şi fulgeraţi împotriva ei, dar nu 
aveţi dreptate. Ea este creată pentru oameni, pentru nevoile lor, pentru satisfacerea 
cea mai deplină a preferințelor lor, deşi în aceste societăţi omul nu e scris cu O 
mare, dar e satisfăcut în toate dorinţele lui cu S mare. 

Intraţi în travesti, domnule preşedinte, în mai multe magazine de legume şi 
fructe şi, dacă se poate, din provincie, şi nu din Bucureşti, unde de ochii personalului 
ambasadelor şi ai ziariştilor străini stăm ceva mai bine. Veniţi să vedeţi ce mărfuri 
agroalimentare mâncăm noi, poporul unei ţări cu o mare bază agricolă. Nu exagerez 
cu nimic când spun că în aceste magazine miroase a mărfuri deteriorate şi de 
proastă calitate, urât prezentate, cu pământ şi cu frunze intrate în putrefacție. Dar 
toate aceste mărfuri, pe care nu le-ar mânca nici porcii, sunt categorisite drept 
calitate extra şi, bineînţeles, la preţuri extra. Toate aceste magazine sunt o ruşine 
pe obrazul ţării noastre, o pecingine care probabil se va vindeca greu. 

Ce ne-am face noi oare, tov. preşedinte, dacă nu ar mai fi nici amărâţii noştri 
de ţărani, care vin la pieţele agroalimentare cu produsele lor frumoase şi 
proaspete cu miros de grădină, cultivate în peticuţul lor de lot de lângă casă ? 

Cred că chiar am muri de foame. De la ei avem şi primele trufandale, şi nu de 
la CAP-uri sau IAS-uri, care, făcând parte din protipendada agriculturii, nu-şi 
bat ei capul cu astfel de treburi. 

Tov. preşedinte Ceauşescu, aş mai avea multe, foarte multe să vă spun, dar nu 
vreau să abuzez prea mult de bunăvoința conducerii Europei Libere. Totuşi, 
telegrafic, am să vă mai spun câteva. 

Nu este adevărat că suntem o naţiune care mănâncă mult, ci, din contră, 
suntem subnutriţi şi noi şi copiii noştri, care nu au o copilărie fericită cum 
spuneaţi, iar comparaţia cu alte ţări avansate este o eroare, o regretabilă eroare. 

Programul dvs. de alimentaţie raţională, pe care în marea dvs. mărinimie ni 
l-aţi dat, este o ruşine a lumii, de care râd până şi ţările socialiste aşa-zis frăţeşti. 
El se potriveşte doar pentru sclavi, animale şi păsări. 

În vizitele pe care le faceţi în judeţele ţării, vedeţi că mai-„marii” acestora 
scot din producţie pentru a vă primi şi a vă satisface orgoliul mii, zeci de mii de 
oameni, care înseamnă milioane de lei producţie nerealizată şi care nu mai poate 
fi recuperată uşor. Dacă vizitele sunt cu adevărat de lucru, în care trebuie să daţi 
„preţioase indicaţii”, de ce e nevoie de atâta teatru şi paradă ? Faceţi caz şi mult 
tapaj de întârzieri la serviciu, învoiri etc., unde e vorba de zeci de minute sau ore 
şi nu opriţi o dată pentru totdeauna aceste mari pagube aduse ţării fără niciun rost. 

Nu ne plac programele de televiziune şi radio care, în majoritatea lor, 
înseamnă îndoctrinare, propagandă şi cultul personalităţii dvs. Să ştiţi că închidem 
televizoarele şi aparatele de radio (noroc că avem această posibilitate) şi facem 
economie de curent electric. 

Nu ne place presa noastră, care nu ne informează veridic, ci ne dezinformează şi 
încearcă să ne îndoctrineze. Mare noroc avem, tov. preşedinte, de postul de radio 
Europa Liberă. Este singura sursă de informare cinstită a unui popor sclav şi obidit. 

Tovarăşe preşedinte Ceauşescu, noi, românii, suntem un popor cuminte, 
răbdător şi disciplinat pentru că trecutul nostru zbuciumat ne-a învăţat să ne 
reținem uneori mânia şi revolta în faţa duşmanilor mai puternici. Dar, în acelaşi 
timp, suntem un popor care nu-şi pierde speranţa şi, mai mult, nu se resemnează 
în faţa greutăților. De aceea: atenţie! Nu întindeţi coarda prea tare, că nu e 
bine. Poporul român este nemulţumit şi flămând şi să ferească Dumnezeu de 
mânia flămândului pe oricine. Aplecaţi urechea cu mai multă bunăvoință şi 
atenţie la poporul pe care îl conduceţi şi fiţi mai receptiv la nevoile lui. 

Nu monopolizaţi în mâinile dvs. toate frânele conducerii partidului şi statului. 
Mai lăsaţi şi pe alţi oameni capabili şi de bună-credinţă să facă acest lucru. 

Dvs. aţi spus doar că: „Oricât de capabil ar fi un om, nu poate cuprinde şi 
nu este în stare să rezolve toate problemele legate de conducerea unui sector sau 
altul”. De ce nu vă respectaţi propriile dvs. precepte ? 

Aşteptând vremuri mai bune, gânduri mai bune, o grijă faţă de oameni mai 
mare decât faţă de fabrici şi de maşini, şi mâncare, mâncare, domnule preşedinte, 
pentru oamenii muncii din România, închei şi vă salut cu stimă. 


„V. AX.”, [august-septembrie] 1982, difuzată la 3 octombrie 1982' 


Domnule Vlad Georgescu, 


Personal consider că dvs. nici nu vă daţi seama ce înseamnă postul dvs. de 
radio pentru noi, deoarece, într-o ţară în care nicio altă opinie politică sau de 
altă natură nu este tolerată, a asculta programele dvs. obiective şi critice este 
reconfortant şi pentru mulţi s-a transformat în scopul vieţii lor. 


1. L.M. no. 35, October 3, 1982. 

“Ce ne interesează pe noi? Practic, aproape totul, dar îndeosebi problemele 
româneşti, mesele rotunde, emisiunile culturale ale dnei Monica Lovinescu! etc. 
Lipseşte însă din emisiunile dvs. un anumit element de percuție, un anumit 
caracter militant. Dorinţa mea, de exemplu, şi asta o învăţ de la comunişti, este 
ca acest post de radio să depăşească nivelul unei delectări şi să devină militant, 
să trezească conştiinţele. 

Sigur că soarta românilor va fi hotărâtă, în primul rând, în ţară, dar singurul 
organ de opoziţie — postul de radio — are, din acest punct de vedere, un mare rol. 
Domnule Vlad Georgescu, din păcate, compatrioţii mei, oamenii cu care discut zi 
de zi, cu care vorbesc în tramvai sau la serviciu şi care, în particular, se arată atât 
de înăcriţi, atât de anticomunişti şi revendicativi, sunt mai degrabă gata să-ţi dea 
în cap sau să se sinucidă decât să ia în faţa unor autorităţi, sau a unui colectiv, o 
atitudine critică în concordanţă cu opinia lor. O frică animalică, întreţinută generaţie 
după generaţie, a făcut din cetăţeanul nostru un om fără conştiinţă politică. 

Domnule Georgescu, de ce justificaţi, sprijiniti emigrarea din motive umanitare ? 
Cred că postul dvs. de radio nu face bine în acest sens. Noi nu avem nevoie de 
aceşti „curajoşi” care vor să se expatrieze. Fronda, disidenţa deschisă seamănă cu 
ceea ce Lenin spunea „revoluţie cu voie de la poliţie” ; seamănă cu acei revolu- 
ţionari germani care, vrând să ocupe o gară, mai întâi şi-au luat bilete de peron. 

Aceste lucruri sunt totalmente inutile, bune pentru presa care umblă după 
minciuni extraordinare sau după scandaluri. Respectăra disidenţa de tip Goma, 
dar care este irepetabilă şi a fost un act de slăbiciune al Securităţii. Dacă vreţi, 
o experienţă a Securităţii. Să ştiţi că personal cunosc zeci de „cazuri Goma” 
despre care nu s-a vorbit şi nu se va vorbi niciodată. 

Oamenii care vor să se expatrieze nu sunt nici disidenţi, nici patrioţi, ci fugari 
care, apoi, în străinătate, uită de ţară, ba îşi schimbă şi numele, fac tot ce e 
posibil pentru a uita de ţară. Pe aceştia îi sprijiniți dvs. ? De ce? Aveţi dvs., din 


1. Monica Lovinescu (1923-2008), licenţiată a Facultăţii de Litere şi Filozofie din 
Bucureşti, stabilită la Paris din 1947, jurnalist la secţia română a Radiodifuziunii 
Franceze (1951-1975). A început să colaboreze împreună cu soţul ei, Virgil Ierunca, la 
Europa Liberă de la sfârşitul anului 1960. Ambii au devenit cunoscuţi, înainte de toate, 
datorită emisiunilor „Actualitatea culturală românească” şi „Teze şi antiteze la Paris”. 
Impactul acestor emisuni i-a transformat pe cei doi într-un dintre ţintele prioritare ale 
Securităţii. În luna noiembrie 1977, Monica Lovinescu a fost internată în stare de comă 
după agresiunea a doi agenţi trimişi de către Securitate. O parte dintre emisiunile 
Monicăi Lovinescu au fost publicate în volumele Unde scurte, iar memoriile sale au 
apărut în La apa Vavilonului şi Jurnal (Humanitas, Bucureşti, 1990-2008). 

aceşti „fericiţi” care au scăpat de „iadul comunist”, o emigrație unită, un punct 
de sprijin al ţării din exterior? Dvs. înşivă şi colaboratorii dvs. au spus-o în 
repetate rânduri că nu, şi aşa este. 

Nu pot să vă oblig, dar emisiunea dvs. „România şi drepturile omului”, dacă 
este oferită numai acestor persoane, care în loc să lupte în ţară folosesc scrisorile 
lor ca şantaj, este nefolositoare şi periculoasă. 

Şi aşa tineretul nu are alt gând decât să se expatrieze. Sunt de acord că nu dvs. 
sunteţi principalii vinovaţi, ci sistemul, dar pentru ce să fiţi dvs. legaţi de acest 
fenomen al emigrării, al fugii de ţară, de datoria de a lupta în ţară. O emisiune 
de acest fel este utilă dacă se ocupă realmente de lupta pentru drepturile sociale 
din ţară, în timp ce fuga, emigrarea este o supapă uşoară, o laşitate. Şi aşa, aceşti 
cetăţeni utilizează tot felul de mijloace pentru a scăpa după formula „lasă-mă să 
fug şi nu veţi mai auzi de mine”. 

Păi, nu aşa este bine. Poporul nostru trebuie să se organizeze în interior şi să 
transforme sistemul chiar în cadrul comunismului. A spune acum că se poate 
desființa comunismul e o utopie. Dar el se poate umaniza, transforma, aşa cum 
s-a şi făcut din 1946 încoace. 

Poate că această mare înşelătorie care a fost socialismul de tip rusesc a făcut 
ca azi mişcarea muncitorească din ţările comuniste (inclusiv România) să o 
readucă la stadiul organizării iniţiale de la sfârşitul secolului al XIX-lea şi la 
începutul secolului XX. 

Ştiţi care este cei mai mare pericol pentru comunismul român? Tineretul. 
Acest tineret se înhamă tot mai dificil la sistemul perimat al comunismului 
român, vorbesc pe faţă contra, se încadrează dificil în muncă (constituie adevărate 
probleme din acest punct de vedere). Aproape majoritatea tineretului se simte 
alienată faţă de lozincile partidului; UTC a devenit o caricatură inutilă şi 
ineficientă, majoritatea supraestimează Occidentul, vor să emigreze. Tineretul a 
ajuns azi în situaţia în care Marx vedea proletariatul la sfârşitul secolului al 
XIX-lea, care „nu avea de pierdut decât lanţurile şi de câştigat o lume întreagă”. 

Domnule Vlad Georgescu, v-o spun tot fără reproş, ocupaţi-vă de acest 
tineret. „Tinerama”, cum este astăzi alcătuită, e utilă, răspunde dorinţei legitime 
de divertisment, este împănată cu numeroase lucruri utile, dar este prea puţin. Şi 
să ştiţi că, dacă azi ţara noastră are o speranţă de a umaniza comunismul, nu o 
văd decât în tineret. Emisiuni ca „Scrisoare din America” sau „Cvartetul duminical” 
sunt utile, dar nu au aspectul militant, ci doar de divertisment şi, pe undeva, de 
supraestimare a Occidentului şi de a aprinde dorinţa de emigrare. 

Dar unde să emigreze românii, domnule Vlad Georgescu? Dacă ar emigra 
toţi românii, cubanezii, ruşii, chinezii, ca să nu mai vorbesc de popoarele sărace, 
ce s-ar întâmpla cu Occidentul ? 

Transformarea regimului, deşi dificilă, nu poate veni decât din rezistenţa 
noastră activă sau pasivă. Nu din pesimismul, nu din credinţa că nimic nu se mai 
poate face, Totul este în mâinile noastre. Cred că organizarea ilegală în mici 
grupuri de trei-patru persoane este cea mai utilă acum. Istoria şi maniera 
organizării adevăraţilor comunişti din ilegalitate ne-ar fi azi de mare utilitate. 

O mare utilitate are acum opoziţia permanentă la toate nivelele, ceea ce ar 
face sistemul să fie greu de guvernat, mijloacele actualilor burghezi asupritori 
s-ar transforma treptat, nu ar mai conduce o turmă de oi nătânge, ci un popor de 
care trebuie să se ţină seama. 

Nu mă mai refer la religie, deoarece e foarte puţin de făcut, religia oficială 
fiind parte a sistemului de represiune (în afara celor câţiva preoţi bine cunoscuţi 
pentru atitudinea lor, mulţi în închisoare). Acţiunea cultelor neortodoxe este 
utilă, dar dezbină poporul nostru din alte puncte de vedere. 

Poate că ar fi utilă în ţară crearea unui partid clandestin, chiar a câtorva, care, 
deşi puţine numeric, să constituie o speranţă pentru viitor. Sindicatele libere ar 
trebuie reconstituite. Desigur că, la început, aceste forme ar fi hibride şi cu puţină 
eficienţă, dar până la urmă lucrurile s-ar transforma în bine. În orice caz, trebuie 
respinsă credinţa că regimul ar tolera oficial aşa ceva şi totul să se facă numai 
ilegal, indiferent de numărul de indivizi care ar iniţia aceste forme de organizare!. 

Criza regimului, dezastrul economic, degringolada morală, alienarea tineretului 
sunt elemente care ar putea fi o bună bază de organizare. 

Detaşamente înaintate ale muncitorimii noastre, în primul rând minerii, tineri 
entuziaşti şi generoşi, ar putea face primul pas. Am trece astfel peste nimicnicia 
noastră şi stima pentru noi ar creşte. În toate aceste lucruri ne puteţi ajuta, aşa 
vă puteţi îndeplini misiunea. Sprijiniţi pe cei care luptă, pe cei care suferă, pe 
acei anonimi care duc greul în ţară. 

Lăsaţi boiernaşii dornici de emigrare şi viaţă bună în Occident, oricum se 
descurcă ei până la urmă. Deveniţi deci un post de radio militant şi îndrumător 
pentru noi cei din ţară, 

O puteţi face dacă vreţi. 

Cu deosebită stimă. 


1. Paragraful nu a fost citit la postul de radio. 

lon Velican, [noiembrie] 1982, difuzată la 21 noiembrie 1982! 


Scrisoare către Comitetul judeţean de partid Timiş, 
Stimaţi tovarăşi, 


(Parcă aşa se începe, nu?) Vă scrie un om care niciodată nu a fost membru 
de partid, pe numele lui de familie şi de scriitor - Ion Velican. Pentru că 
primul-secretar e mereu schimbat în judeţul Timiş, vă scriu dvs., Comitetului 
judeţean, în general, în speranţa că secretarul cu propaganda (şi nu numai 
Domnia Sa!) îşi va lua notițe folositoare. 

În urmă cu 30 de ani mi se punea la gât cravata roşie de pionier. În urmă cu 
16 ani, debutam ca prozator, concomitent în revistele Amfiteatru (din Bucureşti) 
şi Orizont, (din Timişoara). În urmă cu 14 ani, mă angajam la revista Orizont în 
funcţia de corector principal, unde aveam să semnez condica până în luna august 
a.c. În urmă cu 12 ani, debutam editorial cu romanul Răzăciri de duminică, la 
EPL Bucureşti?. În urmă cu 10 ani, începeam să semnez în săptămânalul 
timişorean Orizont, rubrica de aforisme „Evrika ! ”. În urmă cu 44 de ani, m-am 
născut la Bucureşti, dintr-o familie nevoiaşă. Tata a fost muncitor tramvaist, apoi 
muncitor textilist, paznic, om de serviciu, lucrător cu ziua - în prezent decedat, 
Mama a fost femeie de serviciu, spălătoreasă — în prezent pensionară. Am o soră — 
membră naivă de partid, blândă şi cinstită. 

V-am spus toate astea ca să vă reamintesc că am origine socială sănătoasă, 
deşi asta nu se mai poartă cu atâta zel, ca prin anii copilăriei mele pe care mi-am 
petrecut-o în Oltenia şi în Banat în anii de după război, în mizerie şi foamete. 
Apoi, m-am înfruptat din anii de democraţie populară ţinând în stânga felia de 
pâine cu marmeladă şi în dreapta lingura cu untură de peşte. Dar pe băncile 
acelea şubrede ale şcolii tinereţii mele am visat la o lume dreaptă şi îmbelşugată. 
Zilnic, dascălii mei îmi desenau în frumoase cuvinte paradisul ce ne aşteaptă prin 
anii '60, apoi cândva prin anii '70, apoi pare-se prin anii '80, apoi, după ce vom 
fi plătit miliardele de datorii, deci prin anul de graţie 2000, când voi fi şi eu 
ieşind la pensie în Republica Socialistă România. Dar se pare că aţi mai scăpat 
de-o pensie. Multe economii vă aşteaptă. Ca să revin: da, în tinereţea mea 
credeam sincer în comunism. Am fost omul dumneavoastră, cum s-ar zice. lar pe 


1. L.M. no. 42, November 21, 1982. 
2. Editura pentru Literatură. 

drum, m-aţi pierdut, cum se pierd grăunţele dintr-un sac găurit. Să nu vă faceţi 
însă impresia că acum sunt omul capitalismului. Această societate e încă necunoscută 
de mine. Dar primele semne ale acestei cunoaşteri încep să se înfiripe. 

Această schiţă de autobiografie nu vrea să fie decât mărturia unei realităţi 
şocante ; dacă şi eu am luat hotărârea să-mi părăsesc ţara, eu, cel care mă 
întorceam acasă din concediu întotdeauna mai devreme cu 7-8 zile, de dor, dacă 
şi eu am plecat în lumea largă, eu, cel legat de limba românească precum mama 
de pruncul ei din pântec, dacă şi eu m-am decis să renunţ la viaţa uşor privilegiată 
a scriitorului român, dacă şi eu am luat hotărârea să fug (căci ăsta-i termenul 
consacrat), eu, cel legat de spiritualitatea românească prin truda mea de zi cu zi 
asupra cuvântului ce exprimă adevărul, e semn că ceva nu merge deloc bine în 
România. E ca şi cum rotiţele acelea mici şi aparent neînsemnate dintr-un 
ceasornic uriaş, încetul cu încetul, îşi părăsesc locul. Într-o zi, marele şi iubitul 
nostru ceasornicar va fi în mare criză de piese de schimb. Dar piesele umane nu 
se vor confunda niciodată cu piesele de schimb dintr-un mecanism anorganic. 
Aveţi grijă, dragi tovarăşi, de piesele umane pe care de la o vreme le pierdeţi 
sistematic. Judeţul Timiş, pare-mi-se, deţine locul unu la acest capitol. Nu 
cumva vă revine şi dvs. o parte din vină? 

Sunt membru al Uniunii Scriitorilor din RS România din anul 1973. Membru 
stagiar — conform statutului nostru profesional. Nici acum, în 1982, după aproape 
nouă ani de stagiatură, nu am fost titularizat, deşi, între timp, am devenit autor 
a şase cărţi. Asta, datorită practicilor de partizanat şi corupţie din cadrul Biroului 
Uniunii Scriitorilor, unde nouă sau zece critici literari plus câţiva scriitori decid 
(vezi Doamne, prin vot secret) care scriitori merită să fie consideraţi copţi la 
talent şi care nu. Nu se ţine cont nici de aria întinsă de publicistică a scriitorului, 
nici de valoarea operei sale, care de cele mai multe ori nici nu e cunoscută. În 
felul acesta, dacă am împinge puţin istoria înapoi, ar putea ajunge membru al 
Uniunii Scriitorilor un Prale!, „firea cea întoarsă”, şi ar rămâne pe dinafară un 
Alecsandri, un Eminescu, un Creangă. 

M-a afectat profund netitularizarea mea în Uniune şi mă întreb dacă numai 
incompetenta unui juriu de cheflii (în majoritate) se face vinovată de mâhnirea mea 
sau dacă există şi cauze obiective (cu nuanţă politică) ce au contribuit la înfăp- 
tuirea acestui abuz. La acestea se adaugă tot felul de tracasări în relaţiile mele cu 
editurile. Ba mi s-au pierdut manuscrise (Scrisul românesc), ba mi s-au amânat 
până la Sfântu” Aşteaptă (Albatros), ba nu mi-au fost primite (Facla şi Dacia). 


1. loan Prale (1769-1847), scriitor român, cunoscut pentru Psaltira prorocului şi 
împăratului. Mihai Eminescu l-a numit (în „Epigonii”) „Prale, firea cea întoarsă”. 


ii 

Adaug la toate acestea insatisfacțiile de zi cu zi: situația precară din cadrul 
redacţiei în care lucram şi unde eram ameninţaţi cu darea afară datorită ineficienţei 
revistei (de aproape şapte ani, toată redacţia stă cu sabia lui Damocles deasupra 
capului : „Ne desfiinţăm, nu ne desfiinţăm, ne desfiinţăm, nu ne desființăm ! ”) ; 
scrisul meu satiric nu se putea manifesta decât parţial, pentru că cenzura s-a 
desfiinţat numai pe hârtie. Nu e de neglijat nici timpul enorm irosit în timpul 
aprovizionării personale cu cele necesare traiului (alimentele, se ştie, constituie 
urgenţa numărul 1); insatisfacţii permanente de ordin material (unele articole au 
ajuns să fie onorate cu hilara sumă de 18 lei!) - pe o carte ceva mai subţire iei 
mai puţin decât câştigă un şef de aprozar într-o lună. Astea toate, şi altele care 
nu încap aici, m-au determinat să iau drumul Occidentului în acord cu una dintre 
propriile mele sentinţe aforistice în care susţineam că „Patria nu e doar pământul 
de sub picioare, ci şi locul de sub o anume stea!”. 

Şi acum, după această destul de lungă introducere, din care sper că v-aţi 
edificat asupra neînsemnatei mele persoane şi asupra motivelor ce m-au determinat 
să iau o hotărâre extremă, voi încerca să vă fiu de folos prin optica mea recunoscut 
sinceră şi intransigentă la adresa unor realităţi româneşti (în speţă, timişorene), 
asupra cărora nu m-am putut exprima liber pe când eram în ţară. 

Cum lăudătorii regimului se găsesc şi la Timişoara cu ghiotura, consider că 
puţină „critică constructivă” nu v-ar prinde rău. Începutul l-am făcut prin '78, 
la una din Adunările generale ale Asociaţiei Scriitorilor din Timişoara, când am 
ridicat în faţa primului-secretar de pe atunci, Mihai Telescu!, şi a lui George 
Macovescu? (pe atunci preşedinte al Uniunii Scriitorilor) problema aprovizionării 
oraşului Timişoara, probleme ale moralității tineretului, a cerşetorilor, a regimului 
de paşapoarte etc. şi când am fost întrerupt de trei cri de către primul-secretar, 
sub privirile stupefiate ale obştei scriitoriceşti, asupra căreia plutea un duh de 
bătrâneţe şi laşitate. 


1, Mihai Telescu (n. 1925), membru de partid din 1945, membru CC al PCR (1969- 
-1979), membru supleant al Comitetului Executiv al CC al PCR (1971-1974), membru 
supleant al CPEx (1974-1979). Prim-secretar al Comitetului Judeţean de Partid al 
judeţului Timiş între 1978 şi 1979, 

2. George Macovescu (1913-2006), membru de partid din 1936, membru al CC al PCR 
(1969-1984), ministru plenipotenţiar al RPR în Statele Unite (1959-1961), adjunct şi 
prim-adjunct al ministrului Afacerilor Externe (1961-1972), ministru al Afacerilor 
Externe (1972-1978). Preşedinte al Uniunii Scriitorilor în perioada 1972-1981, 
membru al Consiliului de Conducere al Uniunii Scriitorilor din 1981 până în 1989. 
Vicepreşedinte al Consiliului Culturii şi Educaţiei Socialiste (1978-1989). 

De mult folos i-ar fi fost societăţii româneşti contemporane critica aspră şi 
obiectivă, oricât de distructivă ar părea ea unor minţi îmbătate de ideologie. 
Aşadar, stimaţi tovarăşi, vă invit să descoperiţi propriul dvs. oraş prin prisma 
unui condei care nu v-a fost de mare trebuinţă şi mereu l-aţi certat, pe când 
respira lângă dvs. 

Ia încercaţi să vă sculaţi din paturile dvs. confortabile, într-o bună dimineaţă, 
pe la orele 6, şi prefaceţi-vă că vă duceţi la fabrică. Urcaţi-vă în tramvai, în 
troleibuz sau autobuz, îmbulzindu-vă şi stând agăţaţi pe scări. Mai lăsaţi maşinile 
cu număr mic ce stau într-adevăr departe de întreprindere. Timp de un sfert de 
oră veţi auzi şi glume, şi vaiete, şi ironii la adresa dvs. înşivă şi la a altora, de mai 
sus. Căci prin mijloacele de transport în comun, oamenii au gura mai slobodă. 
Am uitat să vă spun că ar fi mai indicat să vă treziţi de pe la 4-5, ca să vă 
asiguraţi şi un loc la una din cozile atât de frecvente care asigură un ciudat 
echilibru societăţii socialiste multilateral dezvoltate. Pe la orele 10-11 daţi o raită 
prin centru, prin cofetării, prin café-baruri, prin restaurante, pe străzi şi veţi fi 
mai aproape de adevărul „cetăţii”. 

Prima urgenţă a acestor locuri ar fi, mi se pare, prezenţa cerşetorilor şi, în 
special, a copiilor cerşetori, în număr jenant de mare, spre ruşinea municipalităţii 
care are în fiecare mare primar un ilustru anonim. Deşi există o decizie a 
Consiliului Popular Municipal care reglementează acest punct, peisajul timişorean 
este poluat de această practică ; el n-ar trebui să caracterizeze societatea socialistă. 
Reţineţi că ziarul Drapelul Roşu nu a însăilat niciodată vreun articol pe această 
temă, ca şi cum în felul acesta s-ar apăra ştaiful şi blazonul nealterat al presei. 

Între timp, mai intraţi şi prin magazine şi prefaceţi-vă că vreţi să cumpăraţi 
câte ceva. În primul rând, va asigur că veţi fi primiţi cu ostilitate de către 
majoritatea vânzătoarelor, acrite şi ele de viaţa asta plină de privaţiuni. Apoi, 
presupunând că veţi găsi câte ceva de cumpărat, veţi vedea cu câtă nonşalanţă se 
umflă preţurile sau cu câtă bucurie nu vi se mai dă restul, dacă veţi scoate 
carnetul, veţi vedea cum unele produse zac pitite prin depozite. Despre ambalaje, 
nu mai are rost să vorbim, Astea sunt pentru risipitorii din capitalism. 

La prânz, v-aş recomanda să serviţi masa la un restaurant (de pildă, la 
„Palace”, împreună cu familia). Bugetul dvs. va fi serios zdruncinat, căci un 
anumit procent, destul de sporit, va intra în buzunarul statului, iar altul, deloc 
neglijabil, în punga ospătarului. La urmă socotiți cam ce v-a rămas din salariu. 
Cum ar spune omul din popor: „Cinci câştig, şapte mănânc, ce rămâne bag în 
pungă”. Intraţi apoi, aşa, din curiozitate, şi prin nişte berării (de recomandat : 
Ciocârlia, Cina, Bastion, Badea Cârţan) şi vă veţi speria de cât poate câştiga un 

barman - ceva mai mult decât un prim-secretar. Asta datorită tertipurilor şi 
îndemânării cu care deşartă halbele în gâtul unor consumatori abrutizaţi de 
neşansa unui trai civilizat în totalitatea sa. După masă, colindaţi din nou prin 
magazine (mai ales prin cele alimentare) să vedeţi goana jalnică a muncitorului, 
a intelectualului după cele necesare traiului, panorama sărăciei — asta da multilateral 
dezvoltată, şi gândiţi-vă atunci la cei ce locuiesc în zona Medicinei ori a Parcului 
Rozelor - cei cu vile confortabile, cei cu maşini la scară (această scară, uneori 
de marmură), cei cu congelatoarele pline de cărnuri şi produse lactate care au 
poposit acolo parcă din cer, cei puternici, cei bogaţi. Crusta mic-burgheză ce se 
susţine pe spinarea mulţimii cu ajutorul frazeologiei de partid, pe care o exploatează 
cu abilitate. Aceştia, vizavi de oamenii simpli ai cartierelor — masa de muncitori 
care se zbate ca peştele pe uscat pentru un trai mai omenesc. 

Asta-i, dragi tovarăşi, a crescut cam multişor diferenţa dintre bogaţi şi săraci, 
deşi propovăduiţi echitatea socialistă. Presa însă nu vorbeşte nimic despre această 
realitate. Despre bugetul familiei se tace mâlc de zeci de ani. În schimb, se 
mâzgălesc zilnic articole care-i învaţă pe ţărani cum să-şi lucreze pământul, sub 
titluri cazone sau semicazone din care nu lipsesc sintagme precum: „Toate 
forţele la...” ; „Acţiuni pe un front larg” ; „Mobilizare generală la recoltatul...”, 
„Campania de toamnă...” ; „Oamenii muncii raportează...” etc. etc. 

În Drapelul Roşu (unii spuneau „şerveţelul roşu”) apar însă şi critici, uneori 
foarte aspre, precum : „A luat foc o claie de fân. Ce fac pompierii ? S-au ars! ”, 
sau „Vânzătoarea C.T. a dat lipsă la gramaj. A fost amendată cu 250 de lei. Să-i 
fie de învăţătură”, ori: „Bişniţarul M.I. a fost surprins plasând ceasuri electronice 
şi ţigări Kent. Organele de miliţie i-au confiscat marfa. Acum lui M.I. i-a stat... 
ceasul ! ”. Adeseori apar poze cu copii care de ani de zile tot dispar, dar rareori 
mai şi apar. Unde s-or tot duce copiii aştia de vreo 7-8 anişori ? Că pe Traiskirchen 
n-am văzut niciunul. Citeşti în acest ziar articole fără niciun Dumnezeu, de te şi 
întrebi : cui servesc ele? Nici cititorului, dar nici partidului. Pagina culturală, 
fără versurile toboşarilor, ar fi acceptabilă. Mica publicitate adeseori suplineşte 
umorul, căci poţi citi, de pildă: „Vând maşină cusut dame” ; „Pierdut iapă sură, 
găsitorului bună recompensă”. Pe ultima pagină - ştiri externe, trei-patru ştiri cu 
litere cât puricii. Alături, în schimb, tot pe pagina externă, cu litere de-o 
şchioapă - reclamă la „Seara Bănăţeană” a Continentalului ori la „Crama 
Bastion”, locuri unde unii redactori sunt primiţi cu mari onoruri. Dacă răsfoiţi 
cu sinceritate acest ziar într-o frizerie, să zicem în cea de pe Bd. Republicii, unde 
pentru un tuns şi un ras dai aproape cât câştigi într-o zi de lucru, veţi vedea că 
stăm prost şi cu presa de partid. 

Se apropie ora la care ar fi cazul să treceţi pe la Comitetul judeţean, să 
semnaţi condica de plecare (adevărul e că nici nu ştiu dacă există o asemenea 
condică, dar n-ar fi rău dacă s-ar introduce în caz că lipseşte) şi să consemnați 
acolo şi un prim pas spre cunoaşterea adevărului-adevărat. Şi uite aşa, în câteva 
zile, în câteva luni, aţi putea deveni nişte funcţionari de partid cu picioarele pe 
pământ. Mai lăsaţi şedinţele interminabile în care deformaţi realitatea şi treziţi-vă, 
până nu e prea târziu, din postura ingrată în care vă complaceţi. Aplecaţi-vă cu 
mai multă dăruire asupra durerilor celor de jos. Ia vedeţi ce-i prin Gara de Nord, 
care ar trebui să fie o poartă de intrare demnă de tradiţia civilizată a oraşului, nu 
un focar de infecţie ; colindaţi seara pe străzile cufundate în beznă ale periteriei 
şi vă veţi convinge cât sunteţi de luminaţi. Nu uitaţi nici de copiii oraşului. 
Parcul pionierilor se îmbujorează doar o dată pe an (de Anul Nou), şi atunci atât 
de artificios şi rece, încât te apucă bucuria că nu mai eşti copil. 

Despre relaţiile neprincipiale şi corupţie nu voi mai spune nimic, pentru că 
ele sunt ca pânza Penelopei : interminabile. Crusta şefilor mai mari sau mai mici 
din întreprinderi înfloreşte ca spinul în primăvară, în detrimentul celor mulţi 
care trăiesc numai din salariu. Şi la ora actuală se ştie : cei care trăiesc numai din 
salariu în România sunt pierduţi. De aceea se şi fură atât de mult. Nu e 
întreprindere din care să nu se fure, chiar dacă aceasta ar produce sârmă 
ghimpată. Un lucrător de la abator îmi spunea că la ei toţi fură carne, dar să 
considerăm asta operă de patriotism, pentru că în felul acesta mai ajunge şi omul 
de rând la un kilogram de proteină, altfel, toată carnea ia drumul exportului. 

Deci ei, cei ce fură, se sacrifică, îşi jertfesc cinstea în favoarea poporului, 
Ciudată optică, dar semnificativă. La acelaşi capitol al eticii s-ar putea vorbi şi 
despre răsfăţul fiilor de ştabi, care nu numai că au de toate şi fac ce vor, dar au 
şi posibilitatea unui viitor mai... luminos. Un singur exemplu grăitor cred: la 
examenul de admitere la Facultatea de Medicină, de anul trecut, au reuşit cam 
toţi candidaţii care proveneau de la Liceul „C.D. Loga”, unde, se ştie, învaţă fiii 
sus-puşilor. 

Stimaţi tovarăşi (continui fomula de adresare, ştiind câtă oroare aveţi de 
cuvântul „domn”), ţin să vă aduc la cunoştinţă un lucru care n-o să vă bucure: 
oamenii de rând vă judecă aspru. Pentru că le vorbiţi de sus, pentru că nu le 
apăraţi interesele (decât rareori), pentru că v-aţi izolat în turnul dvs. (ideologic, 
nu de fildeş) şi le vorbiţi într-o limbă neconvingătoare, pentru că vorbele sunt 
adesea contrazise de fapte. Oamenii muncii însă îşi mai pun speranţe în dvs. şi 
îşi avertizează câteodată asupritorii: „Aveţi grjă, că mă duc la partid” sau „Vă 
dau pe mâna judeţului ! ”, ca şi cum, vezi Doamne, acolo sus cineva îi iubeşte, 
Se înşală amarnic. Asupritorii lor de zi cu zi sunt de cele mai multe ori medaliaţii dvs. 

Iată, v-am înşirat telegrafic câteva puncte de vedere (ar fi fost mult mai multe, 
dar spaţiul n-o permite) care aici, în ţară, ar fi putut constitui subiectul multor 
reportaje şi articole, care ar fi servit societatea şi i-ar fi făcut acesteia mai mult 
bine decât laudele anapoda ale unor condeie lipsite de orice fel de scrupule. Ca 
scriitor, nu m-am putut realiza decât parţial în România. M-am bucurat însă de 
câteva ori de sprijinul dvs. Nu doresc altceva decât să acordaţi acelaşi sprijin 
oricărui om al muncii, aşa încât să se audă cât mai rar (sau, dacă se poate, deloc) 
despre abuzuri, mizerie morală, suferinţă. Adresându-mă dvs., îmi spun că e 
normal să vedem şi binele, şi răul din jurul nostru. 

Nimeni nu poate contesta realizările judeţului Timiş, dar acum, când trecem 
prin grea cumpănă, trebuie să găsim în noi puterea de a ne privi în oglindă, 
oricât de strâmb, am părea. Şi nu-i mai priviţi cu duşmănie pe cei care vor binele 
ţării! De la oricare tribună ar vorbi. Aş vrea să cred în însănătoşirea societăţii 
pe care o conduceţi, de aceea mi-am luat inima în dinţi şi v-am scris pe această 
cale neiubită de dvs., dar apreciată de mase, în speranţa că barem pe ici, pe colo 
veţi fi de acord cu mine şi veţi lua măsuri binefăcătoare. 


„Un marinar pensionar”, [început] 1983, difuzată la 27 martie 1983! 


Stimate dle director, 


Doar de câteva ori până acum am reuşit să vă scriu, aceasta poate şi din cauza 
faptului că nu am avut posibilitatea să o fac, cât şi pentru că nu îmi ajunsese iar 
nivelul amărăciunii să dea peste cap. 

Vă scrie un marinar pensionar care nu poate sta la o parte când vede atâta 
răutate şi necaz ce s-a abătut asupra marinarului şi vieţii sale. 

Marina noastră comercială, care se ridicase la un bun nivel profesional şi 
tehnic, având oameni care ţineau la tradiţiile formate, acum a ajuns un fel de oaie 
neagră a Constanţei. De ce? Pentru că tov. Stoian?, primul-secretar al judeţului 


1. L.M. no. 11, March 27, 1983. 

2, Ion Stoian (n. 1927), membru de partid din 1945, membru supleant al CC al PCR 
(1965-1969), membru al CC al PCR (1979-1989), membru supleant al CPEx 
(1979-1989), secretar al CC al PCR (1984-1989). Amabasador în Republica Populară 
Socialistă Albania (1971-1978), adjunct al şefului Secţiei Organizatorice a CC al 

Constanţa, a preluat frânele de la Vasile Vâlcul, cel mai înverşunat duşman al 
marinei şi marinarilor, aşa că au ajuns ca în câţiva ani să ajungem cu flota la un 
colos, pentru România, dar cu cea mai veche şi înapoiată tehnică. Mai ales şi 
datorită indicaţiilor preţioase ale celui mai iubit dintre fiii noştri, cel dintâi 
marinar, marele nostru cârmaci, a se citi „cârpaci”, am ajuns cu flota pe butuci, 
în stare vecină cu dezastrul. 

Bineînţeles că nu vă spun o noutate, situaţia fiind aceeaşi şi în toată ţara, 
fenomenul fiind devenit general. 

În legătură cu flota se fac tot felul de planuri, promisiuni gârlă, dar până la 
urmă nu se alege decât praful de pe tobă. 

De mai mulţi ani de zile ne chinuim pentru a ni se mări indemnizaţia de hrană 
pentru marinari şi indemnizaţia de străinătate. Indemnizaţia de hrană pentru 
străinătate este stabilită astfel : pentru comandant 2 dolari/zi, ofiţerii fără alegere 
1,55 dolari, marinarii, timonierii, motoriştii, ajutorii mecanici 1,20 dolari, 
ospătarii, marinarii stagiari, elevii stagiari 0,90 dolari. lar pentru hrană se dau 
primele 10 zile, 39 lei/zi/om, după care se dau 18 lei şi un dolar. Acum ştiind şi 
dvs. care este situaţia dolarului, care este situaţia reală a preţurilor pe pieţele 
lumii la alimente, veţi vedea că abia avem cu ce ne ţine zilele, să nu picăm peste 
fiarele cu care ne facem serviciul. Din cauza aceasta, mulţi se îmbolnăvesc de 
stomac şi alte complicaţii. Controalele medicale sunt doar o formalitate. Apropo, 
că mi-am adus aminte, îmi pare rău dacă n-aţi aflat că dr. Costel Galalae a 
decedat de câteva luni de zile la spitalul puşcăriei?. 

Dar la conducerea acestei întreprinderi care este NAVROM Constanţa a ajuns 
un inginer constructor naval care habar n-are să construiască nave ca lumea, dar 


PCR (1978-1979), prim-secretar al Comitetului Judeţean de Partid al judeţului Constanţa 
(1979-1983), adjunct al ministrului Comerţului Exterior (1983-1985), ministrul 
Afacerilor Externe (noiembrie-decembrie 1989). 

1. Vasile Vâlcu (1910-1999), membru de partid din 1929, al CC al PMR (1958-1960), 
membru al CC al PRM/PCR (1960-1979), membru supleant al Comitetului Executiv 
al CC al PCR (1965-1969), membru al Comitetului Executiv al CC al PCR (1969-1974), 
membru al CPEx (1974-1979), membru-preşedinte-vicepreşedinte al Comisiei Centrale 
de Revizie (1979-1989), Şef al Departamentului A din Direcţia Generală a Securităţii 
Statului (1952-1954), şef al Direcţiei 1 de Informaţii Externe din MAI (1954-1955). 
Prim-secretar al Comitetului Regional de Partid Dobrogea (1955-1965). Prim-secretar 
al Comitetului Judeţean de Partid al judeţului Constanţa în anul 1973. 

2. Doctorul Galalae a fost condamnat în 1982 la închisoare. După relele tratamente 
suferite în penitenciarul Poarta Albă, a decedat. 

încă să conducă o flotă de nave, care constituie chiar şi pentru un comandant de 
cursă lungă cu experienţă o problemă foarte grea. 

Ei bine, acest ing. Buzatu Constantin, învestit cu puteri discreţionare, taie şi 
spânzură. Ţipă şi urlă la comandanţi, şefi mecanici şi alţi ofiţeri ca un descreierat, 
asta în şedinţele de comandament, şedinţele de partid şi oriunde i se iveşte, fără 
alegere. Ar fi cum ar fi, dacă ar fi reuşit să realizeze ceva cu aceasta, dar dintre 
cele mai notabile rezultate se pot menţiona trimiterea pe lumea cealaltă a doi 
comandanţi de cursă lungă şi unei nave. 

Astfel, comandantul de cursă lungă Vasiliu Anghel lucra ca şi comandant instructor 
în NAVROM şi se ocupa de o serie de nave. Într-una din zile, nu ştiu precis ce s-a 
întâmplat la una din navele secţiei sale şi a fost chemat la dl Buzatu, unde acesta 
a strigat şi urlat la cdt Vasiliu, ameninţându-l în fel şi chip, făcându-l pe el vinovat 
de nu ştiu ce fapte mai mult sau mai puţin imaginare. Cdt Vasiliu Anghel a ascultat 
şi încuviinţat, după care a plecat şi a urcat în biroul său, s-a aşezat pe scaun şi acolo 
a rămas, a făcut infarct. De la birou l-au luat şi dus la spital unde, după puţină vreme, 
şi-a dat duhul. Cauza fiind presiunea şi amenințările făcute de dl Buzatu asupra sa. 
Nu s-a făcut prea mare vâlvă pe seama aceasta, dar oricum a transpirat, şi este 
păcat ca acel om să zacă sub pământ nevinovat din cauza acestui satrap. 

Altul a fost cazul comandantului de cursă lungă Calman Theodor, care 
răspundea şi el de câteva nave. Într-o noapte, fiind două nave alăturate, una 
având motoarele ce pun generatoarele electrice în funcţiune defecte, se alimenta 
cu energie electrică de la nava alăturată. La nava care-i alimenta a luat foc tabloul 
de distribuţie electrică, probabil din cauza suprasolicitării ori din alte motive, 
cauzele nefiind de tot elucidate, Odată cu incendiul s-a declanşat alarma. Ofiţerul 
care a declanşat bioxidul de carbon pentru stingerea incendiului nu a ştiut că în 
compartimentul maşinii se mai afla încă un motorist, de 23 de ani, la prima lui 
zi de ambarcare, şi îl omoară pe acela acolo. Comandantul Calman Theodor a 
fost învinuit de producerea incendiului şi altele, ameninţat cu multe şi criticat. 
Cdt Calman Theodor pleacă şi, ajuns acasă, moare de comoţie cerebrală. 

Am scris aceste rânduri în speranţa că vă veţi face ecoul celor auzite şi veţi 
transmite pe postul dvs. de radio acestea pentru a se şti cu cine avem de-a face. 
De altfel, şi prin port, şi prin oraş, ţi-e frică să vorbeşti, de teamă că nu ştii cine 
te ascultă şi apoi te ascunde de nu te mai găseşte nimeni nici pe lumea asta, nici 
pe cealaltă. Că peste tot e plin de poliţie. 

Spun despre noi că suntem bişniţari. Dar realii bişniţari sunt ei, că, de 
exemplu, echipajul unei nave cumpărase cu banii lui un videomagnetofon pe 
care-l foloseau pe navă. Au venit unii, poliţişti şi cu vameşi, şi l-au confiscat, că 

nu au voie aşa ceva. Odată luat, l-au şi pus în funcţiune la sediul lor şi se 
pregăteau să-l facă dispărut. Dar echipajul nu s-a lăsat şi i-au dat în judecată şi 
tribunalul le-a făcut dreptate şi aparatul a revenit la bord, la proprietarii lui. Deci 
care trebuie să apere legea şi legalitatea o încalcă în modul cel mai grosolan. 

Dacă cumva mergi pe stradă şi ai, să zicem, o soţie mai frumoasă şi trece un 
străin pe lângă tine, că sunt destui arabi şi greci, şi îi adresează cuvinte urâte, nu 
poţi să-i ceri socoteală, că marinarul străin te poate bate să te omoare, iar 
miliţianul poate sta la câţiva paşi, cu spatele la tine, după care tot pe tine te ia la 
miliţie şi-ţi mai trage şi o amendă, iar străinului nu-i face nimic, pentru că de la 
el ia ciubucul, bani şi ţigări şi alte obiecte. 

Au introdus un sistem de apreciere model Dimitriu Claudian, în care te 
apreciază prin calculator şi cei care nu corespund la baremuri sunt daţi în alte 
munci, la uscat ori la Canal, iar acolo când se duc sunt luaţi în evidenţă şi apoi 
li se dă o foaie de hârtie şi li se cere să facă o cerere de concediu fără plată şi să 
se ducă acasă, când vor avea nevoie de el va fi chemat. Uite aşa asigură statul 
socialist dreptul la muncă al cetăţenilor săi, dreptul la viaţă. 

Pe primele pagini ale ziarelor, revistelor şi tuturor publicaţiilor din ţară, la 
noi apare în permanenţă cel mai iubit fiu al poporului, cel mai devotat, cel mai... 
şi aşa mai departe. Pe prima pagină a ziarului Sportul, de asemeni poza lui, unul 
zice într-o zi: „Uite, ăsta e cel mai mare sportiv al anului”. „Dar ce a făcut în 
mod deosebit ?”, întreabă altul. „Ne-a învăţat să facem sport, să sărim peste 
mese (nemâncaţi), pe frig şi pe întuneric, cântând «Mulţumim din inimă partidului 
şi marelui său cârpaci.»” 

Şi fiindcă fusese vorba de cântec, mi-am adus aminte că i se tot cântă mereu, 
în toate emisiunile, fiind mai ceva decât toţi voievozii noştri în frunte cu Mihai 
Viteazul, Ştefan cel Mare şi alţii, dar mă gândeam la cântecul zis cu aşa patos de 
răposata Maria Tănase, care se termina aşa : „Că întruna i-am cântat/ De cu zori 
până-nserat/ Până când s-o spânzurat” şi mă întreb, ăsta nu se mai spânzură 
odată, el şi tot neamul lui, în frunte cu dna inginer, doctor, academician [...] de 
li s-ar duce învârtindu-se ca ciocârlanul să nu li se mai vadă sau audă de urmă. 

Dle director, sper, repet, ca să vă documentaţi cât de cât pentru un material 
în ceea ce priveşte marina comercială şi să-l daţi în emisie. 

Cât despre mine, sunt „un marinar pensionar” şi nu altceva, ştiţi prea bine că 
mă feresc să mă dau de gol cu ceva, că ar putea să mă dibuiască şi apoi n-aş vrea 
să fiţi în pielea mea. Oricum, dvs. ştiţi mai bine cum trebuie ca să nu daţi în 
vileag, mai ales de unde a fost expediată scrisoarea. 


1. Pasaj necitit la postul de radio. 

Emisiunile dvs. sunt ascultate cu multă plăcere, mai ales cele care intră în 
timpul emisiunii „Actualitatea românească”. 

Dorindu-vă tuturor numai bine, sănătate şi putere de muncă, să ne ajutaţi 
măcar pe calea undelor, vă mulţumesc pentru atenţie şi vă transmit un sincer 
salut marinăresc. 


PS. Am pomenit că şi o navă s-a pierdut din dispoziţia dlui ing. Buzatu. Este vorba 
de tancul de 150.000 tdw Unirea, pe care l-a trimis forţat în voiaj cu defecţiuni 
la bord care-i periclitau existenţa, fără reparaţii şi, după câteva ore, la bordul 
navei a avut loc o explozie şi apoi alta şi astfel de a fost pierdută nava Unirea... 


Scrisoare despre 12 candidați la emigrație, primăvara 1983, 
difuzată la 10 aprilie 1983' 


Domnule Vlad Georgescu, 


Dorim să vă aducem la cunoştinţă amănunte foarte importante privitoare la 
grupul celor 12 persoane arestate în perioada 30 aprilie-8 iunie 1982, în legătură 
cu apelul întocmit în luna martie 1982 în cadrul Ambasadei Statelor Unite ale 
Americii la Bucureşti şi adresat Congresului acestei ţări. 

Deci, în luna martie 1982, la Ambasada SUA din Bucureşti s-a lansat un apel 
către Congresul SUA. În apel se cerea congresmenilor de a reanaliza acordarea 
clauzei naţiunii celei mai favorizate României, clauză prevăzută de legea comerţului 
a SUA şi care stă la baza acordului comercial româno-american. 

Această lege, după cum ştiţi, în secţiunea 402 opreşte acordarea clauzei unei ţări 
care pune piedici în calea liberei emigrări. Acest apel reprezenta o primă etapă prin 
care se încerca a se aduce la cunoştinţa opiniei publice mondiale modul defectuos în 
care autorităţile române înţeleg să-şi respecte angajamentele luate pe plan inter- 
naţional în privinţa drepturilor omului - cu referire specială la dreptul la emigrare. 

În apel se menţionau şi Pactele drepturilor omului acceptate de RS România 
prin Decretul 212/74 şi Actul final de la Helsinki. La apel s-a anexat o listă cu 
adrese şi semnături, 


|. L.M. no. 13, April 10, 1983. 

Pe listă au fost adunate numai în trei ore circa 300 de semnături ale unor 
persoane dornice să emigreze şi cărora statul român le făcea greutăţi în calea 
realizării dreptului lor garantat de Pactele ONU şi de Actul final de la Helsinki. 

Funcţionarii Amabasadei SUA au oprit adunarea de alte semnături, impresionați 
fiind de numărul mare de oameni ce se strânseseră în curtea consulatului. Pentru 
a-i face pe oameni să se împrăştie, li s-a spus că apelul va fi transmis Congresului 
prin poşta română, ştiut fiind că aşa ceva nu poate scăpa de filtrul Securităţii 
române. Prin poşta română au fost expediate doar trei xerocopii, de către Manolache 
Florian, Constantin Lucian şi Proca Mircea. Originalul a rămas la Consulatul 
SUA din Bucureşti. Securitatea română a descoperit doar xerocopiile pe care le-a 
putut opri cu excepţia, se pare, a uneia, aceea expediată de Manolache Florian, 
deoarece s-a întors cartea poştală cu confirmarea de primire — ştampilele Congresului 
SUA. 

Cercetările făcute de către Securitatea română, pe baza copiilor ce le sustrăsese 
din poştă, violând astfel convenţia internaţională a poştelor şi telecomunicaţiilor 
de la Geneva, nu au dus la aflarea autorilor apelului. 

Intrigată de acest insucces, Securitatea a trecut la presiuni asupra celor ce 
erau bănuiţi că ar fi putut realiza acţiunea. Pe data de 12 aprilie 1982, colonelul 
Marcu, asistat de colonelul Dobre şi de alţi ofiţeri ai Securităţii române, au 
anchetat timp de o zi întreagă pe Constantin Lucian, Proca Mircea şi Naum 
Lucian în legătură cu apelul către Congresul SUA, precum şi despre acţiuni ce 
urmau a mai avea loc. Nici de această dată nu au putut stabili nimic concret care 
să poată duce la judecarea sus-numiţilor. Cu această ocazie i-au avertizat să nu 
mai acţioneze în grup. 

Dorind totuşi să stopeze acţiunile noastre, au început urmărirea unora din cei 
12 care ulterior au fost arestaţi în mod abuziv, cu încălcarea flagrantă a Codului 
Penal al RSR. Arestarea a 10 dintre ei - Andreescu Mihail, Constantin lon, Condruţ 
Dragoş, Manolache Florian, Moroşan Gabriel, Marin Aurel, Lepădatu Gabriel, 
Naum Lucian, Panait Romeo şi Proca Mircea - a survenit în dimineaţa zilei de 
30 aprilie 1982. Aceştia au fost invitaţi la Inspectoratul Miliției Capitalei sub 
pretext că ar fi necesare lămuriri în legătură cu cererile lor de plecare definitivă, 

Odată aduşi la sediul IMM Bucureşti!, au fost acuzaţi de „asociere în vederea 
comiterii de infracţiuni”, art. 323 Cod penal, fără însă a se preciza infracţiunea. 
Anchetatorul lor, maiorul Păduraru, a făcut presiuni asupra lor ca să recunoască 
o presupusă acţiune prin care urma ca cei 12 să oprească în după-amiaza zilei de 


1, Inspectoratul Miliției Municipiului Bucureşti. 

30 aprilie coloana prezidenţială pentru a-i înmâna un protest. Prin această acţiune 
urma Ca cei 12 să tulbure grav ordinea şi liniştea publică. Articolul 321 din Codul 
Penal actualmente în vigoare în RSR arată clar că tulburarea liniştii şi ordinii 
publice trebuie înfăptuită pentru ca persoanele respective să poată fi pedepsite. 
Articolul nu pedepseşte nici măcar tentativa, nicidecum nu se acceptă o presupusă 
intenţie. Deci abuzul este evident, mai ales că, din cei 12, Constantin Lucian şi 
Petrescu Victor nu erau în Bucureşti în momentul arestării. Constantin Lucian 
era plecat pe teren în interes de serviciu, fiind geolog, iar Petrescu Victor de 
asemenea lipsea din Bucureşti pentru un interes personal. Constantin Lucian a 
fost arestat pe 3 mai 1982, iar Petrescu Victor pe 8 iunie 1982, sub acelaşi 
pretext. Înscenarea şi abuzul se văd în mod clar şi din biletele de eliberare din 
penitenciar a celor doi, căci acestea menţionează ca dată a arestării 30 aprilie 
1982, şi nu data reală. Adevărul este că Securitatea a considerat acest moment ca 
prielnic acţiunii sale. 

Procesul s-a desfăşurat într-un strict secret, într-o zi în care judecătoriile sunt 
închise, pe data de 3 iulie 1982, la Judecătoria sector 6 - complet de judecată condus 
de judecătoarea Caramihai. Printre altele fie spus, şi în ziua de astăzi judecătoarea 
Caramihai, care este şi vicepreşedintă a Judecătoriei sectorului 6, face alergie 
când aude de Dosarul 5300/1982, dosar de altfel secret, la fel ca şi sentinţa 472. 

Cei 12 au fost aduşi în lanţuri grele, Securitatea îngrijindu-se ca printre 
eventualii curioşi ce se găseau în preajma Judecătoriei să împrăştie zvonul că 
aceştia sunt implicaţi într-un viol odios. De fapt, Securitatea era cea care violase 
libertatea celor 12 şi ducea la înfometarea şi persecutarea familiilor acestora. 

Rechizitoriul nu numai că nu a fost dat inculpaţilor, dar a devenit ultrasecret 
deoarece făcea referire la Apelul către Congresul SUA şi clauza naţiunii celei 
mai favorizate. 

Sentința 472 a fost trimisă celor 12 la penitenciarul Rahova în aşa fel alcătuită, 
încât lipseau însăşi motivele condamnării. Dosarul de urmărire şi cercetare 
penală 5300 a fost şi este ţinut secret, acesta conţinând şi o xerocopie de pe 
apelul către Congresul SUA ca piesă de bază în sprijinul acuzării, însă despre 
care s-a evitat să se vorbească, implicând serioase complicaţii în relaţiile regimului 
de la Bucureşti cu alte ţări şi în special SUA. 

În timpul procesului, toţi cei 12 au avut o atitudine demnă, arătând că se 
consideră prizonieri de conştiinţă şi respingând acuzaţiile fanteziste ce li s-au 
adus, acuzaţii care erau chiar în flagrantă contradicţie cu legile RSR. 

Detenţia grupului celor 12 a fost efectuată pe cea mai dură secţie din peniten- 

* ciarul Rahova-Bucureşti, secţia specială sau, aşa cum este cunoscută de fapt, 

secţia SS5 - condusă de Securitate. În timpul detenţiei, mai toţi membrii grupului 
au fost bătuţi cu bastonul de cauciuc, iar unul dintre ei, Constantin Lucian, a fost 
închis cinci zile în camera de tortură denumită de Securitate „camera de izolare”. 
În această secţie, deţinuţilor li se refuză cele mai elementare drepturi. Atunci 
când primeau cărţi poştale pentru a le trimite familiilor, acestea dispăreau fără a 
mai ajunge la destinaţie. 

Secţia este profilată pe chinuirea psihică a deţinuţilor. În acest scop, printre 
deţinuţii politici, dar nerecunoscuţi ca atare de către regimul de la Bucureşti, 
sunt amestecați deţinuţi de drept comun gata oricând, pentru avantaje minime, să 
producă neplăceri celor în cauză. Aceştia au parţial rolul torţionarilor din 
perioada neagră imediat după acapararea puterii de către comunişti în România. 

Prin decretul de grațiere din 29.11.1982, 11 dintre cei 12 au fost eliberaţi. În 
penitenciarul Rahova a mai rămas doar Constantin Ion, reţinut în mod abuziv sub 
pretextul că ar avea antecedente penale. De fapt, este vorba de o condamnarea cu 
suspendare de doi ani, condamnare survenită în urma unei alte înscenări. Se 
impune eliberarea grabnică din penitenciar şi a lui Constantin lon. 

Toţi cei 12 doresc să părăsească ca emigranţi şi de urgenţă RSR. Să reamintim 


a A 


în încheiere numele lor, deoarece ei sunt printre puținii care, în România, au 
îndrăznit, în ciuda terorii dezlănţuite de Securitate, să arate opiniei publice 
mondiale modul în care autoritățile de la Bucureşti înţeleg să-şi respecte angaja- 
mentele internaţionale. Aceştia sunt ; Andreescu Mihail, Constantin Ion, Constantin 
Lucian, Condruţ Dragoş, Lepădatu Gabriel, Manolache Florian, Moroşanu 


Gabriel, Marin Aurel, Naum Lucian, Panait Romeo, Petrescu Victor, Proca Mircea. 


„Un grup de muncitori români din Libia”, [primăvara] 1983, 
difuzată la 17 aprilie 1983! 


Către preşedintele RSR, Nicolae Ceauşescu, 


Vă scriem în numele tuturor românilor care-şi desfăşoară activitatea şi lucrează 
în Libia în domeniul construcţiilor de drumuri şi poduri, în cadrul Grupului de 
şantiere şi lucrări în străinătate (GSLS) Bucureşti. 


1. L.M. no. 14, April 17, 1983. 

Domnule preşedinte Nicolae Ceauşescu, această întreprindere amintită mai 
sus, adică GSLS Bucureşti, pur şi simplu îşi bate joc de noi, cei trimişi să lucrăm 
în Libia pe baza unui contract încheiat şi, mai pe deasupra, nici nu ne plăteşte 
pentru munca pe care o facem noi aici ; şi anume, în cursul anului 1982, din luna 
ianuarie şi până pe 26.XII.1982, programul de lucru a fost 10 ore pe zi. Conform 
contractului pe primul trimestru al anului 1982, am fost plătiţi numai aici cu 
6 dinari libieni pe fiecare lună, în total 18 dinari, dar de la 1 ianuarie 1982 până 
la data de 26.X1.1982, programul a fost de 10 ore şi atât aici, noi, cât şi în ţară, 
familiile noastre nu au primit contravaloarea celor două ore lucrate de noi în 
fiecare zi peste program. 

De asemeni, domnule preşedinte, vă mai informăm noi, cei de aici din Libia, 
dar probabil dvs. ştiţi foarte bine că, din data de 1.09.1982, noi nu am primit 
diurna necesară cheltuielilor noastre de aici, ci ni s-a dat, bineînţeles pe baza 
unei cereri, care apoi a trebuit aprobată, o sumă de 15 dinari, motivând că mai 
mulţi nu se pot da, deoarece şantierul nu are bani cu ce să ne plătească. 

Domnule preşedinte Nicolae Ceauşescu, daţi dispoziţii acestei întreprinderi 
neserioase să nu-şi bată joc de noi, să aibă în vedere, în primul rând şi în primul 
rând, OMUL, drepturile elementare ale fiecărui om ; după terminarea fiecărei 
luni de zile de muncă automat să fim şi retribuiti. 

Dvs, ştiţi, domnule preşedinte Nicolae Ceauşescu, că cei care rămân datori şi 
nu-şi achită datoriile la timp plătesc şi dobânzi foarte mari, or, în cazul nostru, 
noi nu primim nicio dobândă în urma marilor datorii care le are compania 
Contranimex faţă de noi. Ba mai ştiţi, domnule Ceauşescu, că ni s-a spus de la 
şantier că nici bani cu ce să ne cumpere de mâncare la cantină nu sunt, deoarece 
s-au terminat şi banii care erau ca fond de rulment, dar noi vrem să vă spunem 
acum Care-i situaţia cu banii muncitorilor. 

Înaintea actualului şef contabil, care se numeşte Tudor, a fost un altul care se 
îndeletnicea cu furatul banilor de la cantină; prin plecarea lui în ţară a rămas 
contabilul-şef Tudor, care împreună cu gestionarii au delapidat cantina şantierului 
de 3.000 de dinari; cei doi gestionari şi-au chemat soțiile aici în vizită, le-au 
cumpărat bijuterii de aur, s-au distrat şi noi munctorii plătim. 

Vă rog, domnule Ceauşescu, să daţi dispoziţii celor de drept să vină la faţa 
locului, să facă cercetări şi să recupereze această valută a noastră, a tuturor, să 
nu intre în buzunarul altora care nu au muncit. 

Avem foarte multe de spus în această scrisoare care v-o adresăm, dar ţinem 
neapărat să vă facem cunoscute şi situaţia în care trăim şi muncim şi, mai ales, 
unde locuim noi. Locuim în nişte barăci din lemn într-o mizerie de nedescris, 

câte 4-5-6 sau mai mulţi într-o cameră, fiecare baracă a fost prevăzută cu o 
bucătărie sau două mai mici care, la rândul lor, trebuiau dotate cu cele necesare, 
adică cu câte un aragaz şi butelii, dar aceste bucătării sunt ocupate de muncitori, 
în timp ce fiecare şef sau şefuleţ din cadrul şantierelor are la instalare aragaz şi 
butelii la dispoziţie, iar noi muncitorii suntem la număr, în medie pe fiecare lot, 
cam 300-400 şi există o singură butelie destinată nouă şi un reşou aragaz cu două 
ochiuri. 

Domnule Nicolae Ceauşescu, de ce să fim noi aşa pedepsiţi să facem coadă 
la această bucătărie, deoarece mâncarea care ni se serveşte la cantină nici câinii 
care trăiesc prin tabăra noastră nu ar mânca-o, şi aceasta pentru că nu-i gătită de 
bucătari specializaţi, ci de aşa-zişii bucătari care au venit în Libia ca zidari, 
sudori, electricieni, şoferi şi tot felul de meserii, dar lor le convine, că fiecare 
ştie să facă un grătar şi mai pe deasupra este şi schimb de noapte la bucătărie, dar 
nu la făcut mâncare, ci la fabricarea rachiului şi un litru costă între 5 şi 10 dinari 
şi e convenabil pentru ei. De acolo mai beau şi şefii cei mai însetaţi de ceva tărie 
şi tabăra merge înainte, iar noi plătim continuu, lunar, între 18 şi 21 de dinari. 

Domnule preşedinte, nu vă mai spunem pe toate, ar fi nevoie de încă atâtea 
coli de hârtie, dar dorim ca cele arătate de noi să nu rămână nerezolvate, iar noi 
vă mulţumim. Mulţumim respectuos harnicului şi neobositului colectiv de redactori 
şi colaboratori ai postului de radio Europa Liberă pentru citirea scrisorii. 


„Un grup de artişti”, [primăvara] 1983, difuzată la 17 aprilie 1983! 


Stimate domnule director, 


Suntem un grup de artişti de circ din România, angajaţi ai Circului de Stat din 
Bucureşti. Ne adresăm dvs. cu speranţa că cele ce vom relata vor fi în sfârşit 
auzite de autorităţile competente, care de altfel cunosc o bună parte din fapte, dar 
care din motive necunoscute întârzie să facă lumină şi dincolo de luminile 
strălucitoare ale arenei, în culisele circului. Adică acolo unde se petrec nu puţine 
fapte care sunt nu numai departe de etica şi echitatea comunistă, dar sunt departe 
de orice etică. 


1. L.M. no. 14, April 17, 1983. 

Ori de câte ori avem posibilitatea să participăm la spectacole de circ în 
străinătate, dar mai ales în ţările vestice, avem nevoie de aprobarea directorului 
circului, A. Iosefini, Care, e adevărat, ne-o dă, dar nu mai înainte de a ne arăta 
„înţelegători” cu el. „Înţelegere” care poate merge până la 15% din ceea ce ne 
mai rămâne după ce ARIA şi-a oprit comisionul cuvenit. 

Sunt cazuri când A. losefini nu cere bani. Ne cere să-i aducem din străinătate 
tot felul de lucruri şi obiecte care nu se găsesc în România, dar care în străinătate 
costă destul de scump şi asta ne afectează destul de serios veniturile noastre, care 
şi aşa nu sunt din cale-afară de mari. În cazurile în care nu vrea nici valută, nici 
cine ştie ce aparatură tehnică, atunci cu toată modestia se mulţumeşte cu obiecte 
mărunţele, de preferinţă de aur de cea mai bună calitate, sau chiar pietre 
preţioase. Atunci când nu e vorba de artişti care călătoresc în ţările vestice, ci 
numai de oameni care vor să devină artişti de circ, A. losefini se mulţumeşte şi 
cu lei. Nu cu lei de circ, ci cu lei care se pot depune pe carnetul de CEC şi se 
pot face tot felul de cumpărături în România. Însă vrea mulţi, dacă tot sunt 
autohtoni. De exemplu, 10.000 de lei pentru angajarea unui pitic într-un spectacol. 
Nu ştim cât ia pentru o persoană de înălţime normală, probabil mai mult. 

Poate că cei în drept l-ar putea determina pe A. losefini să nu ne mai 
dijmuiască veniturile. Nu din cauza codului eticii şi echităţii comuniste, ci pentru 
Că, după toate aparențele, are o situaţie materială mai mult decât înfloritoare. La 
Poiana Braşov ocupă vila Şerbănică, la Bucureşti, pe strada Câmpia Turzii, are 
o altă vilă. Toate astea şi altele de acest fel le-a făcut din leafa lui de director de 
circ şi din modestele venituri pe care i le aduc barăcile de tir din mai multe 
bâlciuri din ţară, A. Iosefini fiind proprietarul lor, e drept, prin interpuşi. 

Nu e mai puţin adevărat că, de altfel, toate aceste lucruri se cam cunosc. În 
1982 s-a deschis o anchetă în toată regula, dar care la intervenţii de sus a fost 
stopată. Pentru că A. losefini e nu numai tare în scamatorii, ci şi în relaţii 
sus-puse, Din care nu face, de altfel, niciun secret. De altfel, cu orice prilej, nu 
uită să anunţe în gura mare că are uşi deschise la Constantin Dăscălescu sau la 
Ion Coman!, că e în relaţii de vizită cu tovarăşul Hegheduş de la Comitetul 


1. Ion Coman (n, 1926), membru de partid din 1945, membru al CC al PCR (1965- 
-1989), membru al CPEx (1979-1989), membru al Secretariatului CC al PCR (1980- 
-1989), Şef al Secţiei UTM a Direcţiei Superioare Politice a Armatei (1951-1954), şef 
al Direcţiei Organizatorice şi Locţiitor al şefului Direcţiei Superioare Politice a 
Armatei (1962-1963), şef al Marelui Stat-Major al Armatei Române (1974-1976), 
ministru al Apărării Naţionale (1976-1980). 

pentru Cultură şi Educaţie Socialistă!, drept care ne-a atras atenţia că lui nu-i 
poate nimeni face nimic, pentru că asupra lui veghează partidul. Partidul şi 
relaţiile pe care le are. Pentru că mai are şi alte relaţii. De pildă, cu Adrian 
Păunescu. Cenaclul Flacăra se produce la circ, cu aprobarea lui A. Iosefini, iar 
la rândul său scamatorul se produce cu proză la Flacăra. 

V-am scris toate acestea cu speranţa că scamatoriile cam ilegale ale directorului 
A. losefini vor înceta odată cu şperţuiala, mituirea şi alte practici care lui îi 
produc numai bucurii şi nouă numai necazuri şi goluri în buzunare. Sperăm de 
asemeni că ne veţi înţelege de ce nu ne putem semna cu numele noastre întregi 
această scrisoare. Noi putem să facem tot felul de numere periculoase şi să ne 
riscăm viaţa în arenă, în România însă a spune adevărul şi a demasca nedreptatea 
e încă şi mai periculos. 

Cu stimă, un grup de artişti de circ din România. 


Dan lonescu, [aprilie] 1983, difuzată la 1 mai 1983? 


Stimate domnule Vlad Georgescu, 


S-a vorbit de nenumărate ori de la acest microfon despre unul dintre cele mai 
îngrijorătoare aspecte ale „revoluţiei culturale” româneşti, şi anume despre 
dărâmarea sistematică a monumentelor istorice din ţara noastră, mai ales în urma 
desființării, în decembrie 1977, a Direcţiei Patrimoniului Cultural Naţional. 

Din nefericire, trebuie să mă ocup astăzi şi eu, în calitate de membru al 
Comisiunii Monumentelor Istorice din România (cu sediul la Paris), de aceeaşi 
problemă deosebit de gravă, care pune în primejdie documentele înseşi ale existenţei 
noastre naţionale, tocmai într-un moment în care se arborează la Bucureşti un 
naționalism de formă şi de paradă, depăşind uneori până şi limitele grotescului. 

În ciuda chemărilor la rațiune care s-au făcut auzite la postul dvs. de radio, 
în ciuda ecourilor tot mai frecvente din presa internaţională de specialitate, 
dărâmarea monumentelor istorice continuă nestânjenit în România, fie prin 


1. Ladislau Hegheduş a fost numit ca secretar de stat la Ministerul Culturii în 1977 şi, 
din 1978 până în 19809, a deţinut funcţia de vicepreşedinte al Consiliului Culturii şi 
Educaţiei Socialiste. 

2. L.M. no. 16, May 1, 1983. 

acțiuni directe ale statului, fie prin lăsarea cu bună știință în paragină a celor mai 
prețioase mărturii ale trecutului nostru. 

Se pare că acum a venit rândul, nici mai mult, nici mai puţin, decât mânăstirii 
Antim din Bucureşti, ctitoria cărturarului mitropolit Antim Ivireanul, georgian 
de origine, dar iubindu-şi ţara de adopţiune şi păstorind-o cu mai mare grijă 
decât o fac în ziua de astăzi ierarhii Bisericii Ortodoxe Române, al căror glas nu 
s-a ridicat încă în apărarea lăcaşurilor de cult aflate în primejdie. 

Mai precis, se pregăteşte un nou act de vandalism, pe care Comisiunea noastră 
îl prevăzuse încă de acum câţiva ani, şi anume dărâmarea incintei mânăstirii şi 
mascarea bisericii cu blocuri, după o tristă metodă brevetată de autorităţile 
române şi folosită deja la Biserica Doamnei din Bucureşti şi în multe alte cazuri. 

Dat fiind că mânăstirea Antim este unul dintre cele mai importante monumente 
de artă din Bucureşti şi că incinta ei datează de la întemeierea lăcaşului, adică din 
anul 1715, atragem atenţia încă o dată asupra monstruozităţii crimei culturale 
care se pune la cale, cu sânge rece, la Bucureşti. 

În cazul în care acest act de vandalism va avea totuşi loc, Comisiunea va publica 
o broşură în limba franceză, bogat ilustrată cu imagini în culori a mânăstirii, 
broşură care va fi distribuită tuturor organismelor occidentale care se ocupă de 
păstrarea valorilor culturale europene. Această publicaţie va aduce dovezi precise 
despre felul cum sunt tratate vestigiile trecutului istoric într-o ţară care a avut o 
vreme reputaţia înşelătoare a unei politici independente şi slujind interesele naţionale. 

Sperăm ca bunul-simţ să învingă în cele din urmă şi că plănuita mutilare a 
unuia dintre cele mai frumoase monumente din capitală să nu se producă. 

Vă mulţumesc încă o dată pentru difuzarea scrisorii şi vă urez spor la lucru. 


„Scutierui roşu”, Bucureşti, 2 aprilie 1983, difuzată la 8 mai 1983! 


Domnule director, 
Presa occidentală a remarcat, la timpul potrivit, schimbările survenite în 


conducerea de partid (cu două excepţii), cât şi în compoziţia guvernului. De 
fiecare dată, şi în mod cu totul justificat, acestea au fost puse pe seama instabilității 


1. L.M. no. 17, May 8, 1983. 

de caracter sau a capriciozităţii lui Ceauşescu, ceea ce, până la urmă, este acelaşi 
lucru. Cu toate acestea, cred, este cazul să se facă şi unele observaţii mai de 
amănunt. Îmi asum, cu sinceră modestie, acest rol. 

Desigur, instabilitatea unor funcţii, mai precis, a deţinătorilor lor, se explică 
prin temperamentul celui care hotărăşte ce şi cine să deţină un post sau altul. 
Temperament, am spus, dar gândindu-mă că de multe ori, poate de cele mai 
multe ori, temperamentul lui Ceauşescu este doar pârghia care îndeplineşte 
acţiunea, modificările fiindu-i sugerate în aşa fel încât el să aibă impresia că-i 
aparţin. Cea mai interesantă şi probantă schimbare în sensul afirmat este readucerea 
lui Manea Mănescu pe prima scenă politică a ţării şi partidului. Se ştie că 
Mănescu se făcuse remarcat cu ani în urmă prin insistenţele rudei sale, Miron 
Constantinescu! şi, mai apoi, prin aceea că-i revenise misiunea de a scrie, fără a 
semna, teza de doctorat în ştiinţele economice a lui Nicolae Ceauşescu. Discret 
şi foarte supus, asemuit de multe ori, în glumele frecvente de la noi, cu un câine 
de pază, ori cu acel câine montat la parbrizul autoturismelor unor mitocani şi 
care câine nu ştie decât să execute o mişcare a capului de sus în jos şi invers, 
Manea Mănescu este cel care, practic, a acceptat desfiinţarea guvernului ori a 
Consiliului de Miniştri, cum vreţi să-i ziceţi, şi mutarea lui din impunătoarea 
clădire din Piaţa Victoriei în câteva camere ale Comitetului Central al PCR. Caz 
unic în lagăr! 

El mai avea un talent: reuşea întotdeauna să prezinte două-trei variante de 
rezolvare a unor probleme, pregătind una care în mod sigur avea să fie acceptată 
de şef. Cea mai rea dintre toate. Era omul care presimţea. Aceasta putea deveni 
o calitate dacă Mănescu ar fi încercat să-l influenţeze în bine pe şeful său. Dar 
el nu a făcut-o. Ce a urmărit? O viaţă fără griji. Fără răspunderi (aşa credea, cel 
puţin, deoarece îi lipseşte, probabil, sentimentul istoriei). O viaţă care să-i 
permită o retragere oportună şi oportunistă. Ceea ce i-a reuşit. 

Iată însă că, după căderea în dizgrație a lui Burtică, de fapt intrat până în gât 
în afaceri dubioase şi valutare, din care a scăpat (deocamdată) prin dezvăluirea 


1. Miron Constantinescu (1917-1974), membru de partid din 1936, membru al CC al 
PCR/PMR/PCR (1945-1960; 1969-1974), membru al Biroului Politic (1945-1957), 
membru al Secretariatului CC al PCR (1952-1954; 1972-1974), membru supleant al 
Comitetului Executiv al CC al PCR (1970-1974), prim-vicepreşedinte al Consiliului 
de Miniştri (1955-1957), ministrul Învăţământului (1956-1957; 1969-1970), rector 
al Academiei de Ştiinţe Social-Politice „Ştefan Gheorghiu” (1970-1972), preşedinte 
al Academiei de Ştiinţe Sociale şi Politice (1972-1973), vicepreşedinte al Consiliului 
de Stat (1972-1974). 

achitării datoriilor lui Nicu Ceauşescu! contractate la ruletă, după trecerea în 
rezervă a lui Dumitru Popescu, niciunul din cei rămaşi în primul cerc nu a mai 
reuşit să satisfacă complexul maladiv de care suferă cuplul Ceauşescu : linguşirea. 
Adrian Păunescu o face de la distanţă şi într-un mod ciudat, care poate însemna 
propria sa publicitate şi contracandidatură la un post de prim rang, şi în al doilea 
rând tămâierea şefului suprem cu sinceritate, iar Eugen Florescu, în ciuda importanţei 
pe care i-o acordă Europa Liberă, rămâne un sclav de mâna a treia, dacă nu a şaptea. 

Manea Mănescu putea reprezenta o soluţie. Dar pentru care dintre problemele 
deschise ? Ceauşescu a urmărit tot timpul să demonstreze că între ramura tânără 
(pe care crede că o reprezintă) şi cea veche nu există disensiuni. A vrut să nu aibă 
seisme în partid. Constantin Pârvulescu i-a jucat o primă festă. Ştefan Voitec? 
i-a tras numai o spaimă. Ce era de făcut? Gheorghe Apostol, neutralizat ca 
ambasador. De fapt, satisfăcut în orgoliile sale şi mulţumit să fie departe de lupta 
politică, să mănânce bine, să nu participe la şedinţe şi să fie, în sfârşit, liber. 
Chivu Stoica? mort de-a binelea, indiferent cum: sinucis ori ucis. Oricum, 


1. Nicu Ceauşescu (1951-1996), fiul lui Nicolae şi al Elenei Ceauşescu, membru de 
partid din 1971, membru supleant al CC al PCR (1979-1982), membru al CC al PCR 
(1982-1989), membru supleant al CPEx (1984-1989). A fost prim-secretar al CC al UTC 
(1983-1987), ministru pentru Problemele Tineretului (1983-1987), prim-secretar al 
Comitetului Judeţean de Partid al judeţului Sibiu (1987-1989). În 1990 a fost arestat, 
acuzat iniţial pentru genocid, omor deosebit de grav şi subminarea economiei naţionale 
şi condamnat la cinci ani pentru nerespectarea regimului munițiilor şi armelor de foc. 

2. Ştefan Voitec (1900-1984), membru al Partidului Socialist (1918-1920), membru al 
Partidului Social Democrat (1927-1948), adept al colaborării dintre socialişti şi 
comunişti şi al unificării celor două partide, care a avut loc în 1948 prin crearea 
Partidului Muncitoresc Român. Membru al CC al PMR/PCR (1948-1984), membru 
în Biroul Politic al CC al PCR (1948-1952), membru supleant al Biroului Politic 
(1955-1965), membru al Comitetului Executiv al CC al PCR (1965-1974) şi membru 
al CPEx (1974-1984). Vicepreşedinte al Consiliului de Miniştri (1956-1961), vicepre- 
şedinte al Consiliului de Stat al RPR/RSR (1961-1984), preşedinte al Marii Adunări 
Naţionale (1961-1974). 

3. Chivu Stoica (1908-1975), membru de partid din 1931, membru CC al PCR/PMR/ 
PCR (1945-1975), membru al Biroului Politic al CC al PCR (1945-1948 ; 1952-1965), 
membru supleant al Biroului Politic al CC a! PMR (1948-1952), membru al Secretariatului 
CC al PCR (1961-1969), membru al Comitetului Executiv al CC al PCR (1965-1969), 
preşedinte al Comisiei Centrale de Revizie (1969-1974), preşedinte al Colegiului 
Central de Partid (1974-1975). Ministru în mai multe rânduri, preşedinte al Consiliului 
de Miniştri (1955-1961), preşedinte al Consiliului de Stat (1965-1967). S-a sinucis cu 
puşca de vânătoare după o criză provocată de o aventură extraconjugală. 

absent. Patilineţi, un dur şi un nemulţumit, dincolo de Bosfor. Iliescu?, băgat 
până-n gât la... apă, adică la Consiliul Naţional al Apelor. Maurer, decrepit. 
Bârlădeanu, sufocat în anonimat. Urmaşi ai lui Gheorghiu-Dej, inexistenţi. 

Şi totuşi, ceva nu era în ordine. Aceste nume amintite, cu excepţia celor care 
nu mai sunt, reprezintă, totuşi, motive de îngrijorare pentru Ceauşescu. El căuta 
o carte tare, pe care voia să o joace. De necrezut, a apelat, indirect, fireşte, la 
Alexandru Drăghici, sugerându-i să ceară reprimirea în partid. Fostul ministru 
de Interne şi membru al Biroului Politic, unul dintre cei care l-au ales după 
decesul lui Dej asigurându-i spatele prin trupele de Securitate, pare a fi totuşi un 
om demn. El a refuzat să facă această cerere la care avea dreptul. Împăcarea n-a 
fost posibilă. Mutare greşită. În schimb, un alt ostracizat, Virgil Trofin”, s-a 


1. Vasile Patilineţ (1923-1986), membru de partid din 1945, membru al CC al PRM/PCR 
(1955-1980), membru în Secretariatul CC al PCR (1965-1974), membru supleant al 
Comitetului Executiv al CC al PCR (1969-1974), membru supleant al CPEx (1974- 
-1979). Ministrul Economiei Forestiere şi Materialelor de Construcţie (1972-1977), 
ministrul Minelor, Petrolului şi Geologiei (1977-1979), ambasador în Turcia (1980- 
-1986). Ca secretar al CC al PCR însărcinat cu „organele speciale” a fost membru, 
în 1967-1968, în Comisia de reabilitare a lui Lucrețiu Pătrăşcanu şi a altor militanţi 
comunişti, comisie condusă de Gheorghe Stoica. 

2. Ion Iliescu (n. 1930), membru al UTC din august 1944, membru de partid din 1953, 
membru supleant al CC al PCR (1965-1969), membru al CC al PCR (1969-1984), 
membru supleant al Comitetului Executiv al CC al PCR (1969-1974) şi al CPEx 
(1974-1979). Membru al CC al UTM din 1949, secretar al Comitetului Unional al 
Studenţilor şi Aspiranţilor Români aflaţi la Studii în URSS din 1950, membru în 
Biroul CC al UTM (1954-1960), prim-secretar al CC al UTC şi ministru pentru 
Problemele Tineretului (1967-1971). Prim-secretar al Comitetului Judeţean de Partid al 
judeţului Iaşi (1974-1979), preşedinte al Consiliului Naţional al Apelor (1979-1984), 
director al Editurii Tehnice (1984-1989). A devenit preşedintele Consiliului FSN şi al 
CPUN (22 decembrie-20 mai 1990), preşedinte al României (1990-1992; 1992- 
-1996 ; 2000-2004). 

3. Virgil Trofin (1926-1984), membru de partid din 1945, membru supleant al CC al 
PMR (1955-1960), membru al CC al PMR/PCR (1960-1984), secretar al CC al PCR 
(1965-1971), membru în Prezidiul Permanent al CC al PCR (1969-1974), membru al 
Comitetului Executiv (1969-1974), membru al CPEx (1974-1984). A fost prim-secretar 
al CC al UTM (1956-1964), viceprim-ministru al Guvernului şi ministru al Comerțului 
Interior (1972-1974), ministrul Industriei Forestiere şi al Materialelor de Construcții 
(1971-1978), viceprim-ministru al Guvernului şi ministrul Minelor, Petrolului şi 
Geologiei (1978-1981). A fost prim-secretar al Comitetului Județean de Partid al 
județului Braşov între 1974 şi 1977. Cade în dizgrație şi este exclus din CC al PCR 
în noiembrie 1981, ajungând director al IAS „Mircea Vodă” în județul Călăraşi. 

adresat Comitetului Central cerând să i se rezolve situaţia de partid tocmai la 
termenul statutar. Mutare greşită a fostului ministru al Minelor. Gestul său a fost 
interpretat, probabil, drept, mai mult decât se dorea şi a rămas fără răspuns. S-a 
zvonit că Trofin va deveni prim-secretar la judeţul Călăraşi. Ştirea nu s-a 
confirmat. Este însă foarte posibil ca varianta să fi fost montată pe tabla de şah 
de politicienii lui Ceauşescu, dar cu anumite condiţii neacceptate de Trofin. Una 
dintre acestea ar fi fost ca el să-şi facă o severă şi publică autocritică. Condiţia 
lui Trofin era ca partidul să recunoască, în cazul lui, că a greşit. Împăcarea a 
eşuat de ambele părţi. Ce mai rămânea de făcut? Şi pe cine să reabilitezi pentru 
a da satisfacţie opiniei publice, spre a „aerisi” o atmosferă politică sumbră, în 
ideea calmării vieţii interne de partid la nivelul cel mai înalt? 

Acestea au fost traseele care l-au readus pe Manea Mănescu în actualitate. 
Este o dramă pentru el. Nu mă îndoiesc ! La început a candidat în circumscripţia 
rămasă liberă prin moartea academicianului Gh. Mihoc!, preşedintele acestui 
for. S-a crezut atunci că, automat, va deveni el preşedinte. Dar postul respectiv 
este visat şi vizat de Elena Ceauşescu, astfel încât Manea Mănescu va trebui să 
„alunece” pe un alt culoar, spre a-l lăsa liber pe cel de la Academie. Manevrele 
de culise sunt în toi. Totuşi, Elena Ceauşescu nu îndrăzneşte. De ce? Poate 
pentru că soţul ei şi şeful statului se teme de un nou val de tăcută nemulţumire. 
El trebuie să ştie, la această oră, că soţia sa este nedorită, ba chiar antipatizată. 
I-a conferit, printre altele, şi conducerea sectorului cultural, pe lângă cel al 
cadrelor, şi rezultatele se văd: proletcultismul revine, teroarea ideologică, 
clişeele anilor '50 reînvie. Prea multă putere şi încă „la vedere” strică. Manea 
Mănescu este destinat menţinerii acestui echilibru între setea de putere încă 
nesatisfăcută a doamnei Ceauşescu şi iluzia atotputerniciei soţului ei, în contextul 
unei nemulțumiri generale, atât de ordin material, cât şi spiritual. El a redevenit 
ambasadorul celor două părţi aflate într-un aparent consens, purtătorul de cuvânt 
al preşedintelui către soţia sa şi al acesteia către preşedinte. 

O misiune mai dificilă nici că poate exista. Şi nici mai înjositoare. Singurul 
capabil s-o suporte a fost şi rămâne Manea Mănescu. 


1. Gheorghe Mihoc (1906-1981), membru de partid din 1945, membru al CC al PCR 
(1965-1969). A fost rectorul Universităţii din Bucureşti (1963-1968), director general 
al Institutului Central de Statistică (1948-1951) şi al Centrului de Statistică al Academiei 
RPR/RSR (1964-1975). Membru corespondent al Academiei RPR/RSR din 1955, 
membru titular din 1963 şi preşedinte între anii 1980 şi 1981. 

Mircea Lungu, Detroit, SUA, 24 martie 1983, difuzată la 15 mai 1983' 


Mult stimată tovarăşă Elena Ceauşescu 


Subsemnatul, Mircea Lungu, rezident al Statelor Unite la următoarea adresă 
[...], cu respect vă adresez prezentul memoriu. 

Sunt de origine etnică română, născut în comuna Galiciuica, jud. Dolj, la 
17 septembrie 1931, dintr-o familie de ţărani mijlocaşi. Educaţia am primit-o în 
România, absolvind Facultatea de Agronomie, în 1954, şi Facultatea de Limba şi 
Literatura Română, în 1969. Am lucrat 22 de ani pe teritoriul ţării, ca inginer 
agronom, şi 10, ca cercetător ştiinţific în domeniul ştiinţelor sociale ; în tot acest 
timp nu am avut niciun fel de pedeapsă, deoarece am înţeles să respect cu 
stricteţe disciplina în muncă şi legile ţării. 

Politică, în adevăratul sens al cuvântului, nu am făcut, dar am fost un 
simpatizant al principiilor eticii şi echităţii socialiste, motiv pentru care am cerut 
primirea în partid, în 1974, şi mi-a fost aprobată de către organizaţia de bază a 
Centrului de Ştiinţe Sociale din Craiova. 

Constatând însă că aceste principii sunt abuziv încălcate chiar de către 
persoane cu funcţii de conducere, am luat în studiu un caz bine documentat şi 
l-am adus la cunoştinţa forurilor superioare. Era vorba de un director de IAS 
care, având relaţii şi rude sus-puse până la Comitetul Executiv al partidului, care 
îl protejau, îşi permitea să prejudicieze, cu mari sume de bani, averea obştească 
fără a suferi rigorile legii. 

Despre acest caz s-a scris şi în Scânteia din 5 septembrie 1973, articolul 
„Oaia cu cinci picioare” [...]. Am remarcat faptul că prejudiciul adus averii 
statului a echivalat, în total, cu o frumoasă turmă de 693 de oi de rasă, din care 
însă aproape jumătate au dispărut fără urmă şi nimeni nu şi-a bătut capul să vadă 
unde şi cum au dispărut, iar fapta a fost încadrată cu foarte multă uşurinţă la 
simpla neglijenţă în serviciu, deşi nu s-a dovedit că bietele oi au pierit în vreun 
incendiu, inundație sau alte calamităţi naturale ori accidentale. 

Dacă s-ar fi anchetat mai temeinic şi dacă rechizitoriul procuraturii nu s-ar fi 
limitat doar la primul cerc al celor răspunzători: componenţii comisiei de 
achiziţionare (după cum se remarca în Scânteia), atunci s-ar fi descoperit că oile 
au fost vândute ilegal la export, alături de alte bunuri agricole, încasându-se 
valută ; din care, o parte s-a investit în aur, bijuterii, iar o altă parte s-a depus, 

poate, în băncile occidentale pentru ca domnii tovarăşi, din cel de-al doilea cerc 
al infractorilor, cu funcţii de conducere, să aibă, în caz de nevoie, un adăpost 
confortabil, căptuşit cu dolari, căci, vorba aceea: banii nu au miros. [...] 

Directorul IAS Goeşti, unde s-a săvârşit prejudiciul mai sus amintit, se 
numeşte Fota Remus şi este rudă prin alianţă cu doamna Lina Ciobanu!. Acesta, 
în disperare de cauză, după ce primul anchetator penal, procurorul Gheorghe 
Anghelescu, îl învinuise şi pe el, a venit la mine şi m-a ameninţat că, dacă nu mă 
potolesc cu reclamaţiile, voi fi distrus de această sus-pusă rudă a sa, iar el tot va 
scăpa de pedeapsa legii, fiindcă şi pe dânsa „o are la mână”. 

Am crezut că vrea să mă intimideze şi nu am dat importanţă acestei ameninţări, 
dar când am văzut că se adevereşte, la 28 februarie 1975, m-am prezentat, ca 
trimis al lui, la dna Lina Ciobanu, în audienţă, căci altfel nu m-ar fi primit, şi am 
relatat ceea ce îmi spusese, arătându-i totodată şi dovezile vinovăţiei sale. 
Văzându-le, doamna Lina Ciobanu l-a calificat „escroc” şi mi-a promis că va 
face să înceteze orice „lucrătură politică” împotriva mea. 

Dar nu şi-a respectat promisiunea şi, la câteva luni în urmă, am fost scos de 
pe postul de cercetător ştiinţific de la Centrul de Ştiinţe Sociale din Craiova, mi s-a 
interzis, în continuare, înscrierea la doctorat şi nu mi s-a confirmat primirea în partid. 

Am căutat de mai multe ori să reiau legătura cu domnia sa, dar nu am reuşit, 
şi atunci m-am plâns tovarăşului Nicolae Ceauşescu prin intermediul preşedintelui 
colegiului central de partid, tovarăşul Petre Lupu?. La 31 august 1978, s-a dispus 
să fiu repus în drepturi, adică: reintegrarea pe post, acordarea avizului politic 
pentru înscrierea la doctorat şi chiar primirea în partid, precum şi alte drepturi, 

Din păcate însă, nici chiar hotărârea preşedintelui ţării nu a fost respectată 
integral, căci numai reintegrarea pe post s-a fărtuit, iar când mi-am întocmit din 
nou dosarul pentru doctorat, am fost ameninţat cu bătaia, dacă mai insist, de 


1. Lina Ciobanu (n. 1929), membră de partid din 1947, membră supleantă a CC al PCR 
(1965-1969), membră a CC al PCR (1969-1989), membră a Comitetului Executiv al 
CC al PCR (1973-1974), membră a CPEx al PCR (1974-1989). A fost ministru al 
Industriei Uşoare (1975-1984; 1987), preşedinte al Consiliului Central al Uniunii 
Generale a Sindicatelor din România (1984-1987) şi viceprim-ministru al Guvernului 
(1987-1989). Propulsarea sa pe scena politică se datorează Elenei Ceauşescu. 

2, Petre (Pressman) Lupu (1920-1989), membru de partid din 1939, secretar al CC al 
UTC/UTM (1945-1950), adjunct al Secţiei Organizatorice a CC al PMR (1950-1952), 
al cărei şef era atunci Nicolae Ceauşescu, şef al Direcţiei Treburilor a CC al PMR 
(1952-1955), membru al CC al PMR/PCR (1955-1984), membru supleant al Comi- 
tetului Executiv (1965-1974), membru al CPEx (1974-1984). Din 1984, ambasâdor în 
Venezuela, Jamaica, Guyana, Portugalia etc. 

către secretarul judeţean cu probleme organizatorice, Mihai Burcheşin, fiind şi el 
implicat în afacerile de la IAS Goeşti, alături de şeful Inspectoratului de Miliție, 
C-tin Sprânceanu, astăzi amândoi înlăturați din funcţii. 

Şi, ca o încununare a abuzului de putere, am fost trimis în procuratura 
militară pentru pretinsă calomnie la adresa regimului şi s-a încercat chiar internarea 
mea la psihiatrie. 

Văzând că mafia este atât de periculoasă şi că toate căile de acces către 
preşedintele ţării mi-au fost blocate de ea, am fost nevoit să cer renunţarea la 
cetăţenie şi plecarea în exil, sperând că în felul acesta Ministerul de Interne va 
fi obligat să aducă acest caz la cunoştinţa tovarăşului Ceauşescu în vederea 
obţinerii unui decret al Consiliului de Stat care să aprobe renunţarea mea la 
cetăţenie, conform Legii nr. 24 din 17 decembrie 1971, a cetăţeniei române. Şi 
eram convins că nu se va putea da un astfel de decret pe motiv că nu s-a respectat 
hotărârea preşedintelui mai sus amintită, referitoare la înscrierea mea la doctorat, 
căci pe acest motiv îmi întemeiasem eu cererea de renunțare la cetăţenie. 

Întrucât mai credeam, pe atunci, că dna Lina Ciobanu ar putea fi indusă în 
eroare de alţii şi că n-ar fi direct implicată în astfel de abuzuri, i-am trimis o 
scrisoare pe adresa Ministerului Industriei Uşoare, la data de 27 septembrie 
1979, în care i-am făcut o descriere a situaţiei mele şi am rugat-o să-şi respecte 
promisiunea făcută cu patru ani în urmă, de a se înceta persecuțiile politice 
împotriva mea, pentru a nu mai fi nevoit să plec în exil. 

De data aceasta, mi-a trimis prin şefa de cabinet că va veni la Craiova să 
reglementeze situaţia, însă nici această promisiune nu a fost respectată, iar la 
numai câteva zile în urmă mi-a fost eliberat un paşaport fără cetăţenie, deşi nu 
exista şi nu există nici astăzi un Decret al Consiliului de Stat de luare a cetăţeniei 
mele. Cu acest paşaport ilegal eliberat am fost trimis în exil pe data de 28 mai 
1980, exil în care mă aflu şi astăzi, cu toate că am făcut mai multe cereri de 
repatriere întemeiate pe dreptul de reîntregire a familiei în patria de origine, căci 
toată familia mea se află în ţară, cât şi pe faptul că sunt legalmente cetăţean 
român, în mod abuziv scos afară din ţară. 

De curând mi s-a aprobat o scurtă vizită în familie, fiindcă mama mea este 
bătrână şi grav bolnavă de inimă, aproape pe patul de moarte, dar, după o 
scrisoare trimisă dnei Lina Ciobanu cu scopul de a testa care mai este atitudinea 
dânsei faţă de mine, scrisoare în care o rugam, din nou, să binevoiască a-şi 
respecta promisiunea făcută în februarie 1975 cu privire la încetarea persecuțiilor 
politice, am fost chemat la Direcţia de Vize şi Paşapoarte a Ministerului de 
Interne de către consilierul Georgescu şi mi s-a comunicat că viza nu mi-a mai 

fost prelungită în vederea obţinerii unei audienţe la preşedintele ţării pentru 
reglementarea situaţiei mele şi că, dimpotrivă, mi-a fost suspendată cu două zile 
înainte de expirare, trebuind, deci, să locuiesc în zona de tranzit a aerogării ' 
Otopeni până la plecarea avionului spre New York, adică de pe data de 14 până 
la 16 martie a.c. 

Am rugat să mi se îngăduie a merge la Craiova, să-mi iau rămas-bun de ia 
familie şi, în special, de la mama mea, care este reţinută la pat din cauza bolii, 
dar nici acest elementar drept umanitar nu mi s-a îngăduit, iar când am spus 
respectivului consilier că eu sunt convins că acest execrabil abuz de putere vine 
tot din partea dnei Lina Ciobanu, care profită inuman de prietenia cu domnia 
voastră, compromiţând regimul, acesta a lăsat ruşinat ochii în jos, neîndrăznind 
să facă vreo obiecţiune sau să justifice în vreun fel suspendarea vizei. 

Mult stimată tovarăşă Elena Ceauşescu, sunteţi şi dumneavoastră mamă de 
copii şi vă rog să vă transpuneţi în situaţia mamei mele, care nu a putut să 
trăiască alături de unicul ei copil în aceşti ani grei ai bătrâneţii şi nici cel puţin 
să-şi ia rămas-bun, deşi se află, după cum v-am spus, în ultimele ceasuri ale vieţii 
sale. [...] 

În ceea ce mă priveşte direct şi personal, vă rog să binevoiţi a dispune să mi 
se reanalizeze cazul, fără nicio părtinire, şi să mi se aprobe repatrierea cât de 
urgent posibil, pentru ca biata mea mamă să-şi poată lua rămas-bun de la unicul 
ei copil înainte de clipa nefiinţei. = 

Şi vă mai rog totodată, în calitate de preşedinte al Consiliului Ştiinţific 
Naţional, să binevoiţi a dispune să fiu repus în drepturile pe care însuşi preşedintele 
ţării şi soţul domniei voastre a hotărât că le merit la data de 31 august 1978, dar 
pe care nişte iresponsabili mi le-au încălcat, nesocotind nu numai demnitatea 
mea, Ci şi demnitatea unui şef de stat. 

Vă rog să mă scuzaţi de această cale, căci nu am folosit-o în scopuri publicitare, 
ci pentru că ştiu că celelalte căi, aşa-zis oficiale, îmi sunt blocate, după cum 
v-am arătat în această scrisoare. 

Cu deosebită stimă [...] 

„Un grup de emigranți români”, [mai] 1983, 
difuzată la 22 mai 1983' 


Domnule Vlad Georgescu, 


Dorim să facem cunoscute câteva consideraţiuni privitoare la decretul în 
legătură cu obligaţiile ce privesc persoanele care cer şi li se aprobă să se 
stabilească definitiv în străinătate. În preambulul decretului se face precizarea că 
restituirea unor sume este „în conformitate cu principiile eticii şi echităţii 
socialiste”. În articolul 2 se arată că restituirea cheltuielilor de şcolarizare trebuie 
făcută în valută, aceasta indiferent de anii lucraţi în RSR după terminarea studiilor 
şi indiferent de bunurile imobile şi mobile achiziţionate de stat la preţuri derizorii 
de la persoanele care emigrează. Pe de altă parte, cheltuielile efectuate de către 
stat cu şcolarizarea s-au efectuat în lei. 

Prevederile decretului sunt în contradicţie flagrantă cu pactele şi tratatele 
internaţionale la care România este parte semnatară. În legătură cu problemele 
menţionate mai sus, atât în Declaraţia Agerpress, din 6 martie 1983, cât şi în 
interviul dlui Ceauşescu pentru agenţia de presă vest-germană DPA?, la 29 martie 
1983, se arată că măsurile prevăzute în decret se referă la absolvenţii care nu se 
prezintă la locul de muncă repartizat, conform cu Decretul nr. 54 din 30 mai 
1975, pentru a-şi efectua stagiul prin care compensează statul român de cheltuielile 
făcute. Deci, după un anumit număr de ani, pe care dl Ceauşescu refuză să-i 
precizeze, cu toate că se ştie că prin contract nu se depăşesc cinci ani, un absolvent 
de învăţământ superior a restituit statului prin munca depusă toate cheltuielile. 
De asemenea, trimiterea absolvenţilor în locuri şi la locuri de muncă pe care de 
foarte multe ori aceştia nu şi le doresc creează un sistem de muncă impusă. 

În legătură cu cea de a doua problemă privind plata în valută, atât în Declaraţia 
Agerpress, cât şi în interviul menţionat nu se suflă nicio vorbă. De fapt, decretul 
intră în contradicţie şi cu art. 21 din Constituţia RSR, prin care se arată în mod 
explicit că învăţământul de toate gradele este gratuit în România. Nu se face 
nicio precizare, nu există niciun amendament la această prevedere constituţională. 
Se ştie că un ofiţer de Securitate sau de miliţie trebuie să lucreze nouă ani în 
aparatul MAI pentru a-şi plăti cheltuielile de şcolarizare. În cazul în care termenul 

de nouă ani nu poate fi respectat, ofiţerul în cauză trebuie să restituie statului 
3.000 de lei pentru fiecare an nelucrat în profesie. 

În consecinţă, un ofiţer de miliţie sau Securitate, care pe tot timpul şcolarizării 
a primit în mod gratuit casă, îmbrăcăminte şi o bursă substanţială, superioară 
celor acordate în învăţământul superior universitar sau politehnic, trebuie să 
restituie statului 27.000 de lei dacă nu lucrează deloc în profesie, ca taxe de 
şcolarizare. 

Atunci se poate foarte bine preciza că taxele în lei ce ar privi pe un absolvent 
ce nu şi-ar fi executat stagiul nu pot în niciun caz depăşi acest plafon, adică 
27.000 de lei. 

De ce ţine statul român secretă cifra în lei privitoare la cheltuielile de 
şcolarizare ce le-a avut un absolvent de învăţământ superior ? De unde socoteala 
cu plata în valută ? 

Trecând acum la consecinţele socioeconomice ale decretului, reținem următoarele : 

În cazul în care s-ar păstra cifra de cca 20.000 de persoane ce emigrează 
anual din România, cei ce ar trebui să plătească ar aduce taxe în valută de cca 
60 de milioane dolari, cu condiţia ca aceştia să plătească, fapt absolut nesigur. 
Ceea ce este sigur este pierderea ce o va suferi România ca urmare a retragerii 
de către SUA a clauzei naţiunii celei mai favorizate, pierderea unor credite 
avantajoase, precum şi rezilierea unor contracte cu nenumărate alte ţări occidentale 
democratice, cifra ridicându-se anual la sute de milioane de dolari. Punând în 
balanţă cele două cifre, pierderile sunt evidente. 

Consecințele sociale din interiorul României vor fi foarte mari. În primul 
rând, un număr important de fabrici ce lucrează pentru export îşi vor micşora 
producţia sau vor fi închise. Drept urmare, va apărea o masă de şomeri, de fapt 
muritori de foame, pe lângă cei existenţi, pe care statul comunist va trebui să-i 
accepte, graniţele sale fiind închise. 

Aici trebuie precizat că potenţialii emigranţi din România se lovesc şi aşa de 
o serie de piedici importante din partea statelor unde doresc să se stabilească. 
Tratatele internaţionale semnate de România arată clar că a pleca şi a te întoarce 
în ţara ta de origine este un drept, pe când stabilirea în altă ţară este o favoare. 

Dacă aţi fi ţinut cont de acest principiu al dreptului internaţional, nu aţi fi avut 
nevoie de decret, domnule preşedinte Ceauşescu. 

În ceea ce priveşte specialiştii, aceştia şi aşa se plâng, deschis sau subînţeles, 
chiar în presa regimului, de inexistenţa unor condiţii adecvate muncii lor. În 
cazul specialiştilor dornici să emigreze, problema se complică, fiind vorba şi de 
revendicări sociopolitice din partea acestora. 

În ambele cazuri, regimul dlui Ceauşescu nu poate şi nu vrea să rezolve 
revendicările specialiştilor şi, în consecinţă, aceştia nu dau randament. Deci, 
reținerea cu forţa a specialiştilor dornici să emigreze din cauza factorilor interni 
din România actuală nu numai că nu va duce la sporirea randamentului acestora, 
ci va crea şi un factor major de nesiguranţă. Atunci când unii dintre ei vor avea 
şansa unei plecări într-o ţară liberă, vor refuza a se mai întoarce. Chiar şi 
specialiştii care încă nu şi-au manifestat dorinţa de emigrare şi care pândesc 
orice prilej pentru a părăsi RSR-ul trebuie luaţi în consideraţie. Despre această 
categorie este mai greu autorităţilor să ia notă, făcând de cele mai multe ori jocul 
comunist, mulţi dintre cei în cauză fiind membri de partid. Impactul ideii de a 
părăsi România comunistă îi va bloca de la o gândire creatoare. 

O categorie aparte de specialişti, la serviciile cărora a renunţat însuşi regimul, 
sunt cei care, pentru îndrăzneala ce au avut-o de a-şi cere drepturile politice şi 
economice sau pentru lupta ce au dus-o şi o duc pentru respectarea drepturilor 
omului în România, au fost aruncaţi în puşcărie, iar după eliberarea lor nu li s-a 
mai permis încadrarea în profesiune, fiind obligaţi, forţaţi, pentru a nu muri de 
foame, să presteze munci necalificate. Putem cita aici cazul celor trei persoane 
cu studii superioare din grupul celor 12 persoane judecate şi condamnate la 3 ani 
închisoare pentru îndrăzneala de a fi deschis, în faţa opiniei publice mondiale, 
problema nerespectării, de către autorităţile româneşti, a unor tratate internaţionale 
prin apelul trimis către Congresul SUA, apel ce se referea la modul defectuos în 
care Bucureştiul înţelege să onoreze încrederea ce i s-a dat prin acordarea clauzei 
naţiunii celei mai favorizate, precum şi la nerespectarea pactelor internaţionale privi- 
toare la drepturile omului şi a Actului final de la Helsinki. Aceste persoane, toate 
din Bucureşti, sunt : Proca Mircea, economist, actualmente muncitor necalificat ; 
Panait Romeo, jurist, forţat să lucreze ca zilier, şi Constantin Lucian, geolog şi 
specialist în relaţii internaţionale, care nu poate profesa niciuna dintre cele două 
diplome universitare ce le posedă, regimul comunist refuzându-i un loc de muncă 
corespunzător studiilor. Şi Constantin Lucian a fost forţat de către regim să accepte 
un loc de muncă ca muncitor necalificat. Familiile lor trăiesc în neagră mizerie. 

Un alt caz este cel al medicului Ionescu Cristina, tot din Bucureşti, care, cu 
toate că nu a făcut puşcărie, este hărţuită, regimul hărăzindu-i o soartă amară. 
Meseria nu şi-o poate profesa, fiind obligată să trăiască din pensia mizerabilă a 
tatălui său, fost deţinut politic. 

Toate cazurile citate nu reprezintă decât dorinţa de răzbunare oarbă a regimului 
împotriva celor ce nu acceptă să ia minciuna drept adevăr sau să se complacă în 
a aplauda himericele succese ale domnului Ceauşescu, preocupat numai de 

persoana sa şi de jocul de culise prin care să-şi introducă în viaţa politică a ţării, 
în funcţii înalte, cât mai multe rude. 

Se creează astfel o pătură de emigranţi interni pe care statul comunist doreşte 
să-i vândă. Ce altceva mai reprezintă sumele ce li se cer acestora, decât un fel de 
vânzare de oameni? Diplomele lor au devenit indulgenţe papale, indulgenţe ce 
se vindeau în Evul Mediu pentru izbăvirea de păcate (de păcatul de a nu mai 
crede în minciuna comunistă, gândindu-ne la regimul actual din România). 

În concluzie, ţinând cont de cele de mai sus, decretul privind emigrarea din 
România comunistă nu are nicio logică sau s-ar putea spune că are o singură 
logică, aceea de a răpi şi ultima speranţă de libertate celor ce nu mai pot şi nu 
mai vor să suporte o dictatură din ce în ce mai apăsătoare, cinică şi chiar 
criminală, prin măsurile ce le ia contra celor ce nu tac. 


„Un grup de muncitori români în Irak”, [mai] 1983, 
difuzată la 5 iunie 1983' 


Domnule director, 


Suntem un grup de români care ne aflăm la lucru în Irak. Vă rugăm insistent 
să citiţi şi scrisoarea noastră la postul dvs. de radio, ca să audă toată lumea de 
nedreptatea ce ne-o face regimul şi, în acelaşi timp, să afle şi cei dornici de a 
lucra în străinătate care sunt condiţiile de viaţă, muncă şi salariu. 

Am acceptat să venim în Irak cu gândul de a inai îndepărta sărăcia şi mizeria 
de lângă casele noastre, dar acest lucru s-a întâmplat invers, deoarece şefii 
noştri, cu acordul celor care conduc ţara şi duc poporul la foamete şi la mai rău, 
nu au binevoit să plătească salariile familiilor noastre, salariile ce ni se cuvin în 
ţară încă din luna octombrie 1982, Pe această cale, îi întrebăm pe cei de la 
conducere cu ce drept şi de la cine putere se fac aceste abuzuri şi nelegiuiri şi se 
înfometează copiii şi familiile noastre, care şi aşa o duc destul de greu. 

Cu ce drept nu ni s-a plătit nici alocaţia copiilor, care se spune că sunt bani 
alocaţi de stat cu acest scop? 

În altă ordine de idei, când am semnat contractul de lucru în străinătate, 
printre numeroasele puncte ce le conţinea era şi acela de a presta orice fel de 


1. L.M. no. 21, June 5, 1983. 

muncă. Dar aceasta nu la nesfârşit, aşa cum se întâmplă aici, ci numai ocazional. 
Dar vremea a trecut şi noi încărcăm şi descărcăm la ciment în permanenţă, fără 
ca întreprinderea să angajeze muncitori necalificaţi migranţi, pe motiv - spun ei — 
că nu au valută. Ei bine, dacă nu au valută, cum se face că din ţară sosesc noi cadre 
şi acestea sunt numai de sex feminin, de obicei soțiile de ingineri, maiştri, care 
vor să mai câştige în plus, sau soțiile celor ce lucrează la administraţie şi cantină ? 

În ceea ce priveşte programul de lucru, el este de la 6 : 30 dimineaţa la 12 : 00 
şi de la 13:00 la 18:00, vinerea fiind zi liberă, dar numai pe hârtie, căci în 
realitate se lucrează. Dacă cineva îndrăzneşte să nu vină la lucru vinerea, e 
considerat absent o zi, căci în ţară punctajul se trimite în felul următor : total zile 
câte are luna, total zile lucrătoare, total zile absente. 

Or, dacă luna are 30 de zile, 26 sunt lucrătoare şi, dacă nu ai fost la lucru 
două, îţi mai rămân 24 de zile lucrate socotite doar la 8 ore pe zi, şi nu la cât 
lucrăm efectiv. Aşa că vedeţi şi dvs. condiţiile în care lucrează un „specialist” 
român care e trimis de autorităţi spre a aduce valută în ţară. Aceasta este 
realitatea şi nu ceea ce spun posturile de radio şi televiziunea din România. 

Alt aspect ar fi plecarea în concediu, excursiile şi faptul că de la 1.01.83 
ne-au pus să plătim până şi buteliile de aragaz pe care mai facem o cafea sau un 
ceai. La cele mai bune excursii se înscriu numai şefii, nouă rămânându-ne cele 
de câte o zi, şi acelea fiind obligaţi să le plătim. 

Când plecăm în concediu, înainte cu o săptămână, ne pune să semnăm un 
tabel că mergem cu avionul, aceasta zic ei de frică să nu ne rătăcim prin Turcia 
şi să mergem tot cum am venit ca mâţa în sac. 

Vă mulţumim pentru citirea acestei scrisori. 


„Un tânăr veterinar”, județul Bacău, [iunie] 1983, 
difuzată la 3 iulie 1983" 


Domnule director, 


În anul 1975 am fost repartizat, proaspăt absolvent plin de speranţe, la 
Complexul Intercooperatist pentru Îngrăşarea Tineretului Taurin de la Sascut-Târg — 


1. L.M. no. 25, July 3, 1983. 

judeţul Bacău. Compiexul fusese dat în folosinţă cu mare tam-tam cu circa trei 
ani înainte. Se mai vedeau, în lucerniera de lângă intrare, cercul şi aleea în care 
aterizase elicopterul prezidenţial aducând persoana cu mâna de aur care a tăiat 
panglica de inaugurare. Chestiunea a fost de rău augur. Ca tot ceea ce se face 
dictat de la centru, situaţia pe care am găsit-o era dezastruoasă. În primul rând, 
amplasarea acestui complex, care trebuia să asigure îngrăşarea pentru export a 
5.000 de capete tăuraşi de la 120 kg la 450 kg, cu un spor mediu de 1.100 grame 
pe zi. În aceeaşi comună mai erau unul lângă altul un complex de îngrăşare a 
taurinelor adulte, o fermă mare IAS pentru vaci de lapte şi o fermă pentru vaci 
de lapte şi îngrăşare a CAP-ului local. Deci, o concentrare mare de complexe 
zootehnice care determina lipsa mâinii de lucru şi o mare fluctuatie a ei. Deci, 
din punct de vedere demografic, era greşit amplasat, pentru că trebuiau făcute 
nişte concesii inadmisibile unui personal necalificat, corupt şi răuvoitor care 
şantaja continuu cu părăsirea locului de muncă. 

Din punct de vedere fizico-geografic, situaţia era la fel de gravă. Grajdurile 
erau concepute modern, cu evacuarea dejecţiilor pe pânză de apă. Aceasta 
presupunea stabulaţia tăuraşilor pe grătare de beton sub care era apă ce trebuia 
săptămânal evacuată împreună cu dejecţiile cu ajutorul unor pompe în nişte fose 
uriaşe, şi de aici prin canalele exterioare de evacuare în bazinele de decantare. 
Toate bune şi frumoase, dar numai teoretic, pentru că la amplasare nu s-a 
calculat debitul pânzei freatice şi aceasta nu asigura decât lunar umplerea 
canalelor din grajduri, şi nu săptămânal, cum era nevoie. Aceasta a dus la 
următoarea situaţie tehnică : bălegarul, care este mai uşor ca apa, creştea ca o 
cocă pusă la dospit, ieşea din grătare până la burta animalelor. Era evacuat cu 
furcile în remorcile introduse pe linia grajdurilor ceea ce deranja animalele, 
murdărea ieslele etc. Datorită imposibilității introducerii de apă curată săptămânal, 
canalele exterioare şi fosele s-au înfundat în circa un an. La aceasta a contribuit 
şi factorul uman - lipsa de responsabilitate şi posibilitate de penalizare. Fânul 
administrat era balotat cu sârmă. Sârmele nu au fost adunate, au căzut prin 
grătare, au ajuns la pompe, s-au înfăşurat în jurul elicelor şi gata evacuarea 
minimă care se mai făcea în primele timpuri după introducerea lunară a apei. 
Aşa s-a ajuns la evacuarea „mecanizată”, cu furca, a canalelor exterioare şi 
imaginea pe care am avut-o la venire, de pe şoseaua naţională Adjud-Bacău, era 
a unor coline care ascundeau coama grajdurilor. Erau movilele de balegă uscată 
scoasă cu furca din canale. Această practică a continuat tot timpul şederii mele 
acolo. În spatele complexului era o râpă mare împădurită care, cu timpul, a fost 
umplută cu bălegarul scos cu furca din grajduri deoarece, din motivele arătate, 

acesta nu mai ajungea la bazinele de decantare. Din această râpă, mai ales în 
timpul ploilor, se scurgea un pârâiaş toxic care polua apa Siretului. 

Concepţia de furajare era total greşită, deoarece pretindea animalelor din 
boxe să aibă atitudine umană : să stea cu gamela în mână, la coadă, lucru care 
s-a agravat şi mai mult după introducerea Decretului nr. 76 din 1974, care a 
diminuat şi mai mult raţia animalelor. Boxele de îngrăşare erau concepute pentru 
36-40 de viței, dar frontul de furajare, recte, ieslea, permitea accesul simultan a 
numai 10-14 animale. Când trecea remorca tehnologică care distribuia furajele, 
animalele înfometate se năpusteau şi, după un timp de busculadă, se crea o 
stratificare : cele mai mari şi puternice ajungeau la iesle, dar erau deranjate de 
eşalonul al doilea, ce încerca să pătrundă şi el, peste care se căţărau cele mai slabe. 

Această luptă, îurajarea raţionalizată şi murdăria continuă în care zăceau cu 
toate au determinat nerealizarea lună de lună a sporului de greutate planificat de 
la centru, de 1.100 de grame/zi, în funcţie de care era plătit personalul. Pentru 
a nu-l pierde şi pentru a i se asigura leafa minimă, s-a raportat întotdeauna 
realizarea sporului planificat, ceea ce a dus după trei ani de funcţionare a 
Complexului la o greutate vie fictivă de aproape 400 de tone, raportată, dar 
inexistentă. Primului director, inginer zootehnist şi bun meseriaş, am înţeles, i 
s-a înscenat un proces de dispariţie a unor viței, a fost mutat, penalizat şi a rămas 
dator statului pe viaţă. Când am venit eu, era director un veterinar incapabil, 
care nu călca prin grajduri pentru că îi mirosea prea rău. Pentru a primi prima 
de la indicatorul „economii pe furaje”, a redus şi mai mult raţia, şi aşa diminuată 
prin Decretul 76, şi astfel minusul de greutate vie a crescut. 

Chiar de la începutul stagiului, Direcţia Generală Agricolă Bacău a început să 
facă presiuni asupra mea să iau în primire ferma a II-a de îngrăşare, dar numai 
la număr de capete, nu şi la greutate, cum este legal. Prin cumsecădenia unui 
economist bătrân, am aflat că această fermă avea aproape 300 de tone carne în 
viu lipsă, adică circa 3,3 milioane lei. Deci tovarăşii de la Bacău au încercat 
să-mi bage pe gât această delapidare când eram la începutul meseriei şi aveam 
scriptic 1.730 de lei pe lună şi netto, după oprirea garanţiei de plan şi plata 
chiriei, cca 1.100 de lei. Am refuzat şi am argumentat de ce. Rezultatul a fost că, 
la scurt timp, am fost pus la dispoziţia ministerului ca incapabil, fapt legal doar 
după efectuarea celor trei ani de stagiu, când absolventul poate ocupa un post de 
conducere. 

Modul de valorificare a animalelor este foarte grăitor. Cam la două luni, 
100-200 de capete corespundeau contractului de livrare la export (450 kg la cca 
400 de zile), în genere, mult sub jumătatea numărului planificat din cauza 

condiţiilor enumerate. Atunci apărea în Complex un cowboy italian căruia i se 
permitea să aleagă ce dorea din aceste animale. Contractul lui era, să zicem de 
400 de capete. Complexul nostru îi oferea 200 de capete, dar el considera 
corespunzători doar 30-40 de tăuraşi, pentru a merge să culeagă crema şi din 
celelalte complexe similare din regiunea noastră. Restul animalelor, până la 
concurenţa numărului pe care Societatea lui l-a contractat, le declara de calitatea 
a [l-a şi le plătea ca atare. Goana regimului după valută forte permitea asemenea 
manevre. Ceea ce nu se preda la export în viu se livra abatorului Bacău cu preţ 
intern, mic şi aducător de nerealizare a planului, pentru a fi sacrificate şi vândute 
la export sub formă de carcase. Diferenţa de preţ era încasată de alte întreprinderi. 
Uite aşa se fură căciula în RSR! 

Alt mod de valorificare era acela pe plan local. În fiecare noapte, mureau 
până la 10-12 viței din cauza intoxicaţiilor alimentare (administrarea sporadică a 
furajelor, pe un front de furajare îngust, determina îngurgitarea rapidă a unei 
mari cantităţi de către animalele mai puternice din boxe, cu totul improprie 
tipului de furajare lent al rumegătoarelor, ceea ce producea meteorisme şi 
enterite), precum şi a pneumoniilor, urmare a aerului viciat din grajduri, datorat 
suprapopulării. Dimineaţa, la prima oră, ofiţerul de serviciu raporta verbal (nu 
în procesul-verbal, căci, deh, scripta manent) numărul animalelor moarte. 
Acestea erau târâte cu tractorul la măcelăria din incintă, unde măcelarul le 
jupuia, le tranşa, le scotea ganglionii care prezentau hemoragii, evacua prin 
apăsare, cu un cuţit bont, sângele coagulat în vene, iar la 9-10 dimineaţa, pe piaţa 
Bacăului şi în împrejurimi se distribuia, spre satisfacția populaţiei hămesite, 
carne proaspătă de vițel. Certificatele sanitare eliberate de medicii complexului 
atestau o sacrificare de necesitate datorită unui meteorism rezolvat la timp sau o 
fractură datorată grătarelor. 

Spectacolul dezolant al animalelor slabe şi flămânde, moarte în boxe, murdăria 
de nedescris din cauza imposibilității evacuării dejecţiilor, leafa diminuată lună 
de lună etc. le ştiam numai noi, cei ce lucram acolo. Inspecţiile de la eşalonul 
superior - Bacău - se terminau numai cu penalizări, pentru că nu fuseseră 
distruse cuiburile de vrăbii care, chipurile, puteau deveni surse de incendii, 
singurele vieţuitoare mulţumite din cornişele grajdurilor. Când încercam să ne 
spunem păsurile, eram încurajați: „Descurcaţi-vă, tovarăşi, aşa se construieşte 
socialismul, nu aşteptaţi de-a gata! ”. 

„Un corespondent anonim”, 24 iunie 1983, difuzată la 17 iulie 1983' 


Scrisoare, 


Dragi prieteni, ceea ce vă scriu nu reprezintă (încă) o revoluţie, ca prin 
alte meleaguri, aşa-zis socialiste, însă înseamnă ceva. Ceva mai mult decât 
nimic. Decât nimicul de până nu demult. Vi le aduc la cunoştinţă în primul 
rând cu speranţă şi apoi pentru a arăta tuturor celor care vă ascultă, şi 
dumneavoastră simultan, că nu chiar toţi compatrioţii noştri suferă de laşitate 
sau indiferenţă. 

Anul trecut, pe strada Lipscani, trecătorii au putut vedea un cetăţean (un 
adevărat cetăţean) cocoțat pe o schelă de unde împrăştia fluturaşi pe care erau 
scrise câteva adevăruri la adresa regimului şi în special asupra lui Ceauşescu?. 
Organele aşa-zis de ordine, de fapt de represiune, au sosit foarte repede (nici nu 
era greu, deoarece Securitatea se află chiar în vecini, iar băncile de pe aceeaşi stradă 
sunt bine păzite). Omul de pe schelă a refuzat să coboare şi i-a pofitit pe curajoşii 
înarmaţi să urce până la el. Ceea ce s-a şi întâmplat. A fost dus, şi dus a fost. 
Afişele lui, strânse în grabă. Puţini avuseseră timp să le ridice şi să dispară cu ele. 

Într-o altă dimineaţă, pe zidurile magazinelor din faţa cinematografului Patria 
au apărut inscripţii împotriva aceluiaşi Ceauşescu. Miliţienii, transformați în 
zugravi, le-au şters. Dar lumea apucase să le citească. Cu teamă, dar şi cu satisfacţie. 

Anul acesta, pe marile artere din centrul oraşului, între Piaţa Unirii şi 
Universitate, un autoturism cu număr de Cluj arbora o placardă anticeauşistă?. 
Maşinile miliției au flancat-o şi determinat-o să intre undeva în spatele Bisericii 
Sf. Gheorghe. De aici înainte, iar nu se mai cunosc amănunte. 

Mai recent, un motociclist a străbătut alte străzi principale aruncând manifeste. 
Tânărul a fost şi el înhăţat şi zace probabil în beciurile Securităţii. Se spune că 
este feciorul unui reputat medic de la Spitalul de urgenţă din Bucureşti şi că 


1. L.M. no. 27, July 17, 1983. 

2. Este vorba de Gheorghe Năstăsescu, maistru constructor din Iaşi, venit în Bucureşti 
în luna februarie 1983. A aruncat mai multe manifeste de pe o schelă din Piaţa 
Lipscani şi a vorbit lumii care se adunase despre mizeria generalizată. A fost arestat 
şi condamnat al nouă ani închisoare (vezi Raportul Final, ed. cit., p. 725). 

3. Este vorba despre Ion Bugan din Tecuci (nu din Cluj), care şi-a montat pe maşină un 
tablou al lui Ceauşescu sub care scria „Jos Ceauşescu, jos călăul !”. A plecat din 
Piaţa Unirii, dar a fost blocat de echipajele de miliţie în dreptul străzii Lipscani. 
Arestat, a fost condamnat la 10 ani închisoare (vezi Raportul Final, ed. cit., p. 725). 

respectivul doctor a fost chemat în justiţie pentru a justifica bunurile din casa sa 
din Capitală şi din Snagov!. 

În ţară, convoiul prezidenţial, ridicol în falsa sa strălucire, este tot mai des 
agitat de câte un cetăţean care se repede înaintea maşinilor pentru a încerca să-i 
înmâneze şefului de partid un plic, desigur, cu un conţinut jenant, în care se arată 
nelegiuirile săvârşite de oamenii regimului. Se zice (şi am toate motivele să cred 
că aşa este) că toţi aceşti nesăbuiţi care mai cred în onestitatea lui Ceauşescu sunt 
repede ridicaţi de Securitate şi puşi la păstrare. La un recent miting, în timp ce 
camerele de televiziune îşi făceau datoria, un om a încercat să iasă din rând şi 
să-i dea un plic lui Ceauşescu. Până să se dumirească lumea (asta vrea să 
însemne : până să se schimbe imaginea), întreaga ţară a văzut cum un „civil” i-a 
dat omului un pumn zdravăn, făcându-l să se topească din imagine. Nu pot jura 
că scena a fost văzută şi de Ceauşescu, deoarece el nu era telespectator, ci actor 
principal. 

Reţin faptul că aproape toţi cei despre care vă scriu sunt tineri. Prin urmare, 
oameni în devenire şi care nu s-au blazat încă şi nu vor să înghită la nesfârşit 
nedreptăţile care ne curg pe cap. Şi nu trebuie confundați cu cei care strigă pe la 
cenaclul Flacăra „Ceauşescu junior, viitor conducător”, pentru că ăştia sunt puşi 
de Păunescu s-o facă sau de alţii din anturajul lui. 


„Un soldat al bunului-simţ”, Braşov, 23 iulie 1983, 
difuzată la 7 august 1983? 


Domnule director, 


Îmi permit să adresez aceste rânduri emisiunilor dumneavoastră, cu speranţa 
că ar putea interesa atât postul pe care-l conduceţi, cât şi pe cei care vă ascultă. 
Nu sunt un om dedat în ale scrisului. Mă consider doar (dar cât de important mi 
se pare) un om de bun-simţ, aşa cum încă mai sunt mulţi în ţară, şi cu un curaj 
aproximativ, în sensul că, deşi îmi dau seama de condiţiile în care suntem forţaţi 


l. Portretul corespunde opozantului Radu Filipescu. Pentru detalii privind acţiunile de 
protest ale acestuia, vezi Herma Kennel, Radu Filipescu - Jogging cu Securitatea, 
Polirom, Iaşi, 2009, 

2. L.M. no. 30, August 7, 1983. 

să trăim, nu am tăria de a ieşi în stradă ori pe aceea de a mă ridica într-o şedinţă 
de organizaţie pentru a spune ce gândesc, cu toate că, în mod indiscutabil, şi 
ceilalţi sunt animați de aceleaşi convingeri. Spunându-vă aceste lucruri, vă rog 
să consideraţi scrisoarea mea ca pe un semn de revoltă interioară, ca pe un prim 
pas sau, dacă vreţi, ecou al unei conştiinţe. Faptul că el se manifestă printr-o 
corespondenţă şi nu altfel vorbeşte de la sine despre condiţiile noastre de viaţă 
care sunt — pare-se iremediabil — legate de tăcerea noastră. Nu mă pregătesc 
să-mi justific laşitatea, ci numai s-o explic, în parte. 

Trăim, pentru a mă face mai bine înţeles, într-o continuă intimidare. Această 
intimidare a devenit, cred, pârghia cea mai puternică şi eficace pe care regimul 
Ceauşescu o foloseşte în mod divers, fie prin organele sale de represiune, fie prin 
presă, legislaţie etc. Când, spre exemplu, eşti luat de la birou şi dus la aeroport 
pentru a-i aplauda plecările şi sosirile, te duci, pentru că altfel îţi pierzi pâinea. 
Nici activiştii cei mai înfocaţi (a se înţelege cei mai bine plătiţi) nu se duc din 
convingere, ci din obligaţia rezultată din conştiinţa că se află pe locuri nemeritate 
pe care le-ar pierde dacă nu ar răspunde tuturor solicitărilor, de orice natură ar 
fi acestea. Deci, intimidarea nu operează numai asupra noastră, a celor mai 
mulţi, care nu profităm de „binefacerile” regimului, ci şi asupra celor care îi 
datorează totul. Atâta vreme cât Ceauşescu şi „blânda lui soţie”, cum a denumit-o 
Păunescu Adrian, se vor vedea aplaudaţi în pofida antipatiei cu care sunt înconjurați, 
înseamnă că instrumentul intimidării funcţionează ireproşabil. Şi cu cât nemulţumirea 
creşte, cu atât ocaziile în care suntem siliţi să aplaudăm se înmulţesc. Este 
totodată şi un semn al slăbiciunii noastre. 

Mă voi referi, în acest context, la concedierea lui Cristian Țopescu. Nu a 
existat un om mai simpatizat, în ultima vreme, ca acest băiat. Cu toate acestea, 
el a fost scos fără ca cineva să zică măcar „pâs”. Întreaga presă a tăcut. În afara 
articolelor difuzate la postul dumneavoastră şi, probabil, a unor scrisori nesemnate 
trimise televiziunii, nici Consiliul ziariştilor, nici conducerea sportului. Nimeni ! 
Absolut nimeni. Or, măsura este profund antipopulară. Toată suflarea românească 
o ştie, nimeni nu o afirmă (decât în discuţii particulare), Este o manevră de 
intimidare. Este o dovadă peremptorie a existenţei cenzurii în România. Un om 
competent în problemele sportului exprimă un punct de vedere personal într-o 
problemă de specialitate : că ar fi bine ca şi jucătorii români să poată evolua în 
formaţii străine. Imediat, imprudentul îşi pierde slujba. Îşi pierde şi rubrica pe 
care o deţinea în revista Contemporanul, unde director nu este altcineva decât 
preşedintele Uniunii Scriitorilor, Dumitru Radu Popescu. 'Țopescu dispare din 

viaţa publică, îşi pierde calificarea unanim apreciată. Este trimis să facă altceva 
(dacă nu cumva a fost expediat din Bucureşti, cum se zvoneşte). Este o manevră 
de intimidare : cine va face ca el, ca el o s-o păţească. 

Nu există nimeni în această ţară care să-şi îngăduie opinii personale. Ci 
numai... oficiale. Cazul 'Ţopescu nu a rămas izolat. Recent, tot la televiziune, 
s-au operat numeroase concedieri de personal. Câteva zeci de lucrători ai acestei 
nefericite instituţii au fost concediaţi. Şi nu dintre cei mai neînsemnaţi ori 
necalificaţi: Andrei Bacalu, Alexandru Stark, Ruxandra Garofeanu, Vartan 
Arachelian, Ştefan Dimitriu etc. „Criteriul” a fost: rude în străinătate. Prin 
urmare, deşi Ceauşescu afirmă peste tot că asemenea discriminări (sau altele) nu 
se fac în România, iată că ele se fac. De ce cineva care are o rudă plecată, mai 
ales oficial, nu poate lucra în televiziune sau în presă este greu de explicat pe 
căile logicii. Ce fel de libertate oferă Ceauşescu cetăţenilor reiese clar din acest 
simplu fapt divers. Cei care au de gând să părăsească ţara trebuie să se gândească 
de acum înainte că cei rămaşi acasă vor avea de suferit. 

Monstruozitatea acestei măsuri reiese şi din aceea că sunt loviți unii după ani 
şi ani de zile de la plecarea rudelor lor. Să fie aceasta o măsură de strângere a 
familiei ? De unde ? Nu este altceva decât tot o intimidare. Dar şi o dovadă a lipsei 
de încredere în oameni, pe care o trădează concedierea în masă a unor angajaţi 
ai televiziunii. Poate exista o dovadă mai convingătoare a lipsei de sinceritate a 
regimului din ţară decât aceasta ? O ignorare mai limpede a drepturilor omului ? 

Eu cred că nu. Mai mult decât atât: Alexandru Stark nici măcar nu are rude 
în străinătate. El plăteşte, după mulţi ani de serviciu, pentru faptul că este 
căsătorit cu o cetăţeancă sovietică. Ce s-ar întâmpla dacă, în replică, celelalte 
state ale lumii i-ar concedia pe cei care sunt căsătoriţi cu cetăţeni români care 
şi-au păstrat cetăţenia ? Ar fi echitabil? Se ştie că, pentru a te căsători cu cineva 
de o altă cetăţenie, statul român solicită asentimentul părinţilor celor care vor s-o 
facă. Dar nu numai pentru minori, ci chiar pentru oameni trecuţi bine de prima 
tinereţe. Şi aceasta nu ca o grijă faţă de soarta compatrioţilor, ci tot ca o şicană. 
Cei ce vor să se căsătorească sunt astfel puşi în situaţia unor iresponsabili mintal 
care au nevoie de asentimentul rudelor care rămân în ţară. În noile condiţii create 
de situaţia de la televiziune, foarte mulţi dintre cei chemaţi să-şi dea acordul cu 
un act profund individual se vor gândi şi... cine ştie. Cum stăm cu prietenia 
româno-sovietică ? Ce vor zice diferiţii ruşi de la Bucureşti când vor afla? Altă 
dovadă a nesincerităţii regimului. Altă metodă de intimidare. În acest timp, unul 
ca Adrian Păunescu publică articole în care îşi etalează relaţiile personale cu 

oameni politici influenţi. În Flacăra din 15 iulie, el scrie: „Mă chemase vechiul 
şi dragul meu prieten Petre Gigea, preşedintele Federaţiei Române de Şah, la 
simultanul pe care l-a dat duminică la Bucureşti actualul campion mondial Anatoli 
Karpov. Totdeauna m-am simţit bine lângă sufletul de nobil poet al lui Petre 
Gigea şi m-am lăsat dus”. Etc. etc. „Nobilul poet” nu este altcineva decât 
ministrul de Finanţe al României şi ceva membru ori supleant în Comitetul 
Politic Executiv. Prin urmare, trebuie să se ştie că Păunescu stă bine sus, că are 
relaţii. Domnul Petre Gigea!, căruia i s-a transmis bineînţeles revista cu sublinierile 
de rigoare, nu face ce a făcut Marcea, adică nu scrie la Flacăra că nu este de 
acord cu asemenea linguşiri. Acceptă şi tace. El nu este destituit. Nici Păunescu. 
Acelaşi poet numit „de curte” (cam cum se spune şi despre găini: de curte sau 
de crescătorie) scrie în Magazinul, sub un titlu inofensiv, despre propriul său 
unchi! Că unchiul a luptat pe front şi a fost rănit. O epopee scrie nepotul despre 
faptele unchiului, care probabil se va duce cu articolaşul în dinţi pe la cine ştie 
ce autorităţi care nu i-au rezolvat, încă, vreo problemă personală. Ştiţi voi, bă, cine 
sunt eu ? Sunt Erou de pe front. Şi, pe deasupra, şi unchiul lui Păunescu, cel care 
e prieten cu ministrul-poet Petre Gigea. Ei? Îmi aprobaţi sau nu ? Şi i se aprobă. 

Ce este însă de-a dreptul caraghios mi se pare altceva. Păunescu se împăunează 
cu faptele de vitejie ale unchiului său tot aşa cum cineva s-ar lăuda cu un văr care 
a fost campion de box, deşi el este un sfrijit, cerând stima şi respectul fizic 
datorate calităţilor celuilalt. Pentru că Adrian Păunescu, cel care se erijează în 
mare patriot şi dă lecţii tuturor, nu şi-a satisfăcut serviciul militar pe motiv de... 
obezitate ! Nu este o glumă, ci o informaţie precisă. Fac parte din acelaşi 
contingent cu el şi am fost de faţă când el a întreprins aceste demersuri. Îl provoc 
să facă publice numărul livretului militar, unitatea şi specialitatea militară pe 
care a obținut-o, Nu va fi în stare. Invocând obezitatea, Adrian Păunescu şi-a 
dovedit laşitatea şi şi-a dezvelit demagogia. În timp ce toţi intelectualii români, 
poeţi, scriitori, pictori etc. dintre cei mai celebri, au făcut armata, Păunescu a 
evitat-o, Are el dreptul moral să dea lecţii de patriotism ? Bineînţeles că nu, dar 
o face. Tot intimidare se cheamă. Nu-i cere nimeni să plece voluntar într-un 
război care nu există, dar ca să-şi îndeplinească o obligaţie elementară i se poate 
cere. Până şi Nicuşor Ceauşescu a făcut armata, la Buzău, unde a rămas celebru 


1. Petre Gigea (n. 1930), membru de partid din 1957, membru supleant al CC al PCR 
(1974-1984), membru al CC al PCR (1984-1989), şef de Secţie a CC al PCR şi 
consilier al secretarului general al CC al PCR (1977-1981), ministrul Finanţelor 
(1981-1986), ambasador la UNESCO (1987-1989). 

pentru chefurile şi aventurile sale, Dar a făcut-o. Păunescu, obez cum zice că 
este, stă noapte de noapte cu chitarele alături, se laudă că ţine tineretul câte opt 
şi zece ore în şir pe stadioane, dar le ascunde laşitatea sa. Ca să danseze, să cânte 
şi să facă dragoste nu este obez. Ca să joace fotbal, cum ştie toată lumea (şi el 
se şi laudă cu asta) poate. Să stea măcar şase luni la cazarmă şi să scrie la gazeta 
de perete a unităţii nu poate. E bolnăvior. Despre mizeria invalizilor din România 
nu scrie. Despre discriminarea care se face între cei care au luptat pe frontul de 
Răsărit şi pe cel de Apus, iar nu scrie. Dacă unchiul Ion a fost şi la Odessa ori 
Orel, iar nu ne informează. De ce? În schimb, el a făcut să se tipărească un disc 
cu melodiile Cenaclului Flacăra, pe a cărui copertă este fotografiat aproape 
înfăşurat în tricolor. Aproape ca Ceauşescu. Cine a mai avut o asemenea cutezanţă ? 

Cartea lui Cacoveanu Viorel, de la Cluj, şi cea de caricaturi a lui Mihai 
Stănescu sunt retrase de pe piaţă pentru că spun unele adevăruri. Acest disc, care 
vorbeşte despre grandomania lui Păunescu, se vinde. Pe Ceauşescu îl deranjează 
că 'Ţopescu este de părere că Balaci şi alţii pot să joace în străinătate, dar nu-l 
deranjează că Păunescu se fotografiază ca Avram lancu ori ca proaspătul erou 
naţional, Ceauşescu. Neputând însă a avea sceptrul, Păunescu se mulţumeşte cu 
tricolorul pe care a refuzat să-l servească chiar şi în timp de pace. Îi mai lipseşte 
eşarfa. Va găsi poate un prilej s-o capete. 

Vă scriu aceste rânduri nu dintr-un sentiment josnic, ci din revoltă. Revolta 
că, în timp ce unuia ca Păunescu i se permite orice, unora ca Ţopescu, Stark, 
Bacalu etc. nu li se îngăduie nici exercitarea profesiunii lor. Că în timp ce unul 
se îndoapă din tot ceea ce poate însemna glorie şi avantaje de tot felul, alţii sunt 
aruncaţi în stradă. Dacă aşa ceva se poate chema libertate şi egalitate, atunci eu 
accept că sunt lipsit de cel mai elementar discernământ. 

Domnule Vlad Georgescu, m-am cam lungit cu vorba şi poate că am abuzat 
de timpul acordat corespondenţilor dumneavoastră din ţară, aşa încât mă opresc 
aici, în speranţa că poate voi mai îndrăzni să vă scriu. 

„Fost salariat al Ministerului Industriei Alimentare, azi pensionar”, 
[iulie] 1983, difuzată la 14 august 1983! 


O consfătuire de lucru cu preşedintele republicii 


Săptămâni de-a rândul eram cu toţii ţinuţi sub presiunea pregătirii minuţioase 
a expoziţiei noilor sortimente ale industriei alimentare. Pavilionul „Apimondiei”, 
unde urmau să fie instalate expoziţia şi laboratoarele Institutului de Cercetări 
Alimentare, ambele la Băneasa, precum şi centralele noastre ale industriei 
alimentare forfoteau şi zumzăiau aidoma unor mari stupi de albine. Albinele şi 
trântorii din institut şi centrale nu-şi mai găseau liniştea, odată cu apropierea 
marii zile când nu regina stupilor, ci preşedintele republicii urma să vină în 
mijlocul nostru. Eveniment de mare importanţă, sigur pentru trântori, dar 
prezentat la fel şi pentru albine. Ele urmau să-şi înfăţişeze ultimele roade ale 
minţii lor, să aibă o consfătuire de lucru, o discuţie tovărăşească cu Marele 
Conducător al micii noastre republici. 

După o triere minuțioasă, celor mai importante şi eficient valoroase noi produse 
li s-a făcut toaleta necesară : fotografiile, schemele, calculele economice ce urmau 
să constituie fondul pe care trebuiau prezentate bunătăţile ce se pregăteau poporului 
de către albine şi trântori, sub îndrumarea celui mai iubit fiu al poporului. 

Frigorifere imense adăposteau majoritatea noilor sortimente, dar şi acestea, 
ca şi cele ce urmau să fie expuse neprotejate de frig - cârnaţi aromaţi, şunci 
rozalii, noi tipuri de brânzeturi şi pâini rumene şi pufoase, nenumărate sortimente 
de patiserie - trebuiau să fie împrospătate şi schimbate zilnic. De! Ziua exactă 
a vizitei nu o cunoşteau decât foarte puţini sau poate nimeni. Vorba bătrânească : 
„paza bună trece primejdia rea” chiar şi pentru cel mai iubit fiu al poporului. 

Pavilionul de expoziţie al „Apimondiei”, construcţie impresionantă de forma 
unei calote sferice, cu motive arhitectonice ce-l făceau aidoma unui imens stup 
de albine, era îndesat cu toate viitoarele bunătăţi ale hranei noastre zilnice. Prin 
cupola şi pereţii aproape compleţi de sticlă, razele soarelui mângâiau trufandalele 
expuse şi le scoteau şi mai bine în evidenţă împreună cu uriaşele fotografii ale 
bazelor de materie primă - păşuni cu vaci de rasă, ferme de porcine, câmpii 
zâmbitoare de floarea-soarelui şi grâu -, precum şi ale noilor fabrici din care 
urmau să iasă pe piaţă puzderia de noi bunătăţi. 


1. L.M. no. 31, August 14, 1983. 

Din păcate, cu cât ziua marii vizite se amâna şi intram tot mai mult în zilele 
lui Cuptor, în pavilionul de sticlă nesuferita de arşiţă se făcea tot mereu mai simțită. 

Aranjatul zilnic al exponatelor, scoaterea din expoziţie a produselor ce nu mai 
aveau înfăţişarea ademenitoare şi aroma de premieră, emoția premierei nu lăsau 
pe nimeni să stea liniştit nici noaptea. Cine ştie, poate că alte treburi mai 
importante vor cuceri orele de zi ale preşedintelui şi într-un înserat se va abate 
şi la stupul „Apimondiei”. El dorea fierbinte - ne spuneau trântorii — să vadă cu 
ce va hrăni în viitor poporul, să stea de vorbă cu cei ce puseseră în practică 
gândurile sale măreţe şi din acest domeniu al economiei noastre naţionale. 

În sfârşit, într-o bună zi apăru în pavilionul expoziţiei ministrul Agriculturii 
şi Industriei Alimentare, Angelo Miculescu!, însoţit de soţie şi mari dregători. 
Părea să fie avanpremiera. Fiecare stand fu cercetat cu atenţie, cu toţii se serviră 
din plin mai din toate exponatele. Angelo era fericit, prevăzând o notă bună din 
partea şefului suprem. 

În ziua următoare, trecu de amiază fără să apară cel ce urma să intre prin poarta 
principală împodobită cu drapele, lozinci, flori şi tablourile celui mai iubit, 
aclamat de cei pregătiţi pentru această treabă. Căldură mare, atmosferă apăsătoare. 
Sufleteşte, ne simţeam parcă uşuraţi că se va mai amâna evenimentul, că ne vom 
putea vedea cel puţin după-amiază de lucrările rămase nerezolvate, că poate vom 
scăpa de calvarul ce-l înduram de atâta vreme şi secretarul general al partidului, 
pornit pe alte orbite, ne va lăsa să ne descurcăm singuri, cum o făceam mereu. 

Deodată, ca o furtună pornită din senin, trecând printr-o intrare dosnică, 
apăru în mare viteză o maşină singură. Până când cei mari aflaţi în pavilion să 
se dezmeticească, preşedintele republicii, urmat de un ofiţer de Securitate, se 
afla în incinta expoziţiei. Nu primire cu pompă, nu urale, nu avangarda şi 
ariergarda de maşini, obişnuite în asemenea ocazii. 

Înlemniserăm cu toţii, mai ales la vederea figurii crispate a iubitului nostru 
secretar general şi preşedinte al republicii. Printre plecăciunile şi bâlbâielile 
marilor dregători prezenţi, Ceauşescu trecea nervos, cu buzele mai subţiate şi 
învineţite de furie, complet neatent la ce i se spunea la fiecare stand. 


1. Angelo Miculescu (Constantin Romeo/1929-1999), membru de partid din 1958, 
membru al CC al PCR (1969-1984), prim-adjunct al ministrului Agriculturii şi 
Silviculturii (1965-1969), ministru al Agriculturii şi Silviculturii (1969-1971), ministru 
secretar de stat la Ministerul Agriculturii, Industriei Alimentare, Silviculturii şi 
Apelor (1971-1975), viceprim-ministru al Guvernului şi ministrul Agriculturii şi 
Industriei Alimentare (1975-1981), ambasador în Republica Populară Chineză 
(1983-1990). 

După câteva minute, ca fugărite de demoni, intrară prin poarta principală 
maşinile cu cei din suita preşedintelui, oprind brusc, una după alta, la vederea 
maşinii ce le-o luase înainte şi dispăruse fără urmă. Intrară în mare viteză în 
pavilion consilierii preşedintelui, urmaţi de Angelo Miculescu, Virgil Trofin — 
atunci încă ministru al Comerţului — şi alţii. 

Angelo Miculescu, capul gazdelor, se repezi în faţă pentru a conduce micile 
grupe de specialişti aflate la diferite standuri, grupe ce urmau să prezinte 
exponatele şi să participe la mult aşteptata consfătuire cu secretarul general, 
preşedintele republicii. 

Cu un şi mai accentuat rictus al gurii, cu privirea dură, sfredelitoare, Ceauşescu, 
cu gura încleştată, trecea tot înainte, refuzând orice discuţie, orice degustare a 
noilor bunătăţi. În acest timp, începu să se lămurească misterul, dezvăluit pe 
şuşotite de unii din suita preşedintelui. 

Ceauşescu făcuse dimineaţa o vizită centrelor de vânzare a cărnii din Obor, 
însoţit de suită. Urma să verifice, a doua zi după o „reaşezare” a preţurilor la 
carne, cum îşi însuşiseră măcelarii noile preţuri şi, mai ales, cum învăţaseră să 
explice cumpărătorilor „noile avantaje” ce li se ofereau. 

Fusese nemulţumit de răspunsurile primite, apoi de dezordinea găsită în 
diversele compartimente şi magazii în care intrase pe neaşteptate. Izbise cu 
picioarele în ambalajele şi cutiile ce-i stăteau în cale şi cu grele cuvinte în Trofin 
pentru nereuşita acestei reprezentații. Se urcase în maşină şi în viteză a pornit 
primul. Suita în derută îi pierdu urma. Bănuiau totuşi încotro plecase. Necondus 
de avangardă şi necunoscând exact traseul, nu ştiau că va pătrunde la „Apimondia” 
printr-o intrare laterală, unde nu-l aştepta nimeni. Nici tu drapele, flori, urale şi 
plecăciuni, ci nişte necăjiţi de muncitori ce roboteau apăsaţi de griji şi arşiţă, în 
niciun fel impresionați de limuzina ce trecu ca fulgerul printre ei. Toate acestea 
accentuară tensiunea nervoasă a lui Ceauşescu. Trecerea în revistă ultrarapidă a 
standurilor se terminase într-un timp cu mult sub cel prevăzut şi într-o atmosferă 
sufocantă, de înmormântare. Angelo Miculescu, cu vocea sugrumată de emoție 
şi teamă, îndrăzni totuşi să-l întrebe pe iubitul preşedinte al republicii dacă 
încuviinţează o prezentare sub aspect economic a noilor produse expuse, precum 
şi a unor probleme de perspectivă ce se puneau ministerului şi care, desigur, nu 
puteau fi rezolvate fără îndrumările preţioase ale şefului suprem. 

O mişcare scurtă a capului dovedea aprobarea. 

La o masă lungă, pregătită din timp pentru gustări şi discuţii, luară loc marii 
dregători. Ceauşescu îl avea în dreapta pe necăjitul Trofin, palid şi trist, iar la 
stânga se înşirau doi consilieri, apoi Angelo Miculescu, Iftode (şeful Departamentului 

Industriei Alimentare), Ion Ceauşescu! (şeful Departamentului Legume şi Fructe) 
şi apoi încă trei-patru secretari-generali. Ceilalţi se înşirară în picioare, în spatele 
celor aflaţi la masă. 

În faţa unor diagrame şi tabele, vorbi primul Iftode. Urmă Ion Ceauşescu, 
emoţionat ca un elev timid la primul examen. Încurcă tabelele, confundă tonele 
de produse cu milioanele de dolari ce prevedea că se vor obţine din export. 
Secretarul general stătea în continuare mut, dar mai încruntat la auzul celor 
încurcate de frăţiorul ministru. Îşi sprijini fruntea în palmă şi rămase aşa până la 
sfârşitul expunerii făcute de Ion Ceauşescu. 

Începură întrebările către preşedinte. În acel moment apărură doi oameni ce 
țineau în mână un microfon legat la un dispozitiv de înregistrare. Microfoanele 
întinse spre gura lui Ceauşescu şi a celui ce punea întrebări urmau să capteze 
întrebările ce se puneau şi răspunsurile preşedintelui. 

Atmosfera în pavilion era sufocantă. Soarele, neţinând seama de importanţa 
consfătuirii, arunca din plin suliţele sale fierbinţi ce deveneau mai înfierbântate 
la trecerea lor prin pereţii de sticlă. Gurile şi gâtlejurile marilor dregători, uscate 
de emoție, sufereau şi mai mult din cauza căldurii. La un semn, se serviră celor 
aşezaţi la masă, desigur că numai lor, răcoritoare. Conform, probabil, pro- 
tocolului, se aduse lui Ceauşescu, pe o farfurie albă, un pahar ce părea a conţine 
suc de portocale, pahar acoperit cu un şerveţel. Sucul părea foarte rece, căci 
imediat exteriorul paharului se aburi. Celorlalţi mari demnitari li se puseseră în 
faţă câte o sticlă destupată de Pepsi şi câte un pahar gol. 

Cumplită sete aveau cu toţii. Parcă nici nu mai aveau alt obiectiv, decât să şi-o 
astâmpere sorbind din ispititorul lichid rece ce le stătea în faţă. Dar pârdalnicul 
de protocol cerea ca întâi să-şi curme suferinţa preşedintele republicii. 

Ceauşescu mângâia paharul cu suc de portocale rece, dar se mulțumea numai 
cu atâta. Pentru gâtul lui sensibilizat de atâtea discursuri, medicii îl sfătuiseră 
probabil să evite băuturile reci. Nouă, celor înşiraţi în spatele celor mai mari, ne 
trecuse setea amuzaţi de această scenă : douăzeci de perechi de ochi aţintiţi spre 
paharul cu suc rece al preşedintelui şi spre buzele acestuia, ochi ce parcă se rugau. 


|. Ion Ceauşescu, frate mai mic al lui Nicolae Ceauşescu, inginer-şef la serele GAS 
„30 Decembrie” (1965), secretar general la Ministerul Agriculturii şi Silviculturii 
(1969-1972), adjunct al ministrului Agriculturii, Industriei Alimentare şi Apelor 
(1972-1975), membru în Comisia Centrală de Revizie a CC al PCR (1979-1989), 
vicepreşedinte şi prim-vicepreşedinte al Comitetului de Stat al Planificării (1981-1989). 
Deputat de Brăila între 1985 şi 1989. 

Întrebările ce se puneau secretarului general se auzeau clar, dar răspunsurile 
nu veneau deloc. Ceauşescu tăcea, iar la unele întrebări mişca din buze, fără însă 
să se audă ceva. Cei prezenţi la masă îşi puseseră câte o palmă cornet la ureche, 
doar-doar vor prinde vreun sunet. Angelo Miculescu, deşi mai aproape de preşedinte, 
se săltase de pe scaun şi îşi întindea gâtul lung cât putea pentru a scurta distanţa 
dintre el şi gura preşedintelui. Dar, în afara întrebărilor, nu se mai auzea nimica. 
Ceauşescu continua să tacă sau îşi mişca buzele fără a scoate vreun sunet. 

Încă o sforţare a lui Miculescu cu întrebarea : „Tovarăşe preşedinte, sovieticii 
ne propun o colaborare la recoltatul şi valorificarea algelor din Marea Neagră. 
Am putea să cerem pentru noi zona Insulei Şerpilor ? ”. 

Ca muşcat de şarpe, Ceauşescu se întunecă şi mai mult şi mormăi apoi ceva, 
la fel de neauzit. 

Ne dădurăm seama că microfoanele şi anexele lor înregistrau toate întrebările, 
dar cum aerul nu vibra la mişcarea buzelor preşedintelui, întrebările rămâneau 
practic fără răspuns. Ne-am lămurit ulterior că benzile de înregistrare erau 
studiate după „consfătuiri” de consilierii preşedintelui, şi-n zilele următoare, la 
unele întrebări, apăreau în presă răspunsuri ca venind din partea lui Ceauşescu. 
Erau îndrumările preţioase date de cel mai înţelept şi iubit fiu al poporului. 

Cum pe masă, în faţa preşedintelui, se mai aflau două microfoane, acestea 
legate la reţeaua de amplificare şi la difuzoarele montate în pavilionul expoziţiei, 
faţa lui Angelo se lumină brusc. „Tovarăşe secretar general, vă rog să încuviinţaţi, 
pentru o şi mai bună desfăşurare a consfătuirii, să punem în funcţiune microfoanele 
din faţa dvs. şi reţeaua de amplificatoare.” 

Cum Ceauşescu nu reacţiona în niciun fel, Angelo făcu un semn pentru 
intrarea în funcţiune a instalaţiei. În acel moment, microfoanele cu pricina 
scoaseră un țipăt ascuţit. În liniştea mormântală ce domnea, ţiuitul ne scoase din 
amorţeală, dar în acelaşi moment Ceauşescu, parcă speriat de neaşteptatul ţiuit 
şi enervat la culme, izbi cu palma în masă, urlând : „Opreşte ! Experienţe să faci 
acasă, nu aici! ”. 

Microfoanele amuţiră împreună cu toată asistenţa. În acest fel lua sfârşit 
consfătuirea de lucru de la „Apimondia”. Ceauşescu se ridică şi plecă la fel de 
încruntat şi vijelios cum venise. 

Paharul cu suc rămase neatins. Cât despre sticlele de Pepsi ale marilor 
demnitari, nimănui nu-i mai ardea de astfel de răcoreală. Angelo Miculescu, 
abătut ca şi Virgil Trofin, îşi presimţea, ca şi colegul său de guvern, soarta. 

În zilele următoare, ziarele partidului care spun numai adevărul povesteau cu 
lux de amănunte despre consfătuirea de lucru ce o avusese preşedintele republicii 

cu oamenii de ştiinţă şi specialiştii din industria alimentară şi despre răspunsurile 
la întrebări şi preţioasele îndrumări ale celui mai înţelept şi iubit fiu al poporului. 
S-a schimbat de atunci ceva? 


„O mamă nefericită pentru tot restul vieții”, 24 iunie 1983, difuzată 
la 4 septembrie 1983' 


Doamnă Elena Ceauşescu, 


Mă adresez dvs. nu pentru că m-aţi mai putea ajuta cu ceva, ci pentru a 
împiedica continuarea crimelor ce se fac prin aplicarea Decretului care interzice 
întreruperea sarcinii. Aţi fost şi dvs. tânără, sunteţi mamă şi deci normal ar fi să 
mă înţelegeţi. 

Sunt muncitoare, văduvă şi am o singură fiică — studentă - care, provocându-şi 
un avort, a primit o hemoragie care i-a fost fatală. De când am pierdut-o nu mai 
sunt om, dar nu am destulă putere pentru a-mi curma viaţa, care pentru mine nu 
mai are niciun rost. 

Dvs. nu ştiţi şi probabil nici nu vă interesează câte crime, câte nenorociri se 
întâmplă de când s-a pus în aplicare acest „decret”. Dacă o tânără sau o femeie 
îşi riscă viaţa pentru o întrerupere de sarcină, probabil are motive întemeiate. De 
ce astfel de cazuri sunt urmărite „cu patimă” de către organele miliției şi 
procuratură şi, când o astfel de nenorocită ajunge la spital, nu i se face nicio 
intervenţie până când nu recunoaşte cine i-a provocat întreruperea sarcinii. Au 
fost cazuri când pacienta n-a recunoscut şi a costat-o viaţa. În urma acestor fiinţe 
rămân părinţi distruşi pentru toată viaţa, copii care vor fi lipsiţi de dragostea 
mamei. Din păcate, astfel de tragedii se întâmplă numai în familii modeste de 
muncitori. Soţiile şi fetele din clasa „burgheză” nu ajung în astfel de situaţii, 
deoarece ajunge un telefon ca să vină salvarea şi respectivei i se face urgent 
intervenţia. Se ştie că întreruperea sarcinii este interzisă în multe ţări, dar familia 
are posibilitatea - prin diferite metode - de a evita o sarcină nedorită. Astăzi, în 
România socialistă e o tragedie să devii mamă dacă nu ai în familie o bunică care 
să îngrijească de cei mici. Taxele pentru creşe şi grădiniţe s-au majorat şi 


1. L.M. no, 34, September 4, 1983. 

majoritatea familiilor de muncitori nu-şi pot permite a plăti taxele pentru copii. 
Aveţi şi dvs. o fiică, dar dânsa niciodată nu va avea probleme, doar e fiica celui 
mai iubit şi mai de omenie fiu al poporului. Decretul se aplică când e vorba de 
familii proletare. 

Poate ar fi bine să vă gândiţi la părinţii care şi-au pierdut fiicele, la soţii care 
şi-au pierdut soțiile şi la copiii rămaşi orfani de mamă datorită acestui inuman 
decret. 

Dvs. găsiţi, vă rugăm, o soluţie ca femeile să dorească a deveni mame din 
convingere, şi nu de frica Decretului. 


„Un brigadier cu salopetă de blană”, Bucureşti, 21 august 1983, 
difuzată la 11 septembrie 1983! 


Domnule director, 


Aşa cum v-am promis nu demult, revin cu câteva ştiri, zic eu, mai noi, 
profitând de amabilitatea poştei noastre care, cu prilejul iminentei sărbători a 
aşa-numitei „eliberări” naţionale, s-a oferit să vă transmită corespondenţa mea 
necondiţionat. Fără să o mai supună controlului prealabil (cenzura fiind desfiinţată 
la noi, nu-i aşa ?). Înscriu aceste rânduri sub un titlu întâlnit recent în presa 
română, cred că în Luceafărul, care ne informa că 23 august este „cea mai 
istorică sărbătoare naţională” (chiar aşa cum vă scriu). 

Şi acum ştirile, mai pe larg, mai pe scurt... De câteva săptămâni, locuitorii 
cartierelor Aviatori, Floreasca, Delavrancea şi cei din vecinătatea stadionului 
23 august (Bulevardul Muncii, Vatra Luminoasă etc.) n-au mai avut odihnă : se 
făceau repetiţii pentru două mari spectacole. Primul aniversa 35 de ani de la 
înfiinţarea celor dintâi şantiere naţionale ale tineretului ; celălalt, demonstraţia 
oamenilor muncii cu prilejul „celei mai istorice sărbători naţionale”. Ce a 
însemnat asta, pe lângă răscolirea fonică a cartierelor amintite ? Mii şi mii de 
oameni, în general tineri, scoşi din producţie, sute de mii de ore de muncă 
pierdute, mii de costume de sport sau de brigadieri confecţionate ad hoc, mii de 
pancarte de mătase, lemn, carton, polistiren expandat, sute de mii de flori (chiar 


1. L.M. no. 35, September 11, 1983. 

şi naturale, cele de plastic fiind mai costisitoare, dar neputând lipsi), sute de 
autobuze scoase din circulaţia şi aşa precară a Bucureştiului şi puse la dispoziţia 
demonstranţilor (mulţi dintre ei aduşi din provincie şi cantonaţi prin căminele 
studenţeşti sau şcolare, hrăniţi bine-rău, dar hrăniţi etc.). Un buget grandios 
cheltuit pentru ca familia Ceauşescu să-şi poată aminti despre „romantismul 
revoluţionar” (devenit obsesia întregii prese, îndată după memorabila consfătuire 
de la Mangalia!, care nu vă este străină) şi pentru ca aceeaşi viciată pereche să 
arate lumii acea faţă pe care ei doresc să o facă cunoscută, a unui popor care o adoră, 
care se bucură de grijile zilnice, de mizeria la care ne-a adus distinsul cuplu. 

Dar, mai presus de asta, demonstraţia de la 23 august a avut ca scop verificarea 
mecanismului puterii interne a regimului. Din nou recrutări forţate pentru 
participare, din nou liste, ameninţări pentru cei ce nu doreau să participe, repetiţii 
în plină caniculă, obligaţia de a purta ceva în mâini sau pe umeri, de cele mai 
multe ori chiar portretele asupritorilor, numele lor, cuvinte calde ce le erau adresate. 

Revin la perioada premergătoare : o inundație fonică a sufocat cartiere întregi 
ale Capitalei. Comenzi urlate la microfoane, marşuri trăsnitoare amplificate 
sălbatec de difuzoare nemiloase, străzi întregi cu circulaţia blocată săptămâni 
de-a rândul. La intrarea pe stadion: percheziţie corporală. Copiii aduşi înainte 
de amiază aveau să stea în picioare sau pe caldarâm până după ora 10 seara. La 
fel acei nefericiţi de activişti, al căror rol este doar cel de a-l aplauda „spontan” pe 
Ceauşescu la sosire şi, la fel de entuziaşti, la plecare. O umilinţă de masă, nu altceva ! 

S-au înregistrat numeroase accidente : copii care au leşinat de foame şi sete, 
de oboseala acumulată. Nu li s-a permis să-şi aducă nimic de mâncare şi nici de 
băut, pentru că veceurile stadionului sunt insuficiente şi se mai află şi sub 
tribune. Aşa că... atenţie! Se spune că s-au înregistrat şi câteva decese ale unor 
copii, Numai opt. Faţă de cel din primăvară, al apreciatului regizor Doru Năstase, 
mort de infarct, în ajunul zilei de 1 Mai, când a aflat că, pentru a şasea oară 
„ideologii” partidului i-au respins spectacolul pus de el la punct, noile victime 
ale terorii mute comuniste reprezintă un record. Cine se poate mândri cu el? 
Cine va răspunde pentru ele? 

Şi-acum, câteva din „bombele” acestui august trist şi ridicol. 

Luna a început cu publicarea, dar nu în presa zilnică, a noii legi sanitare, Cu 
enormităţile despre care vom avea, poate, ocazia să mai vorbim. Deocamdată să 


1. „Consfătuirea pe problemele muncii organizatorice şi politico-educative” de la Mangalia, 
din 8 august 1983, a reprezentat o etapă a creşterii controlului ideologic asupra 
culturii şi educaţiei. 

spunem că ea reprezintă un prim pas spre generalizarea desființării tratamentelor 
gratuite. Pe 19, dacă nu mă înşel, un comunicat laconic prin care ni se aduce la 
cunoştinţă că, în urma cererii unor colective de muncă, s-a decis ca duminică, 
21 august, să se lucreze! Cine sunt acele colective? Cine a dat comunicatul ? 
Tăcere. Speranţele că duminică se va lucra pentru a se face punte peste ziua de 
22 august, ca oamenii să beneficieze de trei zile libere (ca pe vremea burgheziei, 
de Paşti şi de Crăciun), s-au spulberat. Românul a tăcut şi a înghiţit. 

O culme a ridicolului s-a înregistrat şi la Constanţa, unde la o „întâmplare” 
a Cenaclului lui Păunescu, un spectator, zice-se, turc, şi-a îngăduit o glumă cam 
sinistră, dându-şi în loc de nume o expresie trivială şi traducând, cu o altă 
pornografie, cuvântul cenaclu în limba turcă. Dinamicul poet a exultat de fericire, 
a cântat şi a repetat aceste cuvinte, făcându-le apoi să apară şi în revista familiei 
sale şi a lui Ceauşescu, Flacăra. Un hohot imens a cuprins întreaga suflare 
românească la aflarea acestei veşti-avertisment, din care Păunescu ar trebui să 
înţeleagă că lumea s-a cam plictisit de el. 

Întâlnirea de la Mangalia a şefului de partid a fost şi ea un eveniment trist 
pentru oamenii de cultură, atâţia câţi au mai rămas în funcţii. Vânătoarea de 
vrăjitoare a şi început: vitrinele magazinelor Fondului plastic au fost golite 
aproape în întregime, la fel galeriile de artă, consignaţiile, de tot ce ar fi putut să 
miroasă a artă decadentă, occidentală. Ne vom întoarce la iţarii strămoşeşti, la 
saloanele romantice ale anilor '50, dar nu şi la meniurile acelor timpuri. Printre 
primii sacrificați dintre intelectuali, eseistul Octavian Paler!, scos de la conducerea 
ziarului România literară, pe care-l făcuse cel mai citit dintre cele ce apar în 
ţară. Se spune că a fost sau va fi înlocuit cu o femeie. Cu cine anume ? Nu prea 
cunosc nume feminine atât de reputate în ziaristica noastră ca să poată conduce 
un jurnal ca România liberă. Numai dacă nu o fi vreo rudă a familiei Ceauşescu, 
caz în care totul devine posibil. Chiar şi o calificare peste noapte. 

Ce s-a mai întâmplat în augustul tristei aniversări ? A apărut un comunicat, 
de data aceasta din partea Consiliului de Stat, în care posesorii de autoturisme 
erau anunţaţi că în zilele de 23 şi 24 august vor putea circula fără restricţii, atât 
cei cu numere pare, cât şi cu numere impare (se ştie că suntem, printre alte 


1. Octavian Paler (1926-2007), ziarist şi scriitor, membru de partid din 1955, membru 
supleant al CC al PCR (1974-1979), vicepreşedinte al Comitetului de Radiodifuziune 
şi Televiziune pe lângă Consiliul de Miniştri al RSR (1965-1970), redactor-şef al 
ziarului România liberă (1970-1983), deputat de Vaslui în Marea Adunare Naţională 
(1980-1985). În anii '80, el se distanțează de ideologia oficială. Este unul din semnatarii 
scrisorii celor şapte intelectuali care s-au solidarizat cu disidentul Mircea Dinescu. 

priorităţi, singura ţară din Europa unde asemenea restricţii mai funcţionează). 
Ridicolul constă în aceea că, în timp ce un comunicat care decide ca o zi de 
odihnă, într-un stat socialist, să devină zi de muncă nu aparţine nimănui, cel 
privind o parte restrânsă a populaţiei este „produsul” Consiliului de Stat. Dar nu 
numai atât: 23 şi 24 august au căzut în zilele de marţi şi miercuri, zile pentru 
care nu există restricţii, ci pentru duminici. A fost, prin urmare, inutil. Ba chiar 
stupid. Urmarea : în cealaltă zi, toate ziarele au publicat, de data asta un anunţ 
fără autor, în care se zice că pe 21 august (adică, chiar în ziua apariţiei) pot 
circula toate autoturismele, indiferent de numărul de înmatriculare. Este corectat 
în acest fel un decret al Consiliului de Stat. Asta arată cât de timoraţi, sau indiferenți, 
ori şi una şi alta sunt ziariştii şi toţi cei care cenzurează articolele : dacă a venit 
de sus, se poate publica, chiar dacă este ridicol. Ceea ce s-a şi petrecut. 

O altă „fericire” de august: de câteva zile, un om nu mai poate cumpăra 
decât 2 kg de pâine în Bucureşti. Probabil se anunţă un nou an-record al recoltelor 
de cereale. Măsurile recente îl şi prefigurează. Numai 10 litri de benzină pot 
primi cetăţenii patriei în trecere prin Capitală, până de curând singurul oraş în 
care benzina era „la liber” (cu cozile de rigoare, dar necartelată). În schimb, 
turiştilor străini nu ştiu ce să le mai facem spre a-i atrage să-şi lase banii lor, 
obţinuţi din afaceri capitaliste şi din exploatare, în buzunarele statului socialist, 
aflat în plin avânt spre comunism, ultima platformă a pauperizării totale, după 
cum merg lucrurile la noi. Un francez, aşa scrie în presa respectivă sub firma 
ONT Carpaţi, poate petrece 14 zile cu numai 950 de franci, în România, şi i se 
oferă încă o săptămână gratuită dacă se decide să plătească primele 14 zile. 

O bombă cu efect dubios : ni s-a îndeplinit o promisiune făcută acum 15 ani : 
avem televiziune cu program colorat. Dar în ce condiţii ? Un aparat costă între 
13 şi 15.000 de lei, adică, dacă facem o transformare a celor 900 de franci ai 
unui sejur în România în lei, la paritatea de 1 la 5, cât 10 sejururi de câte două 
săptămâni pe casă, masă şi transport! Cine devalorizează banul țării? Nu chiar 
guvernul ? Dar nu numai atât: industria de televizoare n-a produs (asamblat mai 
precis) decât câteva sute de aparate. După primele două zile, vânzarea lor s-a 
oprit din înalte dispoziţiuni (desigur, de la Palatul Primăverii). De când avem 
televiziune color, nu mai avem cu ce să o recepţionăm. Se discută mai multe 
variante: una ar fi aceea că se vor vinde numai cu aprobarea Ministerului 
Comerţului. Ca autoturismele. Cu liste de aşteptări, dar şi cu priorităţi. Se zice 
că şi calitatea emisiunilor este, din punctul de vedere al coloritului, execrabilă. 
Asta în timp ce inginerul Mircea Dan, care a pregătit tehnic trecerea pe color, a 
fost concediat odată cu ceilalţi colegi ai lui, având ceva rude peste hotare. 

Dar comerţul de stat mai cunoaşte şi alte noutăţi: dacă vrei să-ţi cumperi o 
haină de blană sau un guler şi o căciuliţă asortată tot de blană, trebuie să prezinţi 
buletinul de identitate şi eşti trecut pe o listă. Ca şi cum ai cumpăra stupefiante. 
Cine are totuşi curajul s-o facă se poate aştepta la o percheziţie şi la un control 
al averii. Plăcută libertate. După 39 de ani, dintre care ultimii 18 sunt cei mai 
luminoşi din întreaga existenţă a poporului nostru! Puritatea noastră socialistă 
se cere apărată cu sfinţenie. Ce ne aşteaptă de aici înainte ? Ce alte „libertăţi” ne 
pregăteşte magul de la Scorniceşti în lungile lui visări de la masa sa de lucru ? 
Poate cineva răspunde ? 


„O ființă umană”, [septembrie] 1983, 
difuzată la 18 septembrie 1983! 


Domnule Vlad Georgescu, 


Sunt un cetăţean german ce mi-am vizitat ţara de baştină, pe care n-o pot uita 
uşor. Mă întorc de acasă cu durere în suflet pentru cei ce-mi sunt dragi şi pentru 
întregul popor, care suferă nevinovat calvarul de fiecare zi impus de un regim ce nu 
are nimic în comun cu neamul român. Mă adresez dvs. cu credinţa că aveţi posibilitatea 
să alinaţi cel puţin cu un cuvânt de mângâiere şi încurajare multă suferinţă. 

lată despre ce este vorba: peste câteva zile se împlinesc 35 de ani de la 
aşa-zisa aderare a Bisericii Greco-Catolice la biserica (mamă) ortodoxă prin 
actul de la Cluj?, când un grup de preoţi uniţi au hotărât să unifice cele două 
biserici româneşti din Ardeal. 

Este cunoscut de toată lumea că acest act a fost de fapt un „dictat” al 
guvernului român. 

Cu ocazia vizitei mele din această vară am aflat lucruri impresionante, din 
gura unui preot din regiunea Braşovului, el însuşi participant la realizarea acestui 
mişelesc act. Acest biet preot a fost obligat să-şi părăsească religia şi să slujească 
ca preot într-un sistem controlat şi dirijat de regimul ateu şi cu hotărârea fermă 
de a distruge credinţa în Dumnezeu. 


1. L.M. no. 36, September 18, 1983. 
2. Este vorba despre simulacrul de sinod care a avut loc la 1 octombrie 1948 la Cluj, unde 
un număr de preoţi greco-catolici au fost constrânşi să declare unirea cu Biserica Ortodoxă. 

Am văzut cu propriii mei ochi hârtia prin care el era „delegat” la întâlnirea 
de la Cluj, unde s-a realizat adunarea. Această delegaţie nu provenea din partea 
poporului din parohia respectivă, ci din partea Sfatului Popular, semnată de 
preşedintele acestui for, ca şi când el reprezenta voinţa poporului. În prezent, am 
cunoscut mai mulţi preoţi - foşti greco-catolici care continuă să slujească pe 
Dumnezeu, în secret, prin slujbe săvârşite în casele lor, în prezenţa familiei lor 
şi a prietenilor de încredere. Ei speră că, odată cu ajutorul celor din afară şi al 
lui Dumnezeu, se va face dreptate şi se va reveni dându-li-se şi lor dreptul să 
revină la Biserica [grecojromană - care a fost de folos culturii şi redeşteptării 
naţionale. Dorinţa acestor suflete este să simtă că nu sunt uitaţi! 

Eu personal, prins în vâltoarea unor preocupări economico-politice occidentale, 
n-am păstrat contactul cu emisiunile dvs., singurul izvor de informaţii şi speranţa 
pentru întreaga suflare românească. 

Sunt convins că nu e necesar să insist asupra importanţei acestor emisiuni, 
care sunt în prezent tot atât de importante (poate mai mult) de cum erau acum 
20 de ani când am părăsit această ţară atât de năpăstuită. Sunt sigur că un cuvânt 
din partea dvs. care să analizeze acest mişelesc act ar aduce mângâiere şi putere 
de rezistenţă în mii de suflete care tânjesc după o vorbă de îmbărbătare. 

O recenzie şi analiză a evenimentelor la împlinirea a 35 de ani ia posturile dvs. 
de radio ar reprezenta cu siguranţă un act de sprijin pentru aceia care au suferit şi 
chinuri fizice, şi morale în slujba lui Dumnezeu. Eu n-am talente gazetăreşti şi nu pot 
impresiona prin puterea cuvântului, dar credinţa în Dumnezeu mă îndeamnă să apelez 
la dvs., al cărui cuvânt este ascultat şi stimat de multe milioane de români ce continuă 
să sufere chinurile unui regim străin intereselor şi năzuinţelor poporului român. 

Cu stimă ! 


„Un reporter debutant”, Bucureşti, 23 august 1983, 
difuzată la 18 septembrie 1983! 


Cronică nonconformistă 


Întrucât Agerpres va avea grijă să alimenteze presa română çu reportajele 
oficiale şi să încerce să dezinformeze opinia publică mondială, îmi asum răspunderea, 


1. L.M. no. 36, September 18, 1983. 

fie şi ca amator, de a vă transmite o cronică reală a acestei uriaşe manifestări a 
puterii regimului Ceauşescu, a capacităţii sale de înscenare şi constrângere pe 
plan intern, care a fost (mai mult ca până acum) demonstraţia din această zi de 
doliu naţional în care plânsul naţiei a fost înlocuit, brutal, cu o pastişă a bucuriei 
regizate, cu o imundă ploconeală în faţa celor doi oameni care au reuşit, cu manualele 
marxist-leniniste, să îngenuncheze un popor, de altfel mândru şi demn. 

Petrecerea a început cu o întârziere de aproape 25 de minute, cauzată de 
sosirea în tribuna oficială a aşa-zişilor conducători cu un decalaj egal cu acest 
interval. Până atunci, am putut face unele constatări. Spre deosebire de anii 
precedenţi, tribuna oficială a fost altfel construită. Spaţiul rezervat membrilor 
Comitetului Central a fost mult mai restrâns şi mult mai „cocoţat” decât altădată. 
O supratribună acoperită a fost înălţată la o mare distanţă de drumul pietruit al 
Bulevardului Aviatorilor. Între această platformă şi popor erau spaţii largi, 
destinate florilor, unui prim rând de soldaţi înarmaţi, unui grilaj şi altui şir de 
militari şi civili care, umăr la umăr, alcătuiau o pavăză de trupuri vii, dincolo de 
care urmau să apară oamenii politici. Postul de televiziune a umplut minutele de 
aşteptare cu muzică populară şi cântece patriotice, iar crainicul ne-a anunţat că 
sărbătoarea de azi va marca o dată importantă în planul spiritualităţii româneşti, 
deoarece ea coincide cu prima emisiune color. 

Într-adevăr, subtilă remarcă. Trebuia să înţelegem că ni se face un mare cadou, 
pregătit să coincidă chiar cu cea de-a 39-a aniversare a zilei înscăunării la putere 
a regimului denumit comunist. Mai interesant ar fi fost să ni se spună cu câtă 
întârziere a sosit acest dar, putându-se face, în acest sens, două referiri : la data 
punerii în funcţiune în ţările civilizate a televiziunii color şi, a doua, la întârzierea 
cu care regimul oferă astfel de emisiuni, ştiut fiind că încă din 1970 s-a tot 
promis că vom avea televiziune color. S-ar mai fi putut preciza că România este 
ultima dintre ţările blocului răsăritean care face acest pas. 

Dar, timpul trecând în dulci răsfăţări şi duioase minciuni, iată-l sosit pe 
Ceauşescu, urmat de dulcea sa soţie. El face drumul ştiut, de la un capăt la 
celălalt al tribunei sale, salută ca un boxer experimentat pe toată lumea şi bâlciul 
începe. 

În dreapta lui, Elena Ceauşescu. Imediat după ea, Ştefan Voitec, mobila 
social-democrată necesară decorului. În stânga lui Ceauşescu, surpriză! Ion 
Gheorghe Maurer, albit şi posomorât. Nu este învrednicit nici măcar cu o privire 
de la fostul său colaborator. De altfel, după numai 30 de minute, Maurer se va 
retrage penttu a nu mai apărea până la sfârşit. Exemplu urmat şi de Voitec, mult 
mai târziu şi tot pe nebăgate de seamă. 

În spatele conducătorului, nimeni. Nici Mihail Florescu!, nici Dumitru 
Popescu, nici Ştefan Voicu?, nici Gogu Rădulescu”, abonaţii din trecut ai 
planului doi şi care aveau privilegiul de a apărea mereu în ecrane odată cu 
Ceauşescu. Acum, şeful avea să apară singur-singurel. De câteva ori el, de câteva 
ori cu soţia. Când deschidea gura, când ducea mâna la nas să se scarpine (gest 
împărtăşit cu fidelitate de soţia sa), imaginea se schimba brusc. Şeful a fost tot 
timpul nervos. Fotografii şi operatorii au trebuit să se străduiască pentru a oferi 
a doua zi presei imagini cu Ceauşescu. Şeful, cu grija sa părintească, privea 
mereu la ceasul de mână şi la cer, gândindu-se probabil ca nu cumva înflăcăraţii 
demonstranți să răcească dacă ar ploua, ori ca nu cumva recuzita de carton şi 
polistiren expandat din care erau fabricate obiectele purtate de manifestanți să nu 
se decoloreze ori să se topească sub biciuirea ploii. Poate că cineva i-o fi spus, 
până la urmă, că la marea demonstraţie de pe stadionul 23 August, prilejuită de 
împlinirea a 35 de ani de la înfiinţarea primelor şantiere naţionale ale tineretului, 
câţiva copii şi-au pierdut viaţa din diferite pricini, printre care oboseala lungilor 
ore de aşteptare (de la 12 până noaptea târziu). Interzicerea de a se alimenta şi 
de a consuma orice fel de lichide i-a răpus pe cei mai debili. 


1. Mihail Florescu (lacobi Iancu/1912-2000), membru de partid din 1934, voluntar în 
brigăzile internaţionale din Spania, comisar politic într-un grup de partizani din 
Franţa, membru al CC al PMR/PCR (1955-1989), şef al Secţiei de Propagandă şi Agitaţie 
(1945-1946), şef al Direcţiei Propagandă din Ministerul Apărării Naţionale (1946-1947), 
şef al Direcţiei Superioare Politice a Armatei (1949-1951). Ministrul Industriei Chimice 
(1951-1952 ; 1953-1957; 1965 ; 1970-1980) şi ministrul Industriei Petrolului şi Chimiei 
(1957-1965), ministru secretar de stat şi vicepreşedinte al Consiliului Naţional pentru 
Şţiinţă şi Tehnologie (1980-1990). A sprijinit şi protejat cariera de „chimistă” a Elenei 
Ceauşescu, care l-a răsplătit după 1965 prin menţinerea lui în posturi de prim-plan. 

2. Ştefan Voicu (Aurel Rotenberg/1906-1992), membru de partid din 1932, membru 
supleant al CC al PMR (1955-1960), membru al CC al PMR/PCR (1960-1984), activist 
la Secţia de Propagandă şi Agitaţie a CC al PCR (1945), redactor-şef la Scânteia 
(1946), redactor-şef la revista Lupta de Clasă (din 1955), redactor-şef la revista Era 
Socialistă. A ajuns vicepreşedinte la Academia de Ştiinţe Sociale şi Politice. 

3. Gheorghe (Gogu) Rădulescu (1914-1991), membru al UTC/dR din 1933, membru de 
partid din 1949, membru al CC al PMR/PCR (1960-1989), membru al Comitetului 
Executiv al CC al PCR (1965-1974), membru al Prezidiului Permanent al CC al PCR 
(1969-1974), membru al CPEx (1974-1989), membru al Biroului Permanent al CPEx 
(1977-1989), ministrul Comerţului Interior (1956-1959), ministrul Comerţului Exterior 
(1962-1963), vicepreşedinte al Consiliului de Miniştri (1973-1975), viceprim-ministru 
al Guvernului (1975-1979), vicepreşedinte al Consiliului de Stat (1979-1989). În 
1989 rămăsese ultimul membru al vechii gărzi a PCR în înalta ierarhie de partid. 
Arestat în 1989, a fost eliberat pe motive de sănătate. 

În fine, demonstraţia a început cu o altă mare minciună : parada aşa-numitelor 
gărzi patriotice. Comentariile glăsuiau despre cei care au eliberat ţara. Adevărul era 
încă o dată alungat. Cei care treceau prin faţa tribunei erau oameni tineri, cei mai mulţi 
nenăscuţi la 23 august 1944. Un mare calup uman, cu care s-a deschis demonstraţia, 
ne-a înfăţişat şi ne-a reţinut atenţia asupra unui singur lucru : apărarea patriei! De 
cine ? Şi pentru ce ? O paradă militară pusă la punct de un regim care propovăduieşte 
numai pacea pare absurdă Şi totuşi, aşa a fost. Până şi copiii care au urmat altor şi 
altor formaţiuni erau înarmaţi cu puşti (veritabile sau nu, nu mai interesează), dar o 
psihoză armată a pus vreme de aproape 45 de minute stăpânire peste Piaţa Aviatorilor. 
De la mic la mare, de la băieţi la fete, cu toţii făceau un front comun de luptă şi 
apărare. Mă întreb iarăşi: împotriva cui? Şi de ce? Burghezia internă a fost 
spulberată. Cu imperialiştii nu avem de-a face. Ei sunt departe şi înaintea noastră ! 

Dacă va fi cazul, au cu cine să se răfuiască. Inexplicabilă concepţia celor care au 
adus la o demonstraţie paşnică mii şi mii de arme. Despre demonstraţia oamenilor 
muncii nimic nou : feţe încruntate, participare formală, sonorizare din studio, panouri 
cu duiumul. Ceva nou a fost totuşi. Niciodată nu am văzut atâtea portrete ale lui 
Ceauşescu şi nevesti-sii. Era o imagine ciudată între ceea ce ni se arăta la tribuna 
oficială şi în piaţă : sus era Ceauşescu, în carne şi oase, în stradă tot el multiplicat 
în carton şi în zeci de mii de exemplare. Chipul lui şi al ei păreau unul robot: 
adică erau acelaşi. Al ei de acum 50 de ani, al lui de mai târziu, dar nu la zi. De 
ce oare s-a abuzat în aşa hal de portretele lor? Pentru că, iarăşi după ani multi, 
au apărut, cam la 30-35 de minute distanţă, şi portretele celorlalți membri ai 
Comitetului Central Politic Executiv: Dăscălescu, Ludovic Fazekaş!, Bobu?, 


1. Ludovic Fazekas, născut în 1920, a fost ales membru al CC al PCR în 1966, iar 
ulterior a devenit prim-secretar al Comitetului Judeţean al PCR din judeţul Harghita. 
Membru al Secretariatului CC al PCR (1979-1982). În 1975 a fost ales membru al 
Consiliului de Stat al RS România. Ministrul Economiei Forestiere şi Materialelor de 
Construcţii (1979-1980). 

2. Emil Bobu, născut în 1927, membru al PCR din noiembrie 1945. A fost membru al 
CC al PMR, preşedinte al Sfatului Popular Regional Suceava. În mai 1961 a fost 
decorat cu Medalia „A 40-a aniversare de la înfiinţarea Partidului Comunist din 
România”. Membru în Biroul Permanent al CPEx (1979-1989), membru al Secretariatului 
CC al PCR (1975-1979; 1981-1989). Ministru de Interne (1973-1975), ministru al 
Muncii (1980-1981), viceprim-ministru al Guvernului (ianuarie-mai 1982). La 22 de- 
cembrie 1989, Emil Bobu şi Manea Mănescu i-au însoţit pe Nicolae şi Elena Ceauşescu 
în elicopterul cu care liderii comunişti au părăsit Comitetul Central. În februarie 1990 a 
fost condamnat la închisoare pe viaţă, sentinţă comutată ulterior în detenţie de 10 ani. 

Lina Ciobanu, Mizil!, Pană? etc. Aceste portrete erau grupate şi treceau de 
partea opusă tribunei oficiale, aşa încât cu greu le puteai observa. Camerele 
televiziunii urmărind în principal pe cei doi amintiţi şi grupurile din faţa 
tribunei centrale. S-au debitat, fireşte, obişnuitele minciuni privind îndeplinirile 
şi depăşirile de plan, s-a lăudat cercetarea şi în special cea din domeniul 
chimiei (vă imaginaţi de ce), s-a vorbit despre economii, export etc. Nimic 
nou! Puțin adevăr. Prima surpriză: s-a dat legătura cu un oraş din provincie. 
Cu care? Hai să vedem dacă sunteţi perspicaci... Cu Slatina! De ce? Pentru 
aluminiu ? De unde! Pentru că Slatina este capitala judeţului Olt, în care se 
află celebrul Clochemerle românesc, locul de naştere al primului cetăţean al 
tării: Scorniceşti. A fost momentul cel mai amuzant al transmisiei. Oamenii din 
Slatina treceau prin faţa tribunelor care cum doreau, fără rânduri aliniate, ca la 
Bucureşti, cu căţel, cu purcel, cum se zice, având în frunte o... fanfară din 
câţiva ţigani din zonă, graşi şi binedispuşi, care băteau într-o tobă, în două 
timpane, suflau în trompete, parcă era într-un film de Geo Saizescu ori la vreo 
nuntă a uneia dintre rudele primului-secretar (cumnat cu Ceauşescu). Vorba nu 
ştiu cui dintr-o piesă de Baranga: „Ăştia-s oamenii, cu ăştia defilăm” ori 
„Asta-i orchestra, cu ea demonstrăm”. 

Pe urmă, programul a alternat cu cel din Capitală. Au mai avut fericirea unui 
text general şi a unor imagini terne (că n-am văzut color) Sibiul şi Bacăul. Pe ce 
criterii, nu se poate spune, că nici televiziunea nu ne-a spus. Ca de obicei, după 


1. Paul Niculescu-Mizil (1923-2008), membru de partid din 1945, membru al CC al 
PMR/PCR (1955-1989), membru al Prezidiului Permanent al CC al PCR (1969- 
-1974), membru al Secretariatului CC al PCR (1995-1972), membru al Comitetului 
Executiv al CC al PCR (1965-1974), membru al CPEx (1974-1989). Rector adjunct 
şi rector la Universitatea de Partid „Ştefan Gheorghiu” (1950-1954), director adjunct 
al Institutului de Istorie al PMR din 1955, prim-adjunct şi şef al Secţiei de Propagandă 
şi Agitaţie a CC al PMR (1954-1965), secretar al CC al PCR (1965-1972), vice- 
preşedinte al Consiliului de Miniştri şi ministru al Educaţiei şi Învăţământului 
(1972-1975), viceprim-ministru al Guvernului (1975-1981), ministrul Finanţelor 
(1978-1981). Condamnat în 1990, eliberat în 1992. 

2. Gheorghe Pană (n. 1927), membru de partid din 1947, membru al CC al PCR 
(1969-1989), membru al Secretariatului CC al PCR (1972-1984), membru al Comitetului 
Executiv al CC al PCR (1969-1984), membru al CPEx (1974-1989). Şi-a făcut cariera în 
aparatul central de partid. Prim-secretar al Comitetului Regional/JHudeţean de Partid 
Braşov (1966-1969), preşedintele Consiliului Central al Uniunii Generale a Sindicatelor 
din România (1975-1979), ministrul Muncii (1977-1979), preşedinte al Comitetului 
Executiv al Municipiului Bucureşti din 1979, primar general al Capitalei din 1985. 


188 ULTIMUL DECENIU COMUNIST 


parada sportivă, minunată tot ca de obicei şi cu mai puţine tablouri reprezentându-i 
pe cei doi, deoarece sportivii aveau de întrebuințat mâinile în alte scopuri, i-am văzut 
pe oamenii de ordine care au asigurat buna desfăşurare a paradei pe tot traseul. 
Oameni de tot felul, în pantaloni bleumarin şi cămăşi albe, obosiţi de atâtea zile şi 
nopţi de nesomn. Pe aceştia, soţii Ceauşescu i-au aplaudat. Ei sunt cei care, la o 
adică, ar urma să-i apere. Numai că respectivii aveau mâinile goale... Poate şi inimile ! 

Ceauşescu a mai schimbat, în tribună, două-trei vorbe, prin translatori, cu unii 
diplomaţi pe care reporterii nu i-au identificat. Erau unii albi, alţii negri. Galbeni 
n-am văzut (dacă n-am avut color). La sfârşit ni s-au arătat şi tribunele în care 
stăteau membrii corpului diplomatic, posibil şi unii invitaţi de peste hotare. Cei 
mai voioşi erau cei în tunici închise la gât şi cu şepculiţe : chinezi, mongoli, coreeni 
democrați, nu ştiu, dar aceştia se simțeau ca la ei acasă : tot portrete, tot eşarfe, 
porumbei mai puţini din cauza raţionalizării cărnii, baloane colorate, exerciţii cu 
bastoane care puteau fi şi arme etc. E mare lucru să te simţi ca la tine acasă! 

Numai că eu, ca român, nu m-am simţit deloc la mine acasă. N-am înţeles ce 
legătură a avut întreaga manifestare cu ziua eliberării. Nu ni s-a vorbit decât 
despre Ceauşescu şi soţia sa, despre Congresul al IX-lea, despre înţelepciunea lui 
Ceauşescu şi fantasticul progres înregistrat în cei 18 ani ai guvernării sale. E dureros 
până la lacrimi să fii silit să-l proslăveşti pe cel care te-a îngenuncheat, care ţi-a 
luat pâinea de la gură, libertatea din suflet, care ţi-a destrămat familia şi anihilat 
speranţele. Toate acestea le-a reuşit demonstraţia din Piaţa Aviatorilor. O demonstraţie 
de tristă amintire. O demonstraţie care va vorbi generaţiilor viitoare despre gradul 
de decădere la care poate ajunge un popor ale cărui destine au încăput pe mâna 
unor oameni lipsiţi de cultură, de simţul realităţii, de patriotism şi de sensul 
adevărat al istoriei. Peliculele acelei zile trebuie păstrate cu sfinţenie. 


„Un român care vă arată adevărul”, [septembrie] 1983, 
difuzată 25 septembrie 1983! 


Stimate domnule Vlad Georgescu, 


Vin cu rugămintea să-mi difuzaţi această scrisoare în cadrul emisiunilor 
postului de radio Europa Liberă şi să o trimiteţi la următoarele destinaţii : 


1. L.M. no. 37, September 25, 1983. 

Congresului SUA, Camerei Reprezentanţilor SUA, preşedintelui Ronald Reagan, 
ziarului New York Herarld Tribune. 


Stimaţi domni, 

Am aflat cu stupoare că s-a votat în Camera Reprezentanţilor recomandarea 
de a se prelungi cu încă un an clauza naţiunii celei mai favorizate pentru România. 

Sunt unul dintre intelectualii României care a reuşit să scape din „raiul 
socialist al familiei Ceauşescu” şi am familia mea rămasă încă în ţară şi supusă 
celor mai diverse presiuni şi discriminări. 

Pentru informarea dvs., recomandarea dată de către preşedintele Ronald Reagan 
şi de Camera Reprezentanţilor se bazează pe cea mai crasă înşelătorie a regimului 
comunist din România : situaţia uşurării emigrărilor, ca şi a represaliilor ce se 
aplică familiilor celor care reuşesc să scape s-a înrăutățit. Soţia mea, cu toate că 
este specialistă în domeniul său de activitate, a fost trimisă să lucreze în fabrică ca 
urmare a faptului că eu am reuşit să scap de raiul socialist, după ce am trăit în 
ultima perioadă de timp cu teama de a fi făcut „ţap” ispăşitor într-un proces politic. 

Se pune întrebarea logică cui foloseşte acordarea prelungirii clauzei pentru 
România. Poporului român în niciun caz, ci numai anumitor nivele ale regimului 
comunist. Această prelungire se acordă pe baza unor promisiuni care, de fapt, 
sunt o înşelătorie. Se ştie deja, la nivele mai înalte, se fac rezerve valutare în 
bănci vestice şi conturi secrete pentru anumite cazuri, ca şi faptul că pentru 
urgentarea obţinerii paşaportului (după ce i s-a dat aprobarea de plecare) se 
plăteşte pentru fiecare sas exportat în RFG, în cazul în care are posibilităţi 
financiare, suma de 8.600 DM, bani care ajung în aceleaşi bănci şi conturi 
personale. Statele Unite acordă prelungirea clauzei unui regim corupt care va 
utiliza beneficiile realizate la rotunjirea conturilor bancare proprii din străinătate, 
şi nu pentru îmbunătăţirea situaţiei propriului popor. 

Noi, românii, ne punem întrebarea dacă organele reprezentative ale Statelor 
Unite nu sunt victimele unei înşelătorii. Prelungirea clauzei naţiunii celei mai 
favorizate, conform amendamentului Jackson-Vanik!, este legată de liberalizarea 
efectivă a emigrărilor, or, regimul lui Ceauşescu nu a demonstrat cu nimic că a 
luat măsurile în consecinţă şi, în această situaţie, recomandarea Camerei Reprezentan- 
tilor se bazează pe o simplă promisiune, care va putea să nu fie îndeplinită şi care 


1. Amendamentul Jackson-Vanik poartă numele celor doi senatori care l-au introdus în 
Legea Comerţului a Statelor Unite, intrată în vigoare în anul 1975. El prevedea 
refuzul acordării clauzei naţiunii celei mai favorizate, de către SUA, ţărilor care nu au 
economie de piaţă, dacă autorităţile acestora împiedică libera circulaţie a persoanelor. 


190 ULTIMUL DECENIU COMUNIST 


va aduce un beneficiu net de 200 de milioane de dolari, fără obligaţia de a lua 
măsurile în consecinţă. Peste un an se va pune din nou această problemă, pentru 
prelungire, dar în anul ce va fi trecut va fi creată posibilitatea de a se umple 
anumite conturi particulare din străinătate pentru „cazuri de forţă majoră, când 
anumite „nivele politice” vor cere „azil politic” în Vest. Este cazul să vă daţi 
seama că sunteţi victimele unei înşelătorii şi că anularea acordării în continuare 
a clauzei va scurta durata suferințelor poporului român. Este cazul să fie luată în 
considerare o situaţie comparativă a României cu Ungaria, care merită pe deplin 
acordarea în continuare a clauzei. 

Noi, cei ce am reuşit să scăpăm, cu ce am greşit faţă de dvs., fiind contra regimului 
Ceauşescu, să rămânem în continuare - prin decizia dvs. - departe de familiile 
noastre şi cu teama permanentă că regimul comunist va aplica şi alte măsuri represive 
acestora? Avem o singură viaţă, pe care dorim să o trăim în linişte, împreună cu 
cei pe care îi iubim, cu cei cu care ne-am unit în faţa lui Dumnezeu. Suntem buni 
creştini şi dorim să trăim în această credinţă, aşa cum au trăit şi strămoşii noştri. 

Cu toate acestea, votul Camerei Reprezentanţilor este în completă contradicţie 
cu drepturile fundamentale ale omului, ca şi reunificarea familiilor. Ce părere aţi 
avea dacă familiile dvs. ar fi în aceeaşi situaţie? Aţi mai vota la fel? 

Este cazul ca dvs. să vă daţi votul aprobativ numai după ce regimul comunist 
din România va demonstra „practic” că a liberalizat „efectiv” situaţia emigrărilor, 
şi nu pe baza unor promisiuni înşelătoare” de a se vinde cioara de pe gard. Avem 
şi noi dreptul la viaţă, alături de familiile noastre, în condiţiile unei depline 
libertăţi, fără ameninţarea comunistă. Sau cumva vom fi sacrificați pe altarul 
unor promisiuni înşelătoare ? 

Închei cu speranţa că un asemenea apel disperat va fi luat în considerare sau va 
trebui să facem poate sacrificii supreme, ca să uşurăm situaţia unor alţi conaţionali ? 


„Un elev din România”, 15 iulie 1983, difuzată la 25 septembrie 1983! 


Tovarăşe Nicolae Ceauşescu, 


De „Ziua Copilului”, în toate ziarele au fost publicate scrisorile trimise dvs. 
de către noi, copiii României, prin care vă mulţumeam pentru grija ce ne-o 


1. L.M. no. 37, September 25, 1983. 

purtaţi şi pentru traiul fericit ce-l avem. La fel, ziarele au scris cât ne iubiţi şi 
câtă grijă aveţi de noi, dar noi nu credem că ne iubiţi chiar aşa de mult, căci, 
dacă ne-aţi iubi, am avea şi noi de toate, aşa cum au copiii din alte ţări. 

Mama mea e româncă, iar tatăl meu e de naţionalitate germană şi avem rude în 
străinătate care ne trimit pachete cu tot felul de bunătăţi. Bomboanele şi ciocolata 
sunt aşa de bune şi sunt împachetate aşa de frumos, că îmi pare rău să le desfac. 
De ce nu avem şi noi, căci bunica îmi povesteşte că şi la noi înainte se găseau tot 
felul de bunătăţi. Bunica când vine la noi îmi aduce bomboane care, după câteva zile, 
se lipesc unele de altele şi nu le mai pot desface decât dacă le sparg cu ciocanul. 

Când merg la şcoală, mama îmi pune la pachet parizer, dar mie nu-mi place, 
căci nu are pic de gust şi mai bine îl arunc. Mie îmi place pâinea cu unt şi gem, 
dar mama spune că nu are de unde să-mi dea unt, căci raţia de unt ce o primesc 
pentru o lună de zile nu-mi ajunge decât pentru două-trei zile. Mama ne făcea 
prăjituri aşa de bune, mai ales cu gem de caise. Acum nu mai face, căci nu are 
zahăr, Şi bunica ne făcea dulceaţă de nuci, dar acum nici dânsa nu ne mai face, 
căci raţia de zahăr ce o primeşte de abia îi ajunge pentru ceai. M-am săturat şi 
de carnea de pui, căci puii ce-i cumpără bunica când stă la coadă sunt tare 
jigăriţi. Mi-e dor de o friptură din carne de porc, dar bunica nu poate sta toată 
noaptea la coadă, căci e bătrână şi bolnavă, iar mama şi tata sunt la serviciu. 

Tata ar vrea să plecăm cu toţii în Germania, dar mama nu vrea. 

În vacanţa de primăvară a fost la noi un văr de al meu din Germania, 
împreună cu părinţii. Ei s-au stabilit în Germania. Ce mi-a povestit vărul meu 
despre viaţa ce o trăiesc acolo şi ce se găseşte în magazine, nu-mi vine să cred 
că există aşa ceva. Au ajuns la noi seara târziu şi voiau să facă baie, dar nu era 
apă caldă. Vărul meu spune că şi ei stau la bloc, dar apă caldă este tot timpul. 

Vine toamna şi va trebui să mergem iar la cules de porumb, sfeclă de zahăr, 
roşii. Cei mai mulţi mergem îmbrăcaţi în uniformă şi ar trebui să vedeţi cum 
arată uniformele pe noi când venim acasă şi, mai ales, dacă ne prinde şi ploaia. 
Dacă trebuie să mergem la strânsul recoltei, ar trebui să ni se dea salopete, căci 
părinţii noştri nu ne pot cumpăra mai multe uniforme. 

Când aţi fost elev şi pe dvs. v-au dus la strânsul recoltei? Bunica spune că 
înainte ţăranii îşi adunau singuri recolta. 

Îmi place matematica şi am calculat câtă economie face statul prin strânsul 
recoltei de către noi, elevii, muncitorii şi militarii, şi în schimb, ce primim? Dacă 
dvs. ne iubiţi aşa de mult, ar trebui să desfiinţaţi tichetele şi să avem şi noi de toate 
din belşug. Se spune că suntem singura ţară socialistă unde alimentele se dau pe tichet. 

M-am hotărât să vă scriu după ce vărul meu mi-a povestit cum € viaţa în Germania. 

Comisiunea Monumentelor Istorice din România cu sediul la Paris, 
[octombrie] 1983, difuzată la 16 octombrie 1983' 


Domnule director, 


Ştiri insistente venite în ultima vreme din ţară repun la ordinea zilei o mai 
veche ameninţare culturală, pe care o credeam cu toţii îngropată de mult. Iată 
însă că, şi în acest caz, ca şi în multe altele, tenacitatea tipică a stalinismului de 
a reveni mereu şi mereu la aceleaşi proiecte sinistre, la aceleaşi planuri absurde 
de distrugere a trecutului unei ţări, la aceleaşi „păcate ale tinereţii”, cum ar 
spune un clasic al nostru, această tenacitate tipic stalinistă deci se manifestă din 
nou, în toată urâţenia şi brutalitatea ei. 

Despre ce este vorba? În urmă cu zece ani, deci în plină revoluţie culturală 
de inspiraţie maoistă, s-a încercat pentru prima oară distrugerea unei instituţii 
culturale întemeiate înainte de război şi sprijinită o vreme chiar şi de către 
administraţia comunistă : este vorba de „Muzeul satului”, din Bucureşti, unul 
dintre principalele puncte de atracţie pentru cei care se plimbă pe malul lacurilor 
şi mai ales pentru turiştii străini, care în puţine ore pot să-şi facă o idee despre 
satul românesc, mai ales despre ceea ce a fost acest sat înainte de colectivizare, 
de sistematizare, de depopularea sa prin plecarea tineretului la oraş în căutarea 
unei bucăţi de pâine. 

Cum am amintit deja, Muzeul satului nu este creaţia regimului comunist: el 
a fost inaugurat în mai 1936, fiind opera şcolii sociologice româneşti conduse de 
savantul Dimitrie Gusti, şcoală sociologică lichidată sistematic de către noii stăpâni 
ai României postbelice. Când îşi deschidea porţile, muzeul acesta făcea bilanţul a 
zece ani de activitate intensă de teren a echipelor lui Gusti. El este deci o creaţie 
a anilor '20-'30, poate cei mai înfloritori pe care i-a cunoscut cultura românească. 

Până către sfârşitul anilor "60, activitatea sa a putut continua nestingherit. La 
aniversarea întemeierii sale, în 1996, Muzeul se mândrea cu 64 de complexe 
etnografice, adică gospodării ţărăneşti din toate colţurile ţării, biserici, troițe, 
instalaţii de tehnică populară, cu totului-tot, 220 de construcţii şi 17.500 de 
obiecte, toate de mare însemnătate deoarece, încă din anii '60, înfăţişarea satului 
românesc începuse să sufere schimbări radicale. 

Pe măsura lichidării ţărănimii române, a transformării ei într-o masă amorfă 
de argaţi ai statului, a părăsirii satelor de către generaţiile tinere, a crescut şi 


1. L.M. no. 40, October 16, 1983. 

pericolul dispariţiei fără urmă a acelei civilizaţii, care a asigurat însăşi existenţa 
noastră ca popor în această parte a lumii, vreme de veacuri. Reacţia normală a 
oricărei conduceri cu un minim de simţ de răspundere pentru trecutul, prezentul 
şi viitorul propriei ţări ar fi fost de a încerca să salvezi din această prăbuşire 
rapidă tot ce ar mai fi putut fi salvat pentru a asigura măcar o anumită continuitate 
spirituală a românilor. Aceasta s-a întâmplat, de pildă, în ţările civilizate, cum ar 
fi Suedia sau Elveţia, unde s-au adunat cu grijă toate urmele de viață rurală de 
tip tradiţional, aşa încât industrializarea să nu provoace o ruptură totală cu 
trecutul, să nu taie rădăcinile adânci ale popoarelor respective, să nu anuleze 
identitatea lor culturală. 

La noi, totul s-a petrecut, bineînţeles, pe dos. 

În acest moment dificil de adaptare la un nou fel de viaţă s-a hotărât mutarea, 
de fapt distrugerea „Muzeului satului”. Ne putem întreba de ce. Să fie oare din 
cauză că acele biete zece hectare pe care s-a îngrămădit un mileniu şi mai bine 
de viaţă românească dispărută peste noapte se află, spre nenorocul tuturor, lângă 
o vilă modestă cunoscută sub numele pompos de „palatul reginei Elena” ? Dacă 
Muzeul satului nu a supărat în niciun fel pe fosta regină-mamă, de ce oare supără 
atât de tare pe actualii stăpâni ai vilei de la Herăstrău ? Noi nu ştim cine locuieşte 
în această vilă, nici dacă locuieşte cineva, deşi e în permanenţă păzită cu 
străşnicie. Dacă pieirea „Muzeului” se leagă de o eventuală încercare de a 
reconstitui ceea ce se numea pe vremuri „domeniile regale”, e păcat. Regii 
României erau mai puţin alergici la vecinătatea căsuţelor Muzeului satului decât 
par a fi astăzi vecinii cu „origine sănătoasă” ai aceloraşi case. 

Şi pentru că veni vorba de regi şi regine, să amintim că amânarea distrugerii 
muzeului în 1973, cum era prevăzut, s-a datorat to: intervenţiei unui personaj 
încoronat. Dacă nu ar fi fost regina unei mici ţări din Apus, care să-şi exprime 
tristeţea în legătură cu dispariţia frumosului muzeu pe care tocmai îl vizitase, 
acest aşezământ cultural ar fi fost nimicit încă de acum zece ani. E drept că 
intervenţia aceasta miraculoasă nu a făcut decât să îndepărteze perspectiva sumbră 
a distrugerii muzeului cu câţiva ani. Regii şi reginele pleacă ; hotărârile rămân 
undeva prin sertare, dar rămân. Cum în ultima vreme cortegiul de capete 
încoronate în vizită la Bucureşti s-a subţiat de tot, slabă speranţă să se mai 
găsească cineva care să pună o vorbă bună pentru propria noastră cultură şi 
propriul nostru trecut pe lângă aceia care ar trebui să le apere, fără a aştepta 
asemenea intervenţii la o ceaşcă de ceai sau un pahar de vin din partea străinilor. 
De la şefii de trib care se vântură în continuare prin Capitală, expunându-şi când 
şi când pieile de leopard şi buzduganele pe prima pagină a Scânteii, nu putem 

spera mare lucru. Aceştia sunt prea preocupați de a învăța din experiența 
României socialiste în materie de dezvoltare industrială, sunt prea absorbiți de 
transferul de tehnologie românească prin savane!e şi deşerturile pe unde îşi au 
reşedinţa pentru a mai avea ochi şi pentru năpăstuitul „Muzeu” de pe malul 
Herăstrăului. 

Probabil că adevărata cauză a încăpăţânării cu care se urmăreşte mutarea 
Muzeului prin coclauri cât mai îndepărtate trebuie căutată tocmai în încercarea 
de a şterge urmele trecutului nostru. Aşa cum bisericile care scapă de la dărâmare 
sunt ascunse grijuliu între blocuri, în ciuda oricărei elementare ştiinţe de punere 
în valoare a monumentelor istorice, tot astfel trebuie ascunse cât mai bine 
urmele unor timpuri nu prea îndepărtate când în România îşi mai găseau încă 
locul, pe lângă academicieni şi doctori în ştiinţe de tot felul, şi vreo 15 milioane 
de ţărani. 

Într-o ţară cu agricultură ruinată şi cu sate pustiite, într-o ţară în care ţăranii 
nu au dreptul să cumpere pâinea pe care o muncesc cu braţele lor, nu e de mirare 
că un muzeu al statului a ajuns aproape ceva subversiv, un fel de sfidare aruncată 
„anilor-lumină” care au adus pe ţăranul român la sapă de lemn. 

În încheiere vom adăuga un cuvânt despre un monument istoric despre care 
s-a mai vorbit de la acest microfon fără ca soarta lui să fi fost până în prezent 
clarificată. Este vorba despre Mânăstirea Antim din Bucureşti, care a rămas încă 
în picioare în mijlocul imensului teren viran care a fost până nu demult unul din 
cele mai vechi şi pitoreşti cartiere ale Capitalei. Se pare că ideea de a distruge 
(sau de a mutila, cel puţin) acest nepreţuit monument nu a fost abandonată, ci 
doar amânată în aşteptarea unui moment mai prielnic de a fi pusă în aplicare. 
Crede oare cineva că, lăsând lucrurile baltă, câteva luni va slăbi şi reacţia pe care 
un asemenea act de barbarie ar stârni-o ? Ei bine, dacă cineva crede într-adevăr 
acest lucru, se înşală şi e bine ca acest lucru să fie spus limpede din vreme. 

Din momentul în care politica de protejare a patrimoniului cultural naţional a 
fost înlocuită cu ceea ce s-ar putea numi „politica maidanului”, adică o politică 
a distrugerii sistematice, a sluţirii şi a „mascării” monumentelor istorice, din 
acel moment a sunat alarma pentru toţi cei pentru care urmele trecutului nostru 
înseamnă ceva. Şi să nu uităm că la ora actuală se află mult mai mulţi arhitecţi, 
istorici şi istorici de artă români în Occident decât era cazul în urmă cu 10-20 de 
ani. 

Distrugerea totală sau parţială a Mânăstirii Antim ar echivala cu o crimă 
culturală monstruoasă şi noi nu vom tăcea, acoperind pe cei vinovaţi de asemenea 
acte iresponsabile. Din ziua în care Biserica Enei din Bucureşti cădea pradă 

buldozerelor, sub ochii îngroziţi ai bucureştenilor demni de acest nume, din acel 
moment am învăţat cu toţii o lecţie amară şi greu de uitat, şi anume că vechiul 
proverb românesc „apa trece, pietrele rămân” nu mai face doi bani. 

Au urmat acte de vandalism asemănătoare în anii care s-au scurs de la acel 
tragic sfârşit de aprilie 1977. Şi un lucru a devenit tot mai clar pentru noi toţi: 
poate pentru prima oară în istoria României, apele tulburi ale unei nerozii fără 
seamăn ameninţă să urnească din loc chiar şi pietrele în care este săpată istoria 
noastră. A tăcea în faţa acestei ameninţări înseamnă a deveni complice. 


Dorin Tudoran!, septembrie 1983, difuzată la 30 octombrie 19832 


Domnule director, 


Mai întâi vă mulţumesc pentru difuzarea textelor trimise dvs. în luna martie 
a acestui an, sperând că puţinele şi scuzabilele inexactităţi de lectură -~ de 
exemplu, „amabil” în loc de „admirabil” - n-au avut darul să modifice cu nimic 
mesajul paginilor respective. 

În al doilea rând, sunt obligat să apelez din nou la bunele oficii ale postului 
de radio ce conduceţi. Motivul este acelaşi ca şi în cazul textelor difuzate 
anterior. Şi anume : refuzul de a mi se respecta în România dreptul la replică, 
drept asigurat de Legea presei. 


1. Dorin Tudoran (n. 1945), poet, a fost primul scriitor român care, după Paul Goma, 
a decis să ia o atitudine critică publică împotriva politicii culturale a PCR, din care 
şi-a dat demisia în 1982. În anii următori, atitudinea lui s-a radicalizat, trecând la o 
critică a sistemului în ansamblul său. În urma hărţuirii sale de către autorităţi, a 
solicitat emigrarea împreună cu familia, iar în 1985, după 40 de zile de grevă a 
foamei, a primit viza şi a plecat în Statele Unite. Pentru activitatea sa disidentă, vezi 
şi Kakistocraţia, Arc, Chişinău, 1998, şi Raport Final, ed. cit., pp. 726-727. Un text 
de referinţă pentru critica sa la politica culturală a regimului comunist a fost: „Frig 
sau frică : reflecţii despre condiţia intelectualului român”, publicat integral la Daphne 
Ala, Europa Media, 1988. O versiune prescurtată a eseului a fost publicat în 1984, în 
franceză, sub titlul „De la condition de l'intelectuel roumain”, L'Alternative, nr. 29-30, 
septembrie-octombrie/noiembrie-decembrie 1984. 

2. L.M. no. 42, October 30, 1983. 

Iată despre ce este vorba. 

Săptămâni la rând, domnul Eugen Barbu! a fost invitatul permanent al unei 
emisiuni intitulate „Însemnări”, emisiune difuzată în fiecare vineri seara pe 
programul 1 al posturilor noastre de radio. Unele dintre textele citite la emisiunea 
respectivă domnul Eugen Barbu le-a publicat (nu ştiu dacă în formă identică celei 
radiodifuzate ori cu unele modificări) în propria-i revistă. Este, de exemplu, şi 
cazul textului în care, polemizând cu postul dvs. de radio, domnul Eugen Barbu 
alcătuia - spre a-şi argumenta teza susţinută —, alcătuia, cum vă amintiţi, o listă 
cu armenii, grecii şi mai ales evreii lucrând la Europa Liberă, de parcă asta ar fi 
fost de reproşat unui post de radio necomunist de către un scriitor comunist 
român. Lucrul n-a surprins însă pe nimeni, nici măcar pe cei care i-au dat 
drumul să apară, atâta vreme cât în Săptămâna condusă de Eugen Barbu s-au 
simţit şi altădată colții muşcători ai unui naționalism şovin incompatibil cu 
aspiraţiile poporului român şi, în aceeaşi măsură, incompatibil cu principiile 
declarate ale Partidului Comunist Român. 

În cadrul acestor emisiuni radiodifuzate, domnul Eugen Barbu a deschis şi o 
campanie de aşa-zisă veştejire a prestigiului unor organizaţii străine şi internaţionale 
bine cunoscute. De pildă, vineri, 22 aprilie a.c., domnul Eugen Barbu s-a oprit la 
Amnesty International şi mai cu seamă la Federaţia Internaţională a PEN Club-urilor. 

În ceea ce mă priveşte, m-ar fi lăsat rece, spre exemplu, enormitatea conform 
căreia, după opinia domnului Eugen Barbu, o organizaţie ca Amnesty International 
ar fi una reacționară (!?), când orice om de bună-credinţă şi cu minime 
informaţii sociopolitice ştie că Amnesty International a fost distinsă cu Premiul 
Nobel pentru pace tocmai ca o recunoaştere a fermei sale poziţii progresist- 
-umanitare, de apărare susţinută a tuturor drepturilor inalienabile ale omului şi 
ale naţiunilor lumii. 

M-ar fi lăsat rece, spun, mulţumindu-mă să-i găsesc pereche acestei enormităţi — 
pereche în ceea ce priveşte minciuna grosolană pe care e clădită - doar în 
cealaltă enormitate a anului 1983, cea lansată de domnul Eugen Florescu, după 


1. Eugen Barbu (1924-1993), scriitor cunoscut pentru romanele Groapa sau Principele, 
dar şi pentru plagiatul din Zncognito. Membru de partid din 1962, membru supleant 
al CC al PCR (1969-1978), redactor-şef al revistelor Luceafărul (1962-1968) şi 
Săptămâna culturală a Capitalei (1970-1989). Cele două reviste au fost expresia 
protocronismului, naţional-comunismului şi au dus campaniile de denigrare lansate de 
Securitate împotriva intelectualilor din exil, în particular a Europei Libere. A înfiinţat, 
alături de Corneliu Vadim Tudor, revista România Mare şi a fost ales pe lista Partidului 
România Mare în legislatura 1992-1996. 

opinia căruia Bernard-Henri Lévy e un membru al noii drepte franceze (! ?), 
când Lévy este tocmai cel ce-a deschis vehementa şi foarte cunoscuta intelectualilor 
europeni campanie împotriva respectivei drepte. Dar, se vede treaba, când trăieşti 
după cinica deviză „Scopul scuză mijloacele”, nu te mai încurci a amesteca 
dreapta cu stânga, reacţiunea cu opusul ei. 

La fel de indiferent m-ar fi lăsat, probabil, şi opiniile domnului Eugen Barbu 
privind activitatea Federaţiei Internaţionale a PEN Club-urilor, activitate pe care 
ilustrul plagiator o acuză de anticomunism. M-ar fi lăsat rece, considerând, pe 
de o parte, că va fi având, mai ştii?, domnul Eugen Barbu temeiurile sale în 
lansarea unei asemenea acuzaţii (cine e mai „informat” decât domnia sa), iar pe 
de altă parte, că, deşi n-aş fi fost întru totul de acord cu Eugen Barbu nici de data 
asta, nu-mi pot nici eu pierde prea mult timp spre a semnala, de fiecare dată, 
afirmaţiile sale uneori necontrolate, uneori exagerate, alteori - de-a dreptul 
mincinoase. Numai că domnul Eugen Barbu a ţinut morţiş să mă amestece şi pe 
mine în tot talmeş-balmeşul textului său de vineri, 22 aprilie a.c., lăsând să se 
înţeleagă că m-aş afla în slujba propagandei duşmănoase contra României, 
afirmând că nu sunt un nou Paul Goma, ci un nou lon Caraion!, amenințând că 
va reveni asupra cazului meu şi cerând - se subinţelege cui, fiind vorba de un 
denunţ în toată regula —, cerând, spun, să se ocupe cineva de viitorul meu. Mai 
pe şleau spus, adică, cerând să fiu arestat sau cam aşa ceva. 

Cum în ceea ce mă priveşte, denunţul lui Eugen Barbu era construit pe cel 
puţin două minciuni vârtoase, iar acuzaţiile ce mi le aducea nu erau unele 
oarecare, am scris un răspuns în care, prin câteva argumente, respingeam nu doar 
minciunile ilustrului plagiator, ci însuşi mecanismul mistificării folosit de el. 
Încercam să dovedesc că, de am accepta metoda mistificării folosită de Eugen 
Barbu, chiar anumite adevăruri privindu-l pe Eugen Barbu şi raporturile sale cu 
anumite instituţii, fundaţii etc. ar putea fi corupte şi preschimbate în minciună. 


1. Ion Caraion (Stelian Diaconescu/1923-1986), poet şi eseist, arestat în 1950 pentru 
tentative de a trimite poezii peste graniţă, eliberat în anul 1955, rearestat în 1958, 
învinuit de trădare de patrie, spionaj etc. (acelaşi lot cu Ecaterina Bălăcioiu, mama 
Monicăi Lovinescu), condamnat la muncă silnică pe viaţă, eliberat în 1964, la 
amnistierea deţinuţilor politici. Părăseşte România în 1981. Colaborează cu secţia 
română a BBC-ului. Revista Săptămâna începe o violentă campanie de presă împotriva 
lui utilizând documente din dosarul său de Securitate. Notele sale informative au fost 
publicate în Delia Roxana Cornea, Dumitru Dobre (ed.), Cazul „Artur” şi exilul 
românesc : lon Caraion în documentele din Arhiva CNSAS, Pro Istoria (sub auspiciile 
Institutului Naţional pentru Memoria Exilului Românesc), Bucureşti, 2006. 

Am trimis textul meu Secţiei de presă a CC al PCR şi Consiliului Culturii şi 
Educaţiei Socialiste, lăsând la libera alegere a acestor foruri să stabilească 
publicaţia în care să fie reprodus. Singur Consiliul Culturii şi Educaţiei Socialiste 
mi-a trimis un răspuns. lată-l: 

„Stimate tovarăşe Dorin Tudoran, 

În legătură cu materialul trimis, sunteţi rugat ca, potrivit Legii presei, să vă 
adresaţi direct publicaţiei unde veţi găsi de cuviinţă că poate fi tipărit. 

Totodată, ar fi util ca opinia dvs. cu privire la materialul pe care-l incriminaţi 
să o remiteţi şi conducerii Radioteleviziunii române”. 

Am dat curs sugestiilor din acest răspuns. Rezultatul a fost nul. România 
literară, căreia i-am încredinţat răspunsul meu spre publicare, nu l-a publicat, 
motivele nefiindu-mi comunicate nici până azi. Nici conducerea Radiotelevizunii 
române n-a găsit de cuviinţă să-mi respecte dreptul la replică, deşi tovarăşul Ilie 
Rădulescu, căruia m-am adresat în calitatea-i de director general al instituţiei 
respective, în cealaltă calitate ce-o are, de vicepreşedinte al Consiliului naţional 
al ziariştilor, ar fi trebuit nu doar să recunoască cele stipulate de Legea presei 
pentru asemenea situaţii, ci chiar să contribuie la respectarea legii pe care, de 
este cumva şi deputat în Marea Adunare Naţională, a şi votat-o ! 


Domnule director, 


Cum am anunţat în repetate rânduri că nu-mi voi lăsa încălcate drepturile 
asigurate prin legile ţării - cum e şi cel la replică — şi cum autorităţile române 
mi-au refuzat încă o dată acest drept, consimţind să-mi fie murdărit numele de 
agresivitatea oarbă şi limbută a unui ilustru plagiator, mă văd obligat să vă solicit 
difuzarea unui răspuns la cele afirmate de autorul sporadic al lui Incognito III în 
emisiunea sa de vineri, 22 aprilie 1983, emisiune difuzată pe programul 1 al 
posturilor noastre naţionale de radio. Ca şi în martie a.c., şi acum întreaga 
răspundere morală pentru gestul de a mă adresa postului dvs. de radio revine 
autorităţilor române care m-au împins să procedez astfel. 

Răspunsul pe care vă rog să-l difuzaţi nu este absolut identic cu cel refuzat de 
autorităţile române de-a fi publicat ori difuzat în România. Răspunsul de faţă are 
câteva pasaje în plus, pe care nu le-am inclus în textul iniţial tocmai pentru a 
putea fi publicat, ştiind cât de atente sunt autorităţile noastre să nu care cumva 
să fie deranjat domnul Eugen Barbu de adevăruri prea pe şleau exprimate : 
fireşte, de adevăruri privindu-l. 

Trebuie să mărturisesc că, asemenea fiecăreia din situaţiile în care am fost 
obligat să-i răspund lui Eugen Barbu, şi de data aceasta o fac cuprins de o 

lehamite asemănătoare celei ce-i însoţeşte, probabil, pe vidanjori în utila, dar, 
vai !, nu tocmai plăcuta lor muncă... N-avem ce face! Măcar din când în când 
mizeria - de-un fel ori altul - trebuie îndepărtată, spre binele nostru, al tuturor. 
Şi-apoi, tot am intrat într-o nouă perioadă a supremaţiei... muncii voluntare. 

Oricum, pentru mine rămâne încă nedezlegată o anume enigmă, pe care am 
exprimat-o, Şi anume : ori organele în atribuţiile cărora intră şi deținerea datelor 
de tot felul privind viaţa şi activitatea noastră, a cetăţenilor români, îşi bat joc de 
Eugen Barbu, furnizându-i, din timp în timp, informaţii aiurea pentru ca, 
preluându-le şi lansându-le public, Eugen Barbu să se compromită încă şi încă o 
dată - ipoteză ce-mi pare nu tocmai plauzibilă — ori aceleaşi organe, extrem de 
atente cu alţii, închid de fiecare dată ochii, neputincioase, când Eugen Barbu dă 
cu bâta-n baltă, adică minte grosolan, calomniază etc. Oricare ar fi ipoteza 
adevărată, vinovăția organelor respective e aceeaşi: foarte mare, atâta timp cât 
nu combat ori nu dezmint că ar avea vreo legătură cu acţiunile riscante ale 
domnului Eugen Barbu când lucrurile aşa ar lăsa să se înţeleagă că ar fi. 

Şi-apoi, indiferent cum ar sta lucrurile, cui — în afară de Eugen Barbu - îi pot 
aduce servicii minciunile ce i se îngăduie ilustrului plagiator să le vehiculeze nu 
doar pe seama unuia ori altuia din cei ce-l incomodează în ţară, ci şi pe seama 
unor organisme străine ori internaţionale bine cunoscute cu care, vezi Doamne, 
plagiatorul nostru ar polemiza ? 

Întreb asta fiindcă, evident, prestigiului presei noastre, celui al culturii române 
şi, nu în ultimă instanţă, intereselor statului nostru, profesarea minciunii, a 
calomniei, deseori practicarea limbajului birjeresc nu le pot fi de folos ! Dimpotrivă ! 
Când pretinzi a polemiza cu persoane şi instituţii a căror activitate o acuzi de un 
păcat ori altul, folosind tu minciuna grosolană, calomnia, injuria, denunţul 
odios, sfârşeşti prin a nu mai convinge pe nimeni. Nici măcar pe cei care, din 
motive de cine ştie ce trecătoare conjunctură, îţi permit folosirea unui asemenea 
arsenal mizerabil. Nu poţi acredita drept constructivă, curată o poziţie, o idee, 
Slujindu-te de minciuni, mistificare, calomnie, denunţ. 

lată de ce cred că nu e, nici pe departe, domnul Eugen Barbu persoana potrivită 
spre a fi lăsată ori încurajată în a-şi face publice aşa-zise revolte ori îngrijorări 
privind închipuite prejudicii ce ar putea fi aduse intereselor noastre generale de 
unul ori altul dintre cei ce-i refuză domniei sale dreptul de a sfida adevărul. 

Cât priveşte includerea mea de către domnul Eugen Barbu în sfera a ceea ce 
domnia sa numeşte, citez, „fapte de natură să afecteze interesele statului”, am închis 
citatul, ori, citez, „propaganda duşmănoasă împotriva României”, am închis citatul, 
nu doar că o consider o calomnie odioasă, ci trebuie să mărturisesc următoarele : 

Eu nu identific ţara, şi nu o voi face niciodată, cu o singură persoană ori cu câteva, 
indiferent de calităţile şi meritele acelei persoane. România - şi ca ţară, şi ca stat — 
suntem toţi. Orice fel de substituire a celor 22 de milioane de conştiinţe şi suflete 
româneşti cu una singură ori cu câteva mi se pare o eroare cumplită. În acelaşi 
timp, însă, nu pot şi nici nu doresc să împiedic pe cineva să gândească altfel 
decât mine, operând asemenea reducţii de neînțeles după opinia mea. 

De asemenea, consider drept cea dintâi obligaţie a unui purtător de creier 
uman să-l folosească. Să gândească, adică, şi să nu se mulţumească a executa 
ceea ce alţii gândesc pentru el. Orice abandon de la această obligaţie mi se pare 
o trădare, o abdicare mârşavă de la însăşi condiţia umană. 

În acelaşi timp, consider orice formă de cult al personalităţii drept una din 
maladiile ruşinoase, nedemne de acest secol. Un mare gânditor ne avertiza, 
citez: „A ridica un monument cuiva care trăieşte înseamnă că ne este frică de 
posteritate”. Am închis citatul. 

Aşadar, refuz categoric ideea nefastă conform căreia a critica aspecte din 
activitatea unor oameni, supuşi şi ei greşelii ca toate celelalte fiinţe umane, 
indiferent cum se numesc şi ce loc ocupă în ierarhia de stat ori numai socială, ori 
a critica activitatea unor instituţii, organe şi organisme echivalează cu lezarea 
intereselor statului, constituie propagandă duşmănoasă împotriva propriei ţări. 

Nu! Cel mult, astfel de opinii critice pot leza interesele personale, particulare 
ale unor persoane, un orgoliu ori altul, ceea ce este cu totul altceva şi chiar în 
firea lucrurilor. 

În sfârşit, spre a-l scuti pe Eugen Barbu de un răspuns stupid, în care să-mi 
spună că ce tot atâta discuţie, faptul că m-am adresat Europei Libere întăreşte 
cele spuse de domnia sa, trebuie să repet că mă adresez acestui post de radio din 
cu totul alte motive decât cele de care mă acuză domnia sa. 

Mai întîi, pentru că sunt constrâns de abuzurile autorităţilor române, care-mi 
refuză dreptul la replică, cel de opinie şi cel fundamental înscris în Carta 
drepturilor omului sub numele de libertatea de expresie. 

În al doilea rând, pentru că Europa Liberă - ne place sau nu - a devenit o 
tribună de unde pot fi rostite adevăruri înăbuşite în ţară şi - iarăşi, ne place sau 
nu - se bucură de o audienţă invidiabilă. 

Asta nu înseamnă, defel - am mai spus-o -, că subscriu cumva la toate 
afirmaţiile făcute de la microfonul acestui post de radio. Dar, la urma urmelor, 
decât să „polemizăm” cu Europa Liberă, aşa cum face Eugen Barbu, adică 
folosind minciuna, calomnia, injuria, violând secrete intime, de familie etc., 
găsesc că e mai util pentru noi toţi ca, atunci când ni se pune pumnul în gură aici, 

acasă, să folosim microfonul Europei Libere spre a spune un adevăr sau altul. 
Asta nu vrea să fie un îndemn la gesturi disperate, ci vrea să spună că, mai în 
glumă, mai în serios, coeficientul de adevăr difuzat de Europa Liberă depinde 
foarte mult şi de noi, cei din România. Fiindcă, într-adevăr, noi, cei de aici, ştim 
cel mai bine ce se întâmplă în această ţară. 

Aşadar, aceste cuvinte nu sunt ale unei instigări la o colaborare în masă cu 
emisiunile Europei Libere, ci vor să spună, pur şi simplu, că indiferent de locul 
unde apare ori de unde este difuzat orice text cinstit despre România, nu poate 
face decât bine ţării, mai ales atunci când acel adevăr se rosteşte neangajat faţă 
de nimeni şi nimic în afara propriei conştiinţe. 

Un adevăr pe care nu eşti lăsat să-l rosteşti acasă nu devine o minciună fiindcă 
l-ai lansat din alt loc. De asemenea, un om cu conştiinţa curată nu devine 
automat un trădător, un agent al propagandei împotriva ţării sale numai pentru 
că, obligat de împrejurări, şi-a rostit cuvântul în altă parte. Fireşte, exclud de aici 
cazul textelor rău intenţionate, gesturile unor indivizi mânaţi nu de dragostea 
pentru adevăr, ci de te miri ce interese murdare, gesturi şi persoane a căror 
existenţă întristătoare nu poate fi negată, în principiu. 

Aşadar, domnul Eugen Barbu să-i sperie pe alţii cu baubaul că, dacă te-ai 
adresat Europei Libere, eşti un borfaş, un trădător, te afli angajat în lupta 
împotriva intereselor propriei ţări, iar domnia sa, care, chipurile, polemizează cu 
acest post de radio, e pentru asta curat ca lacrima. 

Şi-apoi, n-ar fi fost mormal ca înainte de a se arăta atât de revoltat de 
activitatea unuia ori altuia, activitate ce-ar putea leza, chipurile, în vreun fel, 
interesele statului român, n-ar fi fost normal spun, ca înainte de asta, Eugen 
Barbu să fi aflat că a minţi, a plagia, a publica în revista încredinţată de 
conducerea PCR texte cu un nedisimulat caracter naţionalist şovin, a deschide 
atâtea şi-atâtea campanii împotriva unor valori clasice şi contemporane ale culturii 
noastre, a tulbura, ani la rând, liniştea atât de necesară acestei culturi, că toate 
acestea, până la urmă, nu fac altceva decât să lovească în ceea ce pretinde 
domnia sa că apără azi, adică în chiar interesele statului român ? 

Căci nu e tocmai un fleac să devină fapt de notorietate internaţională că un 
membru al CC al PCR, un deputat în Marea Adunare Naţională, un membru 
corespondent al Academiei, un laureat al Premiului Herder nu se dă în lături de la 
furt (de la plagiat, adică), de la minciuni şi ameninţare, de la calomnie şi denunţ. 

Altfel spus, după opinia mea, a-i da mandat ori a-i îngădui tocmai lui Eugen 
Barbu să se arate, vezi Doamne, atât de revoltat de posibila lezare a intereselor 
noastre generale e ca şi cum ai pune lupul cioban la stână... 


202 ULTIMUL DECENIU COMUNIST 


În final, mărturisesc a considera imposibil un dialog cu Eugen Barbu. Unde 
minciuna, calomnia, denunţul, ameninţarea înlocuiesc argumentele, nu e loc de 
dialog. De ani şi ani, Eugen Barbu monologhează. De dialogat, Eugen Barbu 
n-ar putea dialoga decât cu... Eugen Barbu. Asta îmi aminteşte de existenţa unei 
nefericite specii de pasăre având o singură aripă. Spre a zbura, are absolută 
nevoie de o parteneră având cealaltă aripă. Spectacolu! decolării acestui cuplu e 
teribil, ca şi cel al zborului propriu-zis. Amintindu-mi acest spectacol, deseori 
m-am gândit la Eugen Barbu. Din păcate, deşi am început întotdeauna prin a-l 
compătimi, am sfârşit prin a-l dispreţui. E şi asta încă o deosebire între cum 
tratăm un om şi O pasăre... 

Închipuitul mare polemist Eugen Barbu n-a dus, de fapt, nicio polemică autentică. 
Îngăduindu-i-se folosirea injuriei, a limbajului gros, de mahala, a denunţului, 
amenințării, calomniei în locul argumentelor, Eugen Barbu a fost împins spre 
jalnicul monolog din care, pare-se, nu mai poate ieşi. Felul domniei sale de-a 
concepe polemica aminteşte foarte bine extraordinara tabletă a lui Marin Preda, 
intitulată „Neobosita inventivitate a tipului infect”, text cuprins în Imposibila 
întoarcere şi pe care îmi iau permisiunea să-l reproduc integral tocmai pentru 
exemplaritatea lui şi perfecta ilustrare a felului de-a polemiza al lui Eugen Barbu : 

„[...] În grupul nostru, pe câmp, era un băiat care tot timpul îi trântea pe 
ceilalţi. Eu îmi dădeam seama că alţii erau mult mai tari decât el, şi chiar eu 
însumi, dar nu înţelegeam de ce se lăsau. Până într-o zi, când prea de tot am fost 
provocat şi n-am putut evita ciocnirea. Lupta a început şi toți ceilalţi s-au strâns în 
jurul nostru. [...] 

Iar chipul său căpătase o expresie de paiaţă. Ce voia să spună? Voia să-i facă 
pe ceilalţi să râdă în toiul luptei? Iar dacă l-aş fi pus jos, ce adică, să se 
considere că, din moment ce el se strâmba aşa, rezultatul luptei nu avea valoare? 

Mi-am dat seama într-o clipă de toate acestea, dar m-am hotărât să merg până 
la capăt. Atunci însă, asemeni unei lighioane care nu ştie să se apere decât 
într-un singur fel, eliminându-şi, de pildă, conţinutul intestinului, adversarul 
meu a împuţit locul. Ceilalţi au izbucnit în hohote de râs. Lupta a încetat. 
Înverşunarea mea s-a transformat în silă şi ruşine. Dar mai cu seamă în uimire: 
cum a putut el inventa un asemenea procedeu infect, într-un moment în care ar 
fi fost cu neputinţă să mai evite înfrângerea? [...] 

„„.Cam aşa înţelege să polemizeze Eugen Barbu. Şi nu doar aşa! Când la 
argumente răspunzi cu toroipanul, denunţul, calomnia, nu polemist te numeşti, 
ci altfel ! 

De fapt, acest contrafăcut Prospero al presei româneşti de azi e un simplu 
Caliban placat de tot ce e mai sinistru în fibra pare-se nemuritoare a stalinismului. 

Luând cunoştinţă de aceste opinii ale mele, cineva s-ar putea întreba, pe bună 
dreptate : „Atunci de ce-i răspunde, dacă-l socoteşte neputincios în a duce o 
polemică, un dialog ?”. 

Mai întâi, probabil pentru că eu n-am încă înţelepciunea celui ce-a scris 
magistrala tabletă mai sus reprodusă. Apoi, fiindcă nu-i răspund, de fapt, lui 
Eugen Barbu, ci dau socoteală - aşa socot eu —, dau socoteală, spun, celor ce au 
dreptul să mi-o ceară : cititorilor ce m-au onorat nelăsându-mi cărţile să doarmă 
în librării. 

Şi tot lor, probabil surprinşi azi de accentul ceva mai apăsat al textului meu, 
vreau să le spun că m-am convins de necesitatea ca, măcar din când în când, 
celor ca domnul Eugen Barbu să le răspunzi, dacă nu pe limba lor - să şi vrei, 
nu poţi —, măcar foarte pe şleau. Sunt sigur că a devenit insuficient ce fac aceia 
ce răspund minciunii grosolane, calomniei, amenințării, denunţului cu foarte 
fine şi frumoase eseuri, mici parabole despre dialog, bună-credinţă, obraz, 
adevăr etc, etc. 

Şi-apoi, nu s-a spus cândva, cu bunăvoință probabil, că de trăieşti la Roma, 
trebuie s-o faci asemenea romanilor ? 

În sfârşit, am mai spus-o, sunt lucruri la care e inutil să răspunzi, dar sunt şi altele 
pe care nu le poţi trece sub tăcere fără a lăsa impresia că eşti cât de cât vinovat. 

Va fi fiind vorba doar de argint, dar nici toate tăcerile nu sunt de aur ! 

Cu mulţumiri 


PS. Aud în ultimul moment că există persoane ce susţin că aşa-zisa emisiune 
a lui Eugen Barbu din 22 aprilie 1983 e o născocire a mea. Atât lor, cât şi celor 
ce s-au grăbit să-mi fure caseta conţinând imprimarea emisiunii respective le ţin 
la dispoziţie, cu titlu gratuit!, alte două imprimări ale emisiunii respective, 
imprimări din care pot distinge uşor vocea inimitabilă a solistului lor preferat, 
Eugen Barbu, ce-i drept într-un... „solo” de cea mai jalnică factură ! 

„A doua scrisoare a unui membru al CC al PCR”, [octombrie] 1983, 
difuzată la 27 noiembrie 1983! 


Domnule director, 


Am ocazia în acest octombrie să vă trimit a doua scrisoare. Când aţi transmis 
prima mea scrisoare, aţi făcut o serie de rezerve critice pe care le-am socotit 
fireşti. În timp ce dvs. sunteţi un adversar declarat al comunismului, eu consider 
că socialismul a adus o serie de schimbări pozitive în viaţa poporului român şi că 
situaţia dezastruoasă în care se află astăzi ţara mea se datorează greşelilor grave 
în politica economică săvârşite de Nicolae Ceauşescu, puterii abuzive pe care o 
deţine şi care i-a permis să impună această politică partidului şi ţării. Cu alte 
cuvinte, eu socot că tocmai abaterea de la principiile socialismului din ultimii 
15 ani ai conducerii ceauşesciene este cauza răului, şi nu socialismul ca atare. 

Pentru a demonstra această teză, voi recurge la o metodă care mi se pare cea 
mai adecvată în cazul de faţă, şi anume voi face o comparaţie între Bulgaria şi 
România, două ţări socialiste şi vecine care s-au dezvoltat în perioada postbelică 
în condiţii istorice similare. 

Bulgaria a pornit de la un nivel mai înapoiat - nu dispunea de asemenea uzine 
metalurgice ca Reşiţa şi Malaxa, nici nu avea bogăţiile petrolifere şi aurifere ale 
României. Vecina noastră de la sud se afla deci, în momentul venirii la putere a 
lui Ceauşescu, în urma României sub toate aspectele. Ca să fim obiectivi, să 
luăm ca bază anul 1970, considerând că în primii ani Ceauşescu a preluat o 
situaţie care în linii mari era moştenită de la Gheorghiu-Dej. Ei bine, în 1970, 
România avea un venit naţional pe cap de locuitor de 930 de dolari, în timp ce 
Bulgaria avea numai 760 de dolari. Să vedem ce s-a întâmplat în cei „12 ani- 
-lumină” de atunci. În 1982, România înregistra, după spusele lui Ceauşescu, un 
venit naţional pe cap de locuitor de 1.600 de dolari, în timp ce Bulgaria sărise 
mult peste noi şi avea peste 3.000 de dolari! Toate statisticile internaţionale 
(ONU, World Bank, Economist), chiar dacă notează mici diferenţe în sus sau în 
jos, potrivit metodei de calcul, confirmă acest decalaj puternic în favoarea 
Bulgariei. S-ar putea deci spune că, profitând de conducerea lui Ceauşescu, 
bulgarii ne-au luat-o înainte. 

Venitul naţional este un indicator sintetic foarte general. Dacă îl desfacem în 
părţi componente, constatăm lucruri şi mai semnificative, pe care chiar Anuarul 

Statistic al României este nevoit să le înregistreze. Astfel, comerţul exterior pe 
cap de locuitor în 1980 indică la România la import 595 şi la export 513, în timp 
ce Bulgaria ne întrece iarăşi de aproape două ori cu 1.036 la import şi 1.171 la 
export. Să luăm o cifră semnificativă în domeniul culturii: în 1980, România 
avea 87 de studenţi la 10.000 de locuitori, în timp ce Bulgaria avea 98. Şi aici, 
decalajul s-a agravat în ultimii trei ani, deoarece Ceauşescu a redus simţitor 
numărul studenţilor, în timp ce Bulgaria l-a mărit. În agricultură, producţia 
medie la hectar a Bulgariei este de 47 chintale la grâu şi 57 chintale la porumb, 
în timp ce cifrele noastre indică 30 şi 35. La consumul de alimente există 
numai pentru anul 1980 pe cap de locuitor - la carne România 45 kg, iar Bulgaria 
71 kg, la unt România 1,6 kg, iar Bulgaria 2,5 kg, la zahăr 23 kg faţă de 38 şi 
aşa mai departe. Din 1980, situaţia alimentară în România s-a agravat consi- 
derabil, în timp ce Bulgaria, ca şi Ungaria, are un surplus de alimente pentru 
export de circa un miliard de dolari. Trebuie subliniat că este vorba de un 
surplus, deoarece de exportat exportăm şi noi, dar pe socoteala populaţiei noastre, 
care se chinuie ore întregi la cozi pentru a-şi procura alimente, în timp ce în 
Bulgaria nu există cozi, iar muncitorii şi muncitoarele din mari întreprinderi 
dispun de magazine alimentare în chiar incinta fabricii. Un prieten, care a fost 
recent într-o delegaţie guvernamentală la Sofia, îmi relata că a văzut cum 
muncitorii, înainte de a intra la lucru, trec pe la magazinul Gastronom şi fac 
comandă de carne, lapte, unt, brânzeturi etc., iar când ies din schimb se duc să-şi 
ridice marfa contra plată. 

Dar marea performanţă a Bulgariei este în domeniul tehnicii industriale, al 
productivităţii şi calităţii maşinilor pe care le fabrică. Date recente arată că, în 
ceea ce priveşte tehnologia de vârf, adică introducerea microprocesoarelor şi 
roboților, Bulgaria se află în prezent înaintea Cehoslovaciei şi a RDG, ceea ce-i 
adevărat remarcabil. 

Iată cum arată „realizările epocale” cu care se laudă Ceauşescu atunci când 
sunt supuse unei analize serioase. 

Explicaţia rămânerii în urmă a României faţă de Bulgaria ar putea fi redusă la 
trei cauze principale. În primul rând, Bulgaria are un model de dezvoltare mai 
raţional, în sensul că nu a creat ramuri industriale, în special în construcţii de 
maşini, pentru care să nu aibă nici materii prime, nici piaţă de desfacere, aşa cum 
a procedat Ceauşescu. Este de ajuns să menţionăm că România, creând pe lângă 
Uzina de Maşini Grele de la Bucureşti două unităţi similare la Iaşi şi ia Cluj, 
dispune în prezent de capacităţi mai mari de producţie în acest domeniu decât 

Germania occidentală, a patra putere occidentală din lume. Să ne mai mirăm că 
există în prezent un număr de cel puţin 15 uzine care n-au de lucru şi care ar 
trebui închise — hotărâre pe care Ceauşescu o amână de doi ani pentru că nu vrea 
să recunoască o greşeală economică atât de elementară ? Ar trebui să adăugăm 
că dezvoltarea supradimensionată a industriei petrochimice constituie o altă gafă 
economică a lui Ceauşescu, mai ales dacă ţinem seama că, cu cele 13-14 mi- 
lioane tone de petrol pe care le extragem şi cu rezervele de cărbuni de care 
dispunea, România nici nu ar fi suferit de criza energiei dacă aveam ca şi 
Bulgaria un model de dezvoltare raportat la resurse proprii. Ceea ce este mai 
grav şi demonstrează totala incapacitate a lui Ceauşescu de a se adapta fluctuaţiilor 
de pe piaţa mondială este că, chiar după declanşarea crizei energiei în 1974, el 
a continuat să investească în petrochimie, construind uzina de la Năvodari, care 
ea singură are nevoie de 3 milioane tone de păcură anual. 

Cum se poate redresa România şi cum îşi poate plăti imensa datorie externă 
contractată în întregime de Ceauşescu, când importăm în continuare ţiţei în 
valoare de 2 miliarde dolari anual pentru a alimenta nişte industrii falimentare ? 

A doua cauză a succesului bulgar rezidă în stabilirea unui raport optim între 
industria grea, industria uşoară şi agricultură. În România, Ceauşescu a debutat 
printr-o critică acerbă a politicii agrare a lui Gheorghiu-Dej, acuzându-l pe acesta 
că a neglijat agricultura, după care, de fapt, a redus procentul investiţiilor în 
agricultură la un nivel şi mai coborât. În anul de graţie 1983, cea mai mare parte 
a muncii de recoltare a porumbului se face cu mâna, din lipsă de maşini agricole, deşi 
producţia de maşini speciale pentru recoltarea porumbului a început în timpul lui 
Gheorghiu-Dej, mai precis în 1958. În timp ce în Bulgaria recoltarea mecanizată 
a porumbului durează o săptămână, în România ea se prelungeşte peste două luni, 
până vine îngheţul şi rămân cocenii pe câmp. Toate acestea sunt tabu la plenare. 

În sfârşit, a treia cauză şi poate cea mai importantă este că, în Bulgaria, 
Partidul Comunist a rămas un organism viu cu o conducere colectivă. Todor 
Jivkov! şi-a ales colaboratori competenţi, cărora le acordă întreaga răspundere şi 
iniţiativă, în timp ce în România partidul a devenit un instrument al puterii 
personale. Ceauşescu se pricepe la toate - de la cibernetică până la folosirea 
bălegarului, pentru care a semnat un decret special. De aceea, el nu suportă 
oameni competenţi în jurul lui şi şi-a format o echipă de executanţi buni la toate — 


|. Todor Jivkov (1911-1998), liderul comunist al Republicii Populare Bulgaria din 1954 
până la 10 noiembrie 1989, când a fost înlăturat de la putere. 

gen Dăscălescu, Dincă!, Bobu şi Banc?, despre care nimeni n-ar putea spune că 
se pricep într-un anumit domeniu. Este adevărat că Jivkov şi-a numit fiica, 
Ludmila, ministru al Culturii, dar aceasta după ce ea trecuse proba de foc 
academică la marea universitate engleză Oxford, în timp ce Elena Ceauşescu, 
care n-a avut nici colegi, nici profesori, a devenit om de ştiinţă la 50 de ani în 
momentul când soţul ei a devenit conducătorul partidului. Nimeni, nici măcar 
soţul şi copii ei, n-ar fi bănuit în 1965 că Elena Ceauşescu va deveni „savant de 
reputaţie internaţională”. Dar ce nu pot face puterea şi vistieria statului ! 

În 1965, Ceauşescu a preluat conducerea unei ţări în plină ascensiune economică, 
fără datorii externe şi cu un popor care avea de mâncare. În 18 ani, Ceauşescu 
a adus economia ţării de râpă, planurile economice din 1981 şi 1982 n-au fost 
îndeplinite, în asemenea măsură încât comunicațiile Direcţiei Generale de Statistică 
nici n-au mai pus cifra pe plan. România suferă de criza energiei cu oraşele în 
întuneric, cu uzine care-şi întrerup activitatea din lipsă de electricitate şi cu o 
lipsă cronică de benzină pentru autoturisme în momentul în care s-a lansat a doua 
marcă de maşină Oltcit. România suferă şi de o criză alimentară, deşi are 
pământul cei mai mănos din Europa de Est. Poporul român trebuie să muncească 
25% din timp pentru a plăti datoria externă. 

Că toate acestea, nu ar fi aşa dacă n-ar fi fost politica economică greşită a lui 
Ceauşescu, o dovedeşte comparaţia cu Bulgaria socialistă şi vecină. 


1. Ion Dincă (1928-2007), membru de partid din 1947, activist de partid, cursuri de 
pregătire politică şi militară (inclusiv Academia I.V. Stalin în URSS), carieră în 
cadrul Direcţiei Politice a Armatei şi al aparatului de partid. A devenit şef de secţie 
a CC al PCR în 1971, membru supleant al CC al PCR (1969-1972), membru al CC 
al PCR (1972-1989), membru al Secretariatului CC al PCR (1972-1973 ; 1976-1977), 
membru al CPEx (1976-1989). Între iunie 1976 şi februarie 1979 a fost primarul 
general al municipiului Bucureşti, iar din 1978, preşedinte al Biroului Executiv al 
Comisiei pentru Arhitectură şi Sistematizare a municipiului Bucureşti. 

2. Iosif Banc (n. 1921), membru de partid din 1947, membru supleant al CC al PMR 
(1955-1960), membru al CC al PMR/PCR (1960-1989), membru al Secretariatului 
CC al PCR (1972-1973; 1979-1989), membru supleant al Comitetului Executiv al 
CC al PCR (1965-1974), membru CPEx (1979-1989). Ascensiunea sa a avut loc în 
aparatul central de partid. A fost prim-secretar al Comitetului Regional de Partid 
Mureş, Regiunea Autonomă Maghiară (1961-1965), vicepreşedinte al Consiliului de 
Miniştri (1965-1972), prim-secretar al Comitetului Judeţean de Partid al judeţului 
Mureş începând cu 1983. 

„Un fost cetăţean român”, [noiembrie] 1983, 
difuzată la 4 decembrie 1983! 


Domnule director, 


Doresc să semnalez o nouă modalitate de jecmănire a românilor stabiliţi în 
străinătate care, cu multe eforturi, au reuşit să scape de binefacerile cetăţeniei 
române, utilizată de autorităţile comuniste. 

Pentru a-ţi vizita mama bătrână şi bolnavă rămasă în România, există mai 
multe posibilităţi : de a veni pe cont propriu cu maşina, avionul sau trenul sau, 
cu aceleaşi mijloace de transport, folosind însă serviciile unor agenţii de turism. 

În ambele cazuri, mizeriile încep la punctele de frontieră (Borş, Nădlac, 
Curtici, Turnu-Severin, Otopeni). Vameşii scotocesc şi răscolesc bagajele, se 
servesc cu o dezinvoltură nemaipomenită din cadourile pe care turistul le aduce 
rudelor din ţară, luând orice au chef pentru a pune, chipurile, vama mai mică : 
pun vamă exorbitantă obiectelor pe care le socotesc ei că le-ai lăsa rudelor (de 
exemplu, magnetofonul personal sau radioul portabil), vamă pe care o recuperezi 
la ieşirea din ţară cu obiectul respectiv fără a primi şi dobânda la sumă. De multe 
ori, sumele ce trebuie lăsate ca garanţie sunt aşa de mari, că turistul, neputându-şi-le 
permite, trebuie să-şi lase obiectele (inclusiv îmbrăcămintea proprie) în depozitele 
punctelor vamale, dar acestea sunt atât de pline, încât de multe ori trebuie mers 
în Iugoslavia pentru a-ţi depozita obiectele supuse taxei de garanţie. De asemenea, 
turistul este obligat să arunce preparatele de carne neconservate în cutii de tablă 
sau borcane (salam de Sibiu, şuncă şi alte produse de carne conservate în pungi 
de plastic sub vid) pe motiv ca nu cumva să se transmită cine ştie ce zoonoze de 
la animalele crescute şi sacrificate în Occident înfloritoarei zootehnii socialiste, 
preparate ce sunt prompt recuperate de vameşi pentru consumul propriu. De 
fapt, această motivare ascunde grija autorităţilor ceauşiste de a escamota bunul 
trai din Lumea liberă, cât şi exportul masiv de alimente în dauna cetăţeanului 
român. La produse ambalate după canoanele legale (conserve de carne de vită ce 
costă în Germania între 1,60 şi 1,80 DM, adică între 8,20 şi 9,20 lei, sau vinuri 
de cea mai bună calitate ce costă între 4,50 şi 7,50 DM, adică între cca 19,00 şi 
38,00 lei, produse dispărute de mult de pe piaţa internă, dar toate purtând 
numele „Made in Romania”) se pune vamă consistentă pentru a le lăsa în 
depozite şi a le lua înapoi la plecare. 


i. L.M. no. 47, December 4, 1983. 

În cazul în care turistul fost român, ca şi cel străin, vine în ţară pe cont 
propriu este obligat să verse statului comunist suma de 28 DM pentru fiecare zi 
petrecută pe teritoriul României. Schimbul oficial este de cca 5 lei pentru 1 DM, 
deci se obţin cca 140 de lei care se pot cheltui aproape cum vrei. Spun „aproape 
cum vrei”, pentru că nu poţi cumpăra benzină. Străinii primesc benzina numai 
contra bonuri achitate în valută la suma de 2,20 DM per litru, revenind astfel 
[1 lei litrul, în loc de 9 lei, cât plăteşte cetăţeanul român, având însă avantajul că 
găsesc oricând şi oriunde fără cozi de ore întregi. 

În cazul în care turistul utilizează serviciile agenţiilor de turism, poate veni cu 
maşina proprie achiziţionând tichete în valoare de numai 19 DM per zi şi prin 
care i se asigură cazare şi masă la oricare camping din România, precizându-i-se 
că, dacă din motive obiective (mers la părinţi, boală, oboseală etc.) nu foloseşte 
serviciile oferite, primeşte contravaloarea celor 19 DM. De asemenea, se poate 
veni cu avionul, achitând un sejour de 14 zile contra sezon, cuprinzând transport, 
cazare şi masă, cu 600-750 DM, la Poiana Braşov, de exemplu. Se spune că, dacă 
nu locuieşte în staţiune, primeşte contravaloarea cazării şi mesei. În aceste 
condiţii, turistul nu mai este obligat să schimbe 28 DM pe zi. 

Lucrurile ar fi foarte frumoase dacă s-ar petrece aşa. Dar turistul ajuns în 
ţară, prezentându-se la Oficiul OJT sau hotelul unde a fost repartizat, i se spune 
că, dacă nu locuieşte şi nu mănâncă la locul respectiv, nu primeşte niciun leu. 

Turistul pierde timp, bani şi nervi deplasându-se de la Otopeni la Poiana 
Braşov şi înapoi la părinţi. Explicaţia este că bonurile sunt valabile numai pentru 
respectivul local (nu ca în Bulgaria, unde cu bonul turistic poţi mânca şi locui 
oriunde) şi poţi comanda numai direct ceea ce doreşti, în limita sumei achitate. 
Aceasta datorită, probabil, penuriei alimentare din ţară: nu orice restaurant 
poate onora un meniu plătit în valută. 

Este interesant de studiat fizionomia, mimica celor de la recepții şi a ghizilor 
OJT care, la prezentarea turistului, cred că acesta vrea să locuiască şi să consume 
ce a plătit. Se poartă scârbos, chiar brutal, uneori înjurându-te, neştiind că poate 
cunoşti limba română mai bine ca ei, scuzându-se, devenind brusc de o amabilitate 
amuzantă, destinzându-se când pricep că turistul nu va folosi serviciile lor şi că 
le lasă gratuit o cameră cu meniu complet pe care aceştia îl cedează altei 
persoane ce nu va fi înregistrată oficial. 

Pentru cine este făcută legea şi de ce? Pentru batjocorirea turistului cu rude 
în România. Pentru îmbogățirea personalului OJT, a organelor de „ordine şi 
control” care patronează şi a vameşilor de toate gradele. 

În altă ordine de idei, cum se explică condiţiile impuse? Dacă vii pe cont 
propriu, statul comunist consideră că numai pentru mâncare turistul are nevoie 

de 140 de lei per zi, iar prin agenţie de turism, pentru cazare şi masă, de numai 
95 de lei. Şi apoi, ce salariat al regimului Ceauşescu are de cheltuit numai pentru 
mâncare, zilnic, 140 de lei, adică 4.200 de lei pe lună?!! 


„lon Popescu, în numele unui grup de oameni lucizi din țară”, 
[toamna] 1983, difuzată la 11 decembrie 1983! 


Mult stimate domnule Vlad Georgescu, 


După o tăcere destul de îndelungată, a cărei motivare sunt convins că o 
înţelegeţi, vă scriu din nou cu speranţa că veţi face cunoscute ascultătorilor 
români din ţară şi din exil unele aspecte ideologice ale grupului de oameni pe 
care îi reprezint şi în numele căruia vă scriu. 

Se fac unele afirmaţii în ţară şi în străinătate cu privire la inerția poporului 
român, lipsa sa de combativitate şi totala sa resemnare în faţa exceselor megalomanice 
ale familiei Ceauşescu, afirmaţii că obişnuinţa unor ocupaţii străine şi tiranii interne 
i-au făcut pe români să-şi ia ca principiu de viaţă proverbul „Capul cc se pleacă 
sabia nu-l taie”, cortină care acoperă apatia generală manifestată de români la 
toate actele comise de autorităţi şi la mizeria cruntă materială şi spirituală în care 
i-a aruncat PCR. În numele principiilor noastre de viaţă şi al respectului ce-l 
purtăm umilitului popor român, considerăm că sunt necesare unele explicaţii, iar 
aprecierile ce se fac asupra noastră le considerăm ca expresie legitimă a unei 
nerăbdătoare dorinţe ca poporul român să-şi înceapă mişcarea spre libertate. 

Succesiunea la putere a lui Ceauşescu datorită morţii lui Gh. Gheorghiu-Dej 
s-a produs într-un moment în care Rusia Sovietică, antrenată într-un conflict de 
supremație în Asia cu China Populară, a permis vârfurilor comuniste din România 
să-şi atribuie o oarecare independenţă faţă de Moscova, ba, mai mult, să-şi 
dezvolte unele teorii cu privire la egalitatea partidelor şi specificul naţional de 
dezvoltare economică în vederea edificării societăţii socialiste, libertăţi nesancţionate 
de Moscova, mult prea preocupată de conflictul din Extremul Orient şi de 
propriile sale eşecuri în dezvoltarea agriculturii. 

Cu acest aer de libertate fată de Moscova, conducătorii comunişti din România 
au reuşit să-şi câştige un oarecare credit în faţa populaţiei, fiind bine cunoscută 


1. L.M. no. 48, December 11, 1983. 

opinia românilor, care întotdeauna şi-au considerat vecinul din Răsărit (şi nu fără 
motiv) ca un duşman natural. Mai mult: s-a dat cu buretele şi peste crimele 
comise de Gh. Gheorghiu-Dej, toate excesele sale antinaţionale au fost motivate 
ca ordine primite din Moscova. 

Sub aceste auspicii şi-a început domnia anilor-lumină tânărul şef de stat 
Nicolae Ceauşescu, care a profitat din plin de pe urma unor slogane precum 
neamestecul în treburile interne, independenţă, relaţii echitabile reciproc avantajoase 
Aşa a adus însă ţara într-o prăpastie economică din care n-o vor putea scoate 
câteva generaţii de acum încolo. 

Oare Ceauşescu să fi adus România în abisul falimentului economic numai 
prin totala sa nepricepere şi cu aportul unor colaboratori incapabili ? 
pricepe unele noţiuni de bază economice, fapt reflectat de incapacitatea sa din 
activitatea practică de conducere a statului român? 

Există păreri pro şi contra. Noi nu credem că numai incapacitatea sa de condu- 
cător a adus România în starea de mizerie, credem că a acţionat în mod deliberat, 
obsedat de o anumită idee. Aprecierile noastre asupra preşedintelui Ceauşescu cu 
care am avut mai multe întâlniri şi contacte de lucru sunt următoarele : preşe- 
dintelui Ceauşescu îi lipsesc pregătirea şi cultura necesare conducerii societăţii. 

Partidul l-a învăţat să fie vigilent, el însă este neîncrezător şi, în afara 
membrilor de familie pe care i-a situat peste tot în aparatul de conducere, 
nimănui nu i-a mai acordat niciun dram de încredere. Partidul l-a învăţat să fie 
necruţător, el însă este brutal, suprimând orice umbră de critică, permiţându-şi 
până şi trimiterea de „specialişti” pentru asasinarea unor persoane aflate pe 
teritoriul unor ţări străine, persoane care poartă vina că sunt români şi sunt 
purtătorii de cuvânt reali ai interesului naţional românesc. Evident, aceştia nu 
pot fi altceva decât duşmanii PCR, dar, în special, duşmanii personali ai pre- 
şedintelui Ceauşescu. 

La scurtă vreme după venirea sa la putere, Ceauşescu şi-a pus la lucru teoreticienii 
partidului să-i confecţioneze o teorie, un suport ideologic care să-l pună la 
adăpost marxist de unele fenomene de care era sigur că vor apărea ca urmare a 
măsurilor ce intenţiona să le ia pentru păstrarea sistemului de guvernare comunist. 

Astfel s-a confecţionat la Academia „Ştefan Gheorghiu” teoria antagonismelor în 
socialism. Există oare conflicte de muncă în socialism ? Există, şi faptele o dovedesc, 
personal am cunoscut greve în România încă din anul 1956 şi nu cred să fi existat 
întreprindere mai mică sau mai mare în care să nu fi existat o grevă de câteva ore 
şi până la o zi măcar o dată pe an, ori de câte ori partidul mai venea cu câte o măsură 
de „îmbunătăţire” , care însă afecta direct condiţiile de viaţă şi punga muncitorului. 

Să fi fost grevele astea vreo expresie a luptei de clasă, aşa cum afirma Lenin? 
Greu de conceput, când proprietarul mijloacelor de producţie era chiar statul 
comunist, statul proletariatului victorios în frunte cu detaşamentul său de avan- 
gardă, Partidul Comunist. Şi atunci? Nu cumva erau o expresie a faptului că 
relaţiile de producţie sunt necorespunzătoare şi trebuie făcut ceva pentru îmbu- 
nătăţirea lor (Karl Marx)? Şi Ceauşescu a făcut-o ! S-a emis teoria antagonismelor 
în socialism care prezintă crize ivite în procesul de producţie reduse la un 
conflict minor de muncă, datorită greşelilor de administrare şi nu ca un fapt 
obiectiv, ca o consecinţă a relaţiilor de producţie necorespunzătoare şi o repartiție 
neechitabilă a bunurilor. 

Şi aici începe obsesia lui Ceauşescu, acea idee de a se opune istoriei, a cărei 
punere în practică în mod deliberat a aruncat ţara noastră într-o mizerie la fel de 
cruntă ca pe vremea fanarioţilor. 

Ştiind cu precizie că factorul evolutiv al forţelor de producţie este reprezentat 
de elementele materiale ale ştiinţei, care prin tehnologii noi duc la situarea 
forţelor de producţie pe o treaptă superioară modelului precedent şi fac logic 
necesară şi o evoluţie a relaţiilor de producţie, Ceauşescu a acţionat şi continuă 
să acţioneze în mod deliberat (cu fermitate şi hotărâre) la distrugerea factorilor 
de evoluţie a societăţii româneşti în vederea menţinerii aceloraşi relaţii involuate 
de producţie, considerând că numai menţinerea relaţiilor de producţie reprezintă 
cheia menţinerii la putere a sistemului comunist. Prin prisma acestei teorii 
trebuie considerate : 


1) Noul cod al muncii. 

2) Toate reformele învăţământului mediu şi universitar (cel puţin 8 în 17 ani-lumină). 

3) Legea privind invențiile şi inovațiile, care, prin conţinutul ei, desfiinţează 
elementul de cointeresare, taie subsidiile pentru realizarea practică a invențiilor 
şi inovaţiilor. 

4) Desființarea Institutului de Cercetări Matematice. 

5) Trecerea Academiei de Ştiinţe sub tutela Consiliului de Dezvoltare a Ştiinţei 
şi Culturii unde şef este acad.dr.ing. Elena Ceauşescu. 

6) Trecerea tuturor institutelor de cercetări şi proiectări sub controlul CNST!, 
preşedinte acad.dr.ing. Elena Ceauşescu. 


Şi dacă la toate astea mai adăugăm investiţiile nesăbuite făcute pentru dezvol- 
tarea peste măsură a unor industrii care nu erau necesare la proporţiile la care au 


1. Consiliul Naţional al Ştiinţei şi Tehnicii. 

fost făcute, total lipsite de rentabilitate, avem tabloul complet al cauzelor care au 
generat starea de mizerie în care se zbate ţara noastră. 

Iată deci că putem să ne exprimăm îndoiala că numai incompetenţa familiei 
Ceauşescu a creat haosul din România, credem că a fost şi o acţiune deliberată 
în scopul menţinerii unui anumit tip de relaţie de producţie, necorespunzătoare 
nivelului de dezvoltare al forţelor de producţie, încercând, dacă nu să evite criza, 
cel puţin să o amâne, folosind, unde considera necesar, brutalitatea poliţiei, 
creând în rândurile populaţiei un climat psihologic dominat de frică şi neîncredere. 

Permanentizarea lipsurilor, nesatisfacerea cerinţelor de viaţă ale populaţiei 
duc la o criză marcată printr-o revoluţie violentă a maselor. Din anul 1973, 
fenomenul de degradare a nivelului economic al maselor a început să devină 
evident, atingând în anul 1983 nivelul imediat postbelic. 

Din punct de vedere istorico-obiectiv, este demonstrat că o astfel de situaţie 
este o situaţie revoluţionară. Există unele evidențe că un fenomen revoluţionar 
este pe cale să se producă în România. 

Apariţia disidenţei SLOMR, grevele paşnice din întreprinderi, Valea Prahovei, 
greva generală de pe Valea Jiului au fost primele semne ale unor necesităţi de 
transformare a sistemului economic şi politic din România. Expresia paşnică a 
acestor elemente de criză a permis familiei Ceauşescu să reprime cu brutalitate 
încercările clasei muncitoare din România de a obţine drepturi economice şi politice. 

Eşecul primelor încercări făcute de clasa muncitoare se datorează atât lipsei 
sale de experienţă, precum şi lipsei unei tactici date de o ideologie revoluţionară. 
Dar istoria ne învaţă că, după eşecul unor încercări paşnice, se trece la forme 
violente. 

Deraieri de trenuri provocate de mâini nevăzute, incendii şi explozii în 
întreprinderi mari, lichidarea fizică a unor activişti de partid şi a unor ofiţeri din 
aparatul de represiune, spargerea unor posturi de miliţie pentru procurare de 
arme, oricât s-ar strădui guvernul din Bucureşti să le prezinte ca fapte ale unor 
răufăcători, atâta timp cât ele au o adresă politică exactă, nu pot fi decât 
previziunile sigure ale unei crize iminente. 

De ce, se vor întreba mulţi, nu s-a produs până acuma ? Cauzele sunt multe, 
însă ne vom opri numai la câteva mai importante, de domeniul tacticii : 


1) Eficienta şi brutalitatea bine cunoscute ale Securităţii necesită o perioadă mai 
lungă de organizare a unei acţiuni al cărei final este vital pentru poporul român. 


2) În baza art. 12 din Tratatul de la Varşovia, trupele din ţările pactului i-ar oferi un 
sprijin larg lui Ceauşescu. Deci, el s-ar bucura de un sprijin extern pe care noi 
nu-l avem, nici măcar moral. Ne permitem să aducem un reproş personalităţilor 

politice şi culturale din exil că nu au reuşit nici până acum să treacă peste 
divergenţele de coloratură şi şefie acreditate, să formeze un exil unitar fără 
elemente asociate Direcţiei de Supraveghere a Exilului din Bucureşti, str. 
Domnița Anastasia nr. 2, un exil care să fie reprezentativ în faţa guvernelor 
ţărilor libere. 


V-am prezentat până acum o analiză a fenomenelor sociale din România, 
conceptul nostru ideologic, în speranţa că veţi face cunoscut pe calea undelor că 
există inimi pline de speranţă pentru pregătirea unui viitor mai bun poporului 
român, popor care, de la naşterea sa şi până acum, a fost într-o luptă permanentă 
cu străinii care i-au cotropit ţara, i-au jefuit bunurile şi au vrut să-i distrugă fiinţa 
naţională. Ne-am descurcat şi continuăm să existăm. Sperăm să ne descurcăm şi 
de data aceasta şi, dacă n-am găsi sprijin şi înţelegere, o vom face şi singuri. 

Vreau să-l asigur pe preşedintele Ceauşescu că voi continua să scriu, să 
relatez adevăruri şi analize ale societăţii româneşti fără frica de a fi descoperit şi 
arestat de poliţia politică. 


„O fostă deţinută politică mâhnită”, [noiembrie-decembrie] 1983, 
difuzată la 18 decembrie 1983! 


Stimaţi domni, 


Fac şi eu parte dintre cele multe ascultătoare ale postului dvs. de radio. S-a 
vorbit mult despre sutele de mii de deţinuţi politici, dar ceea ce mă surprinde şi 
mă mâhneşte este faptul că de femeile române care au fost închise în închisorile 
politice ale regimului opresor nu se spune niciun cuvânt. Semnatara acestei 
scrisori a fost şi ea închisă în una din aceste închisori, ceea ce o face să vă scrie 
aceste rânduri. La Poarta Albă şi alte închisori au fost închise multe femei care 
au suferit la fel ca şi bărbaţii. Mă miră de asemeni cum nicio femeie din cele 
închise, care se află stabilită în Occident, nu a scris niciun cuvânt de groaznicele 
suferinţe ale acestor femei din închisorile politice create special pentru femei. Aş 
propune ca să se ia hotărârea creării unei zile a femeii deţinute politice din 

România, pentru că acesta este adevăratul omagiu adus femeilor în număr atât de 
mare care au fost condamnate politic, şi nu ziua de 8 martie, creată fals de 
regimul care oprimă pe femeia română. 

Cu mulţumiri 


„Un grup de români exilați”, [noiembrie-decembrie] 1983, difuzată 
la 25 decembrie 1983' 


Mult stimate domnule preşedinte, 


De ani şi ani de zile colindaţi lumea în lung şi în lat, împreună cu alţi tovarăşi 
din conducerea de partid. Aţi putut constata pe viu modul de viaţă de pretutindeni. 
Sunt atâţia ani de când umblaţi prin lume pentru a propaga ideea de pace, pentru 
care susţineţi că luptaţi de când vă ştiţi, şi veţi lupta în continuare cât veţi trăi. 
Este foarte frumos că luptaţi pentru o cauză dreaptă, pentru liniştea întregii 
omeniri, de a o şti ferită de urmările unui nou război mondial, care, dacă în 
momentul de faţă ar fi declanşat de una din marile puteri, ar însemna distrugerea 
planetei. 

Pentru această cauză sfântă, pentru toate eforturile depuse de dvs., forurile 
superioare de pretutindeni v-au acordat premii şi medalii, recunoscându-vă 
meritele deosebite şi eforturile depuse. 

Pentru munca depusă de dvs. pe plan mondial, cât şi pentru sacrificiile 
neprecupeţite de ţara noastră prin colosalele cheltuieli efectuate în acest scop, 
este trist, este dureros, este incredibil, dar adevărat că în ţara noastră, în România 
adevăraţilor români, nu există pace în adevăratul sens al cuvântului, fiindcă nu 
există LIBERTATE. 

Indiferent de vârstă, de sex sau origine, oamenii de la noi sunt obligaţi prin 
diferite metode să joace după cum li se cântă. 

În timp ce în ţară oamenii îşi pierd mai mult de jumătate din viaţă stând la 
cozi, noi, în străinătate, mâncăm trufandale româneşti, roşii, ardei graşi, castraveți, 
struguri, piersici, pui, carne de vacă şi de purcel, salam de Sibiu, şuncă, caşcaval, 
brânză telemea, vin medaliat, ţuică de prună şi multe, multe alte bunătăţi pe care 

majoritatea fraţilor noştri din ţară nici nu mai ştiu cum arată, deoarece nu toţi au 
funcţii care să le permită să şi le procure. 

E trist, dar adevărat, niciodată în România nu s-a furat legal aşa cum se fură 
de 20 de ani încoace, începând cu miniştrii care au fost destituiţi până la femeia 
de serviciu sau gunoierul care, dacă nu-l cinsteşti cu 15-25 de lei, refuză să 
ridice gunoiul, cu toate că salubritatea se plăteşte odată cu apa. Să nu mai vorbim 
de cei din comerţ, de la care nu poţi cumpăra nimic dacă nu pici cu ceva. Fie 
bani, fie cadouri. Indiferent ce vrei să cumperi, alimente, îmbrăcăminte sau alte 
obiecte tehnice, la cooperativele meşteşugăreşti, la Secţia financiară, notariat, 
ICRAL. La cooperativele meşteşugăreşti, în toate pieţele din ţară, în ciuda 
listelor afişate, ţăranii te jupoaie de viu. În şcoli şi în facultăţi (chipurile, 
învăţământul este gratuit, dar cadrele didactice iau cu amândouă mâinile), în 
policlinici şi în spitale să te ferească D-zeu să ai nevoie de operaţie şi să nu ai 
bani. Începând cu portarul, până la cel care te operează, trebuie să bagi mereu 
mâna în buzunar, să dai tuturor, altfel nu te bagă în seamă şi mori cu zile. 

În România nu mai există instituţie în care salariaţii să fie în totalitate corecti. 
Indiferent unde soliciţi ceva, trebuie să ai bani. 

Corupţia s-a aşezat pretutindeni. 

Până şi în biserici se fac afaceri sub diferite forme. Preoţii nu mai sunt preoţi, 
sunt salariaţii unei instituţii bine cunoscute, cu puteri nelimitate. Protejaţi de 
masca duhovnicească, nu mai slujesc cauza sfântă a credinţei, ei devenind 
instrumentele de serviciu ale necinstei, legalizată de cei împuterniciţi de dvs. 
pentru a veghea la aplicarea Constituţiei şi respectarea legilor. 

Această boală devenind cronică, s-a extins şi în străinătate, în toate instituţiile 
unde lucrează românii. Exemplu : ambasade, biserici, turism, TAROM etc. etc., 
unde unii funcţionari sau diferite colective, formaţii şi echipe, trimise pe banii 
statului, îşi rezolvă mai întâi interesele personale. Dacă mai au timp, fac ceva şi 
pentru ce au fost trimişi, că de... nu e frumos să te înapoiezi cu mâna goală. 
Trebuie să-i păcăleşti inteligent pe cei care te-au trimis. Să capeţi încrederea 
şefilor pentru a-ţi asigura, pe cât posibil, plecarea următoare. 

Mai sunt unii din aşa-zişii diplomaţi care habar nu au ce înseamnă a fi 
diplomat, dar în schimb se pricep de minune să facă afaceri pentru a-şi mări 
venitul personal. Şi-au trimis şi continuă să-şi trimită în ţară lucruri de valoare 
prin vreun membru de familie venit în vizită sau de multe ori le duc personal, 
încălcând legile vamale, dânsul fiind diplomat. Multe din aceste călătorii sunt 
făcute pe cheltuiala statului, fiindcă de..., omul merge în interes de serviciu, aşa 
a dat dispoziţie şefu”. 

Cei ce lucrează în turism, TAROM, sau preoţii care îşi umplu buzunarele de 
la morţi şi de la vii şi-au aranjat familiile în ţară cu de toate pentru o viaţă bună, 
îmbelşugată, lipsită de griji, de timpul pierdut la cozi, fiindcă de..., tăticul este 
preot sau este diplomat la o altă instituţie ce reprezintă ţara peste hotare. Ei sunt 
mulţumiţi, noi suntem fericiţi, iar şefii sunt adormiţi de ispitele oferite de cei 
cărora le-au acordat încredere. Ne doare sufletul când vedem pe viu, cum spuneţi 
dvs. de multe ori, când cei trimişi aici în diferite funcţii, consideraţi ca oameni 
cinstiţi, corecţi, capabili şi incoruptibili (păcat că nu există posibilitatea de a-i 
controla îndeaproape), cum şi la ce se pretează pentru a-şi crea un beneficiu, a-i 
satisface capriciile soţiei sau pentru a-şi îndopa neamurile din ţară. 

Indiferent de vârstă sau de funcţie, începând cu domnul ambasador şi până la 
ultimul salariat trimis peste hotare pe spinarea statului care este sugrumat de 
datorii, ei se gândesc în primul rând la avantajele şi satisfacţiile personale. 

Aşa cum arătam mai sus, indiferent de vârstă şi funcţie, banii pentru ei nu au 
miros, nici culoare, valută să fie, şi cât mai forte, iar atenţiile cât mai valoroase 
şi cât mai multe. Ar fi multe de spus. 

Mai mult ca sigur însă că rândurile noastre nu vor ajunge la dvs. 

Noi, cei plecaţi şi rămaşi sau cei fugiţi din ţară, suntem consideraţi de dvs. 
trădători, nemernici, pleava societăţii. Este inexact, dle preşedinte, cu mici 
excepţii (nu există pădure fără uscături), să fiţi convins că noi, ca şi fraţii noştri 
de bună-credinţă din ţară, suntem adevărații români. 

Daţi-ne prilejul să vă dovedim adevăratele noastre sentimente. 

Oferiţi-ne posibilitatea de a veni în ţară fără teama de a fi arestaţi, bătuţi, 
schingiuiţi şi torturați de Securitate şi miliţie. Daţi-ne această garanţie şi atunci 
se vor întoarce toţi fiii rătăcitori, iar România nu va mai fi ponegrită, înjurată şi 
discutată de cine vrei şi cine nu vrei. 

Noi vom veni cu aportul nostru, cu banii munciţi şi trudiţi pe meleagurile 
străine, pentru a ne ajuta ţara, a-i revedea pe cei dragi, a aprinde o lumânare la 
căpătâiul morţilor noştri. Pentru a ne reîntâlni cu glia strămoşească, pământul 
sfânt pe care ne-am născut şi am crescut. 

Cu oamenii în mijlocul cărora am trăit, ne-am îndrăgit şi ne-am ajutat reciproc. 

Daţi-ne libertatea de a veni şi a pleca din ţară atunci când fiecare crede de 
cuviinţă, pentru binele poporului şi al patriei, indiferent de vârstă, sex sau 
religie. Luaţi exemplul marelui răposat, cel care v-a fost un mare şi bun prieten, 
mareşalul Tito. 

Mareşalul Tito a dat deplină libertate poporului său şi a lăsat cu limbă de 
moarte ca în vecii vecilor iugoslavii să fie liberi de a pleca oriunde, oricând şi să 
se înapoieze la casele lor atunci când doresc. 

În toate ţările în care umblăm de atâţia ani de când suntem plecaţi, am 
cunoscut suie de mii de oameni care muncesc în Occident de ani de zile şi se 
înapoiază în ţările lor ori de câte ori vor sau pot. 

Spanioli, italieni, francezi, portughezi, greci, turci etc. etc., dar în special 
iugoslavi, care, după ani de muncă în Occident, cu banii agonisiţi s-au întors în 
patrie, unde şi-au construit case, şi-au cumpărat din ţara lor ce le-a trebuit, tot ce 
au avut nevoie pentru gospodărie şi pentru familiile lor cu banii aduşi din 
Occident, munciţi din greu, fiindcă nicăieri nu umblă câinii cu covrigi în coadă. 

Dacă dvs. aţi acorda această libertate, să fiţi convins, dle preşedinte, că 
niciun român adevărat, şi aceştia sunt majoritari, nu ar rămâne în Occident. Toţi 
s-ar înapoia acasă, la vetrele lor, vorba proverbului, fie pâinea cât de rea, tot mai 
bine în ţara mea. 

Daţi libertate tuturor românilor, faceţi ca România să fie în Balcani ce sunt 
Vaticanul şi Elveţia în lume. Liberă şi respectată. Frumoasă şi bogată este. Toţi 
românii vă vor fi recunoscători. 

Vă rugăm să nu interpretaţi altfel faptul că această rugăminte a noastră, care 
nu ne-am văzut ţara de mulţi ani, o vom trimite la sediile ONU şi la posturile de 
radio Europa Liberă şi Vocea Americii. Solicităm sprijinul acestor instituţii în a 
ne difuza rugămintea noastră către dvs., deoarece ştim că sunteţi înconjurat şi de 
unii oameni care vă informează eronat. O parte din aceştia interpretează şi aplică 
legile după bunul-plac sau după cum le dictează interesele personale, neţinând 
cont de sfaturile şi indicaţiile dvs. sau de hotărârile forurilor în drept, care ar 
trebui aplicate întocmai, pentru binele poporului. 

Noi, cei care am rămas pe aici sau am fugit din ţară, vă rugăin să ne credeţi, 
dle preşedinte, că poate în majoritatea cazurilor am fost forţaţi să procedăm aşa, 
din cauza acestor oameni care ne-au scârbit prin faptele şi comportarea lor de 
lingăi ce o au faţă de dvs. 

Şi cum spune un alt proverb românesc, toate oalele se sparg în capul şefului, 
fără ca el de multe ori să ştie de ce şi pentru ce. 

În speranţa că toţi românii se vor bucura de clemenţa şi omenia dvs., vă 
rugăm să primiţi urările noastre de sănătate şi viaţă îndelungată, împreună cu 
întreaga familie, pentru unirea tuturor românilor în patria mamă, în cel mai scurt 
timp. 

Un grup de muncitori din Tripoli, [sfârşitul anului] 1983, difuzată la 
15 ianuarie 1984! 


Stimate domnule director, 


Un grup de români oropsiţi, vlăguiţi şi umiliţi într-un grad de nemaiîntâlnit în 
istoria românilor vă roagă să citiţi la postul dvs. de radio plângerile lor, precum 
şi necazurile şi greutăţile cu care se confruntă la ora actuală în cadrul întreprinderii de 
construcţii în străinătate ARCOM. În aceste zile ale lunii noiembrie şi decembrie 
[1983] au venit cele mai drastice măsuri de aşa-zisă disciplină asupra oamenilor, 
spunându-se că Ceauşescu personal a dat aceste ordine, întrucât întreprinderea 
este falimentară şi nu-şi mai poate încasa valuta pe care dumnealor au contat. 

Este adevărat că întreprinderea este falimentară, dar aparatul administrativ pe 
care l-a creat şi care nu produce nimic este extraordinar de mare: dacă vezi 
birourile la centrala şi filialele din Tripoli, te îngrozeşti şi nu ştii unde sunt atâţia 
muncitori dacă birocraţii sunt aşa de mulţi. Nu avem cuvinte pentru a vă explica 
ce se întâmplă pe şantiere. 

La fiecare sector de activitate sau secţie, cât de mică ar fi ea, există câte un 
inginer, un maistru, un şef de secţie sau sector etc. etc. Aceştia, fiecare îşi au 
oamenii, care nu sunt ai şantierului decât de formă, pe statul de plată. Aceştia 
mai mult lucrează particular şi banii îi împart între ei. Aşa este situaţia la ora 
actuală. Inclusiv secretarul de partid îşi are oameni şi oameni care nu produc 
nimic, dar nu uită să urle la cei ce muncesc şi duc greul în spinare, îi ameninţă 
cu trimiterea în ţară, cu penalizări mari, dacă până acum au avut numai 20% etc. 

Toţi din aparatul administrativ fumează numai ţigări superioare, îşi procură 
băuturi alcoolice sau le primesc de la alţii, sau bani de la cei care lucrează 
particular şi pleacă din ţară cu geamantanele doldora. Lor nu li se face vama nici 
aici, nici în ţară, pedeapsa căzând tot pe cei nenorociţi, obligaţi să-şi vândă nu 
numai munca, dar şi demnitatea şi personalitatea, tot ce au bun şi uman în ei ; 
în aşa fel îi umilesc la ora când vă scriem aceste rânduri domnii de la conducere 
pe cei ce muncesc şi produc inclusiv pentru domnii de la conducere. 

Stimate domnule director, în cadrul întreprinderii ARCOM, atât în ţară, cât şi 
în străinătate, s-a format o mafie foarte mare. Această mafie a dus compania 
română la o situaţie falimentară, iar acum, când sunt aproape să-şi încheie 


1. L.M. no. 53, January 15, 1984. 


220 ULTIMUL DECENIU COMUNIST 


socotelile, se vede cât de bine au lucrat şi dau vina pe muncitori şi caută să 
recupereze o parte din bani de la ei, aplicându-le fel şi fel de pedepse, cum ar fi 
trimiterea în ţară cu plata avionului de către cel în cauză. 

La multe şantiere s-au greşit proiectele, s-au trasat obiectivele greşit, iar după 
ce au lucrat muncitorii un an până la un an şi jumătate (circa 70-80 de persoane), 
când obiectivele au fost gata pentru predare, s-a observat că au fost trasate greşit 
şi au început imediat demolările şi s-au trasat proiecte noi şi a început o nouă 
lucrare corectă. 

Trebuie ţinut cont că s-a depus pe o perioadă de un an şi jumătate o muncă 
foarte grea, cu cheltuieli de materii prime, maşini, unelte, oameni etc., iar în 
final, domnii de la conducere nu au scos niciun ţap ispăşitor. Dar nu erau 
muncitorii vinovaţi, ci inginerii. Acest caz s-a petrecut pe hipodromul de la 
Suani, la fel pe şantierul 6 Sulmani şi la C.S. Zawia, iar când se anunţă control 
din partea tov. Ministru, se face ordine, curăţenie pe şantier, îngropându-se în 
pământ şi aruncându-se lăzi întregi cu fier, beton, ciment şi tot ce se găseşte în 
jur, numai de dragul de a face curat când vine comisia în control. Oare aceste 
materiale, care se aduc din ţară cu mari eforturi, nu costă sau nu reprezintă 
pentru dumnealor nimic ? Ei nu ştiu că aceştia sunt banii şi sudoarea muncitorului 
român? Aceştia - adică domnii de la conducerea întreprinderii, din conducerea 
centralei - duc la faliment întreprinderea, iar muncitorilor nu li se pot asigura 
nici diurnele acelea de mizerie fără penalizări de 20%. Dar, vă rog, domnule 
director, să credeţi că nici acel 80% din diurnă nu-l primeşte muncitorul până 
după 6-7 luni şi vă închipuiţi căldura din Africa care ajunge până la 70 de grade 
Celsius [sic ! ] şi el nu are bani să-şi cumpere o răcoritoare, un pachet de ţigări 
sau să-şi suplimenteze alimentaţia. Mâncarea de la cantină este sub orice critică, dar 
domnii mănâncă bine pentru că îşi iau din depozitul cantinei tot ceea ce au nevoie, 
dar la muncitori în farfurie ajung numai oasele cu carne inferioară de cap de vită. 

Şi acum să vă relatăm alte cazuri mai grave. În şantierul 6 Sulmani a fost un 
caz deosebit. Şeful mecanizării şi cu magazionerul-şef fabricau şi consumau 
băuturi alcoolice (ţuică). Toţi inginerii-şefi şi maistrul şi şeful de coloană 
cunoşteau foarte bine acest caz, dar au băut cu toţii cot la cot, inclusiv şeful de 
şantier şi inginerul-şef ; niciunul dintre ei n-a spus un cuvânt, până când, într-o 
zi, inginerul-şef al mecanizării s-a dus la magazioner în cameră şi l-a luat la 
bătaie, iar acesta a pus mâna pe cuţit şi l-a lovit. Atunci toţi s-au alarmat, arătând 
ce periculos este alcoolul şi unde duce consumul de alcool. În momentul chiar 
când la baraca magazionerului era scandal, la şeful de şantier era banchet dat în 
cinstea revizorilor de la DFI (control financiar intern) şi se cărau lăzi de Pepsi 

din cantină, că „domnii” nu mai aveau cu ce să-şi facă şpriţurile. În urma acestui 
scandal, au fost trimişi în ţară oameni complet nevinovaţi, iar cei vinovaţi sunt 
bine mersi pe posturile lor. Aceşti conducători văd numai ce vor ei, dar că timp 
de zece luni au pus pe şantiere paznici oameni cu cea mai înaltă categorie de 
calificare, oameni care toată noaptea dormeau şi ziua mergeau să lucreze la 
particulari, nu văd. 

În urma acestui scandal a venit o comisie formată din cei mai mari mafioţi de 
la centrala Tripoli, care au trecut pe la şeful de şantier şi inginerul-şef peniru a 
se consulta şi pentru a hotărî ce măsuri să ia împotriva magazionerului şi a altor 
oameni complet nevinovaţi la care, în urma controlului efectuat după scandal, au 
mai fost găsiţi câţiva muncitori cu sticle de vin în cameră, iar inginerul-şef şi 
şeful de şantier au hotărât să-l trimită pe magazioner acasă în 48 de ore, să nu 
mai poată spune şi dezvălui alte lucruri făcute de aceştia. În concluzie, tot 
muncitorul este vinovat. Aceşti muncitori care au fost nemulţumiţi de hotărârea 
comisiei s-au dus la audienţă la directorul general Tănase, iar acesta i-a dat afară 
spunând că el „nu e Popă, să-i asculte”, să plece, că nu are ce discuta cu ei. 

Şi acum un caz şi mai tragic. La Tripoli s-a defectat o staţie de betoane. Trei 
muncitori au fost trimişi pentru depanarea staţiei. Aceşti muncitori au lucrat la 
depanare până la ora 21 seara, iar când s-au întors de la muncă, patru mafioţi 
păzeau şi filau colonia de la stadionul Tripoli şi i-au întrebat de unde vin. Ei au 
spus, dar nu au fost crezuţi şi au fost trimişi în ţară, cu toate intervenţiile celor 
ce i-au trimis la depanare. 

Domnule director, vrem ca prin glasul dvs., de la postul dvs. de radio, să-i 
transmiteţi dlui Nicolae Ceauşescu să mai reflecteze înainte de a scoate o lege 
sau un decret, pentru că mai toate legile şi decretele sunt împotriva muncitorilor 
şi ţăranilor. Domnule Nicolae Ceauşescu, dvs. sunteţi primul conducător român 
care aţi reuşit să distrugeţi ţara, precum şi clasa din care chiar dvs. proveniţi. Aţi 
reuşit în 17-18 ani ceea ce nu au reuşit nici popoarele migratoare, nici turcii, nici 
ruşii, nici nemţii etc. Gândiţi-vă că oamenii de la ţară nu au la această oră, adică 
în lunile decembrie, ianuarie, februarie, căldură, gândiţi-vă că poporul nu are ce 
mânca şi nu vă luaţi după mincinoşii şi lingăii care vă informează, pentru că ei 
au de toate. Gândiţi-vă că aţi dat un decret în anul 1966 cu privire la creşterea 
natalității, care este şi astăzi valabil. Este un lucru bun să ai o familie mare, dar 
nu uitaţi că dvs. aţi raţionalizat alimentele şi se pune întrebarea, acestor copii, ca 
să crească, nu le trebuie proteine, vitamine ? Greşiţi, domnule Ceauşescu, greşiţi, 
înconjuraţi-vă mai puţin cu miliţie şi Securitate pentru că aceştia v-au împins la 
sapă de lemn. 

De ce nu înţelegeţi că poporul este dus cu forţa, scos din întreprinderi şi uzine 
pentru a spori rândurile „cooperativei de alai” când dvs. plecaţi în vizită ? Păcat 
că nu ştiţi că se fac repetiţii cu oamenii când veniţi dvs., că sunt instruiți să strige 
când apăreţi dvs. Un bătrânel spunea la un miting că dvs. ca conducător sunteţi 
mai rău ca Hitler. De ce? Pentru că Hitler a căutat să aducă toate bogăţiile lumii 
în ţara lui, iar poporul său să ia parte la conducere. Dvs., în schimb, daţi din ţară 
tot ce este bun, indiferent dacă rămâne sau nu pentru popor. Mai reflectaţi puţin, 
domnule Ceauşescu!. 


Doina Cornea?, [sfârşitul anului 1983-începutul anului 1984], 
difuzată la 29 ianuarie 1984 


Domnule rector, 


Nu doresc ca textul meu să îmbrace forma unui protest agresiv îinpotriva unei 
instituţii ce reprezintă inteligenţa (e vorba de universitatea clujeană), nici împotriva 
unor colegi alături de care am lucrat zeci de ani şi dintre care cei mai mulţi mi-au 
fost studenţi. Dar, mai ales, nu pot ridica giasul împotriva acestei universităţi, 


|. Paragraf necitit. 

2. Doina Cornea (n. 1929), profesoară de franceză la Universitatea „Babeş-Bolyai” din 
Cluj, a făcut o critică sistematică a regimului comunist în anii '80. După primele 
luări de poziţie în 1982 şi 1984, atitudinea Doinei Cornea s-a radicalizat treptat, 
trecând de la preocupările privind declinul educaţiei şi al moralei la o critică integrală 
a sistemului. În 1987, ea a reuşit să atragă şi solidaritatea altora cu muncitorii grevişti 
de la Braşov şi a reuşit să obţină mai multe semnături pe protestul deschis adresat lui 
Nicolae Ceauşescu privind aberanta politică de a sistematiza satele. Doina Cornea a 
fost disidenta română cea mai cunoscută la sfârşitul anilor '80, prin scrisorile trimise 
Europei Libere şi interviurile date ziariştilor occidentali care au reuşit să străpungă 
bariera creată în jurul ei de Securitate. Textele ei au fost publicate în revistele 
L'Alternative, La Nouvelle Alternative, L'Autre Europe, Le Monde etc. A fost figura 
centrală a filmului difuzat la sfârşitul anului 1988 în Belgia, Franţa, Elveţia... 
Dezastrul roşu, al jurnalistului belgian Josy Dubi€. Textele trimise de Doina Cornea 
Europei Libere au fost editate în Scrisori deschise şi alte texte, Humanitas, Bucureşti, 
1991. Vezi şi Raportul Final, ed. cit., pp. 727-728 şi s.v. 

3. L.M. no. 55, January 29, 1984. 

pentru că o iubesc, pentru că ştiu că aici a vibrat, plină de căldură, vocea unui 
Pârvan, a unui Bogrea şi cea a lui Blaga. Sau poate tocmai datorită lor ar trebui 
să protestez împotriva celor ce reprezintă azi această instituţie, replică derizorie 
a strălucirii ei de altădată ? 

Şi iarăşi mă gândesc că, înainte de a acuza, trebuie să am în vedere condiţia 
precară a intelectualului şi a inteligenţei în societatea noastră, să am în vedere că 
suntem manevraţi şi, dacă nu avem o credinţă fermă în valorile spiritului, aşa 
cum au avut-o predecesorii noştri, cădem cu uşurinţă în capcana laşităţilor şi a 
fricii. Mă gândesc deci să am în vedere, înainte de a judeca atmosfera de 
oprimare şi de suspiciune în care trăim, unde cea mai neînsemnată tentativă a 
individului de a dispune liber de gândirea şi de conştiinţa sa este sancţionată (mai 
ales în învăţământ), fapt pentru care ideile înnoitoare nu pot circula, nu pot ieşi 
la lumină, înăbuşite cum sunt de balastul greu al compromisurilor. 

Optez pentru blândeţe şi din dorinţa de a fi cât mai obiectivă, de a nu stârni 
pasiuni şi resentimente, nici la semenii mei, nici la mine - dacă este adevărat că 
prin aceasta se pune capăt înlănţuirilor cauzale ale învrăjbirii. Cei ce au semănat 
printre noi dezbinarea, aplicând perfidul principiu al luptei de clasă, n-au 
cunoscut istoria neamului nostru: România modernă a fost clădită pe temeiul 
dragostei şi al înfrăţirii oamenilor de bună-credinţă. Găsesc deci că e mai bine să 
întind mâna celor care, poate, în taina inimii lor - nu se ştie niciodată - simt ca 
şi mine, dar n-au tăria să se manifeste. 

Înainte de a intra în detalii, s-ar cere să mă prezint: mă numesc Doina 
Cornea, sunt profesoară de franceză, am domiciliul în Cluj. Activitatea didactică 
am început-o în 1952, după absolvirea Facultăţii de Litere din Cluj, ca profesoară 
de liceu, iar din 1958, după licenţă, am funcţionat ca asistentă stagiară, apoi ca 
titulară la Catedra de franceză a Universităţii din Cluj, până la 15 septembrie 
1983, dată la care mi s-a desfăcut contractul de muncă. 

Sunt convinsă că înlăturarea mea din învăţământ nu porneşte de la dl Ion 
Vlad, rectorul universităţii, deşi hârtia de desfacere a contractului de muncă e 
semnată de domnia sa. Ea vine din afara universităţii, de la acea putere oarbă 
care striveşte tot ce e deschidere spre o gândire înnoitoare. Cum însă la noi 
regula jocului e ca toţi cei ce refuză să se lase manevraţi să fie înlăturați, nu mă 
aşteptam ca cineva din conducere să se expună pentru mine, luându-mi apărarea. 
Deşi e foarte trist ca o instituţie să nu aibă curajul să-şi apere angajaţii, atunci 
când munca lor, totuşi, a fost an de an preţuită. Dar mă aşteptam ca forurile 
conducătoare - decanat, rectorat - să aibă măcar curiozitatea să afle direct, prin 
orele mele, ce idei vehiculez, ce idealuri am încercat să apăr în faţa atâtor 
promoţii de tineri. 

De aceea recurg, pentru a doua oară, în ciuda repercusiunilor, la postul de 
radio Europa Liberă, în primul rând ca să aduc la cunoştinţa Rectoratului care au 
fost temele lecţiilor mele şi conţinutul lor de idei pentru care am fost sancţionată ; 
în al doilea rând, ca astfel să mă justific în faţa opiniei publice, cu precădere a 
celor ce mă cunosc, colegi, foşti elevi şi studenţi, invitându-i totodată să cumpănească 
în ce măsură puterea politică de la noi forţează conştiinţa oamenilor ; în ce 
măsură intelectualul — de care se face atâta caz în propagandă - este folosit doar 
ca unealtă ideologică sau este pus să joace tristul rol de a participa la umilirea şi 
oprimarea celor care nu acceptă să joace aceste roluri. Doresc să se ştie că, în 
ciuda aparenţelor, circulaţia ideilor - chiar a ideilor care figurează în cărţile din 
fişierele bibliotecilor noastre publice -— este stopată, că eu sunt sancţionată pentru 
că le-am propus studenţilor pagini din istoria gândirii moderne : Bergson, Jung, 
Eliade, Lupasco, inclusiv texte referitoare la psihologie, biologie, filozofia 
culturii etc. Acest blocaj artificial al gândirii nu vrea să ţină seamă de faptul că 
cultura este ceva viu, este felul nostru specific de a fi în lume, alcătuit pe baza 
unei sinteze între înţelepciunea moştenită din trecut şi trăirile noastre culturale 
prezente (sensibilitate, gândire, creaţie). Având în vedere aceste criterii, consider 
că munca mea în învăţământ a fost o muncă creativă. 

Speculaţiile mele pe marginea textelor au început să deranjeze, precum au 
deranjat şi anumite luări de poziţie pur cetăţeneşti faţă de autorităţi, în legătură 
cu degradarea vieţii din oraşul Cluj, dar aceasta nu intră în subiectul textului de 
faţă. Totuşi nu ar fi exclus ca tocmai acestea din urmă să fi declanşat „furtuna” 
asupra mea: în toamna lui ’81, studenţii mi-au fost anchetați de Securitate (le 
mulţumesc şi cu acest prilej că au avut loialitatea şi curajul să mă avertizeze că 
le-au fost smulse declaraţii împotriva mea). 

Curând după aceea, într-o şedinţă care reunea cei mai activi membri de partid 
ai secţiilor de limbi străine, cu participarea şefului de catedră, a decanului şi a 
rectorului universităţii, am fost trasă la răspundere: de ce Mircea Eliade ? Ce 
am eu cu Mircea Eliade la orele mele de literatură franceză, de ce am dat 
Jurnalul lui Mircea Eliade studenţilor să-l citească, tocmai Jurnalul !? Cum am 
îndrăznit să afirm la ore că riscăm să ne alienăm gândirea, cultura, din cauza 
compromisurilor atât de uşor acceptate de majoritatea intelectualilor de azi. Cum 
am îndrăznit să afirm că mulţi dintre ei sunt laşi pentru că sunt mult prea 
preocupaţi să-şi apere viaţa tihnită şi poziţia socială avantajoasă, spre deosebire 
de cei din trecut care, prin spiritul lor de sacrificiu şi prin fermitatea convingerilor 
lor, au contribuit la făurirea culturii noastre moderne ? Cum am îndrăznit să 
spun că toţi cei ce participă, chiar şi pasiv, la acest dublu joc al ipocriziei 

contribuie - prin înseși faptul că existăm în acest mod degradat — la ruinarea 
spirituală a neamului ? 

Nu cred că domnul rector Ion Vlad a conceput această listă de învinuiri : se 
ştie doar că domnia sa este un literat fin care nu poate gândi astfel. Totuşi, 
domnul Vlad a fost cel care a trebuit să dea citire acelei liste de acuzaţii impuse, 
cu siguranţă, din afară. Mă întreb dacă nu ar fi putut să fie şi altfel, dacă nu s-ar 
fi putut apăra nişte idei culturale... 

Drept răspuns şi dintr-un sentiment de îngrijorare în faţa condiţiei derizorii a 
intelectualului în societatea noastră, în august 1982 am trimis un text la Europa 
Liberă!, având ca temă misiunea intelectualilor, respectiv a profesorilor şi 
responsabilitatea ce le revine faţă de tânăra generaţie. Ca urmare, am fost 
anchetată de Securitate, apoi chemată la partid, unde mi s-a spus pe un ton 
sarcastic: „Dacă nu te astâmperi, tovarăşă, te putem oricând da afară. Sunt 
destui membri de partid cu pregătire ideologică... şi care fac naveta”. Iată deci 
inegala competiţie dintre „pumn şi palmă”. 

Voi trece acum la partea a doua, cea mai importantă a acestui memoriu, unde 
voi încerca să explic premisele activităţii mele didactice din ultimul an, conţinutul 
şi scopul ei. 

Deoarece disciplinele umaniste sunt neglijate în învăţământul nostru de azi şi, 
odată cu ele, formarea culturală şi spirituală a tinerilor, ei sunt astfel insuficient 
pregătiţi să țină piept agresiunilor interioare şi exterioare, de orice natură ar fi 
ele. Prin orele mele - şi cred că orice profesor ar trebui să aibă în vedere, pe 
lângă iatura pur informativă, şi formarea spirituală a elevilor săi -, deci prin 
orele mele am încercat să îmbin cunoştinţele de limbă franceză cu un fel de 
trezire la reflecţie şi la viaţa interioară. Aceasta în scopul de a-i învăţa pe tineri 
să se apere de înstrăinarea de sine, această racilă a vieţii moderne în general, dar 
mai ales a vieţii noastre, şi care poate duce - dacă nu încercăm să o stăvilim — 
la destrămarea spiritualităţii noastre. 

E adevărat că, în timp ce la orele de traduceri, la secţia de română-franceză, 
alegerea textelor cădea la latitudinea mea, la biologie ministerul prevede texte de 
specialitate. Având în vedere setea de cultură şi de adevăr la tineri, la biologie 


1. Textul a fost prima scrisoare adresată de Doina Cornea Europei Libere, semnat cu 
numele ei, dar cu solicitarea ca acesta să nu fie citit pe post. A apărut în traducere 
franceză: „Lettre à ceux qui n’ont pas renoncé à penser”, LAlternative, nr. 19, 
noiembrie-decembrie 1982, p. 37. Acest prim pas de disidenţă a fost urmat de 
scrisoarea publicată aici. 

mi-am permis libertatea de a prezenta texte mai mult de filozofia biologiei decât 
texte de pură specialitate, combinându-le — la cererea studenţilor — cu unele texte 
de filozofie generală şi de literatură. Dar chiar şi acestea din urmă le-am ales în 
aşa fel încât, prin atitudinile de gândire şi simţire ale autorilor faţă de viaţă, ele 
să nu fie tocmai străine biologiei. Am vrut să demonstrez prin aceasta că între 
literatură, filozofie şi ştiinţă există punți de legătură, că aceste trei domenii fac 
parte din aceeaşi viziune asupra lumii, care este de natură culturală. Mai ţin să 
menţionez că textele studiate la secţia de biologie le-am prezentat nu în spiritul 
dogmatic al ideologilor noştri, nu ca pe nişte adevăruri absolute, ci ca şi creaţii 
libere ale spiritului uman, ca pe nişte acte de cultură, devenind pentru studenţi 
exerciţii de gândire, ei fiind liberi să le discute, să le accepte sau să le respingă 
în comentariile ce urmau. 

În altă lecţie am încercat să descifrăm ontologia lui Mircea Eliade pornind de 
la un fragment din L'Epreuve du labyrinthe, această minunată biografie spirituală 
a gânditorului. Vizând existenţa, autorul stăruie asupra ideii de totalitate, deci de 
integrare a părţii în tot, a vieţii (de natură sacră) în cosmos. Cosmosul cu 
titmurile şi ciclurile sale este privit de filozof ca un organism viu şi, în acelaşi 
timp, ca o condiţie fundamentală pe baza căreia omul îşi asumă condiţia umană. 
Cosmosul lui Mircea Eliade posedă şi el o interioritate mai mult decât sensibilă 
ce se manifestă prin ritmul cosmic, ritm care ne comandă existenţa şi ne revelează 
sensul ei ascuns. 

Un alt text propus pentru analiză vorbeşte de înstrăinarea prin laşitate şi 
teamă. Aceste sentimente distrug libertatea personajelor lui Eugen Ionescu în 
piesa Rinocerul, silindu-le la o odioasă metamorfoză. Nu se întâmplă şi la noi, 
cu unii oameni, acelaşi lucru ? Nu devenim oare ceea ce nu suntem şi nici n-am 
vrea să fim : ipocriţi, laşi, slugarnici ? Aceste josnice sentimente nu ne împiedică 
oare să simţim, să gândim şi să creăm, deci să rămânem oameni ? Cu excepţia lui 
Béranger, eroul piesei, toate personajele sunt stăpânite de teamă în faţa terorii şi 
se transformă treptat în rinoceri, simbol al alienării. Discuţiile cu studenţii au pus 
în lumină faptul că pierderea identităţii la personaje, printr-un jalnic şi ireversibil 
proces de omogenizare, este posibilă datorită destrămării trăirilor interioare sub 
imperiul fricii, acest „corp străin” ce s-a strecurat în conştiinţe. Omul lui Ionescu 
e fără apărare în faţa ei. Dar Béranger rezistă agresiunii tocmai prin viaţa lui 
afectivă, rămânând fidel prieteniei, iubirii şi umanităţii din el. Viaţa interioară, 
deci afectivitatea, îl apără pe om de înstrăinare. „Rămân ceea ce sunt. Sunt o 
fiinţă umană. O fiinţă umană... Voi rămâne om până la capăt” sunt ultimele 
cuvinte ale lui Béranger. 

Textul a fost foarte bine primit de studenţi şi apreciat ca fiind de mare 
actualitate. Totuşi, ei nu citiseră nimic din teatrul lui Ionescu, după cum nu au 
avut prilejul să citească nici din ceilalţi autori menţionaţi. 

Dacă afectivitatea — aşa cum am văzut - îl apără pe individ de alienare, 
cultura, în sensul ei larg, poate apăra o naţiune de înstrăinare în faţa vicisitudinilor 
istoriei, a „terorii istoriei”, cum le numeşte Mircea Eliade. Ea devine implicit un 
mijloc de supravieţuire. În legătură cu această temă, am dat două fragmente care 
vorbesc despre această funcţie mântuitoare a culturii, din cartea deja menţionată, 
L'Epreuve du labyrinthe, cap. „Puterea spiritului”. 

Pentru a-i face pe studenţi să înţeleagă concluziile istorice ale lui Jung, le-am 
prezentat succint concepţia lui psihologică. Gânditorul consideră că în psihicul 
uman, pe lângă inconştientul individual şi ca un suport al acestuia, există o zonă 
inconştierită mult mai profundă, neindividualizată, comună marilor comunităţi 
culturale, pe care Jung o numeşte „inconştient colectiv”. Acesta, atunci când iese 
la suprafaţă, se exprimă prin arhetipuri şi mituri, tot el comandă psihologia 
maselor, în vreme ce subconştientul individual e populat de imagini şi simboluri 
şi comandă psihologia individului, individualizarea. Cele două inconştiente se 
întrepătrund şi - cred - se pot condiţiona. Psihozele sociale, obsesiile maselor, 
nu sunt altceva decât răbufnirile inconştientului colectiv. Acest fond inconştient, 
atât cei individual, cât şi cel colectiv, scapă controlului ; răspunsurile pe care el 
le va da evenimentelor exterioare vor fi autonome, conforme unui mecanism cu 
intenţionalitate ascunsă. Atunci, după Jung, istoria nu o fac personalităţile, 
marile evenimente (doar în măsura în care ele pot mobiliza nemijlocit aceste 
forţe ale inconştientului). Tot ceea ce e vizibil, palpabil, în mersul istoriei, 
războaie, cuceriri, înfrângeri, nu constituie decât un rezultat, un fapt deja 
consumat, înregistrat de istorici şi explicat ulterior pe baza unor criterii tot de 
suprafaţă. Istoria însă se modelează foarte profund, la nivelul trăirilor individuale 
secrete şi subiective. Acest nivel, a cărui forţă potenţială e necunoscută, scapă 
controlului istoricilor, al politicienilor şi al indivizilor înşişi. De aceea istoria ia 
de atâtea ori o înfăţişare tragică sau absurdă. 

Aceste aspecte ale istoriei n-ar putea lua fiinţă dacă noi ne-am da seama că 
trăim în istorie, facem corp cu ea, că de fapt noi suntem istoria, deci nu ne putem 
sustrage ei, chiar şi atunci când credem că i-am întors spatele, că nu participăm, 
căci şi această neparticipare are o funcţie, o anumită greutate şi calitate istorică, 
Fiecare atitudine spirituală individuală contează, este o participare voluntară sau 
involuntară la făurirea destinului comun, Fiecare act răzleţ, de curaj sau de 
laşitate, de generozitate sau de egoism, de dragoste sau de violenţă, de inerție, de 

tăcere vinovată, de indiferenţă, contribuie la geneza unui eveniment ulterior care 
a prins formă pe baza trăirilor individuale statistic majoritare. 

Aceste reflecţii ar trebui să ne pună pe gânduri, să trezească în noi un simţ al 
răspunderii individuale în faţa istoriei printr-un control asupra atitudinilor noastre. 
Dacă fiecare act al nostru contează (în ciuda falsului loc comun: „o rândunică 
nu face primăvara”), înseamnă că istoria este viaţa noastră aşa cum am ales să 
ne-o trăim, în adevăr sau minciună, întru creaţie sau distrugere. Cu cât vor fi mai 
multe vieţi creatoare şi adevărate, cu atât societatea noastră va avea mai mari 
şanse de supravieţuire. Dar aceste şanse trebuie să i le acordăm individual. 

Atâţia ideologi şi politicieni, în lume, se ocupă în a-i învăţa doar pe alţii ce 
şi cum să gândească sau să nu mai gândească deloc, fără a încerca mai întâi să-şi 
disciplineze şi să-şi purifice propria lor viaţă interioară. Nimic nu se poate 
ameliora cu adevărat în istorie dacă continuăm să trăim iresponsabil, sub impulsul 
pornirilor primare - lăcomie, nedreptate, violenţă, teamă, laşitate şi minciună. 
În schimb, totul poate căpăta o altă înfăţişare dacă fiecare dintre noi am încerca 
să trăim responsabil, ceea ce înseamnă, în primul rând, să nu mai acceptăm, în 
noi, seria de laşităţi şi falsuri, de impuritate şi cruzimi, să ne creăm un destin 
moral şi spiritual cât mai adevărat, cât mai demn şi prin aceasta să ne îndeplinim 
„funcţia noastră în lume”, cum ar spune Anton Dumitriu. 

Aş dori să închei acest memoriu cu un citat din Bujor Nedelcovici : Somnul 
vameşului , vol. I, p. 402, fragment ce rezumă tot ceea ce am spus până aici şi 
care a intrat în programul meu de traduceri la secţia română: 

„Echilibrul nu presupune renunțare, ci o permanentă revoltă cu ajutorul 
căreia se egalizează contrariile : în exterior, între individ şi formele anchilozate 
ale societăţii, şi în interior, între «sine» şi «eu». Efortul de a menţine acest 
echilibru fragil constituie tocmai sensul existenţei noastre. În fiecare zi ne situăm 
de zeci de ori între viaţă şi moarte spirituală. Trebuie să ne exprimăm adevărul 
nostru de câte ori ne întâlnim cu: nedreptatea, falsul, teama, crima morală sau 
fizică, trufia, demagogia, corupţia, fără să ne scuzăm că nu îndreptăm nimic prin 
«acel caz particular». Tăcerea este o acceptare vinovată, să o înlocuim cu o 
permanentă insurecție împotriva a tot ce ştirbeşte demnitatea individului sau a 
colectivităţii. Numai aşa, cred eu, putem afla în fiecare zi «Ce a vrut Dumnezeu 
să facă cu noi», cum spune Faulkner”. 

Vedeţi acum, domnule rector — dar la fel m-aş putea adresa decanului sau 
şefului de catedră -, de ce am fost înlăturată din învăţământ. În ultimă instanţă, 
pentru faptul că am citit câteva cărţi care, sunt sigură, vă plac şi dvs. şi am vorbit 
despre ele şi altora. E foarte grav! 

Ştiu, nu puteaţi face nimic pentru mine. Dacă aţi fi încercat, riscaţi să vi se 
întâmple ceea ce mi s-a întâmplat mie. Tocmai această tristă stare de lucruri am 
dorit să o subliniez şi s-o aduc în faţa opiniei publice. Şi totuşi, dacă nu am fi atât 
de slabi şi temători, atât de egoişti în a păzi ceea ce posedăm, dacă am fi mai 
conştienţi şi mai solidari, poate chiar mai maturi, nu s-ar mai întâmpla aşa ceva. 
Cazul meu nu contează, sunt prea neînsemnată ; dar n-ar mai putea fi nedreptăţit un 
Andrei Pleşu, un Mihai Şora, un savant ca şi academicianul Milcu sau un preot cum 
este părintele Calciu. Am avea poate o altă viaţă ; până şi cei care astăzi abuzează 
de putere s-ar ridica şi ei calitativ, s-ar umaniza ; dar, mai ales, am lăsa o altă 
moştenire, alte şanse de supravieţuire copiilor noştri, generaţiei care va urma. 


„Un jucător de bridge”, Bucureşti, [ianuarie] 1984, 
difuzată la 12 februarie 1984! 


Domnule director, 


Încep scrisoarea mea „La poarta infernului” cu o serie de aspecte reale şi 
zvonurile care le asociază Clanului Ceauşescu, ceea ce explică situaţia de mizerie 
indescriptibilă, atât imorală, cât şi materială, în care se zbate poporul român, 
sufocat de o armată crescândă de securişti care apără prin orice mijloace clasa 
conducătoare, apărându-şi astfel traiul îmbelşugat şi propria-i viaţă. 

Prin anii '69-'70 s-a permis şi a luat amploare mişcarea bridgistică din 
România, materializată printr-o Federație Naţională, una dintre „cele mai tinere” 
din familia mondială a bridge-ului competiţional, care, în 1975, avea deja câteva 
mii de membri titulari organizaţi în 30 de cluburi oficiale, la care se adăugau cca 
30.000 de jucători ocazionali la cluburi, diverse competiţii intercluburi, oraşe, 
judeţe. Datorită unor jucători pasionaţi şi teoreticieni de valoare, au apărut cărţi 
de specialitate tratând cele mai moderne convenţii de licitaţie. În acelaşi timp, 
diverse studii au scos în relief importanţa bridge-ului pentru dezvoltarea facultăţilor 
intelectuale, constituind un exerciţiu mintal complex, promovând promptitudinea 
în luarea deciziilor, supleţea judecății, atenţia, memoria, încrederea în forţele 
proprii, voinţa, tenacitatea, observaţia şi percepţia rapidă, înţelegerea partenerului 


1. L.M. no. 57, February 12, 1984. 

şi spiritul de echipă, fiind în acelaşi timp un sport deconectat de problemele 
cotidiene, mult mai dinamic şi variat, propunând soluţii mult mai diversificate 
decât şahul. 

Aceste cărţi şi studii, din care citez câteva: Mircea Pretor, Bridge, Ed. 
Litera, Bucureşti, 1970; Dan Nicolescu, Bridge, Ed. Stadion, Craiova, 1972; 
Vlad Racoviceanu, Bridge - jocul declarantului, Ed. Stadion, Craiova, 1973; 
ing. Nicu Kantar, ing. Dan Dumitrescu, Bridge - convenţii şi sisteme moderne de 
licitație, Ed. Sport-Turism, Bucureşti, 1974, au condus, firesc, la succese de 
prestigiu, cum a fost câştigarea în anul 1975 a campionatului internaţional al 
unor ţări socialiste, desfăşurat la Bucureşti, între care se afla şi echipa Poloniei, 
în acel timp, vicecampioana europeană. 

După apariţia, în 1976, a lucrării Bridge - convenţii şi sisteme moderne de 
licitaţie a inginerilor Nicu Kantar şi Dan Dumitrescu (Ed. Sport-Turism), numărul 
competiţiilor creşte, iar ţara începe să fie vizitată de bridgişti celebri, ca italienii 
Belladonna şi Garozzo, iar ca urmare firească a dezvoltării acestui sport, care 
presupune puterea minţii, şi nu a palmelor care aplaudă, a fost organizarea, sub 
auspiciile Federaţiei Române de Bridge Competiţional şi Clubului bucureştean 
ACR (Automobil Clubul Român - în Bucureşti mai funcţionând incă două cluburi 
mari, Locomotiva şi IPSCAIA!, având toate trei peste 500 de membri), a 
Festivalului Internaţional de Bridge, în august 1980, la Hotelul Parc din Mamaia, 
unde au participat 15 echipe din 5 ţări (Italia, Franța, RF Germania, Belgia şi 
România). Despre acest festival s-a scris în termeni elogioşi şi în pagina a cincea 
a ediţiei în limba franceză a revistei România Pitorească, nr. 112, anul XXIII, 
seria VI (revistă destinată Occidentului). 

Între susţinătorii marcanţi şi fervenţi ai acestui sport, spre lauda lui, se afla şi 
Valentin Ceauşescu?, fiul cel mare şi oaia rătăcită a familiei. 

Lucrurile au evoluat bine, performanţele jucătorilor români începând să fie 
cunoscute pe plan internaţional, folosindu-se cele mai moderne convenţii de 
licitaţie. 

Dar cum se întâmplă cu tot ceea ce este bun şi de valoare în România de 
astăzi, în toamna anului 1983 s-a abătut anatema stejarului de la Scornicești, 


1. Institutul de Studii şi Proiectări de Construcţii pentru Agricultură şi Industrie Alimentară. 

2. Valentin Ceauşescu (n. 1948), absolvent al Facultăţii de Fizică (Universitatea din 
Bucureşti şi Imperial College, Londra), din 1970 cercetător la Institutul de Fizică 
Atomică. În noiembrie 1989, la Congresul al XIV-lea al PCR, a fost ales membru 
supleant al CC al PCR, 

care a desfiinţat federaţia, cluburile, până şi rubrica de bridge din revista 
cpoletului de la Săptămâna. 
Explicaţiile care se vehiculează în Bucureşti sunt trei: 


1. Cluburile s-au închis pentru a se face economie de energie electrică şi 
combustibil. Trebuie precizat însă că „Locomotiva” a funcţionat în condiţii 
mizere de lumină şi fără căldură în zilele de luni şi vineri, între orele 18-21, 
în cantina din subsolul Palatului CFR, unde luau masa de seară, în timpul 
jocului, soldaţii corpului de gardă; Clubul IPSCAIA a funcţionat într-o 
clădire şi mai mizeră, miercurea, tot trei ore, într-un fost cinematograf de pe 
Calea Rahovei, iar Clubul ACR şi-a schimbat mereu locul de desfăşurare a 
meciului săptămânal, mai ales după demolarea sediului în urma cutremurului 
din martie 1977. Deci n-ar fi de crezut că motivul economiei, mai ales că un 
hâtru a zis: „Aici ard 10 becuri chioare, trei ore cât jucăm noi, acum mergem 
acasă şi se vor aprinde cel puţin 160 de becuri bune”. Şi, pe de altă parte, 
întreb eu, de ce s-a desfiinţat rubrica de bridge de la Săptămâna, care publica 
mai mult partide interesante între jucători celebri din străinătate ? 

2. Cluburile s-au desfiinţat pentru că dădeau prilej oamenilor de diverse profiluri 
şi din întreprinderi diferite să se întâlnească şi... deh, s-ar fi putut naşte o 
mişcare de recunoştinţă faţă de „cel mai...”, avându-se posibilitatea unor 
discuţii antiguvernamentale. Acest lucru este cu totul de nepresupus, pentru 
că un jucător de bridge cu cărţile în mână nu mai are mintea pentru altceva, 
fiind ştiute concentrarea maximă necesară jocului şi ritmul rapid (7-8 minute) 
afectate fiecărei done, după care se dă schimbarea şi doi dintre cei patru 
jucători de la o masă trec la masa următoare, acestea nepermiţând discuţii 
auxiliare. 

3, După cum se ştie, Valentin Ceauşescu, pasionat de bridge, împotriva voinţei 
şi dorinţei părinţilor grijulii, s-a căsătorit şi are un copil, refuzând să se 
despartă de fata unui fost din vechea gardă, Dana Borilă!, al cărei frate cu 
soţia au luat de curând drumul pribegiei, ca mulţi alţii, sătui de prea multă 
lumină a acestor ani. Valentin a primit acasă o hotărâre judecătorească prin 
care i s-a comunicat că „cererea dvs. de divorţ, înaintată tribunalului 
sector... a fost aprobată”, la care, firesc, acesta a făcut o criză de nervi şi 
i-a spus câteva tăticului iubitor, Imediat ce toată această treabă a răsuflat la 


2. Iordana Borilă, soţia lui Valentin Ceauşescu. După divorţul din anul 1988 şi căderea 
regimului, ea a emigrat în Statele Unite cu fiul lor, Daniel, singurul nepot al lui 
Nicolae şi Elena Ceauşescu. 

Bucureşti, a fost desfiinţată brusc mişcarea bridgistă din România, lumea 
bănuind că acesta a fost singurul mijloc, momentan, de pedepsire a fiului 
îndărătnic. 


Dar, oricare ar fi adevăratul motiv, încă unul din puţinele lucruri bune rămase 
în nenorocita de Românie a fost distrus de nebunia şi ticăloşia care au nenorocit 
Ţara şi Poporul. 


„Pinocchio”, 4 februarie 1984, difuzată la 26 februarie 1984! 


Domnule director, 


Vă mai amintiţi de vânzătorii de pe bulevardul Elisabeta, azi Gheorghiu-Dej, 
care în zilele friguroase de iarnă vindeau castane prăjite, strigând cu umor: „la 
calde maroane, calde castane ! ”, făcându-ne să simţim parcă mai deplin frumuseţea 
anotimpului rece şi intimitatea oraşului îngheţat, în orele molcome ale serii, când 
ieşind de la cinematografe ne încălzeam palmele cu fructele pârguite de foc, şi nu 
de ger? În memoria mea, acestor vânzători ambulanți, astăzi dispăruţi ca şi 
castanele lor parfumate, intitulez aceste rânduri : „Caide maroane, calde castane”, 
chiar dacă unele dintre ştiri nu mai sunt atât de... calde. 

Nicuşor cel năbădăios s-a căsătorit! Da, aţi citit bine: s-a căsătorit! După 
rnulte aşteptări, evenimentul s-a produs. Soluţia a fost găsită de familie. Aleasa 
inimii materne a fost Poliana Cristescu, preşedinta organizaţiei pionierilor. Începe 
o nouă poveste de dragoste şi politică. E clar că se doreşte ca proaspătul cuplu 
să-şi scrie propria istorie şi să ajungă a fi prezentat viitorimii drept un exemplu 
de puritate, fidelitate etc. Vom vedea (în ideea de astăzi a dictatorilor cunoscuţi) 
tablouri înfăţişându-i pe tinerii de astăzi în diferite ipostaze : de reţinut că prima 
posibilă poză de arhivă este cea publicată zilele trecute de întreaga presă: 
Nicuşor cu mâinile reunite... în poală. Întocmai atitudinii atât de cunoscute, 
stând în picioare în faţa părinţilor săi cărora le prezintă, în numele organizaţiei 
de tineret al cărui jupân absolut este, felicitările de rigoare la orice aniversare ; 
în plan secund, cei câţiva adjuncţi ai săi, printre care şi nora celui felicitat! Ce 


1. L.M. no. 59, February 26, 1984. 

riceţi ? La noi lumea zice că respectiva căsătorie nu are la bază niciun sentiment, 
ci un calcul simplu : pentru a putea parveni în scara politică, Nicuşor trebuie să 
prezinte atributele unui om serios. Or, un astfel de om trebuie, musai, să fie 
căsătorit. E drept că Nicuşor duce o viaţă liberă de orice obligaţii morale şi fără 
nicio grijă materială. Şi-a făcut de cap, cum ar zice Topârceanu, şi era vremea 
să se strângă de pe drumuri. lar ea, Poliana!, este obligată (prin protocol) să-l 
iubească tot astfel precum făceau domniţele de altădată ori cele sortite să ajungă 
regine. Domiciliul conjugal al tinerei perechi este cel ce i se pregătise Zoiei 
Ceauşescu?, adică cel de lângă Biserica Albă, vecină sediului Comitetului 
Central, unde cei doi soţi şi „oameni politici” se duc dimineaţa, pe jos, da, da, 
da, aţi citit bine: PE JOS şi ţinându-se de mână, ca doi îndrăgostiţi adevăraţi, 
Toată lumea este mulţumită. Strada respectivă a fost blocată de Securitate şi 
miliţie. Celebra bodegă „Caviar”, rebotezată „Intim”, la ale cărei mese au stat 
pictorii Steriadi şi Ressu, marii actori Vraca şi Băltăţeanu, ca să ne rezumăm 
doar la patru celebrităţi, s-a închis definitiv, şi nu din lipsă de caviar, ci din 
surplus de... protocol. Nicuşor îşi vede îngrădită libertatea. A fost schimbat 
directorul restaurantului Moldova, unde puştiul avea unul din refugiile sale 
nocturne. Consecința : nu se mai fabrică pe loc frumuseţile devenite celebre, nu 
se mai găsesc coniacurile fine, nici bere străină, nici trufandale, ci numai 
murături. Ca la toate cârciumile. În curând vor dispărea probabil şi fripturile şi 
specialităţile de până acum, printre care (vai Doamne ! , nu ne lăsa) şi ciorba de 
burtă! Se aşteaptă schimbarea din funcţie şi a altui „protector” al tânărului 
Voievod: Viorel Păunescu, şeful atât de lăudatului bar de noapte din Bucureşti 
(iarna) şi al celui de la Neptun (vara), furnizorul de fete vesele şi nemofituroase 
pentru bucuriile spirituale ale lui Nicuşor. Schimbări mari, nu alta. Este posibil 
însă ca cei scoşi de pe unde-şi făcuseră cuib să ajungă demnitari pe la comerţ ori 
cultură. Să avem răbdare. 


1. Poliana Cristescu (n. 1954), membră de partid din 1974, membru supleant al CC al UTC 
(1980-1981), membră a CC al UTC (1981-1989) şi secretară a CC al UTC (1982-1989), 
preşedintă a Consiliului Național al Organizaţiei Pionierilor (1982-1989), membru 
supleant al CC al PCR (1982-1984), membră a CC al PCR (1984-1989). 

2. Zoia Ceauşescu (1949-2006), fiica lui Nicolae şi a Elenei Ceauşescu. Studentă, a fost 
membru supleant al CC al UTC (1971-1975), dar nu a urmat o carieră politică. 
Absolventă a Facultăţii de Matematică, a devenit şefa secţiei de matematică de la 
INCREST (Institutul pentru Creaţie Ştiinţifică şi Tehnică). 

Cele trei condamnări la moarte de la Târgovişte, care s-au pronunţat nu 
demult, au reprezentat un preludiu al ascensiunii lui Nicuşor!. Faptele 
petrecute acolo erau vechi de trei ani. Ele au fost readuse în actualitate de 
necesitatea plasării lui Pantelimon Găvănescu undeva, spre a lăsa postul ce-i 
fusese hărăzit de mult lui Nicuşor. De altfel, în afara celor condamnaţi la... 
protocol, dacă ar fi să glumim pe o temă gravă, şi a primului-secretar cu care 
nu s-a dat de pământ, deşi se murdărise şi el în afacerea cu pricina, n-a mai 
fost clintit nimeni. Clar? Ca şi cuvântul partidului. 

Alte consecinţe ale căsătoriei lui Nicuşor cu Lady... Poliana : staţiunea Sinaia, 
unde s-a celebrat nunta (cu dar, fără dar?, asta nu s-a aflat încă, dar cu haz 
în mod sigur!), a devenit cu adevărat o a doua capitală a ţării! Ca pe 
vremuri. S-ar zice că, încetul cu încetul, reintrăm în normal: avem două 
capitale, avem şi capete ca şi încoronate, titulare de dinastie. Ne mai lipseşte 
traiul bun de altădată. La Sinaia este din ce în ce mai greu de ajuns. Maşinile 
celor care s-au încumetat în perioada respectivă să ajungă pe Calea Prahovei 
au fost oprite timp de peste două ore, acolo unde s-au găsit, ori îndrumate pe 
drumuri laterale, deoarece convoiul nuntaşilor se deplasa pe aceeaşi rută. 
Buletinele de Sinaia au început să fie ştampilate. Oraşul este supravegheat de 
forţe speciale. Nu se face economie, cum nu s-a făcut nici pentru restaurările 
clădirilor regeşti din incinta splendidului parc natural al Peleşului. 

Dacă prinţul cel mic a fost în prim-planul actualităţilor mondene româneşti, 
fratele cel mare, Valentin, n-a lipsit de pe agendă, dar în cu totul alte 
împrejurări : tocmai când devenise, cu echipa sa, campion de bridge al 
Capitalei, bietul Valentin, aflat în acel moment peste hotare, avea să afle la 
revenirea sa în patrie că jocul respectiv a fost interzis aici. Nici curajosul 
Eugen Barbu, a cărui revistă ce se vrea culturală adăpostea o rubrică de 
bridge, n-a îndrăznit să sufle ọ vorbă ori o literă de explicaţie. S-a desfiinţat, 
să-i fie de bine. Cauza ? S-a pretextat că, la Braşov, la o întâlnire oficială, 
au fost găsiţi participanţi care se aflau acolo cu forme de deplasare de la 
respectivele locuri de muncă! Deci, pe banii statului! Vai ce ruşine! Ce 
ruşine! Asta în timp ce şeful statului, cel mai luminos exemplu pentru 


Tribunalul militar Târgovişte a condamnat la moarte, în luna decembrie 1983, trei 
angajaţi ai Întreprinderii pentru industrializarea cărnii din Târgovişte. Aceştia au fost 
acuzaţi de subminarea economiei prin sustragerea şi comercializarea ilicită a unei 
importante cantități de carne şi produse din carne. 

fiecare om din România şi în curând de pe Terra, călătoreşte exclusiv pe 
banii săi. S-au auzit şi voci care pretindeau că bridge-ul fiind un joc de 
inteligenţă a fost considerat primejdios pentru securitatea statului. 
Într-adevăr, ce s-ar întâmpla dacă românii ar deveni mai inteligenţi? Ei, 
răspunsul ne este greu să-l dăm. Poate domnii Homoşteanu! ori Postelnicu? 
să-l cunoască. 

Dar nu numai inteligenţa maximă este pusă la obroc, ci şi cea medie. Iată, de 
pildă, ce se petrece în învăţământ : concedieri masive de profesori din rândul 
inginerilor! Unii sunt trecuţi în producţie, acolo unde se poate, alţii... ei 
bine, alţii rămân pe drumuri. Tendinţa : desfiinţarea liceelor industriale (după 
ce acestea înlocuiseră pe cele de cultură generală ori umaniste, cum vreţi a le 
zice) şi reducerea învăţământului obligatoriu la zece clase, după ce ani de zile 
ne-am fudulit cu generalizarea celui de 12 ani ! Iată, prin urmare, că strălucitul 
sistem al omului de geniu şi mare patriot nu mai poate asigura locuri de 
muncă nici pentru meseriaşi şi, probabil, nici în facultăţi nu-i mai primeşte. 
Vor rămâne patru licee cu profil umanist, de la care se va putea merge mai 
departe la facultăţi. Alt eşec... strălucit al politicii culturale duse de Elena 
Ceauşescu. 

Şeful statului socialist român a mai luat o hotărâre mângâiată de genialitate : 
revoltat că specialiştii din agricultură nu sunt capabili să asigure recolte mari 
şi animale pe măsura imaginaţiei sale maladive, s-a hotărât (şi a făcut publică 
hotărârea sa) de a prelua personal conducerea câtorva unităţi : IAS, CAP trei 
sau patru la număr (care au şi fost fixate), pentru a demonstra că numai 
incapacitatea şi reaua-voinţă a subalternilor săi sunt de vină că n-avem ce 
mânca. Evident că tocmai aceşti incapabili au şi început un furibund transfer 
de animale selecţionate din toată ţara (poate chiar şi din import), de seminţe 
şi îngrăşăminte dintre cele mai bune (desigur tot din import), pentru a umple 
grajdurile fermelor puse la conducerea farului, pregătind de pe acum viitoarele 
succese ale noului ţăran cooperator, zootehnist şi agronom. În aceste locuri 


„ George Homoşteanu (n. 1923) a fost membru de partid din anul 1947, membru al CC 


al PCR între 1969 şi 1989, prim-secretar al Comitetului Judeţean de Partid Alba 
(1968-1978), ministru de Interne între 1978 şi 1987, ambasador extraordinar în RS 
Cehoslovacia din 26 aprilie 1989. A fost condamnat la 14 ani de închisoare în procesul 
Autobuzul în legătură cu lichidarea a trei tineri care luaseră ostateci într-un autobuz. 


. A fost membru al Comitetului Central al PCR, ministru secretar de stat, şef al Departa- 


mentului Securităţii Statului din Ministerul de Interne între 1978 şi 1987 ministru de 
Interne între 1987 şi 22 decembrie 1989. Arestat şi condamnat în 1990 în lotul CPEx. 

(nu le numesc pentru a nu prejudicia situaţia celor care au fericirea de a 
munci acolo punându-i sub tăişul bănuielilor Securităţii) se vor obţine 
recoltele-record, producţiile de lapte etc... nu numai din ţara noastră, ci, 
probabil, din lumea întreagă. Astfel, demonstraţia : omul sfinţeşte locul va fi 
făcută în mod public. Noi ne gândim însă şi la alta: omul potrivit la locul 
potrivit. 

Explozia de la Teleajen a produs o mare emoție în opinia publică românească 
în special în zona Văii Prahovei şi la Bucureşti. Nu se ştie cum merg cercetările. 
Ceea ce am aflat însă şi ceea ce nu se va pune niciodată în discuţie, respon- 
sabilitatea accidentului, se datorează lui Ion Dincă şi Emil Bobu. Cei doi 
linguşitori de profesie vrând să facă o bucurie stăpânei lor Elena C. au forţat 
pe tehnicienii de la Teleajen să pună în funcţiune rafinăria înainte de termen, 
asta ca un fel de cadou de ziua de naştere, zi care se apropia. Ei au dat 
dispoziţiile care au condus la catastrofă, dar despre ei nu aminteşte nimeni în 
mod public. Poate o vor face cei care vor ajunge în faţa instanţelor. Morţii nu 
mai pot să vorbească. Poate că tocmai în acest amănunt (ordinele celor doi 
numiţi) să stea norocul acuzaților şi peste evenimentul atât de trist să se treacă 
mai uşor şi cu bunăvoință. 

N-aş vrea să jignesc pe nimeni, dar nu mă pot reţine să nu remarc că oamenii, 
pistonaţi zilnic pe toate canalele propagandei şi de către toate canaliile care le 
servesc, au ajuns să-şi tocească şi simţul critic şi de multe ori chiar bunul-simţ 
strămoşesc, Astfel, ce credeţi că s-a comentat cel mai mult în legătură cu 
catastrofa de la Teleajen ? Faptul că Ceauşescu a plâns ! Asta se pare s-a văzut 
chiar şi la televizor şi, desigur, în mod deliberat s-a lăsat secvenţa respectivă... 
lacrimile lui Ceauşescu au fost lăsate la liberă vedere. Demagogia înregistrează 
recorduri de impudoare aici, în România ! Oare Hitler nu reuşea să plângă la 
comandă? Lacrimile familiilor celor spulberaţi de explozie n-au ajuns pe 
ecrane. Nu ni s-a arătat nicio secvenţă de la înmormântări, aşa cum ni se arată 
când o catastrofă se petrece undeva pe afară, şi anume prin Occident, ori şi 
mai departe, dincolo de Ocean! Ce valoare au lacrimile de actor ale lui 
Ceauşescu, când o ţară întreagă a ajuns să-şi plângă nu numai morţii, ci însuşi 
traiul de fiecare zi petrecut în temniţa comunistă construită de Ceauşescu şi 
neamul său? Niciuna, absolut niciuna! Aşa cum există bucurii mincinoase, 
tot aşa există şi tristeţi mincinoase. Dacă este mare prin ceva, acest Ceauşescu, 
este tocmai prin harul de actor cu care l-a înzestrat natura şi pe care i l-a 
şlefuit politica. 

Teatrul Naţional din Bucureşti a redevenit şantier! După construirea sa şi 
premierea arhitectului, el a stat ani de zile fără faţadă, deşi s-au organizat 
concursuri şi s-au acordat premii pentru cele mai bune proiecte. Nimic nu a 
plăcut familiei vremelnic domnitoare ! Ea s-ar fi vrut înfăţişată într-un fel 
oarecare, cam în genul în care se preconizase să apară în staţiile de metro din 
Bucureşti. Dar nu s-a putut. Acum, pălăria lui Caragiale, care n-a mai plăcut 
şi care acoperea cupola sălii, a fost tăiată şi din borsalină... a devenit... 
bască ! Clădirea a fost înconjurată cu stâlpi care vor susţine o suprastructură 
de câteva etaje (se pare trei, la ora actuală), cu săli de expoziţii şi alte 
acareturi. Fațada a început să fie placată cu brichete de marmoră rozalie. 
Artistic, vai ce artistic va fi Naţionalul nostru! Va lua, probabil, un nou 
premiu ! 

Ideea pusă acum în operă le aparţine lui Ceauşescu şi soţiei sale. Dar, modest, 
el vrea să rămână în umbră, tot astfel cum a rămas şi cu prilejul schimbării 
versurilor tradiţionale ale actualului imn naţional ori cu ocazia altor producte 
poetice, Recent, întreaga presă literară (mai ales) a publicat un soi de poezie 
în stil poporanist-păşunist, cum ar fi zis Miron Radu Paraschivescu, nesem- 
nată. Dar, serviciul de dezinformare despre care ne-aţi înștiințat cândva chiar 
dvs. a avut grijă să informeze de data asta opinia publică precum că „şefu”” 
a mai produs o capodoperă. E ca-n romanele sud-americane în care sunt 
luaţi peste picior dictatorii şi ridiculizaţi cum se cuvine. La noi însă... 
(M-am mirat cum v-au scăpat rizibilele versuri. Dacă sunteţi interesaţi, vi le 
decupez şi trimit, deşi cred că le puteţi găsi şi dvs. în presa din preajma zilei 
de 26 ian. a.c). 

Cine s-a plâns că programele de televiziune se încheie la orele 22? Numai 
răuvoitorii şi reacţionarii. Uite, sâmbăta trecută, postul de televiziune a emis 
până la orele 2 din noapte ! Cum? Aşa bine! Cu romanțe şi muzică populară, 
cu celebrităţi ale genului. Cine a avut insomnii a văzut. Eu, de pildă. Şi alţii 
ca mine. Două variante : ori familia regal-republicană a cerut program special, 
ori televiziunea a vrut să facă un cadou şi o surpriză fidelilor ei ascultători. 
Ar mai fi una: cică în seara respectivă s-a desfăşurat revelionul chelnerilor, 
care - după cum se ştie - are loc după cel oficial, pentru că în acea noapte 
categoria respectivă de oameni este la muncă. Pentru ei, zic unii, s-a prelungit 
programul. Alţii, demagogi, au împrăştiat zvonul că „şefu”” nici nu ştia că 
programele se închid de regulă la 10 seara. El n-a auzit nici despre economia 
de energie electrică. Bietul de el! Inocentul ! 

Ca o compensație pentru excepţionalul program din sâmbăta cu pricina, a fost 
desfiinţată una dintre cele mai populare emisiuni TV: fotogramele lui Tudor 
Vornicu, unde apăreau cei mai buni reporteri de astăzi ai instituţiei. Excesul 
de profesionalitate se sancţionează în România. Înapoi la abecedar ! 
Servilismul celor care sunt dispuşi să-l practice a mai înregistrat un record: 
publicarea unor fotografii stereotipe, în toate jurnalele, înfătişând prezentarea 
de felicitări prilejuite de ziua de naştere a lui Ceauşescu. S-a depăşit astfel 
servilismul deja omologat al foştilor secretari cu presa şi propaganda. Burtică 
şi Popescu-Dumnezeu, noul uns, Enache, găsind încă o formă de slugărnicie 
care le scăpase celorlalţi. Dar nu numai atât! Printr-o curioasă, dar nu 
întâmplătoare manevră fotografică ori din montaj, cei care au fost pozaţi dând 
onorul stăpânului suprem erau priviţi de acesta de... sus în jos, în ciuda 
faptului că Ceauşescu este mai mărunt (ca înălţime) (decât cei pe care îi 
domina în aceste documente. Chiar şi pe Dincă, căruia nu i-au mai fost 
suficienţi cei 180 centimetri, pe care-i are (poate chiar mai mult), arătând mai 
pitic decât uriaşul stăpân. 

Cei mai recenți vizitatori ai Bucureştiului, rusul Gromyko! şi canadianul 
Trudeau?, au găsit oraşul dominat de interminabile cozi la staţiile de benzină. 
Sfârşitul lui ianuarie şi începutul lui februarie au însemnat aproape un apogeu 
al crizei de combustibil pentru populaţie, comparabil cu cel care a premers 
scumpirea ultimă (oare?) a acestora la 9 lei litrul. Ca să vă daţi cât de cât 
seama, coada de la Mioriţa (Băneasa) depăşise Piaţa Scânteii. Cea de la 
Dorobanţi ajunsese până în Ştefan cel Mare, o vira la stânga, prin faţa 
Spitalului de Urgenţă, şi se continua pe Calea Floreasca. La Intercontinental 
se blocase caldarâmul străzilor din spatele hotelului, pe Batiştei până la 
încrucişarea cu str. Al. Sahia, iar de aici pe C.A. Rosetti până la Vasile Conta 
şi N. Filipescu. În Drumul Taberei, un alt record de lungime şi de... aşteptare. 
O anume decenţă ori poate pur şi simplu ruşinea faţă de oaspeţi i-a făcut pe 
milițieni să organizeze „şirurile tovărăşeşti” (aşa se cheamă, la noi, cozile, pe 
străzi cât mai dosnice (în spatele Casei Scânteii, de exemplu) pentru cei care 
aşteptau la Mioriţa, astfel ca oaspeţii să nu vadă, dar mai ales pentru ca 
Securitatea lui Ceauşescu să fie asigurată. După plecarea celor doi, serviciile 
specializate ale Securităţii, prin cozile lor de topor, au pus pe seama 


Andrei Gromiko, demnitar sovietic, ministru de Externe al URSS între 1957 şi 1985. 
. Pierre Elliott Trudeau, prim-ministru al Canadei în două rânduri: 1968-1979 şi 

„şireteniei” lui Ceauşescu blocarea staţiilor de benzină, explicând că „şefu'” 
a vrut să le arate cât de prost stăm cu benzina şi astfel CAER-ul să ne mai 
dea ceva. Nu toată lumea ştie că ruşii ne-au dat ţiţei, dar că noi l-am 
revândut la preţuri mai mari altora, ceea ce a produs nu numai nemulţumire 
la Moscova, dar şi tăierea raţiei şi ridicarea preţurilor la nivelul celor de pe 
piaţa mondială. 

- Şi, colac peste pupăză, au reînceput arestările în rândul celor care spun şi 
ascultă colportând bancuri politice. La procese nu s-a ajuns, dar se bate în 
toată legea, la adăpostul unor legi nescrise conform cărora miliția şi Securitatea 
îşi permit orice pentru a intimida şi a astupa gura lumii. 


Pe curând, 


„Un saturnian”, martie 1984, difuzată la 25 martie 1984' 


Domnule director, 


Nu ştiu dacă rostul rubricii dvs. este şi acela de a găzdui şi altceva decât 
plângeri, să le zic, economice, sociale, politice şi de alt fel. Eu încerc... Vreau 
să atrag atenţia asupra unui nou scandal aflat, deocamdată, în faza lui de început, 
care promite însă să zguduie lumea literară românească, fie prin hohote de râs, 
fie prin consecinţe mai grave. 

Totul a început de la recenta apariţie pe piaţă a volumului semnat de Corneliu 
Vadim Tudor şi intitulat Sarurnalii. Până acum a fost linişte. Pe autorul grosolanelor 
spectacole prilejuite de sărbătorile negre ale Ceauşeştilor, ori altele ce s-ar fi voit 
dedicate Unirii, dar care au fost departe de istoricul eveniment, pe recitatorul 
înflăcărat de demagogie care-şi asumă, cel dintâi după Adrian Păunescu, nefasta 
răspundere de a gâdila orgoliile celor doi conducători abia numiţi, nu l-a 
sancţionat nimeni în niciun fel. Crizele sale de antisemitism, care au produs 
consternare în rândul oamenilor de bun-simţ din ţară şi de peste hotare, au fost 
„asimilate” cu multă bunăvoință de cercurile oficiale şi oficioase, întrucât ele 
suferă de aceeaşi meteahnă a rasismului cu o singură direcţie, consecinţă limpede 


1. L.M. no. 63, March 25, 1984. 

şi irevocabilă a lipsei de cultură care domină, puternic, cele mai înalte foruri 
politice naţionale, a diversiunii practicate ca element „curativ” pentru greaua şi 
lunga boală a societăţii noastre de azi. În locul pâinii, laptelui şi untului se 
aruncă mulțimilor, ca într-o arenă jivinelor, antisemitismul. 

Deci, Corneliu Vadim Tudor, după linguşelile sale concurate numai de cele 
ale lui Adrian Păunescu, şi-a dobândit dreptul de a-şi pune numele şi pe coperta 
unei cărţi. Evident, primii care au recenzat-o au fost prietenii săi de la Luceafărul, 
reduta secundă a bardului sexagenar Eugen Barbu. Artur Silvestri, acelaşi care 
ne intoxică cu radiografia redacţiei de la München şi Paris a Europei Libere, şi-a 
acordat o clipă de răgaz spre a preciza dimensiunile talentului lui Corneliu 
Vadim Tudor, particularităţile care-l deosebesc de Eminescu, Arghezi şi Goga 
prin grădinile cărora mai calcă uneori, dar de pe poziţii cu totul şi cu totul 
originale. N-am citat, dar am strâns în două linii esenţa recenziei lui Artur 
Silvestri. 

De atunci şi până de curând... linişte. Afirmaţii incitante cum sunt: „poetul 
e un eseist viguros”, el practică „cultul marilor colectivităţi, al noroadelor 
imperisabile”, „un populism admirabil şi cu o prelungă tradiţie în literatura 
românească”, el desfăşoară „o admirabilă poezie cu parfum cronicăresc”, el ne 
este prezentat ca un „de tot remarcabil poet al paradisului ritualistic şi folcioric”, 
„condiţia ireductibilă a poeziei sale este pasionalitatea exuberantă şi extatică”, 
„este un admirabil liric al imprecaţiei”, „cu un simţ al dimensiunilor apocaliptice 
şi al viziunilor grozave foarte pronunţat”. „Majoritatea creaţiunilor lui Corneliu 
Vadim Tudor sunt dezvoltări ideologice, epistole naţionale, alegorii, discursuri 
imaginare pornind de la document”, se spune, iar în ceea ce priveşte universul, 
„poetul s-a aşezat hotărât într-un unghi de creaţie nimerit”, el devenind, ni se 
spune mai departe, „un observator contrariat al universului, un agent radical al 
unei îndreptări universale”. Concluzia : „Rar, în generaţia mai tânără, creator cu 
o atât de pregnantă ideologie decât acesta: istoricistă, decisă, „poezia lui 
Corneliu Vadim Tudor este a unui talent exprimat”, creaţie care, cum se poate 
citi la finalul recenziei, „începe să capete, încă de azi, înfăţişarea unei opere 
adevărate”. 

Bun, veţi zice. De ce am citat atât de mult? Pentru că în Suplimentul Scânteii 
Tineretului din 19 februarie (atenţie : Luceafărul s-a exprimat pe 7 ianuarie), un 
alt critic crescut de regim, Constantin Sorescu, consacră un subsol de două 
pagini volumului lui Corneliu Vadim Tudor, pe care îl cam demolează. Amarnic 
de veselă situaţie : în pagina a doua a revistei se lăfăie Eugen Barbu, sărbătorit 
pentru 60 de ani de viaţă, iar într-a patra îi este făcut arşice, cum ar zice însuşi 
„groparul”, locotenentul prim! Sorescu îi recunoaşte un debut plin de promisiuni 

(de altfel, titlul recenziei este „Unde sunt zăpezile de altădată”), cu citate din 
Barbu, Blandiana etc., care povesteau naşterea poetului aşteptat. Dar... până în 
cele din urmă, Corneliu Vadim Tudor este (cu menajamente, desigur) făcut plagiator 
al mai multora, dar şi aici poţi crăpa de râs, chiar al lui Păunescu, marele rival 
al jurnalului din str. Brezoianu! El mai este târât şi prin colbul inculturii (a 
propos de titlul Sarurnalii), primeşte lecţii de istorie, chiar el, cel cu simţul 
„istoricist” atât de dezvoltat, fiind coborât la un imitator al lui loan Alexandru : 
„Corneliu Vadim Tudor este covârşit - scrie C. Sorescu — de importanţa temelor 
pe care şi-a propus să le trateze liric”. Stupoare pentru cei care, ca mine, au citit 
recenzia din Luceafărul. „Trei sferturi din noile poeme reprezintă o pastişă a 
poeziei păunesciene”, afirmă acelaşi C. Sorescu. „Cenaclistului” de la Flacăra 
i se mai adaugă şi Dimitrie Bolintineanu, luat şi el ca exemplu de poetul „creator 
cu o atât de pregnantă ideologie istoricistă” etc., poet care (după părerea lui 
Artur Silvestri) se dovedeşte „un cu totul admirabil ştiutor de istorie românească” 
(literară, aş adăuga eu, ţinând seama de câţi maeştri şi-a permis să convoace pe 
masa de lucru, nu o dată însângerată cu borşul plagiatului). 

Dar asta însă nu-i nimic. În fond, ce importanţă are faptul că Silvestri emite 
o părere şi Sorescu alta? Păi, să vă zic eu care anume este „şarmul”. Şarmui 
vine de acolo: de unde „atacul”, căci aşa este apreciată cronica lui Sorescu, o 
ruptură dintre Săptămâna, Luceafărul, pe de o parte, şi Scânteia Tineretului, pe 
de alta. Deci, în plan administrativ, între două organisme culturale : ale unuia de 
constrângere, am numit Securitatea statului, şi organul tineretului, al cărui 
prim-secretar este Nicuşor Ceauşescu. Fie că se pricepe sau nu se pricepe, 
Nicuşor îşi va apăra subalternii dacă se va ajunge la „arbitrajul” paterno-matern 
şi va fi îndreptăţit să o facă pentru că CVT este şi el inclus în generaţia tânără 
care respinge valoarea actuală a operei sale şi nu o recomandă celorlalţi. 

De fapt, războiul acesta nu a început acum, ci mai devreme, de când Gabriela 
Negreanu a îndrăznit să bată pe umărul bunului-simţ pe Eugen Barbu, determinându-l 
ca, din pragul aniversării sale, să privească puţin înapoi şi să înţeleagă că aureola 
sa nu este încă turnată în metal preţios, ci numai dur. 

Şi încă nu m-aş fi simţit atras să vă scriu dacă Săptămâna din 2 martie a.c. nu 
ar fi publicat, în pagina a treia, o notă de o duritate extremă, aş zice nemaiîntâlnită 
în nicio coloană a vreunei publicaţii ce s-ar dori culturală, şi care sună, mai 
curând, a avertisment polițienesc, cu toată „colegialitatea” invocată, iar în ultima 
mai mult de o coloană, la rubrica „Gâgă” (preferința lui E. Barbu, de pe vremea 
când era corector : probabil se amuza cu „Gluma” lui Al. Deveghi), cu citate din 
C, Sorescu, material în care se urmăreşte discreditarea criticului sub raport 
cultural şi intelectual. Ambele avertismente, ţintind sub centura bunului-simţ, 

m-au lăsat perplex. Şi nu numai pe mine. Se desprinde clar forţa de care dispune 
E, Barbu, forţă care, ca şi în cazul lui Adrian Păunescu, izvorăşte din deținerea 
conducerii a două publicaţii săptămânale în cadrul cărora ambii îşi fac o politică 
absolut personală şi prin nimic legată de fenomenul cultural naţional. Aşa cum 
în Flacăra nu poţi apărea decât dacă eşti agreat de Păunescu ori dacă numai îl 
citezi într-un fel ori altul (voi reveni, poate, la viitorul drum în străinătate, de 
unde vă expediez această scrisoare, la subiectul acesta gras), la Săptămâna eşti 
obligat să te închini aceluiaşi zeu care-l protejează pe redactorul său şef. 

Dar nici cu asta n-am terminat ce am vrut să zic. Aflu din Săptămâna că şi 
Viaţa studenţească „s-a dat” la Corneliu Vadim Tudor, prin urmare acţiunea 
presei de tineret, care nu trece nici pe la municipiul de partid al Capitalei şi nici 
pe la secţia de presă a CC-ului mare, este una concertată şi marchează un început 
de diferenţiere faţă de opinia Luceafărului. Şi încă ceva important, cred : în acest 
moment de derută, survenit şi în urma decesului lui Nichita Stănescu de care 
Barbu s-a atins, ignorând că poetul era şi a rămas un idol al tineretului, Adrian 
Păunescu îi întinde o mână de ajutor. În Flacăra din 2 martie, adică mult după 
sfârşitul osanalelor adresate lui Barbu (naşterea Princepelui lui Ouatu având loc 
la începutul ultimei decade din februarie), Adrian Păunescu sacrifică o pagină 
din revista sa pentru a putea face loc unei poezii-scrisoare în care-i propune pace 
adversarului său. „Chipul durabil al unui mare scriitor”, cum se intitulează 
pagina, cuprinde nu mai puţin de şase poze cu Barbu (concurenţă pentru Ceauşescu 
senior), citate din cel sărbătorit „prins” în toate ipostazele fermecătoarei sale 
existenţe, inclusiv cea de fotbalist. Păunescu aştepta de mult pacea cu mai 
vechiul său „profesor” de lichelism şi acum s-a hotărât să atace: „Şi uite, puteai 
cu-o-mpăcare normală/ Să fii patriarhul întregului scris/ Dar zilnic te roade un 
fel de abis/ Şi nu ştiu ce fel de lingăi te înşală”. 

Propunerea e clară, dar nu se ştie de nu cumva Barbu îl va trece pe lista 
„lingăilor” săi tocmai pe Corneliu Vadim Tudor, ceea ce ar însemna o jignire. 
Dacă totuşi „groparul” va veni la masa discuţiilor, s-ar putea să-l sacrifice pe 
Corneliu Vadim Tudor pentru a-şi relua locul alături de Adrian Păunescu, situaţie 
în care Sorescu şi cine o mai fi au lucrat pentru Barbu. Vă rog să mă credeţi, e 
grea viaţa aici, fără hrană, fără căldură şi lumină, dar - din când în când -, când 
îmbuibaţii ies la drumul mare şi-şi ascut bricegele, cum se întâmplă acum, e o 
bucurie pe care o guşti şi cu burta goală. Regimul pare să ştie asta şi cred că-i va 
lăsa să se spintece până acolo unde propriul instinct de conservare le va permite 
fiecămia dintre ei. Fie-le țărâna uşoară. 

„Un contribuabil”, februarie 1984, difuzată la 1 aprilie 1984! 


Domnule director, 


În atât de răvăşita onomastică socialistă multilateral dezvoltată a mai apărut 
un termen, vrând, parcă, să caracterizeze o nouă clasă ori poate numai o „pătură 
socială” : răzleţii. Cine sunt şi ce vor ei, aceşti răzleţi ? Pot fi chiaburi? Ţărani 
ajunşi sau doar scăpătaţi? Se leagă numele lor de origine sau de altceva? 
Răzleţii nu pot fi definiţi în raport cu o apartenenţă socială şi de una... geografică. 
Ei sunt acei cetăţeni ai ţării care deţin o suprafaţă oarecare (mică, deoarece mare 
nu mai deţine nimeni) şi o casă (mică ori mare, nici asta nu mai are importanţă) 
în afara aşa-numitului perimetru construibil. Deci: poţi fi sărac lipit pământului 
şi să deţii, drept urmare, o casă din chirpiciul socialist ori alta din cărămida 
trecutelor regimuri, cu animale şi acareturi, să te dea bogăţia afară din curte, 
n-are importanţă. Poţi, la fel de bine, să fii şi una, şi alta, şi totuşi să intri în 
categoria „răzleţilor”. Adică, ce ghinion ! , să te afli dincolo de limita construibilă 
admisă de statul socialist. S-ar putea crede că regimul a început o nouă epocă epocală 
de sistematizare, urbanizare, reconstrucţie în mediul rural, că urmăreşte să strângă 
în vetrele satelor tot ceea ce poate defini un nucleu citadin modern şi că, din cauza 
asta, a decis stârpirea răzleţilor, a acelor cetăţeni care se împotrivesc bunelor, 
generoaselor, dezinteresatelor intenţii ale statului socialist multilateral dezvoltat. 

Dar nu este chiar aşa. Ci altfel. Pentru a înţelege mai repede şi mai exact este 
trebuinţă să ne întoarcem cu câţiva ani (nu mulţi) înapoi şi să ne reamintim de 
acel decret ridicol prin răutate şi lipsă de logică, prin care cei care deţineau o 
aşa-numită „o a doua casă” erau obligaţi să şi-o dărâme ori să se stabilească 
definitiv în ea, renunțând la buletinele de Bucureşti ori din alte mari oraşe ale 
ţării. A fost o acţiune net îndreptată împotriva intelectualilor, scriitori, pictori, 
artişti, deoarece aceştia reuşiseră să-şi facă o casă mai mare (ca Eugen Barbu) 
sau mai mică (aici exemplele sunt mai numeroase) pe la Snagov, Buşteni, Predeal, 
Otopeni etc. Decretul a stârnit vii nemulțumiri şi s-a ajuns la un compromis, 
acceptându-se ca cei care aveau deja casa să şi-o păstreze, dar să nu-şi mai poată 
construi alta din acel moment înainte. Acest armistițiu a durat însă destul de 
puţin. Cu aceeaşi bolnavă încăpățânare cu care se urmăreşte desfiinţarea Muzeului 
satului (printre altele) s-a revenit acum la vechea obsesie a anilor trecuţi. Toţi cei 
vizaţi atunci intră acum în categoria răzleţilor şi, ca urmare, sunt somaţi să-şi 

dărâme casele în 48 de ore sau să se stabilească la ţară. Sigur că acestei măsuri îi cad 
victime şi ţărani autentici, foarte mulţi dintre ei refugiaţi din Basarabia în '40, 
alţii din Moldova în '47, în timpul secetei. 

Lipsa de onestitate a unei astfel de măsuri este dată, printre altele, şi de acest 
„amănunt” : dacă se urmăreşte „adunarea” caselor într-un perimetru mai mic, 
mai economic, de ce sunt exceptate de la demolare unele case, tot din afara acelui 
perimetru, ele urmând să fie atribuite (sub ce formă juridică oare ?) acelor săteni 
rămaşi fără acoperiş în urma dărâmării caselor pe care le-au deţinut? Ori se 
respectă principiul „perimetrului”, ori nu se respectă ! Este clar, prin urmare, că 
se urmăreşte lezarea drepturilor unei categorii restrânse de cetăţeni, şi anume a 
intelectualilor. Deocamdată, au fost luaţi în vizor şi în botul buldozelor casele 
din jurul Capitalei, din numitul sector agricol Ilfov. Şeful care conduce noua 
campanie împotriva intelectualilor este acelaşi personaj, Ion Dincă, care înjură şi 
pălmuieşte, în numele stăpânilor săi, în fruntea cărora se află Elena Ceauşescu, 
vecina sa de la Găieşti. O întreagă pleiadă de scriitori, pictori, artişti, medici, şi 
nu dintre cei din urmă, ci de primă mărime, se află în aceeaşi situaţie delicată şi, 
aparent, fără ieşire. Odată au scăpat de ameninţare. Dar de data asta? Poate că 
ceea ce li se întâmplă îi va face să mediteze mai atent asupra modului servil în 
care s-au comportat până acum ca artişti şi cetăţeni, asupra pactului pe care l-au 
făcut cu regimul şi să înţeleagă că îşi primesc acum răsplata pentru lipsa lor de 
sinceritate, dovedindu-li-se o dată în plus că noii stăpâni nu-şi respectă slugile, 
debarasându-se de ele atunci când le pică bine. Sigur, lista celor care au de 
suferit este mult mai lungă şi nu are niciun rost să încerc să o reconstitui. Vreau 
însă să se ştie că şi de această dată nu este vorba despre un bine colectiv, aşa cum 
se va încerca să se demonstreze, ci de un capriciu al Elenei Ceauşescu. O irită să 
vadă, ori de câte ori trece spre şi dinspre Snagov, casele şi grădinile oamenilor 
de artă şi cultură. O supără tot ceea ce nu este al ei şi tot ce a reuşit altcineva să 
agonisească. Pe noi ne supără alte lucruri pe care le fac ea şi familia ei. De 
exemplu, amenajarea casei palat de pe str. Rosseti, fosta ambasadă a Coreei, în 
vederea atribuirii ei lui Nicuşor, căruia nu-i ajunge apartamentul din Cosmonauţilor. 
Palatul nu-i nici din chirpici şi nici nu se află dincolo de perimetrul construibil 
al Capitalei, ci chiar în buricul oraşului. Cât vor costa repararea şi amenajarea ? 
Cine poate şti, Sigur este că plata o vom face cu toţii. Aşa ne trebuie. 

„G. Ionescu”, [primăvara] 1984, difuzată la 1 aprilie 1984! 


Stimaţi domni, 


De mult mă gândesc cum să încep şi de unde s-o pornesc ca să vă scriu aceste 
vorbe... Şi, în sfârşit, am trecut peste orice, chiar peste obstacole, ca să scriu 
dragilor mei români de la radioul Europa Liberă. Îmi sunteţi dragi pentru că aud 
multe lucruri foarte interesante despre scumpa noastră ţară şi frumoasă. De 
fiecare dată aud ştiri care mă încălzesc, mă ţin treaz, făcându-mi impresia că 
trăiesc în România de altădată, când erau la conducere oameni de omenie, care 
înțelegeau şi pe tânăr, şi pe bătrân, pe cel cu carte şi pe cel fără de carte (aşa 
după cum am auzit de la părinţi şi cât am trăit şi eu pe atunci). Şi toţi îşi duceau 
viaţa fără teamă. Îşi mâncau pâinea cea de toate zilele cu plăcere în casele lor, 
pe care le construiseră cu sudoarea frunţii lor şi până la urmă rămâneau ale lor 
definitiv şi nimeni nu îndrăznea să le ia cu forţa sau oricum. 

În această ţară, acum, nu mai eşti stăpân pe nimic, pentru că noii conducători 
au luat casele oamenilor şi ale Patriei şi trăiesc în ele, fără să fi pus o cărămidă 
la construirea lor. Se lăfăiesc în ele şi în ele îşi pun mese întinse cu toate 
bunătăţile aduse, pentru ei, din lumea întreagă, în timp ce poporul suferă şi, de 
frică, se mulţumeşte cu ce-i dă, chiar şi un os ros de carne, şi-l mănâncă, că aşa-i 
românul, bun, răbdător şi muncitor. 

Ştiu că le cunoaşteţi pe toate, dar doresc să-mi descarc sufletul, ca să mă simt 
în fața dvs. mai ușurat, şi să vă adresez cu plăcere ce aud şi văd. 

Întâmplător mi-a fost dat să trec prin cartierele 13 Septembrie, Uranus, 
Antim, Rahova şi multe străzi legate de acestea şi am rămas îngrozit de ce am 
văzut. Aveam impresia că văd scene îngrozitoare din Beirut, San Salvador, 
Nicaragua etc. sau din alte ţări unde sunt răscoale sau terorisme. Am văzut cum 
tancuri (buldozere) intră în casele oamenilor, ale poporului, şi le dărâmă şi le 
distrug fără niciun pic de milă sau remuşcare! Sunt distruse vile frumoase şi 
rezistente în interiorul cărora se pot vedea scări de marmură, diverse ornamente 
care-ţi încântau ochii. O cetăţeană care se găsea prin locurile acelea îmi spunea 
că nu poate concepe să se demoleze astfel de locuinţe, că nu pot să le înlocuiască 
niciodată. Îmi arăta unele în care încă nu intraseră tancurile, spunând că, dacă aş 
vedea interiorul, aş rămâne uimit de atâta frumuseţe ! Alt cetăţean mi-a spus că 
i-ar face plăcere să-i vizitez casa, ca să mă conving pe viu, şi voi rămâne 

impresionat plăcut de cele ce voi vedea. Unui cetăţean care lucra pe strada 
Cazărmii i-am pus întrebarea: Domnule, nu ţi-e milă de aceste clădiri, că iei 
parte la distrugerea lor? Nu ţi se rupe inima de ele, când vezi că se prăbuşesc? 
Mi-a răspuns că îl doare, dar a primit ordin să demoleze. 

Altădată, un tânăr pe care l-am întâlnit mi-a spus că pentru construirea unui 
palat, necesar acestor boieri de astăzi, se dărâmă zeci şi sute de case foarte bune 
de locuit în care ar putea trăi perfect cetăţenii şi că ceea ce vede aici este de neuitat. 

A fost mutată biserica Maicilor pe str. Antim, pentru care s-au cheltuit peste 
două milioane, bani aruncaţi în vânt. Câţi bani aruncaţi pe apa sâmbetei de toate 
sumele cheltuite pentru demolări şi construcţiile făcute. 

Vă rog stăruitor să vorbiţi la radio, zile întregi, ca acest guvern să dea ordin 
să oprească dărâmarea caselor oamenilor, fie proprietari, fie chiriaşi, şi să-i lase 
liniştiţi ca să-şi ducă o viaţă paşnică şi fără frământări. 

Ţara noastră este bogată şi este o ruşine ca noi, românii, să cerşim din poartă 
în poartă. 

Cu dragoste de patriot român. 


„Un grup de şoferi din RFG”, [martie] 1984, 
difuzată la 8 aprilie 1984! 


Stimaţi domni de la postul de radio Europa Liberă, 


În ultima perioadă, tot mai mulţi români caută să-şi părăsească ţara, lăsându-şi 
toată agoniseala dobândită cu atâta trudă, lăsându-și familiile, părinţii, copiii, 
rude şi prieteni, lăsând tot ce le-a fost drag de o viaţă întreagă. Şi toate acestea 
din cauza politicii şi a tracasărilor din regimul comunist. 

Printre cei oropsiţi şi nevoiţi a părăsi ţara suntem şi noi, un grup de şoferi de 
la Transporturile Internaţionale Române şi, mai ales, de la ITIA, Bucureşti, 
Oradea şi Craiova. 

Noi ne-am părăsit ţara datorită faptului că am fost prea chinuiţi de către 
conducerea întreprinderii, care ne cerea eforturi supraomeneşti, nelăsându-ţi 
timp nici să răsufli, dar remuneraţia fiind foarte mică sau deloc. 


1, L.M. no. 65, April 8, 1984. 

Din anul 1968 şi până în prezent, diurna şoferilor de la TIR este neschimbată, 
avem cea mai mică diurnă din toate ţările care fac transporturi internaţionale, 
însă obligaţiile cresc pe zi ce trece. Zilnic apăreau noi şi noi obligaţii de serviciu 
şi toate erau în defavoarea noastră. 

Obligaţii de a răspunde de calitatea mărfii, de colete şi kilograme, de temperatură, 
deteriorări, de a face 520 km pe zi indiferent de starea drumului, polei, ceaţă, 
zăpadă, mâzgă. Pe drumurile din Europa şi Asia se vedeau circulând doar maşini 
româneşti zi şi noapte, toţi şoferii străini se odihneau, iar noi circulam ca 
somnambulii. Ne mai odihneam şi noi când era câte o sărbătoare şi nu lucrau 
firmele la care trebuia să încărcăm sau să descărcăm. 

După mai multe chinuri pe care le întâmpinai într-o cursă din cauza maşinilor 
foarte slabe pentru transport internaţional, după demontări de cutii de viteze 
diferenţiale, ambreiaje, valve etc. ajungeai şi la garaj, unde erai luat în primire 
de o sumedenie de şefi, dar nu de şefi de branşă, ci de nişte şefi cu numele, căci 
în realitate luai legătura cu un fel de vătafi care nu ştiau altceva decât numai să 
dea cu biciul. 

Cum intrai în garaj, începeai cu note explicative. Prima notă explicativă erai 
obligat să o dai la aşa-zisul serviciu Protocol, unde te lua în primire un securist 
şi-ţi punea întrebări: cu cine te-ai întâlnit, ce aţi discutat, dacă ai văzut vreun 
coleg vorbind cu cineva etc. Apoi, începea să te prelucreze cum trebuie să te 
comporti în străinătate, cum trebuie să lauzi politica partidului şi multe altele. 
După ce ieşeai transpirat din acest birou Protocol, te lua în primire şeful de 
coloană, apoi şeful de atelier, apoi şeful de autobază şi, dacă aveai ncrocul să te 
întâlneşti cu inginerul-şef sau cu directorul, te luau şi ei în primire ; găsindu-ţi 
nod în papură ca să te ia la întrebări. 

După ce ai împărţit fiecăruia cât ai crezut de cuviinţă, începeai să faci 
decontul cursei, Şi aici începeai iarăşi cu note explicative. De ce ai întârziat cinci 
sau zece ore ? De ce ai alimentat motorină cu 10-20 litri mai mult în RFG sau de 
ce ai luat mai puţin din URSS? De ce ai încărcat în ţară prin ACEM [?] şi n-ai 
încărcat prin ITSAIA ? Şi aceste „Note explicative” se ţin lanţ şi toate trebuie 
aprobate de către şeful de atelier şi de către şeful de autobază, iar în unele cazuri 
şi de către Serviciul Tehnic sau Serviciul Exploatare. Alergătură şi iar alergătură. 
După ce ai transpirat bine cu notele explicative şi cu dosarul încheiat, constaţi că 
din amărâta de diurnă pe care ai primit-o ai mai rămas dator şi încep alte 
mustrări şi popriri de salariu. 

Toţi aceşti şefi încep iarăşi să se ivească şi să te zorească să pleci în altă cursă, 
cu toate că tu poate nici nu ţi-ai văzut familia. Acest lucru nu are importanţă, 

omul şi familia sunt pe ultimul plan. Pe primul loc sunt exportul şi valuta. Toată 
liota de şefi sunt în stare să facă orice, numai ca să plece maşina. 

Tu, ca şofer, începi iarăşi cu alergătura, dai în stânga, dai în dreapta şi-ţi 
plăteşti pentru piese, pentru mecanici, ca să poţi pleca, căci, dacă nu ştii să te 
descurci şi nu dai, maşina va fi dată altui şofer, care ştie să se descurce, iar tu 
rămâi în garaj până când vei şti să te descurci. Şi ca să stai în garaj toată ziua fără 
salariu este rău. Căci presa din ţară are grijă să anunţe şomajul în alte ţări, dar 
pe cel din România nu-l vede. Când nu ai de lucru, se spune că eşti pontat cu 
POFS (Prezenţă Obligatorie Fără Salariu). Cu acest POFS eşti pontat dacă nu 
sunt comenzi, dacă maşina este defectă, dacă lipsesc piese din magazie, dacă nu 
este motorină la depozit şi în toate cazurile când nu se învârte roata. Şi când 
roţile nu se învârtesc din zeci de cauze independente de şofer, acesta este obligat 
să vină totuşi la serviciu, dar fără să fie plătit. 

Aceasta este de fapt o nouă reorganizare a acordului global care se răsfrânge 
asupra şoferilor, şi nu asupra armatei de ingineri şi aşa-zişi subingineri, tehnicieni, 
funcţionari etc. Şi cum aceştia sunt foarte mulţi la ITIA, anume un număr de 
peste o sută numai la Bucureşti, şoferii sunt obligaţi să tragă zi şi noapte pentru 
a le asigura salariile deloc neglijabile de peste 3.000 de lei. Şi totuşi, dacă aceşti 
şefi ar ţine cât de puţin la şoferi, viaţa şoferilor ar fi mai uşoară. Dar toţi aceşti 
şefi parc-ar fi puşi în posturile lor să facă nurmnai rele, să batjocorească oamenii 
şi nu să contribuie la buna desfăşurare a activităţii. 

De exemplu: cauciucurile pentru maşini sunt de cea mai proastă calitate, 
40-50% din ele explodează din cauză că sunt prost lucrate, cu economie de 
cauciuc şi praf din abundență cauciucul crapă ; economiile de pânză şi sârmă duc 
de asemenea la explozii ; dacă şefii ar face expertize mai bune, aceste cauciucuri 
nu s-ar imputa şoferilor, ci le-ar suporta fabrica. Iar fabrica, suportând atâtea 
deşeuri, până la urmă ar face cauciucuri mai bune. 

Dar şefii stând la căldură, în birouri, cauciucurile sunt transportate de un 
muncitor la fabrică, acolo se face un fel de expertiză, se admite 2-3%, iar restul 
se aruncă în spinarea şoferului, spunând că au fost prost exploatate. Ba că a avut 
aer prea mult sau că a avut aer prea puţin sau că a dat cu cauciucul într-un corp 
tare. Nimeni nu controlează, ci i se fac note de imputare şoferului. Sunt şoferi 
care au de plată între 10 şi 20.000 de lei, iar domnii şefi stau bine mersi şi le pare 
bine de aceste situaţii, dând directive şoferilor să aibă grijă cum exploatează 
cauciucurile, căci trebuie date la reşapare sută la sută ; ce nu este bun de reşapat 
se plăteşte de către şoferi. Cu toate că dânşii ştiu că sunt de proastă calitate şi că 

s-au răsturnat foarte multe maşini, unii şi-au pierdut viaţa, alţii au rămas fără 
picioare, fără a mai pune la socoteală pagubele materiale, cu maşini şi mărfuri 
făcute praf. Şi, cu toate acestea, şoferii sunt obligaţi a le plăti. Adică să plătească 
oalele sparte de alţii, ale acelora care le-au făcut cu economie. 

Ne gândim : cui i-ar conveni să-i explodeze un cauciuc, şi mai ales pe faţă? 

Dar să luăm un alt exemplu. În halele de montaj sunt zeci de cutii de viteze 
defecte şi majoritatea au cam aceleaşi defecţiuni. De ce nu pun umărul şefii 
noştri şi să înlăture acestea în colaborare cu uzina Braşov. Căci pentru asta au 
învăţat atâta carte şi pentru asta au atâtea titluri. Ca exemplu, inginerul-şef 
Stoica, care are titlul de doctor inginer cum au şi alţii; dar pe acest şef inginer 
nu l-am văzut studiind o piesă sau să facă ceva bun pentru producţie. Ci l-am 
văzut în repetate rânduri stând la poartă şi păzindu-i pe cei care au întârziat din 
cauza mijloacelor de transport care merg tot mai prost sau l-am mai văzut 
plimbându-se prin curtea garajului cu staţia de emisie-recepţie şi uitându-se la 
câte un şofer sau mecanic bolnav de stomac şi care mânca o coajă de pâine mai 
înainte sau după ora de program şi făcând din aceasta o mare tragedie, chemând 
toţi şefii să le arate ce mare descoperire a făcut dânsul, că a prins un om mâncând 
şi odihnindu-se. Alteori se urcă pe acoperişul garajului şi se uită de acolo să vadă 
cine ce face. Toată lumea îl cunoaşte de RADAR şi, când nu e de faţă, toţi îi spun 
RADAR. Pentru aceste servicii primeşte inginerul Stoica o grămăjoară mare de 
bani aduşi din sudoarea şoferilor. Tot cam pentru aceste servicii primesc bani 
şefii de ateliere, şefii de coloană, şefii de garaj, maiştrii de atelier şi mulţi alţii. 
Şefii de autobaze, toţi deopotrivă, ţipă la şefii de atelier, aceştia la şefii de coloană 
și şefii de garaj, dar treaba tot nu merge după placul lor. Atunci se strâng toţi, ţin 
o scurtă şedinţă şi apoi pornesc spre curtea autobazei, în grup, să facă ordine, să 
pună maşinile în cursă şi absolut toţi trag la răspundere doar pe şoferi şi te ţin 
până noaptea târziu, ca până la urmă să pleci cu maşina tot nereparată cum trebuie. 

După ce ai ieşit pe poartă, îţi vine să-ţi blestemi zilele din cauza drumului cu 
sute de gropi, cu zăpadă necurăţată şi cu dâmburi de gheaţă în timpul iernii. Le 
înghiţi pe toate. Dar apar miliția şi controlul de la IRTA, care nu se poate să nu 
te oprească şi să nu-ţi caute nod în papură. Dacă ai scăpat cu bine de toţi, dai 
totuşi de vama română, care este cea mai rea vamă din Europa. Te suceşte şi te 
învârteşte ore în şir fără rost. Dacă ai scăpat şi din ţară, mai răsufli puţin uşurat, 
dar tot stai cu frica în sân să nu ţi se rupă ceva la maşină, să nu-ţi explodeze 
vreun cauciuc. 

Maşinile noi româneşti ROMAN DIESEL sunt construite după tehnica modernă, 
sunt maşini de turație, se merge bine cu ele când viteza este de 70 km pe oră. Sub 

această viteză, maşina trepidează, nu are mersul normal. În ţară, viteza maximă 
admisă de lege este de 50 km pe oră, fapt care contribuie la defectare şi la 
consumul peste normă al motorinei. Despre aceste anomalii ştiu toţi şefii din 
țară, ştie şi revista Flacăra, care a scris şi un articol pe această temă, dar măsuri 
pentru mărirea vitezei tot nu se iau. Toată lumea spune că s-au făcut demersuri 
în acest sens, fără rezultat. Prin intermediul colegilor cu care ne întâlnim tot mai 
des, am aflat că în ţară, la ora actuală, este o lipsă acută de motorină. Atât la 
ieşire, cât şi la intrare, se stă trei-patru zile până capeţi 50-100 de litri de 
motorină şi, cu toată lipsa, se face şi multă risipă prin ocolurile tot mai mari şi 
tot mai dese în fiecare oraş şi comună. Toate aceste neajunsuri şi multe altele 
care persistă în ţară fac pe cei ce pot şi au prilejul să părăsească ţara şi să-şi caute 
libertatea şi liniştea în ţări străine, departe de patria mamă. 

Am vrea să amintim pe această cale că nu numai şoferii au plecat, ci toţi care 
au avut un prilej şi toţi cei care s-au săturat de conducerea din ţară, de bunăstarea 
oamenilor care este trâmbiţată la tot pasul de presă, radio şi TV. 

În ultima perioadă s-au făcut nişte scumpiri astronomice la unele produse, 
chiar cu trei sute la sută, şi cu toate acestea tot nu se găsesc. Întreţinerile la bloc 
s-au dublat, dar căldură şi apă tot nu este. Transporturile în comun, la fel, s-au 
scumpit şi lumea tot stă în staţii ore în şir, plus alte ore la diferite cozi. 

Noi am scăpat de toate aceste nelegiuiri, dar cu gândul suntem tot la colegi, 
rude şi mai ales la familiile noastre, care sunt ţinute fără voia lor în ţară. Cu acest 
prilej, rugăm organele competente a aproba plecarea ma: repede a celor ce au 
făcut demersurile respective. 


Stimaţi domni din conducerea de partid şi de stat, 


Cu prilejul acestei scrisori, vă rugăm să mai luaţi măsuri cu anumiţi trântori 
din ITIA şi să mai micşoraţi numărul lor, care este destul de mare, mai distrugeţi 
cuiburile clade pline de ciubucuri ale acestor fiinţe care fac viaţa amară celor ce 
aduc roadele. Noi suntem un grup de şoferi care lucrăm în RFG, avem 50 de 
maşini care aleargă zi şi noapte pe şoselele din Europa apuseană cu salarii de 
3.000 şi 3.500 de mărci pe lună, plus 50 de mărci diurnă pe zi. Avem un singur 
şef la care dăm raportul de activitate şi tot acest şef ne dă de lucru. După o cursă 
de 10-15 zile, avem două-trei zile libere fără să contribuim cu nimic la reparaţii, 
fără să plătim cauciucuri explodate, ceea ce de fapt nu prea se întâmplă. Să 
explodeze un cauciuc este o raritate. 

Noi suntem convinşi că ceva măsuri se vor lua dacă această scrisoare va fi 
citită la onoratul post Europa Liberă. 

Noi mulţumim din toată inima neobosiţilor, iubiţilor şi mult stimaţilor reporteri 
ai postului Europa Liberă şi le dorim multă putere de muncă şi sănătate. Glasul 
lor este aşteptat cu mare nerăbdare de toţi românii din întreaga lume şi, mai ales, 
din România. Fie el muncitor, ţăran, comunist înfocat, tot deschide aparatul de 
radio şi ascultă Europa Liberă, unde aude realitatea, adevărul şi tot ce se petrece 
în lumea întreagă. La radio Bucureşti auzi: tov. Ceauşescu a primit, a vizitat, a 
subliniat etc. etc. şi un mic haz de necaz. Afară este întuneric şi frig, în casă de 
asemenea este întuneric, foamete şi frig. Deschid fereastra larg şi strig: îţi 
mulţumim, partid iubit, că în întuneric, foamete şi frig ne-ai tot călăuzit. 


„Un inocent”, Bucureşti, ajun de Paşti, 1984, 
difuzată la 13 mai 1984! 


Domnule director, 


Nu ştiu dacă mă veţi crede, dar, pentru mine, anumite zile au miros şi gust. 
Le-am desprins dintr-o copilărie nu prea fericită şi poate tocmai de aceea bine 
încrustată în ceea ce numim pe scurt memorie, când, de fapt, ar trebui sau, 
oricum, am putea să-i zicem altfel, pentru că ea cuprinde nu numai fapte şi 
oameni, nu numai idei sau regrete, ci cu mult mai mult decât s-ar crede. De 
aceea spun, zilele (anumite zile, fireşte) au pentru mine, pentru „memoria” mea, 
mirosuri. Aşa, zilele premergătoare Crăciunului, când casa copilăriei mele, 
aproape toate casele din ţară erau învăluite în mirosul aluatului de cozonac, al 
mirodeniilor, cel puţin, iar prin alte locuri, de rumenitul porcului abia sacrificat. 
Paştele venea şi el cu miros de primăvară, de gunoaie arse în faţa porţilor, cu 
pantofi noi, şi ei miroseau a piele şi a nou şi ne mândream cu luciul bombeurilor, 
până ne ciocneam de prima piatră ieşită în cale, cu alchimia ce ni se părea atât 
de savantă, a vopsitului ouălor, în fine, cu mirosul lumânărilor de ceară arzânde, 
pentru cei care-şi petreceau Deniile în biserici. Dar niciuna dintre aceste sărbători 
nu mi se părea o exclusivitatea religioasă, o falie între noi, românii, şi ceilalţi. 
Îmi amintesc că, de fiecare dată, cea dintâi care trecea strada, venind spre noi cu 
tava acoperită cu un şerveţel frumos brodat, era evreică. Ea, cea dintâi, ne 

aducea din cozonacul făcut de ea, din ouăle înroşite de ea, din mucenicii de opt 
martie, din sarmale, la Crăciun, zicându-i mamei : „Ia, madam Cutare, să vezi 
cum mi-au ieşit”. 

Cu ce „miros” ne întâmpină acest Paşti ? 

Cu cel al nebuniei dezlănţuite. Las la o parte că mâine vom lucra pe întreg 
cuprinsul ţării, dar ceea ce se întâmplă aici, la Bucureşti, în capitala ţării, 
reprezintă cea mai cumplită criză a delirului de grandoare de care suferă Ceauşescu. 
Departe de mine vreo intenţie jignitoare ! Sunt pur şi simplu, ca foarte mulţi 
dintre concetăţenii mei, sincer îngrijorat de ceea ce se întâmplă în Bucureşti. 
Sătul şi nesatisfăcut de marile şantiere de pe teritoriul ţării, vezi Canalul Dunăre- 
-Marea Neagră, care nu a fost gata nici anul trecut la 1 Mai şi nu va fi nici acum, 
Ceauşescu s-a năpustit asupra unor cartiere vechi şi frumoase : Izvor, Antim, 
Rahovei. După ce s-a crezut că ideea fixă a construirii unui nou centru civic (şi 
politic) pe Dealul Spirii l-a mai părăsit pe înfierbântatul nostru fals-conducător. 
La această situaţie concurau mai multe elemente, printre care şi criza din 
construcţii la care s-a ajuns din pricina crizei de combustibil (de unde un lanţ 
întreg de alte crize care privesc direct materialele de construcţie), dar şi manevrele 
unor oameni cu capul pe umeri, printre care, desigur, fostul arhitect al Capitalei, 
profesorul Budişteanu, acum mazilit. Sătul de vizitele prin pieţe, pe care nu le 
mai consemnează de când Ceauşescu a fost huiduit în Obor, unde nu se găsea în 
respectiva duminică decât varză acră, sătul de nebuniile lui Nicuşor, care şi-a 
bătut proaspăta mireasă, de fandoselile Zoichii, care a devenit comis-voiajor pe 
ruta Bucureşti-Paris şi retur, cât şi de indiferența lui Valentin, cel care continuă 
să facă o casă bună cu Dana Borilă, soţia sa şi mama copilului său, deşi în acte 
au fost despărțiți din ordinul lui Ceauşescu-senior şi al consoartei, şeful statului 
a explodat nervos, aşa cum îi este felul, în alte direcţii. Una jalnică pentru noi 
toţi este reluarea mai vechiului proiect al centrului civic. Ca urmare a dezamăgirilor 
din familie, ca şi ale altora în plan internaţional, plictisit să-i tot rotească pe 
demnitarii de partid şi de stat, Ceauşescu a luat în propriile sale mâini lucrările 
de construcţie ale noului centru civic. Asta înseamnă că a ordonat să se dărâme 
imediat tot cartierul Antim, Rahovei, Izvor. Începând cu Spitalul Brâncovenesc, 
din care a mai rămas doar o mică parte, continuând cu frumoasele vile, cu noile 
şi vechile şcoli, chiar şi cu clădirea consulară unde se eliberau paşapoarte de 
serviciu şi vizele oficiale, totul a căzut sub lama buldozerelor, în numai câteva 
zile. Au fost scoşi oameni din întreprinderi şi instituţii la sapă, târnăcop şi 
lopată, copii, soldaţi, studenţi. Imaginea din aceste zile este apocaliptică. De la 
o zi la alta au dispărut câteva cartiere minunate ale oraşului. Din spatele 


DOCUMENTE 253 


Tribunalului se poate vedea direct coama Dealului Spirii. Străzile Sfinţii Apostoli, 
cu splendide vile, Izvor, renumita fabrică de pâine Gagel şi spălătoria chimică 
Schmidt au devenit câmpuri de ruine. Chiar pe cheiul Dâmboviţei, de la Podul 
Izvor spre Operetă, se demolează furibund, zi şi noapte. 

Oamenii sunt înghesuiți în garsoniere, nu au unde să-şi ducă mobilele, 
lucrurile din casă agonisite în timp, cărţile, tablourile, bolnavii, copiii. Zona a 
fost invadată de ţigani din toată ţara care „curăţă” locul. 

Cu roabe şi cărucioare improvizate, nefericiţii aceştia izgoniți din casele lor 
cară, pe furiş, câte o bârnă întreagă, câte un pachet de parchet sau altceva, ce 
cred că le-ar putea fi de folos. S-a procedat cu sălbăticie, fără milă şi mai ales 
fără minte. Au murit oameni prin infarct. Alţii s-au sinucis. Aceste jertfe de 
sânge nu vor trece nescrise în cartea istoriei acestor ani şi cineva va plăti pentru 
ele. Un spectacol mai tragic decât cutremurul din 1977 se înfăţişează privirilor 
uimite ale trecătorilor. Ne întrebăm şi-i întrebăm şi pe sprijinitorii lui Ceauşescu : 
cum de se poate răbda aşa ceva? Nu mai există în ţara aceasta niciun om de 
bine? Oare tuturor le e frică că-şi vor pierde bucăţica de cozonac pe care acest 
stăpân cu mintea rătăcită le-o oferă? Oare a trăi în umilinţă şi a mânca stând în 
genunchi mâncarea câştigată prin suferinţa altora poate fi un mod de a trăi? Oare 
acest Gheorghe Pană, ţăran din Gherghița, căruia nu i-au murit încă toate 
neamurile, nu se gândeşte că îşi leagă numele de o perioadă de mare ruşine a 
acestei ţări, că urmaşii lui vor pătimi ceea ce îi face astăzi pe alţii să pătimească ? 
Ceea ce întreprinde el astăzi este conform cu convingerile sale comuniste, cu 
năzuinţele sale din tinerete? Dar Constantin Dăscălescu, care s-a considerat un 
părinte al noului Galaţi ? Nu-i crapă obrazul de ruşine acestui ţăran din Breaza 
de Sus când semnează acte prin care nenoroceşte oameni ca şi el? Niciunul 
dintre aceşti doi oameni, cu mari răspunderi pe hârtie, nu are nicio tresărire când 
sprijină ca nişte mecanisme lipsite de gândire şi simţire actele izvorâte dintr-un 
dezechilibru evident? 

Cetăţenii numesc noua arteră care însângerează oraşul Bulevardul Nebunilor, 
înțelegând prin asta pe Ceauşescu şi pe soţia sa. Ei vor ca defilarea de la 23 august, 
din acest an, să aibă loc pe acest bulevard. Nu va fi posibil. Trebuie ca cetăţenii 
Bucureştiului să refuze, în caz că utopia va deveni realitate până atunci, să 
mărşăluiască pe aceste locuri udate cu lacrimi şi sânge nevinovat numai pentru a 
satisface setea de glorie, boala grandorii celor doi tirani. Toată lumea trebuie să 
priceapă că birul pe care-l impun ei a început să capete caracteristicile unei 
avalanşe care creşte necontenit şi, alunecând irezistibil în hăuri, distruge totul în 
calea ei. Suprema umilinţă este, de aceea, de a-i pune pe oameni să distrugă 

Chiar în ziua de Paşti locurile dragi ale altora, casele în care s-au născut şi au 
crescut generaţii de-a rândul. Distrugând aceste cartiere nu s-a făcut o operă de 
asanare a oraşului, ci una de ignorare a istoriei lui şi, totodată, o manifestare de 
duşmănie faţă de cetăţeni, faţă de avutul lor, de sufletul lor. Cei care vor reveni 
în Bucureşti nu vor putea să creadă că nu vor mai întâlni străzi ca Apolodor, 
Bateriilor, Cazărmii, Uranus, Izvor, Antim, Calea Rahovei. Şi totuşi, oraşul a 
fost văduvit de acestea toate, ca şi de altele. De la Palatul de pe Calea Victoriei 
şi până în sus, în Dealul Spirii, se reface vechea legătură subterană : stadionul 
Republicii, fostul ONEF!, clădirile Institutului de Educaţie Fizică, cât şi ca- 
zărmile Mihai Viteazul, din 13 Septembrie, vor dispărea complet ori vor 
rămâne (Cazul stadionului) numai în folosinţa familiei domnitoare. Aceşti oameni 
au uitat că se apropie de 70 de ani şi că, vrând-nevrând, nu vor putea înfrunta 
veşnicia. Ca oricărui om simplu, le este frică de ceea ce nu vor scăpa, adică de 
moarte. Într-un fel sau altul, ea îi va întâlni. Degeaba Ceauşescu nu mai circulă 
pe străzile unde se fac săpături în subteran, degeaba şi-a baricadat străzile din 
jurul locuinţei, degeaba a înţesat stăzile cu poliţişti, degeaba le-a mărit salariile 
cu 20%, degeaba a cerut să i se facă un tunel subteran de la Bucureşti la 
Snagov, blindat cu plumb (motiv pentru care poate îi şi demolează pe aşa-zişii 
„răzleţi”), sfârşitul tot îl va ajunge. Şi, mai ales, degeaba îşi închipuie că-l vom 
accepta pe Nicuşor. Primii care-l vor elimina (poate chiar definitiv) vor fi tocmai 
slugile de astăzi: Dăscălescu şi Pană, Dincă şi Bobu, dacă vor supravieţui 
stăpânului lor. 

Domnilor, poate or să vă supere rândurile mele, dar, credeţi-mă, ceea ce se 
întâmplă în ţară este de neînchipuit. Oamenii sunt daţi afară din slujbe şi justiţia 
închide ochii, alţii sunt obligaţi să-şi ceară concedii neplătite, pentru că statul nu 
are fonduri de salarii, meseriaşi pricepuţi sunt trimişi la recalificare dacă au 
neşansa să muncească în domenii cuprinse de criza energiei, mâncare nu mai 
avem deloc, căldură până şi soarele întârzie să ne-o dea, iar dl Ceauşescu, cum 
îi ziceţi dvs., crede că face politică înaltă, planetară. Domnilor, fie-vă milă de 
noi şi scoateţi masca acestui caraghios ridicol care chiar crede că vorbeşte în 
numele unei naţiuni întregi. Lăsaţi la o parte şi pentru alte vremuri mai bune 
diplomaţia, obiectivitatea, vorbitul în vârful buzelor şi înţelegeţi că, în vreme ce 
copiii ne mor de foame, ni se cere să ne înmulţim, în timp ce vlăstarele celor doi 
le râd în nas şi le ignoră „înţelepciunea”, că în vreme ce el îşi permite să stea la 


1. Organizaţia Naţională de Educaţie Fizică, devenită ANEF - acronimul Agenţiei 
Naţionale de Educaţie Fizică. 

masă cu cei mai puternici ai lumii, noi mâncăm pâine neagră şi veche, că atunci 
când el se vrea singurul „adversar” al uriaşului de la Răsărit, este de fapt primul 
profitor al unei stări de fapt, fără de care ar fi lipit pingele ori ar fi înfundat vreo 
celulă de deţinut de drept comun, şi lăsaţi-ne să ne strigăm disperarea măcar prin 
intermediul dvs., care aveţi posibilitatea să-i contestaţi pe Reagan, Mitterrand şi 
pe alţii. Iertaţi-ne păcatul, măcar în aceste zile de Paşti, când casele noastre 
miroseau a mirodenii şi cozonac, şi nu a sânge, praf şi umilinţă, ca astăzi. 


„O verişoară a pisicii brâncoveneşti”, Bucureşti, 9 aprilie 1984, 
difuzată fragmentar la 20 mai 1984! 


Domnilor, 


Ştiţi dvs. de la Europa Liberă cine este tovarăşul Corbu? Ştiţi dvs. ce este 
aceea o „eminenţă cenuşie” ? Adică, pentru a reuni cele două întrebări : cunoaşteţi 
dvs. lista completă a protocolului din jurul lui Ceauşescu Niculae şi aţi citit 
romanele lui Al. Dumas - tăticu'? După ce veţi răsfoi fişele dvs. şi pe cele ale 
arhivei Gestapoului, pe ale NKVD-ului? şi FBI-ului, veţi răspunde: tovarăşul 
Corbu este un ziarist de la Contemporanul care, o dată pe săptămână, aşterne 
câte o pastiluţă antiimperialistă. Ori altul care, tot o dată pe săptămână, publica 
la Scânteia tot o pastiluţă şi tot antiimperialistă. Veţi mai afla, poate, că tovarăşul 
Corbu este unul dintre acei magicieni ai scrisului care reuşesc, amestecând 200 
de cuvinte, să scoată mereu câte un nou discurs pe care să-l rostească dl Ceauşescu, 
ca şi cum ar fi fost scris chiar de el, concluzie ce apare clară ca lumina zilei atunci 
când cuvântarea se publică (şi se plăteşte) sub numele dlui Ceauşescu. 

Despre eminenţa cenuşie veţi crede că poate fi dna Ceauşescu, căci ea cam 
gri e toată, în ciuda eforturilor pe care le fac coafezele şi croitoresele, fostele sale 
tovarăşe de muncă, spre a ascunde această culoare neconvenabilă. O eminenţă 
cenuşie, vă trag atenţia, acţionează din umbră, confundându-se cu ea (ca să nu 


l. L.M. no. 71, May 20, 1984. 

2. NKVD: Narodniîi Komissariat Vnutrennih Del (în limba rusă) - Comisariatul 
Poporului pentru Afaceri Interne, care coordona poliţia secretă a Uniunii Sovietice 
(Direcţia Principală a Securităţii Statului (GUGB), urmaşa OGPU şi a CEKA). 

fie descoperită) şi de aceea i se şi zice gri, nu pentru că fostul cardinal Richelieu 
umbla în gri, căci nici nu umbla, că era cardinal şi avea chiar culoarea asta, iar 
Mazarin era mai slab ca Richelieu ca să poată deveni eminenţă cenuşie. Doamna 
Elena poate fi cel mult eminenţa ce-nu... ştie! ! 

Hai că am glumit destul! Tovarăşul Corbu nu este om, ci este... câine! Este 
câinele marca labrador, de culoare neagră, care-l însoţeşte pe Ceauşescu în toate 
drumurile sale prin ţară, prin curte şi prin sediul Comitetului Central. Tovarăşul 
Corbu este un câine gradat, cu trese care nu se văd, dar se ştiu. Tovarăşul Corbu este 
aghiotantul de încredere al primului bărbat al ţării, supapa sa de siguranţă atunci 
când comandantul suprem al armatei, deci şi al tovarăşului Corbu, îşi iese din fire. 

Aşa cura epilepticii trebuie strânşi de vârful degetului mic pentru a ieşi din 
criză, tot astfel, când lui Ceauşescu i se urcă sângele în cap, este adus de îndată 
tovarăşul Corbu, şi cel mai iubit fiu al poporului redevine calm. Tovarăşul Corbu 
nu este nici pe departe ce a fost calul lui Caligula?. 

El participă într-alt fel la destinele ţării. El îi aduce primului cetăţean al 
patriei liniştea atunci când el o pierde. Tovarăşul Corbu îşi riscă integritatea 
corporală, aşa cum s-a întâmplat la Spitalul Brâncovenesc, pentru a decide dacă-l 
dărâmă sau nu. Scăpat din maşina blindată, tovarăşul Corbu s-a trezit în faţa 
instinctelor sale şi, auzind cum miorlăie o pisică, a rupt-o la fugă, după ea. 
Pisica vulgaris sau pisica spitalicensis neştiind ce grad de colonel de Securitate 
are tovarăşul Corbu, s-a înfoiat, l-a stupit (vezi celebrul blestem arghezian 
„stupi-l-ar mâţele) şi l-a şi zgâriat. 

Tovarăşul Corbu s-a întors rănit la tovarăşui său de arme, adică la primul 
bolnav al ţării, cu firişoare roşii pe fond negru, privindu-l tovărăşeşte în ochi. 
„Vezi ce fac eu pentru tine ?”, părea să zică mutra jui’. 

Dacă în acea pisică era travestit un duşman de clasă, un agent al ideo- 
-francmasoneriei internaţionale, un om al lui Reagan sau un contracandidat la 
Premiul Nobel pentru pace ? Ceauşescu l-a înţeles pe vechiul său tovarăş de lupte 
paşnice şi a decretat: „Să se dărâme această instituţie păcătoasă care adăposteşte 
asemenea fiare sălbatice“ şi să fie prinsă şi decapitată pisica agresoare, analizat 
creierul şi prezentat primului şoim al patriei, cu prima ocazie când va fi bine 
dispus şi doritor să afle veşti vesele”. 


Pasaj necitit la postul de radio. 
Pasaj necitit la postul de radio. 
Pasaj necitit la postul de radio. 
De aici încolo, pasaj necitit la postul de radio. 


UN 

Şi acum poanta: pe câine îl cheamă într-adevăr Corbu pentru că este ca pana 
corbului, iar membrii Biroului Politic al CC al PCR, când ajung în cabinetul de 
lucru al celui mai vajnic apărător al păcii planetare, îl mângâie drăgăstos pe cap, 
cu gândul la o porţie dublă de cianură, şi-i zic, fără nicio glumă: „Tovarăşul 
Corbu !”. Asta nici la curtea marilor regi ai celor mai glorioase şi decăzute 
tronuri ale lumii nu s-a mai întâmplat. Cel puţin după modestele mele lecturi şi 
informaţii. 


Comisiunea Monumentelor Istorice din România cu sediul la Paris, 
mai 1984, difuzată la 27 mai 1984! 


Mult stimate domnule director, 


Am ascultat de curând editorialul dvs., precum şi scrisoarea venită din ţară 
privind valul de distrugeri care s-a abătut în ultima vreme asupra mult încercatei 
noastre capitale. Scriem această scrisoare nu din dorinţa de a repeta ceea ce a 
fost deja spus, ci din sentimentul unei datorii pe care ne-am asumat-o şi pe care 
suntem decişi să o ducem până la capăt. Ceea ce se întâmplă acum în Bucureşti 
depăşeşte graniţele unui eveniment de ultimă oră, a cărui importanţă va dispărea 
în câteva zile, de îndată ce noi veşti sinistre vor sosi din ţară. Pentru că trebuie 
să o spunem clar la ce ne putem aştepta, atâta vreme cât familia Ceauşescu va 
mai conduce destinele României, împingând noţiunea însăşi de politică în sfera 
patologicului. Se desfigurează tot ce mai scăpase neatins de înaintaşii lor, 
importaţi în furgonetele armatei sovietice. Fiindcă, să nu ne înşelăm, Ceauşescu 
şi familia sa sunt produsul istoriei postbelice a României, ei sunt produsul celui 
mai compromis partid comunist din Europa Răsăriteană, singurul care s-a grăbit 
să înlocuiască un cult al personalităţii cu altul, fără să-i pese de suferinţele 
poporului pe care pretinde a-l reprezenta, popor lăsat la bunul-plac al unor 
personaje de abia ieşite din văgăunile preistoriei. Gheorghiu-Dej a dărâmat 
bisericile din spatele Palatului Regal ? Ei bine, Ceauşescu nu s-a lăsat mai prejos 
şi a dărâmat biserica Enei. A mutilat Dej centrul Iaşilor? Cum să rămână 
Ceauşescu în urmă? Iată că buldozerele au ras acum de pe suprafaţa pământului 

unele din cele mai vechi cartiere ale Bucureştilor. A distrus Dej bălțile Brăilei ? 
Lasă că arată acum Ceauşescu ce poate în Delta Dunării ! 

Vorba românului : capra sare masa, iada sare casa ! Iată singura înţelepciune 
pe care au adus-o omului de rând cei patruzeci de ani de socialism. Există oare 
vreo trăsnaie pe care un analfabet să şi-o dorească ? Ei bine, România este pentru 
asemenea oameni ţara tuturor posibilităţilor. Fă orice porcărie, distruge orice şi 
oricât, du totul de râpă, calcă în picioare un popor şi istoria sa, umileşte-l şi 
înfometează-l, ia-i trecutul, prezentul şi viitorul — fă toate acestea fără nicio 
teamă, fiindcă nu vei plăti niciodată preţul acestor fapte. Aceasta pare să fie 
singura „filozofie” de care Partidul Comunist Român e în stare, aşa cum transpare 
din faptele „celor mai iubiţi fii ai săi”, cu care am fost binecuvântaţi în ultimele 
decenii. Pentru prima oară în istoria noastră, cei puşi în fruntea ţării nu se 
mulţumesc să vă fure pâinea de la gură, aşa cum au făcut-o şi alţii, şi nu de 
puţine ori, înaintea lor. Ei vă otrăvesc aerul pe care îl respiraţi şi apa pe care o 
beţi, vă fură sănătatea dvs. şi a copiilor dvs. Acestea nu sunt simple vorbe, ci 
adevăruri pe care nici măcar fabrica de minciuni a propagandei oficiale nu le mai 
poate ascunde. Un studiu al Academiei suedeze de ştiinţe clasează România 
printre primele zece ţări din lume în ceea ce priveşte poluarea aerului. Trist 
record, la care se adaugă unul şi mai trist: numai o cincime din apele ţării 
noastre mai sunt ape bune de băut! Pânza freatică este în România în bună parte 
otrăvită cu substanţe dintre cele mai nocive, deşeuri ale industriei petrochimice, 
insecticide şi îngrăşăminte folosite fără noimă, gunoaie de tot felul. 

Să ne mai mirăm atunci când se urmăreşte, de ani de zile, cu o tenacitate 
maladivă, ştergerea urmelor trecutului nostru, mai ales a celui religios ? Comisiunea 
noastră a atras atenţia încă de acum câţiva ani şi în repetate rânduri asupra 
pericolelor care pândesc monumentele istorice din România. Toate acele clădiri 
care au căzut pradă furiei târnăcoapelor şi buldozerelor în ultima lună au figurat 
pe listele înaintate de noi la diverse organisme internaţionale şi date spre citire la 
postul de radio Europa Liberă. Am sperat ca un dram de rațiune să mai existe în 
minţile care decid soarta sanctuarelor istoriei noastre. Am crezut că un partid 
care face atâta caz de istoria României, cu care are de altfel tot atât de mult în 
comun cât extratereştrii din romanele ştiinţifico-fantastice cu planeta Pământ, că 
un asemenea partid, deci, va ezita să ducă la bun sfârşit planurile de distrugere 
pe care le-a urzit în urmă cu ani de zile. 

Ultimele ştiri din Bucureşti arată că speranţele noastre au fost zadarnice. 
Osemintele domnilor români sunt scoase din mormintele în care au odihnit 
vreme de sute de ani şi aruncate la groapa de gunoi. Ce altă semnificaţie să aibă 

intenţia de a dărâma biserica mare a Mânăstirii Cotroceni, pe care un călător 
englez de la începutul secolului al XVIII-lea o găsea la fel de bogată în podoabe 
ca vestita Sfântă Sofie din Constantinopol? Aici sunt îngropaţi ctitorul lăcaşului, 
Şerban Vodă Cantacuzino, precum şi alte vlăstare ale familiei sale. În 1988 se 
împlinesc 300 de ani de la tipărirea Bibliei lui Şerban Vodă, prima ediţie integrală 
a Bibliei în limba română. Prin sârguinţa acestui voievod, românii au avut Biblia 
în limba naţională înaintea multor alte popoare. Ciudat fel de a cinsti memoria 
acestui mare domn! Nu mai departe decât de vara lui 1983, profitând de 
sărbătoarea tricentenarului asediului Vienei de către turci, trepăduşii cu funcţii 
culturale ai partidului au organizat în marea metropolă europeană un fel de 
congres al intelectualilor români din străinătate care colaborează cu autorităţile 
din ţară. Acest congres, denumit al „etniei române”, a avut ca temă tocmai rolul 
luminos al lui Şerban Vodă în timpul asediului Vienei, când a sabotat pe măsura 
puterilor maşina de război turcească îndreptată către inima lumii creştine de 
atunci. La mai puţin de un an de la această adunare, Ceauşescu hotărăşte 
dărâmarea Cotrocenilor şi profanarea mormântului ctitorului mânăstirii. Oare ce 
temă de lucru va avea următorul congres al etniei române ? În felul acesta, putem 
prevedea de pe acum ce se va dărâma în continuare în România, având în vedere 
„respectul adânc” al conducerii de azi pentru înaintaşi. 

Despre Mânăstirea Antim şi biserica Domnița Bălaşa, încă nedărâmate, dar 
aflate în pericol de a cădea de la o zi la alta, s-a mai vorbit de la acest microfon. 
Nu ştim de ce noi suntem cei care trebuie să convingem autorităţile române de 
valoarea acestor monumente. De ce nu o face patriarhul României, Iustin Moisescu! ? 
Sub egida Patriarhiei se publică în ultimii ani o serie intitulată „Arta creştină în 
România” ; e vorba de albume de artă destinate mai mult exportului, pe care le 
întâlneşti în mai toate bibliotecile de specialitate din Apus. Fiindcă la capitolul 
şiretlicurilor politice, Înalt Prea Fericitul se dovedeşte mai priceput decât un 
secretar de propagandă de la CC. Îşi închipuie patriarhul Iustin că în felul acesta 
va acoperi adevărul ruşinos al propriei participări mai mult sau mai puţin tacite 
la dărâmarea bisericilor româneşti? În 1977, pe când era locţiitor al scaunului 
patriarhal, a acceptat dărâmarea bisericii Enei şi întemnițarea părintelui Calciu 


1. Iustin Moisescu (1910-1986), al patrulea patriarh al Bisericii Ortodoxe Române între 
1977 şi 1986. Fost simpatizant legionar. Ales arhiepiscop al Sibiului şi mitropolit al 
Ardealului în anul 1956. În 1957 devine mitropolit al Moldovei şi Sucevei. A ajuns 
în fruntea BOR datorită obedienţei faţă de conducerea Partidului Comunist şi a 
colaborării cu Securitatea (vezi Raportul Final, ed. cit., pp. 263, 279, 281). 

fără să crâcnească. S-ar putea să o fi făcut şi din cauza poziţiei sale şubrede de 
atunci. Acum însă, la şapte ani de la acel moment trist, nu mai are niciun fel de scuză 
atunci când se derobează de orice răspundere faţă de turma pe care este chemat 
să o păstorească. Aniversarea a şapte ani de păstorire a Înalt Prea Fericirii Sale 
seamănă mai degrabă a parastas de şapte ani pentru comunitatea ortodoxă română. 

Oare patriarhul României nu cunoaşte blestemele cumplite cu care ctitorii îşi 
întăreau lăcaşurile de cult pentru a le apăra de pângăritorii şi hoţii de tot felul ? 

Ne permitem să-i amintim Înalt Prea Fericirii Sale câte ceva din „Aşezământul” 
Mânăstirii Antim, scris de însuşi mitropolitul Ţării Româneşti, care a suferit moarte 
de martir, fiind omorât de turci şi aruncat în apele râului Marita. „De va îndrăzni 
cineva, orice fel de obraz ar fi, sau parte bisericească, sau parte mirenească, sau mic, 
sau mare, sau de-al locului, sau străin să strice sau să strămute ceva dintru acestea ce 
cu bunăvoință le-am aşezat, unul ca acela să fie afurisit de Tatăl, de Fiul şi de Duhul 
Sfânt şi să aibă pârâşi la înfricoşata zi a judecății pre toţi sfinţii.” 

Acest om al bisericii şi cărturar venit din îndepărtata Gruzie a scris într-o 
frumoasă limbă românească, a tipărit cărţi româneşti, a clădit mânăstiri în ţara 
care l-a primit cu braţele deschise, a ştiut să trăiască şi să moară cu demnitatea 
cerută de înalta treaptă la care a fost ridicat. Dacă patriarhul de astăzi al României 
nu mai simte apăsarea afuriseniei sale, precum şi a altor ctitori a căror strădanie 
se risipeşte acum peste noapte, dacă nici măcar patriarhul Iustin nu se cutremură 
la auzul blestemelor mitropoliţilor şi patriarhilor dinaintea sa, atunci soarta 
lăcaşurilor de închinăciune din ţara noastră este pecetluită. 


„Un grup de femei”, [aprilie-mai] 1984, difuzată la 27 mai 1984! 


Doamnă Ceauşescu, 


Ne adresăm dvs., care - după unii poeţi - sunteţi „cea mai duioasă şi mai 
bună mamă” şi totodată soţia „celui mai iubit fiu al poporului, cel mat de 
omenie”, dar care din cauza multiplelor probleme ale situaţiei internaţionale nu 
se mai poate ocupa şi de gradul de bunăstare şi, mai ales, de gradul de civilizaţie 
al poporului nostru. 

Ca în toţi anii, şi în anul acesta, „8 Martie — Ziua Internaţională a Femeii” a 
fost marcată în toată ţara prin numeroase eforturi omagiale, sesiuni şi comunicări, 
simpozioane, şezători, care au întrunit o largă participare, a femeilor în special. 
În cadrul acestor manifestări s-a arătat contribuţia pe care femeile din România 
au adus-o şi o aduc la dezvoltarea economiei naţionale, la progresul culturii şi 
ştiinţei, la creşterea şi educarea tinerelor generaţii. Astfel s-a arătat că, în 
concordanţă cu dinamica dezvoltării şi modernizării economiei româneşti, cu 
repartizarea raţională a forţelor de producţie pe întreg teritoriul ţării, femeile 
ocupă o pondere de peste 40% din totalul personalului muncitor din industrie, de 
peste 58% în agricultură şi de peste 55% în comerţ, cooperaţie şi diverse 
servicii. Zeci de mii de femei cu studii superioare îşi desfăşoară activitatea în 
şcoli, facultăţi, în institute de cercetare, în spitale, policlinici etc. S-a mai arătat 
că multe localităţi din ţara noastră au în fruntea lor, ca primari, femei. La fel, în 
Parlamentul României, 33% dintre deputaţi îl reprezintă femeile. S-au evidenţiat 
condiţiile optime create pentru „ocrotirea mamei şi copilului”, pentru sprijinirea 
familiilor cu copii şi cât de puternic s-a dezvoltat reţeaua sanitară pe întreg 
cuprinsul ţării. 

Tot în cadrul manifestărilor consacrate sărbătoririi „Zilei femeii” , Parzicipantele 
au exprimat hotărârea femeilor din România de a sprijini cu toate forţele iniţiativele 
şi politica externă a ţării, ale preşedintelui Nicolae Ceauşescu, pentru înfăptuirea 
securităţii în Europa şi în întreaga lume, pentru trecerea la măsuri efective de 
dezarmare şi, în primul rând, de dezarmare nucleară. Nu e singurul conducător 
pe care îl preocupă astfel de probleme, dar e singurul pe care prea puţin îl 
interesează problemele interne ale ţării şi în special problema aprovizionării cu 
produse agroalimentare şi gradul de civilizaţie a populaţiei de rând, care în loc 
să crească, e în scădere. 

Din păcate însă, Participantele n-au arătat greutăţile de care se lovesc femeile 
din România privind aprovizionarea şi gradul de civilizaţie tot mai scăzut la care 
am ajuns, Credem că şi noi, femeile din România, avem dreptul la o viaţă 
civilizată, nu numai la muncă şi sacrificii. 


Doamnă Ceauşescu, 


De ce nu vreţi să înţelegeţi că ne-am săturat de atâtea minciuni şi a ne scula 
la ora 3-4 dimineaţa pentru a sta la cozi şi pe urmă a merge la lucru, de a ieşi de 
la lucru şi a alerga de la o coadă la alta, pentru a mai prinde câte ceva, de a nu 
avea apă caldă în permanenţă, de a nu avea căldură iarna în apartamente, la locul 

de muncă, de a ni se întrerupe curentul electric în apartamente, de a nu putea 
schimba butelia de aragaz când s-a golit, de a vedea în magazinele alimentare 
numai conserve şi băuturi, de a ne procura alimentele raţionalizate - în special 
zahărul - la preţ de speculă, de a fi obligate de a merge la lucru fiind bolnave 
dacă nu avem temperatura peste 40 — etc. etc. 

Ca să vă convingeţi personal despre condiţiile optime create pentru „Ocrotirea 
mamei şi copilului” şi cât de puternic s-a dezvoltat reţeaua sanitară pe întreg 
cuprinsul ţării, faceţi câteva vizite „neanunţate” la spitale, creşe. 

De altfel, nu demult, un medic din România a avut curajul a arăta tragedia din 
reţeaua sanitară într-o scrisoare adresată dlui Nicolae Ceauşescu şi care a fost 
citită la postul de radio E.L. 

Din păcate, tot ce îndurăm noi, femeile din România, pe dvs. nu vă interesează 
şi ne întrebăm de ce. Dacă v-aţi fi născut într-un palat, am mai înţelege. Chiar 
aţi reuşit să uitaţi de unde aţi pornit şi pentru ce aţi luptat în tinereţe ? 

Dacă într-adevăr aţi fi cea mai duioasă mamă, ar trebui să vă intereseze şi 
copiii României, nu numai ai dvs., şi totodată credem că şi noi şi copiii noştri 
avem dreptul la o viaţă civilizată, căci datorită poporului dvs. şi familia dvs. trăiţi 
şi huzuriţi cum niciun rege n-a trăit în România. 


„Românii orişiunde cresc”, [mai] 1984, difuzată la 3 iunie 1984! 


PAUL GOMA - scriitor român contemporan 


Furia Dictatorului împotriva lui Paul Goma este justificată ! Încercarea de a-l 
suprima este gestul firesc şi cunoscut al oricărui Dictator de a-şi elimina opozanţii. 

Campania dusă în ultimul timp de revista Luceafărul şi în Săptămâna (nebu- 
nilor şi nebuniilor) împotriva lui Paul Goma este şi ea justificată! Cei care 
semnează, A. Silvestru şi E. Barbu, fac parte din garda „intelectuală” a Dictatorului ! 
Trebuie să execute ordine. Întocmai şi la timp. (Aceasta nu-i absolvă de vină, ci 
îi face complici !) Dacă ne-am supărat că ruşii au criticat cartea lui Dumitru 
Popescu Pumnul şi palma (fără ca ea să fie tradusă şi deci cunoscută publicului 
sovietic), nu ne-am sfiit să terfelim cărţile lui Paul Goma, nepublicate în ţară şi 

cunoscute de puţini oameni, sau fragmentar, de la Europa Liberă! Se poate 
ulirma şi trebuie să se susţină cu vehemenţă că Paul Goma este un scriitor român 
contemporan, unul din cei mai importanţi autori, nu de duioase romane ale 
obsedantului deceniu (unele scrise la indicaţia Dictatorului spre a-l veşteji pe 
predecesorul său Gheorghiu-Dej, al cărui nume l-a şters din istoria contemporană ! ), 
ul unul cu o conştiinţă acută a actului creaţiei şi cu un spirit de sacrificiu demn 
de un român adevărat. 

Câinii morţii este cu siguranţă unul din cele mai importante romane româneşti 
contemporane, roman care a zguduit conştiinţa celor ce au avut posibilitatea să-l 
usculte. 

Mongştrii născuţi din voinţa dictaturii au fost imortalizaţi de Paul Goma cu atâta 
forță, încât cu greu îţi poţi stăpâni sentimentele de repulsie care îţi zguduie fiinţa. 

Stăruie întrebarea : A fost posibil aşa ceva? Paul Goma este singurul scriitor 
român (căci scriitorului îi revine misiunea să spună ce simte un popor) care a 
spus: „Da, şi încă azi sunt posibile erori şi mai mari! Le trăiţi voi înşivă, dar 
parcă imunizaţi, nici nu le mai simţiţi ! ”. 

Dacă aici Paul Goma nu a putut să-şi ducă lupta, a ales exilul ca singura cale 
posibilă de a o continua. Alte mijloace - dar acelaşi scop. 

Scopul însă scuză mijloacele, ştie oricine, şi mai ales când ai de apărat o 
cauză dreaptă - cauza unui popor. 

Adevărul care i-a înverşunat pe Dictator şi pe ciraci, că „România este 
ocupată de români”, este usturător ca o lovitură de bici... Nu intrăm în amănunte 
privind teoria literaturii, ci trebuie să subliniem că nivelul estetic ar fi sufocat 
documentul de viaţă şi apoi nici nu ar fi fost necesar. 

Romancierul român nu are nevoie azi de cufundare şi estetic, ci trebuie să fie 
purtătorul de cuvânt al unui popor care este sugrumat. S-a şi văzut cum a fost atras 
publicul de romanele obsedantului deceniu. De aceea Paul Goma capătă o impor- 
tanţă de simbol şi dacă el de afară poate să facă ceea ce face, de ce [noi] romancierii 
de aici, cu mijloacele, fie ele şi modeste, ce ne stau la dispoziţie, de ce tăcem ? 

Mulţumim deci lui Paul Goma şi ne rugăm pentru sufletul lui chinuit. ÎL 
rugăm pe Paul Goma să nu tacă la acuzaţiile ce i se aduc, ci să le adune şi să ia 
atitudine împotriva lor ! | 

Tăcerea pare uneori complice cu vinovăția! Vă mulţumesc şi vă urăm sănătate 
tuturor ! 

„O voce din popor”, [mai] 1984, difuzată la 3 iunie 1984! 


Tovarăşe Ceauşescu, 


Pentru că în țara noastră critica nu se face decât de sus în jos, când avem 
ocazia, apelăm la bunăvoința postului de radio Europa Liberă ca să facem şi 
critica de jos în sus. 

Şi acum vă rog să ascultați cele ce urmează, nu sunt părerile unui cerc 
restrâns, ci ale majorităţii populaţiei, ale poporului. 

Pentru ce trebuie să facem noi atâta economie de curent electric, de gaze, de 
apă, de mâncare etc. ? De ce trebuie să tremurăm iarna de frig, iar noaptea să 
orbecăim pe întuneric pe străzi şi în case să folosim câte un bec de 15 W ? Aşa 
progresează civilizaţia în socialism? Probabil că în comunism se ajunge la 
opaiţ. 

De ce îndurăm atâtea? În alte ţări, considerate sărace, sunt de toate, şi 
electricitate şi produse petroliere şi mâncare şi nici nu sunt pline de datorii. 

De ce ne luaţi mâncarea de la gură şi o vindeţi străinilor ? Nu vedeţi cozile 
care se formează în faţa magazinelor, aşteptând să vină ceva de mâncare, oameni 
care aşteaptă zeci de ore, zi şi noapte, ca să poată cumpăra... ce? Gheare şi 
capete de pui sau slănină şi capete de porc? 

Vreţi să plătiţi datoriile? De ce nu le plătiţi cu produsele fabricilor pe care 
le-aţi făcut? Produse pe care noi nu le vedem! Dau numai câteva exemple: 
căutăm puţin cositor, nu-l găsim, o pilă nu există în tot Bucureştiul, căutăm un 
rulment, nu-l găsim. Ca să procurăm astfel de materiale şi multe altele, trebuie 
să aşteptăm ca cineva să le fure de la o întreprindere şi să le vândă cu suprapreţ. 
Din acest exemplu se vede ce generează sistemul: „hoţia” şi „specula”. 

Căutăm în magazine pâine proaspătă : ni se răspunde că nu sunt aprovizionaţi 
decât cu pâine veche, ca să mâncăm mai puţin. Am colindat atâtea ţări, atât 
socialiste, cât şi capitaliste, în niciuna nu am văzut produse industriale româneşti ; 
în ţările capitaliste am văzut însă salam de Sibiu, carne, brânză telemea, caşcaval 
etc. Rezultă că România vinde produsele agricole în ţările capitaliste ca să-şi 
plătească datoriile, şi produsele industriale le vinde ţărilor din aşa-zisa lume a 
treia, care nu prea are cu ce să le plătească. Ţările socialiste importă produse 
industriale din URSS, iar cu România fac numai un contract formal. Bulgaria ne 
vinde conserve de legume, Cuba ne vinde „Havana Club” etc... 

Aşa comerţ să tot faci, într-o parte dai pe datorie şi în alta plăteşti cu hrana 
poporului, ceea ce înseamnă că îţi baţi joc de poporul tău. 

Nici după seceta din 1944 nu am dus-o mai rău ca acum. Din ce în ce o ducem 
inai greu. Prin anii 1950-1965 mai găseam câte ceva prin magazine, puteam cumpăra 
carne, păsări, ba găseam chiar peşte viu, lucruri care în aşa-zisa „epocă Ceauşescu” 
nu există, epocă pe care o detestăm şi pe care istoria o va pune la lada de gunoi. 

V-aţi înconjurat de oameni incapabili care au dus ţara de râpă. Ce legătură are 
lozinca „Ceauşescu şi poporul” cu suferinţele actuale ale poporului ? Poporul nu 
sunt lingăii care au ciolanul în gură, care dau telegrame cu mulţumiri de rezultatul 
unor vizite făcute de conducere în alte ţări, rezultate pe care nu le cunoaşte 
nimeni. Poporul suntem noi cei mulţi, care alergăm ziua şi noaptea după mâncare ! 

Ţara este guvernată numai de membrii familiei Ceauşescu, fraţi, cumnaţi, fii 
etc... Ca în orice ţară condusă de tirani, cum a fost Somoza! sau cum este Kim 
Ir Sen. Aţi uitat de unde aţi plecat? De ce tovarăşa Ceauşescu pretinde să i se 
sărute mâna şi îşi etalează toaletele şi blănurile când apare la televizor? Nu am 
văzut-o niciodată îmbrăcată în ie, pe care a purtat-o în tinereţe ! 

Nu vrem să se renunţe la socialism, dar să fie un socialism făcut cu capul, nu 
cu picioarele. De ce vine ţăranul să cumpere mălaiul, pâinea şi chiar zarzavatul 
de la oraş? Unde s-a mai pomenit ca un crescător de oi să nu aibă voie să taie 
un miel pe care să-l mănânce la o sărbătoare? 

Metoda cu contractările a dat greş mai demult şi vedem că s-a reluat. Lăsaţi 
țăranii să producă cât vor fără să-i obligaţi la cote pentru fondul de stat şi o să 
vedeţi că o să fie destule produse. Vă dau un exemplu: în staţiunea balneară 
Borsec, localnicii, destul de numeroşi, aveau fiecare câte o vacă sau două şi toată 
staţiunea era aprovizionată cu lapte de ei. Li s-au pus însă cote aşa de mari, încât 
au fost forţaţi să-şi vândă vacile şi staţiunea a rămas fără lapte. Cine a pierdut în 
urma acestei măsuri? Nimeni alta decât ţara, statul. 

Lăsaţi CAP-urile şi producătorii individuali să producă în raport cu cererile 
pieţei şi o să avem destul. Pentru fondul de stat vă ajung IAS-urile. Lăsaţi 
CAP-ul să-şi cumpere tractoare şi maşini agricole ca să nu mai vină statul să le 
ia peste 50% din produse, pentru că le-a făcut arăturile şi recoltările. 

Noi n-am spus totul, că ar fi trebuit să facem o carte în mai multe volume, 
însă ne-a ajuns cuțitul la os şi nu mai putem îndura. Ori ne asiguraţi cele 
necesare unui trai civilizat, ori plecaţi şi lăsaţi locul altora. 


1. Anastasio Somoza Debayle a condus autoritar Nicaragua între 1967 şi 1979. 

„Un grup de muncitoare tinere”, Bucureşti, aprilie 1984, 
difuzată la 3 iunie 1984! 


Domnule Ceauşescu, 


Credeam că măcar anul acesta vom fi scutiţi de a mai citi telegramele, urările 
şi poeziile dedicate zilei de naştere a dvs. şi a savantei dvs. soţii. Cei ce vă ridică 
în slăvi probabil stau în vile cu încălzire proprie, şi nu în blocuri, unde căldura 
este dirijată după „preţioasele dvs. indicaţii”. Şi în „micul palat” ocupat de fiica 
dvs. temperatura a fost sub 16 grade în lunile de iarnă? 

Oare cu ce am greşit noi, românii, de suntem bătuţi de Dumnezeu ca să 
îndurăm atâtea lipsuri ? 

Numai dvs., familia dvs. , activiştii de partid şi cei care vă păzesc aveţi dreptul 
la un trai civilizat? 

Vreţi copii. Foarte bine, dar vrem întâi să vedem câte patru copii în familiile 
activiştilor de partid. La fel, am vrea să vă vedem şi pe dvs. înconjurat de nepoți, 
iar pe savanta dvs. soţie stând la cozi pentru a primi lapte şi celelalte produse, aşa 
cum stau bunicile noastre. Dacă ar trebui să stea şi dânsa la cozi, măcar n-ar mai 
avea timp să se plimbe şi să dea dispoziţii pentru a fi demolate casele oamenilor 
şi nici să facă inventarul balcoanelor închise, care nu ştim de ce o deranjează, 
când se ştie foarte bine că cetăţenii au închis balcoanele pentru a mai opri frigul 
să pătrundă în apartamente. 

Toţi străinii care ne vizitează ţara sunt încântați de frumuseţile ei, dar în 
acelaşi timp ne compătimesc pentru nivelul de trai scăzut la care am ajuns şi 
curios este că toţi ştiu ce belşug a fost în ţara noastră. 


Domnule Ceauşescu, 


Dvs. trebuie să ştiţi mai bine ca oricine că românul are multă răbdare, dar mai 
trebuie să ştiţi că şi răbdarea are o limită. Acest lucru îl ştim de la părinţii noştri. 

Nemţeanu Alecu, [mai] 1984, difuzată la 10 iunie 1984! 


Organ de miliţie sau loterie ? 


De fiecare dată când se apropie sezonul turistic, mulţi cetăţeni români doresc 
să-şi petreacă, şi ei, ca şi muncitorii din alte ţări socialiste, concediul peste 
hotare, să cunoască alte ţări, să viziteze alte muzee decât Doftana, muzeul de 
istorie al partidului şi expoziţia cu cadourile pe care le-a primit dl Ceauşescu cu 
ocazia nenumăratelor călătorii în lungul şi în latul pământului. 

Dacă cetăţeanul şi-a economisit banii necesari, s-a înarmat cu cunoştinţe 
lingvistice şi ghiduri turistice, mai are nevoie şi de paşaport, ceea ce nu este o 
bagatelă şi de acest lucru s-au convins mulţi, în fond un fel de buturugă mică, dar 
care răstoarnă planuri şi visuri mari, 

Dacă legea ar fi respectată de organele de miliţie, totul ar fi simplu „ca bună 
ziua” : înaintarea dosarului de cerere, însoţit de actele necesare, chitanţa pentru 
plata taxelor, fotografiile. Însă neapărat se cere şi acordul întreprinderii, reco- 
mandarea Comitetului Oamenilor Muncii, parafată de cinci semnături ~ con- 
ducerea întreprinderii -, din care să rezulte că cetăţeanul X prezintă garanţii 
moral-politice şi se va întoarce în ţară de pe unde călătoreşte. 

Pentru cei de la serviciul paşapoarte, lucrurile stau cu totul altfel: ei doresc 
să se convingă personal de starea solicitantului şi, pe baza unei scheme, a unor 
instrucţiuni secrete, anchetează fiecare caz în parte, ca şi cum prin cererea de 
eliberare a unui paşaport turistic s-ar fi comis o infracţiune. Lucrătorul de miliţie 
este un Toma Necredinciosul : el nu este convins de ceea ce scrie în recomandarea 
Comitetului Oamenilor Muncii, parafată şi semnată de conducerea întreprinderii. 

În secret, se fac investigaţii printre prietenii, rudele şi vecinii solicitantului, 
acestuia i se caută şi firele de păr de pe cap, chiar dacă are chelie. Termenul de 
30 de zile, stabilit prin lege pentru rezolvarea cererii, nu se respectă : aşteptarea 
solicitantului se prelungeşte luni de zile, ca până la urmă să primească un 
răspuns negativ sau, în cele mai frecvente cazuri, nu primeşte niciun răspuns ! 
Organele de miliţie îşi asumă un drept şi o putere pe care legea nu le-o acordă: 
în primul rând, dreptul de a face anchete secrete, fără ştirea celui în cauză şi, în 
al doilea rând, dreptul de a încălca legea. În faţa legii, toţi cetăţenii sunt declaraţi 
egali, or, în faţa organelor de miliţie, ei sunt trataţi neegal, unii primesc paşapoarte 

şi alţii nu. Unii — şi nimeni nu ştie pe ce criterii - au dreptul să viziteze alte ţări, 
poate sunt persoane care se bucură de mai mult credit la miliţie şi partid, şi 
tocmai aceştia dau bir cu fugiţii şi nu se mai întorc. 

Pe de altă parte, se vede că nu legea decide dacă cineva are sau nu dreptul dë 
a călători peste graniţă, totul depinde de rezultatul investigaţiilor secrete: o 
simplă observaţie critică a unui vecin, o îndoială strecurată din egoism şi invidie 
sunt argumente decisive, suficiente pentru a hotărî dacă solicitantul va primi 
paşaport sau nu. Cu toate că legea nu consideră ca dovezi scrisorile anonime, în 
ultimul timp celor ce li s-au respins cererile li s-a spus: am fost informaţi de 
cineva, anonim, că dumneata doreşti să fugi, să nu te mai întorci în ţară. Lăsăm 
la o parte că astfel de hotărâri personale nu le strigă nimeni în gura mare, însă 
admițând aceste anonime, se pune mai mare preţ pe minciună decât pe adevăr, se 
încurajează delaţiunea şi răutatea intenţionată. 

Nimeni nu poate chema în judecată un organ de miliţie şi Securitate. Chiar 
dacă ar fi îndreptăţit, tot nu ar obţine câştig de cauză atât timp cât actele de lu 
dosarele care se află la miliţie sunt considerate secret de stat, deşi privesc 
persoane particulare. 

Când cetăţeanul nu cunoaşte motivul pentru care i se interzice să primească 
paşaport, să calce dincolo de graniţă, el este lezat în demnitatea şi personalitatea 
sa, se simte stigmatizat, scos din rândurile oamenilor cinstiţi şi numai pentru că 
miliția foloseşte în activitatea ei practici ascunse, necinstite, care aduc ruşine 
unui stat civilizat şi care se consideră şi democrat. 

Pentru miliţie este mai simplu să procedeze aşa : creează suspiciuni, certuri 
în familie, între prieteni şi vecini, dezbină pe toţi, încurajează spionările şi 
denunţurile reciproce pentru a controla şi mai temeinic pe fiecare ins în parte. 
Atunci când se mai găsesc şi ingi favorizați de soartă şi care primesc paşaport, li 
se explică ce favoare li s-a făcut sau ce răsplată li s-a dat pentru că sunt oameni 
de încredere ! În alte cazuri, odată cu primirea paşaportului, se înaintează şi un 
şir de condiţii, în special acceptarea colaborării cu miliția şi supravegherea 
tovarăşilor de călătorie. În ţara mult lăudatei libertăţi, legile, deciziile scrise şi 
mai ales nescrise, instrucţiunile şi bunul-plac formează un hăţiş prin care nu 
străbate picior de om peste graniţă. A pleca din ţară, mai ales în vizită, este un 
drept constituţional, nu o favoare sau o ocazie de racolare. Domnul Ceauşescu, 
la Helsinki, a indicat şi recomandat să se întărească legăturile de cunoaştere, 
apropiere şi prietenie între popoare. Or, turismul oferă cel mai bun prilej. Oare 
organele de miliţie încalcă o decizie a preşedintelui ţării, ceea ce ar însemna că 
miliția a scăpat de sub controlul partidului şi statului şi lucrează după cum o taie 

pul? În cazul eliberării paşapoartelor se constată cel mai bine acest lucru şi cei 
re au cerut vize turistice ştiu că totul e o chestie de noroc, la loto-pronospori : 
ulţi fac cereri, dar paşaport primesc cei ce au noroc, dacă nu sunt indivizi de 
„Cooperativa ochii şi urechea” sau cu relaţii şi bani, ori şi una şi alta. În acest 
Z, ce-i prea mult nu strică! 


„Un ascultător fidel”, [mai-iunie] 1984, difuzată la 17 iunie 1984' 


Litoralul românesc şi localurile în care 
românii şi câinii sunt indezirabili! ! ! 


În urmă cu câţiva ani, având întâlnire pe Litoral cu câţiva prieteni din RFG, 
in luna august, şi ştiind cu câtă greutate se poate obţine un bilet pentru luna 
ceea, am început încă din aprilie să mă interesez cu perseverenţă, bisăptămânal, 
la ONT. Tot timpul însă, în aprilie, mai şi iunie, mi s-a răspuns că nu au primit 
bilete decât până la 1 iulie. După acea dată însă, mi s-a răspuns că biletele pentru 
luna august au fost deja vândute din luna mai. Trebuie să mai adaug că am făcut 
upel şi la sindicat, şi la diverşi prieteni pe care îi credeam capabili să mă ajute, 
dar „pilele” mele au fost prea mici! În ziua în care un prieten mi-a spus că a 
primit un bilet pentru fiul său la Neptun, şi chiar ia hotelul „Neptun”, care era 
rezervat pentru străini, mie mi se spusese la ONT că nu mai au bilete decât 
pentru luna septembrie. Deci „pila” prietenului meu fusese mai eficientă ca a 
mea... De altfel, mai auzisem eu că la ONT anumite bilete se negociază pe bani, 
cadouri sau... relaţii. 

Am plecat totuşi pe cont propriu şi am găsit fără greutate o cameră cu 70 de 
lei pe zi, singur, la un particular din Mangalia, urmând să fac zilnic naveta pentru 
a fi împreună cu prietenii mei români veniţi cu cortul la Neptun, şi cu cei 
germani, cazaţi la hotelul cu acelaşi nume. 

Cu ocazia asta am colindat pe întreg Litoralul, sau aproape tot, în căutare de 
alimente. Singura alimentară în care se puteau găsi câteva mezeluri şi caşcaval 
era cea din Neptun. În rest, aproape nimic. Doar conserve de legume sau de 
peşte... Poate că la alimentara aceea se găseau datorită faptului că, în acel timp, 

se afla în localitate şi „cel mai iubit...”, deşi nu i-am văzut nici pe domnia SA şi 
nici pe domnia EI în imensa coadă ce caracteriza pomenita „Alimentară” toată 
ziua. Probabil că de acolo îşi făceau târguielile toţi turiştii întregului Litoral. 

Spre marele meu regret, deşi am avut deosebita onoare de a mă scălda în 
aceeaşi mare şi de a respira acelaşi aer sărat, mângâiat de aceeaşi briză şi de aceleaşi 
raze ale soarelui ceresc ca şi pământenii sori ai partidului şi ai ţării, nu am avut 
şi fericirea de a-i vedea. Mă mulţumeam doar să admir elicopterul prezidenţial 
care, după cum se zicea, îi transporta pe cei doi aştri la Techirghiol în fiecare 
dimineaţă pentru băi de nămol, fiindcă se pare că nămolul le prieşte, iar la Scornicești 
încă nu s-a descoperit un ghiol corespunzător... Mă miram însă, de ce nu şi-au 
construit o vilă şi acolo, pe malul lacului, sau ar fi putut chiar să mute ghiolul 
lângă vila de la Neptun, căci voinţa unui faraon se ştie că este lege pentru felahii 
săi. Alţii au construit şi piramide... Cert este însă faptul că domniile lor aplicau 
zicala: „Dacă nu vine muntele la Mahomed, se duce Mahomed la munte”. Dar 
poate că totuşi i-am văzut, fiindcă de pe digul pe care câţiva bărbaţi bronzaţi „la 
negru” vegheau ca să nu se privească cu binoclul ori să se facă fotografii spre 
sfânta vilă, se puteau observa cu ochiul liber unele personaje neidentificabile. 

Dar să revin la plaja noastră, a muritorilor de rând. În fiecare zi apăreau pe 
plaje, spre ora prânzului, diferite bunătăţi ca mititei, cârnaţi fripţi, crenvurşti, 
bere, citro şi siropul îngheţat denumit pompos îngheţată. Se puteau obţine unele 
dintre acestea cu o coadă destul de redusă, doar de 10-15 minute, fiindcă apărând 
aproape simultan, oamenii se împărțeau pe la tarabe. Dar tot aşa cum apăreau, 
dispăreau cam tot simultan, astfel încât nu aveai timp să faci cel mult două cozi 
şi gata. „A fost, dar s-a isprăvit...” Mâine, altă coadă, altă distracţie. 

Trec peste descrierea plajei, prost curățată, plină de chiştoace şi de capace de 
sticle de bere în care-ţi puteai tăia tălpile, lucru remarcat doar de străini, românii 
fiind obişnuiţi cu murdăria orientală şi cu aspectul destul de primitiv al WC-urilor. 
Mă voi opri numai asupra altor aspecte pe care cei care au scris ori au vorbit la 
radio le-au omis. 

Într-o dimineaţă mergeam de-a lungul lacului de la Neptun privind un sportiv 
care făcea schi nautic pe lac. În faţa mea mergeau doi tineri, cam de 16-18 ani. 
Cei doi s-au oprit să-l admire. M-am oprit şi eu. După două-trei minute, unul i-a 
spus celuilalt: „Hai, mă, să mergem. Ce te mai uiţi degeaba? Cu uitatul ai să 
rămâi! Asta nu este pentru noi, căci noi nu avem nici mărci, nici dolari. (La schi 
nautic era afişat că plata se face numai în mărci sau în dolari.) Noi suntem nişte 
nenorociţi, mă..., nişte nenorociţi..., suntem nişte milogi, mă... la noi acasă. Aici, 
străinii au mai mult drept decât noi. Hai să mergem, că banii noştri nu sunt buni ! ”. 


DOCUMENTE 271 


Cei doi au plecat, iar eu, după ei... Era atâta durere şi descurajare în glasul 
tânărului, că m-a durut inima şi mi-a fost ruşine că am ajuns să aud pe un tânăr, 
la vârsta entuziasmului şi a patriotismului orb de pe vremuri, că se simte umilit 
şi milog în ţara lui. Durerea din glasul său mi s-a părut a fi durerea ţării întregi 
şi m-a lovit ca un bici peste faţă. Mi-am zis : „lată ce a realizat regimul comunist ! 
Asta este omul nou cu care se laudă Nicolae Ceauşescu. Ăsta este omul cu care 
vrea să înfrunte Occidentul şi pe care mizează că-i va apăra tronul şi dinastia sa. 
Un tânăr care se simte umilit de a fi român”. 

Dar nu numai el, ci şi alţii s-au simţit umiliţi de a fi români. După câteva zile, 
chiar şi eu. Şi nu înţeleg mirarea unui reporter de la Europa Liberă care se întreba 
de ce tocmai tinerii sunt cei care, odată ajunşi în Apus, caută să se asimileze cât mai 
repede şi mulţi îşi schimbă numele. Este rezultatul unui complex de inferioritate 
creat încă din ţară prin însuşi regimul de discriminare făurit şi favorizat de regim. 

În fiecare seară mergeam tot grupul, români şi germani, la câte o grădină de 
vară ori la un restaurant. Acolo însă găseam regulat scaunele cu spetezele 
rezemate de tăblie şi cu un cartonaş pe care scria: „Rezervat”. Dacă însă îi 
strecurai chelnerului 50-100 de lei (în funcţie de local) ori îi solicitai o masă în 
limba germană, franceză ori altă limbă străină, ţi se punea imediat la dispoziţie 
o masă pentru câte persoane doreai, iar cartonaşul cu „Rezervat” dispărea 
imediat. Asta era singura soluţie. 

Într-o seară ne-am dus la restaurantul Neptun, al hotelului cu acelaşi nume. 
Eu am intrat în sală şi m-am interesat de o masă, dar până şi responsabilul m-a 
asigurat că totul era rezervat. După aceea, un tânăr medic din grupul cu care 
eram, însoţit de o prietenă din RFG, i-a solicitat chelnerului o masă în limba 
germană şi a fost invitat imediat la o masă cu opt locuri (câţi eram noi). Când 
însă chelnerul l-a auzit pe tânăr vorbind româneşte, l-a apostrofat răstit: „Păi dta 
eşti român! Ce, ţi-e ruşine să vorbeşti româneşte? Vă rog să părăsiţi imediat 
masa !! !”, Atunci am intervenit şi eu şi i-am spus: „Atunci când eu am cerut o 
masă, mi-ai răspuns că sunt rezervate, iar când a cerut dl doctor în limba 
germană, a fost servit imediat. De ce nu puneţi la uşă un anunţ cu «Intrarea 
românilor şi câinilor interzisă ! », ca să ştim că nu avem drept să intrăm aici? ”. 
Pe scurt, a ieşitecandal. A intervenit şi responsabilul, care mai întâi ne-a invitat 
şi el să părăsim localul. I-am repetat însă şi lui sugestia cu anunţul, iar una dintre 
prietene, cea care solicitase masa împreună cu tânărul, i-a spus şi părerea ei în 
limba germană. Se pare că totuşi responsabilul a înţeles ceva şi fiindcă nu a mai 
avut încotro, şi-a cerut scuze, schimbându-ne chelnerul, care a plecat mormăind 
furios. 

Mergând prin Mangalia cu aceeaşi prietenă, m-am oprit să privesc într-o 
vitrină. „Ce vrei să vezi?” m-a întrebat. „Voi nu aveți nimic în magazine, nu 
aveți decât gunoi.” M-am simţit jignit şi am protestat, dar mi-a răspuns: „Voi 
mici nu ştiţi ce înseamnă un magazin. Voi nu ştiţi nici să trăiţi...”. 

M-am simţit umilit, dar am presimţit că avea dreptate. Colindase toată Europa 
Vi nvea destule criterii de comparaţie. Dacă nu am fi fost prieteni, nu mi-ar fi spus-o. 
Und, după o lună, am căutat în 14 magazine din Bucureşti o pereche de pantofi 
intro de 210 lei şi în cinci universale un trenci, fără să găsesc decât cu mânecile 
prca scurte „refuzate la export”, m-am convins că prietena mea avea dreptate. Iar 
supă două luni, când am ajuns aici, făcând din nou comparaţie, am înţeles... 

Oare remarcile făcute de prietena mea nu au fost făcute şi de alţi străini? 
Cind i-am povestit, la Neptun, unui inginer german căsătorit cu o franţuzoaică 
unele realităţi din România, nu a vrut să creadă. S-a dus însă singur două zile la 
Hucureşti şi... s-a convins. De aceea se caută să se împiedice contactele mai 
itinse dintre români şi străini, fiindcă numai în măsura în care străinii sunt 
irulaţi pot să fie păcăliţi, dar numai la început. Şi sunt înşelaţi, începând cu 
ihelnerul care le încarcă fără ruşine nota de plată, ca să-i iasă şi lui 500-1.000 de 
Isi pe zi — asta pe Litoral, fiindcă în alte localităţi se mulţumesc şi cu mai puţin. 
Anica mi le-au confirmat o chelneriţă şi un chelner care mi-au şi explicat totul. 

Fiecare chelner trebuie să-i dea responsabilului de restaurant partea lui din 
fiig, iar acesta, la rândul lui, şefului ş.a.m.d., până sus, că altfel nu mai pupă 
al nici restaurant rentabil şi nici Litoral. În afară de asta, el mai trebuie să 
iupere şi consumul făcut de unii clienţi care pleacă fără să plătească. Unii 
„lug” neplătiţi, iar alţii pleacă neplătiţi fiindcă chelnerul nu îndrăzneşte să le 
[tinte nota de plată, că de..., ştiţi dvs... tovarășul este de la... Şi, de multe ori, 
luv de la... vine cu toată familia şi chiar cu prieteni, iar chelnerul, dacă nu 
suportă el onoarea de a-i servi pe gratis..., ştiţi dvs., se supără pe el mai întâi 
imaponsabilul şi apoi... ghiciţi dvs... În paranteză fie spus, treaba asta este 
vulubilă şi pentru toate casieriţele de la alimentară, care trebuie să aibă grijă şi 
is uufleţelul lor, şi de colege, care toate ştiu, şi de şefii care, altfel, ştiţi dvs... îi 
Iboară şi pe ea şi pe responsabilul de magazin, undeva, tocmai la periferie. Ca 
Hioenre om, are greutăţile sale şi, de... o mână spală pe alta, iar obrazul, şi dacă | 
Ii este spălat, se mai poate farda, Bani să ai! 

Acesta este şi singurul motiv pentru care casieriţele de la magazinele din 
Iumânia NU îi dau clientului şi bonul, fiindcă operaţia de înşelare se face numai 
Munci când clientul a cumpărat mai multe articole diferite şi nu-şi poate face 
Minul de repede calculul mintal, nu atunci când a cumpărat numai unul ori două 


ka 

articole. Dar clientul NU trebuie să se învețe să primească bonul, lucru în care 
sunt interesați toți şefii casieriței. Aşa că... înțtelegeti acum dvs. de ce. 

Străinii mai sunt preferaţi şi din ordin superior, fiindcă trebuie făcuţi să 
schimbe cât mai multă valută, aşa că nu contează dacă au mai fost „ciupiţi” la 
socoteală. Iar „ciupeala” asta merge uneori şi până la 50% din consumaţie. Că 
toată lumea are nevoie de bani, fie ei chiar şi valută. 

Dar atât românii, cât şi străinii văd şi înţeleg. Primii văd şi tac, fiindcă nu au 
încotro, iar străinii care au încotro spun la plecare: „Mulţumesc, dar rândul 
viitor mă duc în Spania”. 

Aşadar, în restaurantele şi hotelurile de pe Litoral, românii şi câinii nu au ce 
căuta, sunt nedoriți, mai ales în timpul sezonului, iar străinii, care sunt doriţi, nu 
ne doresc ei. Cât priveşte convingerea unora despre puterea de atracţie a specialităţilor 
româneşti, aceasta este doar o iluzie. Pentru occidentalii care au mai şi colindat alte 
țări, restaurantele româneşti, cu meniurile şi serviciul lor, nu reprezintă nicio ispită. 

Nu am voie să trec cu vederea nici pe cei ce ţi se postează în apropiere, pe 
stradă, pe plaje, în restaurante ori prin holurile hotelurilor. Dacă îi înjuri într-o 
limbă străină, aşa, cu totul impersonal, se „topesc” imediat. 

Într-o seară, la un restaurant de lux unde luam masa cu nişte prieteni români, 
l-am auzit pe chelner când i-a spus altuia, făcând un gest discret către noi: „Ils 
sont des Parisiens”. Adică, nişte intruși. Am tăcut. Ce rost ar fi avut să spun 
ceva ? Ceilalţi nu auziseră remarca. Până la urmă, tot eu aş fi fost vinovat. Doar 
chelnerui, cu responsabilul. cu sectoristul care mănâncă în bucătărie ori cu şeful 
acestuia, care mănâncă la masă şi pleacă fără să plătească, sunt toţi o familie, iar 
noi eram cu adevărat nişte intruşi. 

Un fapt scandalos petrecut tot atunci pe Litoral a mai fost şi când a venit ordin 
„de sus” ca străinii care ocupau la acelaşi hotel Neptun o cameră singuri, deşi şi 
ei o plătiseră integral, să primească câte un coleg de cameră. Asta fiindcă se 
produsese o încurcătură şi nu mai aveau unde să cazeze un grup de turişti străini. 
S-a renunţat însă, fiindcă cei vizaţi au protestat şi au ameninţat că vor cere 
despăgubiri. A fost însă evacuat un alt hotel, unde se aflau numai români, care 
s-au supus în tăcere, fiindcă era ordin „de sus”, iar ei erau învăţaţi să înghită 
orice. Că altfel, ştiţi dvs... 

Şi toate acestea se petrec în cea mai fericită „eră” pe care a trăit-o poporul 
român, călăuzit de astrul său Nicolae Ceauşescu „ot” Scornicești. Mă întreb, 
oare cum ar sta lucrurile dacă românii nu ar avea fericirea să-l aibă pe el, 
„familia” şi partidul care îi susţine. Oare cine ar putea da un răspuns la întrebarea 
asta ? Poate că şi ultimul copil de şcoală din România. 


274 ULTIMUL DECENIU COMUNIST 


Pentru a putea povesti întâmplări ca cele de mai sus, nu are nevoie nimeni să 
„Sscornicească” ceva, ci numai să observe şi să încerce puţin să le gândească, 
fiindcă fericirea ori suferinţele unui popor nu sunt alcătuite din bucurii şi dureri 
mari, ci din cele cotidiene, care, puse cap la cap, îi alcătuiesc ansamblul 
condiţiilor de viaţă şi dezvoltare. 


„Un patriot”, [iunie] 1984, difuzată la 1 iulie 1984! 


Stimate domnule Vlad Georgescu, 


În primul rând, trebuie să vă spun că sunt un român care mă întorc acasă. De 
ce? Pentru că nu pot trăi altfel. Am ales libertatea de a muri în România. 

Înainte de a pleca, aş vrea să încerc însă să vă spun unele lucruri, aşa cum 
vin, în goana condeiului. 

Ascult, ca mulţi români, postul dvs. de radio, de multe ori mă bucur, alteori 
nu. Ştiu că sunteţi informaţi în general, dar îmi dau seama totuşi că veştile care 
ajung la dvs. nu sunt complete, 

La noi situaţia se înrăutățește nu pe an ce trece sau din lună în lună, ci de la 
zi la zi. Foametea s-a instalat realmente, românii nu mai au cu ce să-şi hrănească 
copiii şi bătrânii, adulţii îşi spun că poate ei vor putea rezista cu pâinea care nici 
nu mai aduce a grâu sau cu diferite ierburi - acum, vara - pe care le mai aduc 
din când în când ţăranii, Ca în orice perioadă de criză, specula a ajuns la culme, 
corupţia aşijderea şi noi de mult nu mai trăim, ci supravieţuim. Pe străzi, poliţia 
(Securitatea în civil) te urmăreşte zi şi noapte. Telefoanele sunt înregistrate 
(chiar interne), scrisorile cenzurate şi noi supravegheați îndeaproape. Suntem 
toţi deţinuţi ambulatorii şi fără haine vărgate. 

Tineretul este debusolat, o prostituție clandestină îşi face tot mai mult loc 
între fete, iar băieţii, când nu sunt luaţi de Securitate care îi transformă în ucigaşi 
cu simbrie, sunt apatici sau agresivi. 

Bucureştiul vechi s-a demolat ca să facă loc unor planuri megalomane. 
Bisericile cad una după alta, clădirile care mai vorbesc puţin despre ce am fost 
cândva, aşijderea. O naţiune întreagă îşi pierde identitatea, un popor întreg se 
vede pe zi ce trece sortit pieirii. 


1. L.M. no. 77, July 1, 1984. 


Românii îşi pierd şi bruma de speranţă care le-a mai rămas, de nicăieri nu le 
poate veni ceva bun. O să spuneţi de ce nu facem ceva? Ce? Noi nu avem nici 
măcar o biserică catolică cum au polonezii, de la care să ne vină un sprijin 
moral. V-am auzit spunând că soarta românului este în mâinile lui. În principiu, 
este adevărat. Dar cum poţi, dacă nu vrei să emigrezi forţat sau să zaci inutil în 
închisoare, tu şi ai tăi, să lupţi cu unghiile ca să ieşi dintre zidurile unei închisori 
din piatră şi zăvorâtă cu şapte lacăte ? Şi păzită de „băieţi” ? 

Intelectualii - cei adevăraţi, nu cei vânduți - sunt la pământ, Tudoran ce a 
izbutit până la urmă altceva decât să fie dat afară din ţară ? 

De ce, în emisiunile dvs. - care ar trebui să fie mai numeroase —, nu vorbiţi 
de racolarea tineretului de către Securitate, de ce nu puneţi în gardă? Au fugit 
atâţia securişti, de ce nu luaţi informaţii de la ei ca să-i ajutaţi pe tineri să se 
ferească, să se apere? 

Ştiţi că se moare de frică, de foame, de frig iarna, că oamenii rezistă cum pot, 
bâjbâind în întuneric la propriu şi la figurat ? Ştiţi că suntem ameninţaţi cu darea 
afară din slujbe cel puţin de două ori pe an? E bine să le arăţi şoarecilor pisica, 
nu-i aşa ? 

Cuvântul libertate la noi şi-a pierdut orice sens. Ca şi cel de carne. Sunt 
forme fără conţinut. Vorbe ! 

Trăim cu lozinci, cu aniversări, cu decrete, cu ameninţări, cu „bunăstare” şi 
urale pe bandă de magnetofon la meetinguri. 

Aţi citit 1984 de Orwell. La noi se spune că Ceauşescu l-a conspectat şi-l 
urmează întocmai. Idi Amin, Papa Doc şi mai ales Kim Ir Sen sunt maeştri de la 
care învăţăm şi la ideile cărora ne adăpostim. O să ajungem să murim strigând : 
„ÎL iubesc pe Big Brother! ”. 

Postul dvs. de radio are o importanţă extremă în aceste condiţii. Folosiţi-l mai 
cu râvnă! E bine că la actualitatea românească se conspectează Flacăra, dar asta 
o putem face şi noi. E bine că Monica Lovinescu sau Virgil Ierunca! ne 


1. Virgil Ierunca (Virgil Untaru/1920-2006), ziarist, critic literar, publicist, a debutat ca 
ziarist la Timpul în anul 1939. După 1944, redactor al paginii culturale a României 
libere, scoate împreună cu Ion Caraion revista Agora, interzisă după primul număr 
de cenzura comunistă. Părăseşte România în anul 1947, stabilindu-se în Franţa ; se 
căsătoreşte cu Monica Lovinescu în 1952. Ziarist la Secţia română a Radiodifuziunii 
franceze (1952-1975) şi cercetător la Secţia de Filozofie şi Estică de la „Centre 
National de la Recherche Scientifique”, Colaborează la Europa Liberă, unde avea 
emisiunile săptămânale „Actualitatea românească” (împreună cu Monica Lovinescu) 
şi „Povestea vorbei - pagini uitate, pagini cenzurate, pagini exilate”, În Franţa, a editat 

culturalizează, fără doar şi poate, dar ar mai trebui şi emisiuni de „actualitate 
românească” care să tragă semnale de alarmă, să prevină, cum spuneam mai sus, 
de pildă pe tineri să se ferească de Securitate. 

Naivitatea occidentală e fără limite, e de ajuns să participăm la Olimpiade!, 
ca Ceauşescu să ducă o politică „independentă” faţă de Moscova. Este hilar ! 
Suntem ţara cea mai aservită, în fond, Moscovei şi cu regimul intern cel mai pe 
placul Kremlinului. Nici sovieticii nu sunt atât de catolici cât este Ceauşescu. 
Teroarea, mizeria au atins limita cea mai de jos. V-aţi gândit în ce condiţii trăim, 
adică supravieţuim ? 

Ţara piere, oamenii se duc de râpă, fiinţa naţională dispare. 

Dvs., chiar români fiind, dar plecaţi de mai demult, nu ne mai puteţi înţelege. 
Nu se poate povesti, este de necrezut, îmi dau seama. Trebuie să trăieşti în 
România, la 40 de ani după război, ca să înţelegi ce nu este de înţeles pentru un 
om care trăieşte cât de cât normal. Care gândeşte normal. La noi nimic nu mai 
poate fi inserat în limitele normalului. 

Suntem ca pe o scenă de provincie în care se joacă o piesă proastă, cu actori 
amatori şi în regia unui nebun. Dacă n-ar fi de plâns, ar fi de râs. 

Înainte, românii se ascundeau de năvălirile barbare în munţi, dar acum? 
Unde ? E uşor de spus răsculaţi-vă, când eşti pus în lanţuri de galeră. 

„Dinastia” Ceauşescu prosperă în timp ce stresul ne ucide pe toţi. La propriu. 
Se moare de foame, dar se moare şi de frică. Se face infarct, congestie cerebrală, 
se moare de cancer pe capete. Femeile mor avortând pentru că nu vor - sau nu 
pot - creşte copii pentru a-i spori populaţia unui paranoic. Oricât aţi fi de 
aproape - spiritual de noi —, sunteţi prea departe totuşi ca să mai puteţi măsura 
proporțiile dezastrului. Totul se prăbuşeşte, românul a devenit laş, mitocan, 
corupt. Suge minciuna odată cu laptele mamei. Când, după câte generaţii, şi 
dacă se va mai putea vorbi despre un popor român ? 

Am scris la întâmplare, dezordonat şi cu disperare, câteva neînsemnate lucruri 
faţă de însemnătatea şi multitudinea celor ce se petrec azi în România şi pentru 


mai multe reviste: Luceafărul, Caiete de dor, Fiinţa românească, Limite şi Ethos. 
După 1989 a publicat la Humanitas volumele Fenomenul Piteşti, Trecut-au anii, 
Româneşte etc. 

1. Este vorba despre participarea RS România la Olimpiada de la Los Angeles din 1984. 
Ca răspuns la boicotul american al Olimpiadei din 1980 de la Moscova, provocat de 
invazia Afganistanului de către Uniunea Sovietică (1979), URSS şi alte 13 ţări din 
blocul comunist au boicotat aceste Jocuri. Au fost trei excepţii de la boicotul sovietic : 
România, China şi Iugoslavia. 


E) 

această dezlânare îmi cer scuze. Nu mă interesează atât difuzarea acestei scrisori, 
ci dacă puteți să ne fiți mai aproape, de un sprijin mai substanţial. Gândiţi-vă la 
cei care vă ascultă când elaboraţi emisiunile dvs. La câte lucruri de importanţă 
vitală ar trebui să vă referiţi ! Mai des şi în mai multe emisiuni. Faceţi o pauză uriaşă 
între orele 10 : 00 şi 17 : 00. După aceea, timpul se duce la repetarea unor emisiuni. 
Folosiţi-vă din plin, vă rugăm, pasiunea şi inteligenţa şi talentul pentru a-i ajuta 
pe români să reziste. Vă repet: noi nu avem nicio biserică catolică, nici Solidaritatea, 
recunosc. Dar poate încet, cu timpul, simțind că nu suntem lăsaţi la voia întâmplării, 
românii s-ar putea să se îmbărbăteze. Măcar unii dintre ei. Trăim vremuri de 
bejenie, dar n-avem unde „bejeni”, bejenii grele, mai grele decât alţii şi sigur 
cele mai grele din „lagărul” (ce cuvânt bine ales) socialist. Nu uitaţi acest lucru ! 
Vă mulţumesc. 


„Un țăran din Valea Mureşului”, [iunie] 1984, 
difuzată la 15 iulie 1984! 


Tovarăşe Ceauşescu, 


Sunt ţăran din Valea Mureşului şi ascult şi eu postul de radio E.L., astfel că 
mai aud ce se întâmplă în lumea largă şi mai ales la noi, căci în ziarul Scânteia 
la care sunt abonat mai mult scrie despre vizitele dvs. în străinătate, telegramele 
de felicitare după ce veniţi acasă, vizitele de lucru în ţară, unde sunteţi primit cu 
cântece şi dansuri, de parcă ar fi sărbătoare naţională şi despre situaţia internaţională. 
Aş vrea ca măcar o dată să citesc că vă preocupă soarta poporului român, să nu 
mai primim zahărul şi uleiul cu raţia şi toate celelalte neajunsuri pe care le 
îndurăm. De fapt, mai citim şi de abuzurile făcute de cutare director sau cât s-a 
furat de la avutul obştesc. Tovarăşii aceştia care fură ca în codru parcă sunt 
membri de partid! Educaţi şi crescuţi de actualul regim. Vedeţi, pe vremea 
noastră nu se fura atâta, poate şi fiindcă la ora de religie învăţăm cele zece 
porunci, printre care una era „să nu furi”, că e păcat. 

Fiindcă la radio E.L. îmi place să ascult mai ales scrisorile ce vi se adresează 
dvs. personal, m-am gândit să vă scriu şi eu, ca să aflaţi şi dvs. despre viaţa 


1. L.M. no. 79, July 15, 1984. 

fericită ce o trăim noi, ţăranii, şi câtă grijă are conducerea partidului de noi, căci 
mereu scoate câte un decret prin care ne obligă să creştem şi să predăm statului 
vaci, viței, oi, porci, găini, pui, iepuri, stupi de albine şi chiar gogoşi de mătase, 
că, dacă nu, vai de noi, puşcăria ne mănâncă. 

După cum am înţeles, dvs. vreţi să plătiţi datoriile ce le-aţi făcut obligându-ne 
pe noi, ţăranii, să dăm tot ce avem - dacă aţi putea, ne-aţi lua şi sufletul, dar, 
tovarăşe Ceauşescu, aceste datorii nu le-aţi făcut pentru noi, „ţăranii”. V-a 
trebuit industrie : aţi făcut fabrici, uzine, combinate, deci plătiţi datoriile din 
veniturile lor, şi nu pe spatele nostru. Lângă Arad s-a construit un combinat 
chimic distrugându-se hectare de pămârt arabil. Cât a costat construirea acestui 
combinat, dvs. trebuie să ştiţi cel mai bine, iar noi ştim cu ce pierdeti lucrează 
şi ce greşeală s-a făcut construindu-se. 

Şi acum vreau să vă spun cum am trăit noi, ţăranii, înainte. Viaţa noastră nu 
a fost niciodată uşoară şi a trebuit să muncim din greu, dar n-am dus lipsă de 
nimic, am avut ce mânca şi am fost stăpâni pe roadele muncii noastre. Astăzi am 
ajuns să mâncăm şi pâinea cu porţia. 

Valea Mureşului fiind regiune deluroasă, cu puţin pământ arabil, ocupaţia 
noastră de bază era creşterea vitelor, a porcilor, a oilor, dealurile fiind bogate în 
păşune. Îmi amintesc de târgurile ce se ţineau anual în localităţile Făget, Ilia, 
Zam, Bârzava, unde părinţii noştri îşi duceau produsele spre vânzare - grâu, 
porumb, fasole. Unde sunt boii, vacile, porcii care se aduceau în târguri şi erau 
cumpărate pentru export, căci şi atunci se făcea export de vite şi cereale, dar 
aveam şi noi? "Ţăranii din diferite sate se luau la întrecere în privinţa vitelor. Se 
vorbea săptămâni de zile despre cutare ţăran din satul cutare ce boi frumoşi a 
avut sau ce vaci de lapte a vândut cutare. Astea nu sunt poveşti, ci fapte adevărate. 
Tatăl meu avea întotdeauna o pereche de boi la îngrăşat pe care îi vindea pentru 
export şi cu preţul unei perechi de boi cumpăra un „lanţ de pământ”, căci atunci 
nu se ştia ce fericire îi aşteaptă pe ţărani şi fiecare visa să aibă cât mai mult pământ. 

Pentru noi, copiii, cea mai mare bucurie era să mergem la târguri, unde ne 
îmbăta mirosul de cârnat fript, care ziceam noi că e mai bun decât cel de acasă şi 
unde părinţii ne cumpărau tot felul de turte dulci, care numai la târguri se găseau. 

Dar vitele pe acea vreme nu erau hrănite cu coceni tocaţi şi iarna nu erau 
ţinute în frig, în grajd fiind cald, căci podul era plin de fân şi chiar în grajd pereţii 
erau căptuşiţi cu tulei de porumb. Astăzi, tuleii sunt lăsaţi pe câmp să putrezească 
sau sunt băgaţi în pământ de tractor, ca să se vadă că planul a fost îndeplinit. 

De fapt, şi dvs. trebuie să ştiţi cum trebuie îngrijite vitele, doar sunteţi fecior 
de ţăran şi probabil şi la Scornicești tot aşa au fost îngrijite. Aceasta e explicaţia 

că atunci o vacă dădea cel puţin 10 litri de lapte pe zi, şi nu 2-3 litri, cât dau 
astăzi majoritatea vacilor de la colectiv. 

Tot în legătură cu decretul prin care ne obligaţi să livrăm statului tot felul de 
animale, aş mai vrea să vă spun ce greşeală s-a făcut demolându-se casele 
oamenilor din cartiere, unde fiecare îşi făcuse o mică gospodărie. În locul 
acestor mici gospodării s-au ridicat blocuri de locuinţe. 

Doi fraţi ai mei, în tinereţe, s-au mutat în oraşul Arad şi fiecare şi-a înjehebat 
o mică gospodărie în cartierul Micalaca. În urmă cu circa 12 ani, fiecare şi-a 
făcut casă nouă, din cărămidă, iar grădina, care era destul de mare, era plină de 
pomi fructiferi. Majoritatea locuitorilor din acest cartier erau muncitori pe la 
fabrici şi ceferişti, iar soțiile, fiind acasă, se ocupau de gospodărie, având câte o 
vacă, două sau chiar trei, porci, păsări şi oi. Amândoi fraţii aveau şi ei de toate, 
iar cumnatele mele mergeau la piaţă cu ouă, lapte şi brânză. 

La un moment dat, au început să circule zvonuri că cartierul Micalaca va fi 
demolat, dar nimeni n-a vrut să creadă. Ştiu, s-au făcut intervenţii, s-au dus 
delegaţi la Bucureşti, dar degeaba. Din nenorocire, amândoi fraţii mei locuiau în 
zona care trebuia demolată şi într-o zi a început demolarea. Întâmplarea a făcut 
ca tocmai atunci să fiu şi eu acolo. 

N-am să pot uita câte zile voi mai trăi jalea şi durerea celor care şi-au văzut 
distrusă toată truda şi agoniseala unei vieţi întregi. Cred că nici cutremurul n-a 
adus mai multă jale. Pe lângă case, au fost distruse atâtea grădini cu pomi 
fructiferi, viță-de-vie. Unul din fraţii mei n-a putut suporta când a văzut cum i 
se distruge casa şi a murit de „inimă rea”. Aşa se spune la noi, la ţară, iar al 
doilea frate de atunci suferă cu nervii şi mai mult stă prin spitale şi sanatorii. În 
locul acestor „mici gospodării” s-au înălţat zeci de blocuri ai căror locatari au 
nevoie de mâncare, iar copiii au nevoie de lapte. Părerea mea este că blocurile 
sunt foarte bune pentru cei cărora nu le place să lucreze, dar un om obişnuit să 
aibă gospodăria lui niciodată nu se va simţi bine. Mă întreb de ce au fost distruse 
atâtea gospodării, când aceste blocuri puteau fi ridicate la marginea oraşului. 
Chiar dacă se ridicau pe teren arabil, paguba nu ar fi fost atât de mare. 

Tovarăşe Ceauşescu, am patru copii şi toţi sunt la oraş. Niciunul nu a vrut să 
rămână acasă. De la doi copii am câte un nepot. Ceilalţi nu vor să aibă copii. Să 
ştiţi că legile, oricât de aspre ar fi ele, nu vor mai reuşi să sperie populaţia. Din 
păcate, dvs. nu faceţi decât să scoateţi legi şi decrete prin care ne ameninţaţi cu 
puşcăria. 

Unde şi când s-a mai pomenit ca un ţăran care munceşte şi creşte vite să nu 
aibă dreptul să taie un vițel sau un miel? Dacă muncesc, am şi eu dreptul să 

mănânc ceea ce îmi place. Cred că nici pe vremea turcilor legile nu erau mai 
aspre. Când eu m-am însurat, tata a tăiat doi viței pentru nunta mea. Astăzi, eu 
n-am voie să tai un vițel crescut de mine, ca să mă ospătez cu întreaga familie. 
Diferenţa care este? Când tata a tăiat pentru nunta mea doi viței, în fruntea ţării 
nu era „cel mai iubit şi mai de omenie fiu al poporului”, ci era „regele”, pe care 
nu-l interesa şi nu-i părea rău că mănânc şi eu o friptură de miel sau vițel. 

Ca încheiere, vreau să vă mai spun că îmi pare rău că dvs., ca fecior de ţăran 
şi muncitor, ridicat la „rangul cel mai mare”, nu aveţi un pic de milă şi înţelegere 
faţă de suferinţele şi durerile noastre. 


„Un ascultător al postului dumneavoastră de radio”, [iunie] 1984, 
difuzată la 15 iulie 1984! 


Stimate domnule director Vlad Georgescu, 


Vă scriu în numele locatarilor blocului 22 din Bulevardul Păcii nr. 1, sector 
6, Bucureşti. Blocul este proprietate personală : preţul unui apartament a fost, în 
medie, 230.000 de lei. Lucrările au fost începute în 1976 de muncitori români şi 
iugoslavi. Cutremurul nu a afectat blocul, lucrările fiind în faza fundațiilor. După 
cutremur, partea iugoslavă, din motive necunoscute publicului, abandonează lucrările. 
Construcţia este continuată de grupul de şantiere 7. Dânşii s-au gândit că ar fi bună 
„puţină economie”, mai ales când această economie nu afecta decât pe locatari. 

Blocul are patru scări, cu 13, 15, 18 şi, respectiv, 15 etaje. La scara C, la 
etajele inferioare, s-a folosit o structură de ciment de calitate proastă, aşa că, 
atunci când s-a ajuns la etajele 10-11 cu construcţia, structura a început să 
cedeze. Atunci s-au sudat ţevi şi plase metalice în jurul pilonilor fisuraţi şi s-au 
cimentat. Rezultatul a fost micşorarea apreciabilă a spaţiului de locuit la etajele 
respective. În contract se preciza că lemnăria este de calitate „LUX”, dar în 
construcţie s-a utilizat lemnărie de calitatea a doua. Fiecare scară trebuia dotată 
cu trei lifturi, două de persoane şi unul de marfă; în realitate, este unul mai 
puţin. Pentru cel de al doilea lift de persoane s-au construit puţul şi şina, dar s-au 
zidit. După ce s-a terminat construcţia blocului, cineva şi-a dat seama că nu au 

fost instalate cablaje telefonice. Ca atare, acestea au fost zidite în tencuială. 
Acum, în cazul unei defecţiuni, trebuie trase fire exterioare. 

Acestea au fost o parte din „greşelile” de execuţie. Darea în folosinţă a 
blocului trebuia să aibă loc în vara anului 1979 şi chiar a avut loc, dar iată cum : 

În ziarul Informaţia Bucureştiului a apărut, în jurul datei de 20 august 1979, 
anunţul că a doua zi va avea loc recepţia blocului, la ora 14:00. Cum ziarul 
apare după-amiaza, oamenii nu au putut să se învoiască de la serviciu pentru a 
doua zi, aşa că la „recepţie”, din 228 de proprietari de apartamente, au fost 
prezenţi 12 (doisprezece). La acea dată, blocul nu era construit decât parţial : 
avea terminată structura de beton, iar la scara A erau construiți pereţii până la 
etajul zece. Bineînţeles că, în asemenea condiţii, o recepţie nu poate avea loc. 
Cei care au venit au întrebat cum de poate fi semnată recepţia când lucrările erau 
atât de rămase în urmă. Răspunsul a fost (citez) : „Acesta este ordinul partidului, 
ca în cinstea zilei de 23 august 1979, când s-au împlinit 35 de ani de la Eliberare, 
să aibă loc această recepţie”, recepţie care a şi avut loc atunci, dar primii locatari 
nu s-au putut muta decât un an mai târziu. Până în primăvara anului 1981 nu s-au 
făcut racordările la curent electric şi gaze, ceea ce a obligat pe primii locatari ai 
noului bloc să petreacă o iarnă în frig şi întuneric. 

Care este situaţia actuală? Subsolul este inundat din mai multe motive: 
nivelul subsolului este mai jos decât cel al sistemului de canalizare, apa de 
subsol pentru că această parte a clădirii nu a fost prevăzută cu astfel de posibilităţi. 
S-au făcut reclamaţii în această problemă la şeful serviciului de producţie al 
grupului de şantiere 7, care a spus că vina este a proiectantului, iar la întrebarea : 
„De ce nu este tras la răspundere?”, răspunsul a fost (citez): „Du-te după 
proiectant în San Francisco şi trage-l la răspundere”. 

Datorită umezelii, pereţii subsolului sunt crăpaţi. Constructorul spune că 
aceasta nu diminuează rezistenţa clădirii, dar în 1982, când s-a propus străpungerea 
unor pereţi din subsol pentru a instala cablaje electrice, ICVL-ul s-a opus, 
spunând că astfel se subminează rezistenţa blocului. Ţin să precizez că subsolul 
este lipsit de lumină electrică, iar această parte a blocului este denumită în 
proiect „adăpost antiaerian”. 

Mai sunt şi alte probleme. "Ţevile de canalizare, apă rece sunt de plastic. Acest 
lucru n-ar deranja dacă ţevile nu ar fi lipite pe la îmbinări cu un lipici de proastă 
calitate care a cedat, apa infiltrându-se în pereţi. La reclamaţii s-a răspuns (citez) : 
„. acesta este lipiciul pe care ni-l dă partidul. Dacă nu-ţi place, reclamă-mă mai 
sus, dar o să ţi se deschidă dosar şi o să ai tinicheaua legată de coadă toată viaţa”. 

Aceasta este situaţia prezentă. Care este scopul acestei scrisori ? Toate reclamaţiile 
făcute în ţară ajungeau în mâna celor care au cauzat actuala stare de lucruri. De 
aceea, locatarii solicită o anchetă la care să participe oameni competenţi şi 
organe de conducere din minister, care să constate pagubele şi să-i oblige pe cei 
vinovaţi să le remedieze, 

Vă mulţumesc foarte mult pentru ajutorul acordat în această problemă şi sper 
ca acest ajutor să fie de folos. 


„Un grup de femei tinere”, Bucureşti, iunie 1984, 
difuzat la 22 iulie 1984! 


Stimată tovarăşă Elena Ceauşescu, 


A cui a fost ideea ca noi, femeile tinere, să ne supunem unui control periodic, 
pentru a se constata dacă suntem însărcinate şi să fim înregistrate ? 

Am ajuns şi noi, femeile, să fim înregistrate ca vitele, pentru ca „Cel mai 
iubit fiu al poporului” să ştie câţi copii vor veni pe lume după nouă luni? Mai 
există vreo ţară unde femeile să fie umilite în halul acesta ? 

Nu vrem să credem că, dacă pe vremea când şi dvs. eraţi tânără, ar fi venit 
cineva cu o astfel de idee, n-aţi fi protestat. 

Bineînţeles că suntem împotriva avorturilor, când sarcina e înaintată, acest 
lucru fiind considerat o crimă, dar nu ne puteţi obliga să aducem pe lume copii 
atunci când nu avem condiţii pentru a-i creşte în mod civilizat şi când nu dorim 
să avem copii. 

Mai trebuie să ştiţi că nu toate femeile îşi doresc copii. 

Au început deja condamnările la închisoare pentru moaşele care se ocupă cu 
avorturile şi pentru femeile care le solicită ajutorul. 

Ştim că, în general, în toate ţările avorturile sunt interzise, dar la farmacii 
găseşti tablete pentru a împiedica sarcina. 

Aşa cum astfel de tablete se găsesc şi în URSS, Ungaria, de ce să nu se 
găsească şi la noi? 


1. L.M. no. 80, July 22, 1984. 


DOCUMENTE 283 


Dacă nu se va reveni asupra acestei obligaţii, vom face apel la femeile tinere 
din întreaga lume, rugându-le să protesteze împotriva acestei obligaţii inumane şi 
umilitoare. 


„Un fost ilegalist de partid”, iulie 1984, difuzată la 5 august 1984! 


Dlui Nicolae Ceauşescu, 
Dnei Elena Ceauşescu, 


Fiindcă de la cele trei scrisori anterioare difuzate la acest post de radio încă 
nu aţi luat măsuri de îndreptare a cumplitei sărăcii în care aţi adus ţara, mă 
adresez din nou pe această cale, fiind convins că, dacă Securitatea nu îndrăzneşte 
să vă aducă la cunoştinţă, printre rudele sau prietenii cei mai intimi se va găsi 
totuşi un confident să vă ducă la cunoştinţă câte ceva despre conţinutul ei! 

Sunt acelaşi fost ilegalist al partidului, de mult exclus din partid, pentru că am 
îndrăznit să aplic arma criticii şi autocriticii la adresa dvs. Fiindcă am rămas cu 
pregătirea elementară a celor patru clase primare şi nu am putut ajunge la Academia 
politică înfiinţată de partid, ca să nu mai spun că eu nu am la dispoziţie consilieri 
să-mi redacteze scrisorile, cer scuze ascultătorilor pentru simplitatea exprimării. 

Voi începe cu marea durere a cârmaciului, nerealizarea planurilor anuale, în 
primul rând din cauza nerealizării unei productivităţi asemănătoare celor din 
statele capitaliste. 

Domnule Ceauşescu, să ne reamintim primele lecţii de marxism pe care ni le 
preda secretarul de celulă Sandu Constantin, când eram amândoi membrii 
aceleiaşi celule şi când ne arăta prin exemple concrete cum îşi însuşesc capitaliştii 
o parte din munca proletariatului, pe care nu o plătesc, denumită plusvaloare a muncii. 

Aşa a fost şi aşa este şi astăzi, căci pe această cale se îmbogăţesc capitaliştii 
exploatatori. Dar în ţară la noi, statul nostru socialist, care este unicul capitalist, 
nu-şi Însuşeşte o plusvaloare asemănătoare statelor capitaliste ? 

Să vedem din câteva exemple concrete. Un muncitor calificat (zidar, strungar, 
şofer etc.) câştigă în medie 2.500-3.000 de lei pe lună, în funcţie de munca 
depusă, specializarea ei, vechimea în muncă etc. 

În RFG, Elveţia etc., acelaşi muncitor calificat câştigă, în medie, tot 2.500- 
-3.000 de mărci sau franci elveţieni, numai că monedele lor au o valoare de 
cinci-şase ori mai mare, evident la cursul oficial. 

Deci, concret, cu toată însuşirea plusvalorii în ţările capitaliste, cu retribuţia 
primită, muncitorii cumpără, de exemplu: un automobil modest cu salariul pe 
câteva luni ; pot cumpăra un mic apartament (2-3 camere), complet mobilat, cu 
salariul maxim pe un an. 

În RSR, acelaşi muncitor trebuie să muncească doi-trei ani pentru a-şi putea 
cumpăra o Dacie sau un mic apartament, cu salariul pe patru-şase ani. 

lar la hrana zilnică — deşi o importă în bună parte de la noi —, iată câteva 
exemple: un kg de zahăr costă 1,75 mărci sau 1,65 franci elveţieni, deci 
muncitorii citați mai sus pot cumpăra cca 1.800 kg de zahăr pe lună cu salariile 
lor. La noi, un kg de zahăr costă 14 lei, deci, dacă s-ar găsi, ar putea cumpăra 
maximum 200 kg, adică de peste nouă ori mai puţin ca în ţările capitaliste. La un 
kg de carne, preţul variază de la 5 la 10 mărci, în funcţie de calitate (foarte bună, 
doar de la noi o cumpără). Deci, cu salariul lui, muncitorul poate cumpăra 
aproximativ 400 kg de carne lunar. La noi, carnea costă între 37 şi 80 de lei. 
Deci muncitorul nostru n-ar putea cumpăra decât aprox. 50-60 de kg de carne 
(dacă s-ar găsi). Aceasta înseamnă că puterea de cumpărare la noi este mai mică 
de şase-şapte ori. Puiul de găină, fără gheare, cioc şi pipotă plină, se vinde între 
3,80-6 mărci/kg. Deci, muncitorul străin poate cumpăra cca 600 kg de pui pe 
lună. Dar, la noi, puiul se vinde cu cioc, gheare şi pipută necurăţată şi se vinde 
cu 27 de lei/kg - dar după o aşteptare la coadă de 8-10 ore. Deci, muncitorii 
noştri pot cumpăra cca 100 kg de pui, deci de şase ori mai puţin. Diferenţa de la 
600 kg de pui la 100 kg de pui arată puterea de cumpărare la noi, care este de 6 
ori mai mică la alimentele strict necesare. 

Alt exemplu: benzina. Costul ei este de cca 1,20-1,40 mărci/litru. Deci cu 
salariul lui de 2.500-3.000 de mărci, muncitorul poate cumpăra 2.000 de litri 
pe lună, deşi aceste ţări nu au petrol şi-l importă. La noi, deşi producem 
peste 12 milioane tone pe an, benzina costă între 8 şi 9 lei litrul. Deci, acelaşi 
muncitor calificat, în ţara noastră producătoare de petrol, nu poate cumpăra cu 
salariul lui de cca 3.000 de lei decât ceva peste 300 de litri. Aici comparaţia este 
şi mai rea: de la 2.000 litri la 300 litri, este clar că muncitorul român poate 
cumpăra de zece ori mai puţin ca acelaşi muncitor din RFG. 

Din exemplele de mai sus, care ar putea fi înzecite cu altele, se naşte fireasca 
întrebare : de ce aceeaşi muncă depusă de proletar nu este retribuită în aceeaşi 
măsură ca la capitalişti ? De ce statul nostru socialist fură o plusvaloare a muncii 

proletariatului de peste cinci ori mai mare decât plusvaloarea muncii însuşită de 
capitalişti ? 

Unde este legea fundamentală a sistemului economic socialist : „îmbunătăţirea 
din ce în ce mai mult a nivelului de trai al oamenilor muncii” ? 

Proletariatul de astăzi, iluminat de partid asupra exploatării capitaliste, nu 
mai poate suporta această exploatare nemiloasă a muncii şi de aceea nu depune 
eforturi reale pentru realizarea unei productivităţi asemănătoare celei din ţările 
capitaliste. Astfel, muncitorul nostru, conştient de retribuţia de mizerie, mai dă 
o falsă impresie de elan în muncă, apoi, fumând în timpul lucrului, făcându-şi 
chiar şi o cafea, părăsind adesea locul de muncă când află că, afară, la alimentara 
vecină, se distribuie carne, unt, lapte sau alimente deficitare. Şefii lor nu au ce 
face, fiindcă şi ei şi muncitorii au şi copii acasă care trebuie hrăniţi. Inutile sunt 
amenințările, sistemele sofisticate de îndeplinire a normelor, reducerile din salariu 
etc. 

Să ştie fostul meu coleg de celulă că acelaşi muncitor român, care munceşte 
în ţările capitaliste, realizează productivitatea impusă de patron la fel ca muncitorii 
acelor ţări fiindcă primesc salarii (aşa cum am arătat mai sus) de peste cinci ori 
mai mari ca cele de la noi sau, spus mai concret, cu o plusvaloare a muncii ce 
şi-o însuşeşte capitalismul mai mică de cel puţin cinci ori ca în RSR. 

Ce face statul nostru cu reținerea enormei plusvalori, reţinută forţat, din 
munca a milioane de muncitori? Construieşte o industrie grea şi multilateral 
dezvoltată care produce în majoritatea ei produse necompetitive, refuzate chiar 


| de către ţări-surori, din lagărul socialist. 

Am să dau un singur exemplu concret : cele trei cargouri româneşti încărcate 
cu zeci de mii de tone de burlane pentru foraj (tuburi de oţel) destinate RP China, 
care au fost refuzate la import fiindcă nu îndeplineau normele tehnice internaţionale ; 
ca urmare, toate cargourile au făcut cale întoarsă cu produsele necompetitive 
refuzate, repet, chiar de ţara-soră a orânduirii socialiste. 
| Dar numai în industria multilateral dezvoltată s-a consumat enorma plusvaloare 

| a muncii însuşită de partid de la proletariatul ţării? Dar vizitele miilor de 
oaspeţi, care sunt invitaţi de peste mări şi ţări şi pe care le suportă statul nostru ? 

Dar ajutoarele materiale cu care pleacă apoi acasă? 
Dar costul vizitelor numeroase („istorice”) în aproape toate ţările lumii pe 
i care le face preşedintele cu familia şi rudele apropiate ce dețin funcții înalte în 
partid sau în administrație nu se suportă tot din munca neplătită a celor ce 
trudesc în toate domeniile de activitate ? Dar blănurile extrem de scumpe pe care 
le etalează soţia preşedintelui în faţa reginelor autentice, din retribuţia sa au fost 

plătite? Dar dolarii pierduţi la jocurile de noroc de odraslă, tot din retribuţia lui 
au fost pierduţi ? 

În toate vizitele de lucru pe care le faceţi în ţară sunteţi primit cu pâine caldă 
împletită, şi nu pâinea neagră şi veche ce se vinde poporului. Se mobilizează zeci 
de mii de cetăţeni, muncitori ce sunt scoşi din producţie pentru repetiţii, şi apoi 
pentru spectacolul vizitei, pierzându-se astfel milioane de ore din producţie, care 
contribuie la rândul lor la nerealizarea productivităţii, la care aspiră faraonul 
atotputernic. Da!, aşa dispuneau faraonii cu mii de ani în urmă de vieţile 
sclavilor lor. , 

Vreţi să fim primii pe glob cu privire la producţia de oţel; ordonaţi să se 
construiască noi combinate, ca cele de la Târgovişte sau Călăraşi, inutile, fiindcă 
nu avem nevoie de atâtea milioane de tone, iar pe piaţa mondială produsele nu 
sunt competitive. Ce să mai amintesc că materiile prime nu le avem, ci în mare 
parte le importăm pe valută forte. Însă, realizăm o producţie pe cap de locuitor 
nemaiîntâlnită în trecut! Dar oare această majorare a producţiei a dus şi la majorarea 
nivelului de trai al oamenilor muncii? Exact invers: niciodată n-au fost atâtea 
lipsuri în hrana poporului ca sub conducătorul-faraon ce ne duce ţara de râpă. 

Ce sunt vizitele de lucru în care sunteţi primiţi cu onoruri, fiori, fanfară 
militară, grupuri de pionieri etc. etc. , decât propagandă deşănţată, inutilă, pentru 
preamărirea familiei domnitoare? Vreţi să înmulţiţi neamul românesc şi imediat 
daţi ordin ca fiecare soţie să aibă trei-patru copii. Oare copiii dvs. au câte 
trei-patru copii? Dar toţi membrii din CC, Consiliul de Stat etc. au toţi câte 
trei-patru copii? Unde-s principialitatea şi egalitatea ? 

Vreţi să rămâneţi nemuritor: aţi dat ordin şi se execută dărâmarea unor 
cartiere întregi pentru construirea urgentă a Centrului Civic şi Administrativ, cu 
bulevardul Victoriei Socialismului pe care doriţi să defilaţi sau să vă plimbaţi 
chiar în acest cincinal. 

Păcat de miile de construcţii, unele recent construite ! 

La 24 ianuarie a.c. ne-aţi redat din nou filmul cu viaţa domnitorului Alexandru 
loan Cuza, sub a cărui domnie s-au unificat Ţara Românească şi Moldova. 

Tot în acest film, milioane de români au văzut cum domnul Cuza mergea în 
mijlocul poporului pentru a-i afla păsurile şi, mai ales, cum primea în audienţă 
pe cei năpăstuiţi, în frunte cu ţăranul Moş Ion Roată. 

Tot aşa procedează conducătorul actual al statului nostru, Nicolae Ceauşescu, 
ca şi Domnul Cuza? 

Oare aţi mers vreodată în mijlocul poporului fără o puternică pază de securişti 
Şi milițieni ? Dar doamna Ceauşescu, mai ştie cum arată o piaţă de alimente sau 

o alimentară? Aş da exemplul primului-ministru al Angliei, dna Thatcher, care-şi 
face singură aprovizionarea din magazine sau piaţă. 

Oare cârmaciul ţării a primit în audienţă vreun român obidit, să-i asculte 
păsul ? Nimeni n-a văzut aşa ceva niciodată la televizor în cei 19 ani-lumină de 
când domniţi şi asupriţi poporul ca un rege tiranic. 

De ce vă comparaţi cu respectatul domn Alexandru Ioan Cuza? Nu numai 
Cuza, dar şi foştii regi ai ţării primeau în audienţă pe cetăţenii ţării şi, la 
diversele sărbători naţionale, se puteau apropia de tribuna regală cu o plângere 
în mână, plângeri pe care foştii regi le primeau pe loc. 

Azi, regele nostru comunist Nicolae Ceauşescu de ce nu primeşte şi el 
plângerile oamenilor muncii năpăstuiţi? De ce Securitatea nu permite nicio 
apropiere de tribuna în care vă aflaţi ? Ba, ceva mai rău, cetăţenii sunt arestaţi pe 
loc, cu plângeri cu tot. 

[.:.] 

Am lăsat intenţionat la urmă politica externă pe care o propagaţi cu atâta 
asiduitate, Sper că nu aţi uitat că aţi fost educat personal de Gheorghiu-Dej, care 
a inaugurat aşa-zisa politică de independenţă a ţării. Nu este frumos că numele 
lui nu-l mai amintiţi nici cu ocazia aniversării datelor de naştere sau la moartea 
dascălului dvs. 

Afirmaţi că sunteţi un luptător neînfricat şi în toate discursurile-fluvii daţi 
sfaturi chiar şi marilor şefi de state: Reagan, Brejnev etc. ; ce să facă cu 
rachetele lor instalate în Europa. Recent, Cernenko! şi Gromiko? au declarat că 
cine încearcă să le dea sfaturi îi face să zâmbească. Deci, atenţie la ironie ! 

Dej s-a prezentat ca cel mai neînfricat fiu al poporului, dar a reuşit să-l 
convingă pe Hruşciov” să-şi retragă armatele din ţara noastră, fiind astfel unicul 
şef de stat din lagărul socialist care a reuşit în această acţiune destul de importantă. 

Am convingerea că, dacă ar mai fi trăit, ar fi reuşit şi retrocedarea Nordului 
Bucovinei, teritoriu ce nu a aparţinut niciodată Rusiei. Nu ar fi fost prea greu 
pentru Dej, dacă ne gândim că, din 1940, ocuparea acestor teritorii reprezintă o 
dobândă neîndestulătoare pentru cei 22 de ani cât a stat Basarabia-mumă alipită 
de patria-mumă, De ce nu depui eforturi susţinute pentru realizarea acestei 
măreţe înfăptuiri ? Atunci ai rămâne în istorie ca un adevărat conducător neînfricat. 


1. Constantin Ustinovici Cernenko a fost Secretar General al Partidului Comunist al 
Uniunii Sovietice între februarie 1984 şi martie 1985, când a decedat. 

2. Andrei Gromîko, ministru de Externe al Uniunii Sovietice din 1957 până în 1985. 

3. Nikita. 


288 ULTIMUL DECENIU COMUNIST 


E greu să cred că vei încerca o asemenea acţiune, în adevăr demnă de cel mai 
neînfricat fiu al poporului nostru. Dar, până la această improbabilă acţiune, ar fi 
bine să iei o măsură pe plan naţional, care ar da satisfacţii celor 22 de milioane 
de cetăţeni, şi anume : 

Desființarea gospodăriei de partid şi a anexelor sale judeţene şi închiderea 
magazinelor cu circuit închis care alimentează fără griji burghezia proletară - în 
frunte cu Comitetul Central, Consiliul de Stat, organele locale ale puterii de Stat, 
miniştrii, activiştii de partid etc. 

Când soțiile acestora vor merge în pieţe şi magazine pentru aprovizionări şi 
vor constata sărăcia în care am ajuns, sigur că se vor lua măsuri la remedierea 
actualei stări de lucruri, şi atunci vom fi cu toţii egali, cel puţin în faţa foametei 
ce s-a instalat din cauza superiorității sistemului economic socialist. 

Eliminaţi milioanele de ore ce se pierd zilnic la cozile necunoscute de 
capitalişti şi poporul vă va aclama cu sinceritate, şi nu cu aplauze obligatorii la 
apăsarea butonului de regie, al aplauzelor difuzate prin uriaşele megafoane. 

Astăzi, poporul vă urăşte de moarte fiindcă aţi uitat de unde aţi plecat şi, 
foarte şiret, încetul cu încetul, v-aţi asumat toate înaltele funcţii în stat, devenind 
un rege comunist absolutist. Un faraon care face ce vrea cu sclavii lui, reduşi la 
tăcere de armate întregi de securişti, milițieni şi informatori. 

Trăiască România! Jos cu tirania ! 


„Un grup de marinari români”, [august] 1984, 
difuzată la 2 septembrie 1984! 


Postului de radio Europa Liberă, 


Suntem un grup de marinari care vrem să facem cunoscute unele aspecte pe 
care conducerea noastră de la direcţia NAVROM Constanţa caută să le pună în 
aplicare, şi anume: s-au mai făcut cunoscute la postul dvs. de radio Europa 
Liberă multe greutăţi pe care le întâmpinăm noi, marinarii de pe Dunăre, referitor 
la diurna pe care o primim zilnic, la nivelul de viaţă, la alimentaţie. De aceea vă 
rugăm să citiţi această scrisoare. Poate va ajunge şi la urechea tovarăşului 
Ceauşescu şi va lua noi măsuri. 


1. L.M. no. 86, September 2, 1984. 

Ştim cu toţii că traiul s-a scumpit în toate ţările, iar toate ţările dunărene au 
mărit şi diurna în raport cu cheltuielile de trai ale ţării respective. De exemplu, 
noi, când călătorim în zona iugoslavă, primim 13 dinari pe zi, pe când cehii, 
maghiarii, bulgarii, ruşii, nemţii, primesc actualmente 480 de dinari pe zi. Vă 
puteţi da seama cât de mult s-a scumpit viaţa, dar s-a mărit şi diurna, pe când la 
noi nu. O pâine costă la sârbi 29 de dinari şi noi primim 13. Când navigăm prin 
Ungaria, primim 16 forinţi, la cehi primim 14 coroane, la nemți două mărci, pe 
când o pâine costă două mărci şi cincizeci. Oare cum îşi închipuie tov. Ceauşescu 
că putem trăi noi cu atât de puţini bani? 'Ţinem să vă mai informăm că, după ce 
primim şi aşa bani puţini, ni s-a mai tăiat şi din indemnizaţia de străinătate. Asta 
au făcut-o directorul şi şeful contabil de la direcţia Giurgiu, dar fără niciun 
decret dat de tov. Ceauşescu, ci din proprie iniţiativă. Au folosit articolul 135, 
dar acest articol prevede programarea convoaielor şi orele de marş. Reducerea 
indemnizaţiei cred că este ceva pe care tov. Ceauşescu nu o ştie şi de aceea vă 
scriem la Europa Liberă, să audă şi dânsul. 

A doua problemă la noi în ţară este cea alimentară, se ştie. Cu alimentaţia 
stăm cel mai rău dintre toate ţările socialiste, mai ales cu carnea şi făina nici să 
nu mai discutăm, fiindcă s-a tăiat raţia definitiv. Cu noi este o mare problemă, 
mai ales când ieşim din ţară la Moldoviţa Veche, unde nu poţi lua nimic. După 
40 de ani de socialism am ajuns din nou la tichet. În primăvara anului curent, la 
Turnu Severin s-a ţinut o şedinţă la care s-au făcut anumite propuneri referitoare 
la noi, marinarii. De exemplu, şeful partidului de la Moldova Veche a propus să 
se facă o alimentară unde să ne putem aproviziona numai noi, marinarii. La 
această propunere s-a ridicat un tovarăş de la minister, care participase la această 
şedinţă, şi i-a spus că dânsul să se intereseze de producţie, şi nu de aprovizionarea 
marinarilor, exprimându-se cam în felul acesta : „Dă-i încolo de contrabandişti”. 

Noi înţelegem că or fi unii care fac contrabandă, dar nu trebuie să-i amestecăm 
pe toţi în aceeaşi oală. Ne pare foarte rău că nu i-am reţinut numele acelui 
tovarăş de la minister. Ce le pasă acestor oameni, care au salarii colosale, pe 
când noi, dintr-un salariu de 1.800 de lei, nu putem trăi ca aceia care au 
7.000-8.000 de lei şi au magazine la care numai dânşii au acces ; un kg de carne 
costă 70 de lei şi nici nu o găseşti. Noi, marinarii, trebuie să ne mulţumim cu ce 
găsim. De aceea vă rugăm să daţi citire acestei scrisori, ca să se afle ce viaţă 
ducem noi, marinarii români de pe Dunăre. Sunt foarte multe de arătat, dar 
rămâne să le redăm cu altă ocazie. 

„Un grup de şoferi români, <VOLAN>”, [vara] 1984, 
difuzată la 2 septembrie 1984! 


Stimaţi domni de la postul de radio Europa Liberă, 


Suntem un grup de şoferi din România şi dorim să transmitem prin intermediul 
postului dvs. o scrisoare către Majestatea sa Ceauşescu I. 

Noi, şoferii, ştim şi cunoaştem cel mai bine voinţa şi părerile cetăţeanului 
român fiindcă străbatem ţara în lung şi în lat şi avem contacte cu toţi locuitorii 
ţării, începând de la sclavii români şi până la activiştii de partid şi securişti. Nu 
dorim să ne demascăm, că ştiţi bine ce urmează dacă cădem pe mâna SS-iştilor 
români, Ne dăm doar pseudonimul, „ VOLAN”. Noi admirăm munca şi devotamentul 
dvs. şi vă dorim multă sănătate ca să puteţi continua toate activităţile în slujba 
poporului român împotriva corupţiei, nedreptăţii şi tiraniei ce există în România şi, 
totodată, vă dorim multă putere de muncă în continuare. Şi acum urmează scrisoarea : 


Către Majestatea sa Ceauşescu întâi, primul turist al României, 


Credem că simţiţi o mare satisfacţie pentru titlul pe care vi l-am dat. Suntem 
un grup de şoferi din RSR şi vă putem asigura că, în această scrisoare, repre- 
zentăm vocea şi glasul poporului asuprit, batjocorit şi sacrificat pentru partid şi 
pentru familia dvs. Noi, şoferii, suntem peste tot acolo unde trebuie şi unde nu 
trebuie. Noi transportăm bunurile pentru privilegiați ce nu pot fi găsite şi pentru 
omul de rând, noi transportăm şi pe arestaţii care, vinovaţi sau nevinovaţi, sunt 
aruncaţi în închisoare, 

Iar dvs., domnule Ceauşescu, aţi uitat neamul din care proveniţi şi sacrificați 
poporul. Epoca Ceauşescu nu a adus nimic bun pentru muncitorii de rând, cu 
foamete, întuneric, frig, necazuri, batjocuri, represiune. Domnule Ceauşescu, credeţi 
că poporul vă iubeşte şi stă alături de dvs. ? Dacă credeţi asta, greşiţi amarnic. 

Vă dăm un sfat. În cursul vizitelor pe care le efectuaţi aproape zilnic (bineînţeles, 
când nu sunteţi în vizită în străinătate), la diferite obiective industriale şi agricole, 
să mai staţi de vorbă şi cu cetăţeanul de rând, nu numai cu căţeii dvs., altfel 
consumaţi inutil carburant cu elicopterul prezidenţial. Dacă vreţi să fiţi un 
conducător iubit, să faceţi vizite prin surprindere. Credeţi că în popor mai există 
patriotism? Când nici bucăţica de teren unde stă casa noastră nu mai e a 
noastră ? Pentru asta au vărsat atâta sânge strămoşii noştri, ca familia domnitoare 


1. L.M. no. 86, September 2, 1984. 

să trăiască bine şi 22 de milioane de români să trăiască în cea mai mare mizerie 
din Europa, iar cele mai elementare drepturi ale omului să fie călcate în picioare ? 
Aceasta se numeşte etică socialistă ? 

Ce rost mai are cultul personalității? De ce atâta propagandă cu creşterea de 
5% a salariului, iar la creşterea de 100% din preţuri tăceţi din gură?... Aţi 
împins ţara în mare mizerie. Credeţi că, cu indicaţii preţioase, cu teroare şi cu 
decrete scoateţi ţara din mizerie şi foamete ? 

De ce nu lăsaţi să călătorească şi românul liber, ca şi alte popoare ? Vă e frică 
să nu vedem cum trăiesc alte popoare, nu? Din ţara noastră lăsaţi să plece omul 
fără nicio valută în alte ţări în vizită. Credeţi că, prin aceasta, ridicăm prestigiul 
tării? Din contră, în toate ţările unde am umblat, sunteţi criticat pentru aceasta. 
Am putut afla că nici în alte ţări nu cade nimic din cer, trebuie muncit, dar se 
găsesc de toate, nu ca la noi în România. În alte ţări nu trebuie muncit 10-12 sau 
chiar 14 ore de către şoferi şi şapte zile pe săptămână. Acolo, şoferii lucrează 
cinci zile câte opt ore, şi totuşi câştigă mult mai bine ca noi şi în condiţii 
civilizate. Nu stau nicăieri cu maşinile blocate din cauza lipsei de carburanţi şi 
lubrifianţi, ca în România. Alimentele, benzina nu sunt raţionalizate, se găsesc 
de toate şi chiar de bună calitate, maşinile particulare pot circula în toate 
duminicile, nu ca la noi, unde primim 20-40 de litri de benzină pe lună şi nu 
avem voie să le folosim când vrem. 

Domnule Ceauşescu, pentru toate astea sunteţi direct răspunzător. Pentru 
cetăţeanul de rând nu se poate asigura oficial 100 de dolari să călătorească, dar 
prinţul Nicu Ceauşescu poate să piardă la poker sume mari de dolari în SUA. 
Domnule Ceauşescu, puteţi vedea că poporul român ştie toate nedreptăţile ce se 
întâmplă în România şi doreşte să puneţi capăt corupţiei, tiraniei şi batjocurii. Să 
nu credeţi că aveţi de-a face cu nişte copii de grădiniţă. Poporul român doreşte 
să trăiască liber şi fără să fie urmărit de Securitate. Poporul român vrea să 
cumpere şi să mănânce ce vrea, nu ce oferiţi dvs. ca alimentaţie ştiinţifică. Noi 
nu avem nevoie să se construiască canale nerentabile, fabrici nerentabile şi centre 
civice şi noi să rămânem cu burţile goale şi să muncim pentru un salariu insuficient. 

În speranţa că veţi lua în considerare vocea poporului, încheiem scrisoarea cu 
un ultim sfat. Țineţi cont că numai în colaborare cu poporul puteţi înfăptui o 
viaţă mai bună în România. 

Vă cerem scuze pentru greşeli şi pentru stilul urât, dar nu suntem maeştri ai 
scrisului, suntem maeştri ai volanului. 


292 ULTIMUL DECENIU COMUNIST 


Lucian lonescu', Algeria, [vara] 1984, 
difuzată la 9 septembrie 19842 


Stimate domnule director, 


Fac parte dintr-un grup de ingineri agronomi români ~- 150 - care acordăm 
asistenţă tehnică pe linie de agricultură — cca 20 de medici veterinari şi 20 de 
economişti, în total 193 — pentru o perioadă de doi ani. 

Contractul a început ia data de 1 august 1983 şi se va termina în august 1985. 
Pentru munca noastră am fost recrataţi în condiţiile Decretului 233/1974 care 
prevede : 


- plata salariului în ţară în lei, lunar (câştigul mediu realizat pe ultimele 12 luni 
înaintea plecării în străinătate) ; 

- diurnă lunară de 300 de dolari - bani ce se depuneau în cont personal în ţară, şi 

- diurna lunară de 850 de dinari algerieni - care se plătea în Algeria pentru 
asigurarea hranei. 


Treburile au mers destul de greu pentru că nu s-au asigurat condiţiile contractuale 
de ambele părţi privind cazarea şi transportul familiilor — dar plata salariului 
nostru s-a făcut la zi, conform celor arătate mai sus. Pentru munca noastră aici, 
fiecare specialist însă este remunerat cu 2.900 de dolari, bani ce-i încasează 
statul român - nouă, aţi văzut ce ne revine —, dar aşa am semnat contractul, asa 
am venit să lucrăm. 

Cu începere de la 1 iunie 1984 însă, ni s-a comunicat că situaţia s-a [schimbat], 
în sensul că a apărut completarea la decretul în cauză, care prevede următoarele : 


1. Salariul în ţară de 2.800 de lei lunar, pentru toţi specialiştii (deci nu se ţine 
seamă de vechime, de pregătire, nimic). 

2. Diurnă de 70 de dolari pe lună ce se va plăti în tară, şi 

3. Diurna în dinari algerieni de 1.800 de dinari lunar pentru întreţinere. 


Toţi aceşti bani convertiți revin la 700 de dolari lunar, în timp ce statului îi 
rămân gratis 2.200 de dolari, o altă formă de exploatare cred că nici nu se putea. 


1, Ca şi în alte cazuri, numele expeditorului, care apare la sfârşitul scrisorii, fără 
dorinţa expresă de a fi difuzat, nu a fost citit din motive de protecţie. 
2. L.M. no. 87, September 9, 1984. 

Domnul director, vin la dvs. în numele tuturor pentru a interveni de a se 
reveni la vechiul decret - altfel vom părăsi Algeria majoritatea, pentru că nu se 
poate întreţine o familie cu 2.800 de lei în ţară, iar aici să se câştige dinari 
neconvertibili numai de dragul de a fi în străinătate. 

În aceste condiţii, nu numai că pierdem contractul, dar deja discuţiile se 
poartă tacit de către partea algeriană, privind forma cruntă de exploatare. 

În speranţa că veţi înţelege situaţia noastră şi veţi interveni pe lângă partea 
română să anuleze aplicarea decretului nou, vă mulţumesc în numele tuturor şi sper 
să auzim intervenţia dvs. la „Actualitatea românească” abia la ora 9 : 30 seara — 
respectiv 11 : 30 la ora dvs. - audiție destul de redusă, dar foarte convingătoare. 

Vă mulţumesc. 


Preoți Viorel Dumitrescu şi Liviu Negoiţă, New York, [vara] 1984, 
difuzată la 15 septembrie 1984! 


Ce se întâmplă cu preotul ortodox Vinchici Ionel ? 


Preotul Vinchici Ionel a fost „depus din treaptă” în august 1982, din motive 
tendenţioase şi arbitrare, deoarece s-a făcut promotor şi apărător al drepturilor 
religioase în România socialistă. Părintele Vinchici este născut la 20 noiembrie 
1950 în Hisiaş, judeţul Timiş, este căsătorit cu Elena Vinchici, căsătorie din care 
au rezultat doi copii, Ramona şi Florin. 

A funcţionat ca preot unsprezece ani, în parohia judeţului Timiş. Dovedind 
înclinații deosebite pentru viaţa religioasă, tânărul Ionel termină seminarul 
Teologic din Caransebeş în urmă cu aproape 14 ani şi este hirotonisit preot pe 
seama parohiei Pancova, judeţul Timiş, România. 

Fiind în aceeaşi episcopie cu preotul Viorel Dumitrescu, devine prieten bun 
cu acesta încă din 1976 şi are ocazia să cunoască toată activitatea acestuia 
privind respectarea drepturilor omului, înscrise şi în Constituţia RS România. 

În acest fel, părintele Vinchici va adera la această activitate disidentă şi 
evanghelică a prietenului său, conştient de faptul că România socialistă încalcă . 
drepturile religioase ale poporului român şi persecută creştinii prin fel de fel de 
metode (bătăi, internări în spitale neuropsihiatrice, amenzi foarte mari, închisoare). 


1. H.R. no. 86, September 15, 1984. 

Sistemul antiteist din România acceptă totuşi un formalism religios de suprafaţă 
compatibil cu ideologia comunistă şi acceptat de ierarhia Bisericii Ortodoxe 
Române, supusă. În 1980, în august, într-o şedinţa de „orientare” cu preoţii din 
Mitropolia Banatului, preotul Viorel Dumitrescu cere eliberarea din închisoare a 
preotului-martir Gheorghe Calciu-Dumitreasa, explicând tuturor că acesta este 
nevinovat şi deci trebuie eliberat de urgenţă. 

Această atitudine a părintelui Viorel Dumitrescu constituie primul protest 
public schiţat în rândul preoţimii ortodoxe române din ţară. La câteva săptămâni, 
într-o altă conferinţă, preoţii Ionel Vinchici şi Ambrus Cernat din Crivina de Jos 
(tot districtul Banatului) cer public următoarele : 


a) încetarea persecuției religioase duse împotriva prietenului lor, preotul Dumitrescu, 
apărător al Părintelui Calciu ; 

b) aderă şi ei la această mişcare religioasă, iniţiată în oraşul Lugoj de preotul 
Viorel Dumitrescu, pentru încetarea tuturor persecuțiilor religioase şi eliberarea 
preotului martir Gheorghe Calciu. 


Sunt şi ei ameninţaţi cu excluderea din preoţie şi Biserică, întocmai ca şi 
preotul Viorel. La Reşiţa (Mitropolia Banatului), preotul Liviu Negoiţă, prieten 
bun cu preotul Dumitrescu, cere şi el încetarea persecuției acestuia din urmă şi 
eliberarea preotului martir Gheorghe Calciu-Dumitreasa. Însă şi el va suferi 
amenințări şi anchete din partea Securităţii, întocmai ca si ceilalţi preoţi, sus-amintiţi. 


Este somat să-şi revizuiască atitudinea revendicativă, de altfel normală, dar nu 
pe placul autorităţilor superioare bisericeşti şi ale statului. 

În aprilie 1981 apare pentru prima dată memoriul „Mărturisire de Credinţă” 
alcătuit de preotul Liviu Negoiţă şi trimis patriarhului Bisericii Crtodoxe Române 
Justin Moisescu, semnat şi de preoţii Viorel Dumitrescu şi Ambrus Cernat. 

Este primul document revendicativ şi contestatar împotriva abuzurilor ierarhiei 
bisericeşti şi a aservirii totale a autorităţii bisericeşti faţă de Stat. 

Cu regret trebuie să spunem că patriarhul Bisericii Ortodoxe Române nu 
răspunde preoţilor semnatari ai documentului „Mărturisire de credinţă” şi astfel, 
eschivându-se, organele de Securitate preiau cazul celor cinci preoţi. 

În toamna lui 1981 , documentul „Mărturisire de credinţă” este transmis şi la 
postul de radio Europa Liberă, semnat de preoţii Liviu Negoiţă, Viorel Dumitrescu, 
Ambrus Cernat, Ionel Vinchici şi Cornel Avramescu. 

Documentul este semnat şi de Ioan Teodosiu, purtător de cuvânt al Asociaţiei 
pentru libertatea religioasă şi de credinţă (ALRC)! şi care avea strânse legături de 


1. De fapt, Comitetul Creştin Român pentru Apărarea Libertăţii Religioase şi de Conştiinţă. 

prietenie cu preoţii Viorel şi Liviu. La document aderă şi Giurgiu Gavrilă, 
membru al Comitetului pentru Apărarea Libertăţii Religioase şi de Conştiinţă. 
Cele mai semnificative puncte ale documentului : 


Eliberarea preotului ortodox român Gheorghe Calciu-Dumitreasa. 
Legalizarea Oastei Domnului în Biserica Ortodoxă Română. 
Libertate şi legalitate pentru Biserică Unită, desfiinţată în 1948. 
Acces la mass-media etc. 


PSR IE 


În urma acestui memoriu difuzat la postul de radio Europa Liberă, preoţii 
Liviu Negoiţă şi Vinchici Ionel sunt excluşi din viaţa bisericească. Primul la data 
de 10 ianuarie 1982 şi Ionel Vinchici la 8 august 1982. Preotul Viorel Dumitrescu 
este exclus din preoţie încă de la 1 iulie 1981, fiindcă a îndrăznit să ceară în mod 
public eliberarea preotului Calciu şi legalizarea Oastei Domnului în cadrul 
Bisericii Ortodoxe române. 

În noiembrie 1981, după difuzarea documentului „Mărturisire de credinţă”, 
cât şi alte evenimente petrecute înaintea lui 1981, preoţii Viorel Dumitrescu şi 
Liviu Negoiţă suferă la Securitatea statului din Judeţul Timiş - Banat bătăi 
crunte. Acelaşi regim de terorizare, la câteva săptămâni după, preotul Viorel îl 
suferă la Lugoj, împreună cu preotul Ambrus Cernat, când sunt arestaţi de pe 
stradă de ofiţerul de Securitate Teoader Vid şi bătuţi cu bastoane de cauciuc şi 
pumni la plex. 

Cu prilejul acestor bătăi, preoţilor Liviu şi Viorel li s-au scos şi dinţii. 

Actualmente, preotul Ionel Vinchici locuieşte cu familia într-o colonie de 
țigani în strada Caransebeşului nr. 3, Lugoj. Ca muncitor necalificat la o 
întreprindere textilă câştigă circa 1.000 de lei pe lună, din care suportă următoarele 
cheltuieli : 


- chiria plătită la ţigani: 300 de lei; 
- curentul - combustibil, încălzire, hrana copiilor etc. 


Pot patru persoane să trăiască cu un asemenea salariu de mizerie ? Trist, dar 
adevărat. Cu toate că lucrează ca muncitor, preotului Vinchici nu i s-a permis o 
viză pentru oraşul Lugoj şi deci nu are drept la cartele pentru hrana copiilor. 
Credem că protopopul Ioan Tigriş se poate mândri pentru tot ce a realizat cu 
privire la alungarea preotului Vinchici (aşa cum a făcut-o şi altă dată cu preotul 
Dumitrescu, alungat din preoţie) să trăiască într-o mizerie cruntă cu familia. 
Părintele şi-a depus actele de plecare definitivă din ţară în SUA încă la sfârşitul 
anului 1982. 

Cerem pentru preotul Vinchici şi familia lui, Statului român, aprobarea actelor 
necesare, în vederea emigrării în SUA. 

Cerem de asemenea tuturor organizaţiilor internaţionale preocupate cu respec 
tarea Drepturilor omului să înregistreze cazurile preoţilor Ionel Vinchici şi Ştefan 
Gavrilă şi să intervină în mod corespunzător la soluţionarea situaţiei preoţilor 
persecutați. 


Cornel Sabou, Traiskirchen, Austria, [început de septembrie] 1984, 
difuzată la 16 septembrie 1984! 


Stimate domnule director, 


În urmă cu două luni, când am simţit cu adevărat că nu mai suport asupririle 
din ţară, am recurs la ceea ce mulţi nefericiţi din ţară ar face dacă speranţa într-o 
viitoare îmbunătăţire a situaţiei nu i-ar determina să mai rabde. Aflând că în 
preajma Belgradului ar exista un lagăr pentru refugiaţi, similar cu cele de la 
Latina şi Traiskirchen, şi că de acolo autorităţile facilitează emigrarea spre 
„lumea liberă”, în 8 iulie a.c. am trecut graniţa ilegal şi m-am predat grănicerilor 
iugoslavi, în speranţa că cele aflate de mine anterior aveau să se realizeze. 

Dus în închisoarea din Vršac, unde urma să execut o condamnare de 15 zile 
pentru „violarea frontierei”, am fost izbit de o cu totul altă realitate. 

Am găsit acolo douăzeci şi opt de români, în majoritate tineri, care, ia fel ca 
şi mine, ajunseseră tot ilegal pe teritoriul iugoslav. După patru zile am constatat 
că din unsprezece persoane care îşi executaseră pedeapsa primită, şase au fost 
duse la Belgrad, iar cinci, predate autorităţilor din România, la Stamora-Moraviţa. 
Necunoscând criteriile de selecţie şi nedorind a mă întoarce la „viaţa fericită” pe 
care de abia o părăsisem, am optat pentru singura soluţie ce-mi rămăsese. În cea 
de-a cincea zi am evadat de la locul de muncă, unde fusesem dus. 

Au urmat zile groaznice... fără haine, fără adăpost, fără a cunoaşte o vorbă 
sârbeşte şi, cel mai grav, fără nicio documentaţie de orientare, fără bani... Bruma 
mea de cunoştinţe în materie de geografie mi-a folosit totuşi. Sprijinit doar de 
voinţă şi speranţă, am străbătut pe jos peste 700 de km prin păduri, câmpii sau 


1. L.M. no. 88, September 16, 1984. 

ogoare, prin arşiţă, vânt sau ploaie, fără hrană în afară de ce, prin dărnicia 
naturii, găseam ici şi colo. Cu toate greutăţile întâmpinate, în ultima zi a lunii 
iulie am ajuns în Austria, unde m-am predat poliţiei. Aveam să constat ceva 
uluitor. 

Cunoscând din ţara noastră comportamentul milițienilor, mă aşteptasem la 
mustrări, vorbe aspre şi dispreţ. Spre surprinderea mea însă, am fost tratat 

| omeneşte, vorbindu-mi-se frumos şi, lucru depn de remarcat, s-a căutat a mi se 

rezolva situaţia în cel mai scurt timp. Am ajuns în Traiskirchen, unde mi s-au 
Í lăcut formalitățile de rigoare, documente de identitate şi primele demersuri 
f pentru emigrarea în Statele Unite ale Americii. 

Atitudinea deosebit de politicoasă şi calmă a oamenilor, rafturile încărcate ale 
magazinelor cu tot ceea ce îţi pofteşte inima îmi transformaseră bucuria reuşitei 
într-o adevărată euforie. Astfel cred se explică faptul că ceea ce eu neglijasem 
avea să observe ochiul vigilent al medicilor. 

! Din cauza vicisitudinilor întâmpinate timp de aproape o lună am slăbit şi 
contractat o afecțiune de plămâni. Prin grija celor competenți, am fost trimis 
într-o stațiune de odihnă şi tratament, la Hochegg, în vederea restabilirii sănătății. 

Ajuns în Austria, prima mea grijă a fost să-mi anunţ familia. După prima 
scrisoare am mai expediat alte trei, însă nu am certitudinea că ele au ajuns la 
destinație. Îndoielile îmi sunt confirmate de faptul că, încercând să vorbesc la 
telefon, mi s-a comunicat că nu se prezentase nimeni. 

Cunoscând metodele celor din ţară, care m-au persecutat ani în şir pe diferite 
pretexte, e de aşteptat ca şi de acum înainte să mi se pună „bețe în roate” pentru 
a nu reuşi să iau legătura cu familia. 

Din această cauză, vă rog, domnule director, să difuzaţi pe undele postului de 
radio Europa Liberă câteva amănunte despre mine, ca astfel să afle şi familia mea 
că mă aflu în Austria, asigurând-o totodată că, imediat ce voi ajunge în SUA, voi 
face demersurile necesare pentru a-i aduce lângă mine. 

Mă numesc Cornel Sabou, am 35 de ani şi sunt originar din Baia Mare. Soţia 
mea Maria, împreună cu cei patru copii ai noştri, locuieşte în Baia Mare [...]!. 
| Se va putea lua legătura cu mine pe adresa din Traiskirchen, unde mă voi 
l reîntoarce peste două săptămâni, 


1. Adresa. 

Nistor Rimas, invalid de război, Bucureşti, [august] 1984, difuzată 
la 23 septembrie 1984! 


Domnule director, 


Din nefericire, orice război aduce după sine distrugerea de bunuri şi vieţi 
omeneşti. Ceea ce din toate acestea nu se poate recupera sunt vieţile acelora care 
au rămas pe câmpurile de bătaie. Şi Dumnezeu ştie dacă au la cap o cruce. De 
asemenea, sacrificați sunt cei care au rămas mutilaţi şi schilozi pentru tot restul 
vieţii lor. 

Pentru aceştia, viaţa este un chin şi un calvar, mai ales în ţările cu regim 
comunist, unde faptul de a fi invalid de război — şi dacă această invaliditate este 
consecinţa războiului din Răsărit - este o nelegiuire. După părerea lor, trebuia 
mai bine să fii dezertor ca să fii apreciat, şi nu insultat şi batjocorit cum suntem 
noi, invalizii. 

Din acest punct de vedere, România se află printre primele ţări cu regim 
comunist care au aplicat cu stricteţe toate sfaturile Moscovei, fiind cea mai 
vitregă mamă pentru fiii ei. 

Pe aceeaşi răsuflată argumentare că ţara fost distrusă de război şi trebuie 
refăcută s-au luat pensiile invalizilor de război timp de 15-20 de ani, mulţi dintre 
ei nu au putut nici până astăzi să-şi recupereze pensia. Partidul nu a găsit altă 
sursă din care să refacă ţara după distrugerile făcute de război decât pe spinarea 
invalizilor de război. Trist! 

Pentru ce, domnule Ceauşescu ? 

Credeţi că istoria s-a oprit aici şi acum, odată cu stăpânirea vremelnică şi 
totalitară? Dacă aceasta vă este convingerea, atunci vă înşelaţi. S-ar putea însă 
întâmpla ca, atâta timp cât trăiţi dvs., să nu se schimbe nimic, dar în ceea ce 
priveşte planurile de viitor cu viitorii dvs. moştenitori, aici vă înşelaţi amarnic. 
Nu credeţi că aceşti invalizi ar merita să li se acorde mai multă grijă, mai multă 
consideraţie, nu aşa cum Partidul Comunist o face în toate ocaziile ? 

Dacă un invalid se prezintă la o instituţie pentru a-şi spune punctul de vedere 
în legătură cu unele măsuri arbitrare ce se iau împotriva lui, ştiţi ce i se răspunde : 
„Cine te-a trimis şi ce ai căutat în Rusia, că doar nu erau români acolo?”. La 
aceasta vă dau răspunsul: „Nici în Tatra şi nici la Budapesta şi nici chiar la 
Berlin nu se aflau români”. 


1. L.M. no. 89, September 23, 1984. 

Începând cu anii 1950-1951 s-au făcut severe verificări medicale de către 
„Comisii mixte medicale”, ai căror componenți erau aproape toţi oamenii 
partidului şi unde, spre ruşinea lor, nu medicul avea calitatea de a stabili gradul 
de invaliditate, ci nişte incompetenţi care nu se preocupau de gradul de invaliditate, 
ci „dacă să i se dea sau nu pensia în continuare invalidului”. O spun aceasta şi o 
confirm, deoarece am avut ocazia ca unul dintre medicii care făceau mereu parte 
din aceste comisii medicale să-mi divulge un amănunt, şi anume, instrucţiunea : 
„Se vor lua pensiile invalizilor şi pe cât posibil celor de la răsărit”. Ce putea 
însemna oare aceasta, vă întreb şi pe dvs.? Pe procesul-verbal de clasare se 
menţiona „invalid de război” - fără drept la pensie sau „invaliditate nepensionabilă”. 
Cum adică fără pensie? Ori eşti invalid şi atunci ai acest drept, ori nu eşti 
invalid. De ce?, de ce?, dece? 

Şi aşa a durat ani de zile, numai că această pensioară, câştigată cu sacrificii 
enorme pe câmpul de luptă (nu lipsă la apel), nu se ducea la vistieria statului, ci 
se transforma în pensie de merit pentru foştii deţinuţi politici sau pentru aşa-zişii 
ilegalişti, care, după anul 1944, au apărut ca muştele după ploaie. 

Domnule Ceauşescu, vă întreb, între faptele unora şi ale celorlalţi nu găsiţi 
nicio deosebire de merite ? Ţara a fost întregită în toată istoria ei de aceşti eroi 
ai neamului. 

După multe şi nenumărate memorii şi audienţe la toţi cei mari ai partidului şi 
la dvs. personal, aţi revenit aparent asupra deciziilor dvs. începând cu anul 1966, 
odată cu apariţia unui decret publicat discret în Buletinul Oficial care menţiona 
că invalizii de război cărora li s-au luat pensiile pot fi revizuiţi la cererea acestora 
şi după aceea repuşi în drepturi. Dată fiind discreţia cu care a fost publicat decretul 
cu pricina ~ nefiind publicat în ziare ca să-l poată cunoaşte cei interesaţi ~, puţini 
au putut afla despre existenţa lui la timp, aşa încât abia după ani de zile au putut 
reintra în drepturi, Numai că acest decret, ca toate celelalte, mai avea şi un 
adaos, şi anume că celor repuşi în drepturi li se acordă pensia retroactiv pe trei 
ani. Credeţi că aceasta s-a adus la cunoştinţa celor interesaţi ? Nu. După alţi ani 
au aflat de acest amănunt, numai că cererile făcute în acest scop erau prescrise. 
Nu erau toate acestea făcute cu un anume scop, să-i păgubească pe cei în 
cauză? 

După apariţia unui alt decret, prin anii 1955-1960, prin care se dădea dreptul 
la cumul unei categorii speciale de pensionari, şi anume foştilor deţinuţi politici 
sau din ilegalitate, care pe lângă pensia de merit — care se ridica la frumoasa 
sumă de 3.000 de lei - indiferent de anii pe care îi aveau în câmpul muncii — 
[aceştia] puteau cumula. Această categorie de pensionari aleşi se lăudau pe toate 

drumurile de avantajele pe care le făcea partidul şi cu adevărat aşa era. Pentru 
care fapte, mă întreb? 

Mult mai târziu, acest decret a transpirat în aşa fel încât au aflat şi invalizii 
acest lucru. Ei care fuseseră păgubiţi de pensie ani de zile - dar se aflau în 
câmpul muncii de mulţi ani - au pretins şi ei, perfect justificat, dreptul de a putea 
cumula. Pentru invalizi, începând cu anii 1943-1944, exista deja un decret pe 
baza căruia se stabilise gradul de invaliditate pentru fiecare dintre ei, inclusiv 
pensia ce o primeau având în acelaşi timp ani mulţi de muncă. Şi atunci a apărut 
în anul 1966 decretul care menţiona că „toţi invalizii care se găsesc în plată la 
data apariţiei legii şi au cel puţin 25 de ani în câmpul muncii au dreptul de a 
cumula”. Legea era echitabilă, numai că i se mai adăugau obişnuitele dispoziţii 
suplimentare : au acest drept doar invalizii de gradul 1 şi 2 de invaliditate. 
Practic, date fiind stricteţea şi severitatea cu care se acorda şi se stabilea 
invaliditatea celui în cauză (şi de cine se stabilea), majoritatea invalizilor au 
rămas în gradul 3 de invaliditate. Cu această menţiune se făcea o mare nedreptate 
unei armate întregi de invalizi, care fie trebuiau să trăiască, după împlinirea 
vârstei de 60 de ani, cu o pensie nenorocită pe care le-o dădea statul, sau nu 
aveau deloc. Ca şi cum această categorie din urmă de invalizi nu ar fi trecut prin 
acelaşi foc al suferințelor de război, spitalizare sau prizonierat. 

Oare odată ce un invalid trecea prin atâtea comisii medicale, fiind chemat în 
fiecare an, ca şi cum peste noapte şi-ar fi putut recăpăta vederea sau capacitatea 
de muncă, nu ar fi putut aceste comisii, dar mai ales legiuitorul, să aibă puţin 
respect faţă de sacrificiile făcute de aceştia? 

Când invalidul cu pensie, ajuns la vârsta de 60 de ani şi având şi 25 de ani în 
câmpul muncii era scos la pensie şi pe linie de serviciu, i se spunea că are dreptul 
de a alege între cele două pensii. Ce să facă un pensionar invalid cu o droaie de 
copii într-un mediu rural cu o pensie de 3-400 de lei — sau orăşeanul soldat sau 
ofiţer cu pensia de 600-1.300 de lei lunar, când nu se găseşte nimic şi totul se 
plăteşte cu suprapreţ? 

Faceţi dvs., domnule preşedinte Ceauşescu, socoteala punând mâna pe un creion 
sau recurgeţi la un contabil expert ca să vedeţi ce pot cumpăra aceşti nenorociţi de 
invalizi cu pensia pe care o au şi ce pot cumpăra cei mai buni dintre buni, adică 
aleşii partidului, cu frumuşica pensie pe care le-o acordaţi cu atâta generozitate 
şi fără discriminări şi care, în plus, se bucură de toate avaniajele şi privilegiile. 

Acum recent, prin anul 1980, aţi dat un decret care (se zice) dă dreptul 
invalizilor de a fi trataţi gratuit în zone balneare sau în spitale cu medicamente 
gratuite. Dar uitaţi dvs. ce se întâmplă : dacă un invalid se prezintă medicului 

pentru `o consultaţie şi trebuie să-i acorde tratamentul gratuit, ce i se spune ? 
Pentru luna aceasta mi s-a epuizat cota de bani pentru a vă mai putea acorda 
medicamentul necesar gratuit. 

Alt caz : cel în drept se prezintă la casa de pensii pentru a fi trimis la una din 
zonele baineare după recomandarea medicului de specialitate. Răspunsul este 
cam acelaşi : că pentru luna în curs şi pentru următoarele două luni nu avem locuri. 

Motivele acestui sistem sunt aceleaşi : ca şi în cazul medicului, toţi vor bani 
şi cadouri. De unde? Şi atunci, unde este avantajul pe care şi cu care se laudă 
partidul că l-a făcut invalizilor ? 

Ar trebui să vă gândiţi mai profund la această categorie de cetăţeni care, după 
părerea oricui, sunt cei mai merituoşi dintre toţi cetăţenii ţării. 

În concluzie, invalizii de război cer cu toţii, ţării şi conducătorilor ei, să li se 
acorde acest drept de a cumula pensia de invaliditate cu cea de muncă, respec- 
tându-se - ad litteram - decretul în cauză, pentru că odată ce un invalid este 
recunoscut de acel decret care, începând din anii 1943-1944, îi recunoaşte 
această calitate şi având în plus şi 25 de ani în câmpul muncii, aplicarea întocmai 
a prevederilor acestui decret este perfect întemeiată pentru toţi invalizii, indiferent 
de gradul de invaliditate. 

Nu daţi decrete pe care subalternii dvs. le pot eluda sau să dea preferenţial un 
loc la băi sau un medicament gratuit celor cărora vor ei să le dea. 

Dacă vreţi să aveţi din partea lor totuşi un gând bun, acordaţi-le acest drept 
pentru care au muncit şi pe care îl merită cu prisosinţă. 


„Un turist” occidental originar din România, [septembrie] 1984, 
difuzată la 2 octombrie 1984! 


Impresii turistice din România 


Pentru foarte multe ţări din lume, turismul a reprezentat şi reprezintă una din 
sursele cele mai rentabile de procurare a devizelor forte, contribuind şi la 
dezvoltarea unor industrii cu specific local, precum şi la valorificarea resurselor 
micilor gospodării particulare din zonele de interes turistic. 


1. D.B. no. 451, October 2, 1984. 

Acest fapt a fost sesizat iniţial şi de ultimii doi conducători ai României 
comuniste : Gheorghiu-Dej dezvoltând staţiunea Mamaia, iar Ceauşescu, staţiunile 
din nordul Mangaliei. Cu câţiva ani în urmă, frumoasele staţiuni maritime Olimp, 
Jupiter, Neptun şi chiar Venus erau inaccesibile turiştilor români, fiind închiriate 
diverselor agenţii turistice occidentale ca, de exemplu, Neckerman. 

De patru-cinci ani încoace s-a observat o diminuare a numărului turiştilor 
occidentali, atât pe coasta românească a Mării Negre, cât şi în staţiunile montane. 
Astăzi, practic, o maşină cu număr nordic din Germania Federală, Franţa etc. 
este o raritate. 

Motivele acestei stări de lucruri se pot grupa în două categorii clare, şi 
anume : 


- o politică turistică ce a avut ca efect îndepărtarea turiştilor occidentali ; 
- o atitudine de rea-voinţă; lipsă de solicitudine faţă de turiştii occidentali a 
personalului implicat în deservirea acestora. 


Să discutăm puţin despre prima categorie : politica economică faţă de turistul 
occidental poate avea la origine două izvoare care, la rândul lor, pot fi independente, 
dar pot şi curge în paralel ca apoi să se unească, formând râul ce a înecat 
turismul occidental. Astfel, poate fi dorinţa „unor factori” de a obţine în scurt 
timp o sumă mare de devize de la turist, ceea ce a dus la nerevenirea lui pe 
meleagurile româneşti şi la informarea de către cei ars a cunoştinţelor lui din ţara 
de origine. 

Pe de altă parte, autorităţile nu văd cu ochi buni pătrunderea în ţară a unor 
exemple de bună stare occidentală pentru populaţia ţării oprimată economic şi 
moral. Exemple de dezavantaje materiale pentru turistul străin, dornic să cunoască 
România, sunt multe : 


- Turistul este obligat să schimbe pentru fiecare zi petrecută pe teritoriul 
României, de fiecare persoană din maşină, 10 $, ceea ce la preţul actual plătit 
de statul român înseamnă cca 140 de lei. Astfel, un turist din RF Germania 
primeşte cam 5,12 lei pe o DM când valoarea reală, de fapt, este cuprinsă 
între 18-22 lei. 

- Cu aceşti lei obţinuţi legal, turistul străin nu poate cumpăra benzină, trebuind 
să achite separat, în valută, costul taloanelor, preţul unui litru de benzină 
ridicându-se astfel, la 2,30-2,40 DM, în timp ce în Iugoslavia este în jur de 
1,40 DM/litru, iar în Ungaria de cca 1,20 DM/litru şi aceasta în condiţiile în 
care cu mare greutate se găseşte benzină, deoarece pompele sunt de multe ori 

închise chiar în timpul zilei sau cele deschise, nu de puţine ori, nu au nici 
stocul care, potrivit legii, ar trebui să-l aibă pentru străinii posesori de 
taloane. 

- Pentru excursiile obişnuite, prin agenţii de turism, unde nu se mai percepe 
schimbul obligatoriu al celor 10 $ pentru o zi, leii de buzunar schimbându-se 
tot la acelaşi curs neconvenabil, preţurile sunt mai mari în raport cu alte ţări 
de interes turistic ca Spania, Iugoslavia, Bulgaria, unde, în afara preţurilor 
rezonabile şi a condiţiilor naturale cel puţin egale celor oferite de România, 
serviciile sunt impecabile. În ceea ce priveşte preţurile, aşa-zise mici, din 
cataloagele de turism, toate au înaintea lor prepoziţia „ab”, care înseamnă 
„de la”, putând ajunge aproape de dublul preţului iniţial, altfel foarte tentant. 


A doua categorie de motive care a dus la diminuarea numărului turiştilor 
occidentali în România este purtarea mizerabilă a personalului din hoteluri şi 
restaurante. Acesta priveşte turistul străin ca o persoană liberă şi cu un nivel de 
trai mult superior, cu invidie şi revoltă, atitudine care de altfel se observă la o 
mare parte din populaţia ţării. Singurul interes este acela de a-l jumuli cât mai 
bine pe turist, iar dacă acesta nu ştie că trebuie să împartă pachete de „Kent”, 
săpunuri, spray-uri etc., este tratat cât se poate de prost. Exemplele sunt nenumărate, 
de la lipsa hârtiei igienice în apartamentul de la hotel la servirea cu nişte porţii 
de mâncare infime, la orice cerere (pepsi, lapte pentru copii, bere rece) produsul 
respectiv „tocmai acum s-a terminat”, până la umflarea notelor de plată, care 
poate merge până la 100%. Au fost şi scene tragicomice precum cea relatată de 
un român care a făcut tot timpul pe neamţul, fiind de mulţi ani plecat (spre 
norocul lui): a cerut chelnerului un ness; acesta după circa o oră a venit cu o 
cutie sigilată pe care i-a oferit-o la preţul de 150 de lei spunându-i că-i va aduce 
şi apă fierbinte şi zahăr. Când neamţul-român sau românul-neamţ „şi-a scos 
haina” şi i-a spus chelnerului că această cutie de ness este de la barul restaurantului 
costând numai 90 de lei şi este destinată servirii consumatorilor, respectivul 
chelner s-a jurat pe lumina ochilor copiilor lui că toată afacerea este a barmanului 
care are relaţii „sus” şi el îşi pierde pâinea. Turistul nostru s-a dus la hotel şi a 
doua zi a plecat rapid în noua lui patrie. 

La aceasta se adaugă aspectul deprimant al copiilor care au ajuns să se arunce 
în faţa maşinilor cu număr străin cerând „bombons”, „gummi”, „ţigarete”, 
„Chibrituri” etc., fiind foarte violenţi, mai ales pe şoselele ce duc spre Iugoslavia, 
azvârlind după maşina care nu opreşte cu pietre, bețe şi înjurând conducătorul 
maşinii respective. Acestea, culmea ironiei, petrecându-se uneori de sub însemnele 

şi desenele pe care stă inscripţia de batjocură: „Ceauşescu - România ocrotesc 
copilăria”. Ar mai fi multe de spus, dar de ce să vă relatez despre această 
categorie nevinovată, necunoscătoare decât accidental a ceea ce înseamnă o viaţă 
umană, redusă la mizeria de „şoim al patriei”, când turistul străin este mereu 
confruntat cu „reprezentanţii” legii, fiind oprit pe şosele, cerându-i-se actele, 
fiind acuzat de cele mai năstruşnice încălcări ale legii circulaţiei, după care să fie 
întrebat dacă fumează şi dacă nu are cumva câteva țigarete în plus. La toate 
acestea se adaugă faptul că la niciun hotel nu sunt rezervate locuri de parcaj 
pentru maşinile turiştilor străini care au achitat zeci de dolari pentru o cameră în 
hotelul respectiv. Eventualele locuri de parcaj sunt ocupate de maşinile localnicilor, 
spre exemplu, ale constănţenilor care fac plajă la Mamaia sau de turiştii români 
care s-au cazai la diverşi particulari. Când străinul vrea să urce în hotelul lui să 
se schimbe sau să-şi ia ceva, nu găseşte loc de parcaj şi este nevoit să-şi lase 
maşina pentru câteva minute pe vreo peluză în faţa hotelului. La întoarcere, 
găseşte lipit de parbriz, acoperindu-i vederea, un afiş redactat în româneşte, prin 
care i se atrage atenţia că în ţara lui nu şi-ar fi permis să parcheze neregulamentar. 
Sabotorii turismului românesc probabil nu ştiu că în Occident nu există hotel fără 
parcaj pentru clienţii săi şi că nimeni nu parchează acolo unde nu-i cazat. Dar, 
în altă ordine de idei, nu pot să nu precizez că am muncit optzeci de minute, 
datorită calităţii superioare a cleiului, pentru a-mi curăța parbrizul, în timp ce 
timbrele şi plicurile pe care am vrut să le expediez din România au căzut sau s-au 
dezlipit, obligându-mă să le încredinţez unui cunoscut care poate va reuşi să le 
expedieze „mai bine lipite”. Nici în Capitală lucrurile nu stau mai bine. Hoteluri 
ca: Bucureşti (construit pe locul fostei cafenele „Nestor”), „Continental”, 
„Athénée Palace” nu au parcaj, străinii fiind amendaţi pe loc cu 100 de lei, chiar 
dacă în faţa hotelului lor, în timp ce îşi aşteaptă nevasta şi copiii să coboare din 
cameră, iar sergentul-major respectiv îşi permite să spună că la următoarea 
„infracţiune” va ridica carnetul de conducere, de parcă statul care-l plăteşte 
pentru a fi obraznic şi a descuraja turismul a eliberat respectivul carnet de 
conducere. 

În aceste condiţii, nu este de mirare că numărul de maşini occidentale este 
infim, iar cele care mai sunt aparţin unor occidentali ce mai au ceva rude blocate 
în „raiul comunist”. 

lon C. Brătianu’, Bucureşti, 23 august 1984, 
difuzată la 7 octombrie 1984? 


Puțin respect pentru adevăr 


De şase luni pregătim cu un întreg alai de superlative marea aniversare şi, 
desigur, încă atâtea luni vom mai preaslăvi evenimentul oficial, împlinirea a 
40 de ani de la „istoricul” act petrecut la 23 august 1944. Nu s-a făcut economie 
de cele ditirambice formule, s-au folosit cele mai laudative mijloace din câte stau 
la dispoziţia organelor de propagandă, care sunt sufletul activităţii noastre de 
publicitate. Cu asemenea risipă de mijloace de proslăvire, fără limite şi fără 
nicio măsură pe care ar impune-o un elementar bun-gust, dacă nu o grijă pentru 
economisirea banului public, suntem deprinşi. Superlativele cele mai variate sunt 
hrana zilnică cu care ne alimentează presa şi mijloacele audiovizuale ale propa- 
gandei de partid, în aşa măsură încât nu numai că nu ne mai surprind, dar nu le 
mai ia nimeni în seamă. 

Până acum toate normale, conforme cu ceea ce citim, vedem şi auzim zilnic 
în ţara noastră, dar cu totul nepotrivite într-o ţară modernă, unde asemenea 
manifestări nu-şi găsesc nicăieri şi niciodată locul. Ceea ce întrece măsura celui 
mai elementar simţ al adevărului, nerespectarea flagrantă a celor ce în realitate 
s-au petrecut acum 40 de ani, nu poate rămâne nespus, iar noi, care am trăit 
acele momente, avem datoria să protestăm în numele adevărului istoric faţă de 
modul intenţionat eronat cum sunt prezentate astăzi cele petrecute la 23 august 
1944. Nu putem lăsa tinerii de azi în necunoaşterea adevărului, numai de teama 
de a contrazice o falsă versiune oficială. Amănuntele de cum s-au petrecut oră cu 
oră faptele vor fi relatate la timpul lor de cei care au participat direct la acele 
evenimente. Ne vom limita acuma să amintim acele fapte care, ţinându-se seama 
de câte ne-am deprins să auzim răstălmăcite în Republica Socialistă România, au 
trecut măsura de câte putem admite, îndura şi răbda. 

La 23 august a acţionat Regele Mihai, care a dispus arestarea lui Ion Antonescu 
şi a celorlalţi conducători cu asentimentul partidelor politice : naţional-ţărănesc, 
liberal, comunist şi socialist şi sub patronajul său. Unde sunt oamenii de atunci ? 

Ei sunt autorii şi actorii actului de la 23 august la care poporul a participat cu 
asentimentul. 


1. Ion CC. (Oni) Brătianu a fost fiul ultimului preşedinte al PNL, Constantin Î.C. Brătianu. 
2. L.M. no. 9i, October 7, 1984. 

Iuliu Maniu, preşedintele PNȚ lăsat să moară fără nicio îngrijire medicală li 
închisoarea Sighet, aceeaşi soartă au avut-o şi Dinu şi Gheorghe Brătianu, şefii 
PNL, Lucrețiu Pătrăşcanu, condamnat la moarte şi executat. Socialistul ‘Tiel 
Petrescu a murit la puţin timp după eliberarea din temniţă. Regele Mihai trăicule 
exilat în Elveţia. Opera acestor personalităţi se comemorează cu nesfârşite serbi 
de către cei care i-au lichidat şi se fălesc cu realizările lor. 

Ziua de 23 august este şi va rămâne pentru totdeauna opera celor care, prin 
acţiunea lor, au întors armele împotriva forţelor naziste, a lor şi numai a lor 

Cei care vor să sărbătorească azi o acţiune ce nu le aparţine să caute o alti 
dată pentru ca să se poată odihni în pace cei care au fost ucişi şi înlăturați. 

Cel puţin atâta respect pentru adevăr şi pentru memoria lor. 


„Un sclav al lui Ceauşescu”, [septembrie] 1984, 
difuzată la 14 octombrie 1984' 


Domnule Vlad Georgescu, 


În primul rând, îmi cer scuze pentru deranj, însă nu am altă cale să mi 
adresez lui Nicolae Ceauşescu decât prin Radio Europa Liberă, cel mai ascultat 
post de radio din România. 

Noi, românii, suntem atât de subjugaţi şi de înjosiţi de dictatura lui Ceauşescu 
încât nu ne mai considerăm oameni, ci un fel de sclavi, de roboţi conduşi de cel 
mai mare dictator care a existat pe pământ românesc. Noi, românii, sub Ceauşescu. 
am ajuns cel mai sărac popor din Europa Răsăriteană. Chiar Polonia şi poporul 
polonez se află într-o situaţie mai bună decât a noastră. Vreau să-l întreb pe 
dl Ceauşescu când a mai existat vreodată în istoria poporului român să mănânce 
pe cartelă 0,5 kg făină de grâu, 1 kg făină mălai, 0,5 kg zahăr şi 400 gr ulei pe lună ? 
Ţăranului român i s-a luat pământul plătit cu câţiva lei la CAP şi trebuie să fure ca 
să poată trăi de pe o zi pe alta, iar din puţinul care se mai cultivă se mai şi exportă 

Domnule Ceauşescu, noi am ajuns la capătul răbdării, nu mai putem suporti 
Singura soluţie ca poporul român să-şi recapete demnitatea de om este să urmeze 
exemplul poporului polonez. Deja au început greve şi demonstraţii la Bucureşti. 


1. L.M. no. 92, October 14, 1984. 

la Galaţi, în Valea Jiului şi minerii din Maramureş. Dacă situaţia continuă să fie 
ot aşa, vom extinde grevele şi demonstrațiile pe tot cuprinsul ţării. Nu înţelegem 
de ce în Occident nu se face mai multă publicitate despre situaţia catastrofală şi 
falimentară a României sub dictatura lui Ceauşescu. Care pur şi simplu face cum 
îl taie capul, nu mai dă socoteală nimănui, ne-a dus ţara la sapă de lemn. De ce, 
domnule Ceauşescu, se fură în masă, nu există întreprindere sau instituţie unde 
să nu se fure sau să se delapideze ? Nu putem rezolva nicio problemă fără bacşiş 
sau relaţii. Carnea, pâinea, cafeaua şi ţigările KENT au valoarea aurului în 
România. Nu mai vorbim de ciocolată, bomboane, unt, care nu mai există deloc. 
Ca să ai trei-patru copii este pur şi simplu o sinucidere pentru părinţi, pentru că 
nu au cu ce-i hrăni, iar dacă găseşti câte ceva, este la preţuri astronomice şi cu 
salariul pe care îl primeşti abia îţi trăieşti zilele. Ca să pleci în vizită în Vest este 
imposibil, eşti considerat ca un mare trădător şi spion şi maltratat de Securitatea 
lui Ceauşescu. Ca să pleci într-o ţară din Est îţi trebuie câteva luni să completezi 
formulare peste formulare şi eşti supus la interogatorii nesfârşite. 

Dacă paharul cu chinuri al românilor e plin, domnule Ceauşescu, singura 
speranţă a noastră este ori să murim cu toţii, ori să luptăm şi să schimbăm 
dictatura dvs. 


„Un grup de turişti români”, Munchen, 3 octombrie 1984, 
difuzată la 14 octombrie 1984! 


Către postul de radio Europa Liberă, 
Domnule director, 


După cum se ştie, cutremurul din martie 1977 s-a soldat cu pierderea multor 
vieţi omeneşti şi distrugerea ori avarierea unui mare număr de locuinţe şi bunuri 
mobile în câteva oraşe din România şi, mai ales, din Bucureşti. Pentru a veni în 
ajutorul sinistraţilor, toţi oamenii muncii, din întreaga ţară, inclusiv sinistraţii, 
au fost „convinşi” să cedeze un salariu care li s-a reţinut la locul de muncă în 
zece rate lunare egale, pentru a fi vărsat la „Fondul de ajutor al omeniei”, pus 
sub administrarea directă a Elenei Ceauşescu. 


1. L.M. no. 92, October 14, 1984. 

Ziarul Scânteia, oficiosul partidului, a anunţat că totalul pagubelor a fost 
evaluat la cca nouă miliarde lei. Acelaşi ziar anunţa zilnic sumele vărsate pentru 
fondul de ajutorare a sinistraţilor. La un moment dat, sumele subscrise numai în 
ţară depăşiseră totalul pagubelor cauzate de seism. Ajutoarele primite din partea 
guvernelor, firmelor şi cetăţenilor din toate continentele, după cât ne aducem 
aminte din relatările amintitului ziar, au depăşit plafonul vărsămintelor făcute de 
oamenii muncii din România. Sinistraţii nădăjduiau, cu drept cuvânt, că în final 
suferințele lor se vor mărgini la traumatismele suferite şi la pierderea unor 
membri de familie, rude sau prieteni. Dar n-a fost aşa. Înainte de a arăta însă cum 
s-au desfăşurat lucrurile, trebuie să amintim că preşedintele statului, N. Ceauşescu, 
anunţa cu emfază populaţiei româneşti şi străinătăţii că în şase luni efectele 
seismului vor fi înlăturate. 

Evident, niciun român nu l-a crezut. Numai înlăturarea dărâmăturilor şi 
curăţarea molozului au durat aproape un an. După câtva timp de la cutremur a 
început acţiunea de reparare şi consolidare a clădirilor, la care s-a lucrat şi în 
acest an. Fiindcă arhitecţii şi constructorii luaseră în serios legea apărută după 
cutremur cu privire la modul cum trebuie executate construcţiile pentru a li se 
asigura durabilitatea şi rezistenţa la seisme, conducerea superioară de partid şi 
de stat ~ respectiv dl Ceauşescu -, fiindcă în ţara noastră nu se poate mişca un 
pai fără „preţioasele sale indicaţii”, în scopul de a se face economii, a dat 
dispoziţii să se execute reparaţii şi consolidări sumare, care în cele mai multe cazuri 
au însemnat acoperirea fisurilor din stâlpii şi zidurile de rezistenţă cu tencuială. 
Aceasta va avea drept consecinţă că, la un nou cutremur, de o intensitate mai 
redusă decât cel din martie 1977, blocurile şi casele consolidate doar cu tencuială se 
vor prăbuşi îngropând sub ele alte mii de oameni şi vor cauza alte pagube materiale. 

După efectuarea reparațiilor interioare, ADAS a plătit cetăţenilor între 15-25% 
din costul efectiv al reparațiilor, iar restul au suportat ei. Pentru consolidări şi 
reparaţii exterioare, ADAS a plătit direct întreprinderilor care au executat aceste 
lucrări între 40-60% din costul lor, iar diferenţa s-a cerut de la sinistraţi şi cei 
care au refuzat să plătească au fost puşi sub urmărire, făcându-li-se poprire pe 
salarii sau pensii. 

În foarte multe cazuri, blocurile au suferit de pe urma cutremurului deoarece 
statul, pentru a-şi lărgi spaţiul comercial din magazinele de la parter, a suprimat 
stâlpi sau ziduri de rezistenţă, slăbind astfel blocurile. Consecințele acestei 
neghiobii au fost suportate însă de cetăţeni ! 

Sinistraţii întreabă ~- dar familia Ceauşescu şi organele de stat consideră că 
n-au dreptul să dezvăluie un „secret de stat” - unde sunt zecile de miliarde de 


CR 


ei, dacă nu sutele de miliarde, vărsate de români şi străini pentru ajutorarea 
sinistraţilor ? Ceea ce a plătit ADAS se suportă din sumele vărsate de cetățenii- 
roprietari pentru asigurarea apartamentelor pe care le au în proprietate. Banii 
care erau ai sinistraţilor unde sunt, doamnă administrator Elena Ceauşescu ? Ce 
destinaţie le-aţi dat? Nu avem dreptul să ştim? Orice cetăţean care ar fi 
administrat aceste fonduri, dacă le-ar fi dat altă destinaţie, ar fi plătit cu viaţa 
cutezanţa lui. 


PS. Nu trebuie să consideraţi că problema relatată mai sus este perimată. Şi 
în prezent, proprietarii de imobile sau apartamente care au suferit pagube la 
cutremur plătesc cheltuielile de reparaţii. 


lon C. Brătianu, Bucureşti, [septembrie] 1984, 
difuzată la 14 octombrie 1984! 


Unde sunt specialiştii ? 


Viaţa în ultimele decenii a cunoscut un salt exploziv, care a produs schimbarea 
în ţările avansate, de la civilizaţia bazată pe agricultură la epoca industrială. 
Progresele în ştiinţă au produs, prin aplicarea lor la necesităţile practice ale 
vieţii, o adevărată revoluţie în existenţa ultimelor două-trei generaţii. Noi surse 
de energie au făcut posibile, prin aplicarea unor tehnici avansate, crearea de 
produse noi, posibilităţi de comunicaţie şi transport sporite reducând efortul fizic 
şi mărind durata vieţii. Această diversificare a activităţilor omeneşti a fost posibilă 
numai prin crearea de specialişti în cele mai diverse domenii. Atât ştiinţele 
tehnice, cât mai ales variatele lor aplicaţii tehnice s-au dezvoltat în aşa măsură, 
încât pentru a putea fi cuprinse în extraordinara lor diversitate a fost nevoie de 
noi şi noi specialişti. Unde altădată un electrician, un agricultor, un medic puteau 
curprinde întreaga gamă de cunoştinţe necesare în activitatea lor, acum, prin 
enorma diversificare în cadrul unei discipline a apărut nevoia de tot mai mulţi 
specialişti în tot mai multe domenii. Ţara noastră, urmând cursul ascendent al 
diversificării specialiştilor, a creat şcoli, facultăţi şi institute pentru pregătirea şi 

perfecţionarea lor. Nu mă îndoiesc că avem destui pentru a face faţă nevoilor 
noastre. Dar unde sunt şi ce fac, dacă este nevoie ca şeful statului în persoană să 
vină în cursul vizitelor sale de lucru să dea indicaţii în toate domeniile pe care 
toţi cei de faţă să le noteze în carneţel ? Cum şi unde să fie aşezate utilajele, cum 
să fie hrăniţi purceii, ce adâncime să aibă arăturile etc. etc. Deşi se spune că 
multilaterala, universala şi geniala pregătire tehnico-ştiinţifică a şefului statului 
este cunoscută şi apreciată atât în ţară cât şi peste hotare, gândesc că toate aceste 
amănunte sunt treaba specialiştilor. Şeful statului ar trebui doar să dea directive 
la nivel ministerial şi când merge pe teren în vizitele sale de lucru să se intereseze 
de cum au fost executate, să-şi noteze lipsurile care mai sunt pentru a da ordinele 
necesare ca să fie remediate. 

Filozoful chinez Lao Tse spunea: „Conducătorii sunt cei mai buni atunci 
când poporul abia ştie de existenţa lor. Nu sunt atât de buni când poporul ascultă 
şi-i aclamă. Cei mai răi sunt când poporul îi disprețuiește. Dacă nu onorezi 
poporul, nici el nu te va onora pe tine. Însă despre bunii conducători, care 
vorbesc puţin după ce şi-au îndeplinit şi atins scopurile, poporul va spune: 
«Le-am realizat noi înşine»”. 

Rezultă că nu se poate face mai mare cinste conducătorilor decât afirmând că 
toate câte s-au realizat, atunci când erau în fruntea statului, au fost opera 
poporului. 


„Un arhitect din Bucureşti”, [septembrie] 1984, 
difuzată la 16 octombrie 1984! 


Stimate domnule Munteanu, 


În speranţa că vă va ajunge şi scrisoarea mea, trimisă cu multă trudă, aş dori 
să-i acordaţi un loc în programul „Actualitatea românească”, pe care-l apreciez 
în mod deosebit, îngăduindu-mi să adaug şi alte amănunte faţă de cele spuse de 
dumneavoastră şi de alţii. 

Acestea privesc nenorocirile care s-au abătut asupra noastră, a tuturor românilor, 
odată cu punerea în practică a nebunescului proiect de construire a aşa-zisului 

centru politico-administrativ din cartierul Uranus, năpăstuit de ambițiile nemăsurate 
ale potentatului care se crede geniul-geniilor şi face ce vrea. 

Au fost dărâmate în acest cartier şi în împrejurimile lui de 20-30 de ori mai 
multe decât a dărâmat în tot Bucureştiul cutremurul din 1977. 

Nu era de ajuns că în Bucureşti mii de oameni fac zilnic cozi de ore întregi, 
adesea fără rezultat şi că situaţia în oraşele de provincie este incomparabil mai 
rea. Nu era de ajuns că autorităţile locale, care cunosc situaţia, probabil nu o 
raportează mai sus. Toţi caută să-şi apere scaunul şi poziţia care le îngăduie să 
trăiască mai bine şi să se aprovizioneze cu de toate la magazinele speciale ale 
Comitetului Central, numai lor accesibile. 

„Genialul conducător-cârmaci”, cum îi zice poetul Păunescu, este sigur, sau 
fals sigur, că totul merge bine şi ne anunţă obsedant, zilnic, la televizor, cu 
aceleaşi discursuri interminabile, că el „luptă” pentru bunăstarea poporului care, 
după spusele lui, a crescut şi s-a îmbunătăţit din an în an, deşi totul e exact 
invers : cozi, cozi din ce în ce mai lungi şi mai amenințătoare. 

Dar toate acestea nu erau de ajuns şi iată că acuma târnăcoapelor, buldozerelor 
şi chiar dinamitei regimului Ceauşescu i-au căzut pradă multe şi valoroase 
monumente ale istoriei noastre, batjocorită pentru a face loc viitoarei „căi a 
victoriei socialismului”, lată de o sută de metri. 

Ascult regulat la postul de radio de la Miinchen ştiri, dar şi prezentări de 
lucrări literare, multe de specialitate, care apar în ţară şi în străinătate. Mi-a 
părut rău că nu am auzit niciodată prezentări, relatări despre cărţile de arhitectură 
care vorbesc despre monumentele din ţară care au fost de curând dărâmate. 

Fără niciun rost a fost dărâmată biserica mânăstirii Cotroceni, cu răspândirea 
osemintelor ctitorului Şerban Cantacuzino, cine ştie unde. Dărâmate au fost şi 
preţioasele clădiri ale mânăstirii Antim : o cuhnie, chilii şi palatul Sinodului au 
căzut pradă unor neînţelese şi deşarte ambiţii. Biserica cea mai reprezentativă şi 
bine compusă a arhitectului I.D. Traianescu din Dealul Spirii, precum şi alte 
cîteva biserici mai mici au dispărut pentru totdeauna. De curând a început 
dezafectarea, apoi dărâmarea mânăstirii Mihai Vodă (Arhivele Statului), turnul- 
-clopotniță şi biserică datând din secolul al XVI-lea. Au dispărut şi clădirile 
anexe ale Schitului Maicilor, a cărei biserică a fost mutată. Corpul cel mai vechi 
al Spitalului Brâncovenesc nu mai există. Fosta clădire a fabricii de pâine Gagel!, 
o clădire foarte solidă, a fost dinamitată. 

Dar au fost dărâmate şi nenumărate case de frumoasă factură clasicistă sau 
românească — cu parter, etaj şi grădină - de pe strada Sfinţii Apostoli. Printre 


1. Alături de fabrica Herdan, nucleul industriei pâinii din România. 

acestea amintesc fosta casă a arhitectului State Ciortan, în stil românesc, fosta 
casă a profesorului inginer Mirea, precum şi fosta casă a fostului primar Dobrescu, 
şi multe, multe alte case de oameni cumsecade au dispărut pentru a satisface 
paranoia tiranului ce se vrea ctitor al unei noi istorii. 

Nu ştiu de ce vă scriu toate acestea. Poate ca o descărcare a revoltei şi atenuarea 
neputinței mele de a interveni în vreun fel pentru salvgardarea monumentelor pe 
care ni le-au lăsat înaintaşii. Dar ce putem face eu singur şi alţi câţiva arhitecţi 
înspăimântați, când instituţia oficială care se ocupă de arhitectură - Uniunea 
Arhitecţilor - nu are curajul să mişte un deget? Nu mai vorbesc de toată 
intelectualitatea noastră care-şi ascunde capul ca struţul în nisip. 

Poate că veţi putea discuta această problemă cu oameni de cultură români 
care apără de departe, măcar cu vorba, moştenirea noastră culturală. Poate se va 
găsi un loc şi în programul religios al domnului Stînişoară pentru a ţipa revolta 
noastră de regimul care distruge lăcaşurile credinţei noastre strămoşeşti. 


„Un inginer român recent sosit în RFG”, [octombrie] 1984, 
difuzată la 18 octombrie 1984! 


Producţia de oţel 


În planul naţional unic de dezvoltare economico-socială s-a prevăzut, după 
cum se ştie, pentru anul 1990, o producţie de oţel de 25-27 milioane de tone, 
ceea ce la populația prezumată pentru acea perioadă reprezenta cel puţin 1.000 kg 
pe locuitor şi an. Regimului i-a plăcut să scoată în evidenţă ritmurile medii de 
creştere de 12-13%, deşi pentru ultimul deceniu a prevăzut un ritm mai mic. 
Presa, la rândul ei, se complăcea în a arăta realizările şi depăşirile de la „nava 
amiral a siderurgiei româneşti”, care era Combinatul siderurgic Galaţi, sau de la 
„cetatea de foc”, care era Reşiţa, şi aşa mai departe. 

Acum, directivele pentru Congresul al XIII-lea prevăd o producţie de oţel de 
numai 20 milioane tone pentru 1990, acelaşi ca pentru '85. În anii '80-'83 
realizându-se numai cca 12 milioane tone, observăm că atât realizările, cât şi 
prevederile sunt departe de valorile anterior prevăzute. 


1. D.B. no. 463, October 18, 1984. 

Înseamnă oare această nemărturisită şi drastică revizuire a cifrelor de plan o 
trezire la realitate care presupune o serioasă analiză sau numai o cedare la 
presiunea exercitată de o industrie deficitară ce reuşeşte să se menţină în domeniul 
rentabilităţii, necum să mai şi progreseze ? Totul ne face să afirmăm că a doua 
ipoteză este valabilă şi să ne întrebăm cum de au fost posibile, de la începutul 
planificării socialiste, aceste cifre exagerate, ştiindu-se că siderurgia necesită 
investiţii mari, este energo-intensivă şi mare consumatoare de materii prime şi 
elemente de aliere, aproape exclusiv din import. 

Capacitatea de producţie a marilor combinate existente este destul de bine 
cunoscută şi, dacă ţinem seama de productivitatea redusă a agregatelor, cât şi de 
micile uzine producătoare de oţel, putem să afirmăm că producţia prevăzută 
anterior pentru 1980 de 18 milioane tone era perfect realizabilă în uzinele 
existente, fără construcţia unui nou combinat. Creşterea naturală a producţiei 
conduce la concluzia că cele 20 milioane de tone ar putea fi realizate şi fără 
Combinatul de la Călăraşi, contrariu celor ce se afirmă în directive. 

Siderurgia românească lucrează deci la cca 60% din capacitatea sa şi investiţiile 
în curs nu sunt cu nimic justificate. 

Desigur că industria siderurgică capitalistă lucrează şi ea cu 60-70% din capa- 
citate, dar a eliminat unităţi depăşite, a realizat o enormă creştere a productivi- 
tăţii muncii, calitatea şi varietatea sortimentală sunt remarcabile şi nu construieşte 
în prezent noi combinate. 

Totul a plecat de la teorii economice simpliste, avându-și izvorul în discursurile 
lui Lenin şi teoriile economice marxiste, potrivit cărora „dezvoltarea economică 
trebuie să se bazeze pe industria grea, cu pivotul ei construcţia de maşini”. 

Un plan de investiţii exagerat de rapid, efectuat în dauna fondului de consum, 
deci a 'nivelului de trăi, a procurat şi o justificare tehnică imediată pentru 
dezvoltarea siderurgiei. Acest plan prevedea o dezvoltare masivă a industriei, 
mare consumatoare de metal, astfel încât o repartiție centralizată a producţiei de 
oţel, ca şi a tuturor celorlalte produse, de altfel, a devenit absolut necesară. 

Consumul specific de oţel, atât în investiţii, cât şi în producţie, este de 
asemenea foarte ridicat. Se cunoaşte că utilajele noastre nu sunt competitive şi 
din cauza greutăţii lor exagerate şi a pierderilor mari la prelucrare. Influenţa 
aceasta asupra consumului de oţel nu este deloc de neglijat. 

Varietatea sortimentală fiind redusă, oţelurile aliate trebuiau importate sau 
înlocuite cu oţeluri obişnuite, alt factor de consum ridicat deci. România fiind 
importatoare de elemente de aliere, putem presupune că, în condiţiile actuale de 
restricţie valutară, Combinatul de oţeluri aliate de la Târgovişte nu a adus vreo 
îmbunătăţire în acest sens. 

Chiar şi cu o producţie de 20 de milioane de tone oţel pe an, România se 
consum, inclusiv pentru export, pentru ţări ca RFG, SUA, Franţa şi Anglia. 
Trebuie să reamintim că în CAER nu toate ţările merg pe drumul ambițios al 
industrializării din România. Ungaria şi RDG, de pildă, care nu construiesc 
combinate noi, nu produc peste 350 kg oţel pe locuitor. 

Iată cum greşelile iniţiale, de concepţie economică, sunt amplificate în lanţ. 
Un mecanism autoregulator nu există. Numai criza de valută, care a redus 
importul de materii prime, de utilaje şi tehnologii avansate, a pus capăt acestei 
spirale vicioase, dar în mod aleator, dezorganizat, constituind o nouă sursă de 
alimentare a apei sâmbetei, al cărei debit creşte vertiginos. 

Ne-am fi aşteptat cz noile directive să traseze sarcinile necesare pentru o 
analiză serioasă a situaţiei în industria siderurgică, care să prevadă oprirea 
investiţiilor cu viitor nesigur, cum se pare că este Combinatul de la Călăraşi, şi 
să se analizeze modul de consolidare a celor existente prin abandonarea tehnologiilor 
depăşite şi însuşirea reală a celor moderne. Din păcate, asemenea măsuri nu pot 
fi luate de către politicieni obtuzi, activişti care îşi păzesc scaunul, nelăsându-i 
pe specialişti să ia măsurile care se impun. 


lon |. Brătianu, Bucureşti, [septembrie] 1984, 
difuzată la 21 octombrie 1984! 


Pi Nu înţeleg ! 


Că eu nu înţeleg, nu ar avea mare importanţă : ceea ce mă îngrijorează şi mă 
determină să mă adresez mai sus pentru o explicaţie este faptul că la nivelul meu, 
al omului de rând, nu am găsit încă pe nimeni să mă lămurească. Am întrebat în 
stânga, în dreapta, dar absolut toţi nu numai că nu mi-au răspuns, dar, din modul 
cum m-au privit, am putut înţelege că la asemenea întrebări nu se poate răspunde 
sau poate că m-au bănuit că aş fi vreun provocator. Atât s-au deprins să accepte 
orice fără a înţelege. 

Am văzut că au fost inaugurate cu mari manifestații, în aprobarea entuziastă 
a întregii asistente: mai întâi, punerea în funcţiune a Canalului Dunăre-Marea 


1. L.M. no. 93, October 21, 1984. 

Neagră, apoi începerea lucrărilor la noul centru administrativ, pe locul unde s-au 
demolat sute de clădiri, în centrul Capitalei. Mai îngrijorător îmi pare faptul că 
această tendinţă spre construcţii uriaşe, care necesită investiţii de sute de milioane, 
cu o rentabilitate cel puţin îndoielnică, continuă. La Canalul Dunăre-Marea 
Neagră se vor relua lucrările la varianta Poarta Albă-Năvodari, pe vechiul traseu 
de tristă şi tragică amintire, în săpăturile căruia s-au îngropat multe vieţi de 
nevinovaţi, deţinuţi politici - unde şi eu am excavat multe sute de metri arşi de 
pământ -, a cărui construcţie a fost, cândva, oprită ca nerentabilă. Se mai 
vorbeşte de o lucrare care să facă Bucureştiul port la Dunăre. Am ajuns să mă 
întreb, îngrozit, ce va mai urma ?! Întrebarea mea a fost: cu ce ne ajută pe noi, 
cei de azi, oamenii de rând, sutele de milioane pe de o parte cheltuite, pe de alta, 
urmând să fie folosite la ridicarea unor grandioase construcţii nerentabile ? Pe 
noi, care stăm la nesfârşite cozi, pentru un kg de carne, un pui, un kg de făină 
sau mălai şi suntem fericiţi când apucăm ? Ca pensionar, nu am ajuns încă să mor 
de foame, că tot mai putem face o mâncărică de cartofi, cu pâine veche şi două 
gogoşi. Mămăliga cu brânză a ajuns o raritate. Iarna trecută am tremurat cu toţii 
de frig, şi acasă, şi la serviciu, sunt spitale cu doi-trei bolnavi pentru un pat, tot mai 
puţine locuri în şcolile cu studii superioare şi sute de hectare neirigate. Ni se cere 
să facem economie la curentul electric, benzină se dă puţină, cu multă economie etc. 

Nimeni nu m-a putut lămuri dacă grandioasele realizări ale epocii Ceauşescu 
sunt mai necesare pentru noi, cei de azi, decât satisfacerea lipsurilor mai sus 
arătate. Noi să luptăm cu nevoile, cu consolarea că urmaşii vor preţui realizările ? 
Sper să-mi daţi un răspuns, căci nu înțeleg. Şeful statului primeşte zilnic vizita 
unor oaspeţi străini : şefi de state sau de guverne, delegaţii ale partidelor politice 
sau ale unor parlamente, oameni politici, gazetari etc. etc. Toţi la invitaţia 
noastră. Formula : „La invitaţia noastră” cuprinde şi observaţia de a suporta noi 
cheltuielile legate de aceste vizite în devize? Nimeni nu m-a putut lămuri. În 
schimb, pentru rezultatele acestor vizite, care pentru ţara noastră ar fi cum nu se 
poate mai avantajoase, numai aprobări unanime, mulţumiri şi felicitări călduroase. 
Eu unul nu am văzut vreun produs provenit din Pakistan, Coreea de Nord, 
Islanda sau vreuna din ţările africane ai căror oaspeţi ne-au vizitat ţara „la 
invitaţia noastră”. Am văzut în schimb în ţările capitaliste occidentale produse 
alimentare, îmbrăcăminte, mobile etc. „Made in Romania”, pe care la noi nu le 
putem găsi. În aceste condiţii, am ajuns să mă întreb dacă nu exportăm cele de 
care avem nevoie pentru a putea importa vizitatori de care nu avem nevoie. 

Că în condiţiile arătate am ajuns în cea mai bogată ţară să trăim cel mai rău, 
în comparaţie chiar şi cu vecinii imediaţi, asta am înţeles-o. Totuşi, organele de 

conducere afirmă că niciodată istoria României n-a cunoscut o mai înfloritoare 
epocă. Ceea ce dovedeşte că sau nu sunt informaţi sau că, ştiind, nu ne spun 
adevărul. Şi într-un caz, şi în celălalt, sigur este că nu este locul lor, acolo unde 
se află. Aceasta am înţeles-o mai demult. Greutăţi au mai fost şi vor mai fi, le-am 
învins pe toate, luptând cu încredere şi speranţă, niciodată fără. Ce mai poţi 
spune acum, când constaţi că cei în care ar trebui să te încrezi sunt atât de străini 
de noile noastre nevoi, încât pentru ei, nici nu există. 
Ce-ţi mai rămâne când ai pierdut până şi putinţa de a spera?! ! 


„Un pensionar”, Bucureşti, august 1984, difuzată la 21 octombrie 
1984! 


Dle director, 


În România există mai multe categorii de pensionari, despre care aş dori să vă 
informez şi să vă rog ca, prin intermediul postului dvs. de radio, să sugeraţi 
autorităţilor de la Bucureşti câteva măsuri care să uşureze viaţa ultimei grupe de 
care va fi vorba. 

Prima categorie este cea a pensionarilor activului de partid, Securitate şi miliţie 
care, prin mijloace bine cunoscute, şi-au câştigat o pensie mare şi beneficiază de 
o serie de înlesniri acordate, ca recompensă, de guvernanţii actuali. Aceştia nu 
reprezintă o grupă prea numeroasă, dar prin micşorarea pensiilor [lor] şi redis- 
tribuirea avantajelor s-ar asigura şi celorlalţi pensionari o bătrâneţe decentă. 

A doua categorie, cea mai numeroasă, o reprezintă pensionarii în deplinătatea 
facultăţilor fizice şi psihice, dintre care majoritatea locuiesc împreună cu familiile 
lor tinere, ajutându-se reciproc, formând în general ceea ce în mod curent se 
numeşte astăzi „grupa codaşilor”. Aceştia stau de dimineaţa până noaptea şi de 
noaptea până dimineaţa la cozi în speranţa procurării de ceva alimente pentru ei, 
copiii şi nepoţii lor, care sunt la muncă şi la şcoală şi nu pentru a specula ceea 
ce reuşesc să procure, cum sunt acuzaţi de regim. 

A treia categorie, şi de aceasta vrem să ne ocupăm în mod special, este aceea 
a pensionarilor în vârstă, bolnavi şi în marea majoritate singuri, fără familii sau 

cu familiile locuind la mare depărtare, în altă parte a Bucureştilor sau a ţării, 
ceea ce de fapt este acelaşi lucru din cauza circulaţiei mizerabile a mijloacelor de 
transport în comun, atât din Capitală, cât şi din provincie. Aceştia beneficiază de 
cele mai mici pensii şi sunt cei mai afectaţi de condiţiile de viaţă impuse de guvernul 
comunist sub conducerea lui Ceauşescu. Trebuie precizat că această categorie de 
pensionari cu vârstă înaintată are cele mai mici pensii datorită faptului că au fost 
pensionaţi în urmă cu mulţi ani, când salariile erau mici şi, în consecinţă, 
calculul pensiei s-a făcut după acestea, nefiind majorate ulterior, corespunzător 
creşterii galopante a inflaţiei, care vizează doar preţurile. Acest fapt afectează 
toate categoriile de oameni, mai puţin pe aleşii partidului, care beneficiază de 
lefuri şi pensii enorme în comparaţie cu restul populaţiei şi au posibilitatea să-şi 
procure tot ceea ce-şi doresc la preţuri mici prin „gospodăriile de partid”. 

Dar bătrânii sunt cei mai dezavantajaţi, deoarece majorarea pensiei, de la 
4-500 de lei, când o pâine de un kg era 2 lei, un kg de unt 16 lei, un kg de carne 
de vacă 21 de lei etc., la 6-800 de lei, în condiţiile în care alimentele s-au scumpit 
de cinci-şase ori, chiria de patru-opt ori, de medicamente şi întreţinere să nu mai 
vorbim, pentru a procura o butelie de aragaz, de la 14 lei s-a ajuns oficial la cca 
40 de lei, în funcţie de domiciliu - etaj — şi 100 de lei, la negru, telefonul de ia 
25 de lei lunar, fără limită de convorbiri şi durata lor, la 100 de lei pe lună şi doar 
100 convorbiri a numai 3 minute, nu poate asigura un nivel de trai omenesc. 

Pentru majoritatea acestor bătrâni, telefonul este singurul mijloc de comunicare 
cu lumea exterioară camerei în care agonizează. Ultima scumpire bruscă, de la 
60 de lei pentru 200 de convorbiri pe lună la 100 de lei pentru 100 de convorbiri 
(depăşirea cu numai o secundă peste 3 minute implicând înregistrarea uneia noi, 
ce costă tot un leu) i-a afectat enorm. Pensiile acestor oameni sunt cuprinse între 
700 şi 1.500, existând însă o sumedenie care, având pensie de urmaş (văduve), 
nu primesc mai mult de 4-500 de lei, raportul costului abonamentului telefonic 
ajungând de multe ori la o pătrime din venitul pensionarului. La aceasta se 
adaugă inevitabilele adiţionale şi de multe ori bătrânii sunt cuplaţi cu familii 
normale, numeroase, care vorbesc mult. Faptul acesta atrage după sine reducerea 
numărului de convorbiri la jumătate, cu diminuarea aproape corespunzătoare a 
preţului abonamentului, dar îl face pe bătrân solidar la plata adiţionalelor 
efectuate de familia cu care s-a cuplat. Imaginaţi-vă câte convorbiri a 3 minute 
sunt înregistrate când un astfel de bătrân solicită salvarea, o butelie, o comandă 
de alimente la casa de comenzi (el neputând sta la cozi) sau când vrea să ceară 
ajutorul copilului său aflat la întreprindere, ştiindu-se că telefoanele mai funcţionează 
numai în birourile directorilor, secretarilor de partid şi ale altor şefi. 

Propunere : pensionarilor invalizi, cu vârsta înaintată, care locuiesc singuri, 
să nu li se mai perceapă taxa telefonică şi implicit să fie decuplaţi. 

Alt aspect privind bătrânii fără rude şi ajutor este acela al insuficienţei 
azilelor de bătrâni şi al condiţiilor foarte proaste din cele existente. Personalul 
medical a făcut din nobila lui misiune o sursă inepuizabilă de câştig. Este ştiut că 
dacă ajungi pe mâna medicilor şi a ajutoarelor lor şi nu ai posibilitatea să plăteşti 
Cât ţi se cere, de la chirurg la infirmieră şi invers, ori mori neoperat, ori mori 
după operaţie. Mulţi bătrâni nu au nici rude şi nici cu ce să atragă atenţia asupra 
lor, iar în azile, unde ajung în limitele locurilor reduse numai cei ce nu au reuşit 
să moară încă şi incomodează primăria prin reclamaţiile vecinilor care vor să-şi 
extindă spaţiul îşi sfârşesc zilele în condiţii indescriptibile. Numai cobaii tovarăşei 
Aslan! o duc mai bine pentru că trebuie aruncat praf în ochii Occidentului spre a 
vinde dopping-urile şi a crea impresia grijii faţă de bătrâni în societatea socialistă. 

Propunere : într-o societate care pretinde că face totul pentru om, să se creeze 
azile în care bătrânii singuri şi neputincioşi sau cei ai căror familii nu-i pot îngriji 
să fie internaţi în condiţii decente, evitându-se situaţii penibile ca cele actuale : 
supraaglomerarea camerelor cu 3-20 de pacienţi, fiecare suferind de altă manifes- 
tare a senectuţii, amestecarea sexelor pe acelaşi palier cu toalete comune, acordarea 
unor raţii alimentare corespunzătoare, deoarece pacienţii azilelor de astăzi suferă 
de foame cronică. De asemenea, pentru persoanele în vârstă, invalide, care nu au 
loc în azile sau care se mai pot îngriji singure, în perimetrul locuinţei, dar nu se 
pot deplasa la cumpărături, policlinici etc. să se creeze o cartotecă pe sectoare 
medicale şi să fie vizitate periodic de personal calificat care să se ocupe de 
îngrijirea şi aprovizionarea lor. 

O problemă tristă în zilele noastre este următoarea : dacă unui bătrân i se face 
rău, lucru firesc nu numai de la o anumită vârstă, şi-şi declară la telefonul 
„Salvării” vârsta reală de peste 70 de ani, de foarte multe ori i se închide 
telefonul sau i se spune să aştepte venirea „Salvării”. Şi aşteaptă, aşteaptă... Cred 
că nu mai este cazul de nicio propunere. 

Procurarea medicamentelor este o chestiune deosebit de dificilă. Aprovizionarea 
farmaciilor se face o dată pe lună şi, bineînţeles, insuficient şi incomplet. 
Medicamentele se dau pe sub mână. Bătrânii care nu pot fi prezenţi la data 
fatidică nu mai găsesc sau nu li se mai poate procura (să zicem, prin bunăvoința 


1. Ana Aslan (1897-1988), specialistă în gerontologie, academician din 1974, directoare 
a Institutului Naţional de Geriatrie şi Gerontologie. Este cunoscută pentru produsele 
antiîimbătrânire Gerovital şi Aslavital. A fost promovată de autorităţile comuniste, 
care au utilizat aceste produse pentru propagandă şi resursele în valută pe care le asigurau. 

vecinilor) ceea ce au nevoie. Lipsesc de la cele mai elementare medicamente ca 
aspirina, ergotoxinul şi alte preparate necesare susţinerii circulaţiei şi inimii la 
medicamente pentru ochi, citostatice etc. Problema unei radiografii este de 
domeniul fanteziei, deoarece nu există filme radiologice, importul lor fiind sistat 
datorită amăgitoarei iluzii că vor fi produse de colosul de la Târgu-Mureş. Aşa 
se procedează la noi, se construieşte mult, mare şi nefuncţional, drept pentru 
care, în cazul în speţă, nu se poate face nicio radiografie. 

Propuneri : deoarece fiecare bătrân pensionar este arondat unei policlinici şi, 
în general, aceşti pacienţi sunt bolnavi cronici, medicul curant să fie obligat să 
programeze, lunar, medicamentele prescrise şi să asigure predarea lor bolnavilor. 
Aceasta presupune sporirea numărului de medici pe suprafaţă teritorială sau 
utilizarea medicilor pensionari care vor să mai lucreze, permiţându-li-se să 
elibereze şi reţete ce urmează să fie centralizate, deoarece personalul medical cu 
înaltă calificare existent este insuficient, fiind în centrele de mare aglomerare 
urbană; un medic pentru până la 20.000 de virtuali pacienţi ; 


- să se facă o înregistrare a invalizilor, bolnavilor cronici, a celor predispuşi la 
boli, pe raza fiecărei farmacii şi să se asigure acesteia dozele necesare şi un 
stoc-tampon pentru urgente. În cazul epuizării unui sortiment, dirigintele 
farmaciei să fie obligat să solicite completarea stocului în cel mult o oră, iar 
forurile competente să satisfacă cererea în cursul aceleiaşi zile ; 

- fiecare farmacie, lângă orarul propriu de funcţionare, să afişeze o listă cu 
adresele tuturor farmaciilor din oraş însoţite de data aprovizionării lor. 


Aplicarea acestor propuneri ar îmbunătăţi mult viaţa bătrânilor şi ar dovedi că 
statul socialist român şi este, nu numai se pretinde, ceea ce ar fi. 


„Un papuaş”, [octombrie] 1984, difuzată la 21 octombrie 1984 


Stimate domnule profesor [Vlad Georgescu], 


Vă scriu în grabă, neprotocolar, cu plaivasul - pentru a vă mulţumi în primul 
rând pentru tot ceea ce faceţi — cu sacrificiul timpului pierdut pentru amărâţii de 


1. L.M. no. 93, October 21, 1984. 

noi. Vedeţi: am început să regretăm şi să privim cu nostalgie la „epoca Dej” ; 
atunci eram nenorociţi, persecutați, eram bătuţi la cap şi chiar omorâţi - să 
zicem, un milion de români -, dar restul douăzeci de milioane erau lăsaţi în 
pace; nu făceam cozi pentru un sul de hârtie igienică, nu luptam pentru un kil 
de brânză, ori pentru o vânătă, ca să nu mai vorbim de lupta pentru un pui ori 
un cadavru de carne de vacă!. 

Alte erau timpurile. Ziarele aveau pagini culturale, recenzii şi cronici diverse. La 
radio şi TV puteai urmări viaţa culturală românească - europeană şi mondială -, 
iar nu zi de zi monotona figură a tovarăşului şi a tovarăşei sale, care se lăfăie pe 
hectare de pagini şi pe micul ecran şi pe undele celor două posturi. Noi postim 
şi ei se lasă proslăviţi cum neam din neamul nostru (şi al lor) nu şi-ar fi imaginat. 
E o ruşine naţională şi o cacialma internaţională. Cum oare este cu putinţă ca 
Academii cu un trecut serios să acorde titluri şi diplome unei persoane care nu se 
ştie câte clase primare a absolvit? 

Care e misterul acestei prostituţii şi de ce oare nimeni dintre cei care ar putea 
ridica această problemă - în presă sau într-un eventual interviu - nu o face? Pe 
noi nu ne consolează faptul că la Europa Liberă relataţi ceea ce ştim - saturați 
fiind până la dezgust. Am dori campanii de lămurire a opiniei publice - care se 
extaziază în faţa faptului divers al unei participări la Olimpiadă sau a unor 
jonglerii de politică externă - făcute, fiţi convinşi, cu aprobarea Moscovei. 

Jocul perfid şi viclean al Kremlinului încă mai duce de nas cohorte de naivi, 
de fanatizaţi, în Germania, Italia, Grecia sau în ţările nordice. 

Ar trebui ca propaganda dvs. să-şi îndrepte antenele - prin mass-media - şi 
spre Occidentul pălit şi pe care-l aşteaptă o soartă ceauşească - mai târziu sau 
mai devreme. 

Dezrobiţi minciuna. Aruncaţi reflectoare asupra goliciunii. 

Vă trimit cele mai sincere gânduri şi mulţumiri. 


1. Autorul invocă faptul că, deseori, carnea de vacă distribuită populaţiei era cea a 
animalelor moarte din cauza unei boli şi deci nu putea fi exportată. 

Werner Trampau, [octombrie] 1984, difuzată ia 25 octombrie 1984! 


Post-scriptum la o vizită de stat 


Mă numesc Werner Trampau, am 66 de ani, am fost profesor de liceu, azi 
sunt pensionar şi trăiesc la Hanovra. Sunt originar din Bistriţa Năsăud. Şi pentru 
a preciza poziţia mea în problema relaţiilor româno-germane, menţionez că am 
fost unul din foarte puţinii saşi care, încă înainte de război, am studiat şi am 
predat, pe lângă filozofie, limba şi literatură română. 

Am plecat din ţară definitiv în ziua de 30 martie 1975, o zi cu semnificaţie 
majoră în viaţa mea, un punct la capătul unei jumătăţi de veac de viaţă. Înainte 
de a mă urca în tren, am cumpărat, pentru ultima oară, mi-am zis, ediţia din acea 
zi a ziarului Neuer Weg. ÎI păstrez până în ziua de azi. 

În acea zi, ziarul publica unul din discursurile preşedintelui Ceauşescu. 
Drumul până la Nürnberg era lung, ocazia era deosebită, aşa că am citit textul de 
la cap la coadă. Mărturisesc, cu oarecare folos. 

În anii aceia, după semnarea tratatelor cu guvernul social-democrat de la Bonn, 
Moscova şi Berlinul de Est depuneau mari strădanii pentru a delimita şi distanţa 
cele două state germane. Ca şi astăzi, comuniştii făceau eforturi pentru a combate 
idealul reunificării Germaniei, înscris şi în Constituţia RFG. Se aruncase în discuţie 
noţiunea de „noua naţiune socialistă germană”, născută, chipurile, în RDG. 
Relaţiile dintre Bucureşti şi Moscova, dintre Bucureşti şi Berlinul de Est, erau 
încordate. Pe vremea aceea Kremlinul îl mai lua în serios pe Nicolae Ceauşescu, 

Şi iată că în acele împrejurări încordate, preşedintele român, neangajat direct 
în confruntarea intergermană, neîntrebat, dar aparent interesat, a inserat în 
discursul acela infinit, ţinut la o şedinţă festivă la Academia „Ştefan Gheorghiu”, 
câteva fraze remarcabile. (Citez) „Dezmembrarea unor state, divizarea arbitrară 
a unor popoare sunt prezentate, de asemenea, drept expresii ale unor necesităţi 
istorice, iar rezultatele unor asemenea situaţii artificial create sunt teoretizate şi 
interpretate ca un proces firesc de formare a unor naţiuni distincte.” Şi mai 
departe (citez din nou): „Experienţa istorică ne învaţă că dezmembrarea unor 
ţări, fărâmițarea unor naţiuni au reprezentat totdeauna o frână în calea dezvoltării 
sociale, au împiedicat popoarele să-şi afirme cu putere energiile şi capacitatea 
creatoare în luptă pentru progres social pentru civilizaţie şi bunăstare”. 


1. D.B. no. 468, October 25, 1984 

În contextul politic de atunci, consideraţiile acestea nu puteau fi înţelese decâi 
ca o luare de poziţie în favoarea reunificării Germaniei şi astfel au şi fost înţelese, 
Ajuns la Nürnberg, chiar primii mei interlocutori oficiali şi ulterior parteneri de 
discuţie de la Bonn şi de la Hanovra, toţi, fără excepţie, păreau convinşi că 
Nicolae Ceauşescu e alături de poporul german. 

De la stabilirea relaţiilor diplomatice între Bonn şi Bucureşti şi până la 
recenta vizită de stat a lui Ceauşescu, nicio acţiune românească pe tărâmul 
politicii externe şi nicio luare de poziţie nu au lăsat în Germania Federală v 
impresie mai pozitivă şi mai durabilă. 

Imperativul reunificării Germaniei prin autodeterminare liberă nu stă în gol. 
În Constituţia RFG şi în legislaţia vest-germană se recunoaşte, ca o consecinţă 
logică, o singură cetăţenie germană şi mai departe se stabilesc criterii univoce 
ale apartenenţei la naţiune, deci ale dreptului la cetăţenie, cu toate consecinţele, 
implicit dreptul de a se bucura de protecţia guvernului federal. Însă de aceste 
prevederi constituţionale Nicolae Ceauşescu nu vrea să ţină seama. În fapt, 
negoţul cu nemţii înfloreşte mai departe, 7.800 de mărci este preţul pe cap de 
om, plus şperţurile. 

În acest punct, în care este vorba de mii şi mii de destine individuale, deci 
despre drepturi fundamentale ale omului, gândirea comunistă se abate de la 
făgaşul bunului-simţ şi se aventurează pe meleagurile dialecticii marxiste, deci 
îmbrăţişează logica absurdului. 

Recenta vizită în Germania Federală a preşedintelui român a avut o mare 
pondere politică. În contextul confruntării dintre cele două mari puteri şi după 
ce, sub presiunea Moscovei, Erich Honecker! şi Todor Jivkov au trebuit să-şi 
anuleze vizitele în RFG, voiajul lui Nicolae Ceauşescu a constituit, neîndoielnic, 
un act de curaj şi de afirmare a independenţei, care au fost elogiate de opinia 
publică germană. Pentru a nu mânia Moscova peste măsură, Ceauşescu a renunţat 
la vizitele prevăzute în provincie şi la alte activităţi din cadrul protocolului. 

Din păcate nici vreo conferinţă de presă nu a avut loc. Poate şi pentru că ar 
fi fost un prilej pentru ziariştii vest-germani să întrebe de destinul zecilor de mii 
de germani din România. Nu mai vorbim de absenţa comunicatului final. Din 
păcate, Nicolae Ceauşescu nu a făcut în timpul şederii sale la Bonn prea multe 


1. Erich Honecker (1912-1994), membru al Partidului Comunist din Germania din 
anii '20, a condus RDG, ca secretar general al Partidului Unităţii Socialiste din 
Republica Democrată Germană din 1971 până în 1989. A fost răsturnat în cursul 
protestelor anticomuniste. 


n 

declaraţii publice. Cel interesat e nevoit să se orienteze după spusele Conducătorului 
din interviul dat ziarului Die Welt. „Consider - a declarat Ceauşescu de la 
înălţimea bărbatului de stat admirat de o ţară şi de o lume, de parcă părerea lui, 
şi nu faptele concrete şi principiile fundamentale ale dreptului ar conta - consider 
că şi pentru cetăţenii români de naţionalitate germană patria lor este România. 
Acei care locuiesc de circa 800 de ani pe aceste meleaguri nu poi să aibă o altă 
patrie. Ei sunt cetăţeni români cu toate drepturile şi, desigur, cu toate obligaţiile. 
Prezentul şi viitorul lor sunt strâns legate de dezvoltarea generală a ţării, de 
ridicarea nivelului general de bunăstare a întregului popor.” 

Aşa grăit-a Zarathustra de la Scorniceşti şi, în fapt, mi-aş putea încheia 
reflecţiile în punctul acesta, subliniind că părerea lui Ceauşescu cu privire la 
apartenenţa germanilor din Ardeal şi Banat este validă şi concordă cu realitatea şi 
cu adevărul în aceeaşi măsură în care cineva poate constata o ridicare a bunăstării 
întregului popor român. Mai lipsea formula obişnuită a omului nostru, mai lipsea 
să menţioneze „omul socialist multilateral dezvoltat de naţionalitate germană”. 

Aberaţia majoră a celui dintâi dintre comuniştii români e însă mai profundă. 
Nu vorbesc de numărul anilor sau veacurilor aplicat drept criteriu definitoriu 
pentru apartenenţă şi patrie. După Nicolae Ceauşescu, statul Israel nu ar fi putut 
renaşte, pentru că evreii au trăit 2.000 de ani împrăștiați. Şi invers, cetăţenii 
sovietici care locuiesc în Kaliningrad ar fi apatrizi, deoarece înainte de 1945 şi 
de anexarea prin forţă a Prusiei Orientale nu a călcat niciodată picior de soldat 
rus în oraşul Königsberg. 

Nu. Este vorba de dreptul inexistent a! lui Nicolae Ceauşescu de a defini, în 
locul individului despre care este vorba, apartenenţa sau patria lui proprie. Stafia 
stalinismului, care bântuie gândirea lui Ceauşescu, nu poate admite şi nu poate 
concepe că dreptul unui om de a-şi defini apartenenţa şi de a alege locul său în 
lume îi aparţine lui însuşi şi nimănui altuia pe lumea aceasta. Ce sunt, cărui 
popor aparţin şi unde mă simt acasă, unde mi-e patria, decid eu şi numai eu, în 
conştiinţa mea. Principiul dreptului roman rămâne inalienabil pentru toate timpurile : 
„De internis non curat praetor”. Însă pentru un dictator comunist nu există 
„interne”, nu există probleme de conştiinţă, nu există liberul-arbitru al individului, 
precum nu există dreptul roman în ansamblul său. Conştiinţa fiului cel mai iubit 
dintre toţi fiii patriei suplineşte în virtutea forţei conştiinţa celor 300.000 de 
germani din România, precum se presupune, doctrinar, şi încearcă să suplinească 
toate cele 22 de milioane de conştiinţe româneşti. Cu urmările cunoscute. 

„Un pamflet” ia adresa lui Adrian Păunescu şi a Cântării României, 
[octombrie] 1984, difuzată la 6 noiembrie 1984 


Folkul şi porcul sau fleica şi drapelul 


Năpastele la poporul român se zice că sunt de la Dumnezeu, de ele nu poţi să 
scapi: cutremure, inundaţii, focuri, ciumă, holeră, brâncă, moartea-n vite, câte 
şi mai câte. 

Unele dintre ele par mai rele decât războiul, pentru că cel puţin în cazul 
acestuia există un oarecare ceremonial : ultimatumuri, tratative, trădări, pe când 
în cazul seismelor, te culci treaz şi te scoli mort! Nimeni, în afara şobolanilor de 
apă şi a şerpilor, nu are presentimentul unor asemenea catastrofe. Când venea 
„aia urâtă”, se băteau clopotele şi în porţile muribunzilor se atârnau nişte cârpe 
negre, apăreau butoaie cu oţet - ca să nu te spurci -, mai există şi metoda 
izolării, a lanţului pus pe poartă şi a arnăuţilor care trăgeau cu puşcociul pentru 
ca nimeni să nu se mai apropie de locul nesănătos. Cadavrele se ardeau - 
vaccinuri nu existau —, dar te mai salva câte unul care furase vreun cui de pe 
crucea lui Hristos şi pe care nu-l atingeau pojarurile şi scabia, nici buba neagră. 

Noi, cei de azi, cu toate penicilinele, iată, nu ne mai putem feri de un flagel 
devenit coşmar, de balega asta mare de om care-ţi intră în casă când ţi-e lumea 
mai dragă : pe la opt seara, pe la nouă, pe la cinci, pe ia ora cucuveleior ; ai, n-ai 
chef de el, îţi pătrunde în dormitor, te persecută, urlă la tine, joacă geamparalele 
ca starostii de puşcării, beleşte ochii ăia mari ai lui şi te ameninţă: „Nu scapi de 
mine! Mă doreşti, nu mă doreşti, eu tot dau năvală! ”... 

La Ora Copiilor sau la „Să învăţăm semnele de circulaţie”, el nu lipseşte. 
Dacă te afli în vreun loc mai dosit şi ai uitat să îţi iei hârtie igienică cu tine, 
n-avea grijă ! În programul de radio, „Buletinul filatelic” sau, şi mai rău, într-o 
revistă proprie, unde se tot fotografiază, se autoslăveşte cu chitarozii lui, cântând 
din zdrâng în faţa reflectoarelor, tot de el! Petrache Lupu din Maglavit a fost un 
dulce copil. În cenaclul său nasc fecioarele şi băieţii se despoaie, uitându-şi 
prezervativele printre scaune, bătrânii se vindecă de trânji instantaneu şi umblă 
ca milogul din Capernaum. Mântuitorul tineretului strânge toată pleava bacantelor 
în tribune sub faldurile tricolorului, mai vâră câte o strâmbă, ca să fie, să se 
găsească la o adică poet al tăgadei şi apolog în acelaşi timp, duplicitar până-n 
măduva oaselor, vrea să le facă pe toate în văzul lumii. Pe unde scurte, pe unde 
lungi, pe unde vrei şi pe unde nu vrei ; el ne învaţă ce e Patria, ce-i cu România 

şi cu limba strămoşilor. Se visează Eminescu, dar de sub sutană îi scapă coada 
dracului. 

Fleică şi Drapelul, Folkul şi Porcul! Iată programul său electoral. 

Nu trebuie uitat că un asemenea instrument de produs stupidităţi trebuie plătit 
şi bine hrănit, ca să umple buzunarele cu îngrăşăminte el are nevoie de Mercedesuri 
cu tarif redus pentru că în Dacia i se apleacă ; vrea să fie gâdilat la găoz şi, mai 
ales, să fie întâmpinat cu „pun-te masă, scoal-te masă” ! Că maţul său cere ! Din 
Paşcani până-n Constanţa, de la Satu Mare la Craiova se aude guiţatul unanim al 
turmelor sacrificate pe altarul muzicii tinere, al cărei lider este ! Plâng hotelierii 
neplătiţi, plâng şefii de sală rămăşi fără salarii pe câteva luni, pentru că Bărăictarul, 
cu banda lui, face pustiu prin magazii, pivnițe şi frigidere. Şi mai ia şi acasă... 

După trecerea lui — ce uraganul Flora, ce cutremur de la San Francisco! Vine 
Tăticu” ! Iar tăticu” e un fel de Berilă al găinilor, gâştelor şi al altor orătănii. El 
culege roadele folkului : jumătate vită de colo; o sută de sticle de Riesling de la 
vreo cramă ; mai o halcă de mistreţ - dacă nu unul întreg - ceva „amintiri”, şi 
ele folclorice, de pe la Oradea, sub formă de cojoace, mai o cergă maramureşeană, 
mai o duzină de blugi - că se poartă. Să nu plece cu mâna goală din judeţ, pentru 
că a distrat lumea şi i-a ridicat nivelul ideologic ! De la Sibiu până la Bucureşti, 
mai an, a lăsat un damf de brânză împuţită, trimisă la reformă ca să fie vândută 
la un magazin special, iar mirosul escrocheriei n-a mai ieşit din România nici 
până acum! 

Băiatul iubeşte Patria, dar banul nu-i de coiea ; e adunător, nu dă bacşiş, ia! 
Te recomandă că ai vindecat boala secolului cu peliculă fotografică şi fără 
20.000 de lei nu scapi! Ai dres un rinichi şi pe urmă te-ai cărat în Occident, nu 
contează, dacă ai făcut juma-juma cu el, eşti protejat, să n-avem vorbe, adresaţi-vă 
cu încredere ipochimenului, discreţie garantată ! 

O să întrebaţi de ce atâta energie cheltuită, de ce nu are băiatul stare şi umblă ? 
Păi, orice popas al lui - care nu ştie decât cuvintele Ţară, Pâine şi Dreptate - se 
lasă cu câte un chefuleţ, cu ceva de dres şi cu vreun „pat cu suflet” ; pentru că 
plăvanul e mare, i se face, încălărează şi lasă, precum cavaleristul ! 

Îi dai coniac, cere whisky, pentru că la el, la Pocreaca, tot din astea a băut ! 
Venit în târlici şi cu bască găurită în sfârcul capului la oraş, a dat lovitura, 
pupând cu râtul lui de râmător toate mâinile întâlnite în cale ; a plimbat copii de 
oameni sus aşezaţi pe bulevarde : cuvântul RUŞINE i-a repugnat totdeauna. Este 
reputat, zbiară, cere, are !... Casă de două milioane, mobilă japoneză, făcută din 
cancer cu un prieten-complice, trei maşini, bar la subsol cu vinotecă, amante pe 
dric şi dame în patru labe pe sub birou, de toate... 

Lăsat slobod e în stare să vorbească de la Anul Nou până la Crăciunul 
următor. De Înviere, adună copiii, ca nu cumva aceştia să ia calea bisericii. El e 
mielul, cu ceata lui de cobzari, de stricători de poezie şi muzică ; el îi tâmpeşte, 
el îi face clienţii bulevardelor şi ai cluburilor disco. Întrebându-te dacă a mai citit 
vreo carte de când era obligat să înveţe alfabetul, nu ai să găseşti un răspuns! E 
mereu pe drumuri, aleargă, fuge de ceva, de propria-i conştiinţă cu atâtea feţe, 
doreşte să nu fie lăsat singur, nu are somn, nu are credinţă, e înfometat să ocupe 
revistele, orele de literatură şi mai ales să-ţi intre în casă ca să se înveţe o dată 
cum se îmbină Drapelul cu Fleica şi Folkul cu Porcul! Cum scoate nişte vânturi 
sonore care te fac să răsuceşti urgent butonul radioului. 

Numai că, de la o vreme, nu mai putem respira. Nu-i ajungeau duminicile, ne-a 
luat şi sâmbetele şi joile, a tocmit postul naţional şi să te ţii! Pentru că are o obială 
între dinţi ! O să ne scoale dimineaţa cu pogribaniile lui ; o să ne bată la c..., seara, 
că nu l-am învăţat pe dinafară şi, dacă-i dă cineva voie, o să ne urmărească prin 
toată ţărişoara asta, reputată prin bunul ei simţ, prin candoarea locuitorilor săi 
peste care au trecut turcii, muscalii şi alţii, lăsându-le măcar biserica, limba şi 
costumul, jocurile şi cântecele, dar nu i-au tâmpit sistematic cum vrea ăsta ! 

Opriţi-l până mai e vreme, pentru că are râie sub limbă, ne face creierul 
scrum şi ne cretinizează urmaşii ! Puneti potera pe el, să-l caute în buzunare cine 
l-a ootezat, să vedem din ce noroi de carne s-a născut şi ce hazna are în loc de 
inimă. Şi când mai aflaţi că iar se arată la teieviziune, stingeţi becul, vârâţi-vă 
capul sub plapumă, faceţi-vă că nu-l auziţi, că nu-l ştiţi! Ciuma, Holera, Lepra 
veneau şi treceau, ăsta nu se mai termină... 

Doamne, apără şi fereşte ! 


„Un român din Canada”, septembrie 1984, difuzată la 11 noiembrie 
1984! 


Mult stimate domnule director de la Europa Liberă, 


Cum mă numesc n-are nicio importanță. Trăiesc în Canada de peste 40 de ani 
şi nu demult m-am întors în România, unde am sărutat pământul ţării mele şi 
mormintele părinţilor de prin ţinutul Tecuciului. 

La vărul meu dintr-un sat am stat de vorbă într-o chilie cu o bătrânică pe care 
o cunoşteam încă de când era tânără. 

Printre altele mi-a povestit din viaţa ei de călugăriţă la mânăstirea Adormirea 
Maicii Domnului din comuna Tudor Vladimirescu - Tecuci’. Cum cele 300 de 
maici şi surori şi-au adus toată zestrea de la părinţi acolo, cum şi-au strămutat şi 
pământurile la mânăstire prin schimb cu alţi proprietari din satele lor şi cum cu 
mâinile lor au zidit acea mânăstire şi chiliile ei. 

În anul 1956, mânăstirea a fost desfiinţată, iar maicile împreună cu stareţa au 
fost alungate, pierzându-și şi bunurile duse la mânăstire de acasă. 

Cele mai multe au suferit şi închisoare din cauză că mai purtau hainele 
călugăreşti, neavând altele. La plecare, m-au rugat să vă înmânez următorul 
mesaj : 

„Suntem bătrâne, după ce am argăţit pe unde am fost primite. Şi ne-am gândit 
oare cui să ne adresăm ca mânăstirea zidită cu mâinile şi cu bunurile noastre care 
acum stă pustie să ni-o dăruiască în chip de azil de bătrâne, în care să ne sfârşim 
zilele ? 

Mulţi din ţara noastră care au fost duşi la canal s-au întors şi şi-au primit 
casele şi grădinile înapoi. Noi de ce să nu le primim? Ce rău am făcut ca 
pedeapsa să nu se mai sfârşească ? 

S-ar putea să se spună că putem merge la azilele din oraşe. Dar noi dorim 
mânăstirea noastră, în care am muncit şi ne-am rugat, ca şi părinţii şi străbunii 
noştri, care prin credinţă au sădit ţara noastră România. 

Aceasta ar fi o mare bucurie pentru noi şi pentru cei care spun că biserica 
noastră este persecutată (fie din ţară, fie din alte ţări). 

Vă rugăm mult, dacă aveţi trecere, puneţi un cuvânt pentru noi, la cei mai 
mari din ţara noastră şi la cei cu credinţă şi dragoste de România. 

În primul rând, la preşedintele ţării noastre, despre care se ştie că este un om 
înţelegător şi bun. Căci noi pe nedrept am fost alungate din munca şi mânăstirea 
noastră”, 

Domnule director, vă rugăm mult, difuzaţi această scrisoare la Europa Liberă. 
Şi, dacă se poate, să ajungă scrisoarea şi la Vocea Americii. 


1. Despre represiunea declanşată împotriva călugăriţelor de la Mânăstirea de la 
Vladimireşti din anii 1954-1956, vezi Raport Final, Comisia Prezidenţială pentru 
Analiza Dictaturii Comuniste din România, Humanitas, Bucureşti, 2007, pp. 275-277. 

Dr. Hubert Langer, Graz, Austria, [octombrie] 1984, 
difuzată ia 11 noiembrie 1984! 


Relatare despre călătoria în România 


Aveam intenţia — împreună cu un grup de 41 de persoane, majoritatea oameni 
în vârstă — să întreprindem o călătorie organizată, de trei săptămâni, în România, 
în a doua jumătate a lunii august. Din pricina comportării de neînțeles a vameşilor 
români de la punctul de frontieră Nădlac, proiectul nostru a fost imposibil de 
realizat şi, în cele de urmă, a trebuit să ne întoarcem în Ungaria. 

Deoarece eram la curent, din multele relatări în presă, cu deosebit de proasta 
stare alimentară din România, am luat cu noi multe alimente, ca să nu avem 
probleme de aprovizionare. De multe ori, oamenii în vârstă au nevoie de o hrană 
specială. La graniţa română ni s-au luat paşapoartele şi, după vreo oră de 
aşteptare, ni s-au controlat bagajele. Am fost obligaţi să scoatem majoritatea 
geamantanelor din autobuz. 

Vameşii de la graniţa română au găsit tot felul de cusururi produselor alimentare 
pe care le luaserăm cu noi. După multă tărăgăneală - întâi au vrut să taxeze 
proviziile noastre individual pentru fiecare turist — s-au hotărât să le taxeze 
global. Ei au fixat o sumă de 5.600 de şilingi austrieci pentru tot autobuzul care 
să fie împărțită pe zece chitanţe. Un kilogram de cafea, de exemplu, în valoare 
de 400 de şilingi, a fost taxat cu 270 de lei. 

După cinci ore de formalităţi ne-am hotărât să plătim vama cerută pentru ca 
să putem în sfârşit să ne continuăm călătoria. Cu toate acestea, nu ni s-a permis 
să intrăm în România. 

După ce cei doi conducători ai grupului au fost supuşi, separat, unui interogatoriu 
luat de către un funcţionar superior al vameşilor, a fost luat la rând un bătrân de 
75 de ani şi supus şi el unui interogatoriu separat. Vameşii l-au întrebat de ce 
merge în România, dacă aparţinem vreunei secte religioase, de ce avem cu noi 
aşa de multe provizii, cum de ne-am hotărât să mergem în România etc. După 
altă aşteptare, ni s-a comunicat că nu putem intra în ţară cu toate alimentele, că 
trebuie să ne întoarcem în Ungaria şi să lăsăm acolo o parte din ele. La graniţa 
română nu se puteau depune. Ne-am hotărât atunci să ne întoarcem în Ungaria, 
unde am obţinut imediat permisiunea să depunem o parte din alimente şi ne-am 
întors din nou la graniţa română. 

Între timp, unii dintre participanţii la călătorie, mai în vârstă, au fost atât de 
slăbiţi de aşteptarea de şapte ceasuri sub un soare arzător, că au trebuit să fie 
încredinţaţi îngrijirilor infirmierei de gardă de la graniţă. Unei doamne i s-a 
urcat atât de mult tensiunea, că a trebuit să fie chemată o doctoriţă din localitatea 
vecină. 

După întoarcerea din Ungaria ni s-au luat din nou paşapoartele şi procedura 
controlului vamal a început din nou. Din nou ne-au cercetat autobuzul şi vameşii 
au găsit că tot mai aveam prea multe alimente. Ni s-a restituit suma de 5.600 de 
şilingi austrieci şi ni s-a declarat că nu ni se permite intrarea decât dacă lăsăm 
toate alimentele în Ungaria. 

În acelaşi timp, vameşii s-au comportat foarte necivilizat, au apostrofat tot 
grupul cu gesturi şi voce tare. 

De data aceasta ne-a ajuns. Ne-am hotărât să renunţăm la vacanţa noastră în 
România. Nu eram de acord să intrăm în România fără o provizie de alimente, 
deoarece am aflat între timp şi de la turiştii care ieşeau din ţară că, într-adevăr, 
situaţia alimentară era foarte proastă. 

Suntem indignaţi de felul în care am fost trataţi în România, ca turişti străini, 
şi constatăm că acest tratament este în totală contradicţie cu sloganul „Ospitaliera 
Românie vă aşteaptă. Fiţi bineveniţi!”, pe care l-am văzut afişat peste tot în 
timpul celor opt ore cât am aşteptat la graniţa română. 

Găsim şi că ar fi fost mai bine să nu dăm cele două pachete de ţigări 
americane care ne-au fost cerute pentru „şef”. 

După întoarcerea noastră, am aflat că hotelurile de stat au prezentat socoteala 
pentru camerele neutilizate societăţii care a organizat excursia încă înaintea 
întoarcerii noastre în Austria. 

Găsim că comportamentul autorităţilor de frontieră române este în crasă 
contradicţie cu uzanţele internaţionale şi că - înainte de toate - contrazic în mod 
strigător la cer spiritul de la Helsinki atât de des invocat. După experienţele de 
la graniţa românească am petrecut un concediu improvizat, dar foarte plăcut 
datorită marii amabilităţi a tuturor (nu aveam camere rezervate) în Ungaria şi, în 
cele din urmă, ne-am întors cu plăcere din nou în Austria. 

Semnat în numele participanţilor la călătorie enumeraţi mai sus. 

„Un medic”, Cluj, [septembrie-octombrie] 1984, 
difuzată la 12 noiembrie 1984' 


Domnule director, 


Aş vrea să vă spun câteva cuvinte despre absolvenţii facultăţii de medicină, 
despre drumul pe care-l parcurg până la realizarea profesională ca specialişti. De 
aproximativ patru ani, Ministerul Sănătăţii a emis un ordin prin care fiecare 
absolvent este obligat să efectueze un stagiu de trei ani într-un spital judeţean sau 
într-o clinică universitară, cu un salariu lunar de 1.800 de lei, aproximativ 
salariul unui portar de întreprindere. 

În toată această perioadă, medicii specialişti primari şi şefii de secţie au 
obligaţia să se ocupe de pregătirea practică a stagiarilor. Aceasta însă în mod 
teoretic, pentru că practic nimeni nu se interesează de ceea ce fac aceşti tineri 
medici prin spitale. De fapt, nu sunt lăsaţi să facă nimic, nu au nicio respon- 
sabilitate. În acest fel, ei capătă rapid sentimentul inutilităţii, devin dezinteresaţi, 
mulţumindu-se doar cu prezenţa fizică în spitale. În trei ani, unii reuşesc chiar să 
uite şi ce au mai ştiut din facultate, iar multora li se sădeşte în suflet teama că 
singuri nu vor putea face faţă în circumscripțiile unde au fost repartizaţi. Dezamăgiţi 
de situaţia în care se află, mulţi se pierd, deşi poate că au fost studenţi valoroşi 
şi promiţători. p 

După terminarea stagiului, tânărul medic are dreptul să se prezinte la concursul 
de medic secundar în vederea unei specializări. Însă de astă dată şansele sunt 
doar de partea celor care „au pe cineva”. Reuşita e în funcţie de relaţii şi de 
sumele plătite unora din comisia de examinare. Cei ce n-au fost aleşi merg la 
ţară. Dar şi aici primirea unei circumscripţii într-o comună cu gară, lumină 
electrică, staţie de autobuz depinde de cât ai dat directorului direcţiei sanitare. 
Sunt cazuri când tânărul absolvent trebuie să lucreze un an sau doi pentru a-şi 
recupera sumele plătite. Mulţi dintre absolvenţii promiţători, dacă nu au pe 
cineva, undeva, sfârşesc ca medici de circumscripție, neputând să facă o specialitate 
în care să-şi aducă aportul în asistenţa de specialitate a bolnavilor. Concursurile 
pentru secundariat şi primariat au devenit surse de îmbogăţire pentru comisiile 
respective. Nu poate fi vorba să iei un concurs de medic primar fără a plăti sume 
exorbitante care pot ajunge până la 100.000 de lei. Sunt numeroase cazurile de 

medici foarte bine pregătiţi care cad la examenul de medic primar pentru că s-au 
încrezut prea mult în forţele şi pregătirea lor. În schimb, promovează cei slabi 
care au avut relaţii şi au putut plăti. S-a ajuns astfel la paradoxul ca cei din urmă 
să fie cei dintâi, 

Vremurile când un tânăr student sau un tânăr medic valoros putea fi reţinut în 
clinică pentru că maestrul şi profesorul lui l-a remarcat au apus de mult. Astăzi, 
un profesor nu mai are puterea de decizie, aşa cum avea profesorul Haţieganu la 
vremea lui. Aşa cum au ajuns profesori Danielo, Spirchez, Fodor, Moga, 
Hărăguş, Faur, Ciplea şi lista lor ar putea fi continuată, pentru că ei au fost 
selecționați dintre cei mai buni chiar de maestrul Haţieganu. Astăzi, profesorul 
este subordonat comitetului de partid şi, din păcate, mulţi dintre actualii noştri 
profesori provin din secretari de partid sau recomandaţi de aceştia. Situaţia 
dezastruoasă la care s-a ajuns trebuie să dea de gândit conducerii superioare de 
partid, pentru că generaţia veche, bine pregătită, e pe cale de a-şi încheia 
activitatea. Sunt clinici de specialitate care nu au profesori. În această situaţie se 
află oftalmologia, specialitate în care în ultimii ani n-a apărut încă un profesor de 
talia profesorului Petre Vancea, deşi generalul dr. Olteanu este un nume bine 
cunoscut în ţara noastră. 

În medicina internă, deşi sunt mulţi profesori, niciunul nu are o valoare 
autentică, niciunul nu a putut ajunge la valoarea înaintaşilor lor. Aş aminti cazul 
şcolii de medicină internă din Cluj, unde „titanii” Haţieganu, Goia, Moga, 
Fodor sunt la o distanţă prea mare de actualii profesori. Cea mai tristă situaţie mi 
se pare la Clinica medicală II din Cluj, unde cândva a lucrat marele profesor 
Goia. Actualmente, conducerea acestei clinici a fost încredinţată unui secretar de 
partid, preferat conferenţiarilor Boeriu şi Tănăsescu, admirabili elevi ai profesorului 
Haţieganu. Nici în celelalte centre medicale de tradiţie din Iaşi şi Bucureşti 
situaţia nu e mai bună. Aşa se explică neputinţa profesorilor de medicină internă 
din ţara noastră de a interveni în cazul doctorului Puşcaş din Şimleul Silvaniei, 
care are pretenţia că vindecă ulcerul gastro-duodenal cu Ulcosilvanil. Cazul 
Puşcaş mi se pare edificator asupra valorii profesorilor noştri de medicină internă, 
deşi unii ar găsi scuze în relaţiile acestui medic cu poetul de curte Adrian Păunescu. 

Aceeaşi situaţie poate fi semnalată şi în obstetrică-ginecologie, unde dispariţia 
profesorului Panait Sârbu şi pensionarea lui Dan Alessandrescu au lăsat goluri ce 
nu pot fi umplute cu activişti şi secretari de partid de teapa grupului Lemnete. 
Majoritatea profesorilor din Bucureşti au avut de urmat un traseu bine stabilit de 
partid - via Ministerul Sănătăţii -, unde mai întâi ocupă un post de director 
general sau de secretar general şi apoi ajung profesori sau şefi de clinică, aşa 

cum e cazul doctorilor Enăchescu, Nicolau, Nicolaiescu, Ozun. Merită a fi 
amintit cazul ORL-ului, care are la ora actuală numai doi profesori şi aceştia 
suferinzi. E vorba de profesorul Cincă, de o valoare incontestabilă, dar care, în 
urma unei operaţii dificile are o capacitate redusă de muncă, precum şi de 
profesorul Hociotă, care şi el, după un infarct miocardic, nu mai este ceea ce a 
fost. 

Faptul că în ultimii zece ani au rămas atâtea clinici fără profesori este 
consecinţa deciziei partidului de a nu numi niciun profesor universitar fără avizul 
expres al tovarăşei Elena Ceauşescu. Situaţia devine îngrijorătoare pentru că, la 
oră actuală, medicina românească nu mai dispune de cadre tinere deosebit de 
valoroase, deoarece procesul de formare în ultimii zece ani a fost defectuos. 

Nu a mai existat posibilitatea ca medicii de valoare să fie trimişi în străinătate 
pentru specializări şi perfecţionări din cauza lipsei de devize. În unele cazuri, cei 
trimişi la specializare nu s-au mai întors. Nurneroşi medici rămân în Vest, 
scârbiţi de disprețul cu care sunt priviţi de partid, în speranţa că vor găsi alt 
climat de muncă, de înţelegere şi de respect. Aşa este cazul profesorilor Papahagi, 
Toader, Stelică Dumitrescu, Beroniade, Cotăiescu, Corondan, Brătianu, Stâsel, 
Ţurai, Dacian, Gerota şi lista poate continua. 

Ceva trebuie făcut pentru a remedia această situaţie. Şi în primul rând e 
nevoie de o promovare pe criteriul respectării valorilor, şi nu al dosarului de 
partid. Partidul trebuie să înţeleagă odată că un bolnav poate fi ajutat numai de 
un medic bine pregătit profesional, şi nu de un medic bun membru de partid. 
Dacă în alte profesiuni mai poate fi într-un fel motivat dosarul de partid, în 
promovarea unui cadru în sectorul medical nu numai că nu este necesar, dar e 
de-a dreptul dăunător, avându-se în vedere că se lucrează cu şi pentru cel mai 
preţios capital: omul. Aş recomanda celor răspunzători de destinele medicinei 
româneşti să citească splendida carte a doctorilor Blăjan şi Florea: Haţieganu în 
cuvinte înțelepte, unde pot găsi atâta adevăr în afirmaţia marelui profesor: „O 
clinică condusă de un profesor conştient şi stăpân pe specialitate, secondat de 
colaboratori pregătiţi ştiinţific şi tehnic, este o minunată şcoală pentru pregătirea 
viitorilor medici şi o admirabilă instituţie pentru promovarea ştiinţei medicale”. 

Walter Trampau, originar din România, [octombrie] 1984, 
difuzată la 13 noiembrie 1984! 


Domnule director, 


Mai deunăzi a avut loc la Hanovra o conferinţă a uneia din cele mai de seamă 
organizaţii economice din Germania Federală, Deutscher Industrie und Hadelstag, 
organizaţie de vârf a Camerelor de Comerţ şi Industrie. Preşedintele ei, Otto 
von Amerongen, este totodată preşedintele Economiei Germane pentru Răsărit 
(Ostausschus der Deutschen Wirtschaft). Nu este deci de mirare că funcţionarii 
superiori ai acestei organizaţii sunt la curent cu situaţia schimburilor de mărfuri 
şi proiectelor de colaborare tehnico-industrială cu ţările în care în anii aceştia, 
sub ochii noştri, se „desăvârşeşte revoluţia socialistă”, ca, de pildă, în România. 

Nimerisem la conferinţă deoarece, după ce m-am pensionat, am tradus în 
repetate rânduri materiale importante din şi în româneşte pentru, să zicem, 
domnul Peter care, printre altele, se ocupă şi de dezvoltarea schimburilor cu 
România. Într-o pauză a conferinţei domnul Peter m-a invitat la masă şi mi s-a 
plâns amarnic : schimburile cu România sunt, chipurile, grav periclitate. Pesemne, 
îmi relatează el, bieţii colegi de la întreprinderile de stat pentru comerţu: exterior 
sunt confruntaţi cu o dispoziţie univocă şi categorică a „Dumnealui” - inutil să 
precizez la cine se referea domnul Peter - de a forţa cu orice preţ tranzacţiile în 
compensație. 

Nimic nou sub soare, îmi zise domnul Peter. Toate ţările din CAER încearcă 
să cumpere inarfă de nivel tehnic superior contra marfă de nivel tehnic inferior. 
Noi, în Germania Federală, am încurajat chiar constituirea unor firme specializate, 
care se ocupă cu desfacerea mărfurilor livrate din Răsărit în compensație. 

Dar, se plângea interlocutorul meu, la Bucureşti pare să fi prins rădăcini o 
idee fixă: să nu se încheie, pe cât cu putinţă, decât tranzacţii în compensație, 
ceea ce, zicea el, va duce în scurt timp şi inevitabil la un şi mai radical declin al 
schimburilor. Şi am avut în faţă imaginea şedinţelor entuziaste de la feluritele 
organizaţii de stat pentru comerţul exterior de la Bucureşti, de la Banca pentru 
Comerţul ‘Exterior, de la Banca de Investiţii sau chiar de la Banca Naţională, în 
cursul cărora experţii şi tehnicienii, specializaţi în curs de decenii în a manipula 
sculele subtile, rafinate, ale comerțului modern, aplaudau cu entuziasm iniţiativa 

„tovarăşului” de a sălta comerţul exterior al României Socialiste multilateral 
dezvoltate la nivelul superior... al trocului. Căci dorinţa bruscă şi univocă a 
firmelor de stat bucureştene de a recurge la compensaţii şi, pe cât se înghite de 
partea cealaltă, numai la compensaţii, dovedea că este vorba de o dispoziţie 
venită „de sus de tot” şi că, în asemenea cazuri, expertul, tehnicianul, specialistul 
nu au ce argumenta. Le rămâne numai opţiunea aplauzelor. 

Dar cum să-i explici domnului Peter că în respectivele săli de şedinţe aplauzele 
au trebuit să răsune în fapt furtunoase ? 

Nu ştiu care protocronist de meserie i-a suflat tovarăşului ideea că primul om 
care a schimbat două pulpe de mistreţ contra unei praştii ar fi trăit pe undeva prin 
munţii Vrancei sau pe Valea Lotrului şi că această tradiţie străveche, legată de 
obârşie, adică schimbul de marfă contra marfă, trebuie reluată, consolidată, 
extinsă în tot comerţul exterior românesc, în ciuda şi împotriva voinţei partenerilor 
întru negoţ din lumea capitalistă. 

Motivul, m-am străduit să-i explic domnului Peter, este evident. Până la 
lichidarea datoriilor externe, România caută să acopere importul necesar de 
mărfuri, oricum masiv redus, încât fabrici întregi stagnează, prin depăşirea 
planului, fără cheltuieli de devize. Dintr-o greu explicabilă pudoare, după atâţia 
ani de absenţă din ţară, am evitat să-i explic distinsului expert german că acum 
patru ani, când, în urma crizei poloneze, datoriile externe ale României au ajuns 
şi ele în lumina rampei finanţelor internaţionale, la şedinţa decisivă, tovarăşul, 
înfierbântat, şi-a ieşit din fire, a ţipat şi a vociferat, dar nu a amintit nici de 
investiţiile majore eronate, nici de gigantomanie, nici de poliţele în alb, trase pe 
contul nivelului de trai al generaţiei următoare, ci i-a făcut pe experţii de frunte 
ai ţării albie de porci, pentru că l-au făcut, chipurile, de râs pe el, personal 
dacă mai era cu putinţă, fireşte — pe el, bărbat de stat respectat şi apreciat pe plan 
mondial, personalitate de frunte a vieţii internaţionale. Şi ce să fi zis bieţii 
experţi care au trebuit să cumpere în Occident echipamentul uzinelor petrochimice, 
care lucrează cu 60% din capacitate, al oţelăriilor, care produc în condiţiile 
inundării pieţii mondiale cu oţel mai bun şi mai ieftin decât cel românesc, al 
fabricilor de utilaj electronic, ale căror produse sunt într-adevăr protocronice şi 
pot corespunde cel mult aspirațiilor la modernism ale unor triburi din jungla 
africană, pe cale de a înlocui graiul tamtamurilor cu tranzistorul ! 

„Nu pot convinge un fabricant de silicat suprapurificat sau de armături 
speciale că este în interesul Germaniei Federale să-şi vândă marfa pentru salam 
de Sibiu, cât de bun să fie salamul, sau contra unor confecţii ieşite din modă 
acum doi ani, îmi explică domnul Peter, plin de tristeţe şi de bunăvoință. Politic, 

îl pot convinge să livreze României pe un credit ceva mai lung decât de obicei, 
deşi un partener spaniol sau indonezian îl plăteşte în trei luni, cel mult. De..., se 
mai poate vorbi cu guvernul de la Bonn pentru o eventuală garanţie de export. 
Dar acestea sunt cazuri excepţionale, domnule...” 

Bietul domn Peter, de atâţia ani angajat în domeniul schimburilor româno- 
-germane, nu a priceput încă şi nu pricep şi asemenea lui nici alţii cu mintea 
sănătoasă şi cu bunul-simţ intact, nu pot pricepe că în România excepţia a devenit 
regulă. Şi nu numai în practica cotidiană a comerţului exterior, ci în general, 
structural, organic. Sub semnul unei personalităţi „excepţionale” , starea excepţională 
s-a instaurat ca permanentă, a devenit cronică. Excepţia a devenit normalitate, 
normalul a devenit excepţional. 

Dar te văd trist, domnule coleg, îmi zice domnul Peter. Ce-i cu dumneata ? 
Mă gândesc la productivitatea muncii, domnule Peter! La ce?, mă întreabă el 
nedumerit. V-am tradus nişte rapoarte de activitate ale Ministerului Comerţului 
Exterior, vă aduceţi aminte. Între alte indicative cruciale, figura acolo şi „produc- 
tivitatea muncii în comerţul exterior”. Ce se va alege de ea, în condiţiile trocului 
„multilateral dezvoltat” ? Nu tu acreditive, nu tu conturi de clearing, nu tu 
credite, nu tu clienţi tradiţionali. În fapt, ce se va alege de ea, biata productivitate 
a muncii în comerțul exterior ? 

Indicatorul productivitatea muncii a fost, de la bun început, o aberaţie tot atât 
de flagrantă ca productivitatea muncii în Securitate şi miliţie. Numai că, la 
nevoie, ofiţerul convoacă în loc de zece, doisprezece nenorociţi în aceleaşi ore de 
muncă, ca să-i frece pentru că au chiulit de la demonstraţie sau pentru că au stat 
de vorbă la Eforie Nord cu un suedez, fără a face raport scris. Dar ce să facă 
bietul funcţionar de la o întreprindere de comerţ exterior, cât de priceput ar fi, 
cu piaţa mondială? Ce se face cu neamţul care produce semifabricate industriale 
indispensabile, dar nu vrea în ruptul capului nici salam de Sibiu, nici autoturisme 
Dacia şi nici chiloţi tetra? Cum se „optimizează” activitatea întreprinderilor de 
comerţ exterior în aceste condiţii noi, dar, mai ales, cum poate funcţionarul 
respectiv să se mai uite în ochii copiilor săi când încearcă să le explice că nu au 
tot ce nu au, pentru ca balanţa de plăţi să rămână pozitivă. 

Domnul Peter a dat din cap, a oftat şi a spus cu resemnarea tipică a occidentalului 
care nutreşte simpatii pentru bieţii oameni din „extremul orient european” : nu 
înţeleg, domnule ! 

Dar mă întreb cine poate înţelege cu adevărat ! 

„Un ascultător”, octombrie 1984, difuzată la 15 noiembrie 1984' 


Problema medicamentelor 


Aprovizionarea cu medicamente şi materiale tehnico-medicale este la ora 
actuală una din cele mai grele probleme ale asistenţei medicale din România. 
Dacă în urmă cu ani, industria farmaceutică românească, prin colaborări cu 
firme prestigioase din străinătate (Ciba, Hoechst, Organon, Schering, Richter 
etc.), reuşea să producă o gamă variată de medicamente competitive pe piaţa 
externă, astăzi aceste colaborări au fost mult reduse, regimul nemaiputând plăti 
în devize forte importul substanţelor necesare fabricării multor produse farmaceutice. 
Astăzi, lipsesc din farmaciile de circuit deschis, cât şi din farmaciile spitalelor, 
o gamă foarte largă de produse farmaceutice, de strictă necesitate, cum ar fi 
algocalminul, aspirina, vitaminele din grupul B, antibioticele, de exemplu, 
ampicilina, medicamentele hepatoprotectoare, produsele cortizonice, substanţe 
precum carbonatul de calciu, alucolul şi zaharina. Bolnavii de diabet zaharat nu 
pot primi, pe o reţetă, mai mult de 30 de tablete de zaharină. În ultimul timp, 
zaharina este folosită mult şi de restul populaţiei, ca înlocuitor al zahărului, care 
lipseşte din magazinele alimentare. 

Lipsesc constant şi alte materiale tehnico-medicale, cum ar fi vata, spirtui 
sanitar, tifonul, tinctura de iod, mănuşile chirurgicale, filmele radiologice. 
Obţinerea unui pachet de vată este o problemă, dacă nu ai o relaţie la farmacie. 
În zilele când se dă vată se formează cozi nesfârşite. În spitale şi policlinici, 
filmele radiologice sunt sub necesităţi. Ele nu pot fi folosite decât în cazul 
fracturilor, accidentelor şi marilor urgente. În multe cazuri, bolnavul este trimis 
să-şi procure singur filmele radiologice. Importul filmelor radiologice a fost 
redus la minimum. O anumită întreprindere din Târgu-Mureş a primit sarcina să 
producă filme radiologice, însă calitatea lor este discutabilă, adeseori neputând 
fi folosite. Tehnologia lor nu e pusă la punct, multe din filmele radiologice ajung 
în spitale şi policlinici gata mucegăite şi nu pot fi utilizate. 

Importul de medicamente e mai mult simbolic. Reducerea s-a făcut la 
indicaţia „tovarăşului” Nicolae Ceauşescu. Cele câteva zeci de produse ce se mai 
importă sunt în cantitate atât de mică, încât ele nu pot fi accesibile decât unui 
număr foarte mic de bolnavi. În fiecare judeţ sunt nominalizate anumite farmacii 
care primesc medicamentele de import. Bolnavii ştiu zilele când oficiile farmaceutice 


1. D.B. no. 483, November 15, 1984. 


DOCUMENTE 337 


trimit maşinile cu medicamente. E deprimant să vezi cozi formate din oameni 
suferinzi, care aşteaptă cu reţeta în mână să primească medicamentele de import 
prescrise de medici, însă mulţi nu mai apucă, cantităţile fiind prea mici. Cea mai 
mare parte din medicamentele de import este rezervată, din dispoziţia Comitetului 
judeţean de partid, pentru organele de partid, Securitate şi miliţie. Membrii 
acestor organe şi familiile lor primesc gratis orice medicament, inclusiv cele din 
import. Bolile activiştilor de partid, securiştilor şi milițienilor nu pot fi tratate cu 
medicamente româneşti. Pentru ei se găsesc cele mai bune medicamente din import. 

Am fost martor ocular când un farmacist dintr-un judeţ a primit un telefon de 
la Comitetul judeţean de partid să facă o trusă medicală pentru concediul 
primului-secretar. O adevărată farmacie trebuia să însoţească familia primului 
om al judeţului. Citeam pe faţa farmacistului teama ca nu cumva să scape sau să 
uite vreun medicament ce ar fi putut fi cerut de familia aleasă a judeţului, 
majoritatea medicamentelor fiind din import. 

Se constată o lipsă cronică a unor produse medicamentoase în secţiile de 
urgenţă ca Volon, Urbason, Berotec, Astmopent, atât de necesare pentru bolnavii 
cu şocuri anafilactice şi crize astmatiforme, cazuri în care o fiolă de Urbason 
poate fi salvatoare. 

Produsele dietetice, cum sunt Humana, Robebi, Eledonul, laptele praf, atât de 
necesare pentru alimentaţia sugarilor, cât şi pentru realimentarea lor, în secţiile 
de pediatrie, în dispepsii şi enterocolite, nu se găsesc decât în cantităţi minime, fiind 
şi ele importate. Din această cauză, cantităţile repartizate spitalelor sunt insuficiente. 
Eliberarea acestor produse din farmacii se face numai cu prescripţie medicală, 
aprobată de şeful clinicii teritoriale. Părinţii copilului bolnav sunt purtaţi de la 
medicul consultant la şeful policlinicii, pentru a li se aproba cumpărarea unei 
cutii de Humana, Robebi, Eledon sau lapte praf, pe care de cele mai multe ori 
nici măcar nu le găseşti în farmacii. Valabilitatea unei reţete e numai de zece zile, 
ea trebuind să fie reînnoită, ceea ce înseamnă alt timp pierdut pe la medici. 

În zilele când se distribuie lapte praf, în farmacii se formează cozi nesfârşite, 
lumea vociferează, atmosfera este foarte încinsă şi de multe ori este chemată 
miliția, pentru a supraveghea distribuirea laptelui praf. S-a încercat înlocuirea 
laptelui praf din import cu un produs similar, însă calitatea lui fiind necores- 
punzătoare, medicii refuză să-l prescrie. 

Procurarea produselor dietetice din import este o mare problemă pentru 
părinţii care lucrează la Maşini Grele Bucureşti, 23 august, pentru minerii de pe 
Valea Jiului sau pentru ţăranii colectivişti. Copiii acestora nu se bucură de 
privilegiile de care se bucură copiii activiştilor de partid, securiştilor sau milițienilor 

care primesc toate cantităţile de care au nevoie şi încă gratuit. Încă un aspect al 
echităţii comuniste. 

În ţară se vorbeşte că ministrul Sănătăţii, profesorul Proca, ar fi informat pe 
şeful statului de această situaţie, însă el ar fi primit un răspuns dezarmant: „La 
mine să nu mai vii cu asemenea tâmpenii. Vă trec cu vederea că nu mă puteţi 
înţelege, pentru că un preşedinte ca mine se naşte o dată la 500 de ani!”. 
Completăm noi: nu numai la 500 de ani, ci în 2.000 de ani n-a apărut un exemplar 
mai negativ care să aducă atâtea nenorociri şi suferinţe poporului român. 

Lipsa materialelor de dezinfecţie, reducerea continuă a personalului auxiliar 
au dus la scăderea stării de igienă a spitalelor şi, în consecinţă, a crescut numărul 
infecțiilor intraspitaliceşti, în special cu bacil Proteus şi Piocianic. 

Lipsa substanţelor dezinfectante, a detergenţilor şi a săpunului a afectat igiena 
populaţiei şi se semnalează recrudescenţa unor boli ca tuberculoza, hepatita 
epidemică, dizenteria, scabia, adică râia, parazitozele intestinale şi paraziţii 
corporali, adică păduchii. Apariţia a numeroase cazuri de tuberculoză, în afara 
focarelor existente, este consecinţa unor lipsuri grave în igiena populaţiei, a 
mediului de muncă şi locuit, dar şi consecinţa epuizării fizice prin suprasolicitare 
în producţie şi mai ales din cauza subalimentaţiei. Creşterea frecvenţei hepatitei — 
epidemice în unele localităţi, unde s-au înregistrat adevărate explozii - este 
consecinţa unei alimentaţii defectuoase, a unei sterilizări necorespunzătoare a 
instrumentarului chirurgical, a âcelor şi seringilor în dispensare, policlinici şi 
spitale, Apariţia scabiei, adică a râiei, o adevărată epidemie, a devenit la un 
moment dat probiemă naţională. În colectivităţile de copii, în şcoli, locuri de 
circulaţie publică, farmacii, cinematograf, teatre, frizerii, contaminarea a devenit 
posibilă datorită condiţiilor de igienă sub orice critică. Lipsa de pe piaţă a 
săpunului, mijloc banal, dar foarte necesar pentru întreţinerea unei stări cores- 
punzătoare de igienă, este una din cauzele principale ale apariţiei scabiei şi 
păduchilor. În şcoli, învățătorii şi profesorii s-au contaminat de râie şi de păduchi 
de la elevi, dar oricui i se poate întâmpla acest lucru prin intermediul frizeriilor. 

„Un român care mai speră”, [inceput de noiembrie] 1984, 
difuzată la 2 decembrie 1984! 


Domnule Ceauşescu, 


În curând se vor împlini 20 de ani de când ţara a căzut sub conducerea dvs. 
Întrebarea firească care se pune este: „Ce aţi realizat în acest răstimp ?”. 

Deşi încercaţi prin sforăitoarele, sterilele şi lungile dvs. cuvântări să convingeţi 
şi să influenţaţi pe cei ce nu cunosc situaţia reală, nu aţi reuşit şi nu veţi reuşi 
niciodată să fiţi crezut. Nimeni din ţară şi străinătate nu v-a crezut şi nu vă crede, 
fiindcă vede şi cunoaşte destul de bine şi pe propria sa piele situaţia reală. Mai 
mult, noi, cei din ţară, putem jura cu mâna pe inimă că în cei 20 de ani aţi ruinat ţara. 

Aţi distrus viaţa plină de conţinut şi prosperitate a zecilor de milioane de 
români, în special a ţăranilor agricultori, care acum cerşesc pe la oraşe câte o 
bucată de pâine pentru familia rămasă acasă. Aţi alungat din sate pe toţi oamenii 
harnici care aveau gospodării frumoase şi asigurau existenţa orăşenilor cu alimente 
bune şi proaspete. 

Aţi distrus sute de mii de case mari sau modeste, dar sănătoase, cu curţile lor 
frumoase, şi aţi făcut în schimb aşa-zisele „cutii de chibrituri” în care nu există 
nici lumină, nici căldură, nici hrană şi nici mulţumire. Aţi alungat din ţară sute 
de mii de cetăţeni de origină germană care se identificaseră în lungul şir de ani cu 
interesele şi specificul românesc, unde au avut o viaţă prosperă şi plină de conţinut. 

Aţi distrus cartierul Uranus şi altele ca să faceţi aşa-zisul „Centru civic”, 
respectiv o construcţie hidoasă care va fi o ruşine a Bucureştiului. Aţi cheltuit 
miliarde pentru această construcţie, când poate numai cu jumătate din banii ce aţi 
cheltuit şi fără a distruge mii de case aţi fi făcut o frumoasă şi modernă capitală 
în mijlocul ţării, regiunea Braşov, Sfântu Gheorghe, Târgu-Mureş, zonă climaterică, 
rezolvând astfel problema cea mai spinoasă a ţării - „problema minorităţilor”. 

Aţi băgat ţara în datorii de peste 10 miliarde de dolari, pretinzând că aţi 
industrializat-o, când în realitate ţara suferă de foame şi frig. 

Este dureros ca într-o ţară ca a noastră, unde se găseau de toate, să nu se 
găsească aproape nimic astăzi. Unde sunt pâinea, carnea, lapiele, untul, brânza 
şi alte alimente care se găseau pe toate drumurile ? 

Stau oamenii ore şi zile de-a rândul de la orele 3 dimineaţa până seara târziu 
la cozi, pentru o bucăţică de carne sau alte puţine alimente care mai apar din 

întâmplare (fiind probabil refuzate la export), pe care preşedintele Ceauşescu, 
secretarul general al PCR, genialul Ceauşescu, în marea lui generozitate, le mai 
dă din când în când pe piaţă. 

Pe scuri, aţi ruinat ţara, v-aţi bătut joc de munca întregului popor şi continuaţi, 
fără jenă, fără reţinere, fără discernământ, să terorizaţi O ţară întreagă, numai şi 
numai fiindcă nimeni nu are posibilitatea să fie primit de dvs. ca să vă spună 
realitatea, căci cei din anturajul dvs. (care vă ascund şi nu au curajul să vă spună 
adevărul) nu vă opun nicio rezistenţă, ba, din contră, vă preamăresc, târându-se 
ca reptilele pentru a nu-şi pierde posturile ce le ocupă. 

Este adevărat, şi aş fi nedrept dacă nu aş recunoaşte că în această acţiune 
negativă şi represivă sunteţi sprijinit şi chiar ajutat, pe de o parte, de Comitetul 
Politic Executiv şi guvernul ţării, iar pe de altă parte, de membrii PCR. Comitetul 
Politic Executiv, care ia parte împreună cu guvernul la toate şedinţele ce au loc 
din când în când, după bunul-plac al stăpânului, nu au ridicat vreun protest, nu 
au făcut niciodată nicio opoziţie sau obiecţiune şi nici cea mai mică reţinere. Din 
contră, nu au pierdut niciodată prilejul să vă laude şi să vă preamărească, arătând 
şi susţinând că tot ce s-a realizat, se realizează şi se va realiza este opera 
exclusivă a dvs. Numai secretarul general al PCR, cu puterea lui creatoare, cu 
spiritul organizatoric înnăscut, cu capacitatea de gândire, cu discernământul şi 
multe alte calităţi (după cum se scrie în comunicatele Comitetului Politic Executiv), 
a iniţiat, a condus şi a realizat tot ce a dus ţara de râpă, nimeni nu are niciun fel 
de contribuţie, în afară de dvs. şi bineînţeles întreaga răspundere, în mod delicat 
şi voalat, o trec numai pe seama dvs. - cu alte cuvinte - toţi se spală pe mâini 
când va veni ziua socotelilor care, bineînţeles, se apropie cu paşi repezi. 

Pe de altă parte, sunteţi sprijinit de cei peste 3.000.000 de membri de partid, 
care vă acordă încrederea lor, fără a ridica niciun fel de obiecţiune şi fără a face 
niciun fel de opoziţie, arătând o apatie generală în şedinţele de partid. Din 
discuţiile avute cu aceştia, niciunul nu se sfieşte să-şi arate nemulţumirea faţă de 
dvs., de politica dvs. şi a familiei dvs. în frunte cu academician, doctor, inginer, 
savant sau, mai bine zis singura savantă a ţării, dar niciunul, absolut niciunul nu 
ia nicio poziţie în şedinţele de partid, unde este singurul loc unde se poate 
discuta şi ridica orice problemă. 

În statutul PCR, la articolul 3, se spune - între altele — că orice membru de 
partid este obligat ca în şedinţele de partid să-şi spună deschis părerea asupra 
problemelor care se dezbat şi chiar să critice. Cum îşi exercită membrii de partid 
acest drept? Cu ce contribuie ei la îndreptarea neajunsurilor de care suferă ţara ? 
Care este contribuţia lor la îmbunătăţirea măsurilor pentru rezolvarea diverselor 
probleme cu care nu sunt de acord? Şi şirul întrebărilor poate continua. 

Cum rămâne cu conştiinţa fiecărui membru de partid când el nu este de acord 
cu ceea ce face N. Ceauşescu (aşa cum afirmă în discuţiile dintre ei, neoficiale, 
şi în discuţiile cu nemembrii de partid) şi totuşi tace ? 

Frica şi teama că îşi pierd avantajele şi poziţiile nu justifică asemenea atitudini. 
Pierderea avantajelor şi poziţiilor este pentru orice om care are conştiinţă mult 
mai neînsemnată decât îndeplinirea îndatoririlor şi a obligaţiilor ce le are un 
membru de partid ca cetăţean faţă de marea masă a populaţiei, respectiv faţă de 
țară. Niciun membru de partid, dacă va ridica problemele principial şi numai în 
şedinţele de partid, nu va putea fi arestat, căci nu mai suntem pe timpul lui 
Stalin. Astăzi, opinia publică mondială a început să-şi spună deschis, răspicat şi 
ferm părerea şi să tragă la răspundere pe cei ce încalcă drepturile omului. Dacă 
vor pierde poziţiile şi avantajele, nu vor muri de foame, ci vor duce aceeaşi viaţă 
ca cea mai mare parte a populaţiei, dar vor avea conştiinţa împăcată că şi-au 
făcut datoria. 

Ce aţi spune, domnule Ceauşescu, dacă unii, să nu zicem toţi dintre membrii 
de partid, vor ridica obiecţiuni împotriva politicii dvs., care a ruinat ţara, criticând 
constructiv ? 

Cum aţi reacţiona, domnule Ceauşescu, dacă o bună parte dintre membrii de 
partid (la început, poate numai câţiva şi apoi mai mulţi) vă vor înainta demisia 
din partid, motivând-o sau nemotivând-o ? l-aţi aresta ca să băgaţi teama şi 
groaza în ceilalţi ? Eh bine, vă pot spune că nu le veţi putea face nimic, căci nu 
aveţi niciun drept, iar o măsură represivă va arunca o lumină şi mai neagră în 
plus asupra persoanei şi politicii dvs., care şi aşa este destul de compromisă. 


„Un medic”, [toamna] 1984, difuzată la 5 decembrie 1984! 


Domnule director, 


În ultimul timp s-a semnalat apariţia în ţară a unor boli ca holera pe care, din 
ordinul autorităţilor, medicii au trebuit s-o eticheteze ca boală diareică - pentru 
a nu crea panică în rândurile populaţiei, deşi diagnosticul de laborator a fost clar - 
vibrionul holeric fiind găsit în produsele biologice examinate. Cauza - condiţii 

întâmplare (fiind probabil refuzate la export), pe care preşedintele Ceauşescu, 
secretarul general al PCR, genialul Ceauşescu, în marea lui generozitate, le mai 
dă din când în când pe piaţă. 

Pe scurt, aţi ruinat ţara, v-aţi bătut joc de munca întregului popor şi continuaţi, 
fără jenă, fără reţinere, fără discernământ, să terorizaţi o ţară întreagă, numai şi 
numai fiindcă nimeni nu are posibilitatea să fie primit de dvs. ca să vă spună 
realitatea, căci cei din anturajul dvs. (care vă ascund şi nu au curajul să vă spună 
adevărul) nu vă opun nicio rezistenţă, ba, din contră, vă preamăresc, târându-se 
ca reptilele pentru a nu-şi pierde posturile ce le ocupă. 

Este adevărat, şi aş fi nedrept dacă nu aş recunoaşte că în această acţiune 
negativă şi represivă sunteţi sprijinit şi chiar ajutat, pe de o parte, de Comitetul 
Politic Executiv şi guvernul ţării, iar pe de altă parte, de membrii PCR. Comitetul 
Politic Executiv, care ia parte împreună cu guvernul la toate şedinţele ce au loc 
din când în când, după bunul-plac al stăpânului, nu au ridicat vreun protest, nu 
au făcut niciodată nicio opoziţie sau obiecţiune şi nici cea mai mică reţinere. Din 
contră, nu au pierdut niciodată prilejul să vă laude şi să vă preamărească, arătând 
şi susţinând că tot ce s-a realizat, se realizează şi se va realiza este opera 
exclusivă a dvs. Numai secretarul general al PCR, cu puterea lui creatoare, cu 
spiritul organizatoric înnăscut, cu capacitatea de gândire, cu discernământul şi 
multe alte calităţi (după cum se scrie în comunicatele Comitetului Politic Executiv), 
a iniţiat, a condus şi a realizat tot ce a dus ţara de râpă, nimeni nu are niciun fel 
de contribuţie, în afară de dvs. şi bineînţeles întreaga răspundere, în mod delicai 
şi voalat, o trec numai pe seama dvs. — cu alte cuvinte - toţi se spală pe mâini 
când va veni ziua socotelilor care, bineînţeles, se apropie cu paşi repezi. 

Pe de altă parte, sunteţi sprijinit de cei peste 3.000.000 de membri de partid, 
care vă acordă încrederea lor, fără a ridica niciun fel de obiecţiune şi fără a face 
niciun fel de opoziţie, arătând o apatie generală în şedinţele de partid. Din 
discuţiile avute cu aceştia, niciunul nu se sfieşte să-şi arate nemulţumirea faţă de 
dvs., de politica dvs. şi a familiei dvs. în frunte cu academician, doctor, inginer, 
savant sau, mai bine zis singura savantă a ţării, dar niciunul, absolut niciunul nu 
ia nicio poziţie în şedinţele de partid, unde este singurul loc unde se poate 
discuta şi ridica orice problemă. 

În statutul PCR, la articolul 3, se spune - între altele - că orice membru de 
partid este obligat ca în şedinţele de partid să-şi spună deschis părerea asupra 
problemelor care se dezbat şi chiar să critice. Cum îşi exercită membrii de partid 
acest drept? Cu ce contribuie ei la îndreptarea neajunsurilor de care suferă ţara ? 
Care este contribuţia lor la îmbunătăţirea măsurilor pentru rezolvarea diverselor 
probleme cu care nu sunt de acord? Şi şirul întrebărilor poate continua. 

Cum rămâne cu conştiinţa fiecărui membru de partid când el nu este de acord 
cu ceea ce face N. Ceauşescu (aşa cum afirmă în discuţiile dintre ei, neoficiale, 
şi în discuţiile cu nemembrii de partid) şi totuşi tace ? 

Frica şi teama că îşi pierd avantajele şi poziţiile nu justifică asemenea atitudini. 
Pierderea avantajelor şi poziţiilor este pentru orice om care are conştiinţă mult 
mai neînsemnată decât îndeplinirea îndatoririlor şi a obligaţiilor ce le are un 
membru de partid ca cetăţean faţă de marea masă a populaţiei, respectiv faţă de 
ţară. Niciun membru de partid, dacă va ridica problemele principial şi numai în 
şedinţele de partid, nu va putea fi arestat, căci nu mai suntem pe timpul lui 
Stalin. Astăzi, opinia publică mondială a început să-şi spună deschis, răspicat şi 
ferm părerea şi să tragă la răspundere pe cei ce încalcă drepturile omului. Dacă 
vor pierde poziţiile şi avantajele, nu vor muri de foame, ci vor duce aceeaşi viaţă 
ca cea mai mare parte a populaţiei, dar vor avea conştiinţa împăcată că şi-au 
făcut datoria. 

Ce aţi spune, domnule Ceauşescu, dacă unii, să nu zicem toţi dintre membrii 
de partid, vor ridica obiecţiuni împotriva politicii dvs., care a ruinat ţara, criticând 
constructiv ? 

Cum aţi reacţiona, domnule Ceauşescu, dacă o bună parte dintre membrii de 
partid (la început, poate numai câţiva şi apoi mai mulţi) vă vor înainta demisia 
din partid, motivând-o sau nemotivând-o? I-aţi aresta ca să băgaţi teama şi 
groaza în ceilalți? Eh bine, vă pot spune că nu le veţi putea face nimic, căci nu 
aveţi niciun drept, iar o măsură represivă va arunca o lumină şi mai neagră în 
plus asupra persoanei şi politicii dvs., care şi aşa este destul de compromisă. 


„Un medic”, [toamna] 1984, difuzată ia 5 decembrie 1984! 


Domnule director, 


În ultimul timp s-a semnalat apariţia în ţară a unor boli ca holera pe care, din 
ordinul autorităţilor, medicii au trebuit s-o eticheteze ca boală diareică — pentru 
a nu crea panică în rândurile populaţiei, deşi diagnosticul de laborator a fost clar - 
vibrionul holeric fiind găsit în produsele biologice examinate. Cauza - condiţii 

precare de igienă şi lipsa substanţelor dezinfectante. Creşterea numărului de 
bolnavi de sifilis şi alte boli venerice ce se semnalează în ultimul timp reprezintă 
un aspect îngrijorător al asistenţei medicale prin greutatea dispensarizării acestor 
bolnavi în majoritate tineri care nu au un domiciliu stabil şi care muncesc 
temporar mereu pe alte noi şantiere. 

Întreprinderile de salubrizare nu mai dispun de mijloacele de transport necesare 
din cauza lipsei de carburanţi, containerele cu gunoaie şi resturi menajere nu pot 
fi ridicate decât o dată pe săptămână sau la zece zile, ceea ce în timpul verii 
devine foarte neplăcut prin putrefacţia resturilor menajere ; roiuri de muşte oferă 
un aspect dezolant ; containerele devin surse de infecţie pentru mediul înconjurător. 
Lipsa mijloacelor de deratizare pune probleme serioase în combaterea şobolanilor 
transmiţători a o serie de zoonoze. Un coleg din Sibiu îmi povestea că în centrul 
oraşului există o clădire veche care nu poate fi demolată din cauza unei mari colonii 
de şobolani estimată la câteva sute de mii care ar invada oraşul în cazul demolării. 

Starea igienico-sanitară a spitalelor lasă mult de dorit din cauza reducerii 
personalului auxiliar, a lipsei substanţelor dezinfectante şi a detergenţilor. În 
ultimii ani se constată o reducere a fondurilor pentru medicamente, materiale 
medico-sanitare şi alimente. În medie nu trebuie să se depăşească 15 lei cheltuieli 
pentru un bolnav internat. Sunt secţii care nu beneficiază de mai mult de 10-11 lei 
pe zi pentru un bolnav. În această sumă intră medicamentele bolnavului, hrana şi 
restul materialelor sanitare, vată, spirt, tinctură de iod etc. Medicul din spital 
trebuie să se încadreze în această sumă, altfel orice depăşire i se impută. 
Ministerul Sănătăţii a trimis la indicaţia partidului sarcini concrete direcțiilor 
sanitare judeţene de a reduce la maximum incapacitatea temporară de muncă - 
aşa-zisul ITM - impunându-se pentru anumite ramuri industriale un indicator 
ITM de 650-700 - această sumă înseamnă că muncitorul va beneficia de un număr 
mai mic de zile de concediu medical, mulţi dintre ei trebuind să meargă la lucru 
bolnavi. Fiecărui medic de întreprindere sau din policlinică i se repartizează concret 
câte zile de concediu medical are dreptul să acorde pe an ca şi când îmbolnăvirile 
pot fi planificate. Au fost numeroase cazuri când medicilor li s-au imputat 
certificate medicale pentru că au depăşit numărul de zile de concediu medical ce aveau 
dreptul să le acorde. În aceste situaţii, medicii devin foarte zgârciţi în acordarea 
concediilor medicale bolnavilor şi în final cei ce suferă sunt oamenii bolnavi. 

Ca urmare, morbiditatea generală a crescut, capacitatea de muncă a muncitorului 
se reduce şi în final economia naţională este cea care pierde. 

Alimentaţia bolnavilor în spitale este sub orice critică, majoritatea spitalelor 
trebuind să se autogospodărească ; fiecare spital a primit sarcina câţi porci, câte 

găini trebuie să crească fără a primi un gram de porumb, orz sau concentrate, ei 
trebuie crescuţi cu resturile alimentare de la bolnavi. În toate unităţile sanitare se 
constată o lipsă de interes din partea personalului medico-sanitar din cauza 
proastei salarizări, de aceea sunt cazuri când unii medici condiţionează asistenţa 
medicală de cadouri. Atâta timp cât medicul nu va primi un salariu corespunzător 
muncii şi necesităţilor lui spirituale, fenomenul mercantil nu va dispărea, iar 
capetele care cad din când în când nu vor face decât să îndârjească corpul 
medical împotriva partidului. 

Atâta timp cât partidul va umili medicii trimiţându-i duminica şi uneori în 
cursul săptămânii la cules porumb şi scos cartofi în CAP-urile părăsite de ţărani, 
nu va avea niciodată adeziunea corpului medical. Dispreţul medicilor faţă de 
partid şi Ceauşescu este profund, nu ne vom supune niciodată dictaturii partidului 
şi, dacă rezistenţa noastră nu va putea îmbrăca forma unei greve, aceasta e numai 
din cauza faptului că suntem animați de spiritul hipocratic că medicul trebuie să 
fie mereu lângă omul suferind. 


„Un participant la congresul ruşinii”, [sfârşit de noiembrie] 1984, 
difuzată la 23 decembrie 1984! 


Al cui congres? 


Mă întreb, şi ca mine o fac, sunt absolut sigur, milioane de români, din ţară 
mai cu seamă, dar şi de peste hotare. Al cui congres? Într-adevăr, iată o 
întrebare întru totul justificată, mai ales după 40 de ani de regim aşa-numit 
comunist. 

Congresele fac parte din viaţa partidelor colorate în roşu, le sunt specifice, 
deşi şi alte formaţiuni politice de pe glob obişnuiesc să convoace aceste reuniuni 
pentru a-şi gospodări într-un fel sau altul activitatea pe un interval de timp viitor 
şi pentru a o analiza pe cea trecută. Dar genul de congrese cum sunt cele ale 
partidelor roşii din estul Europei şi, desigur, şi din Estul cel mai îndepărtat sunt 
absolut specifice, nu numai în privinţa dimensiunilor care li se conferă (în mod 

artificios, cum vom vedea, dacă nu am şi văzut), ci şi prin fetişizarea de tip 
asiatic, străină obiceiurilor noastre, spiritului naţional, atât cât ne-a mai rămas. 

Se doreşte a se impune încă un imens neadevăr pe lângă celelalte născute între 
congrese, şi anume că la acest „forum al comuniştilor” se decide soarta ţării şi 
a partidului pentru o etapă de timp judecată pe toate părţile şi pusă ca într-un 
dispozitiv miraculos capabil, fără şovăire sau risc, să o transforme în realitate 
economică, socială, politică. Cât de falsă este această idee s-a dovedit şi până 
acum. Dacă ar fi numai să comparăm „previziunile ştiinţifice” care s-au făcut de 
fiecare dată, cifrele de plan în toate sectoarele : industrie, agricultură, învăţământ 
etc. cu cele reale, îndeplinite la finele fiecărui interval, ori adunate la patru ori 
cinci ani, ar fi arhisuficient pentru a ne convinge de lipsa de credit pe care au 
reuşit, realmente, s-o dobândească cei care conduc astăzi destinele ţării, cât şi de 
lipsa capacităţii lor de a interpreta corect realităţile româneşti, de fumurile care 
le-au înfierbântat imaginaţia elucubrantă, delirantă, până la urmă. 

Dacă cineva ar avea răbdarea şi documentarea necesară de a pune pe două 
coloane planificările partidului, ale conducătorului său necontestat şi realizările 
de fapt (poate o veţi face dvs. cândva! ), ar vedea, cu o surpriză imensă, lipsa de 
acoperire a celor cocoţaţi în funcţii de mare răspundere, mai ales morală, faţă de 
destinele unui neam minţit sistematic şi fără corectivul răspunderii politice. 

Cel puţin până acum... 

Mă întreb : al cui congres este acesta notat cu fatidica cifră 13 ? Ştim, dintr-o 
istorie încă nescrisă, că au fost astfel de congrese, începând încă din aşa-numita 
ilegalitate, în care ţara era vândută străinilor (teoretic, la acea oră, şi doar în 
scriptele fără valoare), din fericire, de care astăzi vrem să ne disociem, adică 
ruşilor. Mai ştim că au fost congrese în care s-au decapitat oameni ai aceluiaşi 
partid, care se prezintă drept un reprezentant autorizat al întregului popor, 
chezăşia victoriilor sale şi a înaintării spre societatea comunistă pe care încă 
nimeni, în lume, n-a văzut-o funcţionând; s-au desfăşurat congrese în care 
liderii de ieri au fost dezavuaţi public, în care li s-a pus în spate întregul cortegiu 
al erorilor şi fărădelegilor săvârşite într-o perioadă oarecare, omiţându-se a se 
spune că şi acuzatorii făcuseră parte din „complot” ; au fost congrese care, 
trâmbiţând mari transformări şi îmbunătăţiri ale vieţii, au marcat, în realitate, o 
deteriorare a nivelului de trai, înlocuirea răului cu şi mai rău; a fost şi un 
congres în care şeful de astăzi al partidului, departe de euforia care-l caracterizează, 
şi-a denunţat înaintaşii ca incapabili, duşmani chiar, pricini ale tuturor nereuşi- 
telor: congresul al IX-lea, la care se tot fac referinţe spre a se impune ideea lui 
Ceauşescu că el, odată cocoţat la putere, a eradicat marile erori ale celor dinaintea 


DOCUMENTE 345 


sa şi că, de la acea memorabilă dată, a început o viaţă nouă în partid şi în tară ; 
cei condamnaţi cândva au fost reabilitaţi post-mortem, iar cei rămaşi aruncaţi 
peste bordul corăbiei purtând însemnele noii dinastii Ceauşescu şi daţi la mestecat 
amatorilor de răzbunări şi linguşiri ; aşa s-a născut în cultură numitul „obsedantul 
deceniu”, care avea să fie înlocuit cu şi mai obsedantele două decenii de 
guvernare a dogmatismului cel nou. A existat şi un congres al demnităţii, este 
adevărat, întârziate, în care Constantin Pârvulescu, condamnat la moarte civilă, 
a rostit o fărâmă din adevărul crud al decepţiilor unui întreg popor şi partid; 
lecţia pe care moralizatorii de astăzi i-au dat-o a fost dură şi exemplară pentru 
toţi cei care ar mai fi simţit urcându-li-se sângele indignării în obraji şi ar mai fi 
fost tentaţi să repete acest izolat până la resemnare strigăt de ruşine. 

Congresul din aceste zile al cui este? Este un congres la crimei morale, dar 
şi al crimei pândind sângeroasă în ungherele activului politic ; este congresul la 
care unul din tovarăşii de altădată ai lui Ceauşescu se află sub pământ. Mă refer 
la Virgil Trofin, a cărui moarte stă sub vălul misterului. Un om încă tânăr, 
sănătos, un om care s-a trezit şi el într-un fatidic ceas-limită, dispărut în 
împrejurări tenebroase... Dus la spitalul din Călăraşi, nu se ştie exact de ce, după 
o operaţie de apendicită efectuată cu două săptămâni mai devreme, este lăsat să 
zacă pe un pat în aşteptarea unui specialist de la Bucureşti care n-a mai ajuns 
acolo niciodată. În registrele Spitalului militar din Bucureşti unde ar fi fost 
operat de apendicită nu este înregistrat. Nu se poate preciza cine a făcut intervenţia 
chirurgicală. Trofin se adresase din nou congresului, cel de-al XIII-lea, după ce 
solicitase rezolvarea situaţiei sale conferinţei naţionale, fără a primi satisfacţie. 
O înmormântare fără prieteni, fără „tovarăşi”, fără un cuvânt de despărţire. O 
înmormântare ciudată. Suspectă... 

Cine a mai rămas din aşa-zisa gardă veche ? Gogu Rădulescu, care-şi plăteşte 
cu temenele poziţia înaltă pe care o are. Cine le-a luat locul? Susţinătorii de 
acum 20 de ani ai lui Ceauşescu la eliminarea lui Gheorghe Apostol şi Chivu 
Stoica ; Gheorghe Pană, Dăscălescu, Dincă, Ion Iliescu, devenit editor de editură, 
Ion Ioniţă, pensionat avant la lettre, Petre Lupu şi alţii ca ei, printre care 
probabil Niculescu-Mizil, trecuţi la odihnă. Toţi incomozii reali ori închipuiţi 
scoşi din funcţii care le-ar fi putut conferi dacă nu o ciosvârtă de putere, măcar 
un procent de popularitate. Despre Gheorghe Maurer nici nu mai trebuie amintit. 
A fost înlăturat de mâna pe care singur a înălţat-o. 

Al cui congres este acesta? Al unui oraş asediat. Cu străzile, parcurile, 
podurile, trecerile de cale ferată păzite straşnic de mii de milițieni în uniforme şi 
de alte mii de securişti în civil. Un oraş încremenit, în ghearele iernii, cu case în 

care caloriferele par corpuri de frigider, o capitală înecată în beznă, lipsită de 
apă caldă, o metropolă care se visează, în amețeli bolnăvicioase, buricul mapa- 
mondului, dar în care copiii abia născuţi mor de frig, la câteva ore ori zile, în 
care bolnavii aşteaptă tremurând ziua operaţiei, în care să funcţioneze curentul, 
căldura şi apa ; un oraş în care aparate de milioane de dolari nu pot funcţiona sub 
temperaturile fireşti ; în care funcţionarii, profesorii, elevii şi studenţii stau 
încălcaţi în bocanci şi şoşoni, cu paltoanele pe ei şi cu căciulile în cap; o 
capitală a culturii socialiste în care bibliotecile se închid la ora 15 : 00 din cauza 
întunericului şi în care instrucţiuni severe interzic aprinderea luminii electrice. 
În Bucureştiul anului 1984, după 40 de ani de regim zis socialist, mijloacele de 
transport în comun reprezintă atentate la viaţa şi sănătatea oamenilor agăţaţi pe 
scări, asta în zilele săptămânii, deoarece duminicile şi sărbătorile autobuzele 
stau în depouri. Un oraş al păcii, în care cursurile şcolare şi universitare sunt 
suspendate, zile la rând, pentru ca tinerii şi dascălii lor să meargă la pregătire 
militară, la trageri, spre a nu li se diminua „vigilenţa” faţă de un duşman nevăzut. 

Un oraş care încremeneşte pe o rază uriaşă atunci când cel mai iubit fiu al 
acestui popor, Ori nevasta sa va trece pe o arteră sau alta, niciodată neştiindu-se 
pe care anume, omul planetar nu vede şi nu întâlneşte pe nimeni. Un dictator 
singuratic, ca toţi de seama lui, se mişcă într-un oraş pe care l-a strivit sub povara 
incapacității sale şi a grandomaniei. În zadar fotografiile ni-i înfăţişează pe el şi 
pe consoarta lui îmbrăţişând copiii şi strângând mâinile oamenilor. Ştim de mult 
cine sunt cei aleşi pentru o astfel de onoare: oameni care sunt consultaţi de 
medicii Securităţii, care duc florile pregătite de serviciile Securităţii, care le 
controlează acestor reprezentanţi ai poporului şi unghiile ca să nu cumva să 
ascundă sub ele otrăvuri. Un oraş îndoliat de distrugerea iraţională a peste 
50.000 de apartamente, o cetate care îşi pierde identitatea pe zi ce trece şi se 
transformă într-un morman de pământ răscolit pentru a face loc refugiului de 
şobolani al celui care şi-a pus banderola tricoloră pe piept şi sceptrul în mână. 
Un oraş care zâmbeşte scârbit, aflând despre aventurile incredibile ale lui Nicuşor 
Ceauşescu, despre abuzurile săvârşite fără putinţa de a fi tras la răspundere. 
Securitatea pătrunde în casele oamenilor şi caută benzi video şi casetofoane pe 
care sunt înregistrate aventurile micului şi deşănţatului prinţ, spre a le confisca 
şi trage în ţeapă pe cei care le deţin. 

Bucureştiul nostru, atât de frumos şi ospitalier altădată, este un oraş murdar, 
invadat de şobolani şi securişti, la fel de dezgustători şi unii, şi alţii. Şi ceea ce 
se petrece în capitala celui de al XIII-lea congres se repetă la altă scară în toate 
oraşele de provincie. Sunt prezenţi la acest congres activişti şi chiar oameni de 

bine din zonele în care raţia de pâine continuă să fie de 250 de grame, ţărani care 
ştiu că în hambarele lor n-a mai intrat de mult un sac întreg de făină de grâu sau 
de porumb, preşedinţi de CAP-uri, în care oamenii nu au primit un leu de la 
începutul anului pentru munca lor, ingineri şi tehnicieni cărora li se opresc din 
salarii sume importante pentru că nu îndeplinesc un plan ce nu ţine seama de 
realităţi, poate şi pensionari, printre care şi invalizi de război care sunt răsplătiți 
de statul socialist cu un bacşiş public pentru ofranda lor de sânge şi dovada 
patriotismului adevărat, în vreme ce un Păunescu Adrian se lăfăie în bani 
nemunciţi şi în plăceri alături cu morala, fie ea şi burgheză, numai că strigă în 
gura mare „trăiască Ceauşescu”. De doi ani de zile, poporul nostru este supus 
unei probe a selecţiei naturale : cine reuşeşte să scape, bravo lui, cine nu, îl priveşte ! 

Şi în tot acest timp, se urlă prin unde şi se revarsă prin ziare torente de 
adjective şi metafore, dintre cele mai deşucheate cu privire la bunăstarea poporului, 
marea dragoste şi ataşamentul lui Ceauşescu la cauza poporului din care s-a 
născut. O mai mare umilinţă nici nu poate exista : să-i faci pe cei de care îţi baţi 
joc cu bună ştiinţă să-ţi mulţumească pentru tot ceea ce le iei, să-ţi hrănească 
morbul orgoliului şi al infatuării cu urale şi ovaţii, cu sacadate strigăte mecanizate, 
inconştiente şi contagioase, care le umflă palmele şi le dilată coardele vocale, ca 
într-un coşmar colectiv demn de cei mai temuti torţionari ai închisorilor comuniste. 

În zilele acestui congres, e bine să nu ieşi din casă decât mânat de nevoi 
absolute. E bine să ocoleşti şi privirile uniformelor indigo, ca şi pe cele ale 
civililor prea calmi de pe marginea străzilor, care fumează aşteptând să se 
întâmple ceva. E bine să-ţi laşi maşina în faţa casei şi să renunţi la cozile de la 
benzinării. Să mănânci pâinea de alaltăieri, băgând-o în cuptor, până trece 
congresul. 

Al cui congres? Al ruşinii naţionale, al umilinţei fără margini. Al terorii şi 
venalităţii unor oameni bolnavi al căror singur medicament sunt linguşirea 
continuă, minciuna fără perdea, supunerea oarbă, dezumanizarea. 

Păcat de aşa ţară. Păcat de un asemenea popor. Un mai mare duşman nu poate 
veni nici din afară. El este cu atât mai primejdios şi odios, cu cât trăieşte pe 
acelaşi pământ cu noi, se hrăneşte din suferinţa noastră, dispreţuindu-ne pe toţi 
cei care îngenunchem sub greutatea mizeriei, sub ruşinea de a-l fi cocoţat pe cel 
mai nesăbuit dintre noi la cârma unei corăbii ameţite de furtunile unei minţi 
palide, uscate, asemenea unei crengi lipsite de rod. 

„Acelaşi securist dezamăgit”, [toamna] 1984, 
difuzată la 21 şi 22 ianuarie 1985! 


Stimate domnule director Vlad Georgescu, 


Cunoscător fiind într-ale Securităţii, pot să vă confirm încă o dată că popoarele 
de sub cizma muscălească, nemţii, cehii, polonezii şi ungurii, care s-au mişcat, 
trăiesc mult mai bine decât se spune şi se crede la noi. 

În timpul evenimentelor din Ungaria din anul 1956, când ţara vecină sângera 
abundent, studenţii români au stabilit şi ei o întrunire în Piaţa Universităţii 
bucureştene, care însă n-a mai avut loc deoarece agenţii, studenţi şi ei, recrutaţi 
de biroul 1 învăţământ superior, serviciul 6, Şcoli de toate gradele, din Direcţia 
a-Ill-a Contrarevoluţie, au semnalat mitingul în notele lor informative. În dube şi 
camioane au fost încărcaţi toţi studenţii şi elevii care se îndreptau spre Piaţa 
Universităţii, bătuţi apoi cu sălbăticie. Toţi cei care nu s-au mai putut târî singuri 
pe la casele lor au fost căraţi la spitale?. În Strada Batiştei 25A se află unul din 
sediile CIE (Centrala de Informaţii Externe). Clădirea este impunătoare, cu 
grilaje ca suliţele, şi-l adăposteşte pe Năstase, fostul şef al biroului 1 studenţi 
demolat în bătăi în '56, care are acum o funcţie similară cu aceca a generalului 
patriot lon Pacepa, care n-a mai vrut însă să-l slugărească pe fostul şef al 
Direcţiei Superioare Politice a Armatei, Ceauşescu Nicolae, ajuns la preşedinţie 
împreună cu numeroasa şi neomenoasa lui familie domnitoare. 

Nicolae Mihai, Tutui, Gavrilă, „brunetul” Radu, toţi bătăuşii care în 1956 au 
nenorocit pe studenţii români au fost puşi să spioneze pentru familia Ceauşescu 
de către Năstase”, cel care a condus represiunile împotriva tineretului universitar. 
Pe banii smulşi poporului, în funcţii oficiale, cu acoperiri diplomatice ei adună 
pentru familia dinastică „informaţii” din lumea întreagă, care trec drept ultrasecrete, 
dar care, în realitate, nu fac nici doi bani. 


1. Publicăm aici a doua şi a treia parte a scrisorii (D.B. no. 528, January 21, 1985 şi 
D.B. no. 529, January 22, 1985). Prima parte lipseşte din fondurile consultate. 

2. Pentru detalii despre mişcările studenţeşti din 1956 şi despre represiunea lor, vezi 
Raport Final, ed. cit., pp. 681-693. 

3. Neputând controla exactitatea informaţiilor, Direcţia Europei Libere nu a difuzat 
numele din acest paragraf, iar „Năstase” apare doar cu inițiala. Probabil, Gheorghe 
Năstase, colonel, locţiitor al şefului Direcţiei I-a a Securităţii. [Vezi Florica Dobre 
(coord.), Elis Neagoe-Pleşa, Liviu Pleşa, Securitatea. Structuri-cadre. Obiective şi 
metode, vol. II, 1967-1989, Editura Enciclopedică, Bucureşti, 2006, pp. 467-461.] 

Un subaltern al celui care a condus represiunile împotriva studenţilor, colonelul 
V.A.!, se ocupă de intelectuali în general, şi de scriitori în special. Colonelul 
V.A. e întru totul demn de cel care-l conduce. Agenţii colonelului V.A. poartă 
ciomagul în mânecă şi nu pregetă să lovească pentru a intimida. 

Nu e exclus ca acest colonel V.A. să se afle în spatele celor care l-au lovit cu 
un box în piept pe matematicianul Mihai Botez?. Şi tot atât de probabil că acelaşi 
colonel V.A. se află şi în spatele amenințărilor scrise cu litere decupate din ziar 
şi trimise scriitorului Dorin Tudoran, căruia i se prezicea moartea. Iar la telefon 
i se spune că şi securiştii români, la fel ca cei din Polonia, au la dispoziţie lacuri 
de acumulare foarte adânci. 

De la Piaţa Romană, aproape de linia tramvaiului 26, prin Strada Povernei, se 
nimereşte în str. General Coandă, fosta Pietăţii. Aici se află fortăreaţa cu porţi 
înalte care adăposteşte sediul filajului Securităţii, iar pe stradă staţionează mai 
mereu tunuri cu apă menite să-i împrăştie pe bucureştenii care, eventual, s-ar 
aduna prea mulţi la număr să-l huiduiască pe domnitorul scorniceştean, mereu în 
alai ferice prin urbe. Lui Dorin Tudoran, colonelul V.A. îi trimite zilnic 3 maşini 


1. Victor Achim, maior în 1979, când se ocupă deja în cadrul Direcţiei I-a de „Activitatea 
duşmănoasă în domeniul Arte-Cultură”, fiind coordonatorul sectorului „creaţie 
literară”. Locotenent-colone! în 1981, Victor Achim a răspuns de supravegherea 
Uniunii Scriitorilor, probabil până în anul 1989, ultima merţiune certă datând din 
anul 1997 (Securitatea. Structuri-cadre. Obiective şi metode, ed. cit., pp. 488- 489, 
534, 586, 619-621, 696, 700-703, 713, 724, 729, 731). 

2. Mihai Botez, matematician şi futurolog, a încercat să lanseze, în anii 1976-1977, o 
Universitate clandestină liberă, după model polonez, împreună cu Vlad Georgescu. 
După arestarea şi emigrarea forţată a acestuia, Mihai Botez a trimis regulat scrisori 
Europei Libere în care critica evoluţia social-economică şi propunea remedii în sensul 
unei evoluţii reformiste a sistemului. Ca urmare a radicalizării poziţiilor sale, a fost 
anchetat repetat, dat afară din serviciu, apoi mutat cu domiciliu obligatoriu la Tulcea. 
În 1987, autorităţile i-au acordat viza după 34 de solicitări refuzate, pentru plecarea 
la un institut de cercetare din Statele Unite. Acolo a decis să ceară azil politic. Pentru 
disidenţa sa, vezi Românii despre ei înşişi, Litera, Bucureşti, 1992, Intelectualii în 
Europa de Est, Editura Fundaţiei Culturale Române, 1993, pp. 8-10, Scrisori către 
Vlad Georgescu, Editura Fundaţiei Culturale Române, Bucureşti, 2003, şi Raportul 
Final, ed. cit., p. 726. Dintre textele trimise la Europa Liberă i-au apărut, în Occident, 
„L?Eurocommunisme vu de ioin”, L'Alternative, nr. 3, pp. 17-18; „Les relations 
americano-roumaines (1968-1984)”, L'Autre Europe, nr. 10, august 1986, pp. 122-145 ; 
„Memorandum au CC. Une situation desastrueuse, comment s’en sortir? ”, iarna 
1985, La Nouvelle Alternative, 9 martie 1988, nr. 9, pp. 40-44. 

şi 18 (optsprezece) „păzitori” aşa încât tânărul scriitor, ostatic în România, ori 
pe unde ajunge, provoacă aglomeraţie cu liota lui de însoțitori nedoriți şi de 
care-i vine deosebit de greu să se despartă, pentru că nu vor ei. Are deci o echipă 
completă de filaj din renumita stradă General Constantin Coandă. 

Dorin Tudoran este percheziţionat în plină stradă, în plin centru şi nu de 
echipa lui de filaj în civil, ci de către alţii îmbrăcaţi în uniforme de milițieni. 

Traversând bulevardul, de la Hotel Intercontinental pe partea dreaptă a străzii 
13 Decembrie - altădată strada Regală -, o clădire sumbră cu geamurile vopsite 
şi cu porţi înalte metalice ce adăposteşte tehnicienii Securităţii care, la ordinul 
colonelului V.A., instalează „T.O. ” (tehnică operativă), adică microfoane sub parchet 
ori în pereţii locuinţei, transformând telefonul în radio-emiţător pentru ascultarea 
tuturor convorbirilor din casă sau numai pentru ascultarea convorbirilor telefonice, 
aşa încât, stereofonic, se înregistrează orice oftat al lui Dorin Tudoran. În rest el 
este urmărit prin acţiuni individuale sau de grup. Atunci când scriitorul Dorin 
Tudoran pune la cutia poştală o scrisoare, unul din filatori introduce imediat 
după ea un ziar. Toţi subofiţerii în civil care ridică scrisorile din cutiile poştale 
le duc la Serviciul „Control corespondenţă internă şi externă”, de unde scrisoarea 
lui Tudoran ajunge rapid pe biroul colonelului Victor Achim, care va putea şti cu 
precizie cutia şi strada unde a fost depusă scrisoarea. Lui V.A., scrisoarea i se 
aduce deschisă de abur şi el o poate opri, ori poate să o fotocopieze şi să o lase 
să ajungă la destinaţie, asta bineînţeles după ce plicul este lipit din nou la loc. 

Inginerul Radu Filipescu nu-şi punea manifestele în cutiile poştale şi astfel a 
îngreunat prinderea sa, care s-a datorat unei întâmplări nefericite pentru el şi 
pentru românii siliţi de el să afle că trebuie ei înşişi să se împotrivească dictaturii 
nemiloase, terorii şi înfometării ceauşiste. 

Cu sau fără cătuşe la mâini, de veţi fi aduşi la scările care dau în str. Beldiman 
şi urcați la ultimul etaj în clădirea fostei Prefecturi a Poliţiei, îl veţi întâlni în mod 
sigur acolo pe Bucurescu Gianu!, şeful Securităţii Capitalei, destul de „Bronet”. 
Are însă părul vopsit, pentru ca vreodată să fie mai greu de recunoscut şi să 


1. Gianu N. Bucurescu (n. 1934), membru de partid din 1956, colonel din 1971, 
locţiitor al şefului Direcţiei Personal şi Învăţământ a Securităţii. În anul 1982 devine 
general-maior şi şef al Compartimentului Cadre şi Învăţământ. La 12 octombrie 1984 
a fost numit şef al Securităţii Municipiului Bucureşti, funcţie pe care o deţine şi în 
1989. La 7 februarie 1989, el devine şi ministru adjunct de Interne. Membru supleant 
al CC al PCR între 24 noiembrie şi 22 decembrie 1989. Gianu N. Bucurescu a condus 
anchetele în cazul celor peste 1.000 de persoane reţinute pe 21 decembrie 1989, fapt 
pentru care a fost inculpat, dar eliberat pentru motive de sănătate. 

rămână nepedepsit!. El coordonează asuprirea, maltratările şi persecuțiile împotriva 
preotului Gheorghe Calciu-Dumitreasa, Mihai Botez, Dorin Tudoran, dr. Cană, 
Gheorghe Braşoveanu, Iuga Dumitru? şi Radu Filipescu. Securitatea stipendiază 
pe Michael Titus şi pe alţii aflaţi în emigrație care scriu că în România au loc 
inundaţii cu lapte şi miere de Scornicești, iar oponenții au înnebunit iremediabil 
de prea mult bine. Aceşti aliaţi obiectivi ai regimului nu cunosc teroarea declanşată 
de Nicolae Ceauşescu prin înscenări, pseudoprocese şi condamnări la ani grei de 
puşcărie. Nu ştiu nimic despre internările în clinici psihiatrice sub ameninţarea 
unor nebuni veritabili, furioşi şi periculoşi, despre închisorile din fiecare judeţ, 
pe care Gheorghe Chivulescu?, ministrul Justiţiei, refuză să le patroneze, măcar 
formal, lăsând teroarei polițienești pe toţi deţinuţii, prin aşa-zişii şefi de camere, 
şefi de echipe, brigadieri, agenţi de cameră etc. etc. 
| Demontarea sistemului de opresiune pentru cunoaşterea lui cât mai exactă, 
determinarea agenţilor Securităţii, ai informatorilor miliției şi ai ofițerilor, cât de cât 
corectți, să folosească tot „selectiv” notele informative dobândite în aceste vremuri 
nenorocite trebuie să preocupe pe toţi românii gâtuiţi laolaltă de „jefuitorii Ceauşeşti” 
cum îi numeşte SLOMR-ul, adică Sindicatul Liber al Oamenilor Muncii din România. 
Ministrul de Interne George Homoşteanu (căruia SLOMR-ul interzis i-a cerut 
arestarea şi judecarea lui Ceauseşcu) a rămas doar în Comitetul Central. Generalul 
Nicolae Pleşiţă*, în tinereţile lui infiltrat printre „Sumanele negre”, e pe o linie 


1. Fraza nu a fost citită pe post. 

2. Dumitru Iuga, tehnician la TVR, a încercat să înfiinţeze o reţea subversivă, „Mişcarea 
pentru libertate şi dreptate socială”. A fost arestat şi închis şase ani la Penitenciarul 
Aiud pentru sub acuzaţia de a fi complotat „împotriva orânduirii sociale”. După 1990 
a militat inclusiv prin greva foamei, pentru depolitizarea Televiziunii Române. 

3. Gheorghe Chivulescu (n. 1928), membru de partid din 1962, membru supleant al CC 
al PCR (1974-1979), membru al CC al PCR (1979-1989), membru al Comisiei 
pentru Probleme de Cadre de Partid şi de Stat al CC al PCR (din 1980), ministru al 
Justiţiei (1982-1987). 

4. Nicolae Pleşiţă (1929-2009), general de Securitate, a condus Centrul de Informaţii 
Externe al Securităţii între anii 1980 şi 1984. După 1984 a fost numit în funcţia de 
comandant al Şcolii de perfecţionare a cadrelor de rezervă din Ministerul de Interne 
de la Grădişte până la 19 februarie 1990. A deţinut funcţiile de membru al Comisiei 
de Revizie a CC al PCR şi membru supleant al CC al PCR între 1979 şi 1984. 
Conform Raportului Final, unul dintre cei mai brutali şi agresivi ofiţeri ai Securităţii, 
activ în represiunile împotriva partizanilor din munţi (îndeosebi ai celor din Munţii 
Făgăraş). A condus ancheta şi persecuțiile împotriva lui Paul Goma şi a celor care s-au 
asociat apelului său în anul 1977 şi a fost implicat în atentatele împotriva postului de 
radio Europa Liberă şi în acţiuni de colaborare cu organizaţii teroriste de stânga”. 


TE e 

moartă la Comisia Centrală de Revizie — un soi de cimitir al elefanților! —, dar în 
Comitetul Politic Executiv, ce e drept doar ca supleant. Din afara familiei 
domnitoare a intrat Tudor Postelnicu 

Schimbarea, domnilor, nu e doar bucuria nebunilor, ci şi uşurarea noroadelor. 


„Ideniificaţi, reţineţi şi aduceţi dama de pică!”, suna o rezoluţie, strict 
autentică, care l-a făcut celebru pe şeful serviciului „turci” din Direcţia de 
contraspionaj, rezoluţie pusă pe un raport de filaj al unui diplomat turc. Direcţia 
de filaj şi investigaţii scria că diplomatul fusese la operă şi din economie de 
spaţiu a fost menţionat doar numele spectacolului, „Dama de pică”. Priceputul 
şef de serviciu s-a făcut de basm cerându-le subalternilor săi să-i aducă năzdrăvana 
damă de pică spre a o recruta pe lângă diplomatul turc urmărit. 

Recrutarea de agenţi este principala sarcină a ofiţerilor de Securitate, „lucrători 
operativi”, cum sunt numiţi, pentru că de la Felix Edmundovici Derjinski 
încoace, KGB-ul şi importanta Securitate cred că oricine are pe conştiinţă acţiuni 
anticomuniste trebuie neapărat să se destăiriuiască altcuiva şi acela trebuie să fie 
neapărat agent, şi agent fiind trebuie să fie şi suficient de ticălos să toarne poliţiei 
ce a aflat. În realitate, rolul agenturii este mult mai limitat, primând aşa-numita 
„tehnică operativă” de ascultare cu microfoane, care a dovedit că mulţi agenţi 
„toarnă selectiv”, adică spun lucruri care nu provoacă vreun rău celor urmăriţi. 
Constituirea SLMOR a fost în întregime înregistrată pe bandă - graţie telefonului, 
din câte se pare. 

Preţiosul profesor doctor Dumitru Mazilu, care vorbeşte deseori la radio 
despre reuniunile internaţionale privind dreptul mării, a fost mulţi ani şeful 
Şcolii de Securitate de la km 11 Băneasa, unde a predat ciclul I, „munca cu 
agentura”, recomandând în cursurile lui două principale baze pe care să se facă 
recrutarea de agenţi, şi anume : 


- recrutarea pe bază de sentimente patriotice ; 
- recrutarea pe bază de material compromiţător?. 


= 


O interpretare eronată. 

2. Dumitru Mazilu a deţinut funcţia de director al Şcolii de ofiţeri de Securitate de la 
Băneasa în perioada 1965-1966. Între 1965 şi 1968 a devenit preşedinte al Subcomisiei 
Naţionale pentru cercetarea abuzurilor şi ilegalităţilor comise pe timpul regimului 
Gheorghe Gheorghiu-Dej, iar în 1970 a fost titularizat ca profesor universitar de către 

Mai întâi, „candidaţii” la recrutare erau studiaţi în amănunţime de un ofiţer 
de Securitate. Aceasta era faza „cunoaşterii personale”, care însemna un raport 
cu portretul fizic şi intelectual al candidatului. Printr-o operaţiune de „reţinere 
secretă” , bieţii oameni erau literalmente răpiți de pe stradă de o „volgă neagră în 
care de cele mai multe ori erau înghesuiți cu genunchiul în fund şi ajungeau la 
sediul Securităţi în Domnița Anastasia ori în clădirea fostei Vămi a Poştei puternic 
păzită de la podul Mihai Vodă, atât de speriaţi, încât nu mai animau niciun fel de 
sentimente patriotice şi recrutările eşuau”. 

Refuzul colaborării cu Securitatea nu-ţi poate atrage neplăceri decât vremelnic. 
În special agenţii recrutaţi deja trebuie să se debaraseze de această ruşine, 
eschivându-se de la întâlnirile, de obicei bilunare, la care pentru început ei să se 
prezinte „fără material”, adică fără note informative, pretextând că n-au avut 
timp, că nu s-au simţit bine etc., apoi să lipsească sistematic, până vor fi 
„abandonaţi”, adică excluşi din reţeaua informativă pentru lipsă de activitate. 
Ofițerii de Securitate ţin grafice de întâlniri în care cele fără material ori la care 
agenţii lipsesc nu pot dăinui multă vreme şi efectiv nu-şi pot persecuta colaboratorii 
pe care nu-i au cu nimic la mână. 

Ofițerii de Securitate îşi dispreţuiesc agenţii, pe care între ei îi numesc în 
derâdere „ciripitori”, „turnători”, „prădători”, „bingănitori” şi aproape niciodată 
un ofiţer de Securitate trecut în rezervă nu acceptă să fie recrutat şi să lucreze ca 
agent sau ca rezident, oricâte sentimente patriotice ar avea în el, tocmai datorită 
dispreţului lui pentru agenţii pe care i-a folosit şi pentru josnicia lor. 

Recrutarea pe bază de material compromiţător se face atunci când celui pe 
care au pus ochii securiştii i se găsesc hibe, un act fals, o legătură extraconjugală, 
de care acum nu se prea mai face caz, iar de multe ori e vorba de oameni care 
au încălcat legea şi cad sub incidenţa Codului Penal. Candidaţii deveniți agenţi 


Comisia Superioară de Diplome a Ministerului Învăţământului. După 1984, Dumitru 
Mazilu a deţinut funcţia de membru al Subcomisiei Naţiunilor Unite pentru 
Combaterea Discriminării şi Protecţia Minorităţilor, iar din 1985 a devenit raportor 
special al Naţiunilor Unite pe problemele drepturilor omului şi ale tineretului. În 
calitatea sa de raportor ONU a scris un raport critic despre situaţia drepturilor omului 
în România pe care, în luna aprilie 1989, l-a trimis clandestin la Geneva, după ce 
autorităţile române l-au împiedicat să mai iasă din ţară. Recunoscut ca disident, a 
intrat imediat după revoluţie în Biroul Consiliului Naţional al Frontului Salvării 
Naţionale, din care a trebuit să demisioneze la data de 26 ianuarie 1990, în urma 
conflictului cu gruparea Ion Iliescu cu privire la punerea în afara legii a Partidului 
Comunist. 

sunt iertaţi de infracțiunile săvârşite şi lăsaţi în libertate, prin suspendări repetate, 
până la clasarea definitivă a dosarului de condamnare. Agenţii şantajaţi de 
Securitate pe baza materialului compromiţător sunt cei mai activi şi mai periculoşi, 
ei fiind şi aceia care fac şi cele mai multe „provocări”, adică determină pe cel 
urmărit să facă ceva pentru care să fie arestat şi condamnat. Ca recompensă, ei 
rămân în libertate, iertaţi de faptele comise şi la care nu i-a îndemnat niciun 
provocator. Informatorul operativ este separat de anchetă şi detenție, care cad în 
sarcina altor direcţii şi servicii pentru a nu fi deconspiraţi şi mai târziu recunoscuţi 
de victimele lor. 

În rândurile ofiţerilor de Securitate şi de miliţie sunt de asemenea destui 
agenţi care relatează cele mai nevinovate remarci, atitudini, legături amoroase şi 
tot ceea ce ei bagă de seamă, plus filajele la care sunt supuşi periodic chiar şi 
ofiţerii de Securitate, pentru a se descoperi că au întâlniri nepermise în afara 
caselor conspirative, dar şi alte „păcate” care se îndosariază cu grijă până când 
primesc şi a treia cizmă... Acasă, ca şi la birou, pereţii au urechi, telefoanele sunt 
ascultate şi, de altfel, pentru unii securişti, înregistrările au un caracter permanent. 

Agenţii se recrutează în „obiective”, pentru „acoperirea informativă” teoretică 
a fiecărei secţii, birou, atelier de proiectare din întreprinderi sau instituţii, până 
şi în şcoli, printre copii. Agenţii sunt trimişi să viziteze ambasade şi să supravegheze 
bibliotecile străine. Întreg personalul care deserveşte pe străini este recrutat. 
Această „acoperire informativă” este însă departe de a fi perfectă şi un extrem de 
mare număr de ofiţeri şi agenţi nu ajută deloc la aflarea a ceea ce trebuie. De 
pildă, prin anii '58-'59, când a fost devalizată maşina băncii din Giuleşti, doar 
insistența sâcâitoare a maiorului de miliţie, ce făcea parte din bandă, pe lângă un 
director adjunct al Direcţiei Contrarevoluţiei i-a atras ascultarea telefonului său 
de acasă şi o singură convorbire în care i se cerea să ia şi 100.000 de lei a 
provocat căderea întregului grup. Autorii furtului milionului încasat în seara 
revelionului de acum 7-8 ani de la magazinul „Unirea” n-au mai fost prinşi, ca 
şi acei care au furat arme din depozite militare în toamna anului 1983. 

Întrebat de Siguranţă cu cine are relaţii, bravul soldat Svejk al lui Jaroslav Hasek 
a răspuns : „Cu bucătăreasa, să trăiţi ! ”. „Bronetul” colonel Radu [scoate] din România 
covoare, mobile şi obiecte de artă, iar un agent al lor, radiotelegrafist, emitea 
dintr-un atelier de reparat stilouri, din clădirea Garajului Ciclop, fără pic de jenă. 

Nicolae Ceauşescu, care are Universitatea militară sovietică Frunze, unde n-a 
învăţat nici limba rusă, afişează o falsă independenţă economică și politică cu 
care a produs confuzie în Occident, în timp ce înfometează şi asupreşte poporul 
de o manieră necunoscută în istorie. 

Numerotarea direcțiilor şi serviciilor specializate s-a tot schimbat, esenţa lor 
rămânând tot timorarea oamenilor, pentru ca ei să nu-şi înlăture jugul. Drepturile 
omului, sindicatele libere, arestarea oponenților cu acţiuni făţişe sub înscenări 
penale, închisori numeroase cu regimuri dure, înfometare, păduchi, greve, iată 
despre ce nu vorbeşte niciodată Ceauşescu Nicolae. 


„Un inginer român”, [iarna 1984-1985], 
difuzată la 28, 29 şi 30 ianuarie 1985! 


Stimate domnule director, 


Este pentru prima dată cînd mă adresez dvs., în dorinţa ca cele scrise de mine 
să fie difuzate şi cu speranţa că cei care le vor asculta şi trăiesc în aceleaşi 
condiţii ca şi mine vor avea cel puţin mângâierea că nu sunt singuri. Deţin o 
funcţie de răspundere într-o întreprindere constructoare de maşini din ţara noastră 
şi practic meseria de inginer de peste 20 de ani. Ca orice conducător, nu-i aşa, 
sunt şi un „om politic” şi, în această calitate, îmi plătesc cu regularitate cotizaţia 
de partid şi particip activ la toate acţiunile pe această „linie”. Aplaud cu frenezie 
toate inepţiile debitate de cel care a desfiinţat dictatura proletariatului ca să facă loc 
dictaturii personale şi-mi fac jocul de marionetă, fără speranţe, pe uriaşa scenă 
a „societăţii multilateral dezvoltate” care înaintează nestânjenită spre comunism. 

În această dublă calitate, de om politic cu muncă de răspundere în economie, 
am avut şi am în continuare prilejul să vin în contact cu o sumedenie de oameni 
ai muncii, cei mai mulţi oameni politici ca şi mine, cu sau fără funcţii de 
răspundere, cu care schimb opinii despre minunatele perspective pe care ni le-a 
deschis Congresul al XIII-lea al partidului. Am ajuns cu toţii la aceeaşi concluzie ; 
„Sub directa îndrumare a organizaţiilor de bază şi a indicaţiilor de inestimabilă 
valoare ale tovarăşului Ceauşescu” ne-am dat la fund, trăim un dezastru multilateral 
şi cu perspective din cele mai sumbre pentru viitorul României şi al copiilor noştri. 

Pe parcursul activităţii mele am fost şi sunt confruntat cu o mulţime de 
probleme organizatorice, tehnico-economice şi politice. De mai mulţi ani încerc 


1. D.B. no. 533, January 28, 1985; D.B. no. 534, January 29, 1985; D.B. no. 535, 
January 30, 1985. 

să-mi fundamentez cât mai riguros o teorie care să explice situaţia economică 
dezastruoasă a României şi să jaloneze întru câtva modul în care s-ar putea ieşi 
din impas. Cert este că în actuala stare de lucruri s-a ajuns în urma aplicării unor 
măsuri prosteşti şi radicale şi, din acest motiv, soluţia izbăvirii nu poate fi nici 
ea decât radicală - dar aplicată raţional şi cu mult discernământ. 

În aceste câteva mesaje pe care am reuşit să vi le expediez înşelând vigilenţa 
revoluţionară a celor care-şi închipuie că, dacă ne izolează de restul lumii, ne pot 
controla şi conştiinţele, mă voi referi la câteva probleme de natură economică : 
activitatea de asimilare a produselor noi şi de introducere a progresului tehnic ; 
mă voi referi apoi la activitatea de producţie şi desfacere, la problema energiei şi 
a consumurilor de energie, la activitatea de comerţ exterior şi la mecanismul 
economico-financiar care produce încurcături cu nemiluita, deşi, chipurile, a 
fost elaborat cu scopul de a îmbunătăţi toate aceste activităţi şi a le face eficiente 
din punct vedere economic. 

Se ştie că un produs industrial sau un bun de larg consum are sau nu căutare 
pe piaţă în funcţie de nivelul atins de calităţile lui tehnice comparativ cu nivelul 
atins de necesitatea socială de pe piaţa respectivă. Oricât ai încerca să vinzi un 
produs sofisticat pe o piaţă cu necesităţi sociale reduse, nu vei reuşi. Mai întâi va 
trebui să ridici nivelul acelei pieţe ca s-o faci capabilă să absoarbă şi produse sofisticate. 

În acelaşi timp, dacă încerci să vinzi un produs aflat sub nivelul social al unei 
pieţe dezvoltate, nu vei reuşi. Întrucât în acest caz nu se poate pune problema 
unei acţiuni prin care să determini un regres calitativ pe piaţa testată, nu-ţi 
rămâne altceva de făcut decât să acţionezi asupra produsului, să-i aduci îmbunătăţiri 
calitative de aşa natură încât să fie la nivelul necesităţii sociale a pieţei pe care 
vrei să pătrunzi. 

Ani de zile, poporul nostru a trăit sub imperiul unei necesităţi sociale foarte 
scăzute, cultivată în mod conştient de nişte inconştienţi. Noi, mai ales în aşa-numita 
epocă a „anilor-lumină”, ne mulţumim să avem pâine, chiar dacă e tare sau 
mucegăită, să avem carne, chiar dacă e grasă, cu mult os sau eventual alterată ; 
să avem lapte, chiar dacă e lungit cu apă sau conţine agenţi patogeni ; să intrăm 
în locuinţa nouă, chiar dacă nu e complet terminată ; să acceptăm să mergem pe 
jos la serviciu din lipsă de combustibil pentru mijloacele de transport în comun ; 
să acceptăm condiţii neigienice pentru copiii noştri în creşe şi grădiniţe; să 
acceptăm să fim serviţi sub orice critică de către ospătarii din restaurante ; să ni 
se vorbească de sus şi discriminator de către personalul din hoteluri, să bem 
vinuri proaste şi bere alterată, să călătorim în trenuri murdare şi neîncălzite, să 
îmbrăcăm haine demodate, să avem telefoane care se deranjează mereu, să ne 

bucurăm când putem cumpăra încălţăminte sau confecţii refuzate la export, să 
acceptăm o literatură falsificată de ideologie, pierdută în haosul demagogic şi 
obsedată de inventarea unei noi istorii ; să acceptăm kilometri de filme politizate 
şi să ascultăm până la intoxicare propaganda cenaclului „Flacăra”. 

Adăupgăm lipsa cronică a medicamentelor, cinismul cu care suntem izgoniți 
din hotelurile de pe Litoral când vine „valuta” sau câte-o „legumă” de partid. În 
sfârşit, nu există domeniu al vieţii noastre materiale şi spirituale în România de 
azi care să nu fie degradat, de care să nu ne fie ruşine. 

Şi în tot acest timp, noi trebuie să scandăm lozinci spre proslăvirea lui 
Ceauşescu şi a familiei sale, călcând prin glodul străzilor desfundate, căzând 
prin gurile de canal descoperite şi nesemnalizate, păşind cu toţii, cei 23 de 
milioane de cetăţeni ai României socialiste, prin bezna fizică şi spirituală a 
socialismului multilateral dezvoltat. Ne-am însuşit cu toţii dictonul lui Lenin, 
conform căruia comunismul înseamnă „socialism plus electrificare”. Socialismul 
este prezent, îl simţim prin toţi porii, o ştim chiar şi din denumirea noului 
bulevard în curs de dezvoltare! pe mormântul Căii Rahovei şi al străzii Uranus. 

Dar unde o fi oare electrificarea ? În lacurile de acumulare aproape secate, în 
lignitul inferior de suprafaţă şi de proastă calitate exploatat prin muncă patriotică ? 
În petrolul şi gazele naturale irosite de ani de zile, în produse chimice de proastă 
calitate, fabricate în cantităţi uriaşe şi inutile? Sau poate că noi, specialiştii de 
rând, care plătim zilnic toate oalele sparte ale indicaţiilor preţioase, nu suntem la 
curent cu ultimele preocupări în materie de energie „polimerică” ale doctorului 
honoris ~ citeşte eroris - cauza? Sau poate conducătorul partidului şi statului 
crede că discursurile sale, în afară de indiferenţă, plictis şi uneori somn, produc 
chiar şi energie electrică ? 

Mă voi referi în continuare la produsele industriale şi la bunurile de larg 
consum care fac - sau trebuie să facă - parte din programul de cercetare 
ştiinţifică, inginerie tehnologică şi de introducere a progresului tehnic sau, mai 
pe scurt, cum îi spuneam în urmă cu câţiva ani, din planul tehnic al fiecărei 
întreprinderi constructoare de maşini. Propunerile de plan tehnic se fac, de 
regulă, de către serviciile tehnice din întreprinderi, în paralel cu atelierele sau 
secţiile de proiectare din institutele de cercetări şi proiectări şi trebuie înaintate la 
centrala industrială coordonatoare până cel mai târziu în luna mai a anului curent 
premergător anului de plan. 


1. Care urma să se numească „Bulevardul Victoriei Socialismului”, rebotezat de 
locuitorii Bucureştiului „Victoria Socialismului asupra Poporului”. 

În acest stadiu, propunerile cuprind obiective sau lucrări de cercetare care să 
satisfacă necesităţi interne, eventuale cereri pe piaţa externă şi care, totodată, să 
nu necesite importuri de completare, în special pe relaţia „Devize libere” (Vest) 
sau materiale deficitare şi energofage - cum ar fi bunăoară aliajele neferoase etc. 
Aceste propuneri trebuie de asemenea să prezinte garanţii de realizare la parametrii 
preconizaţi. 

Bineînţeles că cei care fac aceste propuneri sunt destul de prudenţi asupra 
termenelor şi menţionează într-o rubrică specială datele necesare pentru realizarea 
lor şi, eventual, câte o observaţie suplimentară de forma : „Condiţionat de asigurarea 
colaborării pentru piesa sau subansamblul cutare de către întreprinderea cutare”. 

Centrala industrială analizează şi îmbunătăţeşte propunerile respective, acţionând 
asupra unor termene şi aducându-le, de regulă, „mai în faţă”, anulând o parte 
din ele sau adăugând altele noi. După circa patru-cinci luni de staţionare la 
centrală, propunerile „îmbunătăţite” sunt înaintate la direcţia tehnică din minister, 
unde mai zac vreo 4 luni, primesc „îmbunătăţiri suplimentare” şi se întorc din 
nou la centrale, aprobate şi cu „termenele bătute în cuie”. Centrala le înregis- 
trează ca atare, le mai ţine o lună-două prin mapele de lucru ale directorilor, 
şefilor de servicii şi responsabililor de întreprinderi, le copiază la xerox - dacă 
e hârtie şi aparatul funcţionează - şi, în sfârşit, le distribuie întreprinderilor 
interesate. În cel mai fericit caz, întreprinderile ajung în posesia planului tehnic 
aprobat prin lunile ianuarie sau februarie ale anului de plan. 

Orice lucrare de cercetare sau de asimilare necesită o finanţare pe care o 
suportă întreprinderea producătoare. Deşi propunerile iniţiale plecate de jos în 
sus, cât şi planul tehnic aprobat care vine de sus în jos cuprind în rubrici separate 
cheltuielile preconizate pe toată perioada asimilării şi desfăşurării obiectivelor în 
cauză, cu o menţiune expresă a cotei-părţi de cheltuieli din anul de plan, serviciile 
financiare din centrala industrială şi minister nu deschid finanţarea lucrărilor de 
tehnică nouă pentru anul de plan decât foarte târziu, uneori la două luni după 
difuzarea planului tehnic în întreprinderi. 

Şi aceasta pentru simplul motiv că aceste servicii trebuie să încheie mai întâi 
lucrările de decontare a lucrărilor de tehnică nouă efectuate în anul precedent. 
Or, aceste deconturi trebuie să fie făcute mai întâi de către serviciile tehnice şi 
financiare din întreprinderi, odată cu încheierea bilanţului contabil pe anul 
precedent, deci, în cel mai fericit caz, prin 15 ianuarie ale anului de plan. Pe de 
altă parte, cantitatea de hârtii elaborate cu această ocazie este destul de mare şi 
necesită timp pentru aprobare la centrală şi minister. Deşi serviciile financiare 
din centrală sau minister se află la câteva uşi distanţă de serviciile tehnice din 

aceleaşi foruri, colaborarea dintre aceste compartimente este extrem de redusă, 
dacă nu chiar nulă. 

În final, când totuşi finanţarea lucrărilor de tehnică nouă este aprobată şi 
adusă la cunoştinţă oficial întreprinderilor interesate, acestea constată cu stupoare 
un nou efect al necorelării crase amintite mai sus : sumele alocate pe total lucrări 
de tehnică nouă pentru anul de plan sunt de două ori, de două ori şi jumătate mai 
mici faţă de cheltuielile preconizate de specialiştii-autori ai propunerilor. 

| Începe atunci o veritabilă cavalcadă a reducerii cheltuielilor şi, în paralel, o 

| campanie de intervenţii din partea directorilor, inginerilor-şefi, contabililor-şefi 

| pe lângă directorul economic din centrală şi contabilul-şef al acesteia pentru 

| majorarea sumelor alocate. Intervenţiile nu prea au rezultate şi, dacă totuşi au, 

| ele sunt nesemnificative. Se scriu în schimb sute şi mii de hârtii, se dau telefoane 
şi telexuri în neştire... 

Conform dispoziţiilor legale în vigoare, orice comandă internă nu poate fi 
lansată decât pe baza unui plan aprobat şi cu finanţare asigurată. În aceste 
condiţii, obiectivele de plan tehnic prevăzute pentru primele trei luni ale anului - 
în întregime sau parţial — şi care ar trebui atacate măcar în ultimele două luni ale 
anului precedent, nu pot fi începute şi, implicit, termenele lor de realizare nu vor 
fi respectate. 

Pe de altă parte, termenele „bătute în cuie” în planul tehnic aprobat nu poi fi 
depăşite, iar dacă se întrevede o întârziere, trebuie căutaţi vinovaţii printre 
proiectantii care - culmea ironiei! - nu şi-au creat rezerve suficiente de timp ca 
să „atace” lucrările respective înainte de primirea planului aprobat şi de deschiderea 
finanţării. Rezultă că, oricum ai proceda, tot greşit vei călca şi te găseşti în 
postura de a „da-o în bară”. 

lată cum atenţia cercetătorului sau proiectantului este deviată de la traseul 
tehnico-ştiinţific al problemelor pe care le ridică asimilarea uni produs sau 
elaborarea unei lucrări de cercetare, fiind nevoit să se preocupe cu găsirea unor 
soluţii salvatoare care să-i justifice faţă de forurile superioare întârzierea previzibilă 
şi inevitabilă, de care el nu este vinovat. Pregătirea şi talentul lui se consumă 
astfel în nenumărate referate justificative în care este nevoit să menţioneze motive 
pur formale, cum ar fi lipsa unor materiale, a unor colaborări sau să dea vina pur 
şi simplu pe alţi responsabili cuprinşi în filiera asimilării. 

În niciun caz, specialistul respectiv nu va putea să-şi justifice nerealizarea 
obiectivelor din planul tehnic prin necorelarea dintre serviciile tehnice şi finan- 
ciare- ale centralei şi ministerului sau prin întârzierea mare produsă de aceste 
foruri încă din start datorită birocraţiei. 


o 

În felul acesta, bietul obiectiv de plan tehnic devine cauză şi efect în lanţul 
complicat al birocraţiei socialiste, începe să circule sub formă de hârtii, şi nu sub 
formă de realizare fizică concretă. Şi dacă totuşi începe să prindă contur, aceeaşi 
birocraţie atroce îi distruge „din faşă” orice tendinţă de afirmare ca „nou” şi 
„purtător al progresului tehnic”. 

În contextul reducerii ciclurilor de asimilare, termenul de realizare a noului 
produs este mult amânat. În felul acesta, noutatea tehnico-ştiinţifică românească 
este compromisă prin scurtarea fatală a termenelor de verificare şi încercări ale 
obiectivului. Pentru că aceasta trebuie raportată „la termen” - sau, şi mai stupid, 
„înainte de termen”. Şi uite aşa se nasc produse noi deja vechi, deşi proiectantul 
lor le-a conceput la vremea lor ca invenţii absolute sau foarte originale. 

Să ne întrebăm deci câte astfel de produse aşa-zis noi se produc anual în 
România, inducând în eroare atât pe beneficiarii lor direcţi, cât şi pe cei care le 
tin evidenţa statistică în centrale industriale, ministere şi CNST ? Uneori, printre 
aceste produse se află lucruri cu adevărat valoroase din punctul de vedere al 
concepţiei, dar asimilarea lor se încheie brutal odată cu semnarea procesului- 
-verbal de omologare. Tot atunci se închide şi robinetul finanţării unor faze 
ulterioare absolut necesare finisării calitative a produsului în vederea obţinerii 
mult-râvnitei sale „competitivităţi”. Se trece astfel la faza de pregătire a fabricaţiei 
cu un puternic handicap, în calitate şi competitivitate, datorat imixtiunilor 
birocratice abuzive în ritmul firesc al muncii de concepţie şi proiectare. 

Vorbeam despre faza de proiectare a produsului. Să vedem ce i se întâmplă 
odată cu trecerea la faza de pregătire a fabricaţiei. Având în vedere erorile de 
fond ale concepţiei datorate, aşa cum spuneam, în primul rând birocraţiei care-şi 
vâră nasul în problemele cercetării, o mare parte din sculele, dispozitivele şi 
verificatoarele proiectate riscă să fie executate inutil sau chiar să fie casate. Încep 
reclamaţiile şi propunerile beneficiarilor. Ele sunt însă tardive, pentru că toate 
eventualele dotări suplimentare încep să se facă după epuizarea fazelor normale 
de asimilare, deci când produsul respectiv nu mai este sub aripa protectoare a 
finanţării din fondul de tehnică nouă. Rezultă că toate aceste cheltuieli suplimentare 
se suportă de produsul în sine, care începe să coste mai mult decât s-a prevăzut 
iniţial, în dauna beneficiului planificat. Soarta noului produs devine pecetluită. 
În loc să contribuie la înviorarea programului de fabricaţie al întreprinderii, 
devine o frână în concretizarea acestui program şi o piedică serioasă în ritmicitatea 
planificată a atelierelor de producţie. Acestea din urmă resping noul produs 
scump şi deficitar ca pe un copil nedorit şi preferă să se întoarcă la produsele 
vechi, tradiţionale. În felul acesta, atelierele productive îşi vor realiza planul 

majorând numărul de bucăţi, consumând mai multă energie, mai mulţi lei la mia 
de lei, consumând mai mult metal la milionul de lei producţie marfă şi, în final, 
saturând piaţa cu produse demodate. 

Dar indiferent cum se naşte şi ce soartă îi este rezervată, noul produs este 
prezentat la radio şi televiziune sau în articole sforăitoare care încep şi se termină 
cu fraze la fel de sforăitoare desprinse din discursurile lui Ceauşescu. 

Şi dacă tot apare, fireşte, produsul trebuie şi promovat la export. Apar chiar 
şi delegaţii din străinătate, cărora li se promite o mostră în cel mai scurt timp. 
Cei care promit, specialişti bine intenţionaţi şi cu putere de decizie, se pun 
imediat pe treabă. Numai că tocmai atunci se întâmplă să fie convocați la o 
şedinţă de partid extraordinară cu prezenţă obligatorie. 

Urmează şedinţa după tot tipicul de rigoare - bine cunoscutul scenariu al 
vorbelor goale şi lătrate — şi conducătorii noştri de unităţi se reîntorc în colectivele 
lor de muncă, unde-i convoacă de urgenţă pe toţii şefii de compartimente. Dar 
care credeţi că ar putea fi noile sarcini primite din partea partidului? Toţi 
oamenii muncii din serviciile administrative, din serviciile de proiectare şi 
tehnologie, muncitorii din atelierul de sculărie şi alţi aşa-zişi „neproductivi” 
trebuie să iasă de urgenţă la curăţatul zăpezii sau să plece în agricultură ca să 
culeagă vraiştea de pe câmp sau să facă curăţenie generală pentru că se aşteaptă 
o vizită importantă etc, etc. 

În aceste condiţii, mostra pentru export se realizează încet, cu multe întreruperi 
şi greutăţi. După o vreme, este chiar lăsată la o parte în favoarea unor noi sarcini 
care apar pe parcurs. Când praful se depune bine pe ea, apare un telex ca din 
senin, emis de către întreprinderea de comerţ exterior care răspunde pe linie de 
export de întreprinderea respectivă, prin care se solicită urgentarea execuţiei. 
Lumea începe din nou să se agite, în frunte cu directorul. Dacă nu mai sunt 
vopsea şi diluant, cineva pleacă să le procure şi aduce vopsea de altă calitate şi 
altă culoare decât cele preconizate. 

După aceea, află cu toţii că nu mai există cherestea pentru lada de ambalaj, 
şi atunci pleacă cineva după scânduri. Până la urmă, mostra noului produs 
primeşte totuşi viza CTC, precum şi toate documentele de însoţire necesare, este 
ambalată şi expediată ; toată lumea respiră uşurată, visând la creşterea ponderii 
producţiei de export în totalul producţiei marfă de anul viitor... 

Visele de acest gen se spulberă de regulă destul de rapid. Rezultatele examinării 
mostrei de către specialiştii străini sunt de cele mai multe ori nefavorabile privind 
calitatea execuţiei şi se încheie cu câteva recomandări la obiect, dar scrise în aşa 
fel încât să nu jignească. Conţinutul acestor referate începe să aducă necazuri 

celor care s-au ocupat nemijlocit de proiectarea, respectiv executarea mostrei. 
Încep să fie criticaţi în şedinţele de partid şi suportă cercetarea „din umbră” a 
unor organe ale Ministerului de Interne, care urmăresc să descopere dacă nu 
cumva greşelile de execuţie semnalate nu au fost comise pentru a sabota interesele 
ţării în comerţul mondial. 

Iată cum tocmai aceia care ar trebui să fie stimulaţi şi răsplătiți devin victimele 
adevăraţilor vinovaţi. Important este însă că exportul produselor româneşti are mult 
de suferit. Încep să apară reclamaţii alarmante care prejudiciază întreaga livrare 
şi care pot conduce chiar la rezilierea contractului de către partenerul străin. 

După peste două decenii de experienţă nemijlocită în cercetare şi producţie, 
pot spune că deficienţele majore ale produselor noastre pentru export sunt 
rezultatul politicii stahanoviste de industrializare cu orice preţ promovată de 
acest cumplit antitalent economic care este Ceauşescu. În dorinţa fără limite de 
afirmare a personalităţii sale în toate domeniile, Nicolae Ceauşescu a inventat 
noţiunea ilogică de „o nouă calitate”. În paralel, a avut şi proasta inspiraţie să 
pretindă reducerea consumului de materii prime, energie şi materiale în proporţii 
de 30 până la 40%, simultan, în toate domeniile de activitate. În urma unor 
reduceri substanţiale de personal „neproductiv ”, au fost foarte afectate serviciile 
de control tehnic de calitate, aşa-numitele CTC. Aceste reduceri au fost justificate 
prin sloganul „Eu execut, eu controlez”. Or, muncitorii care produc, deşi li se 
cere să fie „oameni de tip nou”, execută, dar nu controlează, întrucât în norma 
lor de muncă nu este inclusă şi operaţia de control şi, deci, nu este retribuită. 

Iată cum, în timp ce Nicolae Ceauşescu face apel la o nouă calitate, noţiunea 
propriu-zisă de calitate, aşa cum figurează în manuale şi dicţionare, aşa cum am 
învăţat-o la Politehnică, nici măcar nu mai există. Au apărut în schimb activiştii 
de toate calibrele, între care predomină cei preocupaţi de hârtii. 

Reducerea consumurilor de energie, combustibil şi materiale, simulian, în 
toate domeniile de activitate, cu câte 30-40%, a avut urmări catastrofale asupra 
calităţii. Câteva exemple concrete : 

Nu se mai admite construirea de şarpante metalice lângă atelierele de debitare 
şi, în felul acesta, semifabricatele stau în aer liber şi ruginesc. Strungarul sau 
frezorul nu mai primeşte lichidul de răcire şi ungere necesar în procesul de 
aşchiere şi foloseşte apă obişnuită sau apă cu detergent. Urmarea: calitatea 
suprafeţelor strunjite sau frezate lasă de dorit, piesele prelucrate ruginesc, cuţitele 
de strung sau frezele se uzează mai repede. 

Turnătorul de fontă sau de aliaje neferoase nu dispune de aparatură de control 
pentru verificarea calităţii şarjei. Pe de altă parte, el este nevoit să muncească în 

funcţie de restricţiile de energie electrică. Prea mult carbon, prea mult siliciu în 
amestecul forjei? N-are importanţă, bine c-a avut curent şi c-a putut lucra ! 

Pentru reperele şi subansamblurile care urmează să fie acoperite prin vopsire, 
situaţia se prezintă şi mai dezastruos. În primul rând, datorită condiţiilor vitrege 
de transport şi depozitare. Aceste repere şi subansambluri ajung la destinaţie, de 
cele mai multe ori, ruginite şi de neutilizat. Din nefericire, exemplele de acest fel 
pot continua la nesfârşit. Nu o dată m-am întrebat ce s-ar întâmpla însă dacă la 
un moment dat muncitorii din toate secţiile de producţie, din toate fabricile şi 
uzinele ţării ar deveni conştienţi de faptul că toate greutăţile şi privaţiunile lor, în 
muncă şi viaţă, se datorează secretarului general al partidului şi acelui grup 
restrâns din jurul lui, indivizi iresponsabili, incompetenţi, cinici, rupţi de realitate, 
vinovaţi de dezastrul întregului nostru popor. 

Distrugerea economiei româneşti nu poate fi împiedicată însă numai de 
muncitori. Specialiştii şi inginerii noştri care încă mai au un dram de respon- 
sabilitate sunt datori, la unison, să ceară partidului şi Guvernului României să 
renunţe la actuala echipă conducătoare, să-şi revizuiască fundamental politica 
economică şi socială. Pentru că aşa nu se mai poate. 


Scrisoarea lui lon Pacepa către fiica sa, ianuarie 1985, 
difuzată în zilele de 5, 6, 7 şi 8 februarie 1985! 


Scumpa mea Dana, 


După ce ţi-ai pierdut mama, ai fost desigur foarte afectată în momentul când 
ai aflat de rămânerea mea în Occident, la sfârşitul lui iulie 1978. Ameninţările, 
şantajul, zile şi nopţi întregi de interogatorii şi persecuții, supravegherea, microfoanele 
şi camerele video pot să distrugă fiinţele cele mai puternice. 


1. D.B. no. 539, February 5, 1985, D.B. no. 540, February 6, 1985, D.B. no. 541, 
February 7, 1985, D.B. no. 542, February 8, 1985. Scrisoarea a fost publicată iniţial 
în ziarul francez Le Matin, 4-6 februarie 1985. Publicăm această scrisoare cu toate 
rezervele pe care putem să le avem asupra corectitudinii unor afirmaţii ale fostului 
înalt ofiţer de Securitate, chiar dacă în esenţă adevărate, pentru impactul pe care 
scrisoarea l-a avut la vremea respectivă asupra ascultătorilor. 

Ştiind prea bine că acestea sunt metodele folosite de Securitatea română, nu 
ţi-am comunicat intenţiile mele. Voiam să-ţi apăr zilele şi nopţile, libertatea, 
viaţa. Cel care-ţi scrie acum aceste rânduri nu este tatăl pe care-l ştii tu, nu este 
generalul. Este acela cu care făceai odinioară excursii în munţi, cu care mergeai 
la înot, cel care-ţi îndruma primii paşi atunci când ai început să pictezi, căruia 
îi plăcea să meargă la concerte, în muzee sau expoziţii împreună cu tine. 

M-am născut liber şi mi-am petrecut întreaga copilărie în libertate. Am 
început să urăsc dictatura în momentul când tatăl meu a fost condamnat la moarte - 
deşi n-a fost executat - de organizaţia fascistă Garda de Fier, pentru că lucra 
pentru o firmă americană şi a fost surprins ascultând BBC-ul. 

La 16 ani, cu o puşcă în mână, am luptat împotriva naziştilor, la 17 ani m-am 
opus forţelor de ocupaţie ale Armatei Roşii. Chiar şi după terminarea războiului 
am continuat să lupt alături de alţi români. Acest episod din viaţa mea îţi este 
însă cu totul necunoscut. Am aderat atunci la o organizaţie finanțată de guvernul 
american, „prietenii Statelor Unite” şi cu ocazia numeroaselor mele vizite la 
ambasada americană m-am gândit că ar fi posibil să-mi realizez visul: o viaţă 
nouă şi liberă în această ţară, lucrând poate chiar la aceeaşi firmă ca şi tatăl meu. 

Am devenit membru al partidului liberal anticomunist, un partid despre care 
probabil n-ai auzit niciodată vorbindu-se. Am fost apoi arestat. Ulterior, am 
aderat la un grup de partizani anticomunişti şi am luptat deci în clandestinitate. 
În 1950, datorită mamei tale, care a părut ca o lumină în viaţa mea, am renunțat. 

Datorită trecutului antifascist, al meu şi al tatălui meu, am fost încadrat, 
alături de alţi ingineri, în Ministerul de Interne. Nu m-am putut împotrivi acestei 
decizii şi, odată ajuns în interiorul sistemului, am localizat şi distrus probele 
activităţii mele anticomuniste. 

În anii care au urmat, datorită pregătirii superioare şi trecutului meu antifascist 
notoriu, am promovat în toate treptele ierarhiei. Era începutul unui coşmar care 
a durat 28 de ani. Am petrecut primii cinci ani în direcţia „contrasabotaj” a 
Securităţii. În aceşti cinci ani, am văzut cum, noapte de noapte, ofiţeri ai 
serviciilor de Securitate arestau mii de persoane, ale căror nume au devenit 
numere, fiind trimişi să putrezească în închisori şi lagăre de concentrare. Era 
necesar ca aceste persoane să dispară doar pentru că au îndrăznit, ele, părinţii 
sau copiii lor, să critice sistemul. a 

În calitatea mea, am fost martorul instalării reale a socialismului, la adăpostul 
propagandei de fiecare zi. Mi-amintesc acele nopți fierbinți din iunie 1950, când 
2.500 de poliţişti şi peste 3.000 de ofiţeri de armată, trecuți automat în rezervă, 
au fost arestați în cel mai mare secret: începuseră măsurile de distrugere fizică 
a regimului capitalist, după ce trupele Armatei Roşii ocupaseră țara. Mi-amintesc 

apoi nopţile ploioase ale lunii octombrie din acelaşi an 1950, când au fost arestaţi 
aproape 3.500 de membri ai Partidului Naţional-Ţărănesc şi Naţional-Liberal, 
care fuseseră deja puşi la index, deschizându-se astfel perioada eliminării fizice 
a oponenților politici. A existat apoi acea noapte geroasă de 7 ianuarie a anului 
1951, când peste 400 de preoţi ortodocşi şi catolici au fost arestaţi şi trimişi în 
centrele de anchetă. Era prima etapă a construirii unei societăţi în care marxismul 
avea să devină singura religie autorizată. 

În februarie 1952, forţele de Securitate au început să deporteze 50.000 de 
ţărani în lagărele de concentrare, deschizându-se astfel calea aşa-zisei colectivizări 
voluntare a agriculturii socialiste. În luna aprilie a aceluiaşi an, Securitatea a 
dispus şi a organizat deportarea a peste 200.000 de persoane acuzate de infracţiuni 
imaginare, la Bucureşti, Braşov şi în alte centre urbane, declanşând astfel era 
terorii. În ianuarie 1953, odată cu arestarea pentru „sionism” a 350 de conducători 
evrei, a început era antisemitismului, care, de altfel, n-a fost niciodată încheiată. 
Decrete secrete, inspirate de decretele lui Stalin din 1934 şi 1937 în Uniunea 
Sovietică, au autorizat Securitatea română să pregătească şi să organizeze procese 
fictive, să condamne fără judecată. 

Pe baza decretelor respective, au fost înscenate procese cu ajutorul consilierilor 
KGB, fiind permise orice abuzuri de putere cu scopul de a crea o isterie 
antioccidentală. Am încă prezent în memorie primul dosar pe care l-am primit ca 
tânăr locotenent de Securitate. Acest dosar era intitulat „Sabotajul canalului care 
leagă Dunărea de Marea Neagră”, iar pe prima pagină am putut citi următorul 
ordin scris cu cerneală violetă: „Persoanele ale căror nume urmează mai jos 
trebuie să fie arestate, judecate public şi executate cu titlu de exemplu, în vederea 
consolidării ordinii socialiste”. Acest ordin care venea în mod incontestabil din 
partea lui Gheorghe Gheorghiu-Dej, şeful statului român de atunci, transforma 
în neant cea mai elementară justiţie, desconsiderând orice drepturi ale omului. 

Dosarul dedicat problemelor Canalului cuprindea o serie de lungi liste ale 
imperfecţiunilor şi defectelor semnalate de-a lungul anilor în ceea ce privea acest 
imens şantier. Acestor liste li se adăugau numele acelor ingineri şi tehnicieni 
care în trecut s-au remarcat prin lipsa lor de entuziasm faţă de comunism şi a 
căror nemulţumire actuală a fost raportată de agenţi sau înregistrată de microfoane. 
Sunt încă îngrozit când îmi amintesc acele câteva cuvinte spuse mai târziu de 
Nicolae Doicaru!, autorul principal al dosarului respectiv: „Atunci când nu 


1. Nicolae Doicaru (1922-1991) a devenit membru PCR din 1945, comisar de poliţie 
lucrând pe linia Siguranţei Statului până în anul 1948, când este încadrat cu gradul de 
căpitan în Securitate. Director al Regiunii de Securitate Constanţa din 1949, s-a 

reuşeam să fac pe cineva să semneze că a sabotat deliberat regimul socialist, îl 
trimiteam pe gorila de Brânzaru în celula respectivului, înarmat cu bare de oţel 
şi alte instrumente. A doua zi aveam toate mărturisirile semnate”, 

Persoana care mărturisea prin tortură era apoi executată ca atâţia alţii, singurul 
lor păcat fiind acela de a nu fi ştiut să suporte tortura. 

Procesele de sabotaj aveau loc periodic şi erau grupate pe sectoare eco- 
nomice : industria grea, industria petrolului, construcţii, finanţe, comerţ sau 
agricultură. În aceste procese, sute de persoane erau declarate vinovate de sabotaj 
în favoarea serviciilor de informaţii occidentale. În acelaşi timp, având în vedere 
că şi în Uniunea Sovietică cea mai frecventă acuzaţie era cea de spionaj, în 
octombrie 1950 a fost organizat un imens proces al tuturor fruntaşilor minorităţii 
maghiare, acuzaţi de spionaj pentru puterile occidentale. Au urmat procesele 
implicând ambasadele : americană, britanică şi franceză, apoi procesul infamant 
care acuza Vaticanul că n-ar fi decât un cuib de spioni şi multe altele. Sute de 
persoane au fost condamnate la moarte. Executarea lor era făcută publică doar 
câteva zile mai târziu, Cei mai mulţi dintre cei arestaţi au rămas în centre de 
anchetă ani în şir. Cu ochii acoperiţi şi cătuşe la mâini, aceşti oameni erau atât 
de terorizaţi, încât deseori preferau să-şi mănânce excrementele şi să-şi bea 
urina, decât să ceară să fie duşi la toalete. Ei sfârşeau prin a fi executaţi fără 
milă, cu un glonţ în cap. 

Chiar şi liderul comunist Lucrețiu Pătrăşcanu, condamnat la moarte în 1954, 
a fost executat în acest fel. El a fost împuşcat cu un glonţ în cap de către 


remarcat prin acţiunile împotriva rezistenţei armate din Dobrogea. A participat la 
înscenarea proceselor de sabotaj de la Canalul Dunăre-Marea-Neagră, încheiate cu 
mai multe condamnări la moarte (1952). În luna iunie 1955 a fost promovat ca 
locţiitor director în aparatul central al MAI, unde s-a ocupat în operaţiunile externe, 
incluzând răpiri de persoane. În 1959 a devenit şeful Direcţiei de Informaţii Externe 
a Securităţii Statului România, funcţie deţinută până în 1978. A fost numit general- 
-maior şi secretar general al MI în anul 1963, iar în 1974 a devenit general-colonel şi 
consilier al lui Nicoale Ceauşescu şi membru supleant al CC al PCR. În martie 1978 
a fost eliberat din funcţie, trecut în rezervă şi numit ministru al Turismului. După 
fuga lui Ion Mihai Pacepa din 24 iulie 1978 a fost destituit din conducerea ministerului, 
arestat şi anchetat, iar după eliberare, supravegheat până în decembrie 1989. După 
prăbuşirea regimului a devenit consilier al lui Gelu Voican Voiculescu, fiind însărcinat 
cu serviciile secrete. În februarie 1991 a fost împuşcat, în împrejurări suspecte, la o 
partidă de vânătoare (Mihnea Berindei, Dorin Dobrincu, Armand Gogu [eds.], Zstoria 
comunismului din România. Documente - perioada Gheorghe Gheorghiu-Dej (1945- 
-1965), Humanitas, 2009, pp. 667-668). 

anchetatorul său Iosif Moldoveanu, care mai târziu avea să se sinucidă!. În timp 
ce regimul comunist îşi consolida puterea, începea să prindă formă un nou şi 
perfid arsenal de metode, care urmărea să controleze gândurile şi conştiinţa 
oamenilor. Numai la Bucureşti, în anii '50 au fost recrutaţi circa 150.000 de 
agenţi şi colaboratori, în cadrul unor planuri ale KGB-ului care urmăreau 
obţinerea maximului de informaţii din fiecare organism, fiecare birou sau serviciu, 
din fiecare stradă sau imobil, în sfârşit, din fiecare familie. KGB-ul şi-a instalat 
la Bucureşti centre de supraveghere, de cenzură şi de control electronic. Acelaşi 
lucru s-a întâmplat în toate centrele urbane şi regiunile importante ale ţării. Tot 
mai multe persoane au fost fişate, iar gândurile, cuvintele şi gesturile lor erau 
consemnate în dosare groase. Sute de mii de persoane au fost trimise în lagăre de 
concentrare fără nicio judecată, doar pentru că Securitatea a decis astfel. 

Lista abuzurilor săvârşite atunci este enormă, dar eu nu intenţionez acuma să 
scriu istoria acelor ani. Încerc doar să te fac să înţelegi câte s-au adunat în sufletul 
meu, încă din primii mei ani de activitate în Securitate. Iată de ce, după ani de 
coşmar, transferul în serviciile externe de Securitate a fost pentru mine o uşurare. 

În comparaţie cu serviciile interne de Securitate, cele externe păreau atunci 
mai puţin severe, deşi începuseră să circule tot mai insistent zvonuri despre 
răpirea unor oameni din străinătate şi aducerea lor în România. Curând am fost 
numit într-un post în străinătate, în Germania de Apus, şi pentru a doua oară în 
viaţă mi-am dat seama ce înseamnă să trăieşti în sânul unei societăţi libere. În 
momentul când mi-am propus să rămân în Occident, mama ta a reacţionat violent 
şi te-a trimis în România. Ea începuse să aibă probleme cu sănătatea şi curând 
avea să se întoarcă la Bucureşti. Puțin după aceea am fost chemat de urgenţă în 
țară, ca urmare a arestării a doi ofiţeri de Securitate români în Germania Federală. 

În primăvara anului 1965, în calitate de director adjunct al serviciilor române 
de Securitate, am aflat de la şeful de stat de atunci, grav bolnav de cancer, că 
intenţionează să-l recomande ca succesor pe primul-ministru Ion Gheorghe 
Maurer. Îndată după moartea lui Gheorghe Gheorghiu-Dej, Maurer a declarat că 
nu vrea să preia conducerea statului, din motive pe care numai Dumnezeu şi el 
însuşi le pot cunoaşte. În acelaşi timp însă, pentru a evita o criză violentă de 
succesiune, Maurer a propus ca cel mai tânăr şi mai mic în grad membru din 


1. Informaţia provine din cartea de memorii a lui Ion Mihai Pacepa şi nu este confirmată 
din alte surse. Iosif Moldoveanu a fost ofiţer de Securitate, anchetator în perioada 
1948-1954, cunoscut pentru brutalitatea sa. L-a interogat şi torturat pe Lucrețiu 
Pătrăşcanu. S-a sinucis în 1968, în contextul anchetei pentru reabilitarea lui Lucrețiu 
Pătrăşcanu. 

ierarhia biroului politic să fie propus în mod provizoriu lider al partidului, în 
aşteptarea proximului congres. Bărbatul care a preluat puterea avea o inteligenţă 
şi o intuiţie înnăscute, o solidă educaţie marxistă, fiind dotat cu o excelentă 
memorie, plin de ambiţii fără măsură. Era cel care până în acel moment coordonase 
şi controlase planul politic al trupelor de Securitate. Profitând de şansa de a fi 
fost numit în funcţia supremă, acest om a început să întreprindă reforme de tipul 
celor ale lui Hruşciov, cu scopul de a-şi consolida puterea. Jurământul de 
fidelitate faţă de memoria defunctului Dej a fost urmat curând de dezvăluirea 
abuzurilor fostului şef de stat şi de denunţarea cultului personalităţii. 

Ministrul de Interne a fost acuzat de crime şi a fost demis din funcţie. Nefiind 
implicat în aceste crime şi abuzuri, am fost promovat în funcţie. Am putut 
observa astfel din culise întreaga scenă a evenimentelor care s-au derulat în toţi 
acei ani umilitori, când microfoanele erau peste tot ascunse în birouri, în 
dormitoare sau în lavabouri, înregistrând gândurile oamenilor şi în cea mai 
intimă sferă a vieţii lor. Principalii rivali ai conducătorului de partid şi de stat au 
fost compromişi şi obligaţi să demisioneze „voluntar”, inclusiv preşedintele 
statului de pe-atunci, Chivu Stoica, care ulterior s-a sinucis, primul-ministru şi 
cei mai mulţi dintre membrii biroului politic şi reprezentanţii vechii gărzi. Au 
apărut apoi membrii „noii gărzi”. 

20 de ani de activitate în plin stat-major al serviciilor române de Securitate 
pentru exterior m-au făcut să cunosc toate aspectele hidoase ale spionajului 
comunist, deşi în calitate de inginer am fost confruntat mai ales cu probleme 
tehnologice. Am fost martorul apariţiei unui mecanism complicat, care a luat 
treptat dimensiunile unii monstru hrănit de incapacitatea regimurilor comuniste 
de a-şi produce propriile tehnologii, de exigenţele Moscovei şi megalomania 
conducătorului român. Din nefericire, timp de 20 de ani am fost implicat în 
activităţi care aveau ca obiect furtul de tehnologie din Occident. Această tehnologie, 
alături de democraţie şi libertate, atrag respectul pentru statele occidentale, 
constituind pentru ele o legitimă mândrie. Am participat la activităţi de furt, dar 
am procedat în aşa fel încât să nu fiu implicat în crime. Pentru că atunci am 
început din nou să aud, din poziţia unde mă aflam, vorbindu-se de crime. Nu mai 
era vorba acum de zvonuri, ci de acte propriu-zise de violenţă comise împotriva 
unor emigranţi. Profesorul Aurel Decei! a fost răpit astfel în Berlinul de Vest, iar 


1. Aurel Decei (1905-1976), orientalist, istoric, din 1940 la Consulatul României de la 
Istanbul, de unde şi-a dat demisia în 1947 după abdicarea regelui, rămânând în 
Turcia. Activ în emigrația română, reprezentant al Comitetului Naţional Român la 

doctorul Puiu Traian!, la Viena. Ei au fost aduşi în secret în România şi aruncaţi 
în închisoare. Ovidiu Beldeanu a fost răpit în Germania Occidentală cu ajutorul 
germanilor estici şi ulterior executat la Bucureşti cu un glonţ în cap?. Dintr-odată 
crimele s-au apropiat de mine. Radio Europa Liberă a vorbit la un moment dat 
în emisiunile sale despre următoarele probleme : existenţa unei greve a minerilor 
în România; o scrisoare semnată de Paul Goma şi alţi şapte disidenţi români, 
expediată la conferinţa pentru securitate europeană de la Belgrad; abuzurile 
puterii, prin intermediul Securităţii, comise împotriva disidenţilor, Emisiunea 
respectivă cuprindea de asemenea critici foarte acerbe ale cultului personalităţii, 
la adresa conducătorului român şi a familiei sale. 

Aceste comentarii au dezlănţuit furia prezidenţială. Au fost date ordine ca 
„redactorii de la Europa Liberă să fie bătuţi până la sânge, să li se sfărâme 
maxilarele şi dinţii, să li se rupă braţele şi să fie transformați în marionete vii, 
incapabile să scrie, să vorbească şi să mai critice vreodată”. 

Emil Georgescu”, autorul unor violente denunţuri publice făcute zi de zi la 
microfonul Europei Libere împotriva cultului personalităţii, a fost grav rănit 


Istanbul. Atras în Berlinul de Est de serviciile secrete într-o operaţie comună KGB, 
STASI şi Securitate, în decembrie 1987 a fost răpit şi adus la Bucureşti, anchetat 
continuu timp de doi ani şi condamnat la moarte. Pedeapsa nu a fost executată. 
Eliberat în anul 1964, a lucrat ca cercetător la Arhivele Statului şi la Institutul de 
Istorie „Nicolae Iorga”. 

1. Traian Puiu (n. 1913) a fost membru al Mişcării Legionare şi a devenit primar al 
Constanţei în anul 1940. În 1942 a fost arestat şi dus la Buchenwald. A activat în exil 
în grupările legionare, devenind redactor la revista Vestiorii. În anul 1953 s-a mutat 
la Viena, de unde a fost răpit, în anul 1958, de agenţii Securităţii. Adus în ţară, a fost 
condamnat la muncă silnică pe viaţă. Graţiat în anul 1964. 

2. Ovidiu Beldeanu a fost liderul grupului de tineri români care au ocupat, la 15 februarie 
1955, Legația României de la Berna (Elveţia), confiscând documente compromiţătoare 
cu privire la unii politicieni occidentali. 

3. Emil Georgescu (1929-1985) a fost procuror la Mizil şi Telega între anii 1952 şi 1954 
şi procuror-şef în Bucureşti între 1967 şi 1971, apoi avocat. A fost angajat al postului 
de radio Europa Liberă din München, devenind unul dintre cei mai populari redactori 
datorită incisivităţii emisiunilor sale. A fost ţinta mai multor atentate ale Securităţii 
(bătut crunt la 26 ianuarie 1981; 26 de lovituri de cuţit la 28 iulie 1981). Ultimul 
atentat, din anul 1985, i-a fost fatal. Nota informativă în care se anunţă molestarea lui 
Emil Georgescu în anul 1981 conţine următorul pasaj semnat de colonelul I. Tişeanu : 
„Situaţia creată ne obligă să folosim alte concepţii, tactici, împrejurări şi mijloace 
pentru realizarea acţiunii de anihilare a lui «Iago» [numele de cod pentru Emil 
Georgescu]” (http : //ortodox.net/article.php ? story =20050131111405224). 

într-un accident de circulaţie organizat de un grup de terorişti români. Monica 
Lovinescu, strălucită reprezentantă a intelectualităţii române din capitala Franţei, 
care găsea întotdeauna cuvinte încărcate de emoție pentru a exprima setea românilor 
pentru libertate şi justiţie, a fost atacată şi bătută în faţa locuinţei sale din Paris 
de un grup de palestinieni care au acţionat în numele Securităţii române. 

Îndată ce Europa Liberă a început să se preocupe mai ales de disidenţii din 
România, au fost date ordine ca să se elibereze vize de ieşire, urmând ca ei să fie 
neutralizaţi odată ajunşi în Occident. Abia sosise la Paris, şi Sergiu Manoliu! a 
scăpat de o tentativă de asasinat a unui român, în timp ce se afla într-o staţie de 
metrou din apropierea clădirii Naţiunilor Unite. La sfârşitul lui noiembrie 1977, 
Nicolae Pleşiţă, care era pe atunci adjunct al ministrului de Interne, mi-a spus că 
din ordinul preşedintelui l-a ameninţat pe Paul Goma, cu câteva ore înainte de 
eliberarea autorizaţiei de emigrare, cu următoarele cuvinte : „Ajuns la Paris, să 
fii cuminte, Paul Goma, şi să nu uiţi că noi avem braţul destul de lung ca să 
ajungem oriunde v-aţi afla”. 

Ordinele de a reduce la tăcere pe românii din străinătate şi îndeosebi pe acei 
care criticau cultul personalităţii deveneau din ce în ce mai frecvente. Serviciile 
de informaţii pentru străinătate erau transformate în mod progresiv într-o vastă 
organizaţie teroristă guvernamentală. În această perioadă am aflat că boala soţiei 
mele devenise incurabilă, că suferea de mania sinuciderii şi că toate eforturile 
depuse timp de zece ani n-au dat niciun rezultat ; că atât tu, cât şi eu i-am devenit 
străini. Încă o dată, m-am gândit să aleg calea exilului, îndată ce voi fi găsit 
prilejul de a te lua cu mine. 

Pentru acest motiv am organizat expoziţia ta de pictură la Roma şi te-am trimis 
în Italia, dar în ciuda numeroaselor mele încercări, nu mi s-a permis să părăsesc 
România înaintea întoarcerii tale. Nu am reuşit, Dana. Nu ne-a fost posibil. 

În iulie 1978 s-au dat ordine de asasinare a anumitor persoane ce se aflau în 
străinătate, dar, de data aceasta, eu însumi am primit aceste ordine. Ordinele 
prevedeau asasinarea următorilor exilați: Ion lacobescu? şi Răuţă? în Statele 


1. Sergiu Manoliu (împreună cu mama lui) a fost printre primii opt semnatari ai Scrisorii 
deschise a lui Paul Goma adresată Conferinţei pentru Securitate şi Cooperare în Europa/ 
post-Helsinki care a avut loc la Belgrad. Ajuns la Paris, unde dorea să emigreze, el a 
întreprins o grevă a foamei, în scopul obţinerii unor paşapoarte pentru alţi prieteni. 

2. Colonelul Ion Iacobescu a defectat în SUA în anul 1969. A făcut parte din Reţeaua 
Caraman. În 1970 a fost condamnat la moarte şi confiscarea totală a averii. 

3. Constantin Răuţă, agent DIE, a defectat în SUA în luna noiembrie 1973, în timpul unei 
vizite oficiale. Acolo a cerut azil politic. A fost condamnat la moarte în anul 1974. 

Unite, Mandale în Germania Federală, militantul politic Faust Brădescu în 
Franţa!, disidenţii Paul Goma şi Virgil Tănase? în Franţa, indiferent de locul în 
care se aflau, şi în sfârşit Emil Georgescu la Miinchen, deoarece nimenea nu-l 
putea împiedica de la exprimarea criticilor sale. Eu am primit de asemenea 
ordinul de a trimite colete cu explozivi acestor disidenţi şi de a distruge acest 
„Cuib de viespi” reprezentat de birourile de la München ale postului de radio 
Europa Liberă, făcând uz de importante cantităţi de materiale explozive. Aceste 
ordine erau fără echivoc şi formulate într-o manieră concisă şi hotărâtă. Mi s-a 
ordonat de asemenea să uit identitatea aceluia care mi-a dat aceste ordine, de a 
păstra cea mai mare discreţie, de a nu avea asupra mea niciun document scris de 
mână şi de a acţiona în aşa fel încât să nu implic niciodată guvernul român. 

Am primit de asemenea ordinul următor: „Nu trebuie să ne daţi nicio 
socoteală de rezultatul acţiunilor dvs. Lăsaţi aceasta în sarcina presei occidentale”. 
Am primit aceste ordine la sfârşitul lunii iulie, când a trebuit să fac alegerea 
finală, între a fi un părinte bun sau un criminal politic. Cunoscându-te, Dana, 
aveam ferma convingere că tu ai fi preferat să nu mai ai un tată decât să ai unul 
asasin. În ziua de duminică, 23 iulie, mama ta era bolnavă, ca de obicei. Te-am 
strâns lung în braţe la aeroport (un moment care a durat mult) şi odată ajuns la 
intrarea avionului te-am sărutat timp de mai multe minute. Joi, am teiefonat din 
Germania Federală şi ţi-am vorbit pentru ultima oară. Vineri, 28 iulie, cu puţin 
timp înainte ca să primesc cea de a treia stea de general, mi s-a acordat azil 
politic şi am fost trimis în mod secret în Statele Unite. 

Scumpa mea copilă iubită, în prezent tu eşti o artistă cunoscută, o soţie 
respectată şi o mamă pe care copiii o iubesc, ai ajuns la vârsta de treizeci de ani, 
dar în gândurile mele eşti încă o fetiţă. În ciuda maturității tale, eu sunt convins 
Că, ţinând seama de personalitatea ta, nu îţi va fi uşor să înţelegi ceea ce îţi voi 
spune acum. Acelaşi lucru se întâmplă şi cu multe persoane din Occident cărora 
le este greu să înţeleagă de ce un şef de stat puternic, care se bucură de o reputaţie 


1. Faust Brădescu (1912-2000), comandant legionar şi scriitor. După război, în 1946, 
s-a refugiat în Brazilia. Aici a înființat Editura Dacia, unde a publicat texte legionare. În 
1971 s-a stabilit în Franţa, unde a devenit şeful Secţiei de programare, studii şi documentare 
a Mişcării Legionare din exil. A fost un colaborator apropiat al lui Horia Sima. 

2. Virgil Tănase (n. 1945), scriitor român, apropiat al lui Dumitru Țepeneag şi Paul 
Goma. S-a refugiat în Franţa în anul 1977. Aici a avut mai multe luări de poziţie 
împotriva regimului comunist şi a lui Nicolae Geauşescu personal. A fost vizat 
împreună cu Paul Goma de o tentativă de lichidare a Securităţii, în anul 1982. Cel care 
urma să execute aceste atentate, ofiţerul de Securitate Matei Pavel Haiducu, a defectat. 

mondială, reacţionează cu atâta vehemenţă împotriva libertăţii şi, îndeosebi, împo- 
triva libertăţii de expresie sau să creadă că într-o ţară a cărei istorie nu este decât 
o lungă luptă pentru libertate, viaţa particulară a sute de mii de persoane trebuie 
înregistrată în mod secret pe casete de magnetofon, începând de la membrii 
familiei preşedintelui, de la primul-ministru şi membrii cabinetului său, de la 
episcopi, rabini, profesori universitari şi studenţi, artişti şi agricultori până la 
simplul cetăţean, care trebuie să stea la coadă pentru a-şi procura hrana. Este 
greu de crezut că un nou tip de telefon (singurul permis în România din 1978) 
poate deschide o nouă eră, în acţiunea de supraveghere electronică, de mare 
anvergură, fără a fi necesar de a pătrunde în mod ilegal în domiciliile particulare ; 
este suficientă apăsarea unui buton la centrala telefonică pentru a asculta convorbirile. 

La scurt timp după plecarea mea, ordinele pe care le primisem au început în 
mod evident să fie executate. În februarie 1981, în timpul Conferinţei de la 
Madrid, s-au trimis colete cu explozive disidenţilor din exil. La 18 iulie 1981, 
Emil Georgescu a fost obiectul unei tentative de asasinat: a primit douăzeci şi 
două lovituri de cuţit. Răpiri, comploturi mortale şi alte acţiuni teroriste efectuate 
de serviciul de informaţii român au fost descoperite în Statele Unite, Elveţia şi în 
Republica Federală Germania, ca şi în alte democraţii occidentale. În aprilie 
1982, Matei Haiducu, cetăţean francez naturalizat, a mărturisit că era ofiţer de 
Securitate român având ca ultimă misiune asasinarea a doi disidenţi din exil: e] 
a declarat că i s-a furnizat un stilou umplut cu otravă mortală, care nu lasă nicio 
urmă, dar care provoacă un stop cardiac două ore după consumare. Complotul nu 
a fosi prea diferit de „umbrela bulgărească”, folosită la Londra pentru a ucide un 
scriitor bulgar exilat, în ziua aniversării naşterii lui Todor Jivkov ; otrava era fără 
îndoială identică, furnizată de acelaşi KGB. 

Lumea liberă doreşte să încurajeze chiar cel mai mic semn de independenţă 
în sânul blocului sovietic. Totuşi, lumea liberă nu poate accepta ca un guvern 
străin, ce se bucură de o aureolă de independenţă faţă de Kremlin, să comită 
crime pe pământ occidental, bătându-şi joc de două secole de democraţie şi de 
drepturile omului. România de astăzi confirmă mai mult decât oricare altă ţară 
din lumea contemporană această magistrală cugetare a lordului Acton, istoric 
britanic de mare reputaţie şi filozof al libertăţii din secolul trecut: „Puterea duce 
la corupţie ; puterea absolută duce la corupţie absolută”. Care sunt avantajele de 
care vă bucuraţi tu şi întregul popor român având un guvern naţionalist, independent 
într-o oarecare măsură şi un şef de stat relativ celebru, când drepturile voastre 
sunt mai puţine, iar libertatea voastră este mai redusă decât aceea de care se 
bucură un puşcăriaş dintr-o închisoare occidentală ? 


DOCUMENTE 373 


În sfârşit, ce diferenţă există pentru mine aici şi pentru sutele de mii de 
români care trăiesc în Occident între o Bulgarie supusă şi o Românie relativ 
independentă? Una încearcă să asasineze disidenţii săi din străinătate cu o 
umbrelă, ceilalţi cu un stilou. 

Scumpul meu copil, mai sunt multe lucruri pe care nu ţi le pot spune fără a-ţi 
primejdui viaţa. Acesta este motivul pentru care am părăsit România. 

Din prima zi a şederii mele aici am încercat să dau de tine, până la izolarea 
ta. Mi-au trebuit şase ani pentru a găsi puterea de a-ţi adresa o scrisoare de 
mărturisire, o scrisoare în care să îţi explic ce m-a determinat să fac din tine o 
orfană. O scrisoare care să vă lămurească pe tine şi pe vechii mei prieteni despre 
decizia ce am luat, decizie prin care am evitat să devin un criminal politic, 
putând astfel să vă privesc drept în ochi şi să arăt altora acest ultim drum care 
duce la libertate. Scrisoare în care să-ţi spun că este necesară o enormă forţă 
interioară spre a te hotărî să-ţi pierzi copilul pentru mulţi ani şi pentru a trăi 
numai cu amintirea prietenilor dragi ai trecutului ; în care să-ţi spun că nu sunt 
niciun trădător, niciun criminal, niciun gangster (şi că n-am fost ucis într-o staţie 
de metrou, aşa cum ţi s-a povestit), pentru a-ţi spune că sunt un om cinstit care 
a beneficiat de generozitatea lumii libere, care mi-a acordat azil politic în ciuda 
celor 28 de ani petrecuţi într-un serviciu de informaţii al unui stat comunist. O 
scrisoare în care să cer preşedintelui Ceauşescu să ordone încetarea asasinatelor, 
răpirilor şi actelor teroriste în lumea liberă, aceste crime fiind incompatibile atât 
cu prestigiul internaţional al ţării, dar şi cu ajutorul generos de care România 
beneficiază din partea guvernelor occidentale. 

Scriu această scrisoare pentru a-ţi spune că sentimentul libertăţii nu poate fi 
întrecut decât de cel al vieţii; pentru a-ţi spune că viaţa în Statele Unite ale 
Americii, ţara libertăţii la al cărei nume ochii tatălui meu şi ochii mei se umpleau 
de lacrimi, este pur şi simplu de necrezut. Vă scriu ţie şi soţului tău şi pentru a 
vă cere să găsiţi puterea de a începe o nouă viaţă aici, unde nu veţi fi singuri, aşa 
cum eu am fost. Pentru a vă spune că nimic nu va fi mai frumos decât să trăiţi 
în ţara tuturor posibilităţilor, acolo unde arta este expresia a ceea ce simţi, şi nu 
a ceea ce ţi se cere să simţi. 

Ţi-am scris o scrisoare în care nu te-am putut întreba nimic despre tine, nici 
despre Radu, nici despre sănătatea şi viaţa voastră, nici despre nepotul meu (nici 
măcar nu te pot întreba cum îl cheamă). Nu vă pot întreba nici despre cariera 
voastră de artişti, despre picturile tale şi sculpturile lui Radu - pentru că nu ai 
dreptul nici să vorbeşti, nici să scrii. Nu pot să spun decât că inima mea este 
plină de speranţă pentru tine şi familia ta, că prăjitura pe care am cumpărat-o 

recent pentru aniversarea celor 30 de ani ai tăi este cea mai mare din câte am 
cumpărat în fiecare an pentru tine şi că este teribil să nu te am decât în gânduri, 
şi nu în braţele mele. 

Cu toate acestea, scriindu-ţi această curioasă scrisoare, am sentimentul că 
ziua în care ne vom revedea cu toţii laolaltă este mai aproape decât credem. O 
fotografie stă mereu pe biroul meu. Ea te reprezintă într-o zi cu soare, muşcând 
dintr-un măr. Mai muşcă o dată din măr, fata mea, pentru zilele însorite ce vor 
veni. Te iubesc mult, scumpa mea Dana. 


Doi „ascultători”, [aprilie] 1985, scrisori difuzate la 15 mai 1985! 


Scrisoarea I-a 


Hotărât lucru, lumea se află în secolul vitezei. Însă în România cu adevărat nu 
circulă decât zvonurile şi părerea unanim acceptată despre rolul calamităţilor în 
dezvoltarea socialismului. Au fosi inundaţii şi populaţia a trebuit să plătească, 
economia nu trebuia să sufere. A fost cutremurul şi poporul a trebuit să plătească 
contribuţii „benevol-obligatorii” şi a participat la muncă patriotică pentru repararea 
blocurilor, unele avariate chiar de la darea în funcţiune. Pagubele nu trebuiau să 
afecteze economia naţională. 

Dar suntem în secolul vitezei şi în România cuvântul „auto” e foarte des folosit. 
Şi nu e vorba doar de automobile. Timp de mai multe luni circulaţia automobilelor 
a fost interzisă. Cică din cauza zăpezii şi a iernii grele care s-a abătut peste 
România. A trecut iarna, prin decret circulaţia automobilelor a fost reluată, dar ele 
totuşi continuă să nu prea circule. Benzina e raţionalizată, însă numai atunci când 
se găseşte. În schimb, asigurările şi impozitul pe mijloacele auto au fost plătite în 
continuare, inclusiv în perioada în care circulaţia lor a fost complet interzisă. 

Nici autotransportul în comun nu funcţionează cum trebuie. Probabil de 
aceea autobuzul care transportă muncitorii e numit „ciorchinele” la Braşov, 
„râma” la Timişoara şi „cămila cu gaz metan” la Sibiu. 

Pentru a ajunge la timp în fabrică, muncitorii din împrejurimile Sibiului 
folosesc „autopasul” şi în cel mai bun caz „autostopul” cale de 5, 10 sau 15 km. 
Cum spuneam, cuvântul „auto” e foarte la modă în România. 


1. D.B. no. 610, May 15, 1985. 

Ajuns la fabrică, după ce-şi trage sufletul, muncitorul trece la strung pentru 
a-şi îndeplini şi chiar depăşi planul. Însă strungul se încăpăţânează să nu 
funcţioneze fără curent electric din cauza programului de economii la energie 
impus de regim. Strungul stă şi muncitorii fac şedinţe. Acolo se arată că un minut 
în stagnarea producţiei înseamnă un miliard pagube pentru economia naţională. 
După o şedinţă de două ore, adică 120 de minute, se trece la muncă. Dar nu 
există materii prime, iar camioanele au tras pe dreapta din lipsă de combustibil. 
Se face o nouă şedinţă şi se discută despre autoaprovizionare. Concluzia : 
autoaprovizionarea nu merge. De ce nu merge? Pentru că autoconducerea 
muncitorească nu funcţionează aşa cum a indicat secretarul general. Aceasta a 
fost concluzia secretarului organizaţiei de partid de la uzina mecanică Mârşa 
Sibiu. Se iau măsuri, lucrătorii de la serviciul aprovizionare sunt penalizaţi cu 
5%, şoferii cu 10%, muncitorii cu 15% plus reducerea salariilor la nivelul 
planului realizat, adică nerealizat. 

După atâta muncă, muncitorii trec prin alimentare, unde constată că s-a 
desfiinţat autoservirea şi s-a introdus de-servirea. Drept care ajung acasă cu 
traista goală şi sunt întrebaţi de familie cum funcţionează autoaprovizionarea. 

Totuşi autoaprovizionarea funcţionează, dar numai pentru descurcăreţi. „Mun- 
citorii cu falca”, stâlpii regimului, se autoaprovizionează de la magazinele 
speciale. Alţi „muncitori” respectă indicaţia partidului ca aprovizionarea să se 
facă noaptea. Drept care la adăpostul beznei care domneşte peste oraşele şi satele 
ţării se fac afaceri cu mărfuri dosite şi vândute cu suprapreţ. Asta o fac cei care 
au bani. Cei care n-au fac şi ei ce pot. Fabricile de produse lactate, abatoarele şi 
fabricile de prelucrare a cărnii sunt luate noaptea cu asalt, nu pe din afară, ci pe 
dinăuntru. Oamenii se autoaprovizionează şi ei cum pot. Uneori exagerează. 
Într-o singură noapte autocamioanele şi autobuzele din Sibiu şi din Mârşa au fost 
„uscate”. Li s-au golit rezervoarele de benzină. 

La Sibiu şi la Braşov, muncitorul care se întoarce acasă după schimbul doi, de 
regulă pe jos, pentru că autobuzele s-au retras, nu circulă sau sunt arhipline, 
fiind şi întuneric, riscă să fie jefuit. Reclamă la miliţie şi miliția îl întreabă de ce 
umblă noaptea pe stradă. Într-un pasaj subteran din Sibiu, trei militari au fost 
snopiţi în bătaie. Se spune că a fost o confuzie. Bătăuşii credeau că au de a face 
cu ofiţeri de miliţie, dar din cauza întunericului n-au putut deosebi uniformele. 

Încolo sistemul „auto” lansat de conducerea partidului nu prea merge. Pe 
drumul socialismului specific românesc se înaintează greu, numai coborând se 
înaintează mai repede, dar asta pentru că partidul nu mai are frâne şi totul se 
duce de râpă. 

Autodezvoltarea e un miraj, autoaprovizionarea un faliment, autogospodărirea 
o mare risipă. Nu funcţionează decât autoînşelarea şi automulţumirea partidului, 
alimentate cu rapoarte, angajamente şi statistici false. 

Dacă treburile ar merge numai pe jumătate din cât se afirmă oficial, ţara ar 
cunoaşte un ritm de dezvoltare mult mai mare. Dacă populaţia ar avea posibilitatea 
să muncească, să câştige şi să se aprovizioneze numai cu jumătate din cele ce 
afirmă Nicolae Ceauşescu că ar exista în realitate, viaţa românilor ar cunoaşte o 
sensibilă îmbunătăţire. 

Însă conducerea partidului este cu totul ruptă de realitate. Şi, pentru a nu fi 
deranjată din vise, întăreşte aparatul de represiune. Din această cauză, bine 
funcţionează doar troica partid-miliţie-Securitate. 


Scrisoarea a Il-a 


Iarna care a trecut a fost calificată ca „deosebit de grea”. Dar această iarnă a 
fost în întreaga Europă. Numai la noi s-a resimţit fiindcă a fost folosită de 
guvernanţi ca motiv în cadrul planului general de distrugere a poporului român. 

La noi se vehiculează o explicaţie a dispariţiei gazelor pe care vă rog să o 
confirmaţi sau să-i explicaţi netemeinicia : spre sfârşitul anului 1984, s-a anunţat 
în lumea liberă darea în funcţiune a gazoductului transsiberian pentru Europa de 
Vest. Acest gazoduct am auzit că nu este terminat încă, dar Occidentul a primit 
cota de gaze. De unde? Momentul a coincis cu stoparea gazelor la noi în ţară. 
Drept urmare, pierderile de vieţi omeneşti şi pagubele materiale produse consecutiv 
opririi gazelor sunt incalculabile. Încerc să vă trimit câteva exemple. 

În foarte multe blocuri, temperatura în camerele de locuit a ajuns sub 0 grade, 
astfel încât condensul produs de căldura biologică a locatarilor comasaţi într-o 
singură cameră a dus la acoperirea pereţilor cu un strat de gheaţă. Domnilor, nu 
sunt elucubraţii, sunt lucruri trăite! Gheaţă pe pereţii camerei ca în congelatorul 
unui frigider dintr-o ţară civilizată. În timpul acestei urgii, Ceauşescu declara, la 
8 martie, că „au fost 2-3 zile mai reci; oamenii trebuie să se îmbrace mai gros”. 

Pagubele produse prin plesnirea instalaţiilor de încălzire se ridică la miliarde 
de lei. Numai la Liceul „I.L. Caragiale” repararea instalaţiei costă 800.000 lei. 
90% din clădirile şi instituţiile încălzite cu gaze au instalaţiile sparte. În 10% din 
cazuri, acestea au avut mecanici cu intuiţie, fler, spuneţi cum credeţi, care au 
golit instalaţiile de apă la vreme. În acelaşi timp, întreruperea curentului electric, 
la diverse ore, pe neaşteptate, a produs pe lângă multe accidente cu lifturile care 
în ultima vreme sunt aproape toate „în revizie”, pagube industriilor care folosesc 

cuptoare cu foc continuu şi implicit consumuri sporite de energie. Când la: o 
astfel de întreprindere care trebuie să păstreze cuptoarele la un anumit nivel 
termic timp îndelungat se întrerupe curentul electric, masa incandescentă din 
cuptor pierde din căldura acumulată cu consum de energie ce trebuie apoi din 
nou recuperată cu un alt consum. 

În acest joc descreierat de-a economia, factorul uman nu a contat şi nu va 
conta, după cum veţi vedea. Pentru ceea ce a făcut regimul lui Ceauşescu 
românilor în această iarnă stau martore cimitirele : practic, în niciun cimitir nu 
mai există alei, toate sunt ocupate cu mormintele acestei ierni. De exemplu, 
dintr-un azil cu 24 de bătrâne nu a supravieţuit decât una. La crematoriul uman, 
incinerările s-au făcut pe ascuns, în sensul că rudelor li s-a dat o urnă, dar cine 
poate şti ce conţinea aceasta, deoarece presiunea gazelor nu a asigurat incinerarea, 
iar despre decedați — au fost aruncaţi în gropi. Mormintele şi cavourile nu se mai 
pot vinde şi cumpăra, fiind proprietatea statului, şi după şapte ani trebuie 
evacuate. Românul nu mai are drept la somnul de veci. În schimb, la negru, se 
pot închiria cripte cu până la 1.000 de lei pe lună ca să ai unde să-ţi înmormântezi 
rudele, în cavoul altei familii. Ceea ce este limpede, statul comunist a reuşit, cu 
ajutorul acestei ierni, să facă o mare economie la fondul de pensii şi ajutor social’. 

Concludent pentru ceea ce ne aşteaptă iarna viitoare este proiectul care 
trebuie executat în această vară. Dacă în iarna trecută, unele cartiere şi locuinţe 
au beneficiat de ceva căldură, aceasta s-a datorat faptului că se aflau pe conducte 
industriale. Regimul comunist a înţeles din pagube că trebuie să asigure un regim 
minim de energie industriei sale şi de aceea a hotărât deconectarea, crearea unei 
duble reţele de alimentare cu apă, energie electrică şi gaze care să ocolească 
locuinţele. Deci, nu numai că nu se urmăreşte ameliorarea nivelului de viaţă al 
populaţiei, care consumă cam 3% din totalul energiei ţării, ci, din contră, se 
stabileşte implicit conservarea ei prin frig. 

În sistemul de distrugere şi batjocorire a populaţiei se înscrie şi măsura de a 
nu mai aduce buteliile de aragaz la domiciliu. Cu toate că zăpezile au lăsat de 
mult loc maldărelor de gunoaie pe străzile capitalei noastre, centrele de comenzi 
nu primesc cereri, iar oamenii, nemaibeneficiind nici de ajutorul săniuţei, trebuie 
să se ducă cu butelia de aragaz în spate la cele câteva centre volante de distribuire. 

În ţară circulă următorul banc negru care reflectă tragedia românilor sub 
Ceauşescu : „Doamne, dacă m-ai scăpat de iarna asta, ajută-mă să nu o mai apuc 
pe următoarea”. Şi un alt banc, tot negru, ca tot ce e în România, dar care, se 


1. Acest pasaj nu a fost citit la Europa Liberă. 

pare, are girul trist al autenticităţii, petrecându-se la o şcoală în clasa I; 
„Profesoara întreabă: Copii, ştiţi voi unde se produce electricitatea în ţara 
noastră? Copiii tac, dar în fundul clasei Bulă ridică mâna: — Ia spune tu, Bulă! 
- În cocină, tovarăşa. - Dar de unde ştii tu, Bulă, aşa ceva? - Păi, tovarăşa, 
aseară ni s-a întrerupt lumina şi tata a spus : Iar ne-au oprit porcii ăştia electrica !”! 


Gheorghe Calciu-Dumitreasa, Bucureşti, 14 octombrie 1984, 
difuzată la 10 iunie 19852 


Despre libertatea mea 


Sunt profund emoţionat: este ca şi cum, scriind aceste rânduri, aş vorbi cu 
sufletul lumii, acea lume care m-a sprijinit pe toată durata suferinţei mele cu 
dragostea, cu rugăciunea şi cu participarea. Chiar în clipele cele mai tragice, 
când sentimentul singurătăţii mele mă copleşea, gândul luminos al solidarităţii 
noastre spirituale îmi aducea consolarea salvatoare. Am înțeles că suferinţa cea 
mai mare este izolarea - nu fizică, materială, ci izolarea spirituală, pierderea 
sufletească în neantul singurătăţii. Dar acolo unde este iubire, este şi comuniune, 
în ciuda zidurilor, a gratiilor şi a terorii. Pentru toată această dragoste conso- 
latoare, îţi mulţumesc, lume a iubirii creştine. Ura, răutatea şi cruzimea se pierd 
în oceanul acestei iubiri. 

„Să zicem «fraţilor» şi celor ce ne urăsc pe noi.” Am fost eliberat după 5 ani, 
5 luni şi 10 zile, la 20 august 1984, de la Securitatea din Bucureşti. Încă din clipa 
arestării, m-am constituit în persoană sechestrată, nu am recunoscut şi nu am 
semnat niciunul din documentele emise de Tribunalul militar împotriva mea în 
urma unui proces desfăşurat în cea mai întunecată taină, încât familia mea nu a 
cunoscut nici data procesului, nici rezultatele lui decât mult mai târziu. 

Nu am încetat să mă rog şi să slujesc liturghia în închisoare în ciuda amenințărilor, 
a terorii şi a bătăii. Dacă cei ce m-au închis ~ laici şi clerici — au crezut că mă 
vor izola şi în duh, s-au înşelat. Nicio clipă nu m-am simţit exclus din comunitatea 
liturgică, nici din cea a iubirii. Nu mi-a fost teamă de cei ce „pot ucide trupul, 


1. Pasaj necitit la Europa Liberă. 
2. D.B. no. 628, June 10, 1985. 

dar după aceia nu mai pot face nimic” (Luca, capitolul 12, versetele 4 şi 5); am 
vestit tuturor, de la anchetator şi până la cel din urmă condamnat, în extrem de 
rarele întâlniri cu ultimii, mesajul adevărului creştin : am cerut cu tărie să mi se 
adreseze toţi cu „Părinte” şi de multe ori am reuşit ; am făcut rugăciuni şi slujbe 
sfinte cu hoţii şi cu ucigaşii şi am nădăjduit că voi putea sluji şi cu arhiereii mei. 
Va veni oare şi ziua aceea ? 

Perioadele petrecute în diferite închisori au fost şi crunte, şi mai laxe, mai 
blânde chiar. Nu ştiu ce anume determina aceste oscilaţii, de la cruzimea cea mai 
inimaginabilă la politeţe şi largheţe, după cum nu ştiu ce a determinat eliberarea 
mea nesperată până în preziua scoaterii mele din închisoare. Dacă nu ar fi iubirea 
cu care oamenii m-au primit, lacrimile celor care m-au îmbrăţişat, în casă, pe 
stradă, în biserici, foştii mei credincioşi şi elevi, care au suferit persecuții şi 
teroare, percheziţii şi ameninţări şi care, trecând peste toate, m-au căutat, ca să 
putem trăi câteva clipe de comuniune frăţească, şi dacă nu ar fi această certitudine 
a proniei divine, chiar dacă necunoscută, şi care îmi alungă teama, diferenţa 
dintre detenţiune şi acest simulacru de libertate ar fi extrem de mică. Doar că 
acum sunt păzit de un număr infinit mai mare de securişti şi milițieni decât atunci 
când eram închis şi această situaţie a creat o stare de semidetenţie pentru toate 
cele 40 de familii de pe scara unde locuim. 

Mi se pare absurdă şi monstruoasă această plasă în care suntem prinşi, acest 
continuu lanţ care ne înconjoară, inutila şi enorma cheltuială de energie umană 
(fără inteligenţă) şi de bani pentru a oprima un om care nu a propovăduit decât 
credinţa şi dragostea, ridicându-se pentru apărarea bisericii şi a semenului său şi 
o femeie care nu are altă vină decât aceea de a fi rămas alături de soţul ei în 
această nenorocire. Cât despre persecuția împotriva fiului nostru, ea iese din 
cadrele puterii de justificare raţională. Suferinţa, oricât ar fi de grea, vine şi 
trece. Există o memorie atroce a propriilor noastre greşeli şi o memorie bună 
care atenuează şi îmblânzeşte durerile trecute. Ceea ce însă mă înspăimântă şi 
mă cutremură este acea neobosită persistenţă, în ură şi răutate, pentru anularea 
căreia a murit lisus pe cruce şi ca El, şirul lung al mucenicilor, ştiuţi de neştiuţi. 

„Dacă vă urăşte pe voi lumea, să ştiţi că pe Mine m-a urât înainte de voi.” 
(loan, capitolul 15, versetul 18) 

E un gând care nu m-a părăsit niciodată. Spuneam în una din predicile mele 
că, atunci când m-am hotărât să atac public problema bisericii şi a tineretului 
dezorientat în planul spiritului, am ştiut la ce trebuie să mă aştept : la teroare, la 
calomnie, la şantaj, doar că realitatea a depăşit puterea mea de imaginaţie. 

Nimic nu s-a schimbat. Puterea de imaginaţie a răului este şi imensă, şi 
variată. Ea nu se epuizează niciodată. Am ştiut că eliberându-mă voi trece, de 

fapt, ca şi familia mea, într-o închisoare mai largă, mai subtilă şi poate mai 
eficientă. Nu pot urmări complicatul raţionament al răului. Mă simt depăşit. Dar 
nu am putut, nici în cele mai dureroase gânduri ale mele, să-mi imaginez că abia 
scăpat de închisorile comuniste, după ce ierarhii mei m-au calomniat fără motiv 
şi fără a ţine cont de cel mai elementar adevăr istoric, că după toate acestea, 
sufletul meu va mai suferi o lovitură inumană, dată chiar de ierarhia Bisericii 
Ortodoxe Române şi de fraţii mei preoti’. Ei au socotit să mă despoaie printr-un 
decret de caterisire de harul preoţiei pe care nu ei mi l-au dat, ci un mare 
arhiereu care acum a murit şi care ar fi fost singurul în drept să mă oprească de 
la funcţiile mele sacerdotale, căci harul mi s-a dat în veci. Şi ştiu că el nu ar fi 
făcut-o. Are oare răul limite în „inventivitate” ? 

Nu cer decât puţină pietate creştină de la arhiereii mei ; o picătură de iubire 
christică. Nu le-a păsat de familia mea, în anul de şomaj, şi în cei cinci ani şi 
jumătate de detenţie. Ba, dimpotrivă, le-a păsat, dar în rău. Le cer acum să 
oprească această ură ordonată, să-şi amintească măcar acum că sunt reprezentanţii 
lui Hristos în această lume a durerii şi a lacrimilor. În toată clipa suntem pândiţi 
de primejdii, loviți de concepţii materialiste (atât comuniste, cât şi capitaliste) şi 
ne găsim crucificaţi, ca Iisus pe Golgota. Spuneţi, păstorii noştri duhovniceşti, 
tot ca El, în clipa morţii: „Mâine vei fi cu noi, în Biserica lui Hristos”. 

Am investit iubirea şi duhul meu şi tot acest imens tezaur de suferinţe în ţara 
şi Biserica noastră. Aici este fiinţa şi sensul existenţei mele. Şi acum mă văd 
obligat să plec din ţară. Nu aş face-o dacă aş fi singur. Dar nu sunt. Nu numai 
eu mă simt prins în lanţul terorii, ci şi familia mea. Oameni pe care nu i-am 
cunoscut niciodată mi-au spus: „Să nu ne laşi, Părinte”, mie, celui mai umil, 
celui mai oprimat şi imobilizat om din ţară. 

Alţii mi-au spus: „Salvează-te, Părinte !”. 

Paradoxal este că nu-i pot urma nici pe unii, nici pe alţii. Nesiguranţa mea şi 
a familiei mele mă obligă la emigrare ; autorităţile mă ţin într-o totală ignorare 
în legătură cu ea. Certitudinea cea mai rea este mai puţin rea decât incertitudinea. 
„Şi acum rămân aceste trei: credinţa, nădejdea şi dragostea. Dar mai mare decât 
toate este dragostea.” 

Şi oricum ar fi, ştiu că nu voi fi lipsit de dragostea semenilor mei. 


1. Vezi scrisoarea lui Gheorghe Calciu-Dumitreasa din ianuarie 1985, „Apel către 
sufletul creştin”, publicată în acest volum. 

Gheorghe Calciu-Dumitreasa, Bucureşti, ianuarie 1985, 
difuzată la 18 iunle 1985) 


Apel către sufletul creştin 


Există — sau cel puţin ar trebui să existe — un drept minim de apărare pe care 
| individul să-l exercite împotriva agresiunii desfăşurate asupra lui de către organele 
de Securitate. De acest drept suntem total lipsiţi. Dacă unele categorii de bruscaţi 
| se apără cu aceeaşi monedă (violenţă pentru violenţă), în cazul acestui tip de 

agresiune opoziţia dură, chiar şi în cazul legitimei apărări, devine fatală. Pentru 
| intelectual însă, singura reacţie este apărarea prin cuvânt. Dacă l-am parafraza 
pe Titulescu, ar trebui să spunem că dreptul, politica, literatura şi, fireşte, religia 
ţin de esenţa publicităţii, fie ea orală sau scrisă. Există oare în ţara noastră 
| posibilitatea unei asemenea publicităţi, fie şi numai pentru a te apăra împotriva 
agresiunii organizate ? Nu există! 

Puterea Securităţii este nelimitată. Ea îşi este sieşi lege şi nu se teme de 
nimic, nu se sfieşte de niciun abuz. Ea arestează şi trimite în judecată pe cine 
vrea, iar tribunalele militare îi execută dispoziţiile. De pe vremea lui Dej şi până 
în prezent nu se cunoaşte nici măcar un caz-de arestat politic anchetat şi trimis 
în judecată de Securitate şi pe care justiţia să-l fi achitat, oricât de evidentă ar fi 
fost inocenta inculpatului. 

În timp ce eram sub anchetă, în 1979, cei doi anchetatori, colonelul de 
Securitate Constantinescu şi colonelul-procuror Ştefănescu?, timp de câteva zile 
(în care eu refuzasem să scot măcar un singur cuvânt), nu au făcut decât să ne 
insulte în cel mai trivial mod posibil pe mine şi familia mea, vii şi morţii. Era 
perioada în care Securitatea decisese (în prealabil) să fiu condamnat la moarte. 
Ulterior, am ajuns printre deţinuţii de drept comun, dar nici măcar printre cei de 
cea mai joasă speţă nu am auzit vulgarităţile debitate de cei doi stâlpi apărători 
ai democraţiei socialiste. După trei zile de anchetă în care nu am răspuns nimic, 
a intrat în birou comandantul Securităţii, Vasile Gheorghe”, care a ordonat să fiu 


1. D.B. no. 634, June 18, 1985. 

2. Colonelul Mircea Ştefănescu, procuror militar, s-a ocupat cu acuzarea disidenţilor 
începând cu anul 1977 (mişcarea Goma). 

3. Gheorghe Vasile, colonel, comandant al Direcţiei a VI-a Cercetări Penale a Securităţii, 
a făcut parte din „comandamentul acţiunii «Riposta H» : contracararea intenţiilor de 
emigrare a cetăţenilor români”. A fost cel care a anchetat şi a trimis în judecată 

băgat în anchetă continuă (non-stop, după expresia lor), în care am stat 48 de 
ore. Colonelul-procuror Ştefănescu a stat tot timpul în poziţie de drepţi, repetând 
ca cel din urmă recrut: am înţeles, tovarăşe comandant. 

Din clipa aceea, acesta a fost pentru mine simbolul relaţiilor dintre Securitate 
şi justiţie. Pe tot parcursul dureroasei mele detenţiuni, această imagine s-a 
confirmat ori de câte ori m-am aflat între justiţie şi Securitate. Când, la Aiud, am 
fost supus unor acţiuni repetate de exterminare, ordonate de directorul general al 
penitenciarelor, Panait, nicio lege nu m-a apărat. Când, din ordinul aceluiaşi, şi 
tot la Aiud, am fost băgat cu doi criminali, cărora li se ordonase să mă bată, în 
speranţa nemărturisită că mă vor ucide, nicio lege nu m-a apărat. M-a apărat 
Pronia divină, care a operat în duhul celor doi deţinuţi, oprindu-i de la o faptă 
fatală şi pentru mine, şi pentru ei. Mi-au spus deschis: „Părinte, s-o facă ei, că 
de aia au grade şi salarii !”. Când, într-un târziu, după o grevă de zece zile, au 
venit doi procurori de la Bucureşti, aceştia au discutat chestiuni cu totul străine 
de ceea ce se întâmpla atunci cu mine. Am protestat împotriva crimei care se 
săvârşea sub ochii mei împotriva mea şi altor deţinuţi din secţia specială în care 
mă aflam: torturi, înfometare, insulte. Rezultatul a fost că, în noaptea şi ziua 
următoare, bătăile şi urletele din secţie au fost şi mai crunte. Acelaşi lucru s-a 
întâmplat şi când am protestat pe lângă procurorul local. Când la Jilava-spital (şi 
subliniez cuvântul „spital”) am fost bătut cu bastonul de cauciuc de către 
plutonierul Petre pentru că mă rugam, când m-am plâns soţiei mele (mult mai 
târziu, cu ocazia unui vorbitor), soţia mi-a spus că aflase cu săptămâni mai 
înainte de la Europa Liberă de ceea ce mi se întâmplase. Plutonierul Petre m-a 
asigurat atunci că a făcut-o din ordinul comandantului Jilavei, colonelul Feciar, 
şi al comandantului Vasile Gheorghe, că, dacă i se dă ordin, mă calcă în picioare 
până voi da ortul popii. De altfel, plutonierul Petre, cu alţi gardieni (Sabău, 
Amariuţei, Ocnaşu etc.) au făcut parte din acel celebru „decor de aur” de la 
Jilava, specializat în torturarea deţinuţilor (şi chiar omorârea lor) până la decretul 
din 1977, când torturile şi bătăile şi-au pierdut caracterul de masă, luând un 
aspect mult mai individual. Care este dar diferenţa dintre plutonierul Petre de la 
Jilava şi unul din agenţii Securităţii însărcinat cu urmărirea şi terorizarea mea, 
care a afirmat în zilele Crăciunului din 1984 că, dacă i s-ar îngădui, nu dacă i s-ar 
ordona, mi-ar trage 50 de gloanţe în cap, sau alţi doi agenţi de Securitate care 


majoritatea celor acuzaţi de propagandă împotriva orânduirii socialiste sau alte acţiuni 
de natură politică. Nu trebuie confundat cu Gheorghe M. Vasile, general-maior, şeful 
Inspectoratului Municipiului Bucureşti (1982-1984). 

ne-au brutalizat pe mine şi pe soţia mea în primele zile ale anului 1985 în faţa a 
numeroşi cetăţeni pentru că am vrut să felicităm o rudă de la un telefon public ? 
De luni de zile, în holul blocului în care locuiesc stau zi şi noapte trei milițieni ; 
alţi trei la un capăt al străzii, iar la celălalt capăt alţi trei. Ei legitimează orice 
persoană care intră în hol, o însoțesc până la apartamentul la care merge, iar dacă 
vine la noi, o trece într-un registru şi îi interzice să urce, cu excepţia rudelor sau 
a unor cunoscuţi foarte apropiaţi. Trei maşini ale Securităţii, cu câte doi sau trei 
agenţi în ele, stau zi şi noapte în jurul imobilului nostru, iar când ieşim în oraş, 
fie şi la pâine sau lapte, cel puţin şase agenţi vin după noi, umăr la umăr, să nu 
schimbăm vreun cuvânt cu cineva. Persoanele neavizate care ne salută sunt 
legitimate, amenințate şi li se interzice orice relaţie cu noi. Cel puţin 30-40 de 
agenţi şi milițieni, între care şi câţiva colonei, sunt permanent pe urmele noastre, 
ne sustrag corespondenţa (chiar şi pe cea trimisă de fraţi), ne înregistrează 
convorbirile telefonice şi ni le întrerup oricând au chef. Noi protestăm, iar ei 
aud, tac sau ne ameninţă şi râd ironic. Orice abuz la ei e o virtute. Ţinând cont 
de numărul imens de agenţi care ne urmăresc, de camerele de luat vederi 
îndreptate spre apartamentul nostru, de posturile de audiție plasate în diverse 
blocuri şi apartamente din jur, de postul de centralizare din Policlinica de cartier, 
de maşinile care consumă zi şi noapte combustibil ca să se încălzească agenţii din 
ele, înseamnă că lunar se cheltuiesc minimum 100-150.000 de lei, în mod 
absolut inutil, căci un singur miliţian în hol ar putea face acelaşi lucru. Acum, 
când se psalmodiază pe toate tonurile sloganul economiei de combustibil, când 
se taie lumina şi se opreşte căldura, când „oamenii muncii” stau ore întregi în 
staţii îngheţând, până reuşesc să prindă un loc într-un autobuz supraaglomerat şi 
care trece prin staţie tot aşa de rar ca şi Cometa Halley pe lângă pământ, care 
sunt raţiunea şi scopul acestei enorme cheltuieli de bani şi energie umană, fără 
inteligentă? Nu este firească revolta oamenilor care vin pe jos, osteniţi, îngheţaţi 
de la muncă, când văd agenţii Securităţii graşi, bine hrăniţi şi îmbrăcaţi, bărbaţi 
şi femei, arzând inutil benzina şi încasând salarii de trei-patru ori mai mari decât 
ale lor numai pentru a teroriza doi oameni care nu au făcut şi nici nu ar putea 
face nimic? Doi oameni izolaţi, imobilizaţi, trăind în teroare şi sărăcie ! 
Spuneam cândva, în timpul detenţiunii, că Dumnezeu m-a destinat martirajului — 
ca încercare sau ca pildă vie, şi că strădania mea ar trebui să fie îndreptată spre 
transformarea acestui destin în vocaţie. Şi m-am străduit. Am cerut regimului 
comunist din ţară, ca şi lumii întregi, ca măcar soţia mea şi fiul meu să fie 
salvaţi, să li se dea paşaport spre a trăi în afara terorii, a lipsurilor şi a acestei 
cumplite măcinări a nervilor la care Securitatea ne supune pe toţi. Şi acum sunt 

gata la acest sacrificiu, deşi aş dori să pot pleca şi eu cu ei, măcar până îmi voi 
vedea fiul ajuns într-o condiţie cât de cât convenabilă. Nu este oare mai mult 
decât evident că plecarea noastră din ţară ar soluţiona, pe de o parte, această 
enormă şi nebunească cheltuială pe care Securitatea o face şi că s-ar pune capăt 
unui scandal care îndurerează sufletele multor oameni din lume şi chiar relaţiile 
de stat? De ce nu se judecă normal lucrurile? Dacă vieţuirea noastră în această 
țară este o imposibiltate, de ce nu ni se îngăduie plecarea ? Dacă plecarea noastră 
din ţară este o imposibilitate, de ce nu suntem lăsaţi în pace să trăim în lipsurile 
în care ne zbatem, dar eliberaţi de teroarea Securității? Dacă nici să plecăm nu 
suntem lăsaţi, nici să trăim nu suntem lăsaţi, nu este evident ce se urmăreşte ? 
Mai trebuie s-o spunem noi? Prea multe exemple tragice o spun. Suntem doi 
oameni care am păşit pragul bătrâneţii, suferinţele ne-au marcat trupul, dar prin 
harul lui Dumnezeu sufletul îmi este teafăr şi credinţa intactă, mult sporită. Cred 
în biruinţa binelui creştin şi în întoarcerea celor păcătoşi, îmi iubesc Biserica şi 
neamul şi sunt convins că perioadele de întuneric istoric nu pot distruge decât parţial 
geniul românesc şi opera lui, creată prin vitregiile vremurilor, căci Pronia divină 
este peste noi şi în planul lui Dumnezeu, finalitatea, chiar şi a răului, este binele. 

În ziua de 6 octombrie 1984, ierarhii mei au socotit în marea lor bunătate că 
după cei cinci ani şi jumătate de detenţiune inumană este cazul să-mi inculce o 
nouă suferinţă şi m-au caterisit. Ştiu — şi nu este un secret pentru nimeni că ei au 
făcut-o din ordin şi ştiu şi cine sunt cei ce au ordonat-o. De altfel, privind seria 
tristă a evenimentelor legate de Biserică şi de biserici din 1977 încoace, această 
caterisire pare un lucru mult mai puţin grav pe lângă distrugerea unor valori 
cultural bisericeşti de neînlocuit şi pe lângă atentatele spirituale la sufletul religios 
al cetăţeanului şi al preotului. Când, la cererea unei delegaţii de muzeografi şi 
istorici de artă de a se salva, prin conservare, icoanele seculare din bisericile 
dărâmate de un spirit edilitar fără frâul valorilor culturale vechi, episcopul 
Roman lalomiţeanu răspunde: „Nu ne interesează icoanele ieşite din cult”. Nu 
este aceasta expresia unui iconoclasm grosolan mascat? Când aceeaşi delegaţie 
afirmă public şi întristată că de la consilierul Bria şi până la episcopul Roman se 
izbeşte de aceeaşi nepăsare faţă de credinţa şi grija culturală, ce se mai poate gândi ? 

Iată, câţiva preoţi, „nomina odiosa”, s-au întrunit acum în consistoriu şi m-au 
caterisit. Pentru câteva sute de lei în plus, n-au ezitat să o facă (poate chiar în 
ciuda dorinţei şi a spiritului lor de dreptate), negândindu-se nici la sufletul lor, 
nici la familiile lor pe care le-au acoperit astfel de ruşine, cu atât mai puţin s-au 
gândit la preoţia lor şi la preceptele creştine ale Predicii de pe Munte. Judecători 
nedrepţi care de Dumnezeu nu vă temeţi şi de asemenea nu vă ruşinaţi, cum veţi 


ÎN 


DOCUMENTE 385 


răspunde la judecată atunci când. nu vorbele, ci înseși faptele voastre vă vor 
judeca? Căci aţi judecat pe cel obidit şi nu aţi consolat pe cel căzut şi rănit. 

Şi totuşi, forul sinodal, care a trebuit să infirme sau să întărească această 
injustă sentinţă, tace de atunci şi până acum ; caterisirea, care procedural nu este 
încă executorie, a devenit operantă prin decizia practică a Securităţii. Chiar din 
ziua de 6 octombrie, câţiva membri de partid din cartier au fost chemaţi şi li s-a 
pus în vedere să colaboreze cu Securitatea, calitatea lor de membri PCR obligându-i 
la deiaţiune. lar marea şi salvatoarea acţiune a orânduirii socialiste din RSR la 
care erau chemaţi era să anunţe Securitatea dacă preotul Calciu iese pe stradă 
îmbrăcat în reverendă. Sublimă misiune, care asigură participarea maselor la 
victoria definitivă a socialismului multilateral dezvoltat. Mi-am amintit atunci că 
prima grijă a Mitropolitului Banatului, când a caterisit pe cei patru preoţi, a fost 
să înainteze Securităţii toate actele Consistoriului sub înalte semnături pentru a 
se asigura colaborarea, de jos în sus!. Nu e aşa că în România cultul este absolut 
liber? Doar o afirmă şi Constituţia. Oare dosarul meu judiciar nu este plin cu 
informaţii date de ierarhi sub înaltă semnătură pentru a da credibilitate celor doi 
consilieri ? După cum se vede, comuniştii nu-i cruţă pe aceşti slujitori ai bisericii, 
căci informaţiile date de ei rămân la dosare oficiale şi istoria va constata. Căci 
trăim o vreme de Apocalips. Satana dă târcoale turmei sfinte spre a prinde pe 
mulţi. Dacă înşişi păstorii se lasă prinşi, cine va păzi oile ? 

Şi totuşi, împotriva persecuțiilor violente sau insidioase, a calomniei, a 
intimidărilor şi a propagandei, credinţa (creştin-ortodoxă, catolică, greco-catolică 
şi protestantă) continuă să crească şi să reziste prin credincioşii simpli, prin 
flacăra nestinsă a vieţuirii spirituale, a unor monahi şi preoţi îmbunătăţiţi. Un 
credincios poate salva cetatea şi o rugăciune alungă mânia dreaptă a lui Dumnezeu, 
căci ea schimbă în mod paradoxal chiar neschimbabila hotărâre divină. Moartea 
ne stă în faţă în fiecare zi (şi nu ca o metaforă, ci real) aşa cum îi stătea Sfântului 
Apostol Pavel. Tot mai însingurat şi mai exilat în atrocea lui suferință, omul îşi 
înalţă mâinile şi glasul spre semeni şi spre zei cerând ajutor. Orânduirile se 
schimbă, puteri agresive se înalţă sau cad, jocurile politice se fac pe viaţa 
oamenilor. Capitalismul şi socialismul îşi extrag puterea din sudoarea şi, uneori, 
chiar din sângele muncitorilor. Trăim pe o suprafaţă instabilă şi fantomatică şi 
mereu căutăm un liman ferm, vorbele şi-au pierdut forţa consolatoare, faptele 
sunt contradictorii. 


l. Pentru detalii, vezi scrisoarea preoţilor Viorel Dumitrescu şi Liviu Negoiţă difuzată 
la 15 septembrie 1984, publicată în acest volum. 

Oare în toate aceste rătăciri şi deznădejdi nu vom găsi un teritoriu al salvării, 
un pământ al făgăduinţei, neclătinat de alunecări, nemistificat de teorii şi unde 
să ne aflăm pacea? Toţi cei ce credem şi nădăjduim ştim că acest pământ al 
mântuirii este Biserica ; ea are temelie pe însuşi Christos şi toţi suntem mădulare 
ale acestui trup mistic, care are drept cap pe Isus. Şi sunt mădulare mai de cinste 
şi mai de necinste. Căci dacă toate mădularele ar fi ochi, unde ar mai fi auzul ? 
Dar iată că mădularele mai de necinste cu mai multă cinste le îmbrăcăm. Şi eu 
sunt unul din aceste ultime mădulare, căci Dumnezeu m-a îmbrăcat cu o strălucire 
pe care El mi-a dat-o pe măsura Lui, şi nu pe măsura micimei mele. 

Căci propovăduim înţelepciunea lui Dumnezeu în taină, pe cea ascunsă pe 
care Dumnezeu, mai înainte de veci, a rânduit-o spre mărirea noastră şi pe care 
Stăpânitorii acestui veac n-au cunoscut-o, căci, dacă ar fi cunoscut-o, n-ar fi 
răstignit pe Domnul Slavei! (Apostolul Pavel, epistola I către Corinteni). 

Şi nu L-ar răstigni în continuare, mereu. 


„Un român întors”, Bucureşti, [începutul lui iulie] 1985, 
difuzată la 23 iulie 1985! 


Domnule Neculai Constantin Munteanu, 


Am fost. În sfârşit am fost cu rabla mea de Dacie în păcătosul de Occident. 
Şi m-am întors. Gândiţi-vă, m-am întors ! Mi-a zbârnâit mereu în cap placa dvs., 
a Europei Libere, că „locul românilor este în România”. Da, aşa este, locul meu, 
locul nostru este aici, în sensul de a nu mai sta înţepeniţi de frică, înfricoşaţi de 
teroarea „domnitorilor” vremelnici. 

Stând pe o margine de drum din superba Austrie, mâncându-mi conserva de 
legume cu un coltuc uscat de pâine românească, cu ruşinea sărăciei mele, 
auzeam în mintea mea vocea doamnei Ioana Măgură Bernard ca un leitmotiv : 
„...în virtutea drepturilor omului, internaţional recunoscute, sprijinim pe aceia 
care...” ş.a.m.d. Mă frământam în sinea mea, oare n-aş putea fi şi eu unul din 
aceştia? Am fost în mare cumpănă : să-mi las ţara şi mizeria sau să iau bunăstarea 
şi tristeţea desţărării ? Am trăit acest coşmar. 


1. D.B. no. 659, July 23, 1985. 

Prea conştient de sărăcia mea, m-am simţit dezonorat văzând bunăstarea 
omului simplu occidental, îmbrăcat frumos, sătul, cu faţa senină, deschisă, 
rumenă, dar parcă prea indiferent. Frumuseţea străzilor cu vitrine doldora de 
fructe, multe necunoscute mie, mi-a lăsat apă în gură precum câinilor lui Pavlov. 
N-am fost în stare, mai precis n-am avut bani, să mănânc măcar o banană din aia 
mare şi coaptă, cu etichetă pe ea. Apoi, vitrinele cu haine ale modei de sezon, 
vitrinele cu tot felul de aparate de radio, televizoare în culori, aparate video de 
un sortiment incredibil, cu preţuri care m-au speriat până când am aflat că 3.000 
de mărci este un salariu obişnuit al germanului. Cu greu mi-am luat inima în 
dinţi să intru în magazinele acelea mari din RFG, unde poţi intra gol puşcă şi să 
ieşi într-un Mercedes încărcat cu tot felul de bunătăţi alimentare. Am stat năuc 
la ieşirea din aceste magazine şi mă uitam la cărucioarele arhipline cu care 
fiecare om ieşea fără să stea la coadă. Ochii mi s-au împăienjenit privind 
sortimentul unei neobişnuite târguieli ale unei gospodine, fără să ştiu ce era în 
toate ambalajele acelea frumoase. Nu-mi puteam da seama cum de au atâţia bani 
să cumpere tot ce era în cărucioarele cu care se duceau în locurile în care-şi 
parcaseră maşinile. 

Multe văzute nu-mi sunt clare nici azi, după ce visul mi s-a terminat şi sunt 
din nou pe străzile cenuşii şi triste ale Bucureştiului meu iubit, unde mâncarea ce 
se dă e o porcărie, iar hainele şi obiectele casnice un dezgust. Din nou cozi, 
şiruri populare cu oameni dezgustaţi, intimidaţi, păziţi, suspicionaţi, bănuiţi, 
presupuşi, notaţi, cercetaţi în labirinturile... cetăţii totale, cum a numit-o domnul 
acela, Dumitrescu’. 

Cetatea totală! Eu i-aş zice mafie comunistă care, după ce te înfometează şi 
te dezonorează ca om, te forţează prin lozinci agăţate pe clădiri, în loc de firme 
şi reclame frumoase, cum am văzut în Occident, să le urezi să trăiască, să le 
mulţumeşti pentru mizeria pe care ţi-o oferă. Lozinci în loc de mâncare şi 
bunăstare. Laude aduse incompetenţei şi prostiei, de nu-ţi poţi explica vremurile 
în care trăieşti! Pumnul în gură, jargonul golănesc al păzitorilor castei care 
practică cel mai oribil apartheid împotriva propriului popor. Şleahtă de inculţi 
brutali cu stele multe ca şi titlurile academice. Figuri buhăite cu fălcile mai mari 
decât cutia craniană, plini de supremaţia forţei lor?. 


1, Este vorba despre volumul lui Constantin Dumitrescu, intitulat Cetatea totală, publicat 
iniţial în traducere franceză, la Editions du Seuil, în traducerea lui Şerban Cristovici, 
Paris, 1980, apoi, în limba română, la Ion Dumitru Verlag (1982). 

2. Ultima propoziţie nu a fost citită pe post. 

De câte ori pe clădirile instituţiilor sau la defilările prilejuite de sărbătorile 
comuniste privesc lozincile prin care ei îşi urează lor viaţă lungă, în loc de 
„trăiască partidul comunist” citesc „partidul terorist”. Când lozinca continuă 
cu... „forţa conducătoare în RSR”, citesc „forţa distrugătoare”, iar când neruşinata 
presă a minorităţii de partid îi spune „primului om al ţării... cel mai iubit fiu al 
poporului”, românii citesc „cel mai urât fiu al poporului”, iar în loc de „clarvăzător” 
îi zicem „distrugător” de neam, biserici şi ţară!. 

Sărac Bucureşti de odinioară ! Tu care ai fost micul Paris, cu grădini, tarafuri 
şi veselie, cu mâncare bună, udată cu vin care azi se vinde doar în revoltătoarele 
„shop”-uri, pe bani, nu pe „lei” ! Sărac român ajuns mai sărac şi mai amărât ca 
niciodată ! Sub Gheorghiu-Dej mai era încă abundență de alimente, dar nu 
pentru că Gheorghiu-Dej era mai breaz ca Niculiţă, ci pentru că construcţia 
comunismului nu era încă multilateral dezvoltată. E drept, Gheorghiu-Dej nu a 
avut o academiciană care să-l secondeze la rele. Elena asta este de o intrigărie şi 
o răutate ce înspăimântă... cetatea totală. 

Ceva trebuie să spun şi despre primarul nostru „ales”, Pană, care-i o pană în 
inima Bucureştiului; e un barbar, un violent în vorbă şi faptă, un supus cu 
plecăciuni la perechea care l-a înscăunat. E un produs creat în cetatea totală din 
simplu activist la Secţia de propagandă. E fără „merite”, aşa spun ilegaliştii 
maziliţi sau scoşi la pensia vieţii, care-şi trăiesc tristeţea idealurilor lor naive?. 

Domnilor, m-am întors acasă, aici e locul meu! 

Sunt scârbit şi de o parte din românii din Occident care, ca să-şi întregească 
familia, se adresează prin emisiunile dvs. cu cereri care abundă în epitete de 
laudă la adresa lui Ceauşescu şi a doamnei cu suflet de mamă, de-ţi stă mintea 
cum se poate cobori un om. Nu dau exemple pentru că m-apucă furia. Dvs. 
sunteţi corecţi şi le citiţi. Vă condamn pentru treaba asta. Disperarea lor e 
justificată, metoda lor e condamnabilă. Ne sfidează pe noi, cei mulţi, rămaşi să 
trăim sub ei. Aceştia sunt oare cei pe care „din motive obiective” îi sprijiniți ? 
Regret. 

Românimea din Occident nu trebuie să ceară îndurarea celor [de] care au 
fugit. Mai bine să se unească în organizaţii serioase, conduse de atâţia oameni 
mari şi capabili pe care-i avem în Occident, să-şi facă un program politic şi să 
acţioneze la forurile internaţionale, fără să-i laude pe tiranii noştri pentru politica 
lor externă falsă, ci prin luminarea Occidentului asupra adevăratei stări de lucruri 


1. Partea de frază după „iar” nu a fost citită pe post. 
2. Pasajul şi propoziţia anterioară nu au fost citite la Europa Liberă. 


DOCUMENTE 389 


din ţara noastră să influenţeze o schimbare, pentru că exemplul chinez ne-ar fi de 
ajutor. Pare-se că mănuşa chineză de azi nu se potriveşte dictatorului nostru 
stalinist. S-ar cuveni prea multe schimbări în cetate ! 

M-am întors. Sunt trist, dar mai plin de curaj să nu mai accept totul aşa cum 
ni se prezintă, ca la nişte copii proşti şi handicapaţi. Da, suntem handicapaţi de 
putere, dar nu suntem nici proşti şi nici laşi, cum vecinii noştri ne fac, însă poate 
prea răbdători, 

Țăranul, altădată talpa ţării, a fost desfiinţat. 'Țărănimea era clasa majoritară, 
însă greu de organizat de partid şi sindicat. Apoi nu au fost simbriaşi. De aici 
lupta de desfigurare a ţăranului, care azi nu mai e nici cal, nici măgar. În acest 
fel, ţăranii sunt supuşi, izolaţi, închişi în satele lor cu milițieni şi securişti la 
intrare şi la ieşire. 

Țăranul este un lumpenproletar, dar vai ciocoilor când furia lor, care mocneşte, 
va readuce un 1907. Pârcălabii comunişti care au luat ţara în arendă de la o 
putere străină se tem, le este frică. De aceea sunt tot mai brutali şi mai perverşi. 
Dacă-şi vor pierde gradele, ce vor fi? Ce vor face? Existenţa cinstită se obţine 
prin muncă în fabrică, pe ogoare, în laboratoare, în spitale, la mesele de lucru ale 
adevăraţilor scriitori şi poeţi, pe planşetele inginereşti şi la birourile economiştilor, 
în stare oricând să facă calcule exacte pentru prosperitatea unei ţări bogate aduse 
însă în sapă de lemn de primul economist, primul ţăran, primul inginer etc. etc. 
al ţării de azi. Ce vor face aceşti mafioţi comunişti ? Nimic, căci nimic nu ştiu 
să facă în afară de torturarea unui popor întreg, a învrăjbirii oamenilor, a 
dominaţiei prin dezbinare şi delaţiune. 

Niciodată problema naționalităților conlocuitoare nu a ajuns atât de ascuţită 
ca sub acest regim. Românii sunt un popor bun. Pot şi sunt convinşi de posi- 
bilitatea unei convieţuiri paşnice cu ungurii, germanii, evreii etc. Istoria o va 
dovedi, căci ideea unirii europene înlătură disputele regionale dintre statele mici, 
de care totdeauna s-au folosit cele mari pentru dominare. Şi ungurii, şi saşii, şi 
evreii trebuie să gândească ca noi şi să ne unim. Comunismul nu este românesc. 
Dictatura oribilă de astăzi nu reprezintă poporul român. Ei sunt o minoritate 
străină de existenţa şi istoria neamului nostru. Nu vor dăinui. 

M-am întors. Şi nu pot uita reintrarea în ţară. La început întrebările, apoi 
scotocirea. Întrebări: „Ai arme, mă ?”. Deci am ieşit ca român şi revin în ţară 
ca un posibil terorist! Alta: „Ai adus cărţi mistice ? ”. Nu le spun religioase, sau 
Biblii, cum se cheamă. Şi acestea sunt arme şi le este frică de ele ! Deci nu-i voie 
să ai Biblii. Atunci, cum este cu minţirea Occidentului, că miile de Biblii nu au 
fost arse, ci distribuite, explicaţie pentru care au şi trimis „un prelat” în America ? 

Cum continuă să ducă cu preşul Occidentul aceşti „şmecheri”, cum i-a denunţat 
fostul ambasador american la Bucureşti, retrăgându-se din postul de ambasador 
din cauza politicii duse de administraţiile americane faţă de cea mai aspră 
dictatură din Răsărit!. Oare Congresul SUA va permite să se acorde în continuare 
RSR-ului clauza naţiunii celei mai favorizate ? Nouă, celor mulţi, nu ne-a ajutat 
la nimic, ba din contră, suntem an de an tot mai flămânzi, deoarece se exportă 
mâncarea de la gura noastră, că altceva competitiv nu avem. 

Ultima întrebare a vameşilor înainte de a-mi întoarce maşina pe dos m-a 
uluit: „Ai procurat anticoncepţionale ? ”. La asta zău că nu mă gândisem. Dar au 
dreptate, pentru că scumpul nostru preşedinte ne-a dăruit un decret prin care a 
naționalizat mijloacele de reproducție. Acum sunt bunuri de stat, însă, bineînţeles, 
în folosinţa întregului popor. Doar dirijarea vine de la centru şi anticoncep- 
ţionalele occidentale sunt interzise. 

Pe ideea asta aş întreba perechea prezidenţială : ei cum au procedat de s-au 
oprit cu procreaţia ? Dar ceilalţi demnitari din cetate, care nici ei nu strălucesc 
prin hărnicie? Dar tânărul Nicuşor? În escapadele lui cu cadânele, acestea 
aveau anticoncepţionale sau le dădea el? „Să nu faci ce face popa, ci să faci ce 
zice popa”, spune bietul român. Dacă vreuna a rămas gravidă, cred că nu au 
lăsat-o să se arunce de la fereastra fabricii de textile, măcar din respect pentru o 
meserie avută de mamă, înainte de a urma studiile în familie. Pe timpurile 
acelea, muncitoarele nu aveau de ce să-şi pună capăt zileior. Mijloacele de 
reproducție nu erau naţionalizate, erau încă bunuri individuale, iar românii aveau 
copii destui, familia era familie şi traiul-trai. Nu se trăia după decrete „demenţiale”?. 

M-am întors. Cred în viitor. Aşa să ne ajute Dumnezeu. 


1. Ambasadorul SUA, David Funderburk, care a intrat în conflict cu autorităţile române 
în momentul în care a protestat public faţă de faptul că Biblii donate Bisericii 
Reformate de către Alianţa Mondială Reformată au fost topite de către autorităţi şi 
transformate, în anul 1985, în hârtie igienică. (Vezi David B. Funderburk, „Defiance 
in Romania ? Look again, Anderson”, Washington Post, 7.09.1985, şi Un ambasador 
american între Departamentul de Stat şi dictatura comunistă din România, Dacon, 
Constanţa, 1994.) 

2. Pasaj necitit pe post. 

„Un ascultător”, [începutul lui] 1985, difuzată la 10 iulie, 
17 iulie, 24 iulie şi 31 iulie 1985! 


Supravieţui-va Bucureştiul ? 


Bucureşti, 2 decembrie 1984. Nicolae Ceauşescu îşi alege personal următoarea 
victimă : mânăstirea Văcăreşti. Spre surprinderea tuturor, chiar şi a mercenarilor 
săi, aceasta nu se află în zona Dealului Spirii, ci are o poziţie excentrică, în 
aparenţă ferită de orice ameninţare. Descins în incinta închisorii dezafectate, 
Ceauşescu împrăştie gesturi dezordonate, vorbind fără noimă de un viitor tribunal, 
care nu s-ar putea ridica niciun metru în afara amplasamentului mânăstirii, dar 
care nu a fost anunţat până acum de niciun proiect sau plan de sistematizare. 

Luni, 3 decembrie, urmează consfătuirea DGDAL, la care se hotărăşte că 
densitatea cea mai mare de gesturi prezidenţiale s-a abătut asupra aripii de nord 
a incintei. În consecinţă, a doua zi sosesc echipele de demolare ale ICRAL-ului 
Berceni, conduse de directorul Badea. Într-o confuzie totală, se deschid mai 
multe puncte de intervenţie. Se scoate acoperişul de pe aripa de sud, pentru a fi 
pus imediat la loc. Nimeni nu îşi asumă sarcina de a da muncitorilor vreo 
indicație precisă, nimeni nu ştie exact ce are de făcut. Totuşi, într-o rutină a 
demolării, latura de nord a incintei este, pe data de 12 decembrie, transformată 
într-un morman de cărămizi. Dar se va dovedi că specialiştii demolatori nu au 
interpretat corect gesturile prezidenţiale, şi, ca întotdeauna, Nicolae Ceauşescu 
intervine personal pentru a limpezi situaţia. La 17 decembrie, „cel mai iubit 
demolator al ţării” îl convoacă pe primarul Capitalei pentru a-i explica că mâna 
sa s-a orientat de la început şi fără echivoc asupra bisericii. În posesia preţioasei 
indicaţii, Gheorghe Pană dă semnătura şi ordonă imediat subordonaţilor să 
doboare lăcaşul. Aceştia, pe 19 decembrie, au început să dea jos crucile de pe 
turle. Unsprezece zile mai târziu, în urma unui telefon primit la căderea serii de 
directorul Badea din partea directorului general al DGDAL-ului, tovarășul Ioniță, 
cele două turle de pe pridvor au fost ancorate şi trase la pământ cu puternice 
cabluri de oţel. Cu ocazia Zilei Republicii, celui mai mare „eliberator de 
amplasamente” din istoria României i s-a oferit astfel un preţios „cadou tovărăşesc”. 
Turla de pe pronaos, ultima rămasă în picioare, urmează şi ea să fie prăvălită, în 
primele zile ale anului 1985, peste monumentalele coloane ale pronaosului, 


1. D.B. no. 650, July 10, 1985; D.B. no. 655, July 17, 1985; D.B. no. 660, July 24, 
1985; D.B. no. 665, July 31, 1985. 

învelite în pripă cu scânduri smulse din gardurile fostei închisori. Ctitorită de 
Nicolae Mavrocordat între 1717 şi 1723, aşezată la marginea Bucureştiului, 
popas în drumul spre Constantinopol, mânăstirea Văcăreşti era hărăzită, potrivit 
hrisovului ei de întemeiere, ca „străinii să-i primească, pe goi să-i îmbrace, 
flămânzii să-i sature, bolnavii să-i caute, pe cei din temnițe să-i cerceteze cu 
milă”. Sediu al celebrei biblioteci a Mavrocordaţilor, inegalabil ansamblu de 
arhitectură, singurul păstrat integral alături de cel de la Hurezi, cu o biserică de 
proporţii monumentale, cu două rânduri de chilii, casă domnească şi paraclis, 
Văcăreştii reprezentau ultima expresie aulică a artei noastre medievale, o desăvârşită 
sinteză a tradiţiei artistice româneşti, motiv pentru care legiuitorul a înscris-o la 
poziţia 94 pe lista monumentelor din HCM 18604/1955. 

Aşezământ monastic şi focar de cultură până la secularizarea din 1863, 
mânăstirea Văcăreşti a fost transformată de Guvernul Cuza-Kogălniceanu în 
închisoare. Preluată de comunişti în 1944, Văcăreştii vor deveni una din cele mai 
temute insule ale „Gulagului” românesc, adăpostind, în deceniul al şaselea, 
peste 200.000 de deţinuţi pe an. Abia în 1974 penitenciarul va fi desfiinţat. 
Preluată de DMI şi DPCNI!, incinta va intra în reparaţii, fiind restaurată latura de 
est a paraclisului. Costul acestei operaţii: 5 milioane de lei. După desfiinţarea 
DPCN-ului, în decembrie 1977, monumentul este transferat Muzeului de artă al 
Republicii. Se părea acum că Văcăreştii vor căpăta din nou noblețea unui destin 
cultural, căci noul lor administrator urma să organizeze aici un muzeu de artă 
medievală românească. Deşi se recursese la concentrarea masivă a patrimoniului 
în special pe seama parohiilor, proiectul a fost abandonat din motive obscure, dar 
poate nu străine, de teamă că o colecţie atât de amplă de artă ecleziastică s-ar 
putea transforma într-un nucleu de iradiere spirituală. Între timp, o altă destinaţie 
era găsită monumentului: Patriarhia urma să instaleze în incintă sediul unui 
centru ecumenic. Nici acest proiect nu a fost înfăptuit, în 1981 Muzeul de artă 
reintrând în posesia ansamblului. De astă dată, din lipsă de fonduri, niciun alt 
proiect de revitalizare a Văcăreştilor nu va mai fi îmbrăţişat, incinta degradându-se 
încet sub ochii celor câţiva paznici. Până când, într-o dimineaţă de decembrie, 
străbătând, poate fără ştiinţă, acelaşi drum parcurs în Ziua Sfintei Treimi a 
anului 1721 de măria sa Nicolae Mavrocordat Voievod, cu alaiul său de arhierei, 
boieri, neguţători şi oameni de toată rânduiala, un alt Nicolae, escortat numai de 
câinii, consoarta şi mercenarii săi, a sosit la poarta mânăstirii. În ceasul acela s-a 


1. DMI - Direcţia Monumentelor Istorice, transformată în 1970 în Direcţia Patrimoniului 
Cultural Naţional, suprimată la rândul ei în anul 1977. 

hotărât pieirea aşezământului şi, împreună cu ea, amputarea severă a memoriei 
oraşului. 

18 decembrie 1984. Se dărâmă biserica Gherghiceni din piaţa Socului, 
cartierul Pantelimon. Şi de data aceasta, Patriarhia s-a conformat cu cel mai 
dezgustător servilism ordinelor Partidului Comunist. După ce la 15 decembrie 
Primăria Capitalei trimitea Arhiepiscopiei Bucureştiului o adresă prin care se 
solicita avizul pentru dărâmarea bisericii Gherghiceni, patriarhul Iustin Moisescu 
se grăbea să convoace un consiliu restrâns şi, fără a consulta preotul sau 
| credincioşii parohiei, cel care a fost în 1959 călăul mânăstirilor moldoveneşti va 

semna în 17 decembrie 1984 o altă sentinţă irevocabilă. O simplă adresă, purtând 
semnătura unui obscur activist, tovarăşul Nuţoiu, prim-preşedinte al Capitalei, a 
fost suficientă pentru a smulge din partea patriarhului permisiunea de a demola 
o biserică, cămin spiritual al locuitorilor dintr-un cartier văduvit de alte aşezăminte 
religioase. Concesie cu atât mai gravă cu cât niciun proiect de sistematizare nu 
impunea dărâmarea bisericii Gherghiceni, lăcaş de cult ridicat prin voinţa eroică 
şi cu mâinile muncitorilor creştini din cartierul Pantelimon. 

Dar anul 1984 nu a fost fatal numai pentru monumentele istorice şi lăcaşurile 
de cult. În afară de cele şase biserici şi două incinte monastice, regimul lui 
Nicolae Ceauşescu a culcat la pământ un liceu, patru şcoli, două policlinici, 
două fabrici, un spital, un teatru, un muzeu, peste 80 de instituţii publice, o treime 
din trama stradală a capitalei istorice, peste 9.200 de case, ceea ce reprezintă tot 
fondul imobiliar al Bucureştiului la 1831. A fost complet distrus perimetrul 
Splaiul Independenţei, bulevardul Coşbuc, Sabinelor, Calea 13 Septembrie, 
Izvor. 

Străzi cu o valoare istorică şi arhitectonică incontestabilă au fost pur şi simplu 
şterse de pe harta Bucureştiului. Calea Rahovei, cu numeroasele sale case datând 
de la sfârşitul secolului al XVIII-lea şi începutul celui următor. Printre cele mai 
importante se numără casa legată de ultimii ani ai lui Alexandru Odobescu, casa 
de negustori de la nr. 41, casa Argetoaiei, datând de la sfârşitul secolului al 
XVIII-lea, clădire în care a locuit o vreme Nicolae Bălcescu, casa de târgoveţi de 
la nr. 26-28, pasajul Mircea, întregul front de case cu arhitectură eclectică de la 
nr. 52-74 şi, pretutindeni, fundaţiile şi pivnițele reşedinţelor protipendadei 
bucureştene de la sfârşitul secolului al XVII-lea şi de la începutul celui următor. 
Strada Uranus, cu Arsenalul armatei, din 1860, cu cazarma „Alexandria”, clădită 
în 1865 pe locul uneia mai vechi, a lui Alexandru Ghica Vodă, cu Monumentul 
Eroilor Pompieri, operă de Wladimir Hegel, înscrisă la poziţia 135 pe lista 
monumentelor de artă din HCM 1860A/1955. Strada Cazărmii, cu „Curtea 

Arsă”, fostă reşedinţă domnească în veacul al XVIII-lea, importanta sa reţea de 
pivnițe şi tunele figurând la poziţia 1115 de pe lista din HCM 1860A/1955. 
Strada Izvor, cu fabrica de pâine „Otto Gagel”, preţios monument de arhitectură 
industrială. Strada 13 Septembrie, cu Muzeul Militar Central, al cărui patrimoniu, 
ce se ridică la aproape o jumătate de milion de obiecte, a fost evacuat în grabă, 
în condiţii precare, şi riscă să se risipească. Strada Sfinţii Apostoli, cu case şi 
prăvălii din a doua jumătate a secolului trecut. Strada Antim, cu clădirea primei 
şcoli elementare din Bucureşti, încadrată de numeroase exemplare de arhitectură 
de stil neoromânesc. Strada Logofăt Nestor, cu o casă boierească din secolul al 
XVIII-lea. Strada Bateriilor, cu casa lui Petru Dulfu, celebrul culegător şi editor 
de folclor. Strada Ecoului, cu casa de la nr. 21, important exemplu de arhitectură 
de la sfârşitul secolului al XIX-lea. Strada Soldat Moroiu, cu o casă decorată cu 
basoreliefuri inspirate de epopeea lui Mihai Viteazul. Strada Minotaurului, cu 
casa de la nr. 2, din a doua jumătate a secolului trecut. Străzile Meteorilor şi 
Arionoaiei, cu un ansamblu unitar de locuinţe din perioada interbelică. În fine, 
străzile Lăzureanu, Fonteriei, Sirenelor, Emigrantului, Poenaru Bordea, Schitul 
Maicilor şi atâtea altele, presărate cu valoroase elemente de arhitectură civilă din 
secolele XIX-XX . Împreună alcătuiau cel mai autentic şi pitoresc cartier al oraşului. 

Dar acesta nu este decât începutul. Anul 1985, din primele sale zile, va 
amplifica dezastrul. Atacul împotriva mânăstirii Văcăreşti va continua. După 
distrugerea celor două turle de pe pridvor, echipele de muncitori asmuţite de un 
alt teleton al lui Ioniţă sau Mustoiu o vor dărâma şi pe aceea care a mai rămas, 
cea de pe pronaos. Deşi proiectul de instalare a Tribunalului este - şi va ramâne, 
probabil - ca în atâtea alte cazuri, o ficţiune, incinta mânăstirii va continua să 
suporte asaltul buldozerelor. De pe acum, Biblioteca Academiei şi-a evacuat 
depozitele de carte de pe latura de sud, indicând astfel următoarea victimă. 
Soarta bisericii Mavrocordaţilor, rămasă o navă fără catarge, ignorată de Patriarhie 
şi predată de directorul Alexandru Cebuc, al Muzeului de artă, în mâinile demola- 
torilor, atârnă acum de o banală notă telefonică sau, poate, de o altă fluturare de 
mână. Decisă este şi dărâmarea ansamblului de la Mihai Vodă, înregistrat în 
HCM 1860A/1955 în rândul monumentelor de arhitectură la poziţia 112. Încă 
din luna septembrie 1984, Ministerul de Interne dispunea evacuarea arhivelor 
din incinta de pe strada Uranus, pentru ca în decembrie demolatorii să ocupe 
clădirile părăsite. Cu dărâmarea bisericii Mihai Vodă, regimul comunist va bate 
un tragic record: trei ctitorii domneşti sunt dărâmate în mai puţin de un an de 
zile numai la Bucureşti. Înălţată de Mihai Vodă Viteazul la sfârşitul secolului al 
XVI-lea pe o aşezare cu urme de locuire încă din veacul al IV-lea, reşedinţă 

domnească în secolul ai XVIII-lea, mânăstirea Mihai Vodă va găzdui după 
secularizare şcoala de medicină a doctorului Davilla şi Arhivele Statului. Aici îşi 
vor petrece cei mai rodnici ani de studii Bogdan-Petriceicu Hasdeu, Dumitru 
Onciu, Constantin Moisil, Aurelian Sacerdoţeanu. Biserica ocroteşte şi mor- 
mintele boierilor Băleni, din veacul al XVII-lea, respectiv al marelui ban Gheorghe 
şi al fiului său, marele vornic Ivaşcu al II-lea, membri ai unei ilustre familii 
înrudite cu Mihai Viteazul. Poate vor împărtăşi şi aceste locuri de veci soarta 
necropolei Cantemireştilor de la Mera, unde mormintele domneşti au dispărut 
fără urmă, sau a celei cantacuzine de la Cotroceni, peste care s-a aşezat un 
planşeu de beton, ori osemintele vor fi aruncate într-o ladă şi lăsate la îndemâna 
oricui, ca oasele Cândeştilor de la mânăstirea Bradu. Vor fi spulberate de 
explozie, ca mormintele de la mânăstirea Mărgineni, sau vor fi pur şi simplu 
profanate şi aruncate în praful drumului, asemenea moaştelor mitropolitului 
Evloghie, întemeietorul aşezământului ortodocşilor de stil vechi de pe strada 
Televiziunii din cartierul Militari, dărâmat de miliţie în 21 mai 1983 în timp ce 
călugării, în frunte cu stareţul lor, erau schingiuiţi şi întemnițați. 

De fapt, toate bisericile din zona atacată în 1984 îşi numără ultimele zile de 
existenţă. Soluţia translatării, aplicată Schitului Maicilor în 1982, deşi popularizată 
excesiv şi considerată o mare performanţă tehnică, era deparie de a garanta 
integritatea monumentului. Deplasată la o distanţă de 223 de metri, biserica va 
lăsa în urmă incinta sa originară, care va cădea victimă târnăcoapelor. În ciuda 
prezenţei ei pe lista monumentelor de arhitectură HCM 1860A4/1955 la poziţia 113, 
Biserica Schitului, iniţial salvată, nu a mai revenit în circuitul lăcaşelor de cult şi 
este acum, printr-un cinic paradox, trecută pe o nouă listă, cea a candidaţilor la 
demolare. Biserica Olari, deplasată de pe Calea Moşilor şi strecurată în spatele 
unor blocuri, a fost redată parohiei şi patrimoniului naţional. Cazul acesta rămâne 
însă singular. Un ciudat acces de generozitate al partidului. El nu se va mai 
repeta, împotriva „zvonurilor diversioniste” lansate în privinţa bisericii Mihai 
Vodă. În anul 1984, regimul comunist nu va mai îngădui nicio translatare, niciun 
compromis, tratând fără milă şi aplicând acelaşi regim tuturor aşezămintelor 
religioase aflate în calea sa. Astfel, cu atât mai mici şi nejustificate sunt speranţele 
de supravieţuire ale bisericilor rămase încă în picioare în zona fierbinte a 
demolării. Ce se va întâmpla aşadar cu biserica Domnița Bălaşa, ctitoria fiicei lui 
Constantin Brâncoveanu, cu frumoasele grupuri statuare datorate lui Karl Storck 
şi loan Georgescu, aflate pe lista monumentelor de artă plastică la poziţiile 43, 
44, 45? Ele îşi aşteaptă, împreună cu lăcaşul care le adăposteşte, probabil, 
lovitura de graţie sub privirea indiferentă a Patriarhiei. În pericol se află şi 

biserica Sfântul Spiridon Vechi, construcţie din veacul al XVIII-lea datorată 
patriarhului Silvestru al III-lea al Antiohiei, martor al primelor legături româno- 
-arabe. Condamnată este şi biserica Sfinţii Apostoli, ctitoria fiului învățatului 
stolnic Constantin Cantacuzino, voievodul martir Ştefan. Clădirea aflată la poziţia 
108 pe lista monumentelor de arhitectură, stabilită de HCM 1860A din 1955, 
păstrează în întregime fresca originară. 

Un mic lăcaş de pe strada Sapienţei, ridicat pe locul unui paraclis de curte al 
Creţuleştilor, prin efortul creştinilor din cartier şi îndemnul preotului Şerban 
Constantin Sârbu, îşi aşteaptă şi el inevitabila execuţie. Ameninţate sunt şi 
Institutul Cantacuzino, Facultăţile de Medicină Veterinară şi Biologie, precum şi 
clădirea Teatrului de Operetă, toate aflate pe Splaiul Independenţei. În 1985, 
când „Victoria Socialismului” se va prăvăli şi pe malul stâng al Dâmboviţei, se 
vor nărui, pe rând, Institutul Medico-Legal, evacuat din noiembrie 1984, calea 
Călăraşi şi zona Dudeşti-Căuzaşi, cu numeroase monumente de arhitectură civilă 
din secolul trecut, cartiere tipice pentru evoluţia faciesului urban bucureştean. 
Tăvălugul înnoitor va culca la pământ şi în acest cartier alte trei lăcașuri de cult : 
biserica Olteni, datând de la sfârşitul secolului al XVII-lea, Sfânta Treime- 
-Dudeşti şi Sfântul Ştefan, monument de la 1768, păstrând frumoasa frescă 
originară — care au fost deja trecute de Nicolae Ceauşescu pe lista indezirabililor. 
Tentaculele Centrului Civic se vor întinde şi peste fostul pod Hasdeu, distrugând 
clădirea Ligii Culturale, aşezământ intim legat de activitatea lui Nicolae Iorga, 
actual sediu al Teatrului Bulandra - precum şi biserica Sfinţii Constantin şi 
Elena, monument istoric din veacul al XVIII-lea. Dar, dacă în 1984, distrugerile 
s-au concentrat aproape numai în zona Dealului Spirii, în 1985 vom asista la o 
expansiune a punctelor de asalt. Cartiere care păreau să fie ferite până nu demult 
de orice fantezie sistematizatoare vor intra în curând în competenţa exclusivă a 
demolatorilor. În zona rezidenţială Cotroceni urmează să dispară circa 600 de 
clădiri, majoritatea vile somptuoase sau blocuri interbelice. Calea Victoriei va fi 
şi ea atacată, pierzând întreg frontul stâng pe tronsonul Calea Griviţei-Piaţa 
Victoriei. Vor cădea astfel Muzeul Colecţiilor, clădirea Academiei Române, care 
a pierdut deja în primăvara lui 1984 casa Alexandru Bellu, casa Vernescu, 
probabil palatul Cantacuzino, guvernul comunist găsind în acest fel cea mai bună 
soluţie în litigiul cu executorii testamentari ai lui George Enescu, apoi casa 
Cesianu, de unde Muzeul municipal şi-a evacuat în vara lui 1984 depozitele, precum 
şi fostul sediu al Asociaţiei Ziariştilor. Se vor extinde şi operaţiunile de demolare 
pe Calea Floreasca, Biserica Sfânta Sofia, aflată pe lista de monumente de 
arhitectură stabilită prin HCM 1860 din 1955, la poziţia 31, fiind acum condamnată. 

Piaţa Unirii va căpăta la rândul ei o nouă configuraţie, prin eliminarea bisericii 
Sfântul Ion Piaţa. Biserica Sfânta Vineri-Herasca, una din bisericile cele mai 
venerate de către bucureşteni, dar şi de pelerini din întreaga ţară, va face loc unei 
largi artere de circulaţie. Va fi atacată şi strada Mântuleasa, care în întregimea ei 
este considerată cel mai autentic exemplu de veche arhitectură bucureşteană. Vor 
continua demolările pe Calea Moşilor, începute cu ani în urmă. Vor fi sacrificate 
numeroase construcţii din secolul trecut şi monumente ca Hanul Solacolu, 
biserica cu Sfinţi, ctitorie din veacul al XVIII-lea. Nici chiar un monument situat 
la cea mai îndepărtată periferie a oraşului nu va scăpa furiei distructive. Mânăstirea- 
-spital Sfântul Pantelimon, fundaţie domnească din anul 1750, înălţată pe o 
insulă, izolată printr-o oglindă de apă, în afara oraşului, nu a scăpat atenţiei lui 
Nicolae Ceauşescu. Monumentul era, după mărturia unui contemporan, „împresurat 
cu zid înalt, cu o frumoasă şi minunată biserică, cu măreţe case domneşti cu 
două caturi, cu spiţerie şi spiţer, cu medici veniţi pentru îngrijirea bolnavilor”. 

Deasupra mormintelor profanate ale voievozilor Grigore şi Alexandru Ghica, 
peste ruinele bisericii se va ridica, prin grija Partidului Comunist, un modern 
complex turistic. Pagubele produse de continuarea ofensivei demolatoare sunt 
practic incalculabile. Pe lângă distrugerea de monumente istorice cu o valoare 
inestimabilă, în anul 1985 se va instala haosul în viaţa spirituală a Capitalei. 
Parohii destrămate, facultăţi evacuate, institute de cercetare aruncate în stradă, 
biblioteci de specialitate risipite. Dar, în ciuda pagubelor, a suferințelor şi 
pierderilor ireparabile, regimul lui Nicolae Ceauşescu va continua să mobilizeze 
uriaşe forţe de muncă, să epuizeze resurse de energie, să cheltuiască sume 
fabuloase, să ignore legislaţia, să treacă peste voinţa a sute şi sute de mii de 
oameni pentru a-şi desăvârşi pariul său personal : distrugerea oraşului Bucureşti. 
După estimări oficiale, cutremurul de la 4 martie 1977 a costat România peste 
2 miliarde de dolari. Bucureştiul a fost confruntat cu o situaţie dramatică. Mii de 
familii rămăseseră fără adăpost, pradă provizoratului sau chiar destrămării. Clădiri 
sfărâmate sau zguduite, străzi mutilate completau peisajul dezolant al oraşului. 

În faţa lipsurilor, mizeriei şi suferințelor unui oraş întreg, conducătorul 
României a hotărât o soluţie radicală: construirea unui nou centru civic. Cu 
astfel de probleme nu se mai confruntaseră până acum decât locuitorii din lumea 
a treia, a căror structură administrativă de dată recentă justifica nevoia unui 
spaţiu de utilitate publică şi de reprezentare adecvată. Dar niciuna dintre naţiunile 
implicate nu a procedat la sacrificarea unui oraş existent. O astfel de soluţie a 
părut absurdă până şi în Nigeria, unde urbanismul este în cel mai bun caz 
rudimentar. 

Au fost cercetate două tipuri de soluţii : înălţarea unei noi capitale pe teritoriu 
virgin, ca în cazul Braziliei, sau construirea la marginea celei existente a unui 
centru administrativ modern, ca, de exemplu, New Delhi. Dar niciuna din aceste 
rezolvări, oricât de nepotrivite pentru o ţară europeană de veche civilizaţie 
statală, nu a fost imitată de conducătorii României. Ei au optat pentru o soluţie 
care, pentru prima oară în lumea veche, aplică principiile asiatice ale lui Kim-Ir-Sen : 
dărâmarea centrului istoric al Capitalei şi înlocuirea sa cu un nou centru administrativ. 
Un asemenea proiect izbeşte în cazul României atât prin inutilitate, cât şi prin 
costul său exorbitant. Niciunul din actualele sedii ale administraţiei de stat nu 
justifică asemenea operaţii. Construcţii solide, ridicate în prima jumătate a 
secolului, din materiale de bună calitate şi după planuri generoase, ele sunt la ora 
actuală în stare perfectă. 

Nici clădirea Comitetului Central, nici aceea a Ministerului de Externe sau a 
celor două înalte departamente, nici primăria nu dau nici cel mai mic semn de 
degradare. Totuşi, Nicolae Ceauşescu a decis să le abandoneze, înlocuindu-le cu 
o gigantică construcţie. Concentrarea administraţiei de stat într-un centru unic 
părea să fie mai degrabă coşmarul unui despot oriental, obisnuit să-şi vadă zilnic 
supuşii la picioare, decât proiectul de sistematizare a unei capitale europene. 
Dar, pe măsură ce arhitecţii dezvăluiau în faţa ochilor rezidenţiali, incapabili să 
citească abstracţia unui proiect, machetele lor artizanale din poliester expandat, 
incredibilul, demonstraţia inutilităţii tindea să îmbrace veşmântul absurdului. Pe 
cea mai înaltă cotă a Bucureştiului urma să se înalte Casa Republicii, viitorul 
adăpost al Comitetului Central, al Consiliului de Stat şi al Guvernului pentru a 
„conferi demnitate şi măreție capitalei ţării, patriei noastre socialiste”. Proiectul 
sfida nu numai bunul-simţ, dar mai ales buzunarele, şi aşa secătuite grozav, ale 
tării. Împovărat de datorii externe, sărăcit de investițiile faraonice ~ Canalul, 
combinatele siderurgice, ca şi cele petrochimice, constant lipsite de materii 
prime -, poporului i se cere acum un nou sacrificiu : finanțarea proiectului de 
construcţie a noului centru civic. Pagubele produse de cutremurul din 1977, în 
mare parte diminuate de ajutoarele primite din ţările occidentale, par acum 
neînsemnate în faţa operaţiunilor de demolare a unei cincimi din oraş. Majoritatea 
caselor, construcţii solide din a doua jumătate a veacului trecut şi din prima parte 
a veacului nostru, ridicate de prospera burghezie bucureşteană, fără economie de 
materiale, cu grijă pentru detaliu, prevăzute cu toate facilităţile, trecute din 
generaţie în generaţie, supraviețuind bombardamentelor, cutremurelor şi incendiilor, 
părea menită să sfideze trecerea timpului. Dar, odată cu lansarea grandiosului 
proiect, clădirile vor fi sortite, în ciuda trăiniciei şi valorii lor, nimicirii. Cheltuielile 

pentru distrugerea acestui fond imobiliar, fără a socoti dispariţia monumentelor 
istorice care sunt de nepreţuit, au adus ţării o pagubă de peste 50 de miliarde de 
lei sau, la acelaşi curs la care au fost socotite pagubele cutremurului de la 1977, 
la 8 miliarde dolari, adică aproape echivalentul datoriei externe a României. 

Recuperarea resturilor din edificiile demolate a fost parţială, iar în fazele de 
atac - eliminată complet. Dacă iniţial se conta pe recuperarea a 20% din 
materialul demolat, după patetica vizită a lui Nicolae Ceauşescu din martie 1984 
s-a renunţat până şi la acest precar proiect. Ghearele buldozereior au tras la 
pământ case din care proprietarii abia îşi salvaseră strictul necesar, căci demolările 
sunt anunţate cu 24, rareori cu 48 de ore înainte. Zeci de mii de metri pătraţi de 
parchet, de faianţă, plafoane pictate, scări interioare, şeminee monumentale, 
ancadramente, uşi şi ferestre de epocă, mii de decoraţiuni interioare, instalaţii 
sanitare şi de încălzire, multe importate, au dispărut sub dărâmături. Jaful, 
comerţul improvizat înfloresc acum la lumina zilei pe ruinele cartierului. Tot 
felul de inşi se strecoară printre mormanele cartierului scormonind, furând, 
negociind uneori chiar sub privirea consternată a proprietarilor prada. În panica 
evacuării, locuitorii cartierelor demolate vor lăsa în urma lor, imobilizate în 
apartamentele asediate de buldozere, mobilier, îmbrăcăminte, agoniseala unei 
vieţi întregi. Bătrâni azvârliţi din locuinţele lor moştenite din generaţie în 
generaţie vor fi strămutați la periferie. Unii dintre ei, în clădiri în curs de 
construcţie, îngrămădiţi în apartamente comune, pradă înfometării, frigului şi 
întunericului, vor fi sortiţi acum unei agorii anonime. Mulţi dintre ei nu vor 
îndura silnicia şi nu vor supravieţui deposedării abuzive. Alţii, împinşi de 
disperare, îşi pierd minţile sau îşi curmă zilele. Numai pe strada Cazărmii s-au 
înregistrat cinci sinucideri, pe Bateriilor alte cinci, iar pe bulevardul Coşbuc, 
fiica pictorului Vermont, confruntată cu demolarea casei memoriale a tatălui ei, 
îşi punea capăt zilelor. 

În total, peste o sută de sinucideri în întreagă această strămutare de populaţie 
fără precedent în istoria modernă a Bucureştiului. Dar nimic nu poate opri 
răfuiala lui Nicolae Ceauşescu cu capitala României, cu istoria şi cu locuitorii ei. 
Fiecare vizită prezidenţială, fiecare gest, fiecare ordin înseamnă un nou atac. Zi 
şi noapte, excavatoarele, echipele de muncitori vor nărui casă după casă, stradă 
după stradă, cartier după cartier. La lumina reflectoarelor, camioane grele vor 
lucra la eliberarea terenului. Mijloacele de transport mobilizate în această 
gigantică activitate de distrugere vor costa, până la sfârşitul anului 1984, în jur 
de 5 miliarde de lei. Dar dacă numai cheltuielile de demolare şi valoarea 
obiectivelor distruse în perioada martie-decembrie 1984 însumează peste 55 de 

miliarde de lei, şi aceasta numai la o evaluare preliminară; câte miliarde vor 
costa demolările anului viitor, 1985, şi câte alte zeci de miliarde vor fi cheltuite 
pentru edificarea viitorului centru civic? Bugetul de investiţii pentru 1985 nu 
spune nimic despre aceste cifre. Să fie suma atât de exorbitantă încât până şi 
funcţionarii regimului să se fi jenat să o publice? Cât vor costa Casa Republicii 
şi Bulevardul Victoriei Socialismului, considerate de Ceauşescu drept „măreţe şi 
luminoase ctitorii ale acestei epoci de adânci transformări înnoitoare” ? Din ce 
buget vor fi finanţate lucrările de la adăpostul atomic, conceput pe baza unor 
planuri cumpărate din Occident şi care va fi menit să adăpostească peste 150 de 
persoane - numărul aproximativ al membrilor clanului Ceauşescu - la 85 de 
metri sub Dealul Spirii ? Cine va suporta cheltuielile de transformare a stadionului 
Republicii în bază de elicoptere, cu garaje ale corpului de pază ? 

Regimul comunist nu va răspunde prea curând la aceste întrebări. La dispoziţia 
lui Nicolae Ceauşescu, bugetul ţării va fi folosit în continuare cu nesăbuinţă 
pentru a hrăni proiecte aberante, inutile, distrugătoare şi abjecte. 

Conducătorul României pare să fi câştigat pariul hazardat făcut în 1977. Deşi 
avea împotriva sa bunul-simţ comun şi opinia specialiştilor, populaţia şi istoria unui 
oraş, bugetul şi legislaţia unei ţări, Nicolae Ceauşescu şi-a impus în cele din urmă 
dorinţa. Peste 150.000 de locuitori ai Capitalei vor fi strămutați ca după un cataclism. 
Mai mult de 9.000 de clădiri vor fi pulverizate, sume fabuloase vor fi cheltuite 
pentru a distruge o parte însemnată din oraş. Un proiect de o cinică inutilitate şi 
oricum irealizabil transformă pe zi ce trece Bucureştiul într-un morman de ruine. 
În faţa acestei ambiţii neroniene s-au ridicat în timp glasuri de protest, încercând 
să stopeze distrugerea absurdă de valori spirituale, materiale şi de vieţi omeneşti. 
Tentative generate de nelinişte, revoltă contra bunului-plac, abuzului, tiraniei. 


Mihai lon Cojan, Bucureşti, [vara] 1985, difuzată la 25 iulie 1985" 


Numele meu este Mihai Ion Cojan [...]?, împreună cu soţia mea Iolanda 
Cojan şi fiica noastră în vârstă de 8 ani, Maria. Amândoi, soţia mea şi cu mine, 

suntem artişti plastici, absolvenți ai Institutului de arte plastice „Nicolae Grigorescu”, 
secția pictură, promoția 1979, respectiv 1980. După efectuarea stagiului obligatoriu 
„în producţie”, soția mea ca desenator la studioul Animafilm, iar eu ca profesor 
de desen la o şcoală generală din judeţul Călăraşi, ne-am hotărât amândoi - 
mânaţi fiind de motive întemeiate, pe care nu mai are rost să le pomenesc acuma, 
fiind de altfel suficient de cunoscute de toată lumea -, ne-am hotărât, deci, să 
plecăm definitiv din România, alegând ca ţară de destinaţie Canada, unde avem 
o serie de prieteni, majoritatea artişti, stabiliţi acolo de mai multă vreme. Pe de 
altă parte, soţia mea fiind de origine poloneză, am obţinut din Canada tot 
sprijinul şi garanţia oficială a comunităţii poloneze din Montréal. 

Aşadar, în luna martie 1982 am făcut toate demersurile necesare obţinerii 
unor paşapoarte în vederea stabilirii noastre în Canada, iar după o perioadă 
relativ scurtă, în octombrie 1983, deci după un an şi jumătate, autorităţile 
române ne-au eliberat paşapoarte fără cetăţenie pentru plecare definitivă în 
Canada. De atunci însă, deci de aproape doi ani de zile, cu toate că din Canada 
avem garanţia oficială a comunităţii poloneze din Montreal, având şi votul 
favorabil'al Congresului Polonezilor din Canada, precum şi aprobarea de emigrare 
a Centrului Canadian de Emigrare, Oficiul de Emigrări de pe lângă Ambasada 
Canadei din Belgrad refuză să ne elibereze vizele de intrare în Canada, susţinând 
că din România, conform unor înţelegeri bilaterale, nu pot fi preluate decât 
cazurile socotite drept reunificare a familiei - noi, bineînţeles, nefăcând parte 
din această categorie - şi că nu se poate discuta cu noi despre o emigrare în 
Canada decât dacă am reuşi să ne situăm (cum oare?) într-o terță ţară, de unde 
să fim preluaţi de Oficiul Canadian de Emigrări de acolo. Situaţia a devenit 
dramatică pentru noi. În Bucureşti nu există nicio ambasadă dispusă să elibereze 
vreo viză fără viza prealabilă a Canadei. De aici, un cerc vicios în care ne 
învârtim de mai bine de un an şi jumătate de când suntem paşaportari. 

Încă din noiembrie 1979, tatăl meu, Aurel Cojan, pictor, stabilit din 1969 la 
Paris ca refugiat politic, a făcut pe lângă autorităţile franceze demersurile 
necesare în scopul obţinerii vizelor de intrare în Franța, pentru noi, în vederea 
reunificării familiei, iar în luna februarie 1984 am primit într-adevăr din partea 
autorităţilor franceze, prin Ambasada Franţei la Bucureşti, vize de şedere, pentru 
o perioadă de aproximativ trei luni, eliberabile numai cu condiţia de a putea 
dovedi plecarea noastră ulterioară în Canada, cerându-ni-se în acest scop vizele 
canadiene, şi aceasta în ciuda declaraţiei semnate la Ambasada Franţei din 
Bucureşti prin care ne obligăm să nu încercăm să ne stabilim în Franţa, luându-ne 
toate angajamentele în acest sens. 

Disperaţi fiind, am tot încercat să obţinem o viză oarecare, scopul nostru 
imediat fiind acela de a ieşi din România, după care, în conformitate cu normele 
canadiene de emigrare, am fi putut fi preluaţi, în baza garanţiei comunităţii 
poloneze, de către autorităţile canadiene. 

Am bătut la uşile mai tuturor ambasadelor din Bucureşti, excursie bine 
cunoscută tuturor deţinătorilor de paşapoarte din România care nu au încă viză 
de intrare în ţările de destinaţie. Peste tot am fost întâmpinat cu refuzuri, în ciuda 
dovezilor că doream să emigrăm în Canada. Şi pentru ca situaţia noastră să fie şi 
mai dificilă, în tot acest răstimp am fost obligaţi să plătim periodic taxele de 
prelungire a vizelor de ieşire din RSR, cu toate că de ieşit nici până azi nu am 
ieşit. 

În februarie anul curent, contrar tuturor aşteptărilor, am reuşit să obţinem de 
la Ambasada Tunisiei din Bucureşti o scrisoare cu valoare de viză de intrare care, 
dacă autorităţile române ar binevoi să o ia în consideraţie, ne-ar permite plecarea 
la Tunis. Cu toate că Ambasada Tunisiei ne-a acordat acest drept, cu toate că au 
mai existat cazuri rezolvate pe această cale, Comisia guvernamentală pentru 
probleme de vize şi paşapoarte însărcinată, între altele, şi cu rezolvarea cererilor 
de schimbare de viză, ne-a respins cererea fără o explicaţie plauzibilă. 

În jurul datei de 15 mai 1985 am aflat de la serviciul de paşapoarte din strada 
Nicolae Iorga că cererea noastră de schimbare a vizei pentru Tunisia nu fusese 
aprobată, dar, spre uimirea şi bucuria noastră (cam prematură însă), am aflat că 
se poate pleca din RSR pe o cale cu mult mai simplă, şi anume cu o viză RDG 
de tranzit, pe baza căreia se poate elibera talonul de ieşire din ţară, se cumpărau 
biletele şi... gata, ieşeai! 

Neavând achitate la acea dată taxele de prelungire a vizei de ieşire din 
România, a trebuit să mai aştept o săptămână, pe 23 mai reuşind să-mi achit şi 
taxele respective, să ridic şi paşapoartele, să iau de la ambasada RDG vizele de 
tranzit, iar apoi din nou la Serviciul de paşapoarte, de unde am ridicat taloanele 
de ieşire din ţară, pentru ca, în final, în aceeaşi zi să reuşesc să cumpăr şi biletele 
de avion Bucureşti-Berlin şi cele de tren Berlin-Stockholm pentru cea mai 
apropiată dată posibilă, aceasta fiind 8 iunie. Aveam deci posibilitatea să ajungem 
în Suedia şi de acolo în Canada. Dar n-a fost să fie aşa. 

Între 23 mai şi 2-3 iunie am avut de alergat pentru tot felul de formalităţi ce 
trebuie îndeplinite la părăsirea efectivă a teritoriului RSR. Pe data de 7 iunie | 
dimineaţa era programată vama la Otopeni. Bucuria noastră, ca mai toate 
bucuriile noastre de vreo trei ani încoace, s-a dovedit a fi prematură. Pe data de 
6 iunie, după-amiază, am primit un telefon de la serviciul paşapoarte, fiind 

convocați de urgență pentru a doua zi dimineață, ora 8, la sediul din Nicolae 
Iorga. Deşi bănuiam pentru ce vom fi chemaţi, am luat cu noi şi cele 60 de 
kilograme de bagaj, în speranța că nu e ce bănuiam noi şi că vom putea totuşi 
face vama. S-a întâmplat exact ce ne era teamă. Ne-au fost ridicate taloanele de 
ieşire din ţară. Orice protest era zadarnic. Raţiuni superioare făceau ca plecarea 
noastră din ziua de 8 iunie să nu mai fie posibilă. În aceeaşi situaţie s-au aflat toţi 
cei ce trebuiau să plece începând cu data de 6 iunie. 

Au urmat audieri la mai toate forurile româneşti cu putere de decizie: CC, 
Consiliul de stat, serviciul de paşapoarte, de unul singur sau în grup. Peste tot 
am primit acelaşi răspuns : „nu se mai poate”. Am ajuns chiar şi la reprezentantul 
ONU la Bucureşti, care cunoştea situaţia, dar care ne-a spus că ONU nu poate 
interveni în acest gen de probleme. 

În tot timpul premergător plecării noastre, care n-a mai avut loc, am fost la 
curent, prin intermediul postului de radio Europa Liberă, cu cele întâmplate în 
urma sosirii primelor grupuri de emigranţi români în RFG şi Suedia prin RDG. 
Am ştiut şi de atitudinea adoptată de guvernele din Suedia şi RFG, am aflat şi de 
hotărârea României de a nu mai elibera taloane de ieşire şi bilete de avion celor 
cu paşapoarte fără cetăţenie, ca urmare a protestelor celor două ţări, dar nu 
ne-am închipuit nicio clipă că se va acţiona şi retroactiv, împiedicându-se plecarea 
celor care-şi luaseră deja taloanele de ieşire şi biletele de călătorie, predând şi 
locuinţele, anterior datei de 30 mai. 

La Europa Liberă am auzit toate comentariile referitoare la situaţia celor 
ajunşi în Suedia şi RFG, am auzit şi interviurile luate unora dintre cei ajunşi 
„dincolo”, dar n-am auzit niciun cuvânt despre noi, cei rămaşi aici, opriţi în 
mod silnic de a mai pleca la aeroport, la vamă sau chemaţi la paşapoarte pentru 
a ni se ridica taloanele. Despre noi şi ce va fi cu noi de aici încolo văd că nimeni 
nu mai suflă niciun cuvânt, de parcă nici n-am exista. 

În orice caz, vorbind acum numai în numele familiei mele, aşa cum de altfel 
îmi recomanda mai zilele trecute un funcţionar de la paşapoarte referindu-se la 
grupurile care s-au prezentat la CC şi la faptul că nu e bine să mai mergem în 
grup, putându-se interpreta altfel - deh! -, deci vorbind numai pentru familia 
mea, dorim ca prin intermediul postului de radio Europa Liberă să facem cunoscut 
cazul nostru, sperând ca pe această cale să se poată găsi o soluţie favorabilă, iar 
pe de altă parte dorim să aducem la cunoştinţă în mod public hotărârea noastră 
de a face totul şi de acum încolo pentru a reuşi să plecăm din ţară, aceasta fiind 
singura soluţie viabilă pentru noi şi fiind hotărâți ca la nevoie să apelăm chiar la 
soluţia extremă oferită de greva foamei în vederea obţinerii fie a vizelor de 

stabilire în Canada, fie eliberarea necondiționată a vizelor franceze, de unde 

ulterior am putea emigra în Canada, fie pentru a face ca autorităţile române să ne 

recunoască viza eliberată de Tunisia şi să ne elibereze taloanele de ieşire din ţară 

pentru a putea pleca în Tunis, de unde am putea să ne rezolvăm intrarea în Canada. 
Cu stimă 


„Un ascultător”, [vara] 1985, difuzată la 30 iulie 1985! 


„Secretul” convorbirilor telefonice în România 


Am fost lucrător într-o unitate a direcţiei de poştă şi telecomunicaţii dintr-o 
capitală de judeţ a României socialiste şi aş dori ca prin intermediul emisiunii 
„Actualitatea românească” să fie transmise pe calea undelor mai multe informaţii 
legate de asigurarea „pe viu” a ceea ce legea supremă a ţării numeşte „secretul 
convorbirilor telefonice”. Îmi cer scuze pentru stilul nejurnalistic al acestor 
informaţii. Am vrut însă să le comunic cu orice preţ şi din perspectiva unui 
specialist în telefoane, revoltat de mai mulţi ani de practica încălcării Constituţiei 
ţării în materia asigurării secretului convorbirilor telefonice. Voi trece deci direct 
la informaţiile propriu-zise. 

În fiecare centrală telefonică mai mare, pe lângă repartitoarele centrale - aşa 
se numesc în limbaj de telecomunicaţii instalaţiile unde sunt legate toate cablurile 
de telecomunicaţii care fac legătura între abonat şi centrală - există şi repartitoare 
secundare, în camere aflate sub cheie şi legate de repartitoarele centrale prin 
cabluri speciale. La ce servesc aceste repartitoare secundare ? 

Cu ajutorul lor, orice post telefonic al oraşului poate fi cuplat direct în 
centrala Securităţii fără să mai treacă prin centrala telefonică a localităţii. La 
centrala Securităţii, convorbirile interceptate pot fi ascultate sau înregistrate pe 
bandă magnetică. De cuplarea acestor legături „speciale” se ocupă unul sau mai 
mulţi angajaţi ai Securităţii sau ai telefoanelor - cu jumătate de soldă tot la 
Securitate. 

În orice moment, orice abonat poate fi deci interceptat şi ascultat, fără să-şi 
dea seama. Această practică este revoltătoare pentru orice cetăţean al acestei ţări 

care, pe lângă numeroasele mizerii ale vieții Qe fiecare zi, nu-şi mai poate 
exprima în siguranță gândurile nici la telefon, indiferent despre ce ar vorbi. 

Un alt aspect despre care vreau să vă informez se referă la modalitatea de 
ascultare a convorbirilor telefonice în camerele de hotel. În toate localitățile tării 
există camere sau apartamente speciale prevăzute cu microfoane care sunt cuplate 
direct la centrala Securității. 

În aceste camere sunt repartizați de obicei cetățenii străini sau cetățenii 
români cu probleme speciale de serviciu. In mod obişnuit, camerele respective 
nu sunt repartizate, sunt lăsate în rezervă, chiar dacă, aşa cum se întâmplă de 
obicei în România, cererea de camere este mare şi hotelul este ocupat în 
întregime. În hotelurile mari, moderne, construite în ultimii 10-15 ani în toate 
oraşele importante ale ţării, există de asemenea o cameră specială în care sunt 
montate repartitoarele şi în care sunt legate toate cablurile cu microfoane aflate 
în camere, direct la centrala Securităţii oraşului sau a sectorului respectiv. 

In general, în opinia publică există impresia că interceptarea şi înregistrarea 
convorbirilor telefonice suspecte se fac prin centrala telefoanelor. Repet însă că 
fiecare sediu al Securităţii - şi, slavă Domnului, în acest gen de construcţii nu s-a 
făcut economie de spaţiu decât la celulele de anchetă din subsoluri - funcţionează 
centrale telefonice proprii care, prin instalaţiile amintite mai sus, se pot branşa în 
orice moment la circuitul public. 

Aş vrea acum să descriu însuşi procedeul tehnic care permite Securităţii să 
asculte şi să înregistreze convorbirile cetăţenilor ţării, violând Constituţia României. 
E bine să se ştie de către toţi oamenii muncii Că tarifele mari care sunt percepute 
în cazul convorbirilor cu străinătatea, de exemplu, includ probabil şi cheltuielile 
„ilegale” şi secrete ale montării celor mai moderne centrale, dotate cu aparate de 
înregistrare în sediile Securităţii. 

Dar să trecem la fapte : în cazul în care un abonat este suspectat şi urmărit — 
şi, după ştiinţa mea, sunt foarte mulţi cei suspectaţi în permanenţă sau doar 
ocazional —, tehnicienii agenţi de Securitate procedează astfel: la majoritatea 
cablurilor care leagă repartitoarele centralelor telefonice de abonat există câteva 
„perechi libere” - aşa cum sunt denumite în limbaj de telecomunicaţii -, fire 
care leagă abonatul la centrala telefonică. Aceste „perechi libere” din totalul de 
102, 202, 4004 etc., câte perechi există de obicei în cablurile telefonice, sunt 
destinate branşării abonatului printr-o punte făcută la cutia terminală (de pe casă 
sau pe stâlp) la centrala Securităţii. Pentru executarea lucrărilor la cutia termina- 
lä sunt folosiţi lucrători ai Securităţii specializaţi în telecomunicaţii sau angajaţi 
ai telefoanelor „cu jumătate de normă”, cum se spune. În orice caz, ei primesc 
dispoziţii în primul rând din partea organelor de Securitate. 

O altă modalitate, cunoscută de altfel, de interceptare a convorbirilor, este 
instalarea unui microfon în corpul aparatului telefonic de către aşa-zişii depanatori 
sau instalatori care obişnuiesc să apară mai ales atunci când nu-i cheamă nimeni. 
În acest caz pot fi ascultate convorbirile din interiorul camerei respective. În 
aceste situaţii, acoperirea telefonului cu o pernă, scoaterea lui din priză sau 
mutarea în altă cameră sunt măsuri de prevedere bine-venite, chiar dacă pot 
părea semne ale unei nevroze pentru un străin care te vizitează acasă. Semnul cel 
mai sigur al interceptării convorbirilor telefonice este diminuarea sensibilă a 
calităţii recepţiei. 

În ce priveşte recenta conectare a circuitului intern la circuitul internaţional 
automat, trebuie să se ştie că dificultăţile de a prinde România, atunci când 
telefonezi din Occident, se datorează numărului redus de circuite care pot fi 
controlate de Securitate. 

Voi reveni cu noi amănunte într-o scrisoare viitoare. 


Un grup de credincioşi români ortodocşi din Suedia şi Danemarca, 
[august] 1985, difuzată ia 1 septembrie 1985' 


Scrisoare adresată postului de radio Europa Liberă, 


„Stimaţi redactori şi colaboratori ai postului de radio Europa Liberă, noi, 
credincioşii de rit ortodox din Danemarca şi Suedia, ne adresăm pe această cale 
dvs. pentru a ajuta comunitatea noastră în străduinţele sale de a obţine reîntoar- 
cerea părintelui nostru duhovnicesc preot doctor Mihai Radu la postul său, între 
noi, acolo unde este cinstit, pentru a-şi putea continua opera sa duhovnicească. 
Această scrisoare am adresat-o de asemenea ambasadelor române din Danemarca 
şi Suedia, precum şi Patriarhiei de la Bucureşti. Vrem cu acest prilej să facem 
cunoscută pozitiţia hotărâtă a comunităţilor româneşti ortodoxe din afara României, 
de a nu permite manevrarea Bisericii Ortodoxe Române din străinătate după 
bunul-plac al autorităţilor de partid şi de stat de la Bucureşti. Considerăm de 
datoria noastră să atragem atenţia tuturor românilor asupra cazului de faţă, 
întrucât acesta se poate repeta şi e păcat de toate eforturile noastre pentru a ne 

organiza viaţa pe noi meleaguri în iubirea faţă de Dumnezeu şi de patria noastră 
strămoşească. Vă mulţumim pentru atenţie şi ajutor.” 

Aceasta este scrisoarea primită la redacţie zilele trecute, prin care suntem 
informaţi de incidentul petrecut în viaţa comunităţii ortodoxe române din Malmö - 
Suedia. Preotul ortodox al comunităţii - trimis oficial al Patriarhiei ortodoxe din 
Bucureşti în urmă cu şapte ani, pentru a oficia slujbe religioase pentru românii 
din Suedia şi Danemarca - a fost chemat de urgenţă la Bucureşti, la sfârşitul lunii 
mai. Din acel moment, membrii comunităţii româneşti amintite nu mai au nicio 
informaţie în legătură cu soarta preotului lor. Odată ajuns în ţară - ne scriu 
enoriaşii din Suedia -, preotul Mihai Radu a fost obligat să-şi pună paşaportul la 
organele de miliţie. Apoi îşi continuă drumul spre Moldova la mama lui, pe care 
o credea bolnavă. Menţionăm că telegrama care îl chema urgent în ţară îl anunţa 
că mama sa se află într-o stare foarte gravă. Dar abia ajuns acasă, preotul Radu 
îşi dă seama că a fost minţit, mama sa simțindu-se foarte bine. Reîntors la 
Bucureşti, este obligat de Patriarhie să-şi ia un concediu de două luni. În acelaşi 
timp, soţia şi cei trei copii ai săi, care rămăseseră în Suedia, primesc de la 
Bucureşti bilete de avion alături de indicaţia de a se întoarce urgent în ţară. 
Convingerea românilor ortodocşi din Suedia şi Danemarca este că preotul lor a 
fost reţinut în România împotriva propriei sale voințe. Adresându-se consulatului 
român din Stockholm, reprezentantului comunităţii respective i s-a răspuns că 
preoţii Bisericii române sunt subordonați din punct de vedere administrativ şi 
canonic exclusiv Patriarhiei. În faţa acestei situaţii, credincioşii de rit ortodox 
din Danemarca, unindu-se într-un glas cu cei din Suedia şi de pretutindeni, atrag 
atenţia în nod serios autorităţilor RSR, cărora le revine întreaga responsabilitate 
a situaţiei create, şi ţin să precizeze următoarele : „Situaţia impusă nouă de către 
autorităţile de la Bucureşti, chiar şi de cele bisericeşti, nu va fi acceptată pe 
viitor. Noi ştim prea bine că, în cazul de faţă, sunt implicate în primul rând 
autorităţile laice, care agravează şi întârzie o soluţionare pozitivă şi umană ; 
comunităţile române din Scandinavia resping şi vor lua toate măsurile care se 
impun, ca şi în restul lumii româneşti, dinlăuntrul şi din afara României, să se 
cunoască metodele anacronice folosite de autorităţile româneşti care au mai puţin 
de-a face cu biserica, demascându-i pe cei vinovaţi. Menţionăm că lipsa preotului 
Mihai Radu de la post rămâne inexplicabilă şi a perturbat buna desfăşurare a 


1. Această interferenţă dintre narator şi textul propriu-zis al scrisorii este puţin neobiş- 
nuită pentru emisiunile Europei Libere; păstrăm formula, căci ea exprimă bine 
conţinutul scrisorii şi, în consecinţă, epoca. 

vieţii spirituale bisericeşti a românilor de aici. Cerem autorităţilor, persona- 
lităţilor politice din întreaga lume şi presei libere eforturi susţinute pentru 
eliberarea preotului Mihai Radu din locul unde se află, pentru repunerea sa 
imediată şi necondiționată în drepturi, inclusiv returnarea paşaportului cu viza în 
regulă. Domnia sa şi-a făcut din plin datoria de român, a slujit România, iar noi 
vom respinge cu hotărâre orice denigrări sau răstălmăciri ale adevărului în cazul 
părintelui Mihai Radu. Ne e ruşine de răspunsurile impertinente şi subintelectuale 
pe care le-am primit din România, de genul : «Noi avem popă, voi aveţi preoteasă, 
să vă cânte ea !». Noi, credincioşii de rit ortodox, români şi de alte naţionalităţi, 
din Danemarca şi Suedia, vă asigurăm că vom continua lupta pentru reîntoarcerea 
preotului Mihai Radu la locul de onoare şi cinste care i se cuvine între românii 
de aici”. 

Se menţionează că presa suedeză a comentat pe larg cazul dispariţiei preotului 
Mihai Radu, mai mulţi pastori suedezi intervenind în favoarea sa. La 15 august, 
în prezenţa unor jurnalişti şi a televiziunii, a avut loc la biserica românească din 
Hyllie-Malm6 o demonstraţie de protest în sprijinul preotului Radu. La 23 august, 
această demonstraţie s-a repetat în prezenţa unei numeroase asistenţe. Popularitatea 
preotului Mihai Radu este reală şi se bazează pe eforturile acestuia în sprijinul 
comunităţii româneşti. În fiecare duminică, el făcea drumul de 200 de kilometri 
pentru a sluji în mai multe localităţi din Suedia şi Danemarca. După multe 
dificultăţi, sub îndrumarea acestuia, comunitatea a putut cumpăra şi o mică 
biserică care să aparţină românilor din sudul Suediei şi Danemarca. 

Comunitatea română din Suedia şi Danemarca îşi încheie scrisoarea în felul 
următor: „Noi îl cinstim şi mai departe pe preotul Mihai Radu pentru opera sa 
de unire spirituală întru biserică a românilor din Danemarca şi Suedia. Români 
de pretutindeni, ajutaţi-ne, dându-ne păstorul, ce prin voia şi vicleşugul altora şi 
nu prin voia sa a pornit pe calea martiriului !”. 

Mircea Riţiu, Augsburg, 9 septembrie 1985, 
difuzată la 18 septembrie 1985! 


Domnule director, 


Pentru conducătorii de astăzi ai României libertatea înseamnă, într-o curioasă 
răsturnare de sens, supunere liber înţeleasă. Că nu tot românul acceptă ideea 
aceasta o demonstrează numeroase fapte. 

Ştiam, din citite, că revoluțiile îşi devorează propriii copii. Că lucrurile s-au 
întâmplat aşa şi în România mi-a fost dat să constat cu ani în urmă cu prilejul 
unei întâlniri dintre foştii ilegalişti din judeţul Caraş-Severin şi primul-secretar 
de atunci al Comitetului judeţean de partid, Trandafir Cocârlă?. Era în 1974, 
moment în care revoluţia culturală a domnului Ceauşescu desfiinţa existenţa 
cotidiană a majorităţii ziarelor judeţene. I-am auzit atunci pe foştii ilegalişti, o 
mână de oameni dezorientaţi, exprimând cu claritate ideea că ei nu luptaseră 
pentru aşa ceva, acel ceva înglobând întreaga politică economică şi culturală a 
regimului Ceauşescu. Până şi din iluziile lor de libertate care cuprindeau, după 
părerea lor, şi dreptul de a-şi citi zilnic ziarul, se alesese praful. Exemplul dat 
trebuie pus în corelaţie cu un altul. Încercând cu un an în urmă să fac inventarul 
colegilor mei de generaţie, a celor născuţi odată cu Republica, oameni cu care 
am copilărit sau am mers la şcoală, am ajuns la surprinzătoarea concluzie că 
majoritatea dintre ei se află în Occident. De o parte deci o generaţie care a mizat 
greşit, iar de cealaltă parte, o generaţie de la 1948 crescută şi educată în spiritul 
acestei mize pe care însă n-a acceptat-o până la urmă. 

Fiecare într-un fel sau altul a căutat şi a găsit modalitatea de a ieşi dintr-o 
stare care în România se poate numi liniştit situaţie-limită. Lipsa de perspectivă 
pe care domnul Ceauşescu şi regimul său o oferă românului i-a determinat pe 
foarte mulţi din generaţia amintită, şi nu numai pe ei, să apuce calea exilului. 
Înţelepciunea populară a decretat că „fuga este ruşinoasă, dar sănătoasă” atunci 
când orice alt mijloc de supravieţuire sau de salvare nu mai este posibil. Dar, 


1. D.B. no. 700, September 18, 1985. 

2. Trandafir Cocârlă (1929-1991), membru de partid din 1956, membru supleant al CC 
al PCR (1969-1974), prim-secretar al Comitetului Judeţean de Partid şi preşedinte al 
Comitetului Executiv al Consiliului Popular al Judeţului Caraş-Severin (1971-1977), 
membru al CC ai PCR (1974-1979), adjunct al şefului Secţiei Organizatorice a CC al 
PCR (1979-1981), membru al Comisiei Centrale de Revizie (1979-1985), ministrul 
Energiei Electrice (1981-1984). 

fuga şi înstrăinarea în acest caz nu au numai semnificaţia rezolvării unei stări 
personale, ci, dimpotrivă, ele se definesc ca un gest de protest împotriva unei 
orânduiri care a promis „marea cu sarea”, dar care nu a realizat nici măcar 
speranţele propriilor ei luptători jertfiți pe altarul aşa-zisei libertăţi şi care nu 
mai au astăzi nici măcar valoarea unei piese de muzeu. 

Interesant este modul în care au reuşit mulţi să-şi croiască drum peste graniţele 
în care domneşte dictatura bunului-plac a domnului Ceauşescu. Şi aici este de relevat 
imaginaţia mereu neastâmpărată şi neîngrădită a românului. Că unii pleacă în vizită 
şi nu se mai întorc, se cunoaşte. Dar, în Caraş-Severin, zona de graniţă cu Iugoslavia 
situată între localităţile Oraviţa şi Moldova Nouă şi mai ales Dunărea constituie 
un permanent punct de atracție pentru căutătorii de libertate. Aici se înregistrează 
cele mai multe tentative de trecere a frontierei. Nici punctele de control şi patrule 
ale grănicerilor, nici obstacolele naturale nu sunt în măsură să împiedice succesele. 

Unii, buni sportivi, au îndrăznit şi reuşit să treacă Dunărea înot. Un anumit 
director plecat cu alte somităţi la pescuit, pe o insulă din apropiere de Moldova 
Nouă, a dispărut peste noapte cu barcă cu tot. Alţi patru tineri pe care i-am 
întâlnit pe şantierul termocentralei de la Crivina, situat aproape de Oraviţa, au 
reuşit şi ei, după o lungă perioadă de aşteptare să treacă în Occident. Riscurile de 
înfruntat sunt enorme ; dar cel care şi-a pus în cap o asemenea soluţie a reuşit 
până la urmă întotdeauna. La Fabrica de confecţii din Reşita am cunoscut un 
şofer care a avut la activ şapte încercări de trecere a frontierei. Cea de a opta, şi 
ultima, l-a adus în lumea liberă. Cert este că toate reuşitele n-ar fi fost posibile 
fără ajutorul tacit al localnicilor, care, într-un fel sau altul, mijlocesc aceste 
evadări, pentru că altfel n-ar trece nici pasărea în zbor pe acolo. 

Atunci când m-am referit la riscuri, m-am gândit la o întâmplare semnificativă 
pentru starea de încordare din zona de graniţă petrecută ceva mai în urmă. Două 
tinere plecate să-şi viziteze nişte rude călătoreau cu taximetrul dinspre Oraviţa 
spre Moldova Nouă, La un moment dat, una dintre ele l-a rugat pe şofer să 
oprească, pentru un minut, şi a coborât din maşină. Grănicerii au deschis focul, 
fata în cauză a fost ucisă, iar ceilalţi doi din maşină răniţi. Consecința a fost că 
tânăra supraviețuitoare a primit aprobarea de plecare definitivă din ţară, deşi 
iniţial nu avusese un asemenea gând. Dar treaba trebuia cumva muşamalizată şi 
ea trăieşte acum în REG urmărită, poate, de acest coşmar al existenţei sale. 

Un alt destin tragic l-a avut un bun prieten de-al meu. Dorinţa lui de libertate 
a fost atât de puternică, încât l-a determinat să încerce să treacă în Occident prin 
Ungaria. Neşansa a făcut să fie prins la câţiva paşi de graniţa austriacă, dar nu 
de către grănicierii maghiari, ci de prietenii noştri comuni sovietici. Bătaia 
primită acolo cu patul puștii din partea sodaţilor armatei eliberatoare şi apoi de 

la grănicierii noştri, cărora le-a fost predat la punctul de frontieră Curtici, i-a 
distrus câteva organe interne vitale. În ciuda tuturor tratamentelor şi apoi a 
intervențiilor chirurgicale ulterioare, viaţa prietenului meu n-a mai putut fi salvată. 

Adeseori, familii întregi încearcă să treacă peste graniţă ignorând pur şi 
simplu pericolele. În asemenea situaţii s-a întâmplat ca soţilor să le reuşească 
evadarea, iar soțiilor lor nu. Dar şi acest risc este conştient asumat pentru că, aşa 
cum îmi mărturisea unul din cei în cauză şi a cărui soţie a fost condamnată la luni 
de detenţie în România, mai rămâne totuşi o speranţă de viaţă, de mai bine. 

Acest mai bine nu înseamnă neapărat năzuinţa spre bunăstare materială. În 
acest caz, numai anumite persoane de o anumită condiţie socioprofesională ar fi 
tentate să plece. Or, lucrurile nu stau aşa şi asta o dovedeşte paleta largă de 
profesiuni pe care o au cei care fug : muncitori, tehnicieni, ingineri, subingineri, 
profesori, medici. Mă refer la oameni cunoscuţi mie, unii dintre ei având chiar 
o anumită stare materială, ceea ce în România s-ar traduce prin casă şi maşină. 

Deci, motivul real care determină gestul de a fugi, mobilul acţiunii în sine, 
este dorinţa mereu vie a românului de a trăi liber. Chiar dacă această dorinţă este 
latentă şi nemanifestă la mulţi, ea palpită în schimb în inimile tuturor. Domnul 
Ceauşescu a cunoscut această stare de spirit atunci când, cu ani în urmă, a vorbit 
despre invadarea Cehoslovaciei, ceea ce i-a folosit în creşterea popularității. Dar 
tot domnul Ceauşescu a făcut-o uitată în următorii ani ai domniei sale; cu 
deosebire în politica sa internă, ignorând un întreg popor, inclusiv pe cei care 
l-au pus în fruntea lor, deschizând drum tiraniei. Şi în bilanţul fructuoşilor 
ani-lumină ai Măriei sale trebuie trecuţi şi cei care s-au exilat de bunăvoie sau 
nu, dar mai ales cei care şi-au pierdut viaţa aspirând la libertate. 


„Un ascultător din provincie”, [august-septembrie] 1985, 
difuzată la 22 septembrie 1985! 


Domnule director, 


Nu demult, trecând prin Piaţa Palatului pe vreme de seară, m-a izbit pustietatea 
mohorâtă a acestor locuri, altădată atât de vii. Veneam dinspre Biserica Albă, pe 
calea Victoriei, care nici măcar în dreptul colţului de la Athénée Palace nu se mai 


1. L.M. no. 141, September 22, 1985. 

anima niţel, intrasem în piaţa care se lărgea între clădirea Palatului Republicii şi 
cea a Comitetului Central ca o vastă plajă, aridă şi goală. Câteva santinele într-o 
parte, doi-trei agenţi de alta erau singurele vietăţi, momâi ale unei autorităţi 
ascunse, oculte, pitite în palatele cu porţi ferecate. Părăseam piaţa străjuită în 
dreapta de silueta fragilă a Bisericii Creţulescu şi intram din nou în Calea 
Victoriei, coborând spre Palatul Telefoanelor şi spre Capşa, abia întâlnind câte 
un trecător grăbit în drumul meu. Seara molcomă de vară nu atrăsese pe nimeni, 
plimbăreţii de altădată dispăruseră nu se ştie unde şi ceea ce domnea în atmosfera 
apăsată şi apăsătoare a acestei artere, în care pulsul nu mai zvâcnea, era - ca să 
folosesc o expresie biblică - „urâciunea pustiirii”, 

Nimic nu putea să exprime mai din plin urâtul de care suferă bucureştenii în 
această vară a anului 1985 decât pustiul acesta, vidul acesta tulburător, deşertul 
din inima ţării. Şi totuşi, tăcute, închise, străine parcă de clădirile din jur, pe care 
stăpânirea şi le-a atribuit, micile, vechile biserici străjuiesc parcă singure, pline 
de o viaţă tăinuită. Biserica Albă o văzusem de câteva ori mai devreme foind de 
lume, revărsată chiar şi în stradă, neîncăpând în lăcaşul luminos. Era o nuntă, 
singura sărbătoare a familiei, binecuvântată de Biserică, ce le-a mai rămas 
românilor. Dar acum, spre seară, în Biserica Albă străjuieşie doar o candelă aprinsă. 
Dincolo, în colţul ei de lângă Palat, Biserica Creţulescu este şi ea scufundată în 
tăcere. Mi-e drag acest lăcaş de o graţie fragilă. Cu ani în urmă am trăit emoția 
(din fericire trecătoare) a unei ameninţări care planase asupra ei. Un timp se 
luase hotărârea (una din acele decizii bezmetice ale ocârmuirii comuniste) de a 
dărâma acest sfânt lăcaş sub pretextul „sistematizării”, Atunci se putuse evita crima, 
pe care nimic nu a mai putut-o opri, în cazul altor biserici, în timpul din urmă. 

În pridvorul cu coloane al Bisericii Creţulescu, sus în stânga, într-un colţ 
boltit, este „Hora domniţelor”, una din acele imagini care te înseninează ori de 
câte ori le contempli. Intram adeseori pe vremuri, în această liniştită tindă, în 
care zidul Bisericii în jurul porţii te întâmpină cu imaginile consacrate ale 
apocalipsului. Am intrat şi de această dată, în această seară de vară, în timp ce 
ultimele raze de soare pătrundeau printre stâlpii scorojiţi ai bisericii şi am privit 
spre colţul atât de bine cunoscut al „Horei domniţelor”. Dar nimic. Fetele zvelte 
prinse în dans au dispărut, pete mari albicioase, ca o cocleală, ori o pecingine, 
acoperă unghiul boltit. Priveam înmărmurit fresca bolnavă, muribundă, în dispariţie, 
a apocalipsei. Culorile s-au stins, hora domniţelor a dispărut. „Niciodată, nu o 
voi mai vedea niciodată”, îmi spuneam în timp ce părăseam tulburat biserica 
uitată de cei care ar trebui să se îngrijească de păstrarea acestor monumente. 
Dispariţia surprinzătoarei „hore” se potrivea cu pustietatea ce domnea la acea 
oră, în acele locuri. 

Lăsate în paragină, înconjurate de ziduri înalte ale blocurilor, înghiţite în 
anonimatul cartierelor fără personalitate sau distruse, „exterminate” precum 
fiinţele prea vii, bisericile vechi ale Bucureştiului continuă totuşi să vegheze. În 
întunericul navei, luminată spre seară de câte o candelă, de lumânările aprinse de 
credincioşi în faţa icoanelor Maicii Domnului, continuă să bată o inimă ascunsă ! 
O inimă ameninţată de „demolare”, acest spectru al bucureştenilor poate oricând 
să lovească oricare din lăcaşurile sfinte ale capitalei. 

Dacă nu se ajunge la demolare, sistematizatorii se mulţumesc să înconjoare în 
aşa fel cu blocuri câte-o biserică, încât aceasta să fie bine ascunsă, ocultată cu 
grijă, să devină pe cât se poate invizibilă, ca şi cum nu ar exista. Încât cu ani în 
urmă, constructorii imobilului în care se află Delta Dunării, la colţul Căii 
Victoriei cu bulevardul Gheorghiu-Dej, au înălţat ziduri oarbe în jurul Bisericii 
Doamnei, Ctitorie a doamnei Maria, a lui Şerban Vodă Cantacuzino, încât 
aceasta să fie bine închisă, cu toate că are cea mai frumoasă frescă din Bucureşti. 
Cobor pe Calea Victoriei şi abia o pot dibui. Nici biserica Zlătari nu mai poate 
respira bine între blocuri. Mai fericită (căci fusese ferită pe vremuri, când s-au 
ridicat clădirile din jurul ei), micul juvaier arhitectonic, Stravopoleos, are, plin 
de melancolie, culorile amurgului. Biserica s-a întunecat, pereţii s-au coşcovit, 
zugrăveala nu a mai fost de mult îngrijită cum se cuvine, zidul împreimuitor al 
curţii de alături se apleacă lent, semnele ruinei se arată peste tot, dar locul 
acesta, lucrătură meşteşugită, emană încă harul. Când dai din Calea Victoriei în 
Splai, la câţiva paşi de un bloc-turn, abia mai recunoşti, într-atât s-a scufundat 
în asfalt, minuscula Biserică Sfântul Spiridon Vechi. 

Bucureştenii ştiu şi mi-au spus-o şi mie, provincialului care sunt, că lăcaşul 
acesta străvechi este în primejdie. Strada care îl ocolea va trece fără milă peste 
el. Dacă furia distrugătoare de valori va atinge şi acest minuscul sanctuar, se va 
mai adăuga o crimă la şirul lung al celor asemănătoare, cărora le-au căzut pradă 
unele din cele mai autentice comori ale tezaurului nostru. Într-o epocă în care 
peste tot în lume monumentele trecutului sunt ocrotite, restaurate, conservate cu 
grijă, la noi (îndeosebi cele care exprimă credinţa noastră) sunt — în cazul cel mai 
fericit - neglijate, uitate, dacă nu distruse. Mica Biserică din Cotroceni a dispărut 
peste noapte, după cum cea care împodobea colţul bulevardului Bălcescu cu 
strada Biserica Ene dispăruse puţin după cutremurul care nici măcar nu-i zdruncinase 
zidurile sau temelia. 

Continuându-mi plimbarea prin seara bucureşteană, am ajuns pe Splai, în 
dreptul Domniței Bălaşa. Şi ea fusese, şi poate mai e periclitată. Alături, largul 
pustiu pe care se întindea Spitalul Brâncovenesc. Cât de bine se potriveau 

venerabilul lăcaş şi bătrânul aşezământ spitalicesc. Acum, biserica a rămas 
singură, izolată într-un vast câmp, în care nu peste mult se vor înălța blocurile. 
Dacă o vor cruța marile imobile uniforme, fără niciun caracter, o vor împrejmui 
desigur în aşa fel încât să o sufoce. Nu ştiu dacă se va reuşi ocultarea ei, precum 
a Bisericii Olari, mutată astfel încât blocurile de la colţul nou, al Căii Moşilor cu 
Bulevardul Republicii, să o ascundă bine privirilor. 

Soarele apusese când urcam dealul Patriarhiei. De sus se putea vedea întinderea 
dezolantă a demolărilor în vederea noului „Centru civic”. În lumina care mai 
străjuia peste oraş se întrezărea colina golaşă de pe care au fost rase zidurile de 
bătrână mânăstire ale Arhivelor Statului. Bucureştiul comunismului şi-a îngropat 
adânc vechile clopotniţe. Unde e Biserica Antim? Dar turlele care se înălţau 
spre miazăzi ale mânăstirii Văcăreşti ? Îmi amintesc o zi din iarna trecută, când, 
aflând că a început dărâmarea bisericii Văcăreşti, am încercat să o mai văd 
pentru ultima oară. Păzită ca pe vremea în care în incinta închisorii slujea drept 
depozit, biserica, în care stilul brâncovenesc, chiar după moartea sângeroasă a 
domnitorului, îşi atingea plenitudinea, era despuiată de onoare, de coroana ei. În 
zăpada murdară a curţii zăcea catapeteasma ! Doborâtă, crucea mai strălucea pe 
alocuri de vechea ei poleială. Turlele erau desfăcute şi zidurile se înălţau golaşe 
spre cerul vânăt. 

Era într-o zi de iarnă. De atunci, au mai căzut alte turle şi ziduri de biserici. 
„Urâciunea pustiirii” s-a mai întins şi a mai pus stăpânire pe alte locuri odinioară 
sfinte ale bucureştenilor şi ale ţării. Şi totuşi, acum, în seara aceasta de vară, 
aici, lângă clopotniţa din deal, amintindu-mi lumânările aprinse de credincioşi 
prin bisericile pe care le cercetasem în timpul zilei (de la Biserica Lucaci la 
Sf. Dumitru, de la Biserica Oborul Vechi, la Colțea), mâhnirea pentru atâtea 
pierderi, pentru atâtea ruine, nu poate pune stăpânire pe mine. Ascunse, dosite, 
micile, bătrânele Biserici ale Bucureştiului continuă să trăiască. Este mai multă 
speranţă în ele decât în zidurile administraţiei roşii. Frescele pot să pălească, 
icoanele să se înnegrească, crucile să se prăvale în zăpadă sau în noroi. Bisericile 
au apucat şi alte vremuri de restrişte şi au triumfat asupra silniciilor istorice, un 
duh dătător de viaţă veşnică. Spre acest izvor de viaţă ascuns uneori după pietre 
vin credincioşii pe care îi vezi întrerupându-şi cursele atât de ostenitoare ale zilei 
şi intrând în penumbra abia luminată de lumânări şi candele ale bisericii 
Bucureştiului. 

„O familie de germani, [septembrie] 1985, 
difuzată la 1 şi 2 octombrie 19851 


Impresiile unui turist care a vizitat România 


Suntem o familie de germani, originari din Transilvania, plecaţi legal din 
România şi stabiliţi de mai bine de un deceniu şi jumătate în Germania Federală. 
În vara acestui an ne-am dus să ne vizităm rudele rămase în Ardeal. Şi nu mică 
ne-a fost decepţia văzând în ce hal s-au degradat ţara şi viaţa din România. Ce 
ne-a izbit în primul rând au fost cozile enorme, kilometrice, alcătuite din 
automobile staționând în faţa benzinăriilor. Închise, fără şoferi, rămân în aşteptare 
în faţa benzinăriilor cinci-şase zile. Se spune că raţia de benzină e de 38 de litri. 
Cine merge la mare riscă surpriza să nu se poată întoarce acasă. Ici colo se dau 
câte 10 litri de benzină. Pentru tranzit. În rest, nimic. În hoteluri judeţene se 
vând tichete pentru benzină sau motorină, la preţul de 2,60 mărci vest-germane 
litrul, adică la preţ dublu faţă de preţurile din Vest şi, bineînţeles, numai pentru 
străini. 

Cât am stat în România, având maşină, am făcut cumpărăturile pentru rudele 
noastre. În acest fel am avut prilejul să vedem şi să comparăm. Pâinea care se 
vinde e de regulă veche de două-trei zile. Se spune că e o măsură anume luată ca 
să se consume cât mai putină. Şi din această cauză, în toată România, a doua zi 
după ce ai cumpărat-o, pâinea e de nemâncat. În oraşele mari se găseşte chiar şi 
cozonac. Dar făcut din făină semialbă şi nu e nici măcar de calitatea franzelelor 
de acum 15 ani. 

Rafturile alimentarelor sunt pline cu produse care nu-i folosesc la nimic sau 
la aproape nimic gospodinei sau turistului. De exemplu, conserve de mazăre 
verde în sticle de lapte de un litru. Cui îi trebuie atâta mazăre ? Şi de ce în sticle 
de lapte? Apoi, trei metri de rafturi pline cu sticle de o jumătate de litru cu pastă 
de tomate. Cine cumpără cantităţi atât de mari fără riscul risipei? În locul 
conservelor de carne, patru metri de rafturi pline cu şampanie românească de 
proastă calitate, cu eticheta „Mărgăritar”. Încolo peste tot poţi găsi conserve cu 
peşte în ulei, fabricate la Tulcea, şi care nu pot fi consumate în ruptul capului. 
Pentru că, probabil, peştele nu mai era chiar aşa de proaspăt chiar în momentul 
conservării. Conservele româneşti de peşte sunt râncede, uleioase şi necondimentate, 
şi din această cauză inferioare peştelui olandez folosit la hrana animalelor. 


1. D.B. no. 709, October 1, 1985; D.B. no. 710, October 2, 1985. 

Uitându-se la rafturile din alimentare pline cu borcane de murături, castraveți 
şi sticle de oţet, turistul superficial poate rămâne cu impresia că există marfă din 
belşug. În fond, lipsesc cu desăvârşire exact mărfurile de strictă necesitate, adică 
untul, brânzeturile, iaurtul, smântâna şi laptele. Lapte proaspăt n-am văzut în 
niciunul din cele 11 magazine pe care le-am vizitat în două judeţe. Într-o sâmbătă 
dimineaţa, pe la orele 10, într-o alimentară din Sibiu, la secţia mezeluri am văzut 
opt ciolane afumate de porc, trei salamuri şi un caltaboş dezgustător la vedere pe 
care se plimbau nişte muşte verzi. Când am întrebat de iaurt, vânzătoarea ne-a 
atras atenţia să luăm spirt sanitar, care tocmai sosise. 

Apă minerală, Pepsi sau Coca-Cola, citronadă, oranjadă, adică tot ce se 
găseşte pentru potolirea setei în toată Europa de la Nădlac încolo şi în toate 
magazinele, toate aceste produse nu erau de găsit sub nicio formă, nici în judeţul 
Sibiu, şi nici în judeţul Hunedoara. Apă minerală primesc doar restaurantele, iar 
Pepsi Cola e trimisă numai pe litoral. În Iugoslavia şi în Ungaria am văzut munţi 
de lubeniţe, iar în Ardeal n-am văzut una singură, nici din greşeală, deşi era 
sezonul lor. Mergând prin pieţe, ne-am putut da seama de groaznica mizerie a 
agriculturii socialiste. Un ţăran ne-a spus: „Noi suntem de vină, domnule, noi. 
Dacă acum 15 ani eram mai zgârciţi cu aplauzele noastre, azi stăteau lucrurile cu 
totul altfel la noi în ţară”. 

Ne-am întâlnit şi-am stat de vorbă cu o mulţime de prieteni şi de cunoştinţe. 
Toţi erau de părere că în România nu se găsesc alimente pentru că sunt exportate 
în Germania Federală. Am încercat să le explicăm că exportul românesc de 
alimente în Germania Federală este neglijabil faţă de cum era acum 15 ani. În 
Germania Federală nu se mai găseşte sau se găseşte, dar rar, salam de Sibiu, 
deoarece calitatea lui nu mai este ce era odată. Nemţii au renunţat la acest salam 
pentru că nu rezistă concurenţei calitative cu ofertele atât de mari, cantitative şi 
calitative, din Germania. Soarta salamurilor şi conservelor româneşti au avut-o 
şi vinurile din România. Acum 15 ani găseai 17 sorturi de vinuri româneşti în 
supermagazineile din RFG. Azi, cu mare greutate mai găseşti patru sau cinci. 

Politica vitregă a Partidului Comunist faţă de agricultură s-a făcut simțită şi 
aici. În ceea ce priveşte zahărul, uleiul, cerealele, carnea şi produsele lactate, 
după Statele Unite, cele mai bogate sunt ţările Pieței Comune. Consumatorul de 
rând din România nu poate realiza abundența de alimente produse de ţările 
occidentale, singura lor problemă fiind aceea a insuficientei pieţelor de desfacere. 

Însă surpriza surprizelor am trăit-o pe drumul spre frontieră, pe şoseaua 
Sibiu-Deva-Arad-Nădlac. După ce am trecut de localitatea Zam, ne-a oprit un 
sergent de miliţie. Faptul ni s-a părut oarecum neobişnuit, deoarece nu condusesem 

cu mai mult de 80 de kilometri pe oră, mai mult nici n-am fi putut, pentru că era 
întuneric beznă, iar şoseaua plină de gropi. Miliţianul întâi s-a uitat la inițiala 
maşinii noastre ca să ştie sigur din ce ţară venim, apoi, pe un ton vehement şi 
agresiv, ne-a cerut actele, pe care le-a băgat imediat în geanta lui. După asta ne-a 
comunicat că am depăşit viteza legală cu circa 30 de kilometri pe oră. Ciudat e 
că n-avea asupra lui niciun fel de aparat cu care să-şi dovedească spusele, nici 
măcar un aparat de emisie-receptie. Dacă, din întâmplare, am fi intrat în raza 
vreunui radar, miliţianului ar fi trebuit să i se comunice măcar ce a constatat 
radarul. Ba chiar ar fi trebuit să ne dovedească sonor că într-adevăr am fost 
surprinşi şi măsuraţi de radar. Neavând niciun aparat de comunicare asupra lui, 
spusele miliţianului ni s-au părut neverosimile, mai ales că noi nu depăşiserăm 
viteza legală. I-am atras atenţia miliţianului că trebuie să dovedească ceea ce 
susţine. Trei persoane adulte se aflau în maşina noastră ca martori. În orice ţară 
civilizată e greu să găseşti un poliţist care să contrazică trei martori oculari. 
Eram însă în România, era întuneric beznă şi pe şosea niciun fel de circulaţie, 
deci nicio speranţă de ajutor. Miliţianul o ţinea pe-a lui, depăşiserăm viteza 
legală. După zece minute de târguială, pe un ton mai potolit, ne-a comunicat că 
amenda de trei sute de lei pe care ar fi trebuit s-o plătim putem să o achităm şi 
în mărfuri. De exemplu, ţigări, spray-uri, ciocolată, eventual coniac sau alte 
mărfuri de shop, că pe urmă el va depune bani româneşti la casieria miliției. 
Şi într-o fracțiune de secundă ne-am lămurit. Voia să stoarcă de la noi câteva 
cadouri. Acesta a fost motivul că întâi a vrut să ne intimideze, apoi să ne 
jecmănească. Şi, ca să ne putem continua drumul spre frontieră, i-am dat două 
pachete de ţigări Lord Extra, un spray cu fixativ de păr şi un deodorant Credo. 
După care ne-a dat actele înapoi. Abia am mers încă vreo 25 de kilometri, poate 
şi mai mult, şi în dreptul localităţii Şoimoş, lângă Lipova, am fost opriţi de un alt 
miliţian. Arţăgos şi ameninţător, a procedat exact la fel ca şi colegul său. De data 
asta depăşisem viteza legală exact cu 22 de kilometri faţă de cea admisă. 
Treaba a început să se îngroaşe. Cât am putut de calmi, i-am cerut să ne 
dovedească afirmaţiile sale. Şi ne-am convins că este vorba de obişnuitele şicane 
ale miliției împotriva conducătorilor auto, procedeu necivilizat extins şi la turiştii 
vest-germani. Miliţianul ne-a replicat că nu este obligat să ne dovedească spusele 
sale. E de ajuns că o spune el. Arn coborât din maşină, am susţinut contrariul. 
Degeaba. Aşa că, văzând că nu ajunge la nicio înţelegere cu noi, ne-a cerut să 
deschidem portbagajul. Am refuzat, dar i-am spus că o vom face dacă ne va arăta 
un ordin al Procuraturii care să-i dea dreptul să ne percheziţioneze maşina. În 
modul cel mai serios, i-am atras atenţia că, la intrarea în ţară, maşinile noastre 

sunt controlate de organele vamale şi de grăniceri, că numai aceste organe au 
dreptul să ne controleze maşinile şi că un agent de circulaţie nu ne poate cere 
acest lucru. 

Văzând că nu ajunge cu noi la niciun rezultat, ceva mai potolit, a început să 
ne povestească că pe acest traseu circulă atâţia hoţi şi infractori, că noi trebuie 
să-l înţelegem, că, de, miliţianul e om şi el etc. etc. De la tonul agresiv şi 
autoritar, pe nesimţite a trecut la tonul rugător al cerşetorului. La îndemână 
aveam o sticlă cu ţuică, primită cadou, i-am băgat-o în buzunar, după care am 
primit actele şi ne-am putut continua drumul. Eram atât de revoltați, că ne 
băgaserăm în cap ca la Oradea să facem o reclamaţie scrisă la Procuratura 
militară. Dar am renunţat şi ne-am continuat drumul spre frontieră. 

La Nădlac, la punctul de trecere spre Ungaria, aşteptând să ni se înapoieze 
actele, am vorbit şi cu alţi turişti din Germania Federală, care ne-au povestit cu 
indignare că pe şoseaua dintre Deva şi Arad fuseseră jecmăniţi cam în acelaşi fel 
de milițieni. Câţiva turişti dintr-o maşină austriacă n-au povestit cum fuseseră 
uşuraţi de un miliţian de articole cosmetice, de o sticlă de coniac şi de ţigări. 

Trecând în Ungaria, după întunericul din România, satele ungureşti ni s-au 
părut că plutesc într-o lumină feerică. Benzinăriile, fără cozi, cu servicii de 
noapte, ne-au dat impresia că ne aflăm într-o lume mult mai apropiată de cea 
occidentală. O senzaţie pe care n-o are decât călătorul care parcurge noaptea 
druriul Deva-Arad-Nădiac-Mak6-Seghedin. 

După un concediu într-un Ardeal mohorât, ne-am întors în RFG cu sufletul 
plin de tristeţe. Nu aveam nicio intenţie să scriem postului de radio Europa 
Liberă despre neajunsurile din România. Însă picătura care a făcut să se reverse 
paharul a fost jaful la cars s-au dedat cei doi milițieni şi care au năruit ultimele 
noastre sentimente de dragoste pentru patria noastră de altădată. 

Ştie oare şeful circulaţiei de la Inspectoratul Judeţean al Ministerului de 
Interne Arad că potlogarii în uniformă îşi fac de cap cu maşinile străine ? Ştie 
oare Securitatea din Arad şi Deva că aceşti gangsteri în uniforme şi-au creat 
legea lor proprie şi că, referindu-se la radare inexistente, la adăpostul nopţii, 
„Vămuiesc” ilegal maşinile străine? Se întreabă oare partidul şi guvernul ce 
urmări au asupra turismului românesc astfel de „metode” ? Jecmănit şi tracasat 
în acest fel, sunt puţine şanse ca turistul occidental să mai calce vreodată prin 
România. Maşinile noastre cu emblema D (Deutschland) sunt primite cu respect 
şi plăcere în orice ţară. Pentru mărcile vest-germane, bani stabili şi valoroşi 
oriunde în Europa, găsim găzduire călduroasă, servicii civilizate şi de calitate. 
De ani de zile, România nu oferă nimic din toate acestea. Şi dacă cetăţeanul 

român îşi pune întrebarea de ce în aceste condiţii mai vin încă în România turişti 
din RFG, răspunsul e simplu: 98% din turiştii vest-germani vin ca să-şi ajute 
rudele cu alimente, medicamente, îmbrăcăminte şi chiar cu bani. Nu vin de 
plăcere şi mai ales nu vin ca să schimbe valută şi să consume din produsele şi aşa 
prea puţine din România. Pentru turistul occidental, România ca ţară de agrement 
oferă mult prea puţin unui om obişnuit cu ofertele societăţii de consum. Cei mai 
mulţi turişti vin o dată, din curiozitate, sau ca să vadă şi să-şi ajute rudele. Pe 
urmă preferă să-şi facă concediul în altă parte, unde pentru aceeaşi bani buni 
sunt trataţi cum se cuvine. 

Dacă la lipsurile pomenite mai înainte se adaugă acum şi şicanarea automo- 
biliştilor occidentali, va fi greu de crezut că în viitor regimul de la Bucureşti îşi 
va îndeplini planul la încasări valutare din turism. Va rămâne doar cu turiştii din 
ţările socialiste, care nu aduc valuta de care România are atâta nevoie pentru a-şi 
plăti datoriile scadente la băncile occidentale. 


loana Cocea, Bucureşti, 18 noiembrie 1985, 
difuzată la 8 decembrie 1985! 


Domnule director, 


În luna aprilie 1985 am adresat prin postul de radio Europa Liberă o scrisoare 
deschisă către Consiliul de Stat din România în care arătam măsurile luate de 
autorităţi împotriva casei din Sighişoara în care a trăit scriitorul N.D. Cocea. 
Măsurile arbitrare împotriva casei, cât şi împotriva mea nu au încetat nici după 
scrisoarea adresată Consiliului de Stat, ci, dimpotrivă, au fost continuate printr-un 
proces abuziv, desfăşurat la Tribunalul din Sighişoara. 

Răspunsul la scrisoare mi-a parvenit sub forma unui articol, scris de Dina 
Cocea în revista Flacăra din iunie 1985. Inexactităţile, cât şi toate afirmaţiile 
conţinute în articolul publicat sunt formulate în aşa fel încât sunt nevoită să 
răspund la ele. 

Există fără îndoială o strânsă legătură între farsa judiciară care a avut loc la 
Tribunalul din Sighişoara şi articolul Dinei Cocea. 


1. L.M. no. 152, December 8, 1985. 

Recapitulez pe scurt ceea ce s-a întâmplat după plecarea mea din România. 

În iunie 1984, autorităţile locale au pătruns în imobilul din Sighişoara, 
str. Şcolii 10, fostă proprietate a mea, sub pretextul inventarierii bunurilor din 
patrimoniul cultural aflate în locuinţă. 

După aceea, Consiliul Popular Judeţean Mureş a intentat un proces împotriva 
mea şi a lui Dumitru Bradu, căruia i-am donat casa în august 1982 cu acte 
perfect legale. Am donat casa deoarece în decembrie 1980 am fost supusă unei 
grave operaţii, în urma căreia am rămas semiinvalidă, actul de donaţie având 
clauza foarte precisă pentru conservarea atât a imobilului, cât şi a interiorului. 

Prin sentinţa dată de Tribunalul din Sighişoara, în martie 1985, s-a anulat în 
mod abuziv actul de donaţie, dispunându-se confiscarea imobilului. 

Din păcate, autorităţile au mers mai departe, confiscând şi bunurile mele 
personale aflate în casă şi lăsate surorii mele, Elena Mosora, fiind vândute prin 
Consignaţie sub pretextul că ar fi fost abandonate. 

Îmi exprim indignarea faţă de acest procedeu ilegal, prin care s-au declarat 
aceste lucruri abandonate şi trecute în proprietatea statului spre valorificare. 

Înstrăinarea imobilului către Dumitru Bradu a fost un act personal care - aşa 
cum s-a dovedit în cursul procesului de la Sighişoara - s-a încadrat perfect în 
limitele legalităţii conferite de legile statului. 

Dina Cocea afirmă că cumpărarea casei de mine, în 1976, a fost „doar un 
abil preiext pentru înstrăinare a tot ceea ce constituiau amintirile de preţ din 
locuinţa lui N.D. Cocea”. Într-adevăr, o „alterare” a casei s-a produs în 1950 - 
imediat după moartea scriitorului —, când, cu toate intervenţiile mele disperate, 
autorităţile au introdus în una din cele trei camere care alcătuiesc imobilul o 
familie de chiriaşi, azvârlind mobilele, tablourile, cărţile, în stradă. Neavând 
condiţii optime de depozitare, obiectele respective s-au deteriorat în cea mai mare 
parte. Aceasta a fost singura „alterare reală” a interiorului, mulţumită autorităţilor 
locale din acea vreme. Era firesc ca în 1976 ~- deci după 26 de ani -, în momentul 
cumpărării casei şi părăsirea camerei de către chiriaşii respectivi, să o remobilez. 
Am făcut-o cumpărând mobile care se încadrau în stilul casei, având în acelaşi 
timp câteva mobile şi obiecte lăsate în păstrare de o persoană care a locuit mulţi 
ani în casă. 

Este cu atât mai surprinzătoare afirmaţia Dinei Cocea, întrucât ea n-a mai fost 
în casa din Sighişoara de peste 30 de ani. Din păcate, afirmaţiile ei merg mai 
departe, acuzându-mă că, sub pretextul creării casei memoriale, nu urmăream 
decât să asigur transferarea imobilului şi a lucrurilor din casă către sora mea 
Elena Mosora şi Dumitru Bradu. 


N 

Mă întreb, pentru ce aveam nevoie de acest „pretext” ? Întrucât, din punct de 
vedere legal, aşa cum am fost liberă să cumpăr acest imobil, eram liberă să-l 
înstrăinez oricărei alte persoane, legea permiţându-mi acest lucru. În legătură cu 
crearea casei memoriale, ţin să subliniez - lucru de majoră importanţă - că, 
începând din 1973, sprijinită de profesorul Hobai din Sighişoara, om de cultură 
şi cu deosebită bunăvoință în conservarea patrimoniului cultural al oraşului, am 
intervenit pe lângă autorităţile judeţene din Târgu-Mureş pentru crearea casei 
memoriale N.D. Cocea. O comisie culturală s-a deplasat la Sighişoara, fiind 
impresionată şi entuziasmată de interiorul casei. Din păcate, toate demersurile 
au eşuat prin refuzul categoric al Ministerului de Finanţe de a pune la dispoziţie 
fondul financiar necesar. Singurul lucru care s-a reuşit, prin strădania profesorului 
Hobai, a fost punerea unei plăci comemorative pe faţada casei. 

Iar în 1977, după cutremur, nu numai că nu s-au creat case memoriale, ci, 
dimpotrivă, s-au desfiinţat o serie, în frunte cu casa memorială a marelui savant 
de renume mondial Henry Coandă. 

Este de-a dreptul strigător la cer felul cum pune problema Dina Cocea în 
acest articol, acuzându-mă pe mine - proprietara legală a acestor bunuri, lăsate 
mie prin testament de soţul meu N.D. Cocea şi pe care le-am păstrat tocmai în 
vederea acestui scop - de „impietate şi necuviinţă”, iar brutala confiscare de 
către autorităţi este calificată „un autentic act de cultură”. 

Pentru a evita pe viitor de a mai fi acuzată de „meschine intenţii”, declar că 
aş fi fericită să se realizeze casa memorială N.D. Cocea 

Regretabil şi îngrijorător este faptul că, de un an şi jumătate, casa este închisă 
şi sigilată. neaerisită şi neîncălzită, iar recenta degradare a acoperişului duce, 
fatal, la infiltrarea apei în pereţii interiori ai casei. Este uşor de presupus că, 
dacă această stare va continua, „actul de cultură” al Consiliului Popular Mureş 
va duce sigur la degradarea nerecuperabilă a interiorului, cu tot ce este în el. 

Mă adresez insistent autorităţilor competente să ia de urgenţă măsurile necesare 
pentru prevenirea degradărilor amintite, iar dacă - din motive tehnice - nu sunt 
în măsură să o facă, să permită lui Dumitru Bradu ca — împreună cu sora mea 
Elena Mosora - să administreze imobilul şi interiorul, în condiţii optime, până la 
rezolvarea definitivă a creării casei memoriale. 

Sper ca raţiunea şi bunul-simţ să triumfe în folosul unui „adevărat act de 
cultură”, în memoria celui care a fost unul din cei mai reprezentativi ziarişti şi 
pamfletari ai României. 

„Un grup de oameni deznădăjduiţi”, [început de decembrie] 1985, 
difuzată la 22 decembrie 1985! 


Domnule director, 


După cum cred că aţi mai fost informat şi de alte persoane, România în 
momentul de faţă are peste 1.300 de persoane care, în urma unor grele şi 
îndelungate insistenţe, durând patru-cinci ani, au obţinut în sfârşit paşapoarte 
pentru plecare definitivă în SUA. Aceste paşapoarte au fost obţinute după data de 
1 ianuarie 1984. 

Noi, în această scrisoare, dorim să vă relatăm despre situaţia noastră, a 
acelora care deţinem aceste paşapoarte fără cetăţenie, eliberate pentru a putea 
pleca cu ele în SUA definitiv. Majoritatea dintre noi am depus formularele de 
plecare definitivă, începând din anul 1979, obţinând aceste paşapoarte fără 
cetăţenie de abia în anul 1984. 

Informându-ne la Consulatul SUA cum putem obţine o viză de intrare, ni s-a 
răspuns că prima dată trebuie să avem paşapoartele de la statul român şi pe urmă 
să ne informăm despre obţinerea vizelor de intrare. După obţinerea paşapoartelor, 
ne-am reîntors la Consulatul SUA pentru a obţine vizele de intrare, dar acolo ni 
s-a răspuns că nu se mai poate emigra în SUA, numai în cazul în care deţii 
rudenii de gradul I, şi aceste rudenii să aibă cetăţenia americană. 

Aceste persoane, în cazul în care vor să ne ajute, trebuie să contacteze 
Serviciul de Emigrare şi Naturalizare (INS) pentru informaţii în legătură cu 
completarea petiţiilor de viză bazate pe gradul de rudenie sau să contacteze cel 
mai apropiat birou al Departamentului Muncii pentru a obţine informaţii referitor 
la procedura de obţinere a unui „Certificat de Muncă aprobat de Departamentul 
Muncii şi Biroul de Emigrări”. 

Majoritatea dintre noi au rude în SUA de gradul I, II III, dar aceste rudenii 
încă nu au obţinut cetăţenia americană deoarece majoritatea sunt plecaţi după 
1980 şi încă nu au primit cetăţenia. Noi am fost de nenumărate ori la Consulatul 
SUA, nimeni nu ne-a informat că trebuia să fie deschis un dosar. Ni s-a spus că 
vor deschide ei dosarele după ce am obţinut paşapoartele. 

Acum, în anul acesta, se cere dosar pentru a putea primi o viză de intrare, dar 
dosarul se deschide doar atunci când deţii petiţiile sus-amintite. Fără petiţii s-au 


1. L.M. no. 154, December 22, 1985. 

deschis dosare înainte de 1 ianuarie 1984. Iar noi am primit paşapoartele în 1984 - 
începând din martie. 

Ambasada sugerează ca niciun cetăţean român să nu-şi depună cererea de 
emigrare la serviciul paşapoarte - sau, dacă cererea este deja făcută -, să nu-şi 
ridice paşaportul înainte de a se informa la Ambasadă dacă se califică sau nu 
pentru obţinerea unei vize de emigrare în SUA. 

Ce se va întâmpla cu noi, cei care neştiind aceste legi şi hotărâri, ne-am 
ridicat paşapoartele la începutul anului 1984, ne-am pierdut cetăţenia, locul de 
muncă, drepturile noastre şi tot ce am avut aici? 

De când am obţinut paşapoartele şi până acum, noi am plătit statului român 
vize de şedere în România, la fiecare două luni, suma de 965 lei. Anul acesta, 
după o lungă aşteptare, am fost informaţi că Consulatul RDG dă vize de tranzit 
pentru RFG şi Suedia. 

Ne-am dus toţi la Bucureşti şi am obţinut aceste vize de tranzit. Ne-am 
cumpărat bilete de avion până la Berlin - iar de la agenţia CFR am cumpărat 
biletele de tren până la Stockholm. În limita locurilor libere avute, circa 200 de 
persoane au obţinut biletele până la data de 5 iunie 1985 şi aceste persoane au 
plecat şi sunt deja în RFG sau Suedia. 

Marea majoritate nu am mai putut obţine bilete pe data de 5 iunie 1985, am 
făcut vămuirea, am predat locuinţele particulare sau de stat, după care am primit 
talonul de ieşire şi am mers la Bucureşti pentru a putea pleca în lumea liberă. 

La aeroportul din Bucureşti, pe noi, cei care eram pentru tranzit RDG, nu 
ne-au lăsat să intrăm la control informându-ne că viza de tranzit nu mai are nicio 
valoare şi că trebuie să ne întoarcem acasă. Dar oare la care casă, când casele 
noastre au fost luate de statul român?! După multe insistenţe, am fost daţi afară 
de pe aeroport de către organele de miliţie şi armată. Câţiva dintre noi au fost 
luaţi cu duba miliției şi maltrataţi în beciurile lor din Bucureşti. Cei care am avut 
familie mai numeroasă şi copii mici ne-am retras fără a comenta, de frică să nu 
li se întâmple ceva copiilor noştri. 

Ne-am întors în oraşele noastre şi am cerut casele sau apartamentele înapoi, 
dar deja toate erau ocupate de alţi cetăţeni români. Câteva familii, după multă 
insistenţă, au obţinut alte locuinţe, foarte mici şi nemobilate. 

Restul ne aflăm domiciliaţi pe la cunoştinţe, rude sau persoane cărora le-a 
fost milă de situaţia tragică în care ne aflăm. Problema devine acum şi mai 
tragică, mai ales pentru persoanele care ne ajută. Deşi ne mulţumim cu foarte 
puţin, suntem fără bani, neajutoraţi, alimente nu se găsesc, cheltuielile pentru 
locuinţe în perioada iernii sunt foarte mari, iar noi nu-i putem ajuta cu nimic. 

Ne-au întreţinut o perioadă, dar deja nu mai putem să-i privim în ochi, căci s-ău 
săturat şi ei de noi. 

Suntem complet epuizați şi cu greu suportăm privirile celor care ne adăpostesc, 
dar ce să facem ? Nu putem ierna pe stradă. Nu găsim niciun serviciu, deoarece 
suntem scoşi din toate drepturile de aici - suntem pe nicăieri şi ai nimănui. 

Poate să întrebaţi de ce nu dăm înapoi aceste paşapoarte — dar, în cazul în care 
noi le-am da, suntem siguri că autorităţile române nu ne-ar ierta şi am suferi o 
viaţă. Plus pe lângă asta, am pierdut tot ce am avut aici şi în condiţiile acestea 
niciodată nu am mai putea recupera nimic. În ultimele două săptămâni, Serviciul 
Paşapoarte nu vrea să mai prelungească vizele de şedere în România, la toţi le-a 
expirat acest paşaport, precum şi vizele de ieşire şi se zvoneşte că ni se vor lua 
înapoi cu forţa paşapoartele şi vom rămâne pentru totdeauna aici. Vă rog să vă 
gândiţi că noi am luptat ani de zile pentru obținerea lor, am renunţat la tot ca să 
putem pleca şi vrem să le menţinem cu orice preţ, pentru că noi, prin aceste 
paşapoarte, mai avem o speranţă de a ieşi spre lumea liberă şi mult dorită la care 
are dreptul orice om. 

Trebuie totuşi să existe o cale ca noi, cei care deţinem paşapoarte de doi ani 
de zile, să putem ieşi din ţară. Sperăm totuşi că persoanele care se află în 
conducerea SUA vor afla şi despre situaţia noastră şi ne vor ajuta să obţinem viza 
de intrare în ţara liberă şi mult dorită. Noi suntem oameni cinstiţi, care am 
muncit din greu aici şi vom munci din răsputeri şi acolo, nu suntem nişte 
vagabonzi, cum se crede aici, în România, despre noi. 

Vă mulţumesc din suflet 


„Un grup de intelectuali români”, [iarnă] 1985, 
difuzată ia 29 decembrie 19851 


Imaginaţi-vă o ţară în care oraşele sunt distruse în mod sistematic, oraş după 
oraş, stradă după stradă, casă după casă, în scopul de a şterge de pe suprafaţa 
pământului zone întregi, cu reţeaua lor de străzi şi cu tot ce ar putea să mai aducă 
aminte de vechiul oraş. Odată acest lucru dus la bun sfârşit, pe suprafaţa rămasă 
pustie se clădeşte din nou, de data aceasta însă blocuri de diferite mărimi. 


1. L.M. no. 155, December 29, 1985. 

Îmaginaţi-vă o ţară în care acest procedeu se aplică în fiecare centru urban mai 
însemnat. 

Nu, toate acestea nu sunt o simplă ficţiune, O asemenea ţară există cu 
adevărat în Europa şi este locuită de o naţiune cu rădăcini adânci în istoria 
continentului. Această ţară este România. 

Ce se întâmplă, la urma urmei, în această ţară ? Prin 1949-1950, autorităţile 
au lansat un program important de industrializare. În ultimii 20 de ani, acest 
proces a fost accelerat într-un ritm fără precedent. Astfel, populaţia urbană a 
crescut de la 3.713.139 de locuitori în 1948 la 11.750.280 în 1983. Majoritatea 
noilor locuitori ai oraşelor provin din zonele rurale. 

La sfârşitul anilor '50 şi la începutul anilor '60, conducerea partidului şi a 
statului a hotărât să construiască un mare număr de apartamente pe an pentru a 
putea satisface într-o anumită măsură nevoia presantă de locuinţe. Reînnoirea 
treptată şi echilibrată a unui oraş este un proces firesc şi normal. Apariţia unor 
noi zone urbane şi remodelarea cartierelor insalubre sunt necesităţi indiscutabile. 
Ele se aplică pretutindeni, indiferent de sistemul social sau politic dintr-o ţară 
sau alta. 

Numai în România lucrurile se petrec altfel. Oraşe cu o vechime de sute de 
ani sunt distruse în proporţie de 90-95% şi înlocuite cu alte construcţii dispuse 
conform unei reţele stradale complet diferite de cea veche. Numai foarte puţine 
monumente, fie ele biserici sau monumente de arhitectură civilă, de obicei 
„integrate” sau, mai bine spus, ascunse printre noile construcţii, mai rămân să 
amintească oraşul dispărut unui privitor atent. O asemenea transformare a şi fost 
desăvârşită în următoarele oraşe din România: Buzău, Râmnicu Sărat, Ploieşti, 
Piteşti, Târgovişte, Râmnicu Vâlcea, Craiova, Slatina, Drobeta-Turnu Severin, 
Giurgiu, Olteniţa, Tulcea, Constanţa, Galaţi, Focşani, Adjud, Tecuci, Huşi, 
Bârlad, Vaslui, Piatra-Neamţ, Bacău, Roman, laşi, Botoşani, Suceava... 

La Bucureşti, în capitala României, tactica pământului pârjolit a fost aplicată 
pe o suprafaţă importantă din inima însăşi a oraşului. Toate clădirile au fost 
dărâmate, iar acum în locul lor se clădesc blocuri făcând parte din noul Centru 
civic. La sfârşitul anului 1984 s-a declarat în mod oficial că, până în 1990, circa 
90-95% din populaţia Bucureştilor va locui în apartamente noi şi că soarta 
Bucureştilor va sluji drept „model” pentru celelalte oraşe. Valul distrugerii s-a 
abătut şi asupra altor monumente renumite, caracteristice pentru istoria Capitalei. 
În 1984 a fost dărâmată, în ciuda protestelor specialiştilor, biserica fostei mânăstiri 
Cotroceni, ctitorie a lui Şerban Vodă Cantacuzino, domn al Țării Româneşti între 
1678 şi 1688. 

Spitalul Brâncovenesc a împărtăşit aceeaşi soartă în ianuarie 1985. Unul din 
monumentele cele mai de seamă de tradiţie bizantină, o adevărată capodoperă a 
arhitecturii româneşti, şi anume ansamblul mânăstirii Văcăreşti clădit de către 
Nicolae Vodă Mavrocordat, domn în Muntenia între 1719 şi 1730, este şi el 
ameninţat de distrugere. Pentru a „dovedi” că monumentul este în stare foarte 
proastă şi că nu mai poate fi restaurat, autorităţile municipale au ordonat, în 
decembrie 1984, dărâmarea celor trei turle, aruncând molozul în interiorul 
edificiului. Remarcabilele picturi murale ale bisericii sunt expuse de atunci ploii 
şi zăpezilor. 

Ştiţi care a fost motivul invocat pentru a justifica distrugerea întregului 
ansamblu de arhitectură de la Văcăreşti din care făceau parte şi palatul domnesc, 
şi alte clădiri caracteristice cum ar fi vechile cuhnii ? Ei bine, răspunsul a fost că, 
pe însuşi locul mânăstirii, trebuie să se ridice un nou Tribunal. Şi asta deşi de jur 
împrejurul mânăstirii Văcăreşti se întind vreo trei kilometri pătraţi de teren 
viran, fără nicio construcţie pe el. Un alt exemplu este mânăstirea Mihai Vodă, 
ridicată de către Mihai Viteazul, care a unit pentru întâia oară teritoriile româneşti, 
la 1599-1600. Distrugerea întregului ansamblu a fost hotărâtă în ianuarie 1985. 
Confruntate cu numeroase proteste, autorităţile au hotărât să mute biserica 
mânăstirii la circa 250 de metri spre est, mutare pe care au trâmbiţat-o ca pe un 
act de cultură. Clădirile din jurul bisericii, în care funcţionaseră Arhivele 
Statului, au fost însă dărâmate. 

În zona în care se construieşte în prezent viitorul „Centru Civic” au fost 
dărâmate nu mai puţin de alte cinci biserici. Dar acestea reprezintă numai o 
foarte mică parte din ceea ce a fost distrus în acest perimetru. Un foarte mare 
număr de case, de vile şi de mici blocuri dinaintea războiului au dispărut fără 
urmă. Numărul lor total e greu de stabilit, deoarece este clasat printre secretele 
de stat. Unul din cele mai tipice cartiere bucureştene a fost astfel pur şi simplu 
şters de pe suprafaţa pământului. În iunie 1985, un nou val de demolări s-a abătut 
asupra Capitalei, într-un ritm susţinut. El urmăreşte să pregătească terenul pentru 
extinderea Bulevardului Victoriei Socialismului (care începe în zona centrului 
civic) dincolo de Piaţa Unirii. Sute de case şi blocuri solide au dispărut în cursul 
verii lui 1985. Biserica Sfântul Niculae „din sârbi”, de pe strada Pitagora numărul 
11, clădită în 1691 şi restaurată de mai multe ori, a şi fost dărâmată. Chiar şi o 
mânăstire situată la marginea oraşului, şi anume mânăstirea Pantelimon, clădită 
la 1750 şi refăcută la 1813, a fost distrusă în cursul lunii iulie a lui 1985. Pe locul 
fostului ansamblu mânăstiresc se va înălța un hotel turistic. Nu este greu de 
întrevăzut consecinţele acestor evenimente. Arhitectura orăşenească tradiţională 

din România dispare pe zi ce trece. Ea este însă parte integrantă a patrimoniului 
cultural european. Dacă actualul ritm al distrugerilor continuă, atunci, în mai 
puţin de cinci ani, adică până în 1990, vor mai dispărea în România un număr de 
443.000 de case din secolul al XIX-lea şi din perioada 1900-1920. Aceste 
estimaţii au fost publicate chiar în România. 

Acum a venit rândul oraşelor din Transilvania : Braşov, Sibiu, Arad, Timişoara, 
Lugoj, Caransebeş, Oradea, Cluj-Napoca, Dej, Sighetu-Marmaţiei, Bistriţa, 
Rodna, Mediaş, Sighişoara, Alba Iulia, Turda, Târgu-Mureş, Miercurea Ciuc, 
Sfântu Gheorghe... 

Aceste oraşe din Transilvania au un mare patrimoniu de arhitectură orăşenească 
autentică, care reuneşte vechile construcţii şi case păstrate de veacuri cu noi 
cartiere, clădite între cele două războaie sau după 1955-1960. 

Şi aceste oraşe transilvănene trebuie salvate, la fel ca Bucureşti, Brăila, 
Calafat, Câmpulung-Moldovenesc, Curtea de Argeş şi alte centre mai mici din 
Vechiul Regat. Perspectivele sunt sumbre şi în privinţa satelor. S-a hotărât la cel 
mai înalt nivel ca reconstrucţia satelor româneşti să fie terminată în următorii 
15 ani. Prima fază, până în 1990, va cuprinde construirea a circa 20.000 de 
apartamente în zona rurală din fondurile statului. Vezi Scânteia din 12 septembrie 
1985. În aproximativ 15 ani, arhitectura populară ţărănească va fi redusă la ceie 
câteva exemple care se găsesc prin muzeele de artă populară. 

România va deveni în curând un univers de blocuri ce vor înlocui locuinţele 
individuale. Şi asta, cu toate că românul a fost şi încă mai este un individualist 
convins. Din cele mai îndepărtate timpuri, el a locuit în case făcute pentru o 
singură familie şi înnprejmuite de grădini. În aceste case, românul a putut rămâne 
el însuşi, şi-a putut păstra libertatea de a primi în locuinţa sa pe alţii sau nu, 
indiferent dacă era unul dintre cei bogaţi sau dintre cei săraci. A locui „la bloc” 
înseamnă, de fapt, a încerca să sădeşti în minţile oamenilor o conştiinţă colectivă. 
Înseamnă să trăieşti sub privirea scrutătoare a vecinilor. Acest fapt reprezintă un 
nou mod de viaţă, în care comportamentul şi cerinţele colectivităţii sunt prezente 
la tot pasul şi în orice moment. Se creează astfel o nouă ambianţă socială, în care 
colectivitatea are prioritate asupra individului. A mai rămas numai puţin timp la 
dispoziţie pentru a salva arhitectura tradiţională, fie ea orăşenească sau sătească. 
E de datoria fiecăruia să ridice glasul în apărarea acestei părţi din patrimoniul 
cultural al întregii Europe. Fiecare efort individual este atât bine-venit, cât şi 
foarte folositor. Vă alăturaţi şi dumneavoastră eforturilor noastre ? 

După două decenii de la prăbuşirea comunismului, Gabriel Andreescu 
şi Mihnea Berindei au reunit în volum scrisorile trimise postului de radio 
Europa Liberă de către ascultători în anii '80. Mesajele, retransmise în 
țară pe calea undelor, constituie, în ciuda diversității autorilor şi a su- 
biectelor abordate, un ansamblu neaşteptat de coerent şi viu, care ne 
permite să (re)trăim atmosfera acelor ani. Astăzi, scrisorile sugerează 
presiunea covârşitoare a regimului, umilinţele şi neputinţa oamenilor, 
aroganţa liderilor comuniști, dar şi „descătuşarea” oferită de Europa 
Liberă celor din ţară. Un volum edificator atât pentru specialiști, cât şi 
pentru toţi cei interesaţi de istoria ultimului deceniu comunist. 

